
PERSONALITATEA LUI 
ALEXANDRU TZIGARA-SAMURCAŞ 


Alexandru Tzigara-Samurcaş (1872—1952), 
figură de prim rang a culturii româneşti, a fost 
cărturarul care a luptat fără ostenire să impună 
şi să apere tezaurul artei naţionale româneşti 
de orice intruziune şi de toate atentatele, dintre 
care cel mai primejdios el l-a considerat a fi 
subevaluarea. întreaga existenţă a marelui în¬ 
văţat a fost o replică dată celor ce nesocoteau 
arta poporului nostru ori o expediau în dome¬ 
niul factice al artizanatului. Aşa se face că, 
la o considerare de ansamblu, opera scrisă a lui 
Alexandru Tzigara-Samurcaş apare ca desfă- 
şurîndu-se sub semnul polemicii, astfel că ea nu 
cunoaşte lîncezirea fastidioasă şi descriptivis¬ 
mul sec, fie el şi savant. Replica, mai mult de- 
cît aserţiunea, a fost arma lui preferată. Ea îi 
asigură vivacitatea şi prospeţimea scrierilor, 
chiar dacă acestea sînt legate de împrejurări 
revolute, cărora, dacă le extragem semnificaţia 
întru cele ale artei, nu mai prezintă astăzi inte¬ 
resul de odinioară. El şi-a pus întreaga vigoare 
şi tot geniul în ctitorie şi în luptă, şi nu întîm- 
plător avea să-şi intituleze memoriile, scrise 
în anii deplinei senectuţi. Lupta vieţii unui oc¬ 
togenar . . . Vocaţia lui era, oricum ai privi-o, 
socratică, dominată de interesul impactului pe 
care-1 are cuvîntul asupra stării de lucruri, în 
scopul înalt al urnirii lor şi al progresiunii spre 

bine. Scrisul i-a fost un accesoriu al oralităţii 
şi nu invers; un accesoriu convenabil, de care 
nu se putea dispensa, întrucît era avantajul ma¬ 
jor pe care i-1 oferea gradul de civilizaţie în 
care i-a fost dat să trăiască. Asceza întru ideea 
propăşirii artei naţionale, eminamente ţără¬ 
nească ori meşteşugărească, nu este reductibilă 
la tirania unui anume gust artistic, ci reprezintă 
pentru el o modalitate de a integra arta naţio¬ 
nală românească, expresie a psihologiei şi înzes¬ 
trării unui neam, înaltei trăiri spirituale de care 
era demn prin însuşirile lui morale şi artistice, 
filtrate de o milenară istorie zbuciumată. Opera 
lui, vastă şi tumultuoasă, nu rămîne un epifeno¬ 
men cultural, ci una din structurile de bază ale 
făuririi civilizaţiei româneşti moderne, de după 
dobîndirea neatîrnării ţării, care nu se putea 
dispensa de cea mai vie şi mai expresivă ma¬ 
nifestare a spiritualităţii obşteşti, arta naţio¬ 
nală. în acest sens, el este una dintre personali¬ 
tăţile însemnate ale făuririi României moderne 
din prima jumătate a secolului nostru. Mesia¬ 
nismul lui îşi găseşte corespondent în iluminis¬ 
mul reprezentanţilor Şcolii Ardelene; aşa după 
cum aceştia vedeau în demonstrarea continui¬ 
tăţii etnice şi a latinităţii limbii noastre un ar¬ 
gument de salvare naţională, Alexandru Tzi- 
gara-Samurcaş găsea în cultivarea artei popu¬ 
lare — căreia îi plăcea să-i spună naţională — 
descoperirea sensului de existenţă a neamului 
nostru, arta ţăranului român comprimînd în 
ea matricile psihologice care, în curgerea veacu¬ 
rilor, nu şi-au găsit nici o altă putinţă de vă¬ 
dire. Cunoaşterea acelor însuşiri ale poporului 
ce sînt concretizate în diferitele forme ale ar¬ 
tei sale oferă posibilitatea reconstituirii unei 
istorii în spirit, a plasării într-un punct al uni¬ 
versului etnic unde se intersectează şi din 
care pot fi văzute deopotrivă trecutul şi vii¬ 
torul. Trăirea în această altitudine i-a oferit lui 
Alexandru Tzigara-Samurcaş deopotrivă vede¬ 
rile largi, curajul opiniei, tenacitatea şi plăcerea 
sentinţei. în altă situaţie, el ar fi rămas un ex- 

celent critic, istoric ori comparatist, şi atît, be¬ 
neficiind cel mult de strălucirea analizei şi de 
zîmbetul sigur- al linei călăuze în labirint... 
Numai aflîndu-se aici a putut să susţină cauze 
fundamentale, cum ar fi curgerea continuă a 
motivelor ceramicii eneolitice pînă la altiţa iei 
româneşti, pe o întindere, aşadar, de aproxima¬ 
tiv cinci milenii. Multe din intuiţiile lui stau 
să-şi afle confirmare abia în zilele noastre: 
„cercetări [ - - - ] vor dovedi, cu siguranţă [... ] 
că arta veche greacă e dependinţe de cea tra- 
că“ (Muzeografia românească, p. 226), afirma¬ 
ţie pe care pot să o susţină, de pildă, cercetă¬ 
torii tezaurului datînd din sec. XIV î.e.n., des¬ 
coperit la Hinova, lîngă Drobeta-Turnu Se- 
verin, în vara anului 1980 ... După cum fabu¬ 
losul colier de elemente romboidale din aur, al 
aceleiaşi comori, ce demonstrează fără putinţă 
de tăgadă trecerea, timp de peste 3000 de ani, a 
motivului prin stîlpii pridvoarelor pînă la Co¬ 
loana Infinitului a marelui Brâncuşi, vine să 
întărească credinţa lui Alexandru Tzigara-Sa- 
murcaş că arta ţărănească s-a perpetuat, cu pre¬ 
faceri care nu privesc în nici un caz esenţa ei, 
intactă prin secole, icoană mai elocventă decît 
limba a statorniciei româneşti. „Ca documen¬ 
tare a vechimii şi neîntreruptei continuităţi a 
populaţiei — va scrie, la bătrîneţe 1 — arta 
prezintă incontestate avantagii faţă de puterea, 
oricît de convingătoare, a limbii. însă nu numai 
ca valoare documentară a originii neamului, dar 
mai ales ca oglindă a însuşirilor sufleteşti ale 
poporului, arta are vădită superioritate faţă 
de limba ce vorbim. Obiectele au, faţă de cu¬ 
vinte, marele avantaj al evidenţei necontesta¬ 
tei lor vechimi, făurirea obiectului precedînd 
cu mult denumirea lui.“ Evident, nu ne putem 
îndoi de justeţea ideii, am adăuga numai că 
obiectul, ca obiect de artă, s-a format, totuşi, 
într-o frăţietate cu limba şi cu ansamblul felu- 

1 AI. Tzigara-Samurcaş, Supravieţuiri artistice 
din vremea dacilor, 1944, p. 391 

ritelor posibilităţi ale omului de a da chip ar¬ 
tei. Numai după ce au apărut obiectele de artă 
şi limba, se pune întrebarea care din ele două 
este, pe parcursul secolelor, mai fidelă conser¬ 
vării însuşirilor care le-au creat. Răspunsul 
îl dă tot el, în acelaşi loc: „ . .. dacă puterea 
romană [. . . ] a reuşit să înlocuiască idiomul 
local al dacilor prin limba neolatină ce o vor¬ 
bim, aceasta n-a avut nici o înrîurire asupra 
sentimentului artistic al autohtonilor, mult mai 
dezvoltat decît al cuceritorilor." 

Ca să ajungă la înaltul concept de Muzeu, 
de care era pătruns, entitate vie, deopotrivă de 
conservare, de întreţinere a gustului artistic 
just, de educaţie şi chiar de primenire, Alexan¬ 
dru Tzigara-Samurcaş a trebuit să fie nu nu¬ 
mai un cărturar foarte instruit, călătoiit, eloc¬ 
vent, cu gustul coboririi în arenă, cu un ascuţit 
simţ al vieţii de relaţie şi-n general practice, 
rezistent loviturilor pe care avea să le pri¬ 
mească şi să le şi dea, ci şi gînditorul care să 
vadă în artă largul respiro al esenţei unei na¬ 
ţiuni şi nu o sumă de obiecte şi stări ale exte¬ 
riorităţii ei. Este surprinzătoare lărgimea de 
vederi şi prospeţimea prin care el percepe arta 
ca parte a structurii etnice în care poate fi re¬ 
găsit întregul. Fără să teoretizeze, această idee 
se simte în întreaga lui operă de muzeolog şi 
muzeograf. Ea îi ordonează în secret faptele, îi 
întăreşte moralul, îl justifică mai mult în fo¬ 
rul interior şi poate mai puţin în faţa societă¬ 
ţii, deoarece, deşi amestecat lumii, el se plasa 
totdeauna deasupra ci, printr-o secretă con¬ 
ştiinţă a misiunii pe care trebuia mai mult s-o 
impună decît s-o obţină ... Cînd vede în horă 
„traducerea dinamică" a spiralei din olăria neo¬ 
litică trecută deopotrivă şi pe latul chimir al 
ciobanilor, nu face atît operă de comparaţie 
sau de istorie a circulaţiei motivelor artistice, 
cît de cuprindere, printr-o superioară sineste¬ 
zie, a uluitoarei evoluţii a artei strămoşilor 
noştri de la frumosul natural la frumosul este¬ 
tic, de la concreteţea reproducerii după natură 

la abstracţia motivului fără altă semnificaţie 
decît frumuseţea însăşi, de cuprindere a trans¬ 
gresiunii reciproce a artelor, prin care ele se 
potenţează reciproc, îşi împrumută substanţă, 
asigurînd unitatea exprimării prin artă a su¬ 
fletului unui neam. încredinţarea că strămoşii 
noştri au respirat încă din epoca civilizaţiei ar¬ 
haice aerul pur al unui climat artistic superior, 
că civilizaţia lor poate fi privită, în totalitatea 
manifestărilor ei, ca o structură artistică omo¬ 
genă care s-a transmis pînă la noi într-un cli¬ 
mat artistic atît de bogat şi „cu atîta parfum de 
clasicitate 4 * 2 , i-a conferit energia trebuitoare de 
a ctitori Muzeul artei româneşti şi de a funda¬ 
menta, la noi, muzeografia ca ştiinţă, elemente 
dictate necesar de evoluţia multimilenară a ar¬ 
tei locuitorilor ţării noastre. El este convins că 
românii se remarcă „printr-un instinct artistic 
deosebit 143 , manifestat în neîntrecutele produse 
ale gospodăriei ţărăneşti, şi că, orînduite în 
muzee organizate după exigenţele ştiinţei mo¬ 
deme şi interesul educaţiei naţionale, „ ... mo¬ 
numentele de artă [... ] ar da cea mai splen¬ 
didă şi vorbitoare dovadă a superiorităţii nea¬ 
mului românesc* 4 . Rolul acestei plăci turnante, 
punct de sosire şi punct de plecare, avea să-l 
joace Muzeul, cuvînt pe care Alexandru Tzi- 
gara-Samurcaş l-a scris întreaga viaţă cu ma¬ 
jusculă .. . 

Fervoarea pe care avea s-o cunoască lupta 
lui pentru a impune un alt statut artei ţără¬ 
neşti, şi-n general naţionale, dispoziţie a întregii 
sale vieţi, îşi trăgea energia nu numai dintr-o 

2 Al. Tzigara-Samurcaş, Covorul oltenesc (pe co¬ 
perta interioară: EVOLUAREA SCOARŢELOR OL¬ 
TENEŞTI), Bucureşti, Editura Scrisul Românesc, 1942, 
p. 12 

3 Al. Tzigara-Samurcaş, Reforma invăţămintului 
artistic, în „Convorbiri literare", 1924, LVI, iunie, 
467—474 

4 Al. Tzigara-Samurcaş, Arcul de Triumf şi Mu¬ 
zeul nostru naţional, in „Convorbiri literare", 1924, 
LVI, septembrie, p. 719—720. 

dispoziţie temperamentală, din vasta cultură ar¬ 
tistică, filologică, istorică şi arheologică sau din 
dragostea de neam, ci şi din conştiinţa unei as¬ 
cendenţe demne şi importante, strămoşii lui slu¬ 
jind cauza ţării în felurite chipuri. Dinspre 
tată, unul din aceşti strămoşi era Apostol Tzi- 
gara, traducătorul Cronografului lui Dorotei 5 , 
iar fratele lui Apostol, protospătarul Zotu Tzi- 
gara, ginerele lui Petru Şchiopul, domn al Mol¬ 
dovei în trei rînduri, a fost imul dintre demni¬ 
tarii cultivaţi ai secolului al XVI-lea 6 . Aromân 
din Ianina, Zotu Tzigara avea să se stingă din 
viaţă în 1599 la Veneţia, unde trăia în exil cu 
soţia sa, Doarrtna Maria, şi fetele... Dinspre 
mamă, mulţi dintre Samurcaşi au jucat un rol 
pozitiv în istoria politică şi culturală a Princi- 

5 „Cronograful lui Dorotei, scris din po? mica lui 
Petru Vodă, cu cheltuiala spătanilui Zotu Tzigara 
Manuscrisul, aflat la Muzeul Hohenzollcrn din Sig- 
maringen, este ilustrat cu portretul lui Zotu Tzigara, 
gravat de Antonio Bosio. 

6 „... ci avea (domnitorul Petru Şchiopul, n.n.) 
în Curtea lui un tinăr minunat, anume Zotu, frumos 
la chip, subţire la trup, la vorbă îndeminatec şi 
dulce, cuminte şi cinstit, fecior în viaţa lui, credin¬ 
cios la lucrurile stăpînirii, pentru că de multe ori 
l-a pus la încercare, dar niciodată nu l-a găsit la 
ceva cîtuşi de puţin viclean. Şi era din Ianina, din 
părinţi de neam bun şi de ispravă de acolo, şi era 
după tată T/igara şi după mamă Aspara, nobili şi 
unul şi altul, şi, pentru că era înţelept şi de folos 
la toate şi pentru că ştia carte turcească şi grecească, 
l-a orinduit spătar şi după aceea vistier şi i-a dat 
si pe fata lui cea prea înţeleaptă şi prea cuminte 
de soţie, şi a cununat-o, şi au făcut nuntă si veselie 
[...} Şi era numele ei Maria... Apud: N. Iorga, 
Documente greceşti privitoare la istoria românilor. 
Partea I, 1320—1716, Bucureşti, Socec, 1915, p. 85—86 
Vezi şi Nicolae Iorga, Foaia de zestre a unei dom¬ 
niţe moldovene din 1587 şi exilul veneţian al fami¬ 
liei sale, în Memoriile Secţiunii istorice a Academiei 
Române, 1926, VI, 10. Vezi, de asemenea, Nicolae 
Iorga, Neamul lui Petru Şchiopul şi vechi documente 
de limbă mai nouă, în Memoriile Secţiunii istorice a 
Academiei Române, 1937, XVIII, 14; precum şi Marcu 
Beza, Urme româneşti la Atena şi Ierusalim, în Memo¬ 
riile Secţiunii istorice a Academiei Române, 1939, 
IX, 3 

patelor Române. Astfel, postelnicul Constantin 
Samurcaş, fratele străbunicului său, a fost, după 
expresia lui A. Oţetea, „unul dintre patronii lui 
Tudor“, mai exact, cel care a remarcat cel din¬ 
ţii valoarea lui Tudor Vladimirescu şi l-a im¬ 
pus atenţiei puterilor străine care sprijineau 
eliberarea ţărilor române de sub jugul oto¬ 
man. în timpul războiului ruso-turc din 1806— 
1812, Constantin Samurcaş a organizat un corp 
de peste 3000 de panduri; din rîndul acestora 
el l-a ales şi l-a cultivat pe slugerul Tudor 
Vladimirescu. Caimacam al Craiovei, Constantin 
Samurcaş era la Bucureşti vornic; date fiind 
puterile pe care i le conferea funcţia, el a fost, 
în secret, unul dintre organizatorii politici ai re¬ 
voluţiei lui Tudor şi tot el l-a apropiat de Ete- 
rie, în speranţa — dezamăgită ulterior — a u- 
nei vaste acţiuni comune 7 . Nepot de frate al 
lui Constantin şi bunic al lui Alexandru Tzi- 
gara-Samurcaş, Alecu I. Samurcaş a publicat 
la Atena, în limba franceză, o gramatică gre¬ 
cească. După ce fusese clucer, serdar şi pos¬ 
telnic, a murit ca Judecător în Bucureşti, în a- 
nul 1870. Fiul acestuia, Ioan Al. Samurcaş, a 
urmat studii juridice în Germania şi Belgia, 
unde şi-a luat licenţa; secretar al Agenţiei Ro¬ 
mâne din Berlin, a fost prieten cu Mihai Emi- 
nescu, secretar particular la aceeaşi agenţie, de 
la care au rămas unele scrisori ce-i sînt adre¬ 
sate. Alţi Sarmucaşi sînt răspîndiţi în amîn- 
două principatele, intelectuali de diferite profi¬ 
luri ori publicişti cu vederi înaintate ... In a- 
ceastă atmosferă cărturărească şi în evocarea 
amintirii unor astfel de înaintaşi a crescut Ale¬ 
xandru Tzigara-Samurcaş: ambianţă în care 
tronau biblioteci cu mii de volume, se vorbeau 
limbi străine, se descifrau hrisoave şi sigilii, se 
trăia intelectualiceşte într-o modalitate dina¬ 
mică, iar arta populară românească, în exem- 

7 I. C. Filitti, Frămintările politice şi sociale in 
Principatele Române de la 1821 la 1828, Editura 
Cartea Românească, 1932. 

plare de cea mai pură şi cea mai nobilă auten¬ 
ticitate, dădea dulceaţă de oază căminului . . . 
Căsătoria, în anul 1900, a lui Alexandru Tzi- 
gara-Samurcaş cu Maria Cantacuzino, avea să 
întărească aceste reprezentări cu amintiri căr¬ 
turăreşti venind dinspre figura luminoasă a 
strămoşului ei, mitropolitul Veniamin Kostaki 
al Moldovei. 

întreaga sa energie se concentrează, aşadar, 
în ideea creării unui muzeu al artei româneşti. 
Deşi fuseseră făcute unele tentative în această 
privinţă, încercînd să se fructifice Decretul 
Domnitorului Alexandru Ioan Cuza din 25 no¬ 
iembrie 1864 prin care s-a înfiinţat Muzeul Na¬ 
ţional, cel care va izbîndi să înfiinţeze un mu¬ 
zeu al artei naţionale va rămîne Alexandru 
Tzigara-Samurcaş, căruia îi revine şi pionie¬ 
ratul muzeografiei româneşti, prin studiile şi 
nenumăratele sale articole, note, intervenţii, 
polemici în reviste prestigioase ca „Viaţa ro¬ 
mânească", „Convorbiri literare", „Epoca" „Mi- 
nerva" etc., din care o parte au fost adunate 
tîrziu, în masivul volum de bilanţ, Muzeogra¬ 
fie românească (1936), „prima carte de muzeo¬ 
grafie din ţara noastră" 8 . Ea stă mărturie a lup¬ 
tei febrile, nu de puţine ori sălbatică şi dure¬ 
roasă, pentru a crea artei naţionale un lăcaş 
vrednic şi de comorile trecutului şi de evolu¬ 
ţia muzeografiei din alte ţări. El urmărea mo¬ 
dernitatea muzeografică a instituţiei nu trans¬ 
formarea ei în cimitir al artei 9 . Alexandru Tzi¬ 
gara-Samurcaş întrunea în persoana lui un spe¬ 
cialist complex, cu înaltă pregătire, cunoscător 
al tuturor marilor muzee ale Europei, un exce¬ 
lent organizator, om deopotrivă al faptei şi al 
euvîntului, bun gospodar, descurcîndu-se în 
universul inextricabil al cerinţelor muzeogra- 

8 Petre Popovăţ, Contribuţii ale lui Alexandru 
Tzigara-Samurcaş in muzeografia etnografică, în „Re¬ 
vista muzeelor şi monumentelor", 6, 1979, 49—53 

9 Al. Tzigara-Samurcaş, Muzeografie românească, 
Bucureşti, 1936, p. 214, 225, 227, 233. 

fice, de la construcţia clădirii, la obţinerea de 
fonduri, la problemele juridice ori de fizică 
şi de chimie ale conservării şi restaurării, la ob¬ 
ţinerea — fie şi în interpelări parlamentare! 
— a fondurilor necesare etc., pînă la cunoaş¬ 
terea, încă din 1903, a sistemului Riickgauer 
al „house-movers“-ilor ... 

La 1 octombrie 1906 a fost numit director 
al Muzeului de artă naţională care, la început, 
avea o denumire mai complicată, ilustrînd prin 
prolixitatea sa însăşi ezitarea privitoare la con¬ 
ţinutul instituţiei: „Muzeul de etnografie, de 
artă naţională, artă decorativă şi artă indus¬ 
trială 44 . Simplificarea nomenclaturii nu a dus 
însă la modificarea direcţiilor afişate de vechea 
denumire, cu excepţia „artei industriale 14 , că¬ 
reia i s-a rezervat un local din expoziţia jubi¬ 
liară din 1906 care, din 1908, avea să devină 
Muzeul tehnic din Bucureşti. 

încă din anul 1907, Alexandru Tzigara-Sa- 
murcaş considera muzeul ca find „istoria cea 
mai veridică şi vorbitoare a României 1410 . Ori- 
cît de bine ar fi clasate şi orînduite, expona¬ 
tele îşi găsesc în vitrinele muzeului doar „lo¬ 
cul lor de veci 44 , după expresia prin care îl iro¬ 
niza pe Grigore Tocilescu 11 , dacă nu există o 
dinamică a lor, dacă nu sînt primenite cu piese 
din depozite, dacă nu pleacă în expoziţii, dacă 
nu sînt obiect de cercetare ştiinţifică şi mai cu 
seamă subiect de prelegeri sau dizertaţii adap¬ 
tate cerinţelor publicului. Această din urmă 
exigenţă el avea să o satisfacă toată viaţa, ţinînd 
conferinţe cu o frecvenţă şi un patos întrecute 
doar de marele lui rival, Nicolae Iorga ... In 
muzeu, el vedea, de asemenea, posibilitatea de 
a reprezenta unitatea artistică a românilor, chiar 
şi a celor trăitori în state străine, de a da im¬ 
bold industriilor naţionale. Nu a fost de acord 
ca, în 1910, viitorului muzeu naţional să i se 
dea numele de „Muzeul trecutului nostru 44 , toc- 

10 Al. Tzigara-Samurcaş, op. cit., p. 34 

11 Al. Tzigara-Samurcaş, op. cit., p. 25 

mai pentru faptul că muzeul neamului româ¬ 
nesc se cuvenea să cuprindă şi manifestările ar¬ 
tistice ale prezentului. Colecţiile avuseseră şi 
continuau să aibă o influenţă hotărîtoare în 
întărirea, înnobilarea şi îmbogăţirea stilului na¬ 
ţional; proiectate însă numai asupra trecutului, 
ele şi-ar fi pierdut adevărata lor viaţă, puterea 
de a modela — în felul lor specific — evolu¬ 
ţia civilizaţiei spirituale româneşti, chiar dacă 
într-o perspectivă îndepărtată el întrezărea fa¬ 
tala dispariţie a artei populare. In optica sa, 
mtizeul trebuie să constituie mecanismul mo¬ 
derator care să dicteze genul şi mărimea demer¬ 
sului în acomodarea tradiţiei la viaţa modernă, 
el singur dispunînd de acel misterios element 
vital graţie căruia te conservi pe măsura unei 
anume concesiuni făcută schimbării. în această 
ipostază, muzeul se defineşte prin lărgimea, di¬ 
versitatea şi excelenţa mănunchiului de specia¬ 
lişti, nu numai prin puterea reprezentativă a 
exponatelor. Specialiştii sînt cei care dispun 
de sensibilitatea necesară pentru a percepe sub¬ 
tila cerinţă a noului, interdisciplinaritatea pre¬ 
gătirii lor — pe care Alexandru Tzigara-Sa- 
murcaş a reprezentat-o la superlativ — asigu- 
rîndu-le simţul just al inovaţiei. Exponatul din 
muzeu, spre deosebire de un produs oarecare 
al industriei casnice ţărăneşti a momentului, 
dispune de puterea de persuasiune a sintezei 
unor milenii de artă şi elocvenţa lui nu trebuie 
lăsată să fie înăbuşită sub zarva, aleatorie şi 
hibridă, a produsului artizanal... „Orice re¬ 
împrospătare sau cultivare a tradiţiunii — scria 
la bătrîneţe 12 — să fie bine motivată fără a fi 
exagerată. După cum de pildă nimeni nu ar 
putea pretinde că pentru păstrarea spiritului 
vechii limbi româneşti ar trebui să reluăm şi 
scrierea cu slovele chirilice; tot astfel, pen¬ 
tru a se păstra viu cultul artei populare, nu este 

12 AI. Tzigara-Samurcaş, Lupta vieţii unui octo¬ 
genar, manuscris inedit, capitolul XXXVII, Industria 
casnică şi arta naţională. 

absolut necesar ca toate producţiunile să ră- 
mîie împietrite în formele tradiţionale. Haina 
poate să se modifice după cerinţele noi, cînd 
aceasta se impune, ceea ce trebuie însă păstrat 
neatins şi cu dinadinsul cultivat este simţul ar¬ 
tistic propriu geniului poporului nostru". El va 
pleda, astfel, pentru acomodarea artei ţără¬ 
neşti, în special a covoarelor, la arhitectura 
blocurilor şi, în general, a oraşelor, la noul ha¬ 
bitat pe care-1 implică modernizarea vieţii prin 
fatala extindere a vieţii citadine 13 , aceasta o va 
face însă în afara oricărui revizionism artistic, 
dominanta activităţii lui rămînînd principiul 
conservatorist. „II a mis en honneur — scria 
E. Broermann 14 — par tous Ies moyens, l’art 
roumain en ses caracteristiques ethniques. Rea- 
gissant contre le cosmopolitisme denationalisant 
et banalisant, il a releve la fierte artistique rou- 
maine". Aceste rînduri lapidare scrise la înce¬ 
putul activităţii sale muzeografice pot fi ex¬ 
tinse foarte bine la întreaga lui existenţă de 
muzeograf, istoric de artă şi de profesor. „Mîn- 
dria artistică" i se rezema tocmai pe statorni¬ 
cia artei strămoşeşti şi Paul Morand a fost sub¬ 
til notînd, în celebrul său BucaresV 5 , o singură 
replică din avalanşa de explicaţii pe care i le 
va fi oferit directorul Al. Tzigara-Samurcaş, 
atunci cînd scriitorul francez vizita secţia de 
ceramică a muzeului: „— Cinq miile ans vous 
contemplent!". Acest background, psihologic este 
suficient pentru a ne explica lărgimea intere¬ 
selor sale artistice şi a spaţiului în care impu¬ 
nea geniul artei strămoşeşti, pentru a ne explica 
forţa încredinţării lui în valorile artei noastre 
populare. Fără această încredinţare, Al. Tzi- 
gara-Samtircaş nu ar fi izbutit să proiecteze 
asupra bijuteriei care este casa din lemn sculp¬ 
tat a lui Antonie Mogoş din Ceaurul Gorjului, 

13 Al. Tzigara-Samurcaş, Covorul oltenesc, Bucu¬ 
reşti, Editura Scrisul românesc, 1942, p. 38—39 

14 L'art public, 1908, III—IV, p. 106 

15 Paul Morand, Bucarest, Pion, 1935, p. 186 

de el descoperită, achiziţionată şi reinstalată sub 
bolta ocrotitoare a muzeului, lumina care a fă¬ 
cut din ea un Erehteion românesc şi nici să in¬ 
troducă portul naţional în uzul societăţii bucu- 
reştene, al recepţiilor oficiale şi chiar în anu¬ 
mite prilejuri parlamentare ... 

Campaniile publicistice ale lui Al. Tzigara- 
Samurcaş depăşeau sfera, oricît de acapara¬ 
toare, a muzeului pe care îl conducea. El sus¬ 
ţine muzeele regionale, are ideea justă de a in¬ 
clude în „arta din România" şi arta naţionalită¬ 
ţilor conlocuitoare, dă un statut ştiinţific inves¬ 
tigaţiei pe teren, cere inventarierea tuturor mo¬ 
numentelor şi obiectelor de artă din ţară, re¬ 
dactează apeluri vizînd arta populară, acceptă 
în momente de cumpănă naţională anumite 
funcţii — ca aceea de prefect al poliţiei Capita¬ 
lei sub ocupaţia germană din timpul primului 
război mondial — cu scopul de a salva operele de 
artă 16 şi de a face binele de la nivelul autorită¬ 
ţii cu care era investit. In străinătate a fost 
mesager al artei româneşti nu numai prin nu¬ 
meroasele conferinţe sau prin pledoariile pe 
care le-a susţinut în faţa unor personalităţi 
importante sau la congrese de specialitate, d 
şi prin conducerea ori organizarea unor ex¬ 
poziţii de artă românească, ale căror cataloage 
redactate de el erau, uneori, adevărate cărţi 
de artă românească. Dintre aceste expoziţii le 
amintim pe cele de la Viena (1910), Roma (1911), 
Berlin (1912), Geneva (1925), Paris (1925), Bar¬ 
celona (1929), Bruxelles (1935), Oslo (1936) etc. 
De asemenea, a prezentat în România expoziţii 
de artă populară străină ca, de pildă, Expoziţia 
finlandeză de artă decorativă şi artă populară, 
Bucureşti (1936). A participat la ele cu interesul 
comparatistului care găsea, de pildă, asemănări 
izbitoare între ornamentele din veacul al XII-lea 


16 Tribulaţiile acestei perioade sînt expuse pe larg 
tu volumul memorialistic: Al. Tzigara-Samurcaş , Măr¬ 
turisiri si-li-te, Bucureşti, tipografia „Convorbiri li¬ 
terare", 1920, 164 p. 

din Suedia şi Norvegia şi unele scoarţe vechi 
româneşti 17 , care dovedea coborîrea culelor 
noastre din unele forme arhitecturale aflate în 
Orientul Mijlociu, ori asemănarea spiralelor 
pictate ale olăriei neolitice autohtone cu mo¬ 
tive din perioada dinastiei Han din China. 

Prin educaţie artistică. Al. Tzigara-Samur- 
caş înţelegea educaţie morală, de modelare a 
sufletelor atît prin puterea în sine a artei, cit 
şi prin aceea a reprezentărilor de viaţă româ¬ 
nească pe care ea le induce. în acest sens, el 
făcea, ca profesor, conferenţiar şi publicist, dar 
mai cu seamă ca muzeograf, educaţie patrio¬ 
tică. „ . . . Nu există pentru popor o instituţiune 
mai de folos şi cu un caracter mai general de- 
cît muzeul, atît din punct de vedere al instruc¬ 
ţiei, cit mai ales a educaţiei morale.“ 18 El con¬ 
sidera muzeul element ce uşurează înfrăţirea 
între neamuri diferite. Sesizarea legăturii dintre 
nivelul vieţii economice şi înflorirea artistică 
îl va îndemna să pledeze în favoarea unor re¬ 
forme economice care să îmbunătăţească traiul 
omului de la ţară, uşurare ce asigură „reluarea 
ocupaţiilor artistice ale strămoşilor săi (...). 
Cu siguranţă că atunci cînd ţăranul nu va mai 
duce grija zilei de mîine şi nu va mai fi aşa 
de greu apăsat de condiţiile muncii sale, atunci 
vor reînvia în chip firesc şi poezia şi arta 
populară, acum date uitării." 19 Aceste cuvinte 
ne apar cu valoare sporită dacă ţinem seama 
că sînt scrise îndată după drama naţională din 
1907. 

De altfel, Al. Tzigara-Samurcaş s-a dovedit 
totdeauna un spirit realist; întărirea acestei în¬ 
suşiri i-a asigurat-o şi faptul, care ţine poate 
de fatalitate, dar şi de temperamentul său ho- 
tărit şi neconciliant, de a nu fi obţinut nimic 

17 Al. Tzigara-Samurcaş, Covorul oltenesc, Bucu¬ 
reşti, Editura Scrisul românesc, 1942, p. 21 

18 Al. Tzigara-Samurcaş, Muzeografie românească. 
Bucureşti, 1936, p. 95 

19 Al. Tzigara-Samurcaş, op. cit., p. 54 

uşor, nimic fără luptă. Cum începea să reali¬ 
zeze ceva, cum se arunca într-o acţiune, şi apă¬ 
rea obstacolul. Obstacolul era provocat în bună 
măsură şi de nepotrivirea dintre grandoarea 
pe care, cu titlu just, el o conferea artei ţără¬ 
neşti şi micimfea locului ce din inerţie, tea'mă, 
nepregătite ori dragoste puţină, i-o rezervau au¬ 
torităţile. Atît realizarea muzeului de artă na¬ 
ţională ori obţinerea catedrei universitare, cît 
şi întreaga lui viaţă au fost o zbatere fără sfîr- 
şit. Oricît de superbă i-ar fi fost detenta, ea era 
impietată de previziunea piedicii care-i ascuţea 
•— uneori prea mult! — armele. Ca eroul din 
poveste, se asigura cu o piatră, o perie şi o 
năframă care, aruncate în calea zmeului urmă¬ 
ritor se prefăceau în munte, pădure ori întin¬ 
dere de apă... Şi să ne imaginăm încleştarea 
luptei! Căci de multe ori prigonitorii sau prigo¬ 
niţii erau temerarii N. Iorga, G. Oprescu, Gr. 
Tocilescu, Spiru Iiaret, C. I. Istrati, Al. Bogdan- 
Piteşti ş.a.m.d.... Dacă urmărim atent unele 
campanii de presă, ori insistenţa demer¬ 
surilor puse în lumină de cercetători contempo¬ 
rani, 20 dar mai ales de către el însuşi, deopo¬ 
trivă în opera antumă şi postumă, nu ştim unde 
sfîrşeşte curajul şi unde începe plăcerea, nu de 
puţine ori voluptoasă, a atacului. Iar în tumul¬ 
turi, oricît de nobilă ar fi năzuinţa, nu poţi în¬ 
lătura întru totul primejdia alunecărilor . . . 
Dintre acestea — nu multe — amintim agre¬ 
area 21 operei de restaurator a arhitectului fran¬ 
cez, elev al lui Viollet-le-Duc, Lecomte de 
Noiiy (1844—1914), de numele căruia este le¬ 
gată restaurarea, hibridă şi denaturantă, a bi¬ 
sericii episcopale din Curtea de Argeş şi a bi¬ 
sericii Trei Ierarhi din Iaşi, şi condamnarea ideii 

20 Iu special: Silvia Păduraru, Mircea Dumitrescu, 
Preliminarii la o viitoare istorie a muzeografiei ro¬ 
mâneşti, (IX) în „Revista muzeelor şi monumentelor 
— Muzee", 1985, 4, p. 58 si (XIII) în aceeaşi revistă, 
1985, 9, p. 48- 

21 Al. Tzigara-Samurcaş, Biserica episcopală din 
Curtea de Argeş, Bucureşti, 1913, passim. 

de muzeu în aer liber, pe care îl găseşte inutil, 
deoarece, spunea el, monumente mari pot fi 
adăpostite în muzeu, aşa cum este altarul din 
Pergam în muzeul de la Berlin ori casa lui An¬ 
tonie Mogoş în Muzeul de artă naţională din 
Bucureşti. „România întreagă este un muzeu 
în aer liber!“ exclamă el 22 , exaltînd tocmai acest 
aspect pe care îl au satele noastre. El simţea în 
ideea de muzeu în aer liber un element ce aten¬ 
tează la suveranitatea muzeului de artă şi et¬ 
nografie aşa cum îl impusese şi lupta să-l men¬ 
ţină. Pe de altă parte, pătruns probabil în se¬ 
cret de concepţia hegeliană a disjuncţiei din¬ 
tre frumosul natural şi frumosul estetic, se te¬ 
mea de contaminarea celui din urmă prin cel 
dinţii: „Să menţinem deosebirea, să respectăm 
distanţa între natură şi opera de artă“, reco¬ 
mandă el în acelaşi loc. Cu o egală vehemenţă, 
cu o adevărată pasiune a dării în vileag, de¬ 
nunţă falsurile artistice, mizeria coteriilor po¬ 
litice, imixtiunea impostorilor, mediocritatea 
ori incapacitatea gerontocratică, superficialitatea 
unor instituţii de învăţămînt artistic şi a unor 
manuale ori tratate etc. Răsunătoare a fost în 
epocă polemica dusă în 1933 cu G. Oprescu, 
directorul Muzeului Toma Stelian, pe care îl 
învinuieşte de a fi achiziţionat drept Andreescu 
un tablou de Alpar (Alexandru Paraschivescu). 
Asemenea biblicului Samuel, trimite fulgere a- 
colo unde simte un locus minoris resistentiae; 
astfel va repezi cu plăcere vădită spre neierta¬ 
tul critic de artă, N. Petraşcu, ascuns sub pseu¬ 
donimul A. Costin, un citat al profesorului Adolf 
Bartels din lucrarea sa, anume aleasă, Kritiker 
und Kritikaster: „Acei care întrebuinţează mij¬ 
loace necinstite în criticile lor ar trebui go¬ 
niţi cu biciul din domeniile în care se amîes- 
tecă“ 23 . Acestea nu sînt simple imprecaţii, iz- 

22 Al. Tzigara-Samurcaş, Muzeografie românească, 
Bucureşti, 1936, p. 250—251 

23 Al. Tzigara-Samurcaş, Lupta vieţii unui oc¬ 
togenar, manuscris inedit, cap. XLI. 

19 www.dacoromanica.ro 


vorîte din furori temperamentale, ci urmarea 
pătrunderii psihologice şi a reconstituirii morale 
a celui vizat. Astfel, despre profesorul Gr. To- 
cilescu, fostul său director, scrie: „Explicaţia a- 
cestei nepăsări faţă de soarta Muzeului trebuie 
atribuită, cred, educaţiei sale filologice şi epi- 
grafice şi lipsei comprehensiunii sale artis¬ 
tice. Manifestările de artă şi obiectele respec¬ 
tive nu-1 interesau, pentru că spiritul său prac¬ 
tic nu le pricepea .. .“ 24 . Nu e numai un simplu 
reproş adresat celui ce nu înţelegea să creeze 
şi să extindă o secţie de artă populară într-un 
muzeu de arheologie, ci urmarea concepţiei 
mai largi a lui Al. Tzigara-Samurcaş, după 
care muzeografia este mai mult o artă decît 
o ştiinţă 25 . Minte clară, admirabil organizator, 
colecţionar febril, el dădea, prin proza lui sen¬ 
tenţioasă, sfaturi de la înălţimea forului tute¬ 
lar care se considera din totdeauna, ceea ce 
uneori irita, aşa cum l-a iritat, printre alţii, pe 
ministrul Spiru Haret. Poate tocmai această 
însuşire să fi explicat aversiunea crescîndă a 
lui N. Iorga, prieten la început şi apoi rival, 
care avea să-i devină şi rudă, N. Iorga fiind văr 
cu Maria Tzigara-Samurcaş. Conştient de riscu¬ 
rile înfruntării, el se socotea luptător şi iradia 
orgoliul acestuia. Cînd, în 1910, i se reduc 
brusc muzeului subvenţiile, el dezlănţuie o cam¬ 
panie de presă, redactează memorii, face inter¬ 
pelări în Cameră şi Parlament. Dîndu-i-se aver¬ 
tismentul scris că „ordinele se execută fără a 
se discuta" şi că pe viitor i se interzic întru to¬ 
tul manifestări de acest fel, Al. Tzigara-Samur¬ 
caş scrie despre sine: „ ... directorul a consi¬ 
derat avertismentul echivalent cu rănile de pe 
cîmpul de onoare al unei lupte în favoarea insti¬ 
tuţiei de înaltă cultură naţională, de programul 
căreia era responsabil." 26 . Orgoliul merge alte- 

54 Al. Tzigara-Samurcaş, op. cit., cap. LIII 

25 Al. Tzigara-Samurcaş, Muzeografie românească, 
Bucureşti, 1936, p. 228, passim 

26 Al. Tzigara-Samurcaş, op. cit., p. 108 

ori pînă la superbia specialistului. Cînd, in 
1913, consacră o broşură bisericii episcopale de 
la Curtea de Argeş, în care combate lucrarea 
lui Franz Iaffe, Die Bischdflische Klosterkirche 
zu Curtea de Argeş in Rumănien, apărută la 
Berlin cu doi ani înainte, îi dă drept motto 
dictonul latin derivat din replica lui Apelles: 
Ne sutor supra crepidam — Cismarule, nu mai 
sus de sandală! La bătrîneţea tîrzie, rememo- 
rînd 27 răsunătoarea polemică privitoare la ori¬ 
ginea culelor, afirmă infailibil despre două din 
lucrările sale că sînt „ambele bogat ilustrate cu 
dovezi indiscutabile (s.n.)“ ... 

Privite dintr-un anume unghi, scrierile de 
artă ale lui Al. • Tzigara-Samurcaş, şi masiva 
Muzeografie românească înainte de toate, par 
implicit autobiografice, iar memoriile, încă ne¬ 
publicate, o repetiţie a scrierilor de artă au¬ 
tohtonă. Este una din cele mai elocvente pilde, 
în cultura românească, de fuziune a unei vieţi 
în operă. întreaga lucrare a vieţii sale a stat 
sub semnul structurii deschise: muzeul, prele¬ 
gerea universitară, conferinţa, organizarea de 
expoziţii, polemica, excursia documentară în 
care lua fotografii ori desene ... Ele stau în 
prim plan şi numai privită prin ele existenţa 
lui de creator capătă consistenţă. Intr-un plan 
secund stau studiile, despre care singur spune 
că sînt doar „încercări, ce nu au alt merit de- 
cît de a fi servit o frumoasă cauză naţională" 28 . 
Repetiţiile, presărate pe toată întinderea operei 
sale scrise, singur şi le recunoaşte şi le explică 
prin aceea că a vrut, prin ele, numai cit să 
stîmească interesul pentru arta noastră. In 
fond — a fost un mare educator, nu numai al 
unui număr însemnat de viitori artişti, dintre 
care unii ca Fr. Şirato, J. Al. Steriade, Camil 
Ressu, O. Han etc. aveau să-i fie colegi de 

21 AI. Tzigara-Samurcaş, Lupta vieţii unui octo¬ 
genar, manuscris inedit, cap. LXII 

28 Al. Tzigara-Samurcaş, Arta în România, I, 
studii critice, Bucureşti, Minerva, 1909, p. 4 

AL. TZIGARA-SAMURCAŞ, Desen în tuş 
de Aurel Bauh (1925) 


profesorat, iar alţii să devină artişti de geniu, 
ca Brâncuşi, ci al unui întreg popor. Intr-un sens 
mai larg, opera vieţii lui a fost una de resti¬ 
tuire a artei naţionaie către creatorul ei. In mo¬ 
mentele de criză, de un fel sau altul, a apărat, 
cu sentimentele unei demiurgice paternităţi, te¬ 
zaurele de artă ameninţate. Cînd, după întîiul 
război mondial, puteau fi recuperate, în virtu¬ 
tea articolelor 196 cu Austria şi 177 cu Unga- 

ria, bunurile artistice româneşti din Austria, 
ă titre de red.prod.te, îi răspunde lui Vasile 
Pârvan, care nu voia să cedeze, printre altele, 
un Cranah în schimbul tezaurelor româneşti din 
Viena: „Din parte-irti regret că nu avem mai 
multe opere streine de oferit în schimbul co¬ 
morilor ce ne sînt altfel scumpe .. , 29 . Cu ace¬ 
leaşi înalte simţăminte şi nu din interese perso¬ 
nale, a apărat zestrea artistică a ţării în timpul 
ocupaţiei germane din prima conflagraţie mon¬ 
dială, asumîndu-şi gravul risc de a fi acuzat 
de colaboraţionism, învinuire de care nu au 
scăpat nici alte personalităţi ale culturii noas¬ 
tre ... 

A iubit artiştii români de la începutul vea¬ 
cului nostru şi cu un gust sigur le-a sesizat, 
din vreme, atît specificul, valoarea, cît şi, după 
caz, scăderile. Situat între Corot şi Monet, Gri- 
gorescu pictează prin impresii generale care 
amplifică, printr-o atmosferă plutitoare, senza¬ 
ţia de realitate românească; la Arthur Verona 
îl izbeşte poza naivă, disproporţia anatomică, 
melodramatismul, absenţa aerului şi a perspec¬ 
tivei, dar nu-i scapă nota socială; observă în 
pictura lui Ştefan Luchian frăgezimea nealte¬ 
rată a primei impresii, care nu îngăduie re¬ 
tuşul, şi vede o operă însemnată în De la ba¬ 
riera Filantropiei; Artachino nu-i trezeşte mare 
interes; Kimon Loghi e prea convenţional; J. Al. 
Steriade îi deşteaptă toată încrederea etc. 
Timpul i-a validat cele mai imulte din apre¬ 
cieri ... Cu tot interesul purtat artiştilor con¬ 
temporani, el a luptat mai curînd să realizeze 
o integrare europeană a artei româneşti prin 
istorism, prin impunerea valorilor străvechi şi 
sancţionate de curgerea vremii, decît prin valo¬ 
rile artei contemporane lui. în vremea aceasta, 
pictura şi sculptura primelor patru decenii ale 
veacului nostru — epoca lor de aur — cău- 


29 Al. Tzigara-Samurcaş, Revendicări artistice din 
Austria, în „Convorbiri literare* LVI, aprilie 1924, 
p. 304. 

tau aceeaşi integrare, dar prin ele însele, iz¬ 
butind în bună măsură să se plaseze valoric 
pe orbita marii arte a Europei. Ca istoric de 
artă, Al. Tzigara-Samurcaş s-a aplecat mai pu¬ 
ţin asupra valorilor în formare, fiind mai de¬ 
grabă un cercetător al valorilor impuse decît 
al celor embrionare. Aceasta s-a întîmplat de¬ 
oarece el a recepţionat mai viu şi mai dramatic 
decît oricine altul strigătul de disperare al ri¬ 
sipitului nostru tezaur de artă populară, ame¬ 
ninţat cu dispariţia ... 

Implicat în istoria ţării, sub aspecte necer¬ 
cetate încă adine. Al. Tzigara-Samurcaş a cu¬ 
noscut, a preţuit ori a fost prieten cu mari per¬ 
sonalităţi politice sau culturale din vremea sa, 
de la Al. Odobescu, Titu Maiorescu, Al. Mar¬ 
ghiloman, la Barbu Delavrancea, Al. Vlahuţă, 
I. L. Caragiale, P. P. Carp, N. Ghika-Budeşti — 
fără să mai amintim constelaţia personalită¬ 
ţilor artistice de peste hotare, în apropierea 
cărora se simţea fericit. Director al prestigioa¬ 
sei reviste „Convorbiri literare" între 1924— 
1939, el a cultivat în paginile publicaţiei la care 
colaborase Eminescu, pe cei mai vrednici inte¬ 
lectuali ai ţăi'ii. Foarte cultivat, poliglot, cu o 
neistovită curiozitate, lipsit de inerţie, munci¬ 
tor şi disciplinat, plin de cutezanţă şi pornire 
de a ctitori, Alexandru Tzigara-Samurcaş a 
întreprins şi tutelat, timp de o viaţă, cea din¬ 
ţii mare experienţă muzeografică românească. 

C. D. ZELETIN 

NOTĂ ASUPRA EDIŢIEI 


Volumul de faţă cuprinde o selecţie din stu¬ 
diile şi articolele publicate de Al. Tzigara-Sa- 
murcaş de-a lungul întregii sale vieţi. Am cău¬ 
tat să reprezentăm toate genurile pe care le-a 
ilustrat: studiu, eseu, articol, cronică plastică, 
recenzie etc. Ordinea textelor este în general 
cea cronologică, excepţie făcînd textele selec¬ 
tate din volumul Arta în România (1909), în 
suita cărora ne-am îngăduit, din motive de lo¬ 
gică editorială, cîteva translocări. 

Ediţia dispune de o Bibliografie selectivă, 
orînduită pe genuri, a lucrărilor lui Al. Tzigara- 
Samurcaş. 

Avînd un pronunţat caracter de propagandă 
artistică în favoarea artei ţărăneşti şi a muzeo¬ 
grafiei, opera scrisă a lui Al. Tzigara-Samur- 
caş implică repetări ale unor idei de la un text 
la altul. Ne-am permis, în consecinţă, elimina¬ 
rea unora dintre ele, înlocuindu-le prin [...]. 

în reeditarea selectivă a studiilor reunite în 
volumul Muzeografie românească, am considerat 
că nu sînt necesare notele noastre, deoarece au¬ 
torul însuşi, la finele fiecărui capitol, a făcut 
punerea la zi, după trecerea uneori a zeci de 
ani, a problemelor în discuţie, sub forma unor 
note intitulate „Adaos în 1936“. 

Am renunţat la o bună parte din iconogra¬ 
fie, păstrînd ilustraţia numai acolo unde a fost 

strict necesar. Renunţînd la ilustraţii, a tre¬ 
buit sa eliminăm — cu cîteva excepţii sem¬ 
nalate în note — şi trimiterile la ele, înlocuin- 
du-le cu [ . .. ]. 

Am păstrat unele particularităţi lexicale ca 
fiindu-i specifice: acvarelă, adaos, adecă, avan- 
tagiu, ciardae, culoristic, culorit, curagiu, dece- 
nie, dependinţe, desinator, despreţui, diferen- 
ţiare, enumărare, esconta (a), fascinător, imagi¬ 
nă, insignii (pl.), intei pretător (pt. interpret), 
încunjura (a), rescumpărare, resfrînt, rezolvi (a), 
Seina, signatură, suterană, stejar, tenebroz, ţin- 
terim, Venerea (Venera), vîrstră etc. 

Am renunţat, în schimb, la architectură, au- 
tocton, capo d’operă, cap de operă, falş, hali, 
tehnice (pentru tehnici) etc. 

Am unificat permanenta oscilare între sînt, 
sânt, şi sunt, potrivit normelor ortografice în 
vigoare. 

Editorul aduce un pios omagiu prietenului 
său, poetul Sandu Tzigara-Samurcaş, încetat 
din viaţa în timpul tipăririi acestei antologii, 
pe care a avut bucuria de a o urmări şi sprijini 
pe parcursul alcătuirii. 

C. D. ZELETIN 

CRONOLOGIE 


1872 

23 martie/4 aprilie: se naşte la Bucureşti Al. 
Tzigara-Samurcaş, fiu al lui Toma Tzigara şi 
al Elenei Tzigara, născută Samurcaş, înrudită 
cu vechile familii boiereşti din Muntenia, Cre- 
ţcanu, Bengescu, Kretzulescu, Rallot ş.a. 

1882 

doctorul Wilhelm Kremnitz şi soţia sa, Mite 
Kremnitz, care îl considerau fiu adoptiv, îl 
prezintă lui Titu Maiorescu şi-l introduc la 
Palat; prin ei îi va cunoaşte pe ctitorii Junimii 
şi pe colaboratorii „Convorbirilor literare", se 
\ a plasa în orizontul lor intelectual, îşi va însuşi 
temeinic elemente de cultură germană. 


în atelierele lui Zizin Cantacuzino (Ion Al. Can- 
tacuzino) deprinde tehnica fotografiei şi în 
special a realizării diapozitivelor pe care le va 
folosi, cel dintîi în ţara noastră, la ilustrarea 
cursurilor de arheologie ale lui Alexandru Odo- 
boscu, iar mai tîrziu, cu prilejul prelegerilor 
ori conferinţelor sale de istorie a artelor; învaţă, 
de asemenea, tehnicile galvanoplastiei, micro¬ 
scopiei, reproducerii în gips şi sulf clorat, teh¬ 
nici pe care le va practica de-a lungul întregii 
lui cariere universitare Şi muzeografice. 

1891 

îşi trece bacalaureatul la Liceul Matei Basarab, 
la care a urmat ultimele trei clase. Pe celelalte 
le urmase la Pensionul Schewitz şi la Gimnaziul 
Mihai Bravul (devenit ulterior Liceul Mihai 
Viteazul). 

1891—1892 

student în anul I şi II la Facultatea de litere 
şi filozofie din Bucureşti. 

1892 

profesorul Grigore Tocilescu, director al Mu¬ 
zeului de antichităţi, îl numeşte „custode-pre- 
parator“ al muzeului, post din care îşi va da 
demisia în 1896. 

1893 

obţinînd o bursă de trei ani, îşi ia concediu de 
la Muzeul de antichităţi şi se înscrie, la reco¬ 
mandarea lui Al. Odobescu, la Universitatea 
din Miinchen, unde urmează studii de istoria 
artei şi arheologie cu profesorul Heinrich von 
Brunn, o somitate în arheologie, şi, după moar¬ 
tea acestuia, cu profesorul Wilhelm Heinrich 
Riehl, învăţat pătruns de ideea de artă naţio¬ 
nală, pe care i-o va infuza studentului său. Au- 
diază, în paralel, la Institutul Politehnic din 
Miinchen, cursul de arhitectură al profesoru¬ 
lui Franz von Reber. 

La Universitatea din Berlin, urmează cursu¬ 
rile profesorului Ernest Curtius, iniţiatorul, con¬ 
ducătorul şi editorul cercetărilor arheologice din 
Olimpia (Grecia) apoi lucrează cu succesorul a- 
cestuia „tînărul şi genialul" Adolf Furtwang- 
ler, nume ce avea să fie implicat în cercetai >a 
ştiinţifică a monumentului nostru de la Adam¬ 
clisi. Audiază cursul de teoria picturii cu exege¬ 
tul tei Michelangelo Buonarroti, Hermann 
GrimmP'la îndemnul căruia, în timpul vacan¬ 
ţelor, va cerceta, în biblioteca Şcolii naţionale 
de arte frumoase din Paris, sub îndrumarea 
istoricului de artă Eugene Miintz, viaţa şi opera 

lui Simon Vouet, şef de şcoală şi pictor perso¬ 
nal al lui Ludovic al XlII-lea. 

Audiază, de asemenea, cursurile ori lucrările 
practice ale profesorilor R. Kekule, A. Kalk- 
mann, A. Erman, Nicolaus Miiller, A. Gold- 
schmidt etc. In vacanţe, cercetează artele plas¬ 
tice şi organizarea muzeelor din Danemarca, 
Scandinavia, Italia şi Franţa. 

1896 

la 11 martie susţine disertaţia „Simon Vouet, 
Hofmaler Ludwigs XIII“, la Universitatea din 
Miinchen, în urma căreia obţine titlul de doctor 
în filozofie „viagna cum laude“, specialitatea 
istoria artei. Disertaţia va fi tipărită în acelaşi 
an la Miinchen. După o scurtă revenire în ţară, 
se întoarce la Berlin, unde este numit asistent 
benevol pe lingă Direcţia generală a muzeelor 
regale, lucrînd la catalogarea colecţiilor de 
stampe şi la organizarea bibliotecii, sub con¬ 
ducerea lui Wilhelm von Bode, mare reforma¬ 
tor al muzeelor berlineze. în recomandarea pe 
care o va primi, se precizează: „ ... va fi ca¬ 
pabil să conducă în mod avantajos muzee de 
artă“, ceea ce activitatea lui ulterioară de ju¬ 
mătate de veac din România o va confirma cu 
prisosinţă. 

Toamna, întreprinde călătorii de studii în 
Italia şi Franţa. La Paris, audiază cui şurile lui 
Pollier, la Ecole des Beaux Arts, ale lui A. Mi- 
chel, la ficole du Louvre şi ale lui Collignon, 
de la Sorbona. 

1897—1898 

audiază cursuri şi efectuează lucrări practice 
la Şcoala de arte frumoase din Paris, sub îndru¬ 
marea aceluiaşi Eugene Miintz, director al şco¬ 
lii şi reputat istoric al artei Renaşterii. 

1897—1900 

este profesor suplinitor de limba fx-anceză la 
Şcoala noi-mală de institutori din Bucureşti, pe 
care o considera „una din instituţiunile de elită 

ale vremii", iar între 1898—1900, profesor su¬ 
plinitor de limba germană la aceeaşi şcoală. 

In vacanţe, face călătorii de studii în străi¬ 
nătate, singur ori cu membri ai familiilor Krem- 
nitz ori von Bardeleben. 

1899 

la 1 ianuarie este numit bibliotecar al Funda¬ 
ţiei universitare Carol I, instituţie pe care o va 
servi vreme de 47 de ani, iar la 27 februarie 
este angajat profesor suplinitor la catedra de 
istoria artelor şi estetică a Şcolii de belle arte, 
post în caro va fi definitivat la 3 decembrie 
1904. 

La 18/30 martie, obţine aprobarea oficială 
de a adăuga patronimicului Tzigara pe cel al 
mamei sale, Samurcaş, prin adoptarea lui de 
către unchiul Ioan Al. Samurcaş, jurist şi prie¬ 
ten al lui M. Eminescuţ neavînd copii, fiind bol¬ 
nav şi simţindu-şi aproape sfîrşitul, care avea 
să survină în iunie, unchiul a dorit ca tînărul 
nepot Al. Tzigara să-i perpetueze numele. 

1900 

se căsătoreşte cu Maria Gr. Sturdza (Neapole, 
26 decembrie 1875 — Bucureşti, 28 iulie 1971), 
născută Cantacuzino, tînăra văduvă a prinţului 
Grigore Gr. Sturdza, fiică a Coraliei Cantacu¬ 
zino, n. Boldur-Kostaki, şi a lui Alexandru 
Cantacuzino. 

1903 

pentru a da imbold excursiilor şi cu scopul de 
a înlesni cunoaşterea frumuseţilor ţării şi a 
artei ţărăneşti şi „de a întări, astfel, iubirea de 
patrie şi de ncam“ (Al. Tz.-S.), înfiinţează, îm¬ 
preună cu profesorul Ludovic Mrazec, Societa¬ 
tea Turiştilor Români (S.T.R.), cu sediul în 
satul Cătina, judeţul Buzău, moşia Coraliei Bol¬ 
dur-Kostaki. Din Comitetul do conducere fă¬ 
ceau parte, printre alţii, Gr. Antipa, G. Balş, 
Vintilă Brătianu, dr. I. Costinescu, Simion Me¬ 
hedinţi, G. Munteanu-Murgoci, A. Vlahuţă. 

La 18 octombrie i se naşte primul copil, 
Sandu Tzigara-Samurcaş, încetat din viaţă la 
23 aprilie 1987. Poet de limbă română şi 
franceză, poeziile sale — „versuri de aur în 
fuziune", după cum Ie caracteriza Ion Barbu 
— au fost strînse în volumele: Recital de pian 
(1941), Culesul de apoi (1943), Preambtiles 
(1944), Cartea singelui (1946), Măştile gindului 
(1947), Răsunete (1970), Invocations (Paris, 
1972), Oglindiri (1972); căsătorit cu poeta de 
limbă germană Adrienne Prunkul-Samurcaş 
(Viena 1906—Bucureşti 1973), autoare a volu¬ 
mului Gedichte, Literaturverfag, Bukaresl, 
1969. 

1906 

la 6 mai i se naşte prima sa fiică, Maria, că¬ 
sătorită cu inginerul I. Berindei, violonistă în 
Orchestra Simfonică a cinematografiei din 
Bucureşti. 

Vara, călătoreşte în Iugoslavia şi Bulgaria, 
studiind influenţele artistice din sud asupra 
artei noastre populare. 

Intre 27—28 septembrie, participă la Con¬ 
gresul de conservare a monumentelor de la 
Braunschweig din Germania, unde prezintă 
două comunicări ştiinţifice avînd ca subiect 
monumentele de artă ale României. 

La 1 octombrie este numit director al Mu¬ 
zeului de etnografie, de artă naţională, artă de¬ 
corativă şi industrială devenit ulterior Mu¬ 
zeul de artă naţională, ce ocupa o aripă din 
fosta Monetărie a Statului. 

întreprinde excursii de studii în ţară (Pot- 
logi, Călineştii de Prahova, Sibiu etc.), cu scopul 
de a achiziţiona obiecte de artă sau pentru a 
dirija spre colecţii particulare unele obiecte de 
artă ameninţate să se distingă ori să se piardă. 

însărcinat să selecţioneze şi să organizeze 
expunerea materialelor de artă la Expoziţia 
Jubiliară de la Palatul Artelor din Bucureşti, 
se retrage, neacordîndu-i-se mină liberă. 

1907 

„an de doliu pentru întregul popor românesc“, 
aşa cum îl apreciază Al. Tz.-S., In Lupta vieţii 
unui octogenar, (mss. inedit, LIX). Participă la 
o violentă polemică urmată de provocare la 
duel, cu dr. C. I. Istrati, pe care-1 învinuise 
de grave abateri în administrarea bunurilor 
de artă cît timp fusese comisar al Expoziţiei 
Jubiliare din anul precedent. 

Călătoreşte în Elveţia şi în Germania, cu 
scopul de a cerceta noile metode arheologice 
aplicate de germani în conservarea cetăţii ro¬ 
mane de la Saalburg. 

Călătoreşte în Franţa, unde, la Paris, su¬ 
feră un grav accident de automobil. 

1908 

între 1 aprilie şi 15 septembrie, funcţionează 
ca director al Muzeului Aman, pe care îl reor¬ 
ganizează şi-i alcătuieşte catalogul. 

La 13 august, i se naşte cea de-a doua fiică, 
Ana (m. 1967), viitoare pictoriţă, căsătorită cu 
istoricul Mihai Berza (1907—1978), profesor 
universitar, membru corespondent al Acade¬ 
miei R. S. România, specialist în istoria evului 
mediu. 

1909 

participă la organizarea secţiei româneşti a 
Expoziţiei internaţionale ele artă populară de 
la Berlin. „Cu acest prilej, pentru întîia dată, 
arta românească a trecut graniţele, ocupînd 
locul ce i se cuvenea, căci la celelalte expoziţii 
internaţionale arta ţărănească se pierdea în 
mijlocul atîtor alte produse eterogene (Lupta 
vieţii unui octogenar, mss. inedit, LXXII). In 
acelaşi an, participă la organizarea unei expo¬ 
ziţii similare la Amsterdam. 

1910 

participă la organizarea Expoziţiei de industrie 
casnică şi vinătoare de la Viena şi tipăreşte, 
în limba germană, în broşură, prelegerea ţinută 

cu acest prilej, intitulată Arta populară româ¬ 
nească. 

1911 

este numit profesor suplinitor la Catedra de 
istoria artei a Facultăţii de litere şi filosofie 
din Bucureşti, post pe care-1 va ocupa pînă 
în 1926. 

Face parte din Comitetul de organizare a 
Casei Româneşti de la Expoziţia Jubiliară de 
la Roma, şi publică lucrarea Casa Românească 
de la Expoziţia din Roma, Bucureşti, 1911. 

1912 

participă la organizarea expoziţiei Femeia acasă 
şi în profesie, deschisă la Berlin, şi tipăreşte o 
broşură pe această temă. 

La 17 iunie, este pusă piatra fundamentală 
a noii clădiri a Muzeului Naţional, care va fi 
realizată de arhitectul N. Ghika-Budeşti pe Şo¬ 
seaua Kiseleff. 

1913 

participă la organizarea secţiei româneşti la a 
11-a Expoziţie internaţională de artă, deschisă 
în Pavilionul de cristal de la Mtinchen. 

Deşi era scutit de serviciul militar, prin cer¬ 
tificat de dispensă, cere şi obţine să fie înrolat 
ca voluntar în războiul balcanic. 

1914 

la 1 aprilie, este numit director al Fundaţiei 
Universitare Carol I, post pe care îl va ocupa 
pînă în 1946. 

Candidează, fără succes, la Academia Ro¬ 
mână. In raportul său, Duiliu Zamfirescu afir¬ 
ma: „noul candidat este unul dintre românii cei 
mai folositori neamului lor, prin munca inteli¬ 
gentă cu care a ştiut să desgărdineze din în¬ 
tuneric cadrul atît de interesant al artei casnice 
româneşti, al iconografiei şi arhitecturii noas- 
li e. Avînd studii speciale, teoretice şi practice, 
de arheologie şi istoria artelor, d-sa a putut în¬ 
cepe organizarea unui muzeu etnografic în toa¬ 
tă accepţiunea cuvîntului. ..“ 

1918 

este numit prefect al poliţiei oraşului Bucureşti 
sub ocupaţia germană, cînd „ . . . a jucat un rol 
istoric" (T. Arghczi, Medalion: Al. Tzigara-Sa- 
murcaş, Bilete de papagal, II, 303, 1—2, 31 ia¬ 
nuarie 1929, reprodus în: Tudor Arghezi, Scri¬ 
eri, 33, Editura Minerva, 1983, p. 107—110). 
Această perioadă dramatică a vieţii sale este pe 
larg prezentată în volumul: Al. Tzigara-Samur- 
caş, Mărturisiri si-li-te, Bucureşti, 1920, 160 p. 
In acelaşi timp, a fost şi reprezentant al casei 
regale şi al domeniilor coroanei în România 
ocupată, căutînd să protejeze şi să salveze 
tezaurele artistice ale ţării de toate ameninţările 
inerente războiului, cupidităţii şi răzbunării ocu¬ 
panţilor. 

1924—1939 

este director al vechii şi prestigioasei reviste 
„Convorbiri literare". 

1925 

este numit membru în Comitetul român de or¬ 
ganizare a Expoziţiei de artă românească veche 
şi modernă, deschisă la Paris, în Muzeul Jeu 
de Paume. 

Organizează expoziţia Arta poporului ro¬ 
mân la Muzeul Rath din Geneva şi publică un 
aper<;-u historique de 88 de pagini ce însoţea 
catalogul, tipărit în condiţii grafice excepţio¬ 
nale. 

1926 

este profesor titular la Catedra de istoria ar¬ 
tei a Facultăţii de litere şi filosof ie din Cer¬ 
năuţi. 

1926—1927 

ia deseori cuvîntul în Senat, ca senator de Te¬ 
leorman, apărînd cauza muzeografiei româ¬ 
neşti. 

1929 

este nuntit comisar al guvernului pe lingă Co¬ 
mitetul român al Expoziţiei internaţionale din 

Barcelona; redactează şi publică în broşură ca¬ 
talogul. 

1934 

sînt reluate, după o întrerupere de peste 20 de 
ani, lucrările de construire a Muzeului Naţional 
de pe Şoseaua Kiselcff, care va fi inaugurat 
abia în 1946. 


1935 

face parte din Comitetul de organizare a Pa¬ 
vilionului românesc al Expoziţiei universale de 
la Bruxelles; pronunţă şi publică în broşură 
discursul inaugural, împreună cu prezentarea 
Artei ţărăneşti; celelalte arte sînt prezentate de 
Al. Busuioceanu, Em. Bucuţa şi Al. Bădăuţă. 

1936 

face parte din Comitetul de organizare a Expo¬ 
ziţiei de artă popidară românească deschisă în 
Norvegia, la Oslo, şi redactează studiul intro¬ 
ductiv al broşurii de prezentare. 

Adună o parte din articolele şi studiile pri¬ 
vind vasta sa experienţă artistică în volumul 
Muzeografie românească, Bucureşti, 1936, cea 
dintîi carte de muzeografie din ţara noastră. Un 
al doilea volum pregătit pentru tipar, despre 
tare vorbeşte în memorii (Lupta vieţii unui oc¬ 
togenar, manuscris, inedit, XXVI) n-a mai apă¬ 
rut. 

Face parte din Comitetul de organizare a 
Expoziţiei finlandeze de artă decorativă şi artă 
populară, deschisă la Bucureşti, şi publică în 
bi oşură prezentarea inaugurală. 

1938 

este ales membru corespondent al Academiei 
Române, raportor fiind I. Al. Brătescu-Voi- 
neşti. 

1939 

suferă un infarct miocardic şi este îngrijit de 
marele savant, prietenul său, profesorul Daniel 

Danielopolu de la Facultatea de Medicină din 
Bucureşti. 

1943 

intervine, de la înălţimea autorităţii lui, la ba¬ 
ronul Manfred von Killinger, ambasadorul Ger¬ 
maniei la Bucureşti, rugîndu-1 să-l asigure pe 
mareşalul Ion Antonescu că nu are nici o pre¬ 
tenţie în chestiunea pamfletului Baroane al lui 
Tudor Arghezi şi cerînd să-l elibereze pe acesta 
din lagărul de la Tîi’gu-Jiu. Ca argument, Al. 
Tzigara-Samurcaş arăta că e posibil ca Tudor 
Arghezi să moară în închisoare şi să se spună 
că Germania l-a ucis pe cel mai mare poet al 
României moderne... In urma intervenţiei sale, 
Tudor Arghezi a fost eliberat. 

1944 

deşi septuagenar şi pensionat, lucrează cu ar¬ 
doarea de totdeauna. După ce în 1942 publicase 
Covorul oltenesc, publică acum studiul Supra¬ 
vieţuiri artistice din vremea dacilor, iar în anul 
următor, Trofeul de la Adamclisi. 

1946 

este inaugurat Muzeul Naţional şi Al. Tzigara- 
Samurcaş e numit director onorific, întrucît 
era pensionar; director: Teodora Voinescu. 

1947 

începe să-şi redacteze memoriile intitulate 

„Lupta vieţii unui octogenar 

1952 

Al, Tzigaia-Samurcaş se stinge din viaţă în 
ziua de 1 aprilie din cauza unei embolii. Asistă 
la înmormîntare: C. Rădulescu-Motru, Simion 
Mehedinţi, Constantin Brâncoveanu — fratele 
Annei de Noailles —, Daniel Danielopolu, Gala 
Galaction şi alţii. ,,S-ar mai fi cuvenit să fie de 
faţă Tudor Arghezi. . .“ — îmi spunea soţia de¬ 
functului .. . Este înmormîntat la cimitirul Belu. 

C. D. ZELETIN 

* Acest capitol conţine o selecţie de studii şi ar¬ 
ticole publicate de autor în anul 1909 într-un volum 
cu titlul „Arta în România**, I — Studii critice. 

1. Arta ţăranului nostru 

Multe învinuiri s-au adus ţăranului român, mai 
ales în vremea din urmă. Iar însuşirile lui fru¬ 
moase s-au dat uitării, mai curînd decit s-ar fi 
cuvenit. Şi totuşi nu e îndepărtată vremea de 
cînd, mulţumită bărbăţiei lui mai ales, am pu¬ 
tut dobîndi neatîrnarea noastră do astăzi. De 
asemenea şi pe terenul cultural, tot prin el am 
atins cele mai frumoase rezultate. Ar fi fost 
oare posibilă, de pildă, o regenerare a limbii ro¬ 
mâneşti fără tezaurul bogat al graiului popular? 
Desigur că nu. Căci încercările cărturarilor, care 
voiau să născocească o limbă nouă pe temeiuri 
pseudo-latine, sl-au dovedit neputincioase şi 
chiar hazlii. Au trebuit să iasă la iveală splen¬ 
didele comori ce ascundeau poeziile şi basmele 
populare, pentru ca prin ele să se statornicească 
limba noastră literară. Căci pe cînd limba scrisă 
a claselor domnitoare s-a tot preschimbat, după 
înrîuririle politice ale vremurilor, graiul po¬ 
porului a rămas nealterat. Hrisoavelor şi pisanii¬ 
lor slavoneşti ale voievozilor, iar mai în urmă 
ceasloavelor greceşti ale călugărilor sau tipări¬ 
turilor franţuzite mai noi, le-a corespuns întot¬ 
deauna, în masa poporului, limba cea curată 
românească. Şi deşi aceasta din urmă n-a fost 
mai de loc eternizată prin scrieri, totuşi s-a 
păstrat cu tot farmecul ei original numai prin 
tradiţia orală. întocmai ca poemele homerice 

s-au transmis şi doinele şi legendele româneşti 
din generaţie în generaţie, nefiind transcrise de- 
cît în zilele noastre. 

Menţinerea neclintită a graiului său este 
cea mai bună probă a tăriei caracterului ro¬ 
mânului. Şi nu e singura. Căci şi în domeniul 
artei s-a întîmplat la fel. Pe cînd stilul biseri¬ 
cilor şi palatelor s-a tot prefăcut după placul 
ctitorilor şi al numeroaselor influenţe din afară, 
arta populară singură a rămas neatinsă de în- 
rîuriri străine. Nedepăşind rolul modest ce-1 
ocupă, ea şi-a urmat o dezvoltare a ei proprie. 
A avut chiar să lupte împotriva dispreţului 
claselor stăpînitoare, mulţi fiind în toate timpu¬ 
rile acei care o ignorau. Astăzi nimeni nu mai 
îndrăzneşte, cred, să-i mai nege existenţa, deşi 
cu puţini ani în urmă de abia era cunoscută 
cîtorva iniţiaţi. 

Ca şi limba populară, arta ţărănească şi-a 
cucerit în fine locul ce i se cuvine în rîndul 
preocupărilor noastre culturale. Căci şi ea este 
una din manifestările caracteristice ale poporu¬ 
lui nostru. Prin ea, întocmai ca şi prin graiul 
său, ţăranul român se deosebeşte de vecinii săi 
de alt neam. Şi dacă, printr-un cataclism neîn¬ 
chipuit, s-ar întîmpla să amuţească toţi românii, 
[...], ei totuşi s-ar deosebi prin înfăţişarea, 
prin casa şi portul lor, de străinii cu care tră¬ 
iesc amestecaţi. O dovadă neîndoielnică a exis¬ 
tenţei unei arte proprie neamului nostru. 

De cînd datează şi de unde se trage însă a- 
eeastă artă populară? Răspunsul nu e tocmai 
uşor. Mai întîi pentru că unei arte populare în 
genere nu i se poate spune vîrsta exactă. Ea se 
naşte odată cu primele necesităţi, iar transfor¬ 
mările ei succesive cu greu se pot urmări, mai 
ales la noi. Prefacerile cuvintelor au fost fi¬ 
xate prin scrierile diferitelor vremuri, iar re¬ 
produceri ale produselor artistice ale strămoşi¬ 
lor ne lipsesc aproape cu desăvîrşire. N-avem 
documente grafice ale traiului intim şi deci ale 
artei înaintaşilor noştri. Căci picturile biseri¬ 
ceşti nu ne dau nici o lămurire în această pri- 

vinţă, iar gravuri şi picturi profane din trecut 
n-avem. Vechimea artei noastre ţărăneşti tre¬ 
buie să fie aceeaşi ca şi a primelor aşezări mai 
stabile ale poporului nostru. Perfecţiunea tehni¬ 
cilor şi mai ales complicaţia măiestrită a unora 
din izvoade sînt cea mai bună dovadă a unei 
vîrste înaintate. Căci asemenea forme desăvîr- 
şite nu se nasc spontan. Sînt ultima treaptă a 
unei dezvoltări succesive. Şi chiar atunci cînd 
modele mai vechi nu se mai găsesc, totuşi ele 
se pot reconstitui de cele mai multe ori prin 
produsele mai noi, care nu sînt decît o copie 
servilă a unui izvod foarte vechi, care s-a re¬ 
percutat nealterat pînă în zilele noastre. Căci 
respectul tradiţiunii este una din caracteristicile 
artei populare. Reproducîndu-se într-aceeaşi 
localitate mereu aceleaşi forme, vîrsta modelelor 
e deci greu de stabilit. 

De asemeni, nu este uşor a se hotărî origi¬ 
nea artei noastre populare. Ne lipsesc încă ele¬ 
mente suficiente de comparaţie. Admisibil însă 
se pare că asupra elementelor constitutive trace 
şi romane s-au altoit în urmă influenţele slave. 
Din contopirea tuturor acestor elemente, nea¬ 
mul românesc şi-a căpătat fizionomia sa par¬ 
ticulară şi aşa de lesne distinctivă. 

O caracteristică a artei româneşti, care con¬ 
stituie în acelaşi timp o probă a vechimii ei, 
este marea ei varietate după difei'itele regiuni. 
Deşi aceeaşi în trăsuri generale, totuşi arta 
munteanului diferă de a celui de la cîmp. A- 
ceasta se explică foarte lesne prin condiţiunile 
diferite în care se dezvoltă fiecare din ele. Mai 
greu însă se pot lămuri deosebirile foarte frec¬ 
vente ce se întîlnesc în aceeaşi regiune. Sînt 
districte în care aproape fiecare comună îşi are 
particularităţile sale artistice. Mai ales întru cît 
priveşte portul. E natural ca costumul din re¬ 
giunea dealurilor să difere de acel de pe malu¬ 
rile Dunării. Deosebirile sînt motivate atît prin 
diferenţele de climă cît şi prin influenţa veci¬ 
nilor de neamuri distincte. Nemotivate par însă 
diferenţele între comune absolut la fel condi- 

ţionate şi dispunînd de aceleaşi materiale. Va¬ 
riantele se explică totuşi, în asemenea cazuri, 
prin tendinţa de originalitate şi rivalitate din¬ 
tre diferitele familii, care se iau la întrecere 
în crearea unor motive tot mai frumoase. Astfel, 
nenumăratele izvoade deosebite atît în alesătu- 
rile femeilor cît şi în combinarea culorilor nu 
sînt decit o nouă probă a variatelor însuşiri 
artistice, cu care este înzestrat ţăranul nostru. 
Respectarea tradiţiunii în tehnica şi în motivele 
locale este chiar una din stavilele înmulţirii di¬ 
ferenţelor dintre produse; de n-ar fi această 
constrîngere, am avea de înregistrat variaţiuni 
şi mai numeroase. Cele constatate sînt însă su¬ 
ficiente pentru a da cea mai strălucită ilustrare 
a simţului artistic al poporului român. Subtili¬ 
tăţile prin care se disting mai ales porturile fe¬ 
meilor sînt în acelaşi timp o dovadă a vechi¬ 
mii respectabile a acestor lucrări de artă. Căci 
desigur mai multe generaţii de-a rîndul au con¬ 
tribuit la perfecţionarea atît a izvoadelor cît şi 
a materialelor şi modului lor de producere. De 
la pinza groasă de in şi pînă la borangicul cel 
diafan al maramelor, evoluţia e mare şi desigur 
că nu s-a produs deodată. 

Aceleaşi observaţiuni se referă la toate ma¬ 
nifestările artei populare, care nu e redusă nu¬ 
mai Ia costume. Arta e strîns legată de întrea¬ 
ga existenţă a ţăranului. [...] 

Furcile de tors, înflorate cu încrestăturile 
cele migăloase dar minunat îmbinate, sînt ade¬ 
vărate opere de artă. Şi cu toate acestea nici 
ele nu-s ieşite din mîna vreunui artist de me¬ 
serie. Sînt rezultatul imaginaţiunii ciobanului 
de la munte, care păscînd oiţele şi ducînd do¬ 
rul mîndruliţei sale, îi crestează din gînd, o 
aşa furcă măiastră. Dar nu numai la atît se re¬ 
zumă arta ce întîlnim chiar în stînele izolate 
de pe munţi. Bîtele ciobăneşti cu împletituri 
savante, caucurile încrestate şi mai ales păpu¬ 
şarii pentru presat brînzeturile conţin, cu toată 
naivitatea lor, nepreţuite motive de artă. 

O dovadă şi mai completă a năzuinţelor de 
artist ale rom'ânului ne dă locuinţa lui şi în 
special a munteanului, cu casele sale de bîrne şi 
tinda cu stîlpii cei mîndri. Casa lui Antonie 
Mogoş din Muzeul de etnografie şi artă naţio¬ 
nală*, e cea mai categorică dezminţire faţă de 
aceia care nu de mult afirmau că locuinţele ţă¬ 
ranului nostru se aseamănă cu ale troglodiţilor. 
Mai avem intr-adevăr şi bordeie; dar nici aces¬ 
tea nu formează majoritatea cazurilor, după 
cum însă nici artiştii desăvârşiţi ca Mogoş nu 
sînt o excepţie rară. In satul lui chiar mai tră¬ 
ieşte meşterul Gheorghe Vizantie; iar în cătu¬ 
nul vecin, e bătrînul Ion Răţoiu, care nu se 
lasă mai pe jos de moş Antonie. Şi toţi aceştia, 
ca şi atîţia alţii necunoscuţi, au marele merit 
de a nu fi, ca în alte ţări mai civilizate, artişti 
de meserie. N-au trecut prin nici o şcoală şi de 
cele mai multe ori nici nu ştiu să citească. Şi 
totuşi, în răgazul ce le lasă munca grea a ogoru¬ 
lui, ei îşi procură plăcerea de a-şi înfrumuseţa 
casa şi poarta lor satisfăcînd astfel năzuinţele 
lor artistice. 

Sînt într-adevăr minunate satele de la mun¬ 
te cu casele lor de lemn, de o arhitectură foarte 
simplă dar surprinzătoare prin variantele ei aşa 
de interesante. Fiecare cătun are, se poate zice, 
stilul său. După poartă numai, sau chiar numai 
după un singur stîlp sau un ştenap, cunoscă¬ 
torul poate să deteimine localitatea de unde 
provine. Casa lui Mogoş şi cele cîteva porţi din 
muzeu nu sînt decît un specimen al bogăţiei 
ce ascund vîlcelele de prin Gorj şi aiurea. Dacă 
la Expoziţia generală s-ar fi avut simpla idee 
de a se aduce cîteva asemenea case, s-ar fi dat 
o bună ocazie ţăranului nostru să dovedească 
frumoasele sale însuşiri, pe care chiar cei mai 
mulţi dintre ai noştri le ignorează încă. Şi pe 
streini asemenea case i-ar fi uimit, căci ele nu 
sînt întru nimic inferioare blockhaus-urilor de 
prin Sviţera şi Tyrol. Se disting şi se impun 

* In prezent in Muzeul Satului din Bucureşti 

Furci de tors din lemn sculptat, Gorj, Oltenia 


chiar şi mai mult prin porţile monumentale fru¬ 
mos încrestate. Nici la gospodăriile bogate ale 
ţăranilor germani n-am văzut aşa splendide 
porţi ca în Gorjul nostru. Exemplarele din Ger- 
manisches Museum din Niirnberg sînt cu mult 
mai simple ca cele din micul nostru Muzeu de la 
Şosea. Şi acestea nu sînt simple excepţii. Por¬ 
ţile, mari ca nişte arcuri de triumf, se regăsesc 
atît la românii din Bucovina şi Moldova mun¬ 
toasă cit şi în Muntenia şi dincolo de Carpaţi. 
Mai generale şi îndeosebi mai frumoase sînt 
prin Oltenia. Aci s-au păstrat modele vechi, pe 
cînd pe aiurea s-au modernizat, simplificîndu-se. 

Un exemplu tipic, despre sfinţenia cu care Gor- 
janul în special respectă tradiţia formelor, am 
întîlnit în Bălăneştii cei cunoscuţi prin porţile 
sale frumoase. Unul singur dintre săteni, o fostă 
ordonanţă de pe timpul războiului — deci om 
călătorit, mai cioplit şi în consecinţă mai pre¬ 
tenţios, — s-a încumetat să introducă la poarta 
sa motive văzute pe la balcoanele de prin 
Bucureşti. Această încercare, cu motive străine 
satului, n-a găsit imitatori. Azi încă, deşi a- 
proape în ruină, poarta bătrînului Constantin 
Torop e unică în comună. 

Asemenea cazuri de influenţa nefastă a ora¬ 
şului asupra artei populare sînt, din fericire, 
destul de rare în generaţia trecută. Azi însă ele 
se generalizează şi în curînd barbaria orăşe¬ 
nească va poci şi distruge estetica satelor. Cu 
atît mai demni de laudă sînt aceia care păs¬ 
trează încă tradiţia cea bună [...]. 

Căci ţăranul nu a renunţat a recunoaşte su¬ 
perioritatea produselor sale casnice faţă de pro¬ 
dusele străine. Trebuie însă să i se dea o mînă 
de ajutor. Să se înlesnească pe cale practică 
procurarea materiilor prime şi să se instituie 
premii pentru cei mai harnici. [...] Succesul 
concursului de olărie din mai trecut a fost neaş¬ 
teptat de mare. S-a dovedit că şi apelul către 
ţesătoare a dat rezultate satisfăcătoare. Scopul 
urmărit [. . .] e ca pe de o parte să se încurajeze 
industria casnică şi totodată să se redeştepte 
izvoadele şi tehnicile bătrînoşti atît de fru¬ 
moase şi azi cam părăsite. 

Cred că cu înlesnire se vor putea învinge 
diferitele influenţe străine care au pervertit aşa 
de tare arta populară. Căci din fire, ţăranul 
nostru e înzestrat nu numai cu mult bun simţ, 
dar şi cu frumoase năzuinţi artistice. Acestea 
se manifestă în toate apucăturile lui. Întreaga 
lui înfăţişare şi în genere toate mişcările lui 
au o graţie naturală care îl distinge de stîngă- 
cia tîrgoveţilor. E splendidă silueta ţărancei în 
costumul ei simplu, care ca şi hitonul antic în¬ 
văluie admirabil formele corpului, lăsînd însă 

întreaga libertate mişcărilor. Şi, fie că stă re¬ 
zemată în poartă, răsucind firul din furca prinsă 
în brîu, fie că vine de la fîntînă purtînd ulcio¬ 
rul pe cap, sau e cu pruncul în braţe, întotdea¬ 
una ţăranca română prin înfăţişarea ei graţioasă 
şi demnă ne evocă cele mai frumoase exemplare 
ale statuariei antice sau ale madoanelor italie¬ 
ne. Aspectul acesta de graţie şi armonie îl are 
ţăranul român nu numai cînd e la horă şi în 
haine de sărbătoare. Chiar la munca cîmpului 
sau în gospodăria zilnică, bogatul costum na¬ 
ţional, în afară de care ţăranul nu cunoaşte un 
altul, înviorează scenele cele mai monotone 
altfel. 

Şi cerinţa de a da un caracter de artă 
chiar celor mai simple veşminte se regăseşte 
la toţi românii, fie ei din Macedonia, Banat, 
Ardeal sau Bucovina ca şi din Regatul nostru. 
Peste tot locul, pe unde mai răsună o doină sau 
un cîntec bătrînesc, se mai găsesc frumoase 
documente ale sentimentului estetic înnăscut al 
românului. 

Dar ceea ce mai ales trebuie să admirăm 
este îndemînarea mîinilor şi siguranţa gustului 
în alegerea izvoadelor şi potrivirea culorilor. 
Şi toate aceste combinaţii ce ni se par atît de 
savante şi calculate, ţăranca le urzeşte şi le 
coase din gînd, fără un model direct. Iar schim¬ 
bările, ce mereu introduce în izvodul ce a vă¬ 
zut vreodată, intervin fără vreo combinare 
migălită. întrebaţi pe vreo femeie de ce a va¬ 
riat rîurile de la o ie, sau pe un olar de ce a 
înflorit într-altfel o strachină, şi niciodată nu 
va şti să dea alt motiv, decît că aşa i-a venit 
mai bine. Ca şi artiştii desăvîrşiţi, şi ei lucrează 
sub imboldul lăuntric al celor stăpîniţi de acel 
foc sacru, pe care-1 numim talentul natural. 

Dar asemenea însuşiri frumoase, oricît de 
răspîndite şi ereditare ar fi, se pierd totuşi prin 
concurenţa zdrobitoare a tîrgurilor şi influenţa 
răufăcătoare a semiculţilor. Exemplele rele ale 
oraşelor şi lipsa totală a unei educaţii estetice 

în şcoală distrug aplecările artistice naturale 
ale poporului. 

A menţine tradiţia artei strămoşeşti acolo 
unde ea mai persistă şi a o reînvia pe unde a 
dispărut e o datorie sfîntă ce ni se impune. 
Căci numai cultivînd şi dezvoltînd arta popu¬ 
lară, vom putea năzui să avem vreodată o mare 
artă românească. Aceasta va trebui să por¬ 
nească de la studiul amănunţit al elementelor 
populare, căci numai astfel îşi va păstra un ca¬ 
racter propriu şi naţional. 

Intr-acest scop să adunăm fără întîrziere 
rămăşiţele vechii noastre arte pămîntene. Ele 
vor fi cel mai bun testimoniu al îndemînării şi 
stării de cultură a ţăranului nostru din trecut 
şi vor servi tot deodată la întemeierea unei 
arte viitoare. Muzeului de etnografie şi artă 
naţională îi incumbă datoria de a colecţiona şi 
a populariza cit mai mult izvoadele bune româ¬ 
neşti. Pentru ca o aşa de mare operă să se 
poată realiza cit mai curînd, ea trebuie să fie 
ajutată de toţi aceia care doresc menţinerea 
caracterului nostru etnic. Şi de aceea, în afară 
de sprijinul oficial, se reclamă concursul tuturor 
bunilor români. Numai printr-o colaborare co¬ 
mună se va putea ridica acea casă mare a româ¬ 
nismului, care ar trebui să fie Muzeul nostru 
naţional. 


2. Casa meşterului Antonie Mogoş 

Dacă arta noastră populară nu se bucură încă 
de consideraţia ce i se cuvine, cauza este desi¬ 
gur că nu o cunoaştem îndeajuns. în genere 
produsele ţărăneşti ajung la cunoştinţa noastră 
prin alterarea banală a tîrgoveţilor sau, în ca¬ 
zul cel mai bun, prin exemplarele ei cele mai 
comune. Arta adevărat populară, neprefăcută 
încă, nu se vede prin oraşe, de-a lungul căilor 
ferate. Trebuie căutată prin regiunile mai adă¬ 
postite, prin colţurile mai ferite de pretinsa 
civilizaţie a tîrgurilor. Acolo numai ea şi-a 

păstrat individualitatea şi naivitatea ei. Acestea 
îi dau de altfel farmecul ei particular, cu toate 
formele adesea rudimentare în care e îmbră¬ 
cată. Oricum ar fi ele, însă, aceste manifestări 
trebuie să ne intereseze; dacă nu din punct de 
vedere al frumuseţii lor, care neapărat că nu se 
întîlneşte la toate, dar desigur prin caracterul 
lor. Căci în aceste produse ale mîinii ţăranului 
se reflectează o parte din sufletul lui. Un refren 
de doină, o ie înflorită sau o furcă minunat 
crestată ne dezvăluie în toată sinceritatea inima 
poporului. Prin ele ajungem să-l cunoaştem 
mai bine şi sâ-1 iubim mai degrabă decît prin 
frazeologia uneori prea înflăcărată, alteori prea 
pesimistă, ce de atîta vreme ni se serveşte asu¬ 
pra ţăranului român. 

Una din marile misiuni ale Muzeului de et¬ 
nografie şi artă naţională este tocmai de a adu¬ 
na cît mai multe asemenea documente originale 
ale poporului românesc. 

Ultima şi desigur câ nu cea mai puţin im¬ 
portantă din achiziţiunile Muzeului este Casa 
meşterului gorjan Antonie Mogoş. Acestuia şi 
operei sale sînt închinate rîndurile de faţă. Ca 
unuia din puţinii reprezentanţi ce ne-au mai 
rămas dintre adevăraţii meşteri ai poporului de 
la ţară. Arta lui e curată, necorcită de înrîuriri 
străine, E surprinzătoare totuşi prin originali¬ 
tatea şi proporţia fericită a formelor. Se vede 
că e concepţia unui adevărat artist. Căci această 
înaltă însuşire nu i se poate tăgădui meşterului 
Antonie. împrejurările au făcut ca renumele 
lui să nu depăşească cercul restrîns al plaiului 
său, dar personalitatea lui nu e mai redusă 
pentru aceasta. De aceea se cade ca prin cîteva 
amănunte să-i hotărîm locul ce i se va cuveni 
într-o viitoare istorie a artei noastre populare. 

Născut e Antonie Mogoş în ziua de Sînta 
Maria mică a anului 1835, în satul Bălăceşti din 
judeţul Gorj. Din tatăl Neculai şi mama Păuna. 
[. . .]. D-abia se făcu mai mare şi intră chiar ca 
paracliser în biserica din sat. Intr-acest timp a 
învăţat să şi citească slova veche, pe care sin- 

Casa Iui Antonie Mogoş din Ceauru, Gorj 


gură o cunoaşte şi azi. Numai numele ştie să-l 
scrie cu caractere latine. Prima carte în care a 
citit a fost catehismul, apoi Alexandria şi cărţi 
bisei’iceşti. După patru ani de paracliser a fost 
numit cîntăreţ la aceeaşi biserică. 

Armată n-a făcut; a scăpat ca fiu de văduvă 
şi în schimbul a doi poli! De altfel bilet de 
naştere sau de botez nici n-are. Condica în care 
fusese trecut a ars deodată cu casa popii care 
l-a botezat. 

In vîi’stă de 28 ani şi jumătate s-a însurat 
cu o fată din comuna învecinată, Ceauru. Aci 
s-a stabilit de atunci încoace, fiind numit şi 
cîntăreţ al bisericii din sat, funcţiune ce fără 
întrerupere mai ocupă încă şi azi. însurat în 
două rînduri a avut opt copii; patru i-au mu¬ 
rit. Era proprietar a 16 pogoane de pămînt, din 
caro după ce a dat copiilor, i-au mai rămas pen¬ 
tru el numai vreo două pogoane. Mai posedă şi 
casa cu loc mare de grădină, o vacă, o iapă şi o 
cocie (trăsurică) cu care se duce la tîrg. Căci 
moş Antonie Mogoş e dintre fruntaşii satului 
său. Are leafă ca cîntăreţ la biserică — 33 lei 
pe trimestru — şi mai e om cu meserie, nu 
simplu plugar. El e meşterul care a ridicat ca¬ 
sele cele mai chipeşe şi porţile cele mai fru¬ 
moase de prin cătunele Tâmăşeşti, Stolojani şi 
Ceauru. 

De mic încă, el se îndeletnicea cu lucrarea 
lemnului, li era drag să cioplească, căci, de în¬ 
văţat, n-a avut de la cine. Doar ce a putut să 
prindă văzînd pe alţii luerînd. Era însă aşa de 
dibaci din fire, încît în curînd a întrecut pe 
toţi meşterii mai bătrîni ca el. Şi mai era har¬ 
nic, nu pregeta la muncă. Cu banii agonisiţi 
prin ridicarea caselor prin satele vecine a ajuns 
să-şi clădească şi casa lui. Pe aceasta însă n-a 
făcut-o după porunceala altuia, ci după cum l-a 
tras pe el inimă. Şi într-adevăr, a izbutit să o 
facă mai mîndră decît toate eelelate: un giu- 
vaier în felul ei. E nu numai cea mai frumoasă 
din toată regiunea aceea, dar, desigur, una din 
cele mai interesante din toată ţara. Aceasta e 
părerea tuturor acelora care au văzut-o. 

Un asemenea exemplar unic în felul său, nu 
trebuia să se distrugă, fără a fi păstrat ca model 
al unei arte care azi dispare. Acesta mi-a fost 
de îndată gîndul, cînd am descoperit casa lui 
Mogoş. Intenţiunea de a o aduce la muzeu mi-a 
fost favorizată prin hotărîrea ce avea stăpînul 
ei de a o dărîma, chiar în vara trecută, spre a 
o înlocui cu alta de zid. Totuşi însă, propune¬ 
rea de a mi-o vinde cu de-a întregul s-a pă¬ 
rut tare ciudată moşului Antonie. A trebuit să 
mă întorc în trei rînduri la Ceauru pînă să ajun¬ 
gem la o înţelegere. Cu cît eu, mai ales în urma 
constatării potrivirii proporţiilor casei cu sala 
muzeului în care plănuiam să o instalez, eram 
mai decis să o cumpăr, cu atît stăpînul ei se 
codea mai mult să se despartă de ea. Căci la 
început nu-i venea să dea crezămînt celor ce-i 
spuneam* că am să fac cu casa lui. Dar, în cele 
din urmă se hotărî a primi cei 500 lei ce i-am 
dat şi vânzarea fu încheiată. Moş Antonie Mo¬ 
goş s-a ţinut întocmai de cuvînt: casa a fost 
desfăcută, cu cea mai mare îngrijire şi transpor¬ 
tată fără şă se fi pierdut nimic. în Bucureşti a 
fost din nou . ridicată tot de meşterul Mogoş, 
care, cu toţi ;cei. 73 de ani, e încă vioi şi stărui¬ 
tor la muncă..[. ...] 

El a plecat foarte măgulit, văzînd cinstea 
ce s-a făcut operei sale. 

Era tare mîndru moşul cînd, pentru a doua 
oară, isprăvi de ridicat casa sa. Ştia că acum o 
înălţase pentru vecie şi că numele său era 
menit să rămîie nemuritor de acum înainte. 

Şi avea cuvînt să se fălească. Căci i se cu¬ 
venea atîta considerare. Casa lui e, intr-adevăr, 
o operă de seamă; este nu se poate mai reuşită, 
în proporţiuni ca şi în amănunte. .] 

E tipul caselor din regiunile muntoase, cu 
păduri în belşug. Toată casa e de bime de ste¬ 
jar; toată e de lemn, fără nici o cărămidă. Unele 
grinzi sînt lungi de cîte 10 metri, l-au trebuit 
70 de copaci, pe care singur i-a cioplit cu barda. 
A lucrat la această casă trei ani de zile.- Pe frun- 
tarul casei, reprodus aci se vede cioplit anul 
începerii lucrării: 1875; pe ştenapul porţii: 1878. 
Grinzile şi toate încheieturile lor sînţ aşa de 
bine croite, încît s-au aşezat şi «încheiat» per¬ 
fect la reconstituirea în muzeu. 

Economia casei este foarte simplă [.. .]. 
Două «hocîâi» şi o pivniţă. Odaia, princi¬ 
pală de 3,75X3,60 m, are două ferestre 
mici, cu zăbrele sau «cebuce» de fier; 
odaia din mijloc n-are decît o feresUuie; iar ul¬ 
tima încăpere, zisă şi pivniţă, primeşte lumina 
prin deschiderea uşii, mult mai largă, în acest 
caz. înălţimea încăperilor este numai de 2 me¬ 
tri din vatră pînă-n podeală; uşile însă. şi mai 
mici (1,72), aşa că nu poţi intra fără a te apleca. 

De-a lungul casei se întinde cerdacul sau 
tinda, largă de un metru. Jumătatea de jos e 
închisă de bîrne groase, de «temeiul şi prăga- 
rul» casei. Cealaltă parte e deschisă. Pridvorul 
acesta constituie faţada principală, podoaba 
casei. Şi aceasta e într-adevăr tare mîndră la 
casa lui Mogoş. Toată e înflorită cu sculpturi. 
Cei şapte stîlpi, mai ales, sînt minunaţi. Scunzi 
şi subţiri, sînt totuşi destul de bine legaţi, ca să 
poată susţine cu uşurinţă greutatea ce-i apasă. 
Şi, deşi aşa de rudimentari ciopliţi, ei conţin, 
în germen, toate elementele coloanei clasice. De 

Poartă do casă ţărănească din Tălpăşeşti, Gorj 

aceea produc o impresie aşa de plăcută şi desă- 
vîrşită. Au baza şi capitelul la fel: de formă 
patrată, cu cîte <*o floare făcută cruce» pe fie¬ 
care faţă.. Fusul stîlpului e cu glafuri, lucrate 
în spirală, «sueitură făcută cu dăltuşul». Stîl- 
pii nu au aceeaşi grosime peste tot. Prezintă o 
umflătură — clasica entasis — şi mijlocul e în¬ 
semnat chiar printr-o crestătură în formă de 
inel. Proporţia şi eleganţa acestor stîlpi e admi¬ 
rabil reuşită. In faţa stîlpilor mărginaşi şi a 
altor cîţiva corespund la perete nişte pilaştri, 
«undrele», cu aceeaşi «sucitură» ca ornamente. 
Stîlpii sînt prinşi în fruntarul de pe prăgar şi 
susţin fmntarul de sus, care corespunde arhi¬ 
travei. Aceasta este dintr-o singură bucată. 
Ambele fruntare au muchiile cioplite «în şar¬ 
pe» şi «în colţuri». Partea fruntarelor între stîlpi 
e scobită, aducîndu-se puţin a boltă. Tot bol¬ 
tite sînt şi cele două încheieturi laterale. 

Deasupra fruntarului de sus apar capetele 
grinzilor, pe care e aşezată «cosoroaba» sau cor¬ 
nişa. Şi .aceasta are crestături în colţuri. 

Nici intrarea în casă nu e obişnuită. Are o 
formă mai bogată, mai răsărită. în faţa celor 

4 trepte e o portiţă. Şi aceasta, întocmai ca şi 
poarta cea mare, are stîlpii sau «ştenapii», bra¬ 
ţele şi fruntarul încrestate şi înflorate. Poarta 
şi păretele scării e cu grătar. îmbrăcămintea 
porţii, ca şi a uşilor, are la mijloc un «ochi» cu 
o floare lucrată cu «paznicul» sau compasul. 

Casa e acoperită cu şindrilă, care se încheie 
printr-o muchie de «ciocîrlani»; iar în ambele 
colţuri ale acoperişului se înalţă «ţapii». Sala 
muzeului e, din fericire, destul de înaltă pentru 
a fi permis reconstruirea întreagă, chiar şi a 
acoperişului casei din Ceauru. 

Astfel locuinţa lui Mogoş e întocmai refăcută 
în muzeu. Rămîne să i se completeze mobilierul 
şi mai ales podoaba tindei, pentru a o înveli şi 
a-i da aparenţa unei case locuite încă. 

întreprinderea, îndrăzneaţă în sine, de a in¬ 
stala într-o sală de muzeu o casă întreagă, poa¬ 
te să nu găsească aprobarea tuturor. Am cre¬ 
zut-o însă destul de întemeiată pentru a o a- 
duce la îndeplinire. Alţii să spună dacă am 
reuşit pe deplin. 

Am asigurat cel puţin unul din cele mai ca¬ 
racteristice tipuri ale locuinţei munteanului 
nostru. Şi cu asemenea opere ne putem mîn- 
dri. Deşi nu cunosc încă o altă casă, care să 
poată sta ca frumuseţe alături de a lui Mogoş, 
totuşi am mai întîlnit multe altele demne de 
admiraţie. O dovadă evidentă — şi nu e sin¬ 
gura — a simţului artistic firesc, pe care-1 are 
poporul nostru. Căci după cum' mi-a mărturi¬ 
sit moşul Antonie, el nu a făcut casa sa după 
vreun izvod, ci numai «după închipuirea» lui. 
Adesea se trezea din somn — îmi spunea meş¬ 
terul Mogoş — gîndindu-se la casa ce ridica, 
la florile cu care era s-o înfrumuseţeze. El nu 
era un simplu copist, ci un artist creator în a- 
devăratul înţeles al cuvîntului. Truda creaţiu- 
nii l-a muncit şi pe el, ca şi pe cel mai ilustru 
artist. Sculpturile lui sînt rudimentare, naive, 
nu însă lipsite de originalitate. Tehnica şi tipul 
sînt neapărat comune. Opera lui Mogoş are însă 
ştampila personalităţii sale. Ca atare, cred că 

Stilpi din • lemn, 
provenind de la 
case din Băleşti şi 
Tămă.şeşti (Olte¬ 
nia) 


merita să figureze intr-un muzeu, tot atît de 
bine ca şi pînzele cutărui pictor ieşit din aca¬ 
demiile străine. 

Cu atît mai mult, cu cit casa aceasta este 
nu numai un document artistic, dar şi social. 
Chiar aceia care nu se pot înălţa pînă la apre¬ 
cierea estetică a lucrării lui Mogoş, nu vor putea 
totuşi să-i nege însemnătatea ei socială. Ţăra¬ 
nul, care singur îşi clădeşte un asemenea că¬ 
min este incontestabil înzestrat cu însuşiri care 
merită, cel puţin, consideraţiunea noastră. 

Şi în ziua de azi, mai mult decît oricînd, 
am crezut necesar să pun în vederea tuturor o 
aşa de frumoasă pildă a însuşirilor înalte ale 
ţăranului român. 

Astfel numai Muzeul de artă naţională îşi 
împlineşte menirea socială ce o are. 


3. Ţesăturile româneşti 

Lăicerile şi scoarţele cu culorile lor cele vii şi 
desenurile variate înveselesc chiar cele mai sim¬ 
ple interioare ţărăneşti, de altfel monotone cu 
păreţii cei spoiţi în alb. Fiind produse ale in¬ 
dustriei casnice, asemenea scoarţe se găsesc 
chiar în cele mai rrfodeste gospodării. Căci acolo 
unde sînt cîteva oi, se află şi lină pentru îndes¬ 
tularea casei. Lîna se prelucrează, adică se spa¬ 
lă şi se scarmână de însăşi ţăranca, care apoi 
o şi toarce, o răsuceşte şi, în vremurile mai 
vechi, o şi boia singură. Un război se mai găseşte 
şi azi aproape în fiecare casă; pe ol ţese o gos¬ 
podină vrednică toate ţolurile necesare fami¬ 
liei şi interiorului ei. Ţesutul este dintre toate 
îndeletnicirile casnice româneşti cel mai răs- 
pîndit. 

De cînd însă, şi de la cine am moştenit fe¬ 
lul particular de a ţese şi a orna scoarţele noas¬ 
tre nu se poate încă preciza. E de constatat nu¬ 
mai că, atît ca tehnică, cît şi ca desenuri, ele se 
aseamănă pe de o parte, şi în mod mai natu¬ 
ral, cu ale popoarelor slave, iar pe de alta cu 
ţesăturile nordice ale Scandinaviei. Această 
din urmă apropiere, foarte bine stabilită în pri¬ 
vinţa facturii, e mai puţin lămurită. Întîmplarea 
fericită a descoperirii unei scoarţe sub podeala 
veche a bisericii din Baldischol, în Hedemar- 
ken, a permis a dovedi că cel puţin din secolul 
al XlI-lea aceste ţesături se lucrau în Norve¬ 
gia. Nu cu aceeaşi preciziune putem stabili şi 
noi etatea scoarţelor noastre. Cele mai vechi 
din muzeul nostru nu trec, cred, peăte un veac. 
Izvoadele însă par a fi mult mai vechi, astfel 
numai explicîndu-se formele uneori desăvîrşite 
şi proprii la care am ajuns. Căci, deşi ele se a- 
seamănă cu cele din nord şi cu cele orientale, 
totuşi au particularităţile lor. Punînd în discuţie 

influenţele orientale, nu trebuie să ne gîndim 
la covoarele splendide ale Persiei sau Smirnei, 
ci mai degrabă la cele copte vechi sau la cele 
mai noi din Turcia europeană, din Serbia şi 
Bulgaria. Dar şi de acestea din urmă ne dife- 
renţiem atît prin culori cit şi prin ornamente. 
Materialele şi felul de lucru e acelaşi. Vopse- 
lile bulgăreşti şi sîrbeşti sînt mai saturate, mai 
închise ca ale noastre. Principiul de decoraţie 
este însă şi la noi ca şi cel oriental: suprafaţa 
întreagă a covorului, nu numai o parte, este a- 
coperită cu desenuri. O altă particularitate şi 
în acelaşi timp o deosebire fondamentală de 
covoarele occidentale constă în chenarele noas¬ 
tre. Pe cînd în Occident bordura e în strînsă 
legătură cu modelul ornamental, la noi chenarul, 
de cele mai multe ori, nu ţine de loc seamă de 
ornamentele cîmpului scoarţei. Deseori aceste 
izvoade se întretaie fără nici o legătură între 
ele. 

Desenurile de pe scoarţele noastre se mai 
disting şi prin lipsa totală a reliefului. Nu cu¬ 
noaştem decît contururi şi culori. Ornamenta¬ 
ţia e în generai cea geometrică. De la motivele 
cele mai simple ale liniei frînte ce se repetă 
în culori deosebite, ajungem uneori pînă la de¬ 
senuri destul de complicate şi variate. Prin îm¬ 
părţirea cîmpului în pătrate sau romburi şi prin 
succesiunea diferită a modelelor ornamentale 
în aceste despărţiri se obţin în genere cele mai 
multe variaţiuni. 

In afară de figurile geometrice, mai sînt 
uzitate încă şi elemente florale sau chiar ani¬ 
male. Toate însă foarte stilizate şi reduse la 
prototipuri foarte rudimentare, aşa încît une¬ 
ori cu mare greutate numai se ghiceşte floarea 
sau animalul ce a servit de model. 

Marea calitate a acestor scoarţe vechi constă 
însă în armonia perfectă a culorilor. Boielile 
vechi erau, fără excepţie, vegetale. Se preparau 
de însăşi femeile de ţară, fără nici un amestec 
de ingrediente chimice. Azi culorile de anilină, 
mai lesne de preparat, au înlocuit aproape cu 

desăvîrşire culorile vechi atît de armonioase. 
De asemenea şi izvoadele străbune s-au pier¬ 
dut [... ]. 


4. Culele din România 

In legătură cu enunţările ce preced, vor urma 
aci cîteva lămuriri asupra culelor, care se con¬ 
sideră azi ca tipul cel mai popular al arhitec¬ 
turii din ţară. 

Cula trece drept reprezentantul cel mai ca¬ 
racteristic al arhitecturii naţionale. Ea a şi 
fost reprodusă în materiale durabile la Expo¬ 
ziţia de la Filaret. Cunosc mai mulţi proprietari 
care îşi propun să o ridice pe moşiile lor. Ei 
sînt convinşi că fac astfel o faptă patriotică. 
Căci numai practică ca locuinţă modernă nu 
poate să fie tipul culei. Marele ei merit e de a 
fi «naţională». Nicăieri, în afară de România, 
ea nu se mai întîlneşte. Aşa e credinţa gene¬ 
rală: 

«L’architecture civile se manifeste originale 
dans la conception de la maison fortere.sse, 
de la cula, construite suivant Ies necessites 
du climat et dont la forme, la ligne geome- 
trique, ne se retrouvent â mon avis nulle 
part ailleurs, ne rappellent aucune autre 
bâtisse connue» 1 . 

Aceeaşi eroare s-a repercutat şi în diferitele 
dări de seamă, oficiale sau nu, asupra Expozi¬ 
ţiei. Singur d-1 Iorga ne spune că e un împru¬ 
mut de la turcii dunăreni. In adevăr, departe 
de a fi de origine românească, cula, atît ca nu¬ 
me rit şi ca formă, e importaţie străină. In ţară 
chiar, întrebuinţarea ei e restrînsă exclusiv la 
Oltenia. E, dar, un tip provincial, ce niciodată 
n-a fost de o întrebuinţare generală. In Mun¬ 
tenia chiar şi sensul primordial al cuvîntului 

1 A. Sturdza, tcrre ct la race roumaines, Paris, 
1904, p. 66. 

s-a pierdut, A trecut în formă legendară. «în 
Buzău, culă este o casă cu totul şi cu totul de 
piatră, de crezi că-i dintr-o bucată. La uşa ca¬ 
sei un lacăt cit hîrdăul. înăuntru, saci cu gal¬ 
beni şi pietre nestemate. Dar lacătul şi cu cei 
doi soldaţi de piatră ce stau la uşă nu te lasă 
să intri: numai cu iarba fiarelor ai putea să 
deschizi lacătul şi să pătrunzi înăuntru, dar 
dacă nu eşti bun la Dumnezeu, soldaţii de pia¬ 
tră închid poarta şi acolo putrezeşti» 1 . 

Sensul primitiv al cuvîntului este tum. Kula 
pe turceşte cit şi în vechia slavonească, ca şi 
în greceşte, xouXa, în limba albaneză, pe bulgă¬ 
reşte şi sîrbeşte are acelaşi înţeles cu deriva¬ 
tele lui. Astfel, prin extensiune, însemnează 
şi 1) boltă, turn circular, 2) turn la palatul dom¬ 
nesc în care se păstra haznaua, 3) visteria în¬ 
săşi, 4) loc întărit pe la moşii de demult, lo¬ 
cuinţă strategică de patrulă, 5) suterană bol¬ 
tită, apărătoare de hoţi. Predominător e înţe¬ 
lesul: casă fortificată: casă de ţară în afară 
din oraş sau din sat. 

Astfel, ni-1 redau şi textele mai vechi: «Bo¬ 
iernaşii olteni, cîţi mai rămăseseră, văzînd pri¬ 
mejdia ce-i aştepta, se închiseseră în culele ce 
avea pe la moşiile lor» 2 . 

Ca şi numele, se găseşte şi tipul clădirii în 
ţările din jurul Balcanului şi pînă în Asia Mică, 
de unde a fost adusă de turci. Peste tot cu a- 
ceeaşi întrebuinţare: casă de apărare. în lup¬ 
tele bandelor de insurgenţi, cula e şi azi des 


1 Ştefan Popescu: Din carnetul unui pictor, „Să- 
mănătorul 11 din 29 septembrie 1902. 

2 Citaţiile şi diferitele sensuri ale cuvîntului sînt 
luate după L. Şăineanu: Influenţa orientală asupra 
limbii şi culturii romăite I, p. 148. Vezi şi Cihac. 
Diction. d’etym daco-romane. Elemcnts "turcs ... p. 569. 
Singur d-1 Puşcariu, „Conv. Literare", XXXVIII, p. 
251, crede că avem a face cu un omeotrop. Şi pe 
lingă cuvîntul turcesc presupune şi un cuvînt latin 
vulgar, pentru a explica sensul de «cuib de hoţi, loc 
ascuns-, deşi cred că şi acest sens derivă în mod 
natural din primul. E firesc ca o culă în ruină să 
devie cuib de hoţi etc. 

menţionată. In Bulgaria, Macedonia şi Serbia 
sînt încă foarte numeroase. Din această din 
urmă ţară trebuie să se fi adoptat şi la noi, 
ceea ce ar explica existenţa ei numai în Ol¬ 
tenia, singura parte în contact mai direct cu 
sîrbii. 

In Bulgaria, culele se ridică în genere pe 
ruinele vechilor castele romane. Astfel, există 
chiar lingă Vidin o localitate numită Kula, pe 
vechile ruine ale cetăţii romane Castra Mar- 
tis. Alături de vechile ziduri se văd, în desenu- 
rile lui Kauitz, cule moderne care au mare ase¬ 
mănare cu cele din ţara noastră 1 . Şi la noi, în 
genere, culele se află pe locuri mai înalte. Cea 
de la Curtişoara e în apropiere de castelul ro¬ 
man din Bîrleşti-Bumbeşti. Locurile pe care se 
ridică celelalte cule n-au fost încă explorate; 
mai toate însă se găsesc pe înălţimi. 

Tipul culei în formă de turn abia se mai 
regăseşte azi în Oltenia. Cele mai multe, fiind 
părăsite, au căzut în ruină. Mai bine s-au păs¬ 
trat acelea care au fost transformate în locuinţe. 
Culele din Borăscu şi Mosculeşti nu mai există 2 . 
Cele din Poiana şi Rovinari sînt în ruine. La 
Rovinari nu mai sînt în picioare decît crîmpeie 
din zidurile pătratului de peste 10 metri înăl¬ 
ţime ce constituia vechea culă [. . .]. Aco¬ 
perişul e cu totul dispărut, iar în văz¬ 
duh mai atîrnă cîteva bîrne groase ce for¬ 
mau catul superior, alcătuit dintr-o galerie cir¬ 
culară cu stîlpi de lemn cioplit. Ferestrele lip¬ 
seau, pare-se, cu totul şi în zid s-au păstrat nu¬ 
mai urmele meterezelor «nişte deschizături mari 
înăuntru, iar pe dinafara zidului abia percep- 

1 Kauitz, Donau, Bulgarien u. cler Balcan, Lcip- 
zig, 1882, p. 57 şi 80. 

2 Citaţiile toate despre culele din Gorj sînt luate 
din mult documentata şi interesanta lucrare a d-lui A. 
Ştefulescu, Gorjul istoric si pitoresc, I voi., 421 pag. 
şi 48 ilustraţii; frumos tipărită în Tîrgul-Jiu chiar, la 
N. Miloşescu, 1904. Lucrarea d-lui Ştefuiescu e o splen¬ 
didă monografie a Gorjului; din nefericire e unica în 
felul ei din toată ţara. 

tibile, de unde trăgeau cu armele» cei asediaţi 
în culă. Uşile, pe unde au mai rămas, sînt «foar¬ 
te groase de stejar, legate în pente sau drugi 
de fier şi se rriişcă cu greutate». In beciul cu¬ 
lelor se aflau de obicei fîntîni. O altă culă de 
acest soi păstrată mai bine, căci a fost transfor¬ 
mată în locuinţă, e cea de la Pojogeni [. . .]. «Du¬ 
pă zgripţorul austriac cu 2 capete, ce se află în 
mijlocul boitei de zid din catul al 3-lea, origi¬ 
nea culei s-ar putea pune în timpul ocupaţiei 
Olteniei de către austrieci (1718—1739)». Lun¬ 
gimea culei e de 7,20 m, lăţimea de 5,80 m, iar 
înălţimea de 11 metri. De către locuitorii ac¬ 
tuali, care au o intrare şi printr-una din feres¬ 
trele catului întîi, meterezele au fost mai toate 
transformate în ferestre largi. 

Un tip deosebit de culă avem la Groşerea şi 
la Curtişoara. Se deosebeşte printr-o galerie 
deschisă de fonna unui pridvor cu arcuri sus¬ 
ţinute de stîlpi groşi şi scunzi, ce se întinde pe 
o lăture sau chiar pe două feţe ale pătratului, 
la catul superior. Partea de jos a clădirii păs¬ 
trează încă aspectul turnului de apărare, cu 
uşa ferecată şi meterezuri în loc de ferestre. Ca¬ 
tul de sus e amenajat pentru locuit şi oferă a- 
vantajul foişorului, prin care se capătă lumină 
destulă, în afară de ferestre. 

Cula lui Cocoş Crîsnaru din Groşerea datea¬ 
ză •«probabil după 1750. Ea este aşezată pe 
povîrnişul unui deal şi are o înălţime, pînă la 
st răşină, de aproape 10 metri». Cula din Curti¬ 
şoara a d-lui Tîmpeanu este, după d. Stefu- 
lescu, «cea mai frumoasă şi elegantă culă din 
Gorj». Deşi, după mine, mai puţin reuşită ca 
proporţii, ea oferă desigur tipul cel mai mo¬ 
dern şi mai complet. în partea dintre răsărit 
e legată de clădirea pătrată, printr-o scurtă 
galerie de zid acoperită, o mică încăpere ce 
formează paraclisul culei. Un asemenea adaos 
se află şi la cula de la Filaret. La Curtişoara 
pridvorul catului al treilea e întrerupt la mij¬ 
loc printr-un mic balcon în paiente susţinut 
de stîlpi. Pe frontonul balconului se reliefează 

în tencuială două fiare stilizate, iar deasupra 
se citeşte 1841, data penultimei reparaţiuni 
înainte de 1880. Data precisă a clădirii nu se 
ştie; <>de pe la 1785 a aparţinut logofătului 
Cornea din Tîrgu-Jiului». A fost tare transfor¬ 
mată: meterezurile s-au păstrat în puţine locuri; 
mai toate au fost prefăcute în fereşti. «înainte 
de 1840 avea un coperiş adevărat munte de 
şindrilă, iar straşina odinioară era ieşită mai 

www.dacoromanica.ro „ 




mult de un stînjen». Azi, această podoabă 
care, desigur, da un aspect altfel impunător 
acestei cule, e înlocuită printr-un acoperiş de 
fier, cu o straşină foarte îngustă. 

Dezvoltarea mai recentă a culei se rezumă 
în reducerea înălţimii: se suprimă cu vremea 
un cat, conservîndu-se însă pridvorul catului 
superior. Culele devin mai mult case pentru 
locuit, decît turnuri de apărare. Astfel sînt 
culele-case din Vîlcea, Gorj, Mehedinţi şi Dolj. 
De la acest tip pînă la casa obişnuită, cu cer¬ 
dacul cu stîlpii turtiţi la intrare, nu mai e 
decît un pas. Imprumutînd de la aceasta cer¬ 
dacul, cula orientală a luat aspectul arhitec¬ 
turii româneşti. Chiar sub forma aceasta însă 
ea a durat puţin timp. 

A imita în zilele noastre cula, care nu mai 
corespunde de loc cerinţelor unei locuinţe mo¬ 
derne, e efectul unei mode, ce sper că va fi 
trecătoare. Caracter mult mai naţional decit 
cula, importată şi de o existenţă efemeră în 
ţară, are casa cu pridvor care se poate ame¬ 
naja într-o locuinţă a timpului nostru. A face 
însă din culă un muzeu, a fost o greşală, care 
să sperăm nu se va mai repeta. Căci sau se 
păstrează caracterul propriu culei, menţinîn- 
du-se meterezele, şi în acest caz nu poate servi 
drept muzeu, fiind mult prea obscură; sau se 
sacrifică forma tradiţională, deschizîndu-se fe¬ 
restre destul de mari, pentru ca să se vadă 
obiectele expuse. De aceste consideraţiuni va 
trebui să se ţie neapărat seamă, în destinaţia 
viitoare a culei de la Filaret. 


5. Pretinsele cule ale d-lui T. Antonescu 

Nici că se putea să rămîie fără răspuns arti¬ 
colul meu prin care se dovedea că «departe 
de a fi de origine românească, cula, atît ca 
nume cit şi ca formă, e o importaţie streină». 
O aşa de îndrăzneaţă afirmare nu se putea 

,, www.dacoromanica.ro 


împăca cu anumite susceptibilităţi naţionale. 
Originea românească a culei trebuia salvată. 

Intr-adevăr, s-au şi găsit numeroşi patrioţi 
care să-i ia apărarea. Dintre aceştia, d-lui Teo- 
hari Antonescu, profesor de arheologie la Uni¬ 
versitatea din Iaşi, îi datoresc, îndeosebi, un 
răspuns. într-un lung articol, apărut în nume¬ 
rele 5 şi 6 din 1907 ale „Convorbirilor literare", 
sub titlul interogativ «culele sunt sau nu na¬ 
ţionale»?, d-sa se încearcă să puie chestiunea 
din nou în discuţie. Fără însă să aducă vreo 
lămurire nouă. A avut, din contră, amabilita¬ 
tea să-mi rezerve tot mie sarcina răspunsului 
la întrebarea ce şi-a pus. Mă execut degrabă, 
deşi cu mare neplăcere. Se vor vedea în urmă 
motivele mîhnirii şi decepţiunii mele. 

De la început, d-1 T. Antonescu se grăbeşte 
să ne declare că «cula este un produs naţional 
specific românesc (p. 495). D-sa ţine astfel să 
înlăture orice îndoială; cele trei calificative ne 
spun mai mult chiar decît ne trebuie. Căci nu 
se poate să fie ceva naţional fără să fie ro¬ 
mânesc; nici naţional-românesc fără a fi spe¬ 
cific naţiunii româneşti. In alte împrejurări, 
deci, asemenea pleonasme s-ar taxa drept beţie 
de cuvinte. In cazul de faţă, însă, autorul le-a 
crezut, se vede, indispensabile, pentru a nu 
lăsa loc vreunei nedumeriri. 

Pornind, dar, de la o enunţare aşa de so¬ 
lemnă, aşteptam ca în cursul demonstraţiunii 
ea să fie întărită prin dovezi mai concrete 
decît simpla convingere intimă a autorului. 
Sfîrşind însă lungul şi mult documentatul ar¬ 
ticol, dăm de concluzii cu totul opuse. «Pro¬ 
dusul naţional specific românesc» devine «o- 
pera dacilor»! Schimbarea e aşa de ciudată, 
îneît, pentru a fi pe deplin crezut, mă văd ne¬ 
voit să reproduc întreg pasagiul de la pag. 584 
al articolului d-lui T. Antonescu: « Aşadar, ca 
o încheiere necesară la cele spuse pînă aici, 
urmează că turnurile, ca şi cetăţile din grupa 
noastră, sunt opera dacilor». 

«Odată dacismul acestor clădiri, zise tur¬ 
nuri sau cule, demonstrat », am crezut că îm¬ 
preună cu autorul mă pot opri la această nouă 
şi categorică constatare, deşi ea înlătura cu 
desăvîrşire pe cea dinţii. N-am avut însă vreme 
să mă deprind cu gîndul că dacii ar fi autorii 
culelor noastre «specifice româneşti», căci cî- 
teva rînduri mai la vale, pe aceeaşi pagină, 
autorul se grăbeşte să ne asigure, cu aceeaşi 
seninătate ca pînă ad, că « acei ce au înălţat 
zidurile sînt măiestri romani, care după învo¬ 
iala dintre Domiţian şi regele dacilor au tre¬ 
buit să le ridice în diferitele ţinuturi ale ţării». 
Iată-ne, dar, în fine, fixaţi: culele româneşti 
sînt opera dadlor zidite de maieştri romani. 
Deşi foarte clar, autorul simte totuşi nevoia 
unei noi concluziuni. La mijlocul aceleiaşi pa¬ 
gini — 584 — d-sa adaogă: « Prin urmare, după 
cele scrise pînă aci, încheierea (a cita e greu 
de socotit) nu poate fi decit cea următoare: 
dacii, în timpul luptelor cu romanii sub De- 
c ebal, s-au văzut nevoiţi să-şi întărească cu 
cetăţi mai mari şi mai mici graniţa şi păsu¬ 
rile ... Intre aceste întărituri, locul de frunte 
il ocupă turnurile de veghe ... cari s-au păs¬ 
trat în mare parte pînă astăzi; în parte insă 
au fost rezidite sau prefăcute în diferitele pe¬ 
rioade, după nevoile şi spiritul timpului. După 
acest model, care există în fiinţă în deosebitele 
ţinuturi ale fostei Dacii, au creat , poate mol¬ 
dovenii, poate muntenii dar desigur oltenii, 
turnurile-cule cunoscute». 

După această «încheiere», care în realitate 
e o nouă enunţare de afirmări nedemonstrate 
încă, d-1 T. Antonescu încheie în adevăr de 
astădată, tocmai dnd aş fi dorit să aflu cel 
puţin care sînt acele «tumuri-cule» ce mai 
«există în fiinţă în deosebitele ţinuturi ale 
fostei Dadi». In locul unei aşa banale enume¬ 
rări însă «vin goţii ori gepizii, vin hunii ori 
maghiarii din adincimile pustiului îndepărtat 
care, cu toţii, într-o ultimă pagină plină de 
poezie, caută să explice rostul culelor. După 

ce se mai descrie «brazda dacă nu frămîntată 
cu sîngele alor săi, în orice caz dospită cu su¬ 
doarea atîtor ani de muncă amară şi de cum¬ 
plită durere ,» într-un ultim elan autorul zboară 

— ca să întrebuinţez tot un termen al d-sale 

— «în regiunile înalte ale fanteziei» terminînd 
cu următoarea imagine poetică: «Natura e veş¬ 
nic tînără şi în tinereţea ei fermecătoare, să¬ 
deşte şi în om mîngîitoarea speranţă de zile 
mai bune şi de o soartă mai fericită, pe cind 
din culmea turnului de piatră paznicul nu vede 
de jur împrejur decît duhul păcii plutind peste 
zarea nemărginită». Aci urmează, în fine, iscă¬ 
litura. 

Cu această irevocabil cea din urmă dintre 
ultimele încheieri ale autorului asupra origi- 
nei culelor, mă împac şi eu pe deplin. împreună 
cu dînsul sper în zile mai bune şi o soartă 
mai fericită pentru arta din România. Căci 
numai cu asemenea încercări poetice nu o să 
se lămurească originea artei din ţară. 

Ca şi sfîrşitul este de altfel întreg articolul 
d-lui Antonescu: un produs al imaginaţiunii 
poetice, plin de licenţele permise numai în 
acest gen special de literatură. In aparenţă 
însă poartă haina celei mai pretenţioase, dar 
în realitate ieftine erudiţiuni: aproape fiecare 
pagină e întreruptă de lungi note. Acestea la 
rîndul lor au note explicative. O singură no¬ 
tiţă, cu totul în afară de cadrul subiectului 
articolului, se întemeiază pe 7 citaţiuni din 
limbile cele mai puţin curente, pe care auto¬ 
rul le afecţionează. Pretenţiile ştiinţifice ale 
articolului mai sînt întărite şi prin adăogirea 
a trei documente grafice. însemnătatea unor 
asemenea probe este incontestabilă, mai ales 
pentru istoria artelor, după cum însumi am 
arătat şi caut să aplic într-o măsură cît se poate 
mai largă. Ele înlocuiesc chiar cu avantagiu 
textul, de cele mai multe ori. Cu o singură 
condiţie însă: ca acele documente să fie ade¬ 
vărate, adică să corespunză cu realitatea pre¬ 
cum şi cu denumirile ce le atribuie autorul. 

In caz contrar, ele se coboară la ilustraţiile fan¬ 
teziste ce ornează cărţile de basme sau dc poe¬ 
zii. Nici de acest păcat nu s-a ferit d-1 Anto- 
nescu. Din cele trei fotografii ce reproduce, 
două sînt reprezentarea unuia şi aceluiaşi mo¬ 
nument, deşi poartă alte legende. Iar prin ex- 
plicaţiunile din text reiese hotărît că nu e sim¬ 
plă eroare în transcrierea legendei. Autorul 
compară cele două fotografii în cestiunc şi le 
constată deosebiri, deşi, după cum voi arăta, 
e vorba de unul şi acelaşi (ierte-mi-se pleo¬ 
nasmul) monument. 

Dar, înainte de a face această demonstraţie, 
ascultînd povaţa d-lui Antonescu, «să luăm 
lucrurile mai incetinel şi pe şart», revenind 
la pretinsele d-sale cule. De la început însă 
ţin să atrag atenţiunea asupra unei noi con- 
fuziuni pe care, pe nesimţite, autorul o intro¬ 
duce în chiar terminologia sa. Termenul spe¬ 
cific culă, al cărui înţeles particular e bine de¬ 
finit în limba noastră, la d-1 Antonescu se în- 
tîlneşte sub tot felul de combinaţii anume năs¬ 
cocite pentru a produce confuzia voită. In loc 
de culă sadea, d-sa întrebuinţează succesiv 
«turn-culă» «culă-turn de veghe » sau «turnuri- 
cule de piatră» pentru ca apoi să lase la o parte 
tocmai termenii specifici şi, întrebuinţînd no¬ 
ţiunea generală turn, să cuprindă într-însa pe 
toate celelalte fără deosebire. în realitate, însă, 
numirile deosebite corespund şi unor caracte¬ 
ristici bine definite pentru fiecare. în aceeaşi 
intenţiune întrebuinţează şi termenul de «turn- 
clopotniţă» particular numai d-sale. Intenţiunea 
e clară în concluzia ce trage la pag. 500. Com- 
parînd o culă cu o clopotniţă, d-sa ajunge la 
constatarea că nimic nu le deosebeşte afară 
de nume: moldoveanul îi zice Uirn-clopotniţă, 
olteanul turn-culă». In realitate însă, de nici 
un oltean sau moldovean, în afară de d-1 An¬ 
tonescu, care nu e nici una nici alta, aseme¬ 
nea confuzie nu se face! Alteori, cînd îi con¬ 
vine, confundă culele cu cetăţi întregi sau cas¬ 
tele; «turnul de veghe ajungea o adevărată 

cetate », (p. 506). Aceeaşi confuzie se vede şi în 
citaţia de mai sus de la pag. 584 a articolului 
d-lui Antonescu. 

Şi cu toate acestea se pare că şi d-sa ştie 
ce e o culă oltenească. Descrierea ce ne dă la 
pag. 497—9 e în bună parte exactă şi se po¬ 
triveşte cu cele cuprinse în articolul meu. Se 
fereşte însă să menţioneze tocmai cea mai preg¬ 
nantă particularitate a acestor clădiri anume 
că ele servesc ca locuinţe fortificate în afară 
din oraşe. D-sa se mai înşală şi asupra mate¬ 
rialului din care sînt construite culele, cînd 
afirmă că «toate aceste turnuri sînt zidite de 
piatră, ca şi cele din Popăuţi, Hîrlău şi Cetatea 
Neamţului, piatră legată cu mortal de o tărie 
extraordinară». In realitate, culele sînt toate 
de cărămidă. 

Şi in privinţa formei să îndepărtează grozav 
de prima sa «icoană» a culei. Pe cînd toate 
culele ce eu cunosc au forme dreptunghiulare, 
d-1 Antonescu, după ce ne asigură că turnurile 
din Ardeal «sînt foarte asemenea cu unele din 
ţara noastră», adaogă: «că şi la noi unele sînt 
pătrate, altele însă de formă neregulată, cînd 
patndateră, cînd pentagonală, cînd chiar exa- 
gonală; în fine midte dintr-insele sînt aci ron- 
de, aci ovale». Ciudate forme şi tare deosebite 
de ceea ce noi românii numim cule. 

Şi cu toate acestea tipul culei ce am descris 
eu e adoptat şi de d-l Antonescu. Exemplul 
dat de mine, cula de la Pojogeni, «înfăţişează 
(chiar pentru d-sa) tipul mai (!) primitiv al ace¬ 
lui fel de arhitectură». Dar atunci cum poate 
să prenumere intre cule clădiri aşa de funda¬ 
mental deosebite de tipul adevărat? 

Căci intr-adevăr, din toate exemplele ce 
aduce ca ilustrare a teoriei sale asupra originii 
romano-dace sau daco-romane a culelor, nici 
una, dar absolut nici una din clădirile alese 
nu este o culă. Pentru bunul motiv că nici 
unul din turnurile sale nu e din Oltenia, care 
singură are specialitatea acestor clădiri. Ex- 

cepţii rare se află numai în judeţele de-a lun¬ 
gul Oltului: cula de la Şuiei din Argeş de 
pildă şi poate cea dispărută de la Turnu-Mâ- 
gurele. Singur d-1 Antonescu confirmă aceasta: 
«cunoaştem'') în total vre-o 25 cule, care toate 
se află în Oltenia» (pag. 496). Ce păcat însă 
că această singură constatare justă e îndată 
lăsată uitării de d-1 Antonescu. 

La pag. 499 explicînd «originea culei noas¬ 
tre care, redusă la forma ei cea mai simplă 
şi primitivă, nu este decît un turn masiv şi 
greoi, sau zvelt şi elegant», d-sa regăseşte cula 
«pretutindeni în Muntenia, ca şi în Banat, în 
Moldova ca şi în Ardeal». Şi această teorie 
falsă e chiar ilustrată prin exemple. Dar nici 
acestea nu sînt mai convingătoare decît argu¬ 
mentarea teoretică. Primul monument ales ca 
dovadă pentru teoria sa asupra originii culelor 
este «Turnul din Popăuţi». Turnul acesta însă 
departe de a fi o culă este, fără nici o restric- 
ţiune o simplă clopotniţă şi nu altceva. Căci 
nu ajunge ca d-1 Antonescu să o boteze altfel 
pentru ca din «tum-clopotniţă» să se facă 
«turn-culă» sau chiar «culă-moldovenească» (p. 
500). Botezul d-lui Antonescu nu e valabil: 
cula este şi rămîne oltenească, în ciuda micilor 
combinaţii ale d-sale. Cu toate asemănările ce 
se opinteşte să stabilească între clopotniţa de la 
Popăuţi şi cula din Pojogeni, ele tot deosebite 
rămîn. 

Pentru o mai bună documentare dau aci*, 
pe lingă fotografia cam ternă din articolul d-lui 


1 D-1 Antonescu întrebuinţează forma plurală chiar 
cînd poartă singur răspunderea spuselor sale, ca în 
cazul de faţă. Mărturisesc că nu cunosc aşa de multe 
cule. Dar ce înţelege prin a cunoaşte d-1 Antonescu? 
Eu cunosc ceea ce am văzut sau cercetat singur. Poate 
spune şi d-sa acelaşi lucru? 

* Din motive tehnice am renunţat la iconografia 
citată de autor, dar nu şi la comentariile sale (C.D.Z). 

Antonescu, două planuri şi o vedere perspec¬ 
tivă a clopotniţei de la Popăuţi. Comparîn- 
du-lc cu planurile culei din Pojogeni, con¬ 
statăm: cula are 14 metri înălţime iar clopot¬ 
niţa 23. Prima are etaje cu încăperi bine ho- 
tărîte, pe cînd interiorul clopotniţei e ocupat 
de o scară care duce la platforma superioară, 
unde se află clopotele. La culă avem metere- 
zuri — unele transformate mai tîrziu în fe¬ 
restre largi — la fiecare cat; la Popăuţi des¬ 
chiderile neregulat împărţite servesc spre a lu¬ 
mina scara şi n-au formnă de metereze, cum 
pretinde d-1 Antonescu; în încăperea de sus, 
sînt deschideri mari pentru răspîndirea sune¬ 
tului clopotelor. Această parte a clopotniţei nu 
poate fi de loc asemuită cu galeria deschisă 
de la Pojogeni, sau cu cerdacul cu stîlpi de la 
alte cule. Şi materialele de construcţie diferă: 
culele sînt toate din cărămidă; la clopotniţă 
predomină piatra. E inutil, cred, să mai insist 
asupra celorlalte deosebiri fundamentale, care 
în mod firesc despart nişte clădiri aşa de di¬ 
ferite ca concepţie, ca destinaţie şi construcţie, 
datînd şi din epoci aşa de îndepărtate. Clopot¬ 
niţa e un falnic reprezentant al arhitecturii bi¬ 
sericeşti din vremea lui Ştefan-cel-Mare, pe 
cînd cula reprezintă o fază particulară a arhi¬ 
tecturii laice din secolul al 18-lea în Oltenia. 
E clar, dar, că asemănări nu se pot stabili. Chiar 
cei mai interesanţi stîlpi ai culelor — singura 
lor ornamentare — nu pot sta alături de bogă¬ 
ţia formelor gotice particulare stilului moldo¬ 
vean din epoca lui Ştefan. Fiecare îşi păstrea¬ 
ză însemnătatea sa: cula nu pierde nimic din 
importanţa ei, deşi nu are calităţile de stil ale 
clopotniţei. A compara, dar, două clădiri aşa 
de deosebite e o. . . glumă nu tocmai nemerită. 
A întinde, pe baza unui aşa nenorocit exem¬ 
plu, comparaţia şi mai departe între « Moldova, 
pumîntul clasic al gustului şi al formelor alese, 
şi bădărănoasa (!!) Oltenie (pag. 500) e încă 
şi mai de neiertat. A face din clopotniţă o «culă 
moldovenească» e o eroare cam bădărănoa^ă, 

pentru a întrebuinţa cuvîntul d-lui Antonescu. 
Căci Moldova n-are cule. 

Şi mai puţin fericit este d-1 Antonescu în 
alegerea celui al doilea exemplu cu care vrea 
să ilustreze teoria romano-dacă a culelor sale. 
Pentru ca să dovedească «că turnul — recte 
clopotniţa — din Popăuţi nu stă izolat», d-sa 
alege «un al doilea turn, care se află astăzi la 
Hirlău pe valea Bahluiului.» Pe acesta ni-1 re¬ 
prezintă la pag. 501. Avînd cele două fotografii 
alături, d-sa cu mai mare înlesnire stabileşte 
comparaţia între două «turnuri-cule de piatră». 
La început se mulţumeşte să constate «perfecta 
lor asemănare». (p. 500). Din nefericire însă 
nu se opreşte aci. De îndată ce se încumetă 
să atribuie « acestui al doilea turn (de la Hîr- 
lău) o importanţă şi mai mare» decît primului 
— celui de la Popăuţi — lucrurile se încurcă 
rău de tot pentru d-1 Antonescu. Toată sa¬ 
vanta sa argumentare prin care vrea să stabi¬ 
lească vechimea şi superioritatea acestui al doi¬ 
lea turn — de la Hirlău — faţă de cel de la 
Popăuţi, nu-1 pot scăpa. Pentru simplul motiv 
că deosebiri nu există, căci cele două turnuri 
nu sînt decît unul şi acelaşi. Fotografiile l-au 
păcălit pe d-1 Antonescu. Aceea de la pag. 499 
reprezintă, după cum exactă e şi legenda, Tur¬ 
nul de la Popăuţi. Dar şi clişeul d-sale repro¬ 
dus pe această pagină reprezintă turnul de la 
Popăuţi împreună, de astă dată, cu biserica 
alăturată. Această biserică a indus în eroare 
pe profesorul nostru şi l-a făcut să-i dea o 
denumire falsă ca şi clopotniţei. 

Eroarea nu ar fi fost desigur aşa de gravă 
dacă după cum pretinde d-sa turnul de la Po¬ 
păuţi şi cel din Hirlău ar fi fost «gemene, năs¬ 
cute dintr-un gînd, ridicate de o mină şi puse 
să împlinească acelaşi scop». în acest caz, o 
confuzie între unul şi altul ar fi fost scuzabilă. 
Dar cînd de fapt la Hirlău nu este de loc nici 
un turn, nici clopotniţă «aşa de uriaşă», atunci 
eroarea devine de tot gravă. în cel mai bun 
caz dovedeşte, cel puţin, că d-1 prof. Antones- 

ru vorbeşte de lucruri pe care nu le cunoaşte. 
In zadar mai adaogă, în nota de la pag. 502, 
referitoare la turnurile din Popăuţi şi Hîr- 
lău (?), că «e vorba insa numai în forma pe 
care o au astăzi», vrînd să dea astfel iluzia că 
acum de curând le-ar fi văzut. 

D-sa însă a fost tare înşelat. Şi cînd reali¬ 
tatea este astfel denaturată, întîmplător sau 
cu intenţie 1 ) ce să mai credem de aşa zisele 
teorii abstracte ce ni se servesc. 

Iată motivul principal al mîhnirii, ce mă 
stăpîneşte scriind aceste rînduri. 

Drept răspuns, în loc de orice alte conside- 
raţiuni, voiu continua să opun fapte precise, do¬ 
vezi irefutabile la erorile d-lui Antonescu. Ast¬ 
fel, alături de clişeul cu falsul d-sale Hirlău, 
care în realitate e tot Popăuţul, dau* o fotogra¬ 
fie făcută de mine după biserica şi neînsem¬ 
nata ei clopotniţă din Hîrlău. Din figurile ală¬ 
turate se vede bine starea de dărăpănare a clo¬ 
potniţei de la Sf. Gheorghe din Hîrlău. Clopot¬ 
niţa era d-asupra porţii de intrare a zidului 
înconjurător, care a dispărut. Clădirea de că- 


1 întîmplător, probabil, se mai face d-sa vinovat 
si do alte denaturări. Astfel, e greşeala ce-mi atribuie 
la nota de la pag. 498. Mă acuză că «deduc forma ca¬ 
sei ţărăneşti cu ciardacul cu stîlpi turtiţi la intrare, 
din forma mai veche de culă» «Aceasta înseamnă 
— adaogă d-sa — a întoarce lucrul pe dos». 

Adevărat pe dos, adaog şi eu, este priceperea d-lui 
Antonescu însă. Căci iată în întregime pasagiul în¬ 
criminat din primul meu articol: «Dezvoltarea mai re¬ 
centă a culei se rezumă în reducerea înălţimii: se 
suprimă eu vremea un cat, conservîndu-se însă prid¬ 
vorul catului superior. Culele devin mai mult case 
pentru locuit, decît turnuri de apărare. De la acest 
tip pînă la casa obişnuită, cu cerdacul cu stîlpii tur¬ 
tiţi la intrare, numai e decît un pas. Imprumutind 
de la aceasta cerdacul, cula orientală a luat aspectul 
arhitecturii româneşti». 

Rezultă dar că cula împrumută de la casă cer¬ 
dacul. Or, e cunoscut că nu poţi împrumuta de la cel 
ce n-are. E explicit dar; casa a avut cerdacul înain¬ 
tea culei, căci numai astfel cula mai tîrziu l-a putut 
împrumuta de la casă. 

* Să se vadă nota de la p. 67. 

rămidă e azi în ruină. Împreună cu dînsa se 
prăbuşesc şi toate argumentele şi discuţiile is¬ 
torice ale d-lui Antonescu, care sînt nepotri¬ 
vite chiar şi pentru clopotniţa din Popăuţi. 

Planul de situaţie al clădirilor de la Po¬ 
păuţi (Hîrlău la domnul Antonescu) dovedesc 
că clopotniţa nu este «piezişă» faţă de biserică, 
după cum pe larg caută să dovedească d-1 An¬ 
tonescu, ci e în strînsă legătură cu aceasta şi 
cu clădirile acum dispărute. încă un argument 
că clădirea în chestiune o intr-adevăr clopot¬ 
niţă şi nu poate fi confundată cu o culă. Chiar 
bisericile din Iaşi — pentru a nu merge mai 
departe — cu clopotniţele şi zidurile lor îm¬ 
prejmuitoare pot convinge, sper, pe d-1 Anto¬ 
nescu de confuzia ce face între zisele clopot¬ 
niţe şi pretinsele d-sale cule. 

Tot aşa de puţin întemeiate sînt şi celelalte 
exemple ce produce d-sa. Turnul Chindiei, pe 
care-1 citează tot ca exemplu de culă, face parte 
din complexul de clădiri ale palatului dom¬ 
nesc. Chindia actuală e de altfel modernă. S-ar 
convinge chiar şi d-1 Antonescu, dacă ar con¬ 
simţi să o cunoască mai deaproape decît din 
fotografiile altora. Arhitectul Victor G. Ştefă- 
nescu, făcînd releveul palatului, a găsit chiar 
temelia vechiului tum, alături de cel actual 
cure, trebuie să presupunem deci, s-ar fi ridi¬ 
cat în timpul prăbuşirii celui dintîi. Partea de 
piatră de la baza turnului nu e decît o întă¬ 
rire posterioară, după cum se constată din exa¬ 
menul materialului şi felului de construcţie. 
Consideraţiunile istorico-geografice ale d-lui T. 
Antonescu de la pag. 503 pledează în contra 
chiar a argumentelor teoriei d-sale dace, dez¬ 
voltate la pag. 581. Deci şi exemplul Chindiei 
este pierdut pentru d-1 Antonescu. 

Şi mai puţin pot fi considerate cule, cetă¬ 
ţile citate de d-sa. Din planurile alăturate* se 
vede clar că atît Cetatea lui Ţepeş din Argeş, 
cît şi Cetatea Neamţului din Moldova şi Ceta- 

* Să se vadă nota de la p. U7. 

tea Colţea din Haţeg sînt complexuri mari de 
clădiri cu mai multe turnuri, care n-au însă 
nici o apropiere cu culele olteneşti. Culele sînt 
zidiri libere, veşnic de sine stătătoare, nu ali¬ 
pite de alte clădiri. Ele nu trebuie deci con¬ 
fundate cu castelurile şi cetăţile cu turnuri. 
Ne luarea în consideraţie a caracterelor parti¬ 
culare culelor olteneşti. îl face pe d. Antonescu 
să comită atîtea confuziuni. 

Rămîne, dar, bine stabilit că niri cetăţile 
romane sau dace, nici clopotniţele de biserici, 
nici castelurile sau cetăţile întărite nu au nimic 
a face cu culele olteneşti păstrate pînă în zi¬ 
lele noastre. înlăturînd toate comparaţiile ne¬ 
potrivite aduse de d-1 Antonescu, cred că ca¬ 
racteristica culei se desprinde clar şi aşa cum 
am avut ocazie s-o arăt în prinţul meu arti¬ 
col. Alăturînd-o de clădirile mai vechi şi mult 
mai răspindite în ţările din Orient, cred că şi 
originea ei orientală va părea mai bine înte¬ 
meiată decît ipotezele discutate aci. Culele se 
găsesc în întreg orientul din Bosnia şi plnă 1: 
Siria, iar la nord de Dunăre numai în micul 
colţ al Olteniei. Identitatea de nume a clădi¬ 
rilor oltene cu cele orientale şi perfecta asemă¬ 
nare a întregului lor sistem de construcţie sînt, 
cred, argumente irefutabile faţă de pretinsele 
dovezi ale d-lui Antonescu în favoarea teoriei 
sale daco-romane. 

E inutil de a mai aduce aci alte exemple 
de cule româneşti. îmi propun însă să reviu 
asupra chestiunii; deocamdată am vrut numai 
să limpezesc chestiunea înlăturînd confuziunile 
d-lui Antonescu. 

Mă mărginesc a aduce numai o singură măr¬ 
turie străină care a venit acum să întărească 
spusele mele. 

In cartea d-rului Grothe 1 ), apărută la în¬ 
ceputul anului, găsesc următoarea notă, care 
se acopere întocmai cu afirmările mele: 

n H. Crothe: Zur Landeskunde von Rumanien, 
Jlallc, J907; pag. 57. 

«Dem Gebirgsland der Oltenia sind die wohl 
auf tiirkische Einfliisse zuriickzufuhrenden in 
den Dorfen sich findenden turmartigen Bau- 
ten mit Schiessscharten und Zinnen und diese 
kronenden Luginsland (Kula). Sie finden sich 
in ăhnlicher Form in Macedonien wie auch 
im Kaukasus, namentlich in den Dorfen der 
Swaneten» 

Pornind de la un alt studiu al d-lui arhitect 
Petre Antonescu, tot atît de fantezist ca şi a- 
cesta, ajungem la concluzia că «în loc de vorbe, 
fie ele oricît de frumoase, ne trebuiesc docu¬ 
mente». 

Dacă s-ar fi urmat preceptele acele, avan- 
tagiul ar fi fost pentru toţi. Căci numai plă¬ 
cută nu mi-a fost sarcina de faţă. Dar adevă¬ 
rul trebuie să primeze. Numai astfel e posibil 
progresul. 


6. Monumentele noastre 

Să le zicem monumente publice sau istorice? 
Legea le numeşte într-un fel, iar Buletinul ofi¬ 
cial 1 ), intr-altul. Oricum le-am boteza însă, ele 
aceleaşi rămîn. Adăogînd unul sau altul din 
epitete, noţiunea nu se schimbă şi nici nu se 
clarifică. Obţinem dimpotrivă un pleonasm, inu¬ 
til ca de obicei. Căci un monument e prin fi¬ 
rea sa chiar istoric sau, în cel mai defavorabil 
caz, public. Este istoric, fie prin vîrsta sa, care 
îl trece în domeniul trecutului, al istoriei; fie 
prin faptele însemnate, deci istorice, pe care 
le aminteşte sau la care a slujit. De cele mai 
multe ori asemenea monumente sînt şi de do¬ 
meniul public, cum de pildă numeroasele bi¬ 
serici. 

1 Buletinul comisiunii monumentelor istorice. Pu¬ 
blicaţie trimestrială sub auspiciile Ministerului de 
Culte şi instrucţiune publică şi în editura Adminis¬ 
traţiei Casei Bisericii. 1908 Ianuarie-Martie; Bucureşti, 
Gobl-Rasidescu. In 4° mare; 48 pag. cu numeroase 
ilustraţii. 

Denumirea legală de monumente publice 
este desigur cea mai puţin nimerită. Printr-însa 
se exclud toate monumentele care nu intră în 
această categorie, deşi multe din ele pot avea 
o însemnătate necontestată. 

Oricare ar fi deci epitetele, ele nu schimbă 
întru nimic calitatea ce au avut monumentele. 
Nouă este numai grija ce li se acordă acum. 
Această preocupare numai, şi mai ales legife¬ 
rarea ei, e intr-adevăr modernă. Căci au per¬ 
sistat monumente din vremurile cele mai de¬ 
părtate şi fără ca să li se fi dat o îngrijire spe¬ 
cială, impusă prin legi şi regulamente. 

Conservarea monumentelor, aşa cum se prac¬ 
tică acum, este o consecinţă a deşteptării spiritu¬ 
lui istoric al vremurilor noastre. Azi, un monu¬ 
ment nu mai este considerat numai după va¬ 
loarea sa artistică, ca altă dată. Orice rămăşiţă, 
care face parte din avutul nostru naţional sau 
servă la lămurirea trecutului nostru, este azi 
tot atît de apreciată ca oricare operă de artă 
veche. Iar acestor din urmă, în special, cercăm 
să le facem posibilă o viaţă cit mai lungă. 
Vrem să ajungem să asigurăm şi operelor plas¬ 
tice sau arhitecturale nemurirea de care se 
bucură operele literare. 

Asemenea sentimente şi îndatori sînt cu 
totul noi. Nici chiar revoluţia franceză, de la 
care am moştenit atîtea idei mari şi generoase, 
nu cunoştea respectul monumentelor. In timpul 
ei, dimpotrivă, s-au distrus cele mai multe do¬ 
cumente artistice ale predecesorilor. Caracte¬ 
ristic este, pentru psihologia vremii, procesul 
verbal al Consiliului comunal al oraşului Strass- 
burg din 1793, publicat în urmă. Cu o vădită 
mulţumire se înregistrează în acel act că, în 
scurtul timp de trei zile numai, municipalitatea 
a reuşit totuşi să distrugă 235 statui de la ve¬ 
chiul şi splendidul Dom al oraşului! Se mai 
adaogă că sfărămăturile au servit la şoseluirea 
drumurilor. 


www.dacoromanica.ro 


74 



Azi domneşte cu totul altă mentalitate. în 
Veneţia, de pildă, se reclădeşte cu mari chel¬ 
tuieli şi întocmai după modul cel vechi cam¬ 
panilele de la San Marc, a cărui valoare curat 
artistică nu motivează singură o asemenea mă¬ 
sură. Respectul tradiţiei predomină însă azi. 
Din fericire s-au împămîntenit şi la noi ase¬ 
menea sentimente. După ce pînă mai deunăzi 
am nesocotit şi dărîmat fără cruţare tot ce era 
vechi, azi, în fine, începe reacţiunea. 

Şi la noi, ca şi aiurea, vremurile cele mai 
dăunătoare monumentelor au fost cele mai a- 
propiate de noi. Respectul firesc ce aveau bă- 
trînii pentru clădirile vechi reiese şi din fru¬ 
moasa scrisoare a lui Vasile Lupu, prin care 
opreşte pe Logofătul său Racoviţă să ia pentru 
o clădire nouă piatra de la ruinele curţii lui 
Ştefan Vodă din Vaslui. «Acesta lucru nu se 
cade să facem, că nu iaste cu cinste» 1 ), scria 
Vodă Vasile Lupu acum 273 de ani. Iar noi am 
eternizat printr-o statuie de bronz pe primarul 
Capitalei Regatului, care, sînt numai 20 de 
ani de atunci, a încuviinţat dprîmarea solidu¬ 
lui turn al Colţei! 

Din fericire însă putem înregistra şi alte 
fapte îmbucurătoare în această privinţă. In pri¬ 
mul rînd se cuvine să menţionăm bine exe¬ 
cutatele restaurări ale celor mai de frunte bi¬ 
serici din ţaiă, [...]. Astfel ni s-au redat în 
întreaga lor splendoare de odinioară Catedrala 
din Curtea de Argeş şi Trei Ierarhi din Iaşi, 
exemplare unice în lumea întreagă şi cu care 
nu ne putem îndeajuns făli. De asemenea s-au 
asigurat generaţiilor viitoare frumoasele bise¬ 
rici ale Sfîntului Neculae din Iaşi, a Mitropo¬ 
liei din Tîrgovişte şi a Sfîntului Dumitru din 
Craiova. Tustrele sînt pe de o parte demni re¬ 
prezentanţi ai năzuinţelor artistice şi evlaviei 
voievozilor noştri şi totdeodată foarte intere- 

1 Buletinul Com. Mon. istorice p. 47. 

sânte documente din punct de vedere al isto¬ 
riei arhitecturii noastre.* 

In acelaşi timp, cîte alte biserici şi monu¬ 
mente în genere nu s-au distrus şi se nimicesc 
încă pînă azi. Şi cu toate astea şi noi, ca toate 
popoarele civilizate, avem o »Lege pentru con¬ 
servarea şi restaurarea monumentelor publice». 
[...]. Mai trist este însă că această lege a 
noastră, deşi promulgată şi întărită printr-un 
regulament de aplicare, a rămas totuşi o fic¬ 
ţiune. De altfel legea noastră e defectuoasă. 
Alcătuită în pripă după alte legi străine, ea 
nu corespunde condiţiunilor noastre speciale. 
Un prim mare defect este caracterul prea ex¬ 
clusiv al acestei legi. Printr-însa şi mai ales 
prin « Regulamentul pentru descoperirea mo¬ 
numentelor şi obiectelor antice», sancţionat în 
ianuarie 1893, s-a rezervat unei singure per¬ 
soane monopolul exclusiv al antichităţilor. E- 
fectul acestei măsuri se cunoaşte: unele monu¬ 
mente au fost distruse, iar alte antichităţi au 
trecut graniţa şi împodobesc muzeele vecinilor 
noştri. 

Legea nu a servit decît pentru a asigura 
monopol. De aplicarea legii nu s-a mai ocupat 
fectul acestei măsuri se cunoaşte: unele monu¬ 
mentelor fiind împiedicaţi de a lucra s-au re¬ 
tras. Comisiunea de fapt n-a existat decît cu 
numele. Singurul ei semn de viaţă a fost «In- 


m Nu credem că gustul sigur şi intuiţia artistică 
ale lui Al. Tzigara-Samurcaş să nu-1 fi ajutat să aibă 
revelaţia erorii în care căzuse E. A. Lecomte de Nouy, 
sacrificînd — printr-o restaurare străină vechii arte 
româneşti — biserica episcopală din Curtea de Ar¬ 
geş, biserica Mitropoliei din Tîrgovişte, biserica Sfîn- 
tul Dumitru din Craiova, biserica Sfîntul Nicolae si 
Trei Ierarhi din Iaşi. Credem mai curînd că, accep- 
tîndu-1, el nu făcea altceva decît să rămînă credin¬ 
cios atit maestrului său, Alexandru Odobescu, care-1 
aprecia pe arhitectul francez restaurator, cit şi re¬ 
gelui Carol I, cu agrementul căruia fusese adus în 
România, unde avea să ajungă membru al Acade¬ 
miei Române şi chiar să-şi afle lăcaşul de veci, 

(C.D.Z.) 

Ventarul monumentelor publice şi istorice din 
România ». Deşi în regulamentul legii se pre- 
vedea la art. 20 că «cel mult pină la 20 no¬ 
iembrie 1893, comisiunea monumentelor pu¬ 
blice va întocmi, prin mijloacele ce i se vor 
pune la dispoziţie de către ministru, inventa¬ 
rul general al tuturor edificiilor şi obiectelor 
vechi din ţară», totuşi acest inventar nu a apă¬ 
rut decît peste zece ani, în 1903, fără însă să 
fie complect chiar atunci. 

Devastarea monumentelor şi nesocotirea 
legii ar fi continuat, desigur, dacă, din fericire, 
nu s-ar fi ivit o mină binecuvîntată, care să 
dea o altă întorsătură acestor porniri pericu¬ 
loase. 

In 1902 ivindu-se o vacanţă în zisa comi- 
siune, Academia propune numirea d-lui I. Ka- 
lindoru, D-sa însă, după cum se constată prin 
procesul verbal al şedinţei din 3 mai 1902, 
«consimte a fi recomandat spre a fi numit în 
comisiune, cu rezerva expresă că, dacă nu-i va 
fi cu putinţă a da viaţă necesară lucrărilor 
comisiunii, d-sa se va retrage» 1 ). Precauţii ne¬ 
cesare şi îndestul de motivate, căci se cunoş¬ 
teau prea bine reaua voinţă şi neglijenţă cul¬ 
pabilă ale chiar promotorilor acestei legi. I-a 
trebuit jertfa de sine şi stăruinţa patriotică 
care caracteriză toate operele sale şi la care 
se adaugă, în acest caz, întinsele sale cunoş- 
tinţi artistice, pentru ca d-1 Kalinderu să reu¬ 
şească să reînvieze lucrările comisiunii. Căci, 
după cum afirmă «raportul comisiunii» apărut 
în Buletin şi iscălit de toţi membrii, «Legea pe 
temeiul căreia fusese întocmită (Comisiunea), 
prin neobservare şi neaplicare, căzuse în de¬ 
suetudine». 

Astfel se confirmă în mod oficial observa¬ 
ţia ce făceam mai sus asupra defectuozităţii 
legii. De îndată ce a urmat să se puie de fapt 
în aplicare, s-au dovedit lipsurile şi greşelile ei. 

1 Analele Academiei, Tom. XXV. Partea admi¬ 
nistrativă, p. 10. 

Ar fi timp ca să se revadă această lege per¬ 
sonală, acomodîndu-se intereselor şi nevoilor 
generale. Să se dea cuvenita însemnătate şi 
acestei ramuri de activitate a Ministerului Cul¬ 
telor. Ar trebui ca Comisiunea Monumentelor 
să formeze, ca pretutindeni aiurea, un serviciu 
de sine stătător şi să nu mai fie expus a de¬ 
pinde cînd de serviciul construcţiunilor, cum 
prevedea art. 14 al regulamentului încă în vi¬ 
goare, cînd de Casa Artelor — «de efemeră 
durată efectivă» — cînd, în fine, de Casa Bi¬ 
sericii, cum e în prezent. Aceste schimbări aduc 
întrerupere în continuarea şi unitatea lucrări¬ 
lor. Excelentele măsuri provizorii luate de dl. 
Kalinderu în lipsa unui regulament aplicabil, 
ar trebui statornicite printr-o modificare a legii 
actuale. Cu acest deziderat se încheie şi rapor¬ 
tul Comisiunii către Ministrul Cultelor, publicat 
în Buletin (p. 46). El e iscălit de însuşi autorul 
şi raportul legii actuale, care e astfel constrîns 
să recunoască greşala sa. Reproducem în întreg 
acest pasaj, care sperăm în curînd va fi reali¬ 
zat; «Cită vreme comisiunea va sta sub regi¬ 
mul actualei legi pentru conservarea şi restau¬ 
rarea monumentelor istorice, nu va putea lu¬ 
cra, după cum doreşte şi după cum cer îm¬ 
prejurările. Căci prin această lege, ea nu are 
decît un rol consultativ, astfel că atunci cînd 
nenorocul face să nu aibă în juru-i bărbaţi 
mai zeloşi şi mai stăruitori, care să aducă la 
îndeplinire lucrurile recomandate, hotărîrile sale 
pot rămînea — cum s-a întîmplat — literă 
moartă în dosarul proceselor verbale. Se simte 
deci nevoia unei modificări sau refaceri a legii, 
în sensul de a se da comisiunii un rol efectiv 
în iniţiarea şi conducerea lucrărilor sale, cre- 
îndu-i şi un serviciu special de arhitectură, în 
care să găsească loc şi să se pregătească cei 
chemaţi a supraveghea şi conduce lucrările de 
conservare şi restaurare a monumentelor noas¬ 
tre istorice». 

Nădăjduim în o cît mai apropiată realizare 
a acestor legitime dorinţe. Iar dl. I. Kalinderu, 

promotorul ei, va Putea număra încă una din 
acele fapte mari pentru care, pe lingă noi, îi 
vor fi recunoscătoare generaţiile viitoare. 


a. 

COZIA 

Primul număr al Buletinului cuprinde, în afară 
de raportul menţionat, şi un studiu complet 
asupra monăstirei Comana, atît de priceput re¬ 
parată de dl. N. Ghika. 

Nu tot atît de îmbucurătoare sînt rezulta¬ 
tele reparaţiunilor întreprinse direct de servi¬ 
ciul tehnic al Casei Bisericii. 

Astfel, pentru a preciza, voi aduce aci exem¬ 
plul Bolniţei de la M-rea Cozia, reparată de dl. 
N. Mihăescu. Refacerea din nou a învălitoa- 
rei nu corespunde cerinţelor unor asemenea lu¬ 
crări. Prin reproducerea celor două fotografii 
în Buletin, una reprezentînd biserica înainte 
şi alta după lucrările de conservare, s-a căutat 
să se dovedească că acoperişul a fost. refăcut 
întocmai după cum era. Şi dovada este într-a- 
devăr pe deplin făcută: s-a mai imitat aidoma 
acoperişul anterior. 

Mulţumitu-s-au printr-aceasta însă toate ce¬ 
rinţele unei consolidări după principiile azi a- 
doptate? Cred că nu e de ajuns a se copia în 
mod servil o stare de lucruri care, departe de 
a ne da aspectul original al clădirii, nu este 
decît o prefacere mai tîrzie. Astfel e cazul 
nostru special. Acoperişul de şindrilă pe care 
l-a înlocuit d-1. Mihăescu nu era desigur aco¬ 
perişul original, ci lucrarea vreunui simplu cîr- 
paci, de acum 20—30 ani. A reface întocmai 
acest acoperiş, fără altă critică, nu e operă de 
restaurator serios. Căci înainte de a reface aco¬ 
perişul ar fi trebuit să se observe că el aco¬ 
perea o parte din tamburul turlei, şi anume 
partea în care se mai vede foarte clar o mică 
ferestruie închisă de o semiarcadă cu zimţii 

do cărămidă. Această ocniţă însă nu era 
desigur menită să fie ascunsă de acoperiş. în 
cazul de faţă, greşala e cu atît mai neiertată 
cu cit presupunerea noastră e întărită printr-un 
document a cărui veracitate e neîndoioasă. E 
desenul cel vechi al Bolniţei care se află pic¬ 
tat pe însuşi peretele din interiorul ei. Se im¬ 
punea dar ca reparatorul din zilele noastre să 
ţie seama de o aşa preţioasă dovadă şi cu oca¬ 
zia aceasta să înlocuiască acoperişul cel ne¬ 
potrivit printr-altul conform originalului. Şi 
dacă s-ar fi ţinut seamă de aceasta, s-ar mai 
fi evitat şi alte nepotriveli. Nu s-ar mai fi în¬ 
greuiat turla cea zveltă şi splendidă în proporţii 
cu acel acoperiş comun şi nepotrivit cu stilul 
ales al monumentului. Dizarmonia e clară pen¬ 
tru cine compară aspectul actual al Bolniţei 
cu planul ei cel vechi. Acesta e reprodus aci 
după desenul ce încă din 1904 a binevoit a-mi 
face dl. arhitect I. Busuioc, în vederea unui 
studiu ce întreprinsesem asupra acestui prea 
frumos monument al nostru. E păcat că atunci 
cînd se execută lucrări chiar la opere de aşa 
mare însemnătate, nu se iau toate precauţiile 
necesare. 

Asemenea greşeli, mici numai în aparenţă, 
mari însă în realitate, s-au mai repetat şi la 
alte clădiri, cum de pildă la M-rea Snagov, 
despre care va fi vorba îndată. Cu atît mai îm¬ 
bucurătoare sînt lucrările d-lui Ghika, care se 
disting printr-o mare îngrijire, bazată pe un 
studiu priceput şi amănunţit. 

în afară de monumentele religioase, Comi- 
siunea îşi propune să ia sub a sa ocrotire şi 
celelalte clădiri de un interes istoric sau ar¬ 
tistic. Astfel se anunţă în Buletin lucrări vii¬ 
toare la Palatul Brâncovencsc de la Potlogi. 
[...]. Ar fi de dorit ca fără întîrziere să se sal¬ 
veze ce mai rămîne din acest palat, care mai 
păstrează urme aşa de interesante de deco¬ 
raţie interioară a camerilor. Zidurile sînt îm¬ 
brăcate cu motive ornamentale cu caracter pur 
oriental (persan chiar) scoase în relief în ten- 

cuială. La Potlogi sînt încă mult mai bine con¬ 
servate ca la palatul Cantacuzinesc de la Mă- 
gu reni şi la Filipeşti. [...]. 

Ar fi de dorit ca toate lucrările executate 
de Comisiune să fie însoţite de fotografii şi 
planuri, după modelul studiului d-lor Lapedatu 
şi Ghika asupra Comanei. Numai astfel se va 
atinge scopul urmărit de Comisiune de a ni se 
da prin Buletin o arhivă de documente care să 
contribuie în mod serios la deşteptarea inte¬ 
resului publicului pentru comoarele noastre 
de artă şi să serve tot odată şi la uşurarea 
studiului încă aşa de incomplet al istoriei artei 
în România 


b. 

COMANA ŞI SNAGOVUL. 

De peste tot se simte nevoia de a scoate la lu¬ 
mină tezaurele artistice ale trecutului nostru. 
Ruşinaţi de nepăsarea de pînă acum faţă de 
monumentele strămoşeşti, căutăm să dregem 
pe cit cu putinţă păcatele părinţilor şi chiar 
ale unora dintre cei de astăzi. Pocăinţă cam 
pi ea tîrzie! Căci multe din rămăşiţele trecu¬ 
tului s-au prăpădit. Cu atît mai mare şi mai 
grabnică e datoria de a consemna şi repara tot 
ce ne-a mai rămas. 

Revenind asupra Comisiunei Monumentelor 
istorice mă voi mărgini a o privi sub un sin¬ 
gur aspect: ca «arhivă de icoane cît mai cre¬ 
dincioase a stării în care se găsesc azi monu¬ 
mentele noastre străbune». Acest rol incumbă 
comisiunii prin chiar regulamentul ei consti¬ 
tutiv, care îi impune frumosul rol de a «deş¬ 
tepta şi răspîndi în popor simţul şi priceperea 
pentru conservarea monumentelor». 

Cam tîrziu, e drept, şi-a amintit Comisiu- 
nea de această îndatorire. In schimb, caută cel 
puţin acum să ne despăgubească pe cît mai 
bine de timpul pierdut. Sforţările noilor veniţi 
răscumpără neactivitatea celor trecuţi. Astfel 

cum este croită, publicaţia va atinge, dacă se 
menţine la aceaşi înălţime, scopul ce urmăreşte; 
de a fi o arhivă istorică arhitecturală şi artis¬ 
tică a neamului românesc. 


Numărul prim al Buletinului cuprinde, în 
afară de cele mai sus arătate, şi un studiu foarte 
interesant asupra monăstirei Comana. 

O primă parte — Note istorice — datorită 
competenţei ştiinţifice bine stabilită a d-lui Al. 
Lapedatu, ne dă, pe baza unui bogat şi în parte 
inedit material documentar, istoricul monăsti¬ 
rei. Urmează studiul precis şi temeinic al d-lui 
N. Ghika-Budeşti, care lămureşte în trăsuri 
caracteristice partea arhitecturală şi artistică 
a clădirii. Săpăturile întreprinse de d-sa pre¬ 
cum şi minuţioasele sale cercetări i-au permis 
să reconstituie aproape în întregime planul 
clădirilor de odinioară. Azi ele sînt în ruină. 
Zidurile groase şi pe alocuri înalte de vreo 8 
metri singure au mai rămas; deşi prăbuşite sau 
tare ştirbite în multe părţi. Duşumelile şi aco¬ 
perişul de-abia se mai ţineau, acolo unde nu 
lipseau de mult. 

Lucrările de conservare executate în vara 
trecută de d-1 Ghika s-au mărginit «a împiedica 
degradarea şi nimicirea mai departe a zidurilor, 
consolidîndu-le şi învăluindu-le, spre a le men¬ 
ţine în starea în care se găsesc acum». La atîta 
se reduce rolul conservatorului conştient. Pă¬ 
truns de respectul trecutului şi călăuzit de prin¬ 
cipii bine stabilite şi de toate cunoştinţele spe¬ 
ciale în asemena materie, arhitectul s-a ferit să 
altereze prin adaosuri străine caracterul clă¬ 
dirii — cum din nefericire se întîmplă încă 
aşa de des la unii din pretinşii noştri restaura¬ 
tori. Comana poate servi ca model cum trebuie 
făcute lucrările de conservarea monumente¬ 
lor. 

Numeroase ilustraţiuni ne dau starea clădirii 
înainte şi după lucrările de conservare. 

După fotografiile aci reproduse şi după pla¬ 
nul alăturat,* se poate lesne judeca însemnă¬ 
tatea acestui monument. 

E una din nrinele intr-adevăr impunătoare 
şi în acelaşi timp foarte pitoreşti. înălţată pe 
malul drept al Cîlniştii, ea se impune chiar că¬ 
lătorului celui mai indiferent, care s-ar rătăci 
prin aceste locuri. Şi deşi numai la vreo 30 de 
kilometri depărtare de Capitală, cîţi din noi 
pot spune că s-au bucurat de această splendidă 
privelişte?! 

Contrar celorlalte mînăstiri, în cazul de faţă 
nu biserica centrală, ci clădirile înalte ce o în¬ 
conjură ne interesează. Căci acestea singure 
sînt vechi şi bună parte din temeliile lor da¬ 
tează desigur din vremea primului ctitor al 
monumentului. 

Fără a urma pe C. Bolliac, care atribuie 
Comanci o origine dacă sau celtă, totuşi putem 
admite, deşi documentele au dispărut, azi, că 
prima ei întemeiere se coboară pînă la jumă¬ 
tatea veacului al XV-lea, cînd pare-se a servit 
mai mult ca cetate de apărare a lui Vlad Ţe- 
peş. 

Radu Vodă Şerban însă este considerat ca 
adevăratul ctitor, căci de el ne spune pisania 
că «această sfîntă şi dumnezeiască mînăstire 
şi dumnezeiesc lăcaş făcut iaste den temelie» 
la 1588. Ea mai fu restaurată în urmă la 1699 
de către paharnicul Şerban Contacuzino, care 
«s-au apucat cu multă osteneală şi cheltuială 
de o au înnoit, şi cu lucrul şi cu altele, înfru- 
museţînd biserica întîi cu înălţarea şi zidirea 
slomnului» şi alte multe adausuri şi îmbo¬ 
găţiri. 

Biserica din curtea monăstirii e refăcută la 
1854 şi nu prezintă nici un interes. O mare în¬ 
semnătate arhitecturală au însă clădirile îm- 
prejumuitoare. Ele păstrează încă caracterul u- 
nor ziduri de cetate întărită, după cum se vede 
din fotografia* bastioanelor de la latura apu- 

* Să se vadă nota de la p. 67. 

seană şi după urmele turnurilor din colţurile 
patrulaterului. 

Lucrarea de artă cea mai frumoasă se gă¬ 
seşte la foişorul de la nord. Acesta trebuie i- 
dentificat cu «slomnul» 1 despre care e vorba 
în pisanie. Ar data deci din anul 1699. 

«Acest foişor prezintă în întregimea sa o 
proporţiune fericită, iar coloanele dau o im¬ 
presie de gingăşie, şi în acelaşi timp de solidi¬ 
tate» spune d. arhitect Ghika în raportul său. 

De altfel, neavînd intenţiunea să refac aci 
descrierea monăstirii Comana, asupra căreia am 
vrut numai să atrag deosebita atenţiune a ceti¬ 
torilor mă refer la documentele şi interesan¬ 
tele articole din Buletin. 


O altă biserică reprodusă prin două fotogra¬ 
fii în Buletin, deşi menţionată numai în trea¬ 
căt, estfe Snagovul. Despre aceasta ni se spune 
numai că aci «se întreprinseră în 1904, prin 
Serviciul tehnic al Casei Bisex-icii, lucrări de 
conservare şi întreţinere». 

Cu părere de rău ti'ebuie să adaog că aceste 
lucrări sînt departe de a fi tot atît de satisfă¬ 
cătoare ca acele de la Comana. Serviciul tehn ! e 
al Casei Bisericii nu a avut mînă fericită în ale¬ 
gerea arhitectului. Căci oricît de mici şi neîn¬ 
semnate ar fi lucrările ce se fac la asemenea 
monumente, ele trebuie să fie rezultatul unor 
cunoştinţe temeinice despre stilul acelor clă¬ 
diri. 

Altfel se comit asemenea ei’ori care par, nu¬ 
mai, a fi fără importanţă, căci în realitate alte¬ 
rează grozav aspectul monumentului. Acoperi¬ 
şul metalic al Snagovului şi mai ales la turlă, 
e tare nepotrivit cu stilul bisericii. Căci nu la 
orice clădire se potriveşte tradiţionala straşină 
înaintată. Aci mai ales nu e deloc motivată: ea 


1 Vezi Iorga. Inscripţii clin bisericile României, 
p. 85. 

acoperă şi umbreşte cornişa foarte reliefată şi 
care nu e menită să fie ascunsă. O asemenea 
straşină înaintată nu se găsea de altfel nici 
la vechiul acoperiş. Dai- chiar de ar fi fost re¬ 
parată aşa mai înainte, tot nu ar fi fost un cu- 
vînt ca o asemenea eroare să se perpetue. Cu 
atît mai puţin e scuzabilă greşala ce s-a co¬ 
mis acum, fără nici o motivare. Căci rămîne 
bine stabilit că, sub cuvînt de a conserva, nu e 
permis să se facă reparaţii urîte şi nepotrivite, 
cum este aceasta. Din alăturarea fotografiei tur¬ 
lei de la Snagov, înainte şi după ce a fost aco¬ 
perită, reiese clar nepotrivirea lucrării cu pro¬ 
porţia şi stilul original al clădirii. In cazul de 
faţă acoperişul turtit şi lătăreţ e supărător şi 
micşorează proporţiile zvelte ale monumentu¬ 
lui. O refacere în stilul potrivit era cu atît mai 
uşoară, cu cît se găsesc termeni de comparaţie 
în restaurările lui Lecomte du Nouy la Tîrgo- 
vişte şi Craiova. 

Din fericire lucrările de conservare s-au 
mărginit numai la atît, aşa că nu s-a adus nici 
o atingere mai serioasă clădirii vechi. Ar trebui 
însă ca o mînă dibace să întreprindă şi aci să¬ 
pături care să scoată la iveală temeliile vechi¬ 
lor clădiri. Ruina de azi nu dă de altfel decît 
o imagine cu totul incomplectă a desfiinţatei mo- 
năstiri din care nu ne-a mai rămas nici o altă 
urmă. Căci şi aci a fost nu de mult încă o ade¬ 
vărată monăstire, care ca şi Comana trebuie să 
fi servit de cetate de apărare. Ce poziţie mai 
strategică se putea alege ca această monăstire 
pe o insulă în mijlocul lacului Snagov! 

Aşa cum era încă din vechime, cu zidurile 
şi chiliile ei în fiinţă, a mai apucat-o în 1862 
şi Al. Odobescu, care a imortalizat-o în nepieri¬ 
toarele «Citeva ore la Snagov»'. 

Fără nici o pretenţie de a evoca poezia şi 
farmecul particular al descrierii maestrului 

1 Publicate in Revista română şi apoi retipărite 
in Scrieri literare şi istorice, voi. I, p. 373—464. 

O frumoasă evocare a trecutului Monăstirii Sna¬ 
gov dă şi Iorga In: Sate şi monăstiri, p. 214—222. 

Odobescu, voi culege de la el numai părţile ne¬ 
cesare pentru reîntregirea ruinei singuratice de 
azi, In mijlocul bălăriilor de pe insulă, se des¬ 
prinde acum numai biserica cea veche şi un 
turn pătrat şi greoi, de înfăţişare modernă, ce 
servea de clopotniţă şi sub bolta căreia era 
poarta de intrare. Aceasta da acces într-o curte 
principală, de «forma unui pătrat lunguieţ, în 
dosul căreia se află o altă curte». Din toate 
acestea adaogă însă Odobescu «nu se găsesc 
alte clădiri antice decît biserica din mijloc şi 
temeliile zidurilor împrejmuitoare. Toate încă¬ 
perile monăstirii au fost date jos şi înlocuite, 
la 1840, prin şirele de camere şi de chilii, des¬ 
tinate pentru închisoare şi pentru locuinţa că¬ 
lugărilor». 

Din descrierea de pe la jumătatea secolului 
al XVII-lea, a călătoriei lui Macarie mai ştim 
că în afară de biserica cea mare se mai aflau 
«alte două biserici pe lături, cu chilii, în nu¬ 
mele Adormirii Maicii Domnului şi Bunei Ves¬ 
tiri. Pisania unuia din aceste paraclise s-a gă¬ 
sit 1 datînd din vremea «blagoceslivului Io Mih- 
nea Voievod» adică 1588. 

Biserica principală — ruina de azi — e mult 
mai veche. E menţionată într-un panaghiar 
din 1431. Macarie ne spune că se atribuie lui 
Mircea. Dar în afară de aceste mărturii scrise, 
biserica singură dovedeşte originea ei străveche. 

Atît după plan cit şi după felul construc- 
ţiunii, biserica Snagovului iese din şirul obiş¬ 
nuit al monumentelor noastre. E reprezentantul 
de frunte al unei epoci îndepărtate şi al unui 
stil ales din care nu ne-au rămas decît puţine 
exemplare. E în strînsă legătură cu puţinele 
monumente de stil bizantin ce avem în ţară. 
Prezintă totuşi caracteristice care-i dau un loc 
cu totul aparte în evoluţia bisericilor din Ţara 
Românească. 

O analiză mai amănunţită a bisericii de la 
Snagov, a picturilor, sculpturilor şi odăjdiilor 

1 Ioi'ga: Inscripţii din bisericile României, p. 1511. 

ei depăşind cadrul acestei dări de seamă, se re¬ 
zervă pentru altă dată. 

Luînd ca punct de plecare interesantul Bu¬ 
letin al Comisiunii Monumentelor istorice, am 
voit să atrag numai atenţia cetitorilor asupra 
acestor două frumoase ruine ce se află în aşa 
mică apropiere de Capitala nostră 


Probota. 

La 31 august trecut a fost serbare mare la M-rea 
Probota. S-a aşezat la loc de cinste, în interio¬ 
rul bisericii, piatra ştirbită şi pribeagă de pe 
mormîntul mamei lui Ştefan cel Mare. Strămu¬ 
tată din vechea bisericuţă din vale, această pia¬ 
tră sc afla pînă acum aruncată în curtea mo- 
năstirei. Azi o lespede nouă, pe lingă cea cu 
slovele învechite, va aminti tuturor care vor 
păşi în acest locaş, pe muma marelui nostru 
erou. Şi cu această faptă pioasă se încheie o 
ultimă parte a serbărilor în onoarea marelui 
voievod moldovean. 

Cu prilejul acesta s-a mai atras atenţiunea 
asupra M-rei Probota, una din cele foarte in¬ 
teresante şi caracteristice ale Moldovei. Din 
fericire ea este încă bine conservată, şi, deşi 
părăsită de călugări, nu are înfăţişarea unei ru¬ 
ine. Biserica, mai ales, produce o impresie foarte 
impunătoare cu împrejmuirea ei de cetate întă¬ 
rită. De departe se distinge pătratul de ziduri 
mari, cenuşii, deasupra căruia răsar turnurile 
albe, ale bisericii şi clopotniţei. 

întemeiată e monăstirea de Petru Rareş la 
1530 1 . Ea a înlocuit o monăstire mai veche, 

1 Istoricul Monăstirci în Melchiscdec: Notiţe isto¬ 
rice şi arheologice adunate de pe la 48 monastici şi 
biserici antice din Moldova. Buc. 1835; 152. 

Inscripţiile sînt luate după Iorga: Inscripţii din 
bisericile României: I. p. 56—62. Vezi de acelaşi şi: 
Sate şi monăstiri din România p. 114 şi urm. 

probabil a lui Alexandru cel Bun, ce se numea 
la început St. Neculai din Poiana Şiretului. 
Mai tîrziu numai i s-a dat numele de Probata, 
ce însemnează înfrăţire, care în urmă s-a prefă¬ 
cut în Probota, cum i se şi zice şi azi. In locul 
clădirilor vechi, Petru Rareş a făcut biserica 
actuală «de iznoavă ca mai ghizdavă* şi mai 
îmfrămşată» după cum spune Mitropolitul Do¬ 
sitei, unul din ctitorii monăstirei. Deşi atinsă 
în mai multe rînduri de foc, totuşi biserica ne-a 
rămas păstrată întreagă în forma ei primitivă, 
afară de mici alterări prin reparaţiuni vechi. 

Prezintînd tipul clădirilor moldoveneşti din 
epoca cea bună, această biserică merită o de¬ 
scriere ceva mai amănunţită din punct de ve¬ 
dere arhitectural. Spre deosebire de bisericile 
muntene, la care se perpetuă influenţa orien¬ 
tală, cele din Moldova prezintă, atît în plan 
cît şi în ornamentaţie, forme deosebite. Aci se 
resimte influenţa occidentală. Arta gotică în 
special a avut o mare înrîurire asupra dezvol¬ 
tării arhitecturii moldoveneşti. Aceste împru¬ 
muturi se explică prin apropierea şi relaţiile 
strînse ce legau Moldova cu Polonia şi Ardea¬ 
lul, unde monumentele gotice se găsesc din bel¬ 
şug. Ele n-au fost însă imitate în mod servil, 
Meşterii moldoveni au împrumutat diferite ele¬ 
mente din arta apuseană, care s-au transformat 
însă prin aplicaţia nouă la templele ortodoxe, 
la care predomină influenţa bizantină. Din a- 
mestecul acestor două stiluri cu totul diferite, 
s-a născut un alt tip deosebit, care constituie 
stilul moldovenesc, cu caracteristicile sale pro¬ 
prii. Variantele acestui stil sînt numeroase. Bi¬ 
sericile unui veac sau chiar ale unui voievod 
se deosebesc lesne prin particularităţile carac¬ 
teristice unei epoci sau unui anume domn. Deşi 
redus la regiunea destul de limitată a Bucovi¬ 
nei şi Moldovei, acest stil este totuşi repre¬ 
zentat prin o mare mulţime de exemplare, foar¬ 
te diferite între ele. Evoluţia stilistică a fost 

* Frumoasă, preţioasă, plăcută (C.D.Z.) 

repede şi simţitoare. între bisericuţa cea sim¬ 
plă a lui Alexandru cel Bun din Rădăuţi şi 
splendida biserică Trei-Ierarhi a lui Vasile Lupu 
din Iaşi, deosebirea este enormă. Planul generai 
este însă acelaşi, amplificat şi mărit numai şi 
înfrumuseţat mai ales prin adaosuri ornamen¬ 
tale de o bogăţie din ce în ce mai mare. Tipul 
intermediar între cele două extreme îl repre¬ 
zintă şi biserica de la Probota, care se asea¬ 
mănă cu cele peste patruzeci de biserici ale lui 
Ştefan cel Mare. 

Ca proporţii, mai toate aceste biserici, ca şi 
cea de la Probota, au lungimea egală cu de trei 
ori lărgimea lor. E influenţa vădită a temple¬ 
lor goticei căci forma crucii, caracteristică bi¬ 
sericii orientale, dispare astfel la unele; iar la 
altele e foarte slab indicată prin sînurile nao¬ 
sului. 

Condiţionată de forma mai mult lungă de- 
cît pătrată a clădirilor, împărţirea interioară 
se deosebeşte de asemenea de a bisericilor 
munteneşti. Din acest punct de vedere pre¬ 
cum şi al altor amănunte, variantele sînt foarte 
numeroase. 

Ne vom opri deocamdată la descrierea bise¬ 
ricii de la Probota, care ocupă aproape locul 
de mijloc în evoluţia acestui stil. Planul ei este 
al unui dreptunghiu, larg de 10 şi lung de vreo 
110 m, care se lărgeşte la răsărit prin cele două 
abside laterale şi se încheie prin absida poli¬ 
gonală a altarului. Atît la cele două unghiuri 
ale zidului apusean, cît şi cele două părţi 
ale absidelor se află cîte un contrafort. Un 
al 7-lea susţine zidul răsăritean al altaru¬ 
lui. Acest din urrrtă contrafort e de proporţie 
foarte redusă, ridicîndu-se numai pînă la baza 
ferestrei. Scopul lor organic este de a susţine 
zidurile contra presiunii prea mari a bolţilor. 
In acest sens rolul lor este bine înţeles în stilul 
gotic, de unde s-au împrumutat, şi unde se ex¬ 
plică nevoia de sprijin ce au arcurile cu aşa 
de mari deschideri ale acelui stil. în bisericile 
moldovene însă, cu ziduri foarte groase — de 

cele mai multe ori de peste 1 m. — şi cu bolţi 
în genere cu o deschidere foarte redusă, ase¬ 
menea întăriri par a fi un element introdus 
mai mult din punct de vedere decorativ decît 
constructiv. Contraforţii bisericilor moldove¬ 
neşti constituie una din deosebirile caracteris¬ 
tice acestui stil faţă de construcţia munte¬ 
nească, în care bolţile fiind mult mai mari, 
ei ar fi mai lesne explicabili. 

La bază, întreaga biserică repauzează pe un 
soclu larg de piatră, care, în cazul nostru, poate 
servi chiar de bancă. Suprafaţa zidurilor lon¬ 
gitudinale pînă la proeminenţa absidelor este 
netedă şi a fost probabil acoperită cu picturi. 
In partea superioară, la oarecare distanţă sub 
cornişă, se profilează un şir de ocniţe mici. Şi¬ 
rul lor este îndoit la abside şi altar; iar sub 
acest al doilea rînd se întind pînă la soclu 
alte arcade rotunde şi strimte, determinînd fe¬ 
ţele poligonale ale proeminenţelor absidelor. 

Intrarea în biserică se face acum numai 
printr-o singură uşă în laturea sudică. Pridvo¬ 
rul avea însă la început cîte o încăpere de fie¬ 
care parte; cea de la nord e acum zidită. De 
asemenea au fost astupate cele patru mari feres¬ 
tre din zidul apusean, ale căror contururi şi 
stîlpi despărţitoi’i se pot încă bine distinge în 
tencuiala posterioară. Atît arcurile intrării cît 
şi ale ferestrelor zidite sînt în ogivă [. . .]. 

Bolta pridvorului e cilindrică. Din pridvor 
pătrundem printr-o uşă cu chenar foarte bogat 
profilat, în stil gotic, în tindă sau pronaos. A- 
cesta prezintă două boite semisfeiice ce se suc¬ 
ced în axa longitudinală a bisericii. Calotele 
sînt mult mai reduse decît prima deschidere 
sferică mulţumită unui îndoit şir de penden- 
tivi suprapuşi. Această primă încăpere, lungă 
de 8,40 m, pare împărţită prin pilastrul cel tri¬ 
lobat, care pornind de la o bază de piatră foarte 
frumos ornată se ridică de-a lungul zidului, ser¬ 
vind de separaţiune între bolţile tavanului. De 
fiecare parte a pronaosului sînt cîte două des¬ 
chideri mici care înlocuiesc ferstrele mari cu 

ogive, ale căror contururi sc disting de ase¬ 
meni. In zidul răsăritean, gros de 1,20 m, se 
află uşa cu un chenar bogat ce se vede în pla¬ 
nul al doilea din fotografia alăturată* a inte¬ 
riorului. 

Din pronaos trecerea nu se face direct în 
naos. Intre aceste două e intercalată o nouă 
despărţire, care servea de tezaur sau în alte 
cazuri de mausoleu al ctitorilor. Asemenea în¬ 
căperi intermediare, deşi nu generale, se mai 
găsesc totuşi la multe alte biserici; una identică 
e la Solea, în Bucovina. în mausoleul de la 
Probota se află în dreapta mormîntul ctitoru¬ 
lui şi al soţiei sale. Ambele acoperite cu les¬ 
pezi de marmoră cu chenarul compus din ca¬ 
racterele frumos săpate ale literelor slavoneşti, 
iar la mijloc arabescuri foarte bine combinate. 
Pietrele cu inscripţii incomplecte par a fi fost 
pregătite de însuşi ctitorii, după moartea cărora 
nimeni nu a mai avut grijă să împlinească lip¬ 
surile scrierii [...]. 

încăperea nu are mai mult de 4,85 m; bolta 
ei este joasă şi cilindrică şi deasupra ei trebuie 
să fie ascunzătoarea tezaurului. La zidul din¬ 
spre răsărit s-a alipit o parte dintr-o tîmplă, 
probabil una mai veche a altarului. Prin adap¬ 
tarea ei la acest loo strimt, tîmpla a fost tare 
stingherită. Pictura este în această încăpere 
toată nouă. Cîte o fereastră de fiecare parte 
luminează această cameră mortuară, O uşă, al 
cărei chenar săpat nu se vede decît în parte, 
acoperit fiind de tîmplă, dă acces în naos. 

Mijlocul acestuia îl formează un pătrat de 
4 m indicat şi prin podeala de marmoră colo¬ 
rată, deasupra căreia se ridică turla bisericii. 
In dreapta şi stînga sînt sînurile absidelor; în¬ 
spre răsărit altarul despărţit printr-o tîmplă 
modernă. în zidul gros dinspre apus o scară, 
care acum deserveşte amvonul instalat poste- 

' Sa se vadă nota de la p. 67. 

o , www.dacoromanica.ro 


rior, iar care la origină e posibil să fi dus şi la 
tezaurul deasupra bolţii încăperii precedente. 

Un interes cu totul particular prezintă turla, 
tipică tuturor bisericilor moldovene. Cele patru 
arcuri largi ce circumscriu pătratul mijlociu al 
naosului sînt reunite prin bîrne de lemn, în ca¬ 
zul de faţă foarte frumos ornate cu rozace sculp¬ 
tate şi zugrăvite. în loc însă ca pe aceste arcuri 
să se ridice, prin mijlocirea pendentivilor, tam¬ 
burul care să serve de bază turlei, intervine o 
construcţie cu totul nouă. Şi anume: tamburul 
pătrat din bisericile muntene e înlocuit pr intr-o 
primă bază a turlei care în afară are formă de 
stea cu 8 sau 12 colţuri. Printr-această între¬ 
rupere a laturilor tamburului se dobîndeşte o 
primă reducere a circumferinţei interioare. Pe 
aceasta se ridică, prin mijlocirea unor noi pen- 
dentivi, o altă bază a turlei încă şi mai redusă 
în circumferinţă. Şi această construcţie inter¬ 
mediară are înfăţişarea unei stele în afară. Prin- 
tr-acest sistem de arcuri suprapuse se obţine o 
considerabilă reducere a primei baze a turlei. 
Aceasta are o deschidere mult mai mică şi ca¬ 
pătă astfel o proporţie mult mai nemerită cu 
lărgimea redusă a bisericii. Turlele ridicate pe 
aceste stele suprapuse prezintă pe dinafară o 
siluetă foarte elegantă şi particulară numai a- 
cestui stil 1 . Şi din interior văzute acele arcuri, 
ce se suprapun mereu îngustîndu-se pentru a 
ajunge la turla cea mică, au un farmec deose¬ 
bit. Exteriorul turlei, aci ca şi în genere, e poli¬ 
gonal şi reproduce în mic ornamentaţia exte¬ 
rioară a absidelor, pînă şi a contraforţilor şi a 
arcadelor oarbe. De proporţia turlei mai ales 
depinde frumuseţea siluetei bisericilor moldo¬ 
vene. într-această privinţă turla Dragomirnei 
e îndeosebi frumoasă şi zveltă. 

1 Vezi în privinţa acestor particularităţi: C. Roms- 
torfer: Moldauisch-byzantinische Baukunst. — Wien 
1896. 

Altarul Probotei are proscomidia şi dia- 
coniconul foarte pronunţate, formînd cîte o 
mică despărţire aparte cu ferestruia sa. 

Biserica e învălită cu şindrilă şi are acope¬ 
rişul în două straturi. Nu e locul a discuta aci 
greaua problemă a felului de învelire a aces¬ 
tor biserici. 

In privinţa pictui'ii, care în Moldova pare 
a se fi uzitat maî mult decît în Muntenia şi la 
exterior, ar fi de asemeni mult de adăugat. 
Constat că la Probota, prin minune, nu s-a ri¬ 
dicat decît parţial pictura cea veche. Aceasta 
mai e bine conservată şi foarte frumoasă în 
parte în pridvor şi în pronaos. încolo peste 
tot pictura e nouă, pînă chiar şi a Pantocra¬ 
torului. 

Biserica ocupă mijlocul curţii. înspre N.V. 
se înalţă clădirea clopotniţei cu turn înalt şi 
încăperi cu două caturi. Clopotniţa e tot în 
stilul bisericii: contraforţi la unghiuri, feres¬ 
tre ogivale cu chenare de piatră cioplită, toate 
masive şi foarte solide. 

Un alt turn mare, pătrat, se înalţă deasu¬ 
pra porţii de intrare a monăstirii dinspre ră¬ 
sărit. Pe faţada exterioară, deasupra bolţii in¬ 
trării, se văd opt portrete şterse de vreme 
precum şi o lespede în care e sculptat capul 
de bour cu grumazul, soarele şi semiluna, iar 
de jur împrejur următoarea inscripţie slavo- 
nească: 

Cu vrerea Tatălui şi cu ajutorul Fiului şi 
cu săvîrşirea Sfintului Duh Io Vasile Voievod, 
cu mila lui Dumnezeu Domn al ţării Moldovei, 
vazind învechite lucrurile mănăstirei, a îngră¬ 
dit biserica în anul 7 154 (1645 -6). 

De unde reiesă lămurit că îngrădirea ac¬ 
tuală, încă aşa de bine conservată, nu e aceea 
din vremea lui Rareş. Zidul e din bolovani 
de piatră de rîu şi netencuit. Are 1,10 m gro¬ 
sime şi înălţimea a două caturi de chilii, după 
cum se vede că au şi fost în interior. în partea 
superioară prezintă meterezuri în blocuri de 
piatră cioplită. Latura dinspre răsărit, pe o 

lungime de 88 m în interior, are în ambele 
colţuri cîte un turn pătrat cu crenouri. In 
afară de această intrare atît de bine păzită nu 
se mai află decît o portiţă în laturea sudică. 
Chiliile au ars nu demult, fără să fi rămas nici 
o urmă. 

Cu aceste ziduri straşnice încă destul de 
bine conservate, această monăstire ne dă o 
bună idee de grija cu care îşi întăreau stră¬ 
moşii noştri locaşurile lor sfinte. Acestea erau 
pe acele vremuri de veşnică bejenie nu numai 
păstrătoarele credinţei străbune, dar şi singu¬ 
rele centre de cultură şi depozitare ale artei 
acelor timpuri. 

Şi Probota cea cu moşii întinse trebuie, în 
special, să fi fost bogată în asemenea tezaure. 
D. Bianu, care în 1882 a vizitat această bise¬ 
rică 1 , a mai semnalat manuscrise slavone şi 
tipărituri importante, în afară de cele ce, după 
cum i s-a spus, se îngropaseră cu vreo 30 de 
ani înainte. Dar cîte odoare şi odăjdii scumpe 
nu se vor fi pierdut şi înstrăinat. Azi nu au 
mai rămas decît pietrele mormîntale, care nu 
prezentau nici un interes pentru profani 2 . S-au 
mai salvat şi cele trei mobile f.. .] care 
azi se află adăpostite în muzeele din Bucu¬ 
reşti. După sculpturile savante şi foarte îngri¬ 
jite ale acestor mobile precum şi după fru¬ 
moasa pictură a crucii de la vechea catapeteas¬ 
mă, azi răzimată în pridvor, ne putem închipui 
splendoarea de odinioară a acestei monăstiri. 

Prin amintirea mumei celui mai glorios 
voievod al nostru cît şi prin însemnătatea ei 
artistică, monăstirea Probota ne este îndoit 
scumpă. 

Fi-vom la înălţimea îndatoririlor ce ne in¬ 
cumbă faţă de asemenea monumente? 

1 Note dintr-o escursiune în Moldova, de I. Bianu, 
în Columna lui Traian, IX, seria nouă. Tom. III; p. 
115. 

2 Transcrierea tuturor acestor documente preţioase, 
la Iorga, op. citat. O piatră de mormînt servă si acum 
de chenar la uşa clopotniţei! 

d. 

Turnul şi biserica Colţea 

E cert că cei mai mulţi dintre noi ignorează 
nu numai cele mai însemnate monumente ale 
ţarii, dar adeseori chiar şi pe acele ale oraşu¬ 
lui ce locuiesc. 

Iar urmarea firească a acestei lipse de in¬ 
teres e desconsiderarea generală a tezaurelor 
noastre artistice. 

Cu intenţiunea de a deştepta interesul pen¬ 
tru aceste rămăşiţe ale trecutului, demne de 
o soartă mai bună, îmi propun — după atîţia 
alţii — să atrag din nou atenţiunea asupra 
lor. 

începutul îl voiu face împrospătînd ştirile 
despre un ilustru dispărut, despre unul dintre 
cele mai populare monumente bucureştene de 
odinioară, din care azi n-a mai rămas nici o 
urmă la faţa locului. 

E vestitul turn al Colţei. 

Tragicul lui sfîrşit ne va da tot deodată 
măsura nechibzuinţei cu care s-a procedat, în 
ultimele decenii ale veacului trecut, faţă de 
monumentele noastre. Căci cele mai multe din 
ele nc-au fost bine păstrate de străbunii noştri, 
care aveau cel puţin evlavie pentru lucrurile 
moştenite de la părinţii lor. 

Cu întinderea pretinsei culturi moderne s-a 
pierdut şi respectul pentru trecut. Astfel, mai 
ales de la 1848 încoace, s-au distrus sau cel 
puţin s-au prefăcut mai toate bisericile, care 
scăpaseră pînă atunci de urgia vremurilor şi 
de mîna şi mai distrugătoare a oamenilor. 
Veacul al XlX-lea în special a fost o pacoste 
pentru clădirile şi bisericile vechi [...]. 

Cea mai recentă şi mai neiertată greşeală a 
noastră în această privinţă este desigur dărî- 
marea turnului Colţei. Cu atît mai mult, că 
nu s-a făcut întîmplător, ci după propunerea 
chiar a celor meniţi să-l conserve. 

Dosarul referitor al Primăriei conţine unele 
acte foarte interesante. Astfel se vede cum 
încă din 1887 Eforia Spitalelor civile, proprie¬ 
tara complexului de clădiri de la Colţea, cerc 
dărîmarea turnului pe motiv că el «nu pre¬ 
zintă nici o amintire naţională şi n-are nici o 
valoare arhitectonică». 

Opinia publică însă pare-se că se alarmase 
şi voia să împiedice executarea dorinţii Efo¬ 
riei. Primarul însuşi, «faţă de zvonul că nu ar 
respecta monumentele istorice, ezită de a lua 
vre-o deciziune». Iar pentru a-şi descărca răs¬ 
punderea, numeşte o comisiune de cinci ex¬ 
perţi, cai-e să dea «cuvîntul hotărîtor». Straniu 
mi se pare că în dosai’ul chestiei nu se găseşte 
decît una din aceste păreri şi tocmai cea cu to¬ 
tul nefavorabilă turnului. Să fie oare posibil 
ca ceilalţi membri să nici nu fi răspuns? 
Nu-mi vine a crede însă ca un Al. Odobescu, 
deşi sesizat, să nu-şi fi exprimat părerea sa 
într-o asemenea împrejurare. Cu sau fără in- 
tenţiune, nu ştiu, dar păstrat nu este decît 
raportul pe baza căruia primarul a decretat 
distrugerea turnului. Actul ne interesează as¬ 
tăzi ca un document foarte caracteristic al 
mentalităţii acelei epoci. Cu atît mai mult că 
e opera academicianului Gheorghe Sion. 

La adresa Primăriei din 30 Iunie 1888, ilus¬ 
trul istoric şi patriot, mîndru de dreptatea cau¬ 
zei sale, prin raportul său din 8 Iulie se gră¬ 
beşte să răspundă: 

«Nu ştiu cu ce cuvînt s-ar susţine că Tur¬ 
nul Colţea ar fi un mbnument istoric. Legenda 
că ar fi fost făcut de Carol al XH-lea este tot 
atît de fantastică cît şi aceea a pipelor preisto¬ 
rice descoperite de reposatul arheolog Bolliac». 

După această ironică intrare în materie, sa¬ 
vantul academician, cu un mare lux de cita- 
ţiuni, caută să dovedească că la nici un cro¬ 
nicar nu se găsesc amănunte asupra originii a- 
cestui turn. Iar apoi cu seninătate continuă: 

«Importanţa istorică fiind nulă, cred că im¬ 
portanţa artistică e încă mai puţin demnă de 

considerat. In faţa monumentalului edificiu al 
spitalului, acest Turn ar fi ca un fel de cui al 
lui Arvinte pentru care se încurcă estetica 
stradei. 

«Raţiunile minţilor sănătoase cred că mi¬ 
litează pentru dărîmarea lui». 

Nemulţumit numai cu atît, academicianul 
nostru, însufleţit de cele mai înalte considera- 
ţiuni estetice, adaogă: 

«Asemfenea soartă nu mă îndoiesc că odată 
va avea şi chiar biserica Colţea, care în faţa 
spitalului actual este un anacronism pentru zi¬ 
lele noastre. Sentimentul religios nu trebuie să 
domineze pînă a ne face ridicoli, susţinînd u- 
nele lucruri condamnate de raţiune. 

«Aşa dar, nu ezitaţi, părinţi ai Capitalei, 
dărîmaţi ceea ce este urît şi absurd. Dărîmaţi 
bisericile care ameninţă cădere sau sînt rău 
puse; în locul lor faceţi alte turnuri, alte bi¬ 
serici cu forme şi elemente monumentale, aşa 
precum cere spiritul secolului». 

Din fericire însă părinţii Capitalei, mai pu¬ 
ţin vitregi ca radicalul raportor, s-au mulţu¬ 
mit să-l asculte numai întru cît priveşte tur¬ 
nul, cruţînd biserica, care deşi în 1388 «ame¬ 
ninţa cădere» e foarte solidă astăzi încă. Argu¬ 
mentele în privinţa turnului însă au prins, cu 
toată banalitatea lor. Primăria consimte a lua 
asupra ei cheltuiala dărîmării, întrucît Eforia 
— generoasă— cedează gratis terenul pentru 
lărgirea stradei. Primăria mai plăteşte totuşi 
pentru dărîmare suma de 2 500 lei, numai ca 
să se scape de un aşa supărător monument! 

Vom mai adăoga, tot numai spre ruşinea 
noastră, că chiar şi consiliul tehnic al Primă¬ 
riei a opinat în acelaşi fel. 

«Consideîînd că valoarea arhitectonică a 
turnului Colţea e absolut nulă: , . . considerînd 
că pentru .a-1 menţine, ar trebui modificat în- 
tr-un mod radical planul de aliniere, formin- 
du-se o piaţetă împrejurul acestei clădiri, (lu¬ 
cru imposibil oare?)... consiliul recomandă 
dărîmarea sa». 

Cu atît mai ciudate sînt aceste rezoluţii, cu 
cit nici unul din rapoarte nu invocă ca argu¬ 
ment starea de ruină a clădirii. Probă că tur¬ 
nul era încă foarte solid, avînd numai marele 
păcat de a nu corespunde înaltelor cerinţe es¬ 
tetice ale acelor domni şi de a sta mai ales ca 
un adevărat cui al lui Arvinte faţă de bogata 
clădire cu leii de aur de peste stradă. 

Împotriva unor atari argumente, tumul n-a 
piţtut rezista: a fost dărîmat, fără ca printr-o 
piatră măcar să se indice locul unde el se înăl¬ 
ţa odinioară. Fie-i cel puţin memoria salvată. 

Azi, opinia publică este cu totul schimbată: 
toată lumea, cred, deplînge dispariţia acestei 
unice podoabe a Bucureştilor. Aceeaşi impor¬ 
tanţă se acorda de altfel turnului şi în vremu¬ 
rile vechi. «între monumentele cele mai mă¬ 
reţe cu care se laudă ţara românească a fost 
fără îndoială şi turnul Colţei», glăsuieşte Mu¬ 
zeul naţional 1 din 1838. Şi cu drept cuvin t, 
întrucît se poate judeca după puţinele docu¬ 
mente ce ne permit să ne înfăţişăm clădirea 
în starea ei primitivă. 

«începătorul şi isprăvitorul acestui monu¬ 
ment a fost Spătarul Mihai Cantacuzino». A- 
supra acestui punct sînt de acord toate sor- 
ginţele. 2 Nu tot atît de bine stabilit este însă 
dacă într-adevăr «arhitecţii şi meşterii la a- 
ceastă zidire s-au întrebuinţat soldaţi suezi de 
ai lui Carol XII» după cum pretinde tradiţia. 
Nici chiar Sulzer, 3 , cu toată osteneala ce măr¬ 
turiseşte că şi-a dat pentru a cunoaşte mai de 
aproape originea acestei clădiri, nu poate da 
amănunte mai precise. Cu el însă putem ad¬ 
mite că soldaţi de ai lui Carol XII, pribegind 
prin ţările româneşti în urma înfrîngerii de la 


1 Gazetă literară şi industrială. An. II No. 11. 

2 Cfr. lor Ha: Genealogia Cantacuzinilor, pp. 842—8. 
Ionescu-Gion: Istoria Bucureştilor, pp. 1B0 şi ur¬ 
mătoarele; cu numeroase ilustraţii ale turnului, bise¬ 
ricii şi indicaţii bibliografice. 

3 Geschichte des transalpinischen Daciens. Wien, 
1781; voi. I. p. 292 şi următoarele. 

Pultava, au luat parte la clădirea acestui turn, 
pe timpul cit regele lor se afla la Bender. Su¬ 
poziţia, că constructori străini ar fi participat 
la clădire, este întărită şi prin aspectul cu to¬ 
tul deosebit al acestui turn, care diferă de clo¬ 
potniţele obişnuite ale bisericilor acelor vre¬ 
muri, atît ca plan cit şi ca ornamentaţii. Sul- 
zer menţionează în 1781 ca ceva «ciudat că 
Monăstirea spitalului Colţea este singura în 
Muntenia care are la intrare, peste poarta cea 
mare a zidurilor împrejmuitoare, o clopotniţă 
foarte înaltă, clădită în patru colţuri, după sis¬ 
temul de construcţie nemţesc». Mai adaogă că 
«la catul de jos, chiar deasupra porţii, pe fiecare 
parte, e pictat cîte un soldat care stă de strajă 
cu arma la umăr. Ei poartă uniforma nem¬ 
ţească, aşa cum se mai obişnuia de nemţi la 
începutul acestui secol (al 18-lea) şi chiar pînă 
în ultimul război turco-austriac». 

Caracterul occidental al turnului reiese şi 
mai clar din alăturatul clişeu, publicat ca su¬ 
pliment la România din 30 Dec. 1838, care ne 
dă înfăţişarea primitivă a turnului. 

Desenul e făcut de slugerul Nicolae Otete- 
lişanu, adaogă mai sus menţionatul articol din 
Muzeul naţional. Tot aici mai găsim şi urmă¬ 
toarele desluşiri. «Crucea, băşica şi pînă sub 
stîlpii foişorului era acoperită cu tinichea, dar 
celălalt acoperiş era de ţigle. La băşică în ta¬ 
vanul foişorului era tarabă cu lacăt. Foişorul 
pe din lăuntru era roşu; pardoseala de scîn- 
duri şi avea lăviţi împrejur». înălţimea obiş¬ 
nuită a clădirii, precum şi balustrada de la 
catul al doilea şi mai ales acoperişul sînt ele¬ 
mente de importaţie cu totul noi în arhitec¬ 
tura românească. 

Străine sînt de asemenea şi părţile orna¬ 
mentale; mai ca seamă capotele de lei stili¬ 
zaţi cu care se tei mină suporturile de piatră 
ale balustradei, precum şi figurile sculptate 
ale îngerilor de la unghiurile de sub acoperiş, şi 
ale îngerilor pur^ţi de păsări care ornează 
faţa catului al doilea. [...]. Clădirea a fost 

păstrată pînă la dărîmarea ei, în august 1888. 
Se adăogase numai pentru postul de pompieri 
un. foişor de lemn, înălţat încă cu un cat în 
anii din urmă. Acesta înlocuia partea supe¬ 
rioară a turnului cu clopotele şi ceasornicele 
sale. Partea rămasă după cutremur reprezintă 
jumătate în înălţimea turnului întreg. Latura 
de la baza turnului pare a fi fost de 38 metri. 

Părţile sculptate ale clădirii au fost trans¬ 
portate, conform hotărîrii Primăriei, la Mu¬ 
zeul de antichităţi. După enumerarea prea de 
tot sumară a directorului Muzeului, aceste «pie¬ 
tre» erau: «2 pietre cu inscripţii; 4 ferestre 
recte: chenare sculptate de fereastră), 8 rosace, 
8 lei (recte: suporţi de piatră ai balustradei, 
terminaţi în capete stilizate de lei şi alte mici 
figuri C??)» 1 . Unele din ele sint depozitate în 
curtea Universităţii, iar în coridorul intrării 
Muzeului de antichităţi se văd cele două les¬ 
pezi de piatră care se aflau deasupra boitei 
turnului Colţei 2 . Cea dinspre răsărit, din curte, 
cuprinde într-un chenar foarte frumos sculp¬ 
tat, un rotocol cu vulturul cu două capete al 
Cantacuzinilor. în colţuri iniţialele MX—KT 
ale lui Mihai Cantacuzino şi data 1711. Clădi¬ 
rea pare a se fi început încă din 1709, în zi¬ 
lele lui Constantin Brâncoveanu [...]. 

Inscripţia se referă nu numai la turn, ci la 
întreg complexul de clădiri, compus din han, 
spital, biserică şi patru paraclise. Pe toate aces¬ 
tea le-a zidit din temelie spătarul Mihai Can¬ 
tacuzino. Pe locul acesta exista însă mai înainte 
o bisericuţă de lemn a unui Colţea, după care 
păstrează numele şi clădirile posterioare ale 
spătarului Mihai. «Numele Colţea a fost pur- 

1 Părţi din balustrada de piatră au fost puse în 
vremea din urmă — fără nici o normă — deasupra 
soclului din tindă, stricînd astfel aspectul colonadei. 
Din fotografia lui Satmari se vede că ele nu existau 
înainte. 

2 Ce s-a făcut cu inscripţia cea mai mică de la 
faţada apuseană, nu se ştie. Ea e însemnată însă şi în 
planul din 1833 şi se vede şi în fotografie. 

tat de boei'i, pare-se, din neamul Doiceştilor 
încă din sec. XVI» asigură Gion. Biserica de 
lemn, după acelaşi, era probabil a lui Colţea 
Clucerul de pe la finele secolului al XVII-lea. 

Spătarul Cantacuzino, zidind pe acest loc 
noua sa monăstire, o înzestră cu spital de bol¬ 
navi cu rane, ce se cuprinde în 24 paturi.. . 
casă pentru hirurg, spiţerie, şcoală, odăi pen¬ 
tru dascăli, casă pentru epitropul şi iconomui 
monăstirii, casă pentru locuirea unui strein, 
arhiereu, dcuă paraclise, unul împotriva al¬ 
tuia, adică unul între spitaluri ca să auză bol¬ 
navii în toate zilele sfînta slujbă, unul la casa 
arhiereului. . . Toate acestea, bine împodobite 
cu toate cele trebuincioase bisericeşti podoa¬ 
be .. . şi înzestrate cu bune moşii» şi multe al¬ 
toie, scrie în 1787 generalul Mihai Cantacu¬ 
zino, autorul Genealogiei Cantacuzinilor (vezi 
Iorga, citat mai sus). 

Din toate aceste anexe ale monăstirii, nu 
ni s-a păstrat azi decît biserica Colţea 


7. «Album moldo-valaque 1 » 

Alături de documentele scrise, foarte preţioase 
mai sînt pentru reconstruirea trecutului nos¬ 
tru şi reproducerile în imagini ale acelor vre¬ 
muri. Mai ales că asemenea documente sînt 
foarte rare. N-avem, ca alte popoare, cronici 
sau ceasloave ilustrate. In afară de pictura bi¬ 
sericească şi de portretele ctitoriceşti nu ne-au 
fost păstrate alte documente grafice, care să 
completeze rai ele descrieri ale vieţii culturale 
şi artistice de odinioară. 

D-nbia din prima jumătate a secolului al 
19-lea avem o serie de ilustraţii, datorite în 
genere unor artişti străini care au trecut pe 
ia noi 

1 Ou guide polilique et pitloresque â travers Ies 
Prineipautes du Danube. fol. 24 pp„ 47 Ulustrations; 
Paris, Bureaux dc l’IIlustration. Sept. 1848. 

Minăstirca Neamţ în 1843, gravură de Midiei Bouquet 


Astfel, din 1837 avem desenurile lui Raf- 
fet; iar din 1843 albumul lui Bouquet; apoi 
desenurile lui Doussault; acvarelele lui Trenck 
din 1860; ale lui Szathmary şi Lancelot, pen¬ 
tru a nu enumera decît pe cele mai importante. 

Un loc aparte ocupă albumul de care e 
vorba aci. E o publicaţie ocazională, în care 
textul are o însemnătate tot atit de mare ca 
şi ilustraţiile care o împodobesc. Constituind 
un număr excepţional din «l’Illustration», bro¬ 
şura aceasta a devenit foarte rară. D-l T. Ma- 
iorescu a binevoit să dăruiască Muzeului de 
artă naţională exemplarul ce a moştenit de la 
tatăl său, Ioan Maiorescu. Reînnoind aci mul¬ 
ţumirile cuvenite pentru acest frumos dar, am 
crezut de cuviinţă să reîmprospătez citeva din 
ilustraţii care, deşi au mai fost reproduse, de¬ 
sigur că nu sînt în deajuns cunoscute de pu¬ 
blicul nostru. 

Publicaţia a fost concepută cu scopuri po¬ 
litice şi de aceea autorul ei caută chiar să se 
ascundă, sub un văl foarte transparent de alt¬ 
fel. La sfîrşitul albumului se află iscălitura 
de mai sus turcească, despre care se adaogă 
că «ar conţine numele autorului». De către cei 
iniţiaţi se ştia că aceasta era Adolphe Bille- 

coq, fost consul al Franţei pe lingă Alexandru 
Ghika. 

Prin legaţiunea otomană am căpătat confir¬ 
marea că parafa de mai sus ascunde numele 
«Excelenţei sale — Jenapleri — D-lui Bille- 
cocq». Acesta mai este autorul broşurii «la 
Principaute de Valachie sous le hospodar Bi- 
besco» şi înainte de toate era cunoscut amic 
sincer al românilor. 

Scrierea de faţă nu este decît o călduroasă 
pledoarie a drepturilor românilor împotriva 
uzurpaţiunii ruseşti. 

După cum singur ne spune autorul, el nu 
caută să dea numai cîteva imagini din Româ¬ 
nia, ci urmăreşte un scop mult mai grav şi 
însemnat. Vrea să dea «la timp cuvenit o prea 
serioasă lecţiune de istorie, de geografie şi de 
politică.. . ferind de o politică îndrăzneaţă şi 
cotiopitoare două întinse şi bogate provincii. 
Asupra celor 9 milioane de români el vrea să 
răspîndească lumina îndoită a artistului şi a 
cronicarului». 

Billecocq se indignează cu drept cuvînt îm¬ 
potriva ignoranţei francezilor în privinţa noas¬ 
tră şi citează atlasul clasic al lui Lesage, după 
care, din 1806, Muntenia şi Moldova erau cu¬ 
cerite şi încorporate la imperiul rusesc. Pentru 
distrugerea unor erori aşa grosolane şi contra 
veleităţilor de cucerire ale ruşilor, Billecocq 
întreprinde această scriere. Pentru a o face 
şi mai simpatică, o ilustrează cu reproduceri 
după desenurile unor artişti francezi, care ca 
şi el au cunoscut bine şi au iubit ţara şi po¬ 
porul nostru. 

Lăsînd la o parte laturea politică a broşu- 
rei, deşi foarte interesantă, nu mă voiu ocupa 
decît de partea artistică a albumului. Din cele 
47 ilustraţii mare parte sînt reproduceri reduse 
după splendidele desenuri ale lui Bouquet, pe 
care muzeul le posedă în ediţia originală, as¬ 
tăzi de asemenea foarte rară. O altă parte sînt 
reproduceri după Doussault. Desenele originale 
sau gravuri formînd un album aparte după lu- 

O stradă clin Bucureşti, gravură de Charles Doussault 


crările din ţară ale lui Doussault nu-mi sînt 
cunoscute. Numele ilustratorului francez mai 
apare în alte numere din „L’illustration“ care 
cuprind unele vederi din Orient. Alte dese- 
nuri din ţara noastră nu mai ştiu. 

Din albumul moldo-valah este reprodusă 
urămătoarca planşă, dîndu-ne imaginea perfectă 
a unei străzi din Bucureşti înainte de 48. Foarte 
interesant e şirul de case cu straşinile atît de 
înaintate şi cu balcoanele particulare, cu ca¬ 
racter oriental foarte pronunţat. Asemenea case 
se mai văd, foarte rare într-adevăr, încă şi azi, 
atît în Bucureşti cît şi mai ales în provincie. 
Arhitecţii ar trebui să se inspire mai mult de 
acest tip de case, foarte bine adaptate faţă cu 
marile schimbări de temperatură din ţară. 

O planşă reprezintă balul dat la Curte, cu 
prilejul primirii Prinţului Albert de Prusia, 
fratele împărătesei Rusiei, care trecu prin Bucu¬ 
reşti în iulie 1843. 

Billecocq afirmă că pictorul Doussault a 
fost însărcinat să reprezinte în zece acuarele 

Un rateş de poştă 


cîteva din episoadele mai interesante ale tre¬ 
cerii acestui prinţ prin Valahia. 

înfăţişarea unei asemenea serbări la curtea 
domnitorilor noştri pare-se a fi fost încîntă- 
toare, după entuziastele descrieri ale autoru¬ 
lui albumului. Toţi străinii, adaogă el, se re¬ 
găseau la noi «au milieu des plus seduisants sa- 
lons de Paris»! Un farmec deosebit dau acestor 
adunări «amestecul plăcut al costumelor asia¬ 
tice şi europene şi strălucirea culorilor şi a lu¬ 
minilor». 

Nu mai puţin interesantă este planşa repre- 
zentînd Rateşul de poştă, cu larga şi frumoasa 
casă românească. De surugiul naţional cu cos¬ 
tumul său împestriţat, chiotele şi vocabularul 
său particular «compus din avalanşe de cata- 
creze şi onomatopee» face mare haz autorul, 
încă un tip azi dispărut; costumul surugiului a 
devenit obiect de muzeu. 

Toate aceste desenuri au importanţa lor ar¬ 
tistică şi documentară. Sînt foarte fidel lucrate 
după natură şi redau perfect caracterul parti¬ 
cular ţării româneşti. Ne dezvăluie nişte vre¬ 
muri scumpe şi pe care e de folos să le cu¬ 
noaştem cît mai de aproape. Căci respectul 
tradiţiei e unul din semnele stărilor de civili¬ 
zaţie înaintate. 

www.dacoromanica.ro 


105 



8. Pictorul Grigorescu 


«Priviţi pe cele dealuri înalte, înverzite, 
Pe-acele largi poiene cu flori acoperite, 
Priviţi, străini de lume, păstorii cei români 
Aproape de-a lor turme păzite de-ai lor 

Trăind o viaţă lină în tainica natură, 

Cu buciumul în mină, cu fluierul la gură. 
Cereasca limpezime, precum intr-un izvor, 
Alin se oglindeşte in sufletele lor ... 

Priviţi pe cea cimpie frumoasă, roditoare, 
Plugarii, muncitorii lucrînd in foc de soare. 
Pe faţa lor cea blindă, pe ochii lor cei vii, 
Adie boarea dulce din verzile cimpii». 

(Plugarii şi Păstorii). 

Poemele în versuri ale Bardului de la Mirceşti 
capătă o nouă viaţă prin poemele în culori ale 
lui Grigorescu. 

Asemănarea între descrierile rimate şi cele 
colorate este atît de izbitoare, incit am fi ispi¬ 
tiţi a ne întreba, caro din cei doi artişti a avut 
o aşa de covîrşitoare înrîurire asupra celuilalt, 
dacă de la început Natura, singura sorginte de 
inspiraţiune a amîndorora, n-ar înlătura orice 
gînd al unei alte influenţe în afară de acea pe 
care ea a avut-o într-aceeaşi măsură asupra 
acestor doi entuziaşti admiratori ai ei. 

Ca adevăraţi fii ai aceluiaşi neam, crescuţi 
sub acelaşi cer azuriu ai cimpiei româneşti, este 
cu totul firesc ca aceşti doi de frunte repre¬ 
zentanţi ai României să aducă, fiecare prin arta 
sa, aceleaşi imnuri de înălţarea patriei comune. 

Mîndră poate să fie ţara de aceşti doi ge¬ 
niali fii ai ei şi recunoscătoare împreună cu noi 
le va fi viitorimea, căreia, ei îi transmit o aşa 
de desfătătoare şi de vie imagine a pajiştei şi 
a ţăranului român, aşa cum l-au apucat acele 
timpuri zbuciumate dar pline de glorie ale do- 
bîndirii Neatîrnării noastre. 

Locuri de frunte în Renaşterea noastră li¬ 
terară şi artistică le sînt pe veci asigurate a- 
cestor doi mari inovatori. 


www.dacoromanica.ro 


106 


Alecsandri a redeşteptat doina şi cîntecul 
popular, iar Grigorescu a împămîntenit cel din¬ 
ţii adevărata pictură necunoscută pînă la dîn- 
sul în ţara noastră. 

Şi acum sau oricînd mai tîrziu în decursul 
vremurilor, oricine va fi acel Vasali pămîn- 
tean, el va trebui să dea lui Grigorescu, într-o 
istoric a picturii româneşti, acelaşi loc de o- 
noare pe care-1 ocupă Giotto ca întemeietorul 
picturii italiene. 

Apropierea acestor nume nu este întîmplă- 
toare sau iluzorie, asemănarea misiunilor aces¬ 
tor doi maeştri fiind mult mai mare decît s-ar 
crede la prima vedere. Aceeaşi operă reforma¬ 
toare pe care Giotto o împlinea acum şase sute 
de ani în Italia, a dus-o la bun sfîrşit Grigo¬ 
rescu în zilele noastre. Şi unul şi altul au dat 
viaţă nouă picturii, au scăpat-o din formulele 
în care se împietrise şi au învăţat-o să vor¬ 
bească limba timpului lor. Amîndoi au purces 
de la icoanele bizantine — care la noi mai tră¬ 
iesc încă — dar au ştiut, adică au avut destulă 
energie, să rupă lanţurile seculare ale codice- 
lui monahal, care oprise orice dezvoltare, şi 
s-au înălţat unul pînă la un naturalism necu¬ 
noscut timpului său, celălalt pînă la cea mai 
subtilă gamă a «plein-airismului» modern. 

Problema de rezolvit — dezrobirea picturii 
de hieratismul bizantin — era aceeaşi la o 
mie trei sute în Italia ca şi la o mie nouă 
sute în România; atunci ca şi acum a fost 
nevoie pentru rezolvarea ei de genii puter¬ 
nice. 

De la aceste puncte iniţiale comune amîn- 
durora, drumurile lor, deşi conducînd ppre 
aceeaşi ţintă, merg paralel la distanţă însă de 
atîtea secole unul de altul; promotori ai ace¬ 
luiaşi gînd, ei dispun ca reprezentanţi ai unor 
epoci atît de diferite şi de mijloace deosebite 
în realizarea ideilor lor. 

Trecentistul Giotto a avut să lupte din greu 
alături de contemporanul său Dante ca să răz¬ 
bească din acea «selva oscura» a evului me- 

diu şi să stabilească noile principii ale artei, 
pe cînd lui Grigorescu, la mijlocul veacului 
al nouăsprezecelea, i-a fost mai lesne cu pu 
tinţă să-şi însuşească progresele deja reali¬ 
zate şi să puie pictura românească în curentul 
evoluţiei occidentale. 

Meritul necontestat al lui Grigorescu con¬ 
stă tocmai într-aceasta, de a fi mijlocit tran- 
ziţiunea de la bizantinism la pictura adevă¬ 
rată, dezrobindu-ne de hieratismul bizantin, 
şi de a ne fi înlesnit, în parte şi prin cîţiva 
reprezentanţi, intrarea în rîndul naţiunilor 
culte şi în domeniul picturii. 

Mare şi însemnată este reforma introdusă, 
dar şi mai colosală e munca şi neîntrecuta 
productivitate a lui Grigorescu. 

Pentru a îmbrăţişa întreaga sa operă şi 
urmări treptata sa dezvoltare, ar trebui să 
pornim de la sfinţii pictaţi prin 1859 în mo- 
năstirea Agapia, unde găsim pe autodidactul 
neatins încă de nici o influenţă streină. Această 
primă fază fu scurtă, căci după o efemeră 
trecere prin şcoala de Arte frumoase din Pa¬ 
ris, artistul, emancipîndu-se de orice tradiţiune 
şi de orice învăţămînt oficial, intră în marea 
şcoală a naturii căreia i-a rămas credincios 
fără strămutare. Din retragerea sa la Barbi- 
zon ne dă o serie de fragede şi sincere pei¬ 
sagii care se pot enumera printre cele mai 
bune ale tinerei colonii de pictori ale căror 
nume neapreciate pe atunci au ajuns celebre 
astăzi. Acestor prime succese le urmează, după 
o mică întrerupere, altele şi mai frumoase, re¬ 
purtate prin măiestrile peisagii şi fermecătoa¬ 
rele interioare din Bretania şi Normandia, care 
ne dau nota puterii talentului şi a ştiinţei ar¬ 
tistului. 

După o lungă absenţă, pictorul pribeag prin 
ţări străine, unde era mai cunoscut şi apre¬ 
ciat decît la noi, este readus în ţară prin ivi¬ 
rea războiului pentru independenţă. 

Marele eveniment la care el ia parte ca 
martor ocular îi produce o impresie adîncă. 

El nu eternizează însă mizeriile şi cruzimile 
războiului, ci vigoarea şi bravura soldatului 
român. Sentinela lui Grigorescu este, alături 
de Peneş Curcanul al lui Alecsandri, cea mai 
reuşită şi populară întrupare a ostaşului nos¬ 
tru. 

După această înfrăţire pe cîmpul de luptă 
cu ţăranul român, pictorul nu-1 mai părăseşte 
şi ni-1 descrie în nenumăratele pastorale şi 
idile colorate. Pătruns de firea cea naivă a 
ţăranului şi de iubirea ce din strămoşi a 
avut-o pentru pămîntul său natal, el ni-1 dă 
întotdeauna în cadrul său obişnuit, în vâlce¬ 
lele înverzite sau în cîmpia cea largă din care 
se desprinde atît farmec şi atîta îmbătătoare 
poezie, pentru acela care o cunoaşte şi o iu¬ 
beşte. 

Aceasta e şi nota dominantă a actualei ex- 
poziţiuni de la Ateneu, în care ni se arată 
meşterul neîntrecut al culoarei. 

înamorat al naturii, pictorul trăieşte la poa¬ 
lele munţilor o viaţă consacrată numai artei 
sale, departe de orice altă influenţă, în con¬ 
tact continuu şi direct cu natura — în plin aer 
— ceea ce şi dă operelor sale acea frăgezime 
şi parfum particular, care contrastează enorm 
cu neînsufleţitele pînze lucrate din memorie 
în atelierele cu invariabila lumină de nord. 
Mereu observînd şi analizînd efectele de lu¬ 
mină, dînsul a ajuns să le pătrundă tainele 
ascunse. 

Cu mijloacele reduse ale paletei sale — 
care oricît de bogată ar fi, totuşi e foarte li¬ 
mitată faţă de bogăţia şi varietatea elemente¬ 
lor ce colorează şi însufleţesc realitatea — 
dînsul a reuşit prin nuanţarea meşteşugită a 
culorilor, să ne redea nu nişte reproduceri ne¬ 
însufleţite, ci impresiuni vii ca şi acelea pe 
care le primim în faţa naturii însăşi; nu imi- 
taţiuni servile, ci capodopere de sine stătă¬ 
toare. 

Tablourile sale, cu toată a lor materialitate, 
sînt animate parcă de acea mişcare eterică şi 

www.dacoromanica.ro 


impalpabilă, cu care undele luminoase învă¬ 
luie corpurile din natură; pe pînzele sale li¬ 
căreşte scînteia de viaţă ce aduce cu sine orice 
rază de soare. Entuziasmul care l-a făcut să 
palpite în faţa măreţiilor naturii, artistul ni-1 
comunică şi nouă prin operele sale. 

Contemplînd lung şi cu reculegere aceste 
peisagii, se interpune între organul nostru vi¬ 
zual şi pînză o atmosferă plutitoare care mă¬ 
reşte şi accentuează şi mai tare senzaţia rea¬ 
lităţii deşteptată prin pictură. 

Şi toate aceste efecte le atinge numai şi 
numai prin culoare. Nu prin contururi liniare 
mărgineşte dînsul corpurile în spaţiu; prin di- 
ferenţiarea valorilor ştie însă să redea întreaga 
plasticitate a formelor; nu desenul amănunţit, 
ci impresiunile generale, farmecul culoarei şi 
jocurile de lumină îl atrag. 

în faţa naturii ochiul său ştie cu siguranţă 
să distingă fiecare culoare în parte, pe care 
apoi fără şovăire o fixează pe pînză prin a- 
tingeri uşoare de penel. Văzute de aproape de 
tot, unele din picturile sale se prezintă ca nişte 
mozaicuri colorate, în care sînt aşezate în fuga 
penelului tonurile cele mai îndrăzneţe, din a 
căror îmbinare însă se desprinde, cînd le pri¬ 
vim de la distanţa cuvenită, acelaşi efect ar¬ 
monios pe care-1 produce natura însăşi. 

Fiecare urmă de pensulă este reprezentanta 
unui gînd, echivalentul unei viziuni: nici un 
ton nu e pus fără să nu aibă rostul său; şi 
tocmai din cauza acestei cumpătări în culoare 
toate compoziţiunile sale sînt aşa de clare şi 
naturale. 

Artistul ştie prin adaosul culoarei albe, ca 
substrat dominant în amestecul vopselelor pe 
paletă, să dea acea lumină argintie care în¬ 
veseleşte picturile sale şi acea senzaţiune atît 
de puternică a atmosferei, în care se scaldă 
mai toate peisagiile cu perspectivele cele a- 
dînci şi vaste. 

Simple şi impunătoare ca şi firea artistu¬ 
lui sînt operele sale, care n-au nimic factice 

sau trudit: imnurile de culori izvorăsc din pe¬ 
nelul pictorului cu o uşurinţă şi spontaneitate 
ce sînt semne evidente ale unei puteri crea¬ 
toare vecinie întinerită. 

Grigorescu, cel dinţii ne-a destăinuit fru¬ 
museţile pămîntului nostru cu coloraţiunea lui 
specifică; acela care a simţit arşiţa arzătoare 
a lui Cuptor poate să înţeleagă şi mai bine 
lumina orbitoare, dar adevărată, dintr-unele 
pînze ale sale. Albastrul bolţii cereşti, redat 
prin nişte culori aşa de calde, este iarăşi par¬ 
ticular ţărilor dinspre răsărit; în el regăsim 
proverbialul cer oriental, după care oftează oa¬ 
menii nordului. 

Fiinţele reprezentate, atunci cînd sînt în 
repaos, respiră dulcea melancolie a doinelor 
româneşti; cînd ele sînt în plină acţiune, ne 
dau o imagine vie a puterii dinamice de care 
e capabil ţăranul român. 

Subiectele artistului sînt clădite pe cele mai 
simple principii de compoziţiune, în care ca 
şi în natură precumpănesc linia orizontală şi 
verticală. Nenumăratele care cu boi, păstorii 
şi păstoriţele se aseamănă numai în aparenţă, 
căci departe de a fi simple repetiţiuni ale ace¬ 
luiaşi subiect, ele sînt variaţiuni cu farmece 
noi, în care artistul parcă s-ar lua cu sine 
însuşi la întrecere tinzînd tot mai sus, spre 
idealitatea din ele cărei sfere acum nu se mai 
coboară. 

Spirit preocupat numai de esenţa lucrurilor, 
el a căutat să reprezinte numai aspectele ge¬ 
nerale şi nestrămutate ale naturii şi ale oa¬ 
menilor: să simplifice, să sintetizeze. 

Şi în acest sens Grigorescu şi-a creat, atît 
ca factură cît şi ca interpretare a subiectelor, 
o manieră a sa proprie, un stil al său. 

Aşa cum ea se prezintă, opera lui Grigo¬ 
rescu rămîne unul din monumentele impozante 
cu care pururea se va mîndri ţara şi neamul 
românesc. 

9. Grigorescu 


O veste de jale a cutremurat ţara de la un 
capăt la celălalt: luminosul nostru Grigorescu 
s-a stins. 

Ţăranul şi pămîntul României pierd pe cel 
mai înflăcărat al lor admirator; arta româ¬ 
nească a vremurilor noastre pe cel mai de 
frunte al ei reprezentant. 

Nicolae Grigorescu s-a dus; în urma lui 
rămîne însă una din cele mai frumoase glorii 
ale neamului românesc din preajma veacului 
XX. Cu ea ne vom putea făli în toate timpu¬ 
rile şi peste toate hotarele. Căci deşi geniu al 
ţării noastre, măiestria artei lui e universală 
ca şi frumosul pe care-1 întrupează. Opera lui, 
colosală ca producţiune şi măreaţă ca concep¬ 
ţie, nu cunoaşte îngrădiri de timp şi loc. Deşi 
creaţiunile sale înfăţişează în marea lor ma¬ 
joritate subiecte curat naţionale, opera sa în¬ 
treagă însă are un caracter aşa de individual, 
de bine hotărît, se desprinde aşa de vădit chiai 
de genurile similare ale maeştrilor streini, in¬ 
cit formează un tot aparte, de sine stătător, 
fără premergători direcţi şi probabil fără ur¬ 
maşi. Numele lui Grigorescu inaugurează în 
mod strălucit istoria picturii româneşti şi chiar 
în analele universale ale artei el va ocupa în¬ 
totdeauna un loc demn în şirul marilor per¬ 
sonalităţi ale timpurilor moderne. 

Individualitatea lui e aşa de bine pronun¬ 
ţată, îneît el poate fi considerat ca întemeie¬ 
torul unei şcoli noi, care începe şi sfîrşeşte 
tot cu el. Căci nimeni după el nu va mai putea 
făuri creaţiuni de ale lui. Imitatori vor răsări 
mulţi desigur. Căci nu puţini se vor încumeta 
să se fălească cu crîmpeie împrumutate din 
gloria lui. Un al doilea Grigorescu însă nu 
vom avea. El rămîne singur atît prin înaltele 
sale însuşiri, cît şi prin particularităţile ope¬ 
rei sale. Străfulgerarea geniului în pînzele din 
epoca cea bună a maestrului e atît de intensă 
îneît atenuează chiar capriciile grigoresciene 

din ultimii timpi. Aceluia care, urcînd singur 
piscurile încă neatinse de alţii, ne-a dat din 
acele sfere senine atîtea opere neîntrecute, ace¬ 
luia îi este îngăduit să se coboare plin de glo¬ 
rie, din singurătatea sa măreaţă, în valea din 
care puţini numai izbutesc să se ridice vreo¬ 
dată. După minunatele şi numeroasele produc- 
ţiuni ale talentului său, ce nu cunoştea un 
moment de răgaz, vin în mod firesc şi licări¬ 
rile din ce în ce mai atenuate ale puterilor 
slăbite prin necontenită producţiune. 

Nu după ultimele sale tablouri însă trebuie 
judecată întreaga operă a maestrului. Deose¬ 
birile corespund fazelor succesive ale dezvol¬ 
tării personalităţii lui. Pornind ca simplu u- 
cenic de iconar, începînd prin a face vopselile 
zugravilor de biserici, artistul a învins prin 
stăruinţă toate greutăţile meşteşugului, desco¬ 
perind singur secretele artei sale. 

Geniul său numai l-a călăuzit şi l-a îndru¬ 
mat pe calea luminoasă pe care a străbătut-o 
cu atîta uşurinţă. Lipsindu-i educaţia sistema¬ 
tică a şcoalei, el a refăcut in mod intuitiv 
întreaga evoluţie a picturii, nu oprindu-se la 
imitarea altora, ci creînd el însuşi un gen al 
său propriu. In monăstirile de la Zamfira, 
Câldăruşani şi apoi Agapia se găsesc primele 
lui zugrăveli: încercări naive, simple ce se a- 
propie totuşi de pretenţioasele lucrări ale pa¬ 
tronilor săi imbătrîniţi în meşteşug. Tînărul 
Grigorescu însă năzuia mai sus; geniul său, 
care n-av’ea încă mijloace de manifestare, de 
exteriorizare a imboldului lăuntric, îl trudea. 
Izbuteşte în fine, prin propriile sale mijloace, 
să intre în Şcoala de Arte frumoase din Pa¬ 
ris. Dar şi aci şederea îi este scurtă. După ce 
a prins cunoştinţele tehnice necesare meşteşu¬ 
gului, cu prilejul executării unui concurs se 
retrage în pădurea seculară de la Fontaine- 
bleau. Aci, în mijlocul naturii, fără nici un 
alt profesor, începe şcoala adevărată pentru 
Grigorescu. 

Neinfluenţat de ideile preconcepute asupra 
interpretării naturii ale clasicismului, atunci 
încă în mare vază, artistul se adînceşte în 
studiul direct al naturii, pe care caută să o 
redea cit mai fidel. Lucrările sale din această 
vreme sînt cele mai valoroase din întreaga sa 
operă. Ele singure ajung pentru a clasa pe 
Grigorescu printre marii pictori novatori ai 
timpurilor moderne. Arta lui e trăsura de u- 
nire între peisagiştii mari ai primei jumătăţi 
a secolului al XlX-lea şi impresioniştii care 
deschid era cea nouă. între Corot şi Monet 
e locul românului Grigorescu. 

Deşi trăind în contact cu toţi aceşti artişti 
francezi, totuşi factura lui nu e împrumutată, 
avînd o notă a sa particulară. 

Tendinţa generală e comună tuturor: să re¬ 
dea natura nu numai în contururile ei gene¬ 
rale şi nestrămutate, ci să tindă să prindă mai 
cu seamă priveliştile trecătoare provocate de 
neîncetata schimbare a luminii şi a condiţiu- 
nilor atmosferice. 

Rupînd cu tradiţiunea contrasturilor mate¬ 
matic studiate dar factice între lumină şi um¬ 
bră, şcoala nouă pune lumina pînă şi în umbră. 
A fixa pe pînză aceste subtile impresiuni vi¬ 
zuale, a eterniza prin culori învelişul eteric 
care, primenindu-se mereu, învăluie natura, 
era într-adevăr o novaţiune îndrăzneaţă. Pu¬ 
ţini numai au apreciat-o de la început chiar 
şi în Franţa. Artistul român este printre frun¬ 
taşii promotori ai şcoalei noi. 

Cu următoarea notă originală: uzînd de teh¬ 
nica marilor săi predecesori, el rezolvă pro¬ 
blema impresioniştilor, contemporanii săi veniţi 
mai în urmă. Pe cînd aceştia obţin efec¬ 
tele mai sus indicate prin alăturarea fără tran¬ 
ziţie a unor pete divers colorate, din conto¬ 
pirea cărora la anumită distanţă ochiul per¬ 
cepe însă o armonie generală, Grigorescu din 
contră amestecă vopselele sale pe paletă, fi- 
xînd pe pînză impresia culorilor deja combi¬ 
nate, aşa cum le vedem în natură. Printr-acest 

mijloc pînzele sale au un aspect mai graţios, 
peisagiile sale sînt mai vaporoase faţă de sim¬ 
plicitatea impunătoare a colegilor săi mai ti¬ 
neri. în general, Grigorescu a fost un realist 
mai moderat şi adesea a împrumutat subiecte¬ 
lor sale, chiar cînd nu o aveau, ceva din poezia 
lui proprie. Căci înainte de toate artistul nos¬ 
tru a fost un mare poet, servindu-se de cu¬ 
lori pentru a reda farmecul naturii, de care 
era pătruns sufletul şi ochiul său. 

Această notă caracteristică a înfrumuse¬ 
ţării sau poetizării subiectelor reiese şi mai 
vădit din lucrările sale din ţară. 

Prima tmare epocă din viaţa artistului, îm- 
brăţişînd activitatea sa de la Fontainebleau, 
Barbizon şi Vitre cuprinde cele mai desăvîr- 
şite opere, care fără nici o restricţiune pot fi 
considerate capodopere în genul lor. Multe din 
aceste fragede peisagii, mai ales de pe malul 
Senei, portrete sau admirabile scene de inte¬ 
rior, de prin Bretania sau aiurea, împodobesc 
colecţiile cunoscătorilor din streinătate şi mai 
cu seamă din Paris, unde Grigorescu şi-a avut 
mult timp atelierul său, fiind foarte cunos¬ 
cut şi bine apreciat de la început. 

De la această primă întrupare a talentului 
său, Grigorescu trece la un gen cu totul di¬ 
ferit, care ne destăinuieşte o nouă şi nu mai 
puţin importantă lăture a geniului său. în re¬ 
prezentările ostaşului român din războiul nea- 
tîrnării, artistul se arată meşter desăvîrşit în 
gruparea maselor, ce ne apar animate de acea 
dinamică particulară luptei. Puţinele picturi şi 
mai ales desenuri din acel timp vor constitui 
cele mai sincere şi vorbitoare pagini ale erois¬ 
mului românesc. Dispreţuind pompoasa desfă¬ 
şurare a picturii militare clasice, Grigorescu 
ne dă cîteva scene de luptă de un avînt şi o 
energie extraordinară. Ne transportă în mij¬ 
locul încăierării chiar, sau ştie să desprindă 
silueta semeaţă a Curcanului nostru. 

O a treia şi cea mai bogată serie de lu¬ 
crări o formează tipurile şi vederile din ţară. 

Pe acestea Ie variază la infinit. Aceleaşi su¬ 
biecte în mijlocul unor cadruri aproape tot¬ 
deauna aceleaşi ne dau totuşi o nesfîrşită gamă 
de impresii. Fondul tablourilor sale rămînînd 
neschimbat, partea eterică însă, care învăluie 
şi dă viaţă subiectelor, se preschimbă continuu 
potrivit efectelor minunate ale jocurilor de 
lumină. Tocmai în redarea acestor armonii de 
lumină şi culoare Grigorescu s-a arătat meş¬ 
ter neîntrecut. Nimeni n-a prins ca el acea 
atmosferă particulară ţării noastre: una, at¬ 
mosfera de plumb a şesului, scăldată de o lu¬ 
mină puternică şi încărcată de praf, în care, 
aproape orbit de arşiţă, ochiul d-abia distinge 
contururile vaporoase ale obiectelor, ce cu greu 
se fixează în vibraţiunile continuie ale aeru¬ 
lui pe un cer aproape incolor. Alta e atmosfera 
limpede şi înviorătoare a dealurilor şi vîlce- 
lclor: pe cerul senin d-un albastru oriental se 
desenează ca turnat în metal profilul subiec¬ 
telor sale. Şi în acest cadru străveziu şi de o 
coloraţiune aşa de curată, figurile iau o înfă¬ 
ţişare cu totul aparte: apar mai mari ca în na¬ 
tură. Artistului i-a plăcut să fixeze şi pe pînză 
aceste nelămurite iluziuni optice. Figurile iau 
adesea proporţii supranaturale, aşa cum într-a- 
devăr ni se arată cînd ele se desprind pe za¬ 
rea îndepărtată. 

In asemenea învelişuri vibrătoare şi dătă¬ 
toare de viaţă sînt îmbrăcate pînzele lui Gri¬ 
gorescu. Şi aceasta e caracteristica fundamen¬ 
tală a operei lui. Din picturile lui surprind 
întîi licăririle de viaţă, de mişcare şi apoi bo¬ 
găţia culorii. La ce-s bune desenurile, fie ele 
oricît de corecte, dacă le lipsesc aceste două 
calităţi esenţiale, care predomină peste tot la 
Grigorescu. Ochiul lui — acel ochi extraordinar 
de pătrunzător şi de senin, minunată oglindă 
a firii sale întregi — se oprea cu deosebită vo¬ 
luptate asupra părţilor colorate din natuiă. 
Fără însă a neglija forma. Ne-au rămas de la 
el o serie de figuri de un modelaj perfect. 
Ţiganca — faimoasa ţigancă a lui Grigorescu 

— prelucrată din fericire în mai multe variante, 
alături de Evreul cu gisca, sînt exemple tipice 
de studii de caractere de o execuţie magistrală, 
în rîndul lor intră şi cîteva portrete şi figuri 
întregi în plin aer, al căror număr foarte re- 
strîns e compensat prin marile lor calităţi. Nu- 
durile, două-trei numai, sînt mici minuni. Fră¬ 
gezimea formelor e învăluită în castitate şi 
culoare. Locul cel mai larg îl ocupă în opera 
lui peisagiile. în prima perioadă pictează col¬ 
ţuri din natură, de cele mai multe ori fără alt 
adaos: jos covorul scînteietor de flori, trun¬ 
chiul noduros al stejarului sau mlădiosul mes¬ 
teacăn; sus cerul senin; peste tot însă vibrează 
razele soarelui. Acestea, cele mai simple, sînt 
şi cele mai sublime pînze ale artistului. Gama 
variază potrivit coloraţiunii speciale a anotim¬ 
purilor; excluse sînt numai troienele de ză¬ 
padă, stîncile pleşuve. Nu-i place monotonia, 
fie chiar impunătoare. 

Din străinătate şi din ţară mai avem şi ve¬ 
deri din orăşele şi din sate: case împodobite 
cu flori, cîrciumi şi hanuri de drumul mare, 
cu mulţimea ce mişună în preajma lor, sau 
curţile tăcute cu ale lor ziduri înverzite de 
prin monăstirile noastre. Fiecare cu farmecul 
său particular. Pastorale şi idile în culori în¬ 
cheie seria subiectelor din ţară. Numărul lor 
e nesfîrşit: le lucra, în anii din urmă mai ales, 
cu e uşurinţă uimitoare. în totalitatea lor se 
oglindeşte aspectul general al cîmpiei şi al ţă¬ 
ranului nostru, aşa însă cum s-a răsfrînt prin 
prisma personală a artistului, pe care-1 fer¬ 
mecau priveliştile luminoase. De aci nemăr¬ 
ginita poezie ce se revarsă ca şi lumina peste 
toată opera lui. Ciobănaşii mîndri de la munte, 
sau păstoriţele zglobii din vîlcele ne apar în 
straiele lor de sărbătoare, veşnic cu surîsul pe 
obrajii lor cei rumeni. Primăvara firii se în- 
gînă cu frăgezimea vîrstei. Tablourile lui Gri- 
gorescu sînt cele mai frumoase imnuri de slă¬ 
vire a ţăranului nostru. Mai niciodată nu-1 
arată muncind din greu în dogoreala lui Cup- 

tor; nu-i place să vadă sudoarea pe feţe, cum 
de asemenea nu suferă nici bătrîneţea. Flăcăi 
voioşi, doinind sus pe carul cu fin şi mînînd 
agale plăvanii lor, fecioare cu trupul mlădios 
şi privirea galeşă, răsucind firul din fuior sînt 
prietenii şi modelele sale. 

Nu cunoaşte urîtul, cum nu ştie ce-i în¬ 
tristarea. Opera lui reflectează seninătatea, vo¬ 
ioşia şi tinereţea, care formează personalitatea 
marelui poet Grigorescu. 


Din viaţa artistului n-aş putea spune mai 
nimic nou, deoarece nu l-am cunoscut mai 
de aproape. Să ne mulţumim deocamdată cu 
trăsăturile caracteristice fixate de pana mă¬ 
iastră a lui Delavrancea şi cu splendidul stu¬ 
diu mai pe larg ce ne-a dăruit maestrul Vla- 
huţă. Amîndoi au fost aproape singurii admişi 
în intimitatea fermecătoare a pictorului şi sin¬ 
gurii deci ca să ne poată dezvălui unele cute 
neştiute de noi ale acestui suflet de elită. 

Modest şi tăcut, aproape sfios faţă de ne¬ 
cunoscuţi, a trăit numai în lumea visurilor sale, 
departe de zgomotul şi vanitatea lumească. La 
Cîmpina, unde se retrăsese după întoarcerea 
din Franţa, era în mediul său preferat. Adeseori 
cutreiera lunlea largă pentru a se reîntoarce 
însă cu un mai mare dor de ţara sa, pe care 
o iubea mai presus de toate. 

Mi-a fost îngăduit să vizitez acum în urmă 
atelierul său de la Cîmpina. O simplă casă ţă¬ 
rănească, cu un cerdac de jur împrejur, cu 
tavanul de lemn şi păreţii spoiţi. In jurul său 
aceeaşi simplicitate ca şi în sufletul lui. Pe 
fereastra cea largă a atelierului se văd dea¬ 
lurile înverzite din nenumăratele lui tablouri. 
Pereţii tapisaţi cu operele lui. Printre foarte 
multe din epoca din urmă se găsesc însă des¬ 
tule şi din vremurile de adevărată mărire a 
artistului. In mijlocul unui zid privirea e pi¬ 
ronită de un tablou mare, neisprăvit: atelierul 

pictorului la Paris. E o simfonie de culori cum 
rar se întîlneşte şi cum nu se poate descrie. 
Bucata aceasta numai ar ajunge pentru a clasa 
pe Grigorescu între cei mai mari colorişti ai 
zilelor noastre. Şi nu e singura. Mai sînt multe 
ce-i pot sta alături fără a fi umbrite de stră¬ 
lucirea ei. 

Ce nesăţios de culoare era ochiul său, reiese 
şi din învechitele şi splendidele stofe şi mă¬ 
tăsuri de care se înconjura. Colţul său prefe¬ 
rat, sub scară, îmbrăcat cu şaluri şi covoare 
orientale şi ornat cu arme şi obiecte vechi, e 
singur o minune alături de celelalte. 

Tot aci se mai află un portret al său făcut 
de el însuşi; e numai capul. Din pînza cea mică 
răsar doi ochi: ochii lui cei vrăjitori, care după 
ce-au primit-o, ne-au fixat-o pe veci, încă şi 
mai frumoasă decît este în realitate, firea ţării 
româneşti. Privind mereu cu atîta nesaţiu 
splendoarea eternă a naturii, s-au istovit chiar 
ei, aceşti ochi ntiraculoşi. De unde odinioară 
reuşise să eternizeze chiar cele mai subtile 
jocuri ale luminii, acum, în ajunul celor 70 de 
ani, artistul d-abia mai percepea valoarea cu¬ 
lorilor. Astfel se explică şi pictura sa din 
urmă. Un moment însă nu s-a oprit din lucru. 
In mijlocul atelierului e schiţa la care a pic¬ 
tat pînă în ultima zi: un alaiu de nuntă ţără¬ 
nească. Figurile sînt d-abia schiţate cu acele 
largi urme de penel care caracteriza ultima sa 
manieră. 

întreg atelierul, cu toate comorile va trece 
în posesia statului. Expuse în mod demn, in¬ 
tr-un local anume orînduit, se va putea păstra 
şi generaţiilor viitoare o imagine completă a 
personalităţii lui Grigorescu. Pentru aceasta 
însă nu trebuie aurituri şi marmură, ci un ca¬ 
dru simplu, demn însă de primul nostru mare 
artist. Poemele sale în culori nu se pot reedita; 
ele trebuiesc dar păstrate cu sfinţenie la loc 
de onoare. 

Pastorale şi idile se vor mai trăi de flăcăii 
şi fecioarele plaiurilor noastre; de se va mai 

găsi însă un alt meşter care să le prindă far¬ 
mecul lor nespus, nu se poate prevesti. 

Grigorescu a eternizat sub cel mai frumos 
al ei aspect România veacului nostru. Lui îi 
revine un loc de cinste între fruntaşii neamu¬ 
lui românesc. 

Fie-i recunoştinţa noastră eternă ca şi glo¬ 
ria lui. 


10. Pictorul Verona 

Expoziţiile de pictură se ţin şir, fără însă să 
se asemene. 

După ultima manifestare atît de slabă a cer¬ 
cului artistic, a urmat aceea, într-adevăr bună, 
a pictorului Verona. 

Din compararea acestor expoziţii succesive, 
s-ar putea trage folositoare învăţăminte, atît 
pentru artişti cît şi pentru public. Apropierea 
însă, ar fi prea crudă pentru majoritatea ex¬ 
pozanţilor din timpii din urmă şi prea puţin 
măgulitoare pentru d. Verona, care n-are ne¬ 
voie de un asemenea piedestal, pentru a pune 
în evidenţă calităţile sale. 

Lăsînd, dar, la o parte orice comparaţie 
jignitoare, să ne mulţumim de astă dată cu 
constatarea generală că, dacă artele nu pro¬ 
gresează mai repede la noi, vina revine nu 
numai publicului, dar, în parte, şi producăto¬ 
rilor. 

Publicul, căruia în genere i se aruncă cea 
mai grea învinuire în această privinţă, a do¬ 
vedit cît de nedrept este acuzat. O probă evi¬ 
dentă că el este foarte simţitor pentru ade¬ 
vărata artă şi dispus a o încuraja, ne-a fost 
dată şi cu ocazia expoziţiei d-lui Grigorescu 
din iarna trecută. 

Pentru a menţine însă această bună dis¬ 
poziţie a publicului, artiştii ar trebui să nu 
piardă favoarea ce au cîştigat şi să păstreze 
neatins prestigiul artei lor. Cu atît mai mult 
cu cît, în lipsa de muzee şi a unei tradiţii ar- 

tistice stabilite, lor singuri le revine, ta noi 
în ţară, rolul de educatori şi promotori ai bu- 
nultii gust. 

Cum însă să nu se zdruncine orice încre¬ 
dere şi să nu lîncezească orice interes din par¬ 
tea publicului, cînd, sub pretext de expoziţie 
artistică, i se oferă, cu aceeaşi seriozitate deşi 
cu mai mare reclamă, manifestări dare nu au 
nimic comun cu adevărata artă. 

Căci nu prin încercările nefericite ale unor 
începători sau prin repetiţiile nesăbuite ale 
unor pseudo-artişti se susţine o mişcare artis¬ 
tică. Oricît ar spori numărul acestora şi ori- 
cît de dese Şi zgomotoase ar fi exhibiţiile lor, 
ei nu vor reuşi decît să falsifice arta. Zbu- 
ciumările lor rămîn astfel zadarnice şi ridi¬ 
cole. Ele ar fi chiar dăunătoare, dacă nu ne-am 
măguli cu convingerea că se mai găseşte încă 
la marele public destulă adevărată pricepere 
şi just discernămînt, care să ne autorize a 
crede că semnele de simpatie şi laudele ce 
se aduc tuturor expozanţilor, fără deosebire, 
nu şînt, în mare parte, decît simple încura- 
jăii spre mai bine şi foarte rare ori numai 
confirmarea unor adevărate merite. 

Prea măre indulgenţă însă este dăunătoare, 
chiar cînd izvoreşte din cele mai bune inten- 
ţiuni. E timp să fim mai sinceri şi mai cum¬ 
pătaţi, cu riscul chiar de a fi neplăcuţi unora. 
Să avem curagiul să mărturisim, că nu este 
destul ca cineva să expuie, oricît de mult ar 
expune, pentru ca din acest Simplu motiv să 
fie considerat ca artist. 

Această elementară distincţiune n-ar avea 
nici un rost aci, dacă în momtentul de faţă chiar 
nu am face trista constatare, că numărul cel 
mare al pînzelor dintr-o expoziţie constituie 
pentru unii tot atîtea merite ca şi calităţile 
serioase ale unor adevărate opere, mai puţin 
numeroase însă, dintr-o expoziţie vecină. 

Profităm, dar, de frumoasa şi interesanta 
expoziţie a d-lui Vetona, pentru a fixa mai 
bine această fundamentală deosebire. Căci de 

astă dată avem înaintea noastră o adevărată 
fire de artist. 

Ar fi pretenţios şi prematur să se ceară 
un ultim cuvînt asupra artei d-lui Verona, 
cînd d-sa nu a avut încă timpul să ne dea 
întreaga măsură a puterii sale. Repedea şi sin¬ 
gura evoluţie a artei sale pînă în prezent sînt 
cele mai bune garanţii însă despre neîndoiel¬ 
nica existenţă a unui talent capabil de a crea 
opere de valoare. 

Această asigurare ne-o dă însăşi treptata 
şi crescînda dezvoltare ce se poate urmări în 
expoziţia actuală. 

Un prim' merit al său este de a fi pornit 
de la singurul principiu adevărat: studiul na¬ 
turii. Cu cită dragoste şi rîvnă a studiat-o, ne 
dă o probă interesantă una din primele sale 
lucrări, cunoscută şi din expoziţiile precedente: 
In codrul Herţei. 

Firesc era ca măreţia naturii şi farmecele 
ei să impresioneze aşa de tare pe un artist 
tînăr, fie el oricît de puternic, îneît de la prima 
dată să nu poată vedea clar, ci să fie întîi 
uimit de diversitatea frumuseţilor naturii. De 
aceea, în această primă încercare se constată 
şi tot atît de natural se explică mulţimea amă¬ 
nuntelor migăloase, care au impresionat mai 
întîi şi au pironit privirea atentă dar neexpe¬ 
rimentată a cercetătorului, distrăgîndu-1 de la 
efectul general. Unele naivităţi în poză, dis¬ 
proporţia figurilor, prea mari faţă de neînsem- 
nătatea subiectului, absenţa aerului şi a adîn- 
cimii perspectivei pe alocurea sînt lipsuri evi¬ 
dente ale acestei prime lupte a artistului cu 
natura. 

în ele însă se află ascunşi germenii care, a- 
jungînd la a lor deplină dezvoltare, ne vor da 
pe desăvîrşitul pictor. 

întoreînd privirile de la această pînză, inte¬ 
resantă ca o primă fază a unei încercări sin¬ 
cere de a pătrunde firea, ne găsim în faţa uneia 
din ultimele sale creaţiuni: Inmormîntarea unui 
grănicer. 

îmbucurătoarele progrese ce despart aceste 
două lucrări sînt îndată constatate de orice ochi 
cunoscător. Interpretarea largă şi simţită a na¬ 
turii ne arată puterea de sinteză la care s-a ri¬ 
dicat artistul. Detaliurile nu-l mai orbesc, nu 
mai vede natura cu Obiectivitatea unui simplu 
aparat de înregistrare, ci prin prisma proprie a 
individualităţii sale. Impresia directă a naturii 
în acest peisaj tomnatec e uimitoare. Umezeala 
pămîntului, şuieratul vîntului prin plopii cei în¬ 
covoiaţi şi fuga norilor pe cerul cenuşiu deş¬ 
teaptă pe nesimţite şi la spectator acea copleşi¬ 
toare melancolie, de care desigur că a fost cu¬ 
prins pictorul în faţa acestui peisaj de pe malul 
Prutului. 

Impresia este încă accentuată prin impună¬ 
toarea tristeţă a subiectului; pe coşciugul din 
carul cu boi şade preotul în vestminte de cere¬ 
monie. Un «ritorno al paese natale» care.de 
n-ar fi aşa de natural şi simplu tratat, ar părea 
desigur melodramatic. 

Subiectul figurai e însă secundar; el ar putea 
chiar să lipsească, fără ca prima impresie să fie 
atenuată. Această constatare este cea mai bună 
laudă ce se poate aduce tabloului, căci ea arată 
cît de predominătoare este natura pictată. 

Lipsită de orice alt adaos, impunătoare, aşa¬ 
dar, numai prin reproducerea nemijlocită a rea¬ 
lităţii este Toamna expusă, incontestabil una din 
cele mai bune lucrări. Este simplă şi adevărată. 
In luminişurile de sub crengile înaurite aerul 
este viu şi vibrarea lui singură însufleţeşte pic¬ 
tura. Ea ne vorbeşte în felul în care poate să 
şoptească o liniştită dar luminoasă zi de toamnă 
în pădure. 

Şi încercările mai mici, dar nu mai puţin re¬ 
uşite, care caracterizează anotimpurile prin re¬ 
darea coloraţiunii speciale a aerului şi a pă¬ 
mîntului, după gradaţiunea diferită a razelor 
solare, dovedesc studiarea în aerul liber. 

Dar nu numai cu simple peisagii se mulţu¬ 
meşte Verona: privind natura, dSnsul nu uită 
fiinţele care o însufleţesc şi ne arată pe om 

în luptă cu natura. într-o expoziţie precedentă, 
artistul ne-a introdus în aşa zisa pictură so¬ 
cială prin Plinea cea de toate zilele. Atunci pre¬ 
domina ideea; azi, chiar în acest fel de compo¬ 
ziţii, îl preocupă mai mult, pare-se, culoarea. 

în Claca sa, de pildă, înainte de a căuta ex¬ 
plicarea subiectului, sîntem atraşi de armonia 
roşului şi a celorlalte culori ale costumelor ce 
se desprind pe verdele fundului. De asemenea, 
în Svînturarea porumbului privirea este desfă¬ 
tată întîi de valurile aurite ale masei plutitoare 
din primul plan şi apoi, numai, se opreşte asu¬ 
pra acelora care o pun în mişcare şi o încarcă 
pentru ţările îndepărtate. Impresia belşugului 
material e deşteptată prin senzaţia caldă, plă¬ 
cută a culorii galbene. 

Foarte interesantă este schiţa acestui tablou, 
mai ales din punct de vedere tehnic. Se vede 
cum culorile nu sînt combinate pe paletă, ci 
puse alăturea sau suprapuse în straturi direct pe 
pînză. Ochiul primeşte astfel făşii de raze di¬ 
ferit colorate care, însă, în organul vizual se 
îmbină dînd o impresie optică unită. Pentru a 
da o mai mare intensitate şi viaţă proprie pic¬ 
turii sale, artistul nu netezeşte culorile pe pîn¬ 
ză; ele prezintă astfel reliefuri şi planuri deose¬ 
bite, astfel că razele de lumină se răsfrîng pe 
mai multe suprafeţe. 

Acestea sînt în esenţă principiile facturii 
sale, care în general e sigură şi cumpătată şi 
rareori numai prea dibace şi convenţională. 

Aceleaşi observaţiuni se pot face şi asupra 
schiţei pentru înmonmîntarea grănicerului; şi 
întrînsa se regăsesc simplificate dar potenţial 
concentrate calităţile din tablou. 

O problemă, care a preocupat pe artist, e 
aceea a mişcării din horele sale. Unele din ele 
sînt scăldate în lumina cenuşie a amurgului, al¬ 
tele se profilează pe cerul învăpăiat de ulti¬ 
mele raze ale soarelui; toate se disting prin miş¬ 
carea naturală şi onduloasă a jocului. 

Oprindu-ne la aceste cîteva observaţiuni ge¬ 
nerale, lăsăm simpla descriere a celor vreo 80 

de tablouri pe seama acelora care privesc pic¬ 
tura mai mult din punct de vedere literar. 

Frumoasele însuşiri naturale dezvoltate prin 
studiul sincer al naturii şi ajutate de solide cu¬ 
noştinţe tehnice ale desenului şi ale picturii, 
iată care sînt secretele artei d-lui Verona; dacă 
secrete se pot numi, în afară de talent, aplica¬ 
rea unor principii atît de simple şi bine sta¬ 
bilite. Numeroase exemple însă ne-au dovedit 
că, pentru mulţi pretinşi artişti, cele mai ele¬ 
mentare noţiuni ale adevăratei picturi sînt încă 
nişte mistere nepătrunse. 

în asemenea împrejurări mai ales, scopul 
acestor rînduri va fi atins, dacă, din colectivita¬ 
tea pestriţă a artiştilor contimporani, vom fi 
reuşit să desprindem personalitatea bine pro¬ 
nunţată a d-lui Verona. Cu dînsul se sporeşte 
cu încă unul numărul atît de restrîns al adevă¬ 
raţilor artişti pămînteni. 

Succesele deja dobîndite sînt o bună cheză¬ 
şie pentru viitor. însufleţindu-se tot mai exclu¬ 
siv numai de la natură şi despreţuind tot mai 
mult efectele frumoase dar uşoare, d. Verona 
ne va da desigur în eurind opere mai puter¬ 
nice şi mai perfecte. Căci d-sa e pătruns de 
principiile marilor promotori ai picturii mo¬ 
derne şi, ca şi dînşii, e preocupat numai de «par¬ 
tea fundamentală a lucrurilor şi a fiinţelor». 


11. Tinerimea artistică (i) 

Cu reîntoarcerea primăverii se premeneşte şi 
aspectul de obicei atît de mohorît al sălii de ex¬ 
poziţie din Palatul Ateneului: în martie trecut 
s-a deschis a doua expoziţie a Tinerimii ar¬ 
tistice. 

Comparînd-o cu acea din anul trecut, se 
constată un vădit progres la majoritatea mem¬ 
brilor; considerată însă în întregimea ei, ex¬ 
poziţia capătă o deosebită însemnătate prin ac¬ 
centuarea tot mai pronunţată a noilor tendin¬ 
ţe ce urmăreşte. Căci, noua mişcare artistică 

de curînd creată la noi se -datoreşte, îii bună 
parte, fundării «Tinerimii artistice». 

Unul din motivele principale ce a decis pe 
tinerele talente să se grupeze într-un cere atît 
de restrîns a fost desigur, în prima linie, do¬ 
rinţa de a scăpa de banalitatea copleşitoare o- 
bişnuitelor exhibiţiuni colective, în care se pier¬ 
deau în noianul de pînze sarbede chiar şi lu¬ 
crările cele bune. Prin organizarea unor expo¬ 
ziţii îngrijite şi cu înfăţişare armonică, tine¬ 
rimea îşi propunea ca să cîştige pe de o parte 
încrederea şi favoarea păturii cunoscătoare şi 
să formeze totdeodată educaţia artistică a 
majorităţii publicului. 

Pentru atingerea acestui din urmă scop ei 
mai erau călăuziţi şi de un alt gînd, care de 
asemenea a prins, şi prin a cărui realizare au 
inaugurat noua epocă în istoria artelor române, 
într-adevăr, membrii cercului, partizani ai ma¬ 
rii mişcări artistice din restul Europei, s-au în¬ 
cumetat, cei dintîi, să învingă prin expoziţiile 
lor tradiţia, persistentă încă la noi, a împăr¬ 
ţirii artei în două categorii: una a aşa ziselor 
arte superioare, singure demne de a fi ex¬ 
puse, şi alta a artelor inferioare, decorative sau 
industriale. Convinşi fiind că arta în general 
nu-şi poate împlini înalta ei misiune decît a- 
tunci cînd sfera frumosului cuprinde şi pe acea 
a utilului, ei au încercat să dea şi artei române 
această îndrumare, care singură o va putea 
scăpa de pieirea spre eare o duce indiferenţa 
unora şi nepriceperea altora. Educaţia publicu¬ 
lui trebuia deci în primul rînd îngrijită prin 
popularizarea aşa ziselor produse industriale; 
căci numai acela care ştie să aprecieze un co¬ 
vor sau o ţesătură aleasă va fi în stare să în¬ 
ţeleagă şi frumuseţile unui tablou sau [ale] altei 
opere mai complicată. 

Acesta era frumosul program ce-şi propunea 
să realizeze Tinerimea artistică [...]. 

Trecând în sala cea mare, găsim în fruntea 
expozanţilor pe maestrul întemeietor al pictu¬ 
rii române, veşnic tînăr chiar în mijlocul «Ti- 

nerknii artistice». Intr-adevăr pînzele d-lui Gri- 
gorescu luminează ca doi sori în mijlocul unei, 
de altminteri, destul de luminoasă expoziţie ca 
aceasta. 

Urmînd ordinea catalogului, vom începe e- 
numerarea pe scurt a membrilor expozanţi prin 
d-1 Artachino, care se distinge prin peisagii 
în care, făiă pretenţie aparentă, rezolvă însă 
grelele probleme ale unor efecte de lumină va¬ 
riind între arşiţa nămiezului şi placida lumină 
a lunei. Desenurile sale în creion roşu sînt în 
majoritate portrete foarte reuşite şi de o vor¬ 
bitoare asemănare. Ele sînt uimitoare prin pre- 
ciziunea şi acurateţa lor; nu se vede nici o şo¬ 
văire în trăsăturile sale şi nici adaos supărător: 
ele impun prin clasica lor simplitate. 

Despre d. Garguromin-Verona cu greu pot 
adăuga oeva nou pe lîngă cele spuse de curînd 
asupra calităţilor serioase ce am relevat cu oca¬ 
zia ultimei sale expoziţii individuale. Cu toată 
comparaţia însă, meritele d-sale nu scad, ci din 
contră parcă cîştigă. Toamna sa, splendida 
toamnă, rămîne una din cele mai bune bucăţi 
din întieaga expoziţie. Din cele noi e plăcut 
portretul în pastel. 

D-l Grant priveşte natura aşa cum este şi 
ne-o redă cu toată preciziunea şi simplicitatea 
ei. Biserica cea veche, scăldată de lumina aurie 
a apusului de soare, atrage privirea prin inten¬ 
sitatea şi contrastul meşteşugit al tonurilor. Ac- 
varelele sale sînt de asemenea abile şi cu multă 
eleganţă lucrate. 

D-l Lukian şi-a desfăcut cele mai frumoase 
lucrări în expoziţia sa individuală ce a prece¬ 
dat de aproape pe aceasta. Din puţin însă se 
poate ghici calităţile mari ale simpaticului şi 
subtilului artist. Fire de o rară sensibilitate, el 
lucrează sub prima impresie a emoţiei ce-1 cu¬ 
prinde în faţa naturii, şi într-aceasta constă su¬ 
perioritatea pînzelor sale. In pastel — genul său 
de predilecţie — retuşele nefiind posibile, lu¬ 
crările sale păstrează frăgezimea primei impre- 

sii. Aceasta se materializează cînd încearcă să 
o traducă în tehnica mai opacă a uleiului, în 
care se pierde ceva din transparenţa aerului. 
Numai pastelul poate reproduce vălul impal¬ 
pabil al atmosferei. Prin influenţa tehnicii pas¬ 
telului, chiar picturile şi acvarelele sale se de¬ 
osebesc nu prin intensitatea culorii cît prin 
transparenţa ei. 

Cu totul deosebită este şi tehnica şi felul 
de a concepe al d-lui Petraşcu, temperament im¬ 
pulsiv, lipsit de orice ornament, impunător însă 
prin soliditatea şi simplicitatea artei sale. Pic¬ 
turile sale n-au nici contururi precise şi migă¬ 
lite, nici lumini tari, neliniştite; o atmosferă 
densă, umedă parcă, îndulceşte tonurile şi ate¬ 
nuează contururile. Culorile sînt puse cu multă 
siguranţă fără a se contopi: efectele sînt pro¬ 
duse numai printr-o savantă alăturare şi suc¬ 
cesivă degradare a culoarei. Majoritatea pîn- 
zielor sînt studii sincere din Bretania făcute fără 
vreo căutare de efecte. Cele din Vitre sînt din¬ 
tre cele mai bune. 

Cu lucrările d-lui Şt. Popescu intrăm într-o 
lume nouă, a basmelor şi a închipuirii, pe care 
ştie să o evoce cu atîta poezie, dîndu-i un de¬ 
osebit farmec prin haina strămoşească în care 
o îmbracă. Cele două cărţi poştale ilustrate, cu 
subiecte din «Ileana Cosînzeana» [. ..], sînt in¬ 
spirate de vechiul stil al miniaturilor; frumoa¬ 
sele chenare sînt tot din motive şi icoane vechi 
româneşti. 

«Cele 12 fete de împărat şi palatul cel fer¬ 
mecat» e ultima sa mare lucrare în acest gen 
cu totul nou şi particular d-sale. O îmbucură¬ 
toare schimbare e părăsirea schematismului 
inspirat de frescele de prin biserici şi introdu¬ 
cerea mişcării, care dă viaţă figurilor. Cele 12 
fete trecînd prin «pădurea cea cu frunzele de 
aur» sînt animate şi au mişcări variate şi ele¬ 
gante; şi nu e uşor să reprezinţi pe aceeaşi su¬ 
prafaţă 12 figuri alăturate, toate în alb, toate 
la fel, fără să produci nici o îndoială de mono¬ 
tonie! Pe lîngă miniaturi mai sînt şi unele foar- 

te bune picturi, cum de pildă biserica din Fin- 
teşti şi piaţa din Paimpol. 

D-l Strîmbulescu ale cărui solide şi frumoase 
calităţi de desenator se cunosc îndeajuns, şi-a 
împărţit activitatea fără a se fi concentrat asu¬ 
pra unor opere mai mari, care să dea întreaga 
valoare a puterii sale. Figurile sale de ţărance 
şi mai ales portretele sale sînt interesante mai 
mult prin varietatea pozelor decît prin colorit. 
Tonalitatea dominantă e a culoarei cenuşie îm- 
perechiată cu albastru, ambele culori reci, ne¬ 
gative, care nu atrag, nu-s simpatice şi fac să 
se piardă din celelalte merite ale lucrărilor. 

Este de regretat că d. Strîmbulescu, care în 
timpul verii a format prin Gorj o foarte intere¬ 
santă colecţie de ţesături şi alte obiecte ale in¬ 
dustriei casnice, nu a expus ceva din frumoa¬ 
sele specimene, care ar fi produs desigur o 
prea bună impresie şi ar fi corespuns tendin¬ 
ţelor ce se urmăresc de întreaga mişcare. 

D-l Vermont care, ca şi Lukian, a avut o 
expoziţie anterioară, este de asemenea incom¬ 
plet reprezentat, dar personalitatea sa este 
prea cunoscută şi bine apreciată pentru a fi ne¬ 
voie de a reveni. în picturile sale sociale ştie să 
ne captiveze nu numai prin tehnica şi coloritul 
său, dar şi prin scenele reprezintate; astfel mai 
ales în Lupta pentru existenţă. De o însemnată 
valoare e atît ca culoare cît si ca mişcare hora 
lui. Interesante sînt peisagiile şi acvarelele 
sale, parte de prin munţii noştri, parte din Ger¬ 
mania. 

Sculptura este reprezentată prin cei doi de 
frunte sculptori ce avem: d-nii Spathe şi Storck, 
ambii promotori puternici ai noii mişcări a Ti¬ 
nerimii. Lor le datorim renovarea sculpturii; 
prin dînşii numai vom putea scăpa de veşnic a- 
celeaşi busturi, cari singure ornau expoziţiile 
anterioare cu melancolica lor uniformitate. 

Sculptura nouă, mlădiindu-se după noile ce¬ 
rinţe generale ale artei modeme, s-a redus ca 
proporţie, tocmai pentru a putea mai lesne pă¬ 
trunde în orice casă şi a nu fi înşirată numai 

în recile coridoare sau sălile oficiale ale palate¬ 
lor; într-un cuvânt ea s-a modernizat reînnoind 
tehnicile şi genurile vechi, ale căror capodopere 
au fost prea mult timp şi pe nedrept despre- 
ţuite. 

Meritele de căpetenie ale d-lor Storck şi 
Spathe constau în lucrarea după impresiile di¬ 
recte ale naturii. Elasticitatea talentului lor e 
mare: de la bunele opere de sculptură monu¬ 
mentală ce cunoaştem din alte expoziţii, ei par¬ 
curg întreaga gamă pînă la măruntele sculp¬ 
turi ce ornează actuala expoziţie. 

D. O. Spathe se prezintă cu un Dorobanţ 
în bronz, în executarea căruia parcă a fost îm¬ 
piedicat să dea întreaga măsură a talentului său. 
Altfel natural, liber şi larg tratat este pescarul 
sau bustul de marmură. Admirabile sînt măştile 
sale; a eternizat în bronz nu numai pa”tea ma 
terială a figurii, dar a reuşit să prindă pînă si 
cele mai eterice impresiuni ale fizionomiei: su- 
rîsul cam sarcastic al uneia sau senina gîndire 
a alteia a acestor prea cunoscute personalităţi. 
Cu cît de puţine mijloace se poate face o operă 
de valoare! 

D, Fr. Storck ne dovedeşte printr-o plachetă 
de argint şi printr-o statuietă de bronz plină de 
mişcare şi viaţă aceleaşi calităţi de portretist. 
Capul de bătrîn [...] e admirabil modelat; ne- 
îndemînării turnătorilor în bronz trebuie atri¬ 
buită nereuşita patinei. Un bust de marmură 
impunător prin acurateţea şi simplicitatea şa şi 
alte bronzuri decorative completează frumoa¬ 
sele lucrări ale d-lui Storck. 

Binevoitori faţă de orice talent real ce adeiă 
la mişcarea lor, membrii fundatori au primit 
în mijlocul lor şi pe alţi artişti. 

Dintre cei tineri semnalăm pe d. I. A. Ste- 
riadi ale cărui desenuri şi acvaforte denotă un 
gust sigur şi un talent serios; şi pe d. Baltazar, 
un eminent elev al şooalei din Bucureşti; d-nii 
Capidan şi Satmary sînt bine cunoscuţi deşi noi 
intraţi în cercul Tinerimii. 

încheiem cu speranţa că publicul va şti să 
aprecieze însemnătatea mişcării, acordîndu-i 
sprijinul său, şi că membrii Tinerimii artistice, 
conştienţi de misiunea lor, ne vor întîmpina la 
anul ou şi mai îmbucurătoare rezultate. 


12. Tinerimea artistică (II) 

Expoziţiunile «Tinerimii», care de trei ani în 
şir reapar la epoci fixe, capătă însemnătatea 
unor adevărate evenimente artistice. Şi această 
expoziţiune, de curând deschisă în sălile Ate¬ 
neului, se impune atît prin înfăţişarea ei cît şi 
prin tendinţele ce urmăreşte. Pe cînd, de cele 
mai multe ori, avem în loc de expoziţii de artă 
simple desfaceri de tablouri, Tinerimea, din 
contră, caută să dea aceloraşi săli un aspect mai 
demn, mai plăcut ochiului şi mai corespunză¬ 
tor scopului, prezentînd operele în condiţiunile 
cele mai favorabile. Astfel se împlineşte şi mi¬ 
siunea de educatoare a gustului public, ce re¬ 
vine acestor manifestaţiuni. 

Decoraţiunea şi orânduirea sălilor este de 
astă dată foarte îngrijită, deşi simplă şi nu 
prea încărcată; actualul delegat al Societăţii, 
d-lui sculptor Spaethe, îi revine în bună parte 
acest merit. 

De ce însă nu s-ar încerca odată decorarea 
panourilor cu motive de ale noastre, în locul 
celor împrumutate de aiurea şi lipsite de origi¬ 
nalitate? 

Asupra năzuinţelor de care este însufleţit 
grupul Tinerimii, am vorbit cu ocazia dării de 
seamă din anul trecut. Acelaşi principiu, de a 
întruni într-o expoziţie, după cum de altfel se 
găsesc şi în viaţa zilnică, toate manifestările ar¬ 
tistice, fără altă deosebire deoît aceea a valoa- 
rei lor, s-a avut în vedere şi acum. Ar fi însă 
de dorit ca pe viitor, pe lingă artele decorative, 
să se dea o parte mai largă şi arhitecturii, care 
este prea modest reprezentată deocamdată ([. . .]. 

Se cuvine să începem cu maestrul Grigo- 
rescu, care şi în. anul acesta a binevoit să răs¬ 
pundă la invitaţiunea cu mult mai tinerilor săi 
confraţi. Şi îmi închipui că reprezentantul de 
frunte al picturii româneşti, izolat pînă mai ieri, 
trebuie să simtă o nespusă măgulire sufletească, 
văzîndu-se acum în mijlocul atîtor talente, din¬ 
tre care unele cu cinste pot sta alături de dînsul. 

Din cele şapte pînze expuse, cîteva numai 
ne dau nota justă a superiorităţii sale: «peisajul 
de toamnă» cu splendida gamă de tonuri calde, 
sincere şi desfătătoare printr-o armonie per¬ 
fectă, şi «interiorul cur ţigani», în care expre- 
siunea mişcării lăutarului şi perfecţiunea nudu- 
rilor precumpănesc efectele de culoare. Aceste 
lucrări sînt mai vechi; în ultima sa fază artistul 
şi-a redus paleta şi a nesocotit desenul, mărgi- 
nindu-se la o redare mai sumară a impresiilor 
din natură. 

Pe cînd maestrul Grigorescu simplifică pic¬ 
tura sa, lucrînd din reminiscenţe, membrii Tine¬ 
rimii luptă tot mai cu succes cu problemele 
grele ale artei lor. Adevăratele talente încep 
să se impună. Din rîndul pictorilor se desprind 
deocamdată două personalităţi: a d-lor Ştefan 
Popescu şi Verona. Cel dintîi s-a întors în ţară 
cu o reputaţie prea bine stabilită în străinătate. 
Succesele reale ce a avut prin recenta sa expo- 
ziţiune din Paris sînt încă proaspete în memo¬ 
ria tuturor. E de ajuns să amintim aci, că re¬ 
vistele speciale de artă — lăsînd la o parte elo¬ 
giile presei cotidiane — îl clasează «ca unul 
din artiştii cei buni ai coloniei străine», care 
se ştie nu e mică şi neînsemnată la Paris. în 
afară de d-1 Grigorescu, nu ştiu să se fî adus 
asemenea laude unui alt pictor român. Şi a- 
ceste aprecieri nu sînt exagerate, nefiind nici 
izolate. în timpul de faţă chiar o serie din lu¬ 
crările d-lui Popescu se găsesc în « Expoziţia 
pictorilor orientalişti francezi» din Paris, la care 
printr-o excepţională măsură a fost rugat să 
participe. Germania, după Paris, acordă aceeaşi 
importanţă lucrărilor compatriotului nostru: ca- 

talogul expoziţiunii « Secession » din Miinchen 
menţionează cinci tablouri ale d-lui Popescu; iar 
la toamnă, d^sa a fost invitat să facă o expoziţie 
personală la Berlin. 

Pentru afirmarea artei româneşti şi bine¬ 
voitoarea atenţiune ce începe a i se arăta din¬ 
colo de hotarele ţării, trebuie să fim recunos¬ 
cători d-lui Ştefan Popescu. Regretăm numai 
că succesele din străinătate i-au reţinut acolo 
cele mai valoroase din pînze, împiedicîndu-ne 
astfel să ne putem face o idee completă de 
ultimele sale progrese. Judecind însă chiar nu¬ 
mai după ce vedem aci, se justifică îndeajuns 
locul de frunte ce, alături de d-nul Verona, 
trebuie să i se dea între membrii societăţii. 

Din ultimele expoziţii, d-nul Popescu ne era 
cunoscut ca foarte abil desinator, entuziast cer¬ 
cetător şi cunoscător al artei pămîntene. Acum 
ni se revelează ca tot aşa de bun interpreta tor 
al culoarei. «Marinele»- sale sînt de o frăgezime 
şi o transparenţă a culoarei, care dovedesc cît 
de adine emoţionat e artistul în faţa naturii şi 
cît de limpede ştie totdeodată să înfăptuiască 
impresia simţită. O zi de slujbă în Bretania este 
una'din cele mai luminoase pînze din expoziţie: 
şi a reda în culori vibraţiunile razelor solare, 
este desigur una din cele mai grele probleme 
ale artei. Grupurile compacte de credincioşi 
sînt distribuite cu multă dibăcie; ele denotă 
o mare uşurinţă şi siguranţă în compoziţie. Din¬ 
tre variatele înfăţişări sub care ne prezintă 
Notre Dame de la Joie prefer pe cele discrete 
ca lumină, care cu toată sobrietatea lor sînt de 
o rară distincţiune. Simplificînd detaliurile, 
d-sa ne dă însă, în puţine elemente, aspectul 
iundamental şi adevărat al firii. Nu efectele 
uşoare, ci calităţile serioase ale puternicului său 
talent i-au creat reputaţia sa. 

D-l Verona, de asemenea, părăsind deocam¬ 
dată marile compoziţiuni, s-a dedat cu totul 
problemelor coloristice. Panoul d-sale, pe cît de 
interesant pentru adevăraţii cunoscători, pe atît 
se pare de straniu celor neiniţiaţi, tocmai din 

cauza exuberanţei culoarei. Impresia ce produc 
aceste pînze e intr-adevăr adîncă şi în faţa lor 
se simte sinceritatea şi pătrunderea cu care 
artistul priveşte în jurul său. Lucrările sale au 
valoare tocmai pentru că sînt simple, puţin 
meşteşugite şi foarte apropiate de realitate. El 
pune alături culorile, fără altă preocupare decît 
de a reda exact impresia căpătată; ştie însă să 
ţină seamă de învelişul luminos al aerului în¬ 
conjurător şi de aceea culorile lui se atenuează, 
se armonizează reciproc, după cum şi în natură 
lumina îmblînzeşte contrasturile. Unul dintre 
cele mai îndrăzneţe studii, plin de lumină şi 
de o culoare vie, e intitulat «plein air»; sub a- 
ceastă denumire însă trebuie cuprinse toate lu¬ 
crările sale. In «începutul de joc», cu petele cele 
vesele de soare, ce plutesc pe verdele intens al 
tufişilor se dezvăluie întreaga sa tendinţă. Re¬ 
gretăm că deocamdată, în afară de puţine ta¬ 
blouri, nu avem înaintea noastră decît studii, 
schiţe. Prezenţa lor e motivată prin demonstra- 
ţiunea ce artistul vrea să dea despre aceste in¬ 
teresante cercetări ale sale. Aplicarea rezulta¬ 
telor obţinute la compoziţii mai îngrijite va da 
opere desăvîrşite, pe care cu nerăbdare dai* cu 
încredere le aşteptăm. 

Cu aceste observaţiuni sumare aş putea în¬ 
cheia darea de seamă asupra secţiunii picturi¬ 
lor, căci ceilalţi artişti nu se disting prin nimic 
nou faţă de lucrările lor anterioare. Din apro¬ 
pierea operelor lor, se poate însă mai bine ho¬ 
tărî valoarea individuală a fiecăruia. 

Astfel d. Lukian rămîne neîntrecut în acua¬ 
rele şi pasteluri care formează nota sa dis¬ 
tinctivă. El e simpatic şi sincer mai presus 
de toate. De la bariera Filantropiei, de pildă, 
cu toată simplicitatea — aş zice chiar sărăcia 
— subiectului, rămîne o însemnată operă de 
artă, prin sobrietatea şi justa interpretare a ce¬ 
lor văzute. E atîta delicateţă, o aşa de subtilă 
nuanţare a valorilor în acest peisagiu în apa¬ 
renţă aşa de monoton, de searbăd! Mai toate lu- 

crările sale se disting prin caracterul particular 
ce ştie să le imprime. 

D. Vermont îşi menţine frumoasa d-sale re¬ 
putaţie prin importantele vederi din ţară. Din 
tabloul său La Monăstire, respiră o adîncă me¬ 
lancolie, produsă prin efectele de culoare. închi¬ 
narea păstorilor e interesantă ca compoziţie şi 
distribuţia luminilor; scena biblică e transpor¬ 
tată în timpul şi mijlocul nostru, fără a fi pen¬ 
tru aceasta mai puţin impunătoare. 

Cu totul altfel se prezintă d-1 Kimon Loghi 
care, contrar curentului picturii de azi şi, pa- 
re-se, în contra chiar a pornirilor sale lăuntrice, 
îşi impune im gen cu totul nepotrivit cu tem¬ 
peramentul său. De aceea nici una din nume¬ 
roasele sale lucrări nu se impune. Sînt toate 
prea convenţionale atît ca subiecte cît şi ca cu¬ 
loare. Influenţele picturii romantice îl urmăresc 
încă prea tare, pentru a lăsa să străbată perso¬ 
nalitatea sa. Căci incontestabil este că d-sa încă 
nu şi-a găsit calea şi se pierde în tot felul de 
încercări. 

D-1 Strîmbulescu în ultima d-sale fază se 
declară partizan al liniei mai mult decît al ou- 
loarei. Desenurile sale sînt ireproşabile şi de o 
acurateţă academică; picturile, din contră, reci. 
Să nu aibă oare mai multă putere de coloraţie, 
mai mare strălucire, vestitul soare al cîmpiei 
româneşti? înclin a crede că d-sa se resimte, 
fără de voia sa, poate, de influenţa ultimelor 
lucrări ale d-lui Grigorescu. Orice îndoieli, însă, 
le-ar putea lesne înlătura prin lucrări de valoa¬ 
re, ca cele de cîţiva ani în urmă. 

Discret şi fără a căuta efecte mari este d. 
Artachino, a cărui pictură sinceră are merite, 
cu toate că nu deşteaptă mare interes. Bine 
observate sînt studiile sale de zăpadă. Regretăm 
că n-a expus în anul acesta nici unul din fru¬ 
moasele sale desenuri, în care îl ştiam foarte 
meşter. 

D-1 Grant, stabilit în Franţa, trimite cîteva 
scene de interior din Bretania; acuarelele sînt 
mai transparente, mai pline de viaţă şi deci cu 

mult mai superioare lucrărilor în ulei. Efectele 
de lumină în acestea din urmă sînt prea cău¬ 
tate şi nu întotdeauna direct motivate. 

D-l Pătraşcu, care în alte expoziţii promitea 
mult prin serioasele sale studii din Vitre, nu se 
mai ţine la aceeaşi înălţime cu picturile sale 
din ţară. Se mulţumeşte cu simple indicaţiuni, 
fără a studia impresia totală a subiectelor alese. 
Urmînd pe această lunecoasă pantă, va cădea în 
curînd în banalitatea inerentă lucrărilor super¬ 
ficiale. 

Dintre ceilalţi artişti admişi să expună îm¬ 
preună cu membrii Tinerimii, numai puţini me¬ 
rită să fie menţionaţi. D-na Cuţescu-Kunzer 
prezintă un nud cu multă pricepere studiat; su¬ 
biectul ales dovedeşte că d-sa se preocupă mai 
mult să dea o măsură a însuşirilor şi cunoştin¬ 
ţelor sale serioase, decît să facă ceva frumos şi 
pe placul mulţimii. 

D. Mărculescu cu interioarele sale se afirmă 
tot mai bine. Foarte pronunţată este la d-sa 
sensibilitatea valorilor, ceea ce face ca să fie tot¬ 
deauna armonios. Tehnica deşi migăloasă e însă 
îngrijită şi dă rezultate bune, avînd o notă per¬ 
sonală, ceea ce înseamnă mult. 

Dintre cei mai tineri, cei proaspăt ieşiţi din 
Academii, unul singur, se impune atenţiunii 
noastre şi anume d. J. Al. Steriade. 

Atît desenurile cît şi picturile sale poartă pe¬ 
cetea unei individualităţi artistice; toate au ca¬ 
racter şi o asemenea fundamentală însuşire îl 
va scuti, desigur, de banalitatea curentă. Ur¬ 
măresc cu plăcere şi mulţumire desfăşurarea ca¬ 
lităţilor sale, în care am multă încredere. Che^ 
zăşii sigure sînt de pe acum Colţul de circiumă 
din Concarneau şi «ţigăncile» sale pline de 
viaţă. 

Dintre absolvenţii şcolii din Bucureşti ex¬ 
pun d-nii Baltazar, Kraus şi Henţia. 

Sculptura şi în anul acesta se manifestă 
nu prin opere monumentale, dar de reală va¬ 
loare a fruntaşilor ei, d-nii O. Spaethe şi F. 
Storck. Căinţa d-lui Storck e o bucată prin care 

sculptura românească se clasează de la sine 
alături de şcolile din străinătate cele mai mo¬ 
derne şi mai cu vază. Torsul femeii e tratat 
cu multă ştiinţă şi vădită emoţiune; vibraţiu- 
nile marmurii redau perfect intenţiunile artis¬ 
tului. Bustul de bronz cu toată asimetria tră¬ 
surilor feţei şi a lipsei de frumuseţe este o 
frumoasă operă de artă, tocmai din cauza na¬ 
turalismului în care e conceput. 

D. Spaethe, maestrul neîntrecut în repre¬ 
zentarea fizionomiilor cu mijloacele simple 
ale «măştii», ne dă şi în anul acesta un su¬ 
perb exemplu în «masca d-lui G.», de un efect 
uimitor. 

Prin «ciobanii» săi îmbogăţeşte cîmpul 
sculpturii noastre cu subiecte într-adevăr dem¬ 
ne de ea. Primii «ciobani» turnaţi în bronz sînt 
prea demni şi fideli reprezentanţi ai origina¬ 
lelor, care în artă nu ne erau cunoscuţi pînă 
acum decît prin picturile grigoresciane. Tăria 
materialului şi patina bronzului se potrivesc 
şi mai bine decît transparenţa vopselelor, pen¬ 
tru a întrupa pe voinicii noştri păstori, cu 
faţa smeadă şi muşchi într-adevăr oţeliţi. 

A trebuit însă măiestria d-lui Spaethe pen¬ 
tru a trage folos din această notă particulară 
care, generalizîndu-se, va îmboldi, sper, şi pe 
ceilalţi confraţi la lucrări mai puţin banale 
prin tendinţele lor de clasicism' învechit. 

Şi astfel, pe nesimţite, «Tinerimea artis¬ 
tică» îşi îînplineşte misiunea de a împrospăta 
arta românească pe toate tărîmurile. 

13. Odobescu arheolog 

Personalitatea lui Odobescu. atît de armonioasă 
şi impunătoare în întregimea ei, nu pierde 
nimic din strălucirea sa, nici chiar atunci cînd 
o privim numai sub o singură faţă. Lăsînd 
chiar la o parte nepreţuita sa moştenire lite¬ 
rară, concepţiile şi operele sale din domeniul 
mai restrîns numai al artei ar fi singure de 
ajuns, pentru ca el să-şi menţină locul de 

frunte ce şi-a asigurat în istoria culturală a 
României. 

Denumirea de arheolog, ce e strîns legată 
de numele lui Odobescu, nu dă o imagine justă 
a vastei sale activităţi artistice. Calificativul 
în sine e mult prea arhaic pentru un modern 
ca el. Căci, deşi pe nedrept, dar de către cei 
mai mulţi, azi încă, arheologia e considerată 
ca o ştiinţă moartă, ce nu se preocupă de in¬ 
teresele actualităţii. Nu sub acest aspect tre¬ 
buie văzut însă Odobescu. El ştiu să dea im¬ 
portanţă şi viaţă nouă epitetului pedant şi măr¬ 
ginit. Sub haina cea veche apare o ştiinţă nouă 
şi atrăgătoare. Odobescu e nu numai singu¬ 
rul reprezentant al artei clasice în ţară, dar 
şi «divulgatorul cunoştinţelor de arheologie 
românească » cum cu modestie, îi place să so 
numească singur. 

însemnătatea lui artistică, ca şi cea lite¬ 
rară, e îndoită: pe de o parte constă în influ¬ 
enţa directă ce a avut asupra educaţiunii con¬ 
timporanilor săi, pe de alta în operele de o 
valoare netăgăduită ce ne-a lăsat. Sub primul 
aspect, el a fost timp de o generaţie — şi toc¬ 
mai a generaţiei celei mai bogate în persona¬ 
lităţi de mîna întîi — arbitru suprem în ches¬ 
tiunile de artă. Timp de mai bine de un sfert do 
veac, nu a fost în ţara românească manifes¬ 
taţie artistică care să nu purceadă de la el, 
sau să nu fie cel puţin sub directa lui înrîurire. 
Cuvîntul lui era de toţi primit cu chag şi ur¬ 
mat cu sfinţenie. 

S-ar putea bănui că Odobescu a izbutit să-şi 
creeze această supremaţie nediscutată nu nu¬ 
mai pe temeiul adevăratelor sale talente şi 
cunoştinţe artistice, dar mai ales prin farme¬ 
cul neîntrecut al personalităţii sale. Căci, în- 
tr-adevăr, entuziasmul cu care maestrul îm¬ 
brăţişa toate chestiunile de artă, căldura co¬ 
municativă şi puterea de persuasiune cu care 
ştia să le înfăţişeze reuşeau să convingă chiar 
şi pe cei mai sceptici. Orice chestiune, fie ea 
oricît de aridă în sine, devenea atrăgătoare şi 

simpatică prezentată fiind cu meşteşugul lui 
Odobescu. Aceste însuşiri, cu totul inerente de 
persoana lui, s-au stins însă deodată cu el. 
Azi după scurgerea atîtor ani, farmecul firii 
sale şi vorba sa cea caldă şi plăcută, care vor 
fi contribuit în bună parte la succesul de odi¬ 
nioară, nu ne mai pot influenţa. Dar dacă 
acum încă scrierile lui prezintă pentru noi ace¬ 
laşi interes, trebuie să le recunoaştem, în afară 
de cele pomenite, şi alte calităţi intr-adevăr 
superioare, care singure au putut să reziste 
timpului. 

Deşi urmărind un plan bine hotărît şi răs- 
punzînd cerinţelor speciale ale epocii sale, Odo¬ 
bescu avea pare-se în vedere şi viitorul. Pla¬ 
nurile sale de organizare a artei în România 
sînt aşa de minunat şi larg concepute incit 
şi-au păstrat importanţa lor chiar şi astăzi. 

In actualitatea scrierilor sale, chiar după 
trecerea a peste 30 ani, rezidă, cred, cel mai 
mare merit şi cea mai frumoasă laudă ce i se 
poate aduce. Şi acest caracter de nestrămutată 
valoare a operei sale se explică prin concep¬ 
ţia înaltă şi unitară a celui ce a făurit-o. Căci 
Odobescu a fost mai presus de toate un su¬ 
flet de artist. Şi tot ce a făcut poartă această 
ştampilă puternică. 

Ca scriitor şi conferenţiar, critic sau arheo¬ 
log, peste tot şi întotdeauna preocuparea lui 
particulară este înfăţişarea artistică a subiec¬ 
tului său. «Iubitor din fire al frumosului şi 
al artelor frumoase», cum singur se spovedeşte, 
el caută să pună în evidenţă valoarea etică şi 
mai ales estetică a producţiunilor omeneşti. «în 
neştiinţa şi în neputinţa de a crea pe desfă¬ 
tătorul cîmp al artelor, el se mărgineşte in¬ 
tr-un rol mai modest: acela de a urmări în 
trecut rămăşiţele artei străbune şi de a înre¬ 
gistra rezultatele cercetărilor sale, care pot fi 
de vreun folos pentru arta viitoare». Aceas¬ 
tă misiune însă o împlineşte cu atîta dra¬ 
goste, incit pe nevrute deşteaptă şi la alţii 
aceeaşi iubire pe care o are el pentru subi- 

ectul său. Căci se vede, că de plăcere s-a con¬ 
sacrat acestor studii. Dacă n-ar fi fast împins 
de imboldul lăuntric al celor închinaţi artei, 
desigur că s-ar fi lăsat şi el pradă boalei poli¬ 
ticianismului, care bîntuia şi în vremea lui. El 
s-a simţit însă «purtat prin aplecări fireşti» 
către studiul artei, căreia şi-a închinat viaţa 
întreagă. Ii era sădită în suflet noţiunea «fru¬ 
mosului, cel mai gingaş, cel rrtai ademenitor 
instinct al naturii omeneşti». 

Era, dar, firesc ca o aşa desăvîrşită perso¬ 
nalitate să fi avut o atît de covîrşitoare influ¬ 
enţă asupra contemporanilor săi, tocmai într-o 
ţară unde arta era aşa de puţin răspîndită şi 
într-o vreme cînd totul era în formaţiune. De 
aceea s-ar micşora chiar meritele lui, dacă 
ne-am mulţumi a-1 judeca numai în cadrul 
restrîns al activităţii sale obişnuite. Pentru ca 
să ne putem da seamă de valoarea operei sale, 
unică pînă azi în hotarele ţării noastre, va tre¬ 
bui să o judecăm paralel cu altele similare ale 
popoarelor cu mult mai vechi în civilizaţie 
decît noi. Printr-o astfel de comparaţie numai, 
vom putea să facem să reiasă meritele adevă¬ 
rate ale lui Odobescu. 


Lucrarea care ne dezvăluie mai bine ideile 
sale despre artă în genere şi felul său de a 
o înfăţişa este monumentala sa Istorie a ar¬ 
heologiei. 

Singurul volum tipărit (un 8° de 763 pa¬ 
gini) conţinînd cincisprezece prelegeri libere 
ţinute la Universitate în 1874—5, constituie 
numai partea introductivă a cursului său de 
arheologie. 

E inutil să adaog că în limba românească 
ea a fost şi a rămas încă singura scriere asu¬ 
pra acestui subiect. Nu fără interes este însă a 
se şti că, şi în cîmpul mai larg al literaturii 
europene, opera lui Odobescu ocupă un loc 
aparte. Cu drept cuvînt, dar el accentuează 

în prefaţa sa că «lipsa unei lucrări de felul 
acesta se simte acum (1877) pretutindeni. Nici 
o limbă nu posedă un manual de arheologie, 
în care să fie atinse chiar şi numai în treacăt 
feluritele ramuri ale cunoştinţelor noastre an- 
ticarice . ..» Fără a-şi face iluzii asupra greu¬ 
tăţii lucrării sale, singur adaogă că «oricît de 
imperfectă ar ieşi cercarea lui, ea va dovedi 
cel puţin că şi limba română cată azi a trage 
o brazdă cu folos pe ţarina culturilor moderne». 
E cu atît mai meritorie această primă brazdă 
trasă de Odobescu, cu cit nici pînă astăzi chiar 
planul său nu a fost pe deplin realizat în vreo 
ţară. 

Singura lucrare ce poate să se compare cu 
cea românească este «Manualul de arheologia 
ariei» a lui C. B. Stark, apărut trei ani mai 
în urmă; şi acesta însă a rămas neterminat. 
Departe, dar, de a fi o simplă imitaţie sau 
compilaţie, cum se iveau multe. Intr-o vreme 
cînd cărţi româneşti de ştiinţă aproape nu exis¬ 
tau, opera lui este cu totul originală. 

Mai rrtult încă: pe cînd în lumea savantă 
a Europei chiar noţiunea «arheologie» nu era 
încă bine lămurită, Odobescu, cu o rară pă¬ 
trundere a spiritului său cel vast, stabileşte 
sfera adevărată a arheologiei. Concepţia pro¬ 
fesorului român din 1874 este în urmă con¬ 
sacrată ca cea mai nemerită şi mai justă; azi 
e universal admisă. O excepţie regretabilă, fi¬ 
reşte, se face în patria savantului român chiar, 
unde, după moartea lui, ştiinţa arheologică a 
fost din nou retrogradată la starea primitivă 
din care el o emancipase. 

Meritul mare al lui Odobescu este de a fi 
indicat deosebirile fundamentale ce despart ar¬ 
heologia de filologie, cu care pînă la el şi chiar 
mai în urmă era confundată. Era firesc, de 
altfel ca, faţă de puţinele monumente antice 
ce se cunoşteau, studiul lor să se fi făcut la 
început mai mult pe baza izvoarelor scrise, re¬ 
lative la acele monumente. Cînd însă muzeele 
începură să se umple cu monumente auten- 

tice ale antichităţii, arheologia nu mai avea 
nevoie de sprijinul dubios al filologiei; operele 
de artă se impuneau prin frumuseţea lor pro¬ 
prie. Transformarea cea mare a arheologiei s-a 
împlinit atunci cînd, înlăturînd sorginţile scrise, 
omul modern s-a decis a judeca cu ochii săi, 
iar nu prin spusele altora, valoarea formală a 
sculpturilor antice. 

Dintr-o îndeletnicire mai mult cărturărească, 
cum a fost în mare parte în primul secol al 
existenţei sale, arheologia se transformă deci 
în curînd într-o speculaţie mai irtult estetică. 
De unde la început ea se putea trata prin sim¬ 
pla interpretare de texte şi nu necesita decît 
cunoştinţe filologice, studiul ei reclamă în urmă 
mai ales o bună conformare a organului vă¬ 
zului şi o justă apreciere a acestuia. Arta per- 
cepîndu-se prin văz, ca şi muzica prin auz, de 
predispoziţia naturală a organelor corespun¬ 
zătoare depinde reuşita educaţiunii în ambele 
cazuri. Nu învăţămîntul filologic, ci educaţia 
artistică formează baza modernă a arheologiei. 
Din pur speculativă, arheologia se transformă 
în ştiinţă exactă, se ocupă de «obiecte reale, 
care se pot pipăi, care au forme sau plastice 
sau grafice şi astfel cad de-a dreptul sub sim¬ 
ţul vederii; obiecte lucrate de mîna omu¬ 
lui... producţiuni ale unei inspirări artistice, 
odoare închinate instinctului estetic al ome¬ 
nirii», cum aşa de bine le defineşte Odobescu. 
Nu prin interpretări de texte vechi, ci prin 
contemplarea operelor chiar, nu în biblioteci, 
ci în rrfuzee se face arheologia cea nouă. 

A mai insista aci asupra acestui punct, e 
inutil, deoarece azi chestiunea nu mai suferă 
nici o discuţie. E universal recunoscut că nu 
poate fi arheolog decît cel ce ştie să vadă 1 . 
Şi Odobescu avea ochiul exersat, ca nici un 
altul, prin îndelungatele sale studii în muzee. 

1 «Wer Archăolog sein will, mus vor aliem sehen 
konnen». Sittl. Archâologie der Kunst, Munchen, 1895; 
pag. 1. 

Pe vremea lui însă această diferenţiere fun¬ 
damentală nu fusese încă aşa de categoric for¬ 
mulată. Cu atît mai mare este deci meritul lui 
de a fi presimţit şi pus în practică ceea ce ge¬ 
neraţiile viitoare au generalizat în urmă. De 
unde pînă aci, dar, arheologia era conside¬ 
rată ca o ramură dependinţe de filologie, 
Odobescu, inversînd rolurile, dovedeşte că 
pe cînd arta veche se poate pricepe şi fără 
cunoştinţi aprofundate de filologie, aceasta 
din urmă însă nu se poate lipsi de aju¬ 
torul arheologului. «Cînd învăţătorul — cit de 
bun gramatic şi filolog să fie — se află totuşi 
lipsit de cunoştinţele etice şi estetice neapărat 
trebuitoare spre a pricepe în mod raţional tex¬ 
tul autorilor antici... atunci cele mai naturale 
şi mai preţioase concepţiuni ale esteticii clasice 
se transformă, din cauza neştiinţei în materie 
de arheologie, în imagini pocite şi enigmatice». 
Aceeaşi importanţă recunoaşte, cu drept, Odo¬ 
bescu, arheologiei şi ca istorie ajutătoare a is¬ 
toriei. «Păşind totdeauna odată cu istoria, ea 
singură o lămureşte, o explică, îi dă culori şi 
suflet, o învie, o împlineşte... Rolul arheolo¬ 
giei este de a urmări toate acele mărunte şi 
felurite manifestări ale vieţii sociale, toate a- 
cele producţiuni folositoare sau fantastice ale 
activităţii omeneşti, cercetînd întrucît acelea au 
putut înrîuri asupra marilor evenimente isto¬ 
rice, asupra destinelor omeneşti» (p. 14). Insis- 
tînd mai pe larg asupra foloaselor ce istoria 
poate trage din studiul arheologiei, el se rezu¬ 
mă în următoarea nimerită comparaţie, pe care 
o dau aci mai mult pentru frumuseţea ei literară, 
decît ca argument nou după cele înşirate mai 
sus. «Ca o tulpină uscată, cu vîrtoasele-i ra¬ 
muri răschirate şi înnegrite, ni se înfăţişează is¬ 
toria faptelor politice ale unui popor antic, de 
cîte ori noţiunile adunate prin cercetările mul¬ 
tiple şi variate ale arheologiei n-au venit să 
împodobească bătrînul trunchi cu fragede lăs¬ 
tare, cu frunziş verde şi lucios, cu flori vii şi 
parfumate, cu poame rumene şi gustoase, ba 

chiar şi cu acea pecingine rozătoare, cu acel 
vise parazit care a căşunat uscarea şi putre¬ 
zirea mîndrului copac» p. 16. 

Adoptînd, dar, de la ştiinţa arheologică nu¬ 
mai numele ei cel pedant, Odobescu nu numai 
că-i schimbă metoda, dar îi lărgeşte şi cuprin¬ 
sul. De unde la început ea îmbrăţişa numai 
operele antichităţii clasice, el însumă sub aceeaşi 
denumire toate manifestările artistice vechi ale 
trecutului, fără a exclude nici chiar pe acele 
ale poporului român din ultimii secoli chiar. 
Arheologia este pentru el egală cu «istoria ar¬ 
telor frumoase din timpii trecuţi». încă un re¬ 
zultat atins de atunci de către cercetătorul ro¬ 
mân, şi care mai tîrziu numai s-a adoptat de 
toţi. Trecînd prin fazele de diferenţiere, ca ar¬ 
heologie, a artei (Kunstarhăologie), arheologia 
creştină şi cea medievală, termenul a pierdut 
mereu din accepţiunea primitivă, cuprinzînd 
tot mai mult, pînă a se confunda în cele din 
urmă cu termenul generic de istoria artelor. 
S-a schimbat firma, după ce mai dinainte se 
modificase şi conţinutul. Căci arheologia în în¬ 
ţelesul primitiv de istoria artei antice nu mai 
formează astăzi decît un prim capitol al isto¬ 
riei artei generale. Desfăcîndu-se de mitologie, 
antichităţi şi filologie, cu care era contopită la 
început, arheologia clasică, din disciplină de 
sine stătătoare cum era, s-a orînduit acum la 
studiul artei generale. Chiar în universităţile 
germane, reprezentantele cele mai fidele ale 
clasicismului, învăţămîntul general al istoriei 
artei — Kunstgeschichte sau Kunstwissenschaft 
— e mult mai bine şi mai numeros reprezentat 
decît arheologia pură. Muzeele exclusiv arheo¬ 
logice de odinioară sînt copleşite azi de mu¬ 
zeele de artă generală. 

Dintru început condus de o prea justă pre¬ 
simţire, Odobescu inaugurase acest fel nou de 
a trata ştiinţa sa. Sub denumirea veche de Ar¬ 
heologie, profesorul român făcea istoria arte¬ 
lor şi estetica, aşa cum oficial se predă astăzi 
în străinătate. De aceea şi cursurile lui erau 

atît de atrăgătoare şi de instructive, şi astfel 
numai se explică marea înrîurire ce a avut asu¬ 
pra tuturor manifestaţiunilor artistice ale timpu¬ 
lui. Căci totdeauna el lega operele de artă ce 
interpreta de evenimente similare din vremea 
mai apropiată de noi, căutînd să tragă toate 
foloasele unei asemenea comparaţiuni. Nume¬ 
roase erau astfel învăţămintele cursurilor sale 
atît de originale şi atît de folositoare. 

Din prefaţa istoriei arheologiei se desprinde 
îndată concepţia largă a autorului despre ştiinţa 
ce tratează şi scopul îndoit ce urmăreşte. In 
general caută «să deştepte în juna generaţie 
cultă un spirit mai serios şi să-i puie la înde- 
mînă un criteriu solid, spre a judeca mai cu 
temei cultura omenirii în genere şi, în parte, 
moştenirile strămoşeşti ale patriei şi ale naţio¬ 
nalităţii noastre»?. 

Apreciind însemnătatea ce o are educaţiu- 
nea artistică în dezvoltarea culturală a unei 
naţiuni, Odobescu caută să dea cursului său, 
pe lîngă forma cea mai plăcută, deşi cu conţi¬ 
nut pur ştiinţific, şi o dezvoltare cît mai mare. 
Avînd înainte un public cu totul strein de ma¬ 
terie, el se fereşte «a tîmpi printr-o practică 
migăloasă şi stearpă minţile junimii», ci deş¬ 
teaptă din contră interesul pentru artă şi apre¬ 
cierea ei. Şi cu drept cuvînt, la sfîrşitul lee- 
ţiunilor sale, căutînd să justifice procedeele 
sale, arată că «scopul principal al unui astfel 
de învăţămînt, adevărat superior, nu este toc¬ 
mai de a înfige în memoria junimii, în răstimpul 
destinat studiilor universitare, oarecari anumite 
fapte şi regule tehnice, ci de a-1 înzestra inte¬ 
lectual cu o puternică armă de atac şi de apă¬ 
rare, cu un criteriu ştiinţific care îi lipseşte. 
Nu este de a-1 învăţa cutare porţiune mai mult 
sau mai puţin restrînsă dintr-o ştiinţă, ci de 
a-1 învăţa cum însuşi poate să înveţe cu spor 
orice porţiune a acelei ştiinţe». 

Condus de aşa înalte precepte pedagogice 
şi ajutat de comoara nesecată a cunoştinţelor 
sale, de darul graiului său neîntrecut şi de si- 

guranţa criticii sale artistice, nu e mirare ca 
prelegerile sale să fi atras un public foarte nu¬ 
meros şi să fi avut o aşa de salutară influenţă 
asupra lui. Profesoratul era pentru Odobescu 
nu o grea sarcină, ci un apostolat, pe care îl 
împlinea cu iubire sinceră a sufletului pătruns 
de însemnătatea şi frumuseţea misiunii sale. 
Catedra de arheologie era pentru el amvonul 
după care predica religia frumosului. 

Şi cu toate acestea, s-au găsit pizmaşi care 
să critice activitatea lui. Nici învinuirile nu i-au 
fost cruţate. La imputările că «face arheologie 
de pe saltea» răspunde înlăturînd confuziunea 
ce se făcea între aşa zişii anticari şi arheo¬ 
logi adevăraţi. Recunoscînd meritele particulare 
fiecăruia, Odobescu precizează însă: pe cînd 
anticarul nu e decît «zidarul care adună şi aş¬ 
terne simetric straturile de piatră; arheologul 
e artistul, priceput şi prevăzător, care combină 
şi înalţă edificiul» (p. 6). O asemenea distinc- 
ţiune era cu atît mai necesară cu cit şi atunci, 
ca şi în zilele noastre încă, erau «oameni care, 
lipsiţi de orice cunoştinţe dobîndite prin studii, 
îşi închipuiesc cu toată seriozitatea că sînt ar¬ 
heologi, ba arheologi serioşi şi erudiţi, lumină¬ 
tori ai societăţii, numai fiindcă au avut noro¬ 
cul ca ei să nimerească a săpa pămîntul, toc¬ 
mai pe acolo unde se brodesc să fie ascunse 
obiecte de prin vechime». Cu verva lui obiş¬ 
nuită ridiculizează, după cum se cuvine, pe a- 
ceşti pretinşi savanţi, după care «arheologia este 
meşteşugul de a săpa în pămînt spre a scoate 
dintr-însul pietre scrise, bănuţi şi cioburi pe 
care le cumpără şi le plătesc gros englezii, de 
cîte ori descoperitorul se va fi priceput a le 
tăinui în destul» (p. 9). 

El vedea mai departe decît aceşti simpli di¬ 
buitori. 

Sintetizarea cercetărilor individuale, formu¬ 
larea legilor generale prin care «să ne facă să 
preţuim manifestările frumosului în operele o- 
meneşti din trecut» era ţinta urmărită de Odo¬ 
bescu. 

Pe aceste pj-incipii generale este clădită is¬ 
toria arheologiei lui. A intra în amănuntele cu¬ 
prinsului aşa de bogat şi variat al celor 16 lec- 
ţiuni nu este locul aci. Citirea lor va fi însă 
totdeauna de mare folos celor ce se îndeletni¬ 
cesc cu asemenea studiu. Neapărat că vor fi 
de adăogat contribuţiunile noi venite în urmă. 
Oricît de învechită însă va fi cu vremea, ea nici¬ 
odată nu va pierde calităţile de concepţie şi 
frumuseţea limbii în care este scrisă. 

In vremea lor, aceste prelegeri au avut un 
răsunet mare şi «au provocat, într-adevăr, un 
oarecare avînt în cultura socială din ţara noas¬ 
tră» (pag. 181). Printr-aceasta chiar, cred, şi-au 
împlinit cu prisosinţă menirea lor. Cîte scrieri 
pot să-şi revindece asemenea merit? 

Istoria arheologiei lui Odobescu va rămîne 
pururea un monument frumos al literaturii şi 
ştiinţei române. Va mai fi fost şi un eveniment 
social binefăcător. 


Principiile dezvoltate în istoria arheologiei, 
Odobescu le aplică la toate scrierile sale pe 
care, din cauza numărului cel mare le vom 
putea numai cita aci rezervînd pentru altă dată 
o analiză amănunţită a fiecăreia. Răspîndite 
prin reviste ale timpului, ele au fost, în parte, 
reunite în cele trei volume de «Scrieri literare 
şi istorice» apărute în 1888. 

Spiritul şi tendinţa acestor lucrări, care ne 
vor pune din nou în evidenţă concepţia largă a 
autorului, singure ne interesează deocamdată. 

Tema lui Odobescu este foarte clară. Fie că 
se ocupă de «casa, veşmintele şi petrecerile 
ţăranului român», fie că ne expune «artele 
din România în periodul preistoric », sau vor¬ 
beşte « despre odoarele, manuscriptele şi cărţile 
tipărite din Monăstirile noastre», sau ne face 
«iconografia lui Traian»; în studiul asupra Curţii 
de Argeş sau în fine în marea sa operă «Le 
tresor de Petroassa», peste tot el este condus 

de acelaşi gînd: a scoate în evidenţă arta ţării 
sale şi dezvoltarea simţului artistic. Singur ne 
spune că ideea ce-1 frămîntă este, «dorinţa de a 
descoperi şi de a preţui ce rol a ocupat şi ocu¬ 
pă neamul românesc în rîndul popoarelor care 
au contribuit să dea forme plastice simţului 
moral al frumosului». Căci «o naţiune nu este 
adevărat mare şi civilizată numai cînd are in- 
stituţiuni politice foarte liberale şi mijloace de 
comunicaţiuni din cele mai practice şi izvoare 
active de o bogată producţiune industrială şi 
chiar spirite dedate celor mai adinei specula- 
ţiuni ştiinţifice, pe cînd îi lipseşte cultul frumo¬ 
sului» (II. 237, 240). 

Pătruns de adevărul tezei sale, Odobescu 
apostrofa cu energie pe contimporanii săi re¬ 
calcitranţi. Cît de juste şi bine venite mai sînt 
azi încă spusele magistrului! Căci numeroşi 
mai sînt, din nefericire, «cei care nu şi-au dat 
niciodată seama de înrîurirea binefăcătoare ce 
are simţămîntul frumosului asupra unei socie¬ 
tăţi, ei nu vor şti să preţuiască de cită necesi¬ 
tate poate fi dezvoltarea acestui simţămînt la o 
naţiune ce aspiră a se bucura de toate bunurile 
civilizaţiunii. Aceia sînt detractorii sau cel pu¬ 
ţin nepăsătorii artelor». 

Cuvintele sale au cu atît mai multă autori¬ 
tate, cu cît se simte convingerea intimă şi dez¬ 
interesată din care sînt pornite. 

Studiind cu de-amănuntul toate producţiu- 
nile artistice din ţară, de la cele mai simple u- 
nelte ale ţăranului pînă la cea mai înflorită 
arhitectură a monăstirilor, el a ajuns să se pă¬ 
trundă de spiritul ce domină toate aceste ope¬ 
re. Concluzia lui e că «există, pe de o parte, 
în starea latentă un instinct artistic propriu 
poporului român şi mai dezvoltat la dînsul de- 
cît la cea mai mare parte din naţiunile culte 
moderne; pe de alta, că chiar din puţinele mo¬ 
numente ce păstrăm de la străbunii noştri, pu¬ 
tem distinge în acele producţiuni ale trecutu¬ 
lui nişte caractere care constituie un stil artis¬ 
tic românesc, stil ce, în unele epoci mai feri- 

cite, dar din nefericire prea scurte, ale istoriei 
noastre, s-a învederat în opere cu care ne putem 
încă şi acum mîndri». (II, 258). 

Aceste constatări însă nu-1 amăgesc, ca pe 
mulţi dintre cei din zilele noastre, şi nu-1 fac 
să excludă orice influenţă străină în arta ro¬ 
mânească. Combate cu energie pe aceia, nume¬ 
roşi azi încă, care voiau să susţină că «pentru 
noi românii antichitate nu va să zică altceva, 
decît vechile instituţiuni ale românilor, din 
care noi ne tragem, întocmai ca muscoiul din 
armăsar» (Ist. arh. 794). Cu toată mîndria ce 
o simte de a se trage din viţa lui Traian, «cul¬ 
tul naţionalităţii nu l-a orbit niciodată în punc¬ 
tul de a lăuda şi gîştele din bătătură, sub cu- 
vînt că sînt urmaşe ale gîştelor din Capitol». 

Veşnic de actualitate va rămîne şi hazlia şi 
instructiva lui «criere « Fumuri arheologice, 
scoase din lulele preistorice de un om care nu 
fumează», îndreptată contra unuia din antica- 
rii-arheologi ai vremii sale. Dar cîte din încer¬ 
cările pretinşilor savanţi de astăzi nu s-ar pu¬ 
tea insera încă sub titlul general şi singurul 
nemerit de «fumuri arheologice». Nu destul de 
des trebuie repetate sfaturile lui Odobescu: 
«să ne păzim de acele naivităţi, vrednice de 
rîsul lumii, care fac să răsară mereu, tot în ţară 
la noi, cînd săbii de-ale lui Absalom, cînd inele 
de-ale lui Iuliu Cezar, cînd lulele ale lui De- 
cebal». 

Numai aceia care, nedîndu-şi seamă de va¬ 
loarea reală a lui Odobescu, au desconsiderat 
sfaturile sale, s-au făcut culpabili de aseme¬ 
nea greşeli. De aceea cred că am avut dreptate 
să atrag de la început o deosebită atenţiune 
asupra actualităţii operei sale şi a autorităţii ce 
trebuie să i se acorde încă în chestiuni de artă. 
O probă, între multe altele, a acestei influenţe 
este rolul ce Odobescu l-a avut în reconstrui¬ 
rea Monăstirii episcopale de Argeş. 

O simplă notă, adaosă la cuvîntarea sa « Bi¬ 
serica de la Curtea de Argeş şi legenda meşte¬ 
rului Manole», publicată în voi. II al scrierilor 

sale, ne aminteşte despre aceasta. Nota merită 
să fie reprodusă aci şi pusă într-o mare lumină, 
mai ales că alţii s-au împăunat cu gloria ce se 
cuvenea iniţiatorilor adevăraţi ai acestei lu¬ 
crări. 

De fapt, restaurarea bisericii s-a început la 
1875 din iniţiativa d-lui Titu Maiorescu, Mi¬ 
nistrul Cultelor pe atunci. Odobescu încă din 
1872, din timpul trecerii sale prin acelaşi mi¬ 
nister, se preocupase de restaurarea măreţului 
edificiu. Raportul foarte amănunţit ce s-a ela¬ 
borat şi redactat în numele unei comisiuni spe¬ 
ciale de către Odobescu a servit drept bază 
lucrărilor arhitectului A. Lecomte du Noiiy, 
pentru ducerea la bun sfîrşit a acestei însemnate 
opere.* 


* Este posibil ca Alexandru Odobescu să fi redac¬ 
tat acest raport, pe baza căruia E. A. Lecomte de 
I\ oiiy avea să restaureze deformînd o serie de mo¬ 
numente religioase din România, pornind de la pres¬ 
tigiul de care se bucura acesta în Franţa, ca discipol al 
celebrului Viollet-le-Duc, şi de la prietenia pe care 
i-o purta încă din perioada şederii sale în Franţa, ca 
secretar al legaţiei române de acolo. Pe de altă par¬ 
te, Lecomte de Noiiy era sprijinit de Titu Maiorescu, 
ministrul cultelor în anul venirii lui Lecomte de Noiiy 
în România, 1875, iar Al. Tzigara-Samurcaş păstra 
mentorului Junimii o adevărată veneraţie. Se pare 
însă că raportul lui Alexandru Odobescu era un con- 
traraport, scris la rugămintea lui Lecomte de Noiiy, aşa 
cum acesta o sugerează într-o scrisoare din 1879 către 
Alexandru Odobescu, vorbind despre „ce miserable 
rapport d’une commision si etrangement composce.. 

şi care-1 mîna deseori . â regretter d’avoir quit- 

te cette bonne France ou il fait bon vivre, quoi qu’ii 
en disent Ies jaloux, et d’avoir mene, dans ce desert 
mal famâ, une si triste existence!” In acest desert 
7 nai fame, care-1 primise, pe bună dreptate, destul de 
ostil, Lecomte de Noiiy nu putea să-i fie decît recu¬ 
noscător lui Alexandru Odobescu, spunîndu-i: „ ... vous 
qui n’avez cessâ de me prodiguer Ies tâmoignages Ies 
plus flatteurs d’estime et de sympathie." (Emile Andre 
Lecomte de Noiiy către Alexandru Odobescu, în Ale¬ 
xandru Odobescu şi corespondenţii săi, documente li¬ 
terare, ediţie de Filofteia Mihai şi Rodica Bichiş, Edi¬ 
tura Minerva, Bucureşti, 1984, p. 241). 

(C.D.7.) 

Din nefericire nu s-a dat aceeaşi ascultare 
şi altor scrieri ale lui Odobescu asupra necesi¬ 
tăţii restaurării monăstirilor noastre. Rătăcirea 
rapoartelor lui în arhivele ministerului a avut 
de rezultat ruinarea monumentelor semnalate 
de el. 

împlini-va generaţia noastră dezideratele 
încă de actualitate ale lui Odobescu, pe care el 
n-a avut fericirea să le vadă întrupate? Ori îl 
va urmări şi în mormînt fatalitatea ce i-a 
curmat înainte de vreme şi pe neaşteptate viaţa 
şi firul activităţii sale. 

Neisprăvită, ca şi viaţa lui, a rămas şi opera 
sa cea mare asupra comoarei de la Pietroasa 1 , 
populara cloşcă cu puii de aur. 

în «Pia desideria», cuvîntarea-i academică 
din 1887 cu care se încheie al 3-lea şi ultimul 
său volum de Scrieri, se înşiră toate peripeţiile 
triste ale acestei lucrări. Cu atît mai dureroase 
i-au fost toate piedicile, «ponoasele şi cleveti¬ 
rile ce şi-a atras asupră-i» care au întîrziat toc¬ 
mai această publicaţiune, cu cît, singur o spune, 
«avea toate cuvintele de a ţine la ea ca la 
principala sa operă de ştiinţă». 

Deşi scrisă în limba franceză, concepţia şi 
munca întreagă este a lui. Nimeni n-are să-i 
revendice vreun merit. Este singura scriere ar¬ 
tistică prin care s-a strecurat şi un nume ro¬ 
mânesc în literatura ştiinţifică străină. Ea poar¬ 
tă, de altfel, ca şi celelalte lucrări, caracterul 
particular personalităţii lui. E concepută în 
aceeaşi măsură largă. Pornind de la descrierea 
tezaurului de la Pietroasa, Odobescu face pen¬ 
tru întîia dată un întreg istoric al orfăurăriei 
antice, cu scop de a face să reiasă şi mai bine 
locul ce se cuvine obiectelor găsite la noi. A 
adus astfel pe de o parte «în vederea erudiţiu- 
nii europene un element de arheologie gene- 

1 Le tresor de Petrossa. Hisiorique, description. 
Etude sur l’orfi’vrerie antique. Ouvrage publie sous Ies 
auspices de S. M. le Roi Charles I-er de Roumanie. 
Avec 372 illustr., chromos et heliogravures. Paris, 1900. 
Imp. folio, (XXXVIII. 514; II-e v. 111; IlI-e v. 26 pp). 

rală aproape nou sau, în orice caz, nu încă 
coordonat, pe cînd totdeodată îi punea sub 
ochi un nestemat tezaur al ţării şi al muzeu¬ 
lui nostru». Totuşi el se crede obligat a se scuza, 
silindu-se să dovedească că «sub firma restrînsă 
şi cam specializată, lucrarea sa poate aduce 
rod felurit şi îmbelşugat atît pe tărîmul isto¬ 
riei naţionale, cît şi pe acela al artelor antice, 
răsădite în ţară la noi». Oricît de vastă, lucra¬ 
rea i se părea încă prea mică lui Odobescu. 
Păcat că nu i-a fost dat să termine, aşa cum 
o croise, decît partea întîia a lucrării şi descrie¬ 
rea a cîtorva numai din bucăţile comoarei. 

Oricum, năzuinţa i s-a împlinit: această 
operă rămîne cum dorea el «cea mai temeinică 
zestre ştiinţifică», care face fală nu numai lui 
Odobescu, dar şi neamului său. 

Ultimul articol al lui Odobescu, «priviri asu¬ 
pra stilului în arte», a apărut în anul premer¬ 
gător tragicului său sfîrşit. E sintetizarea vede¬ 
rilor sale estetice şi aplicarea teoriei sale asu¬ 
pra stilurilor etnice şi a condiţiunilor speciale 
ale unui stil naţional, o dezvoltare a germe¬ 
nilor cuprinşi în primul său studiu publicat în 
Convorbiri literare din noiembrie 1908. Ace¬ 
leaşi probleme l-au preocupat de la început 
pînă la sfîrşitul vieţii sale. Astfel se încheie, 
veşnic consecventă, cea mai frumoasă activitate 
artistică a literaturii româneşti. 


Arheolog cînd făcea literatură şi literat cînd 
scria asupra artei, Odobescu trebuie privit sub 
acest îndoit aspect, deşi cu greu se poate des¬ 
părţi unul de altul. Căci firea lui de artist pre¬ 
domina în toate. 

In arheologie el a fost unul din promotorii 
ştiinţei generale chiar şi întemeietorul istoriei 
artei româneşti îndeosebi. 

Valoarea lui? 

Se măsoară după năzuinţele generaţiei ce 
l-a urmat. 


www.dacoromanica.ro 


152 


Idealul artistic al acesteia este încă Odo- 
bescu. 

Odobescu şi muzeele. Printre preocupările 
artistice ale lui Odobescu, muzeele ocupau şi 
ele un loc însemnat. Şi deşi el a lăsat altora 
onoarea direcţiunii, totuşi lui se datoreşte în 
bună parte constituirea Muzeului nostru de an¬ 
tichităţi. De el au fost semnalate şi apoi colec¬ 
ţionate cele mai multe din odoarele bisericeşti, 
formînd secţiunea principală a Muzeului, la 
care, în afară de unele pietre, nu s-a mai adău¬ 
gat, în urma lui Odobescu, decît dezordinea 
actuală. 

Dar în afară de sporirea Muzeului naţional, 
Odobescu mai este întemeietorul unui alt mu¬ 
zeu, de a cărui urmă nu se mai ştie nimic azi. 
E colecţia de reproduceri în gips după princi¬ 
palele opere ale sculpturii antice. Instalate la 
început în localul şcolii normale superioare, ele 
au trecut apoi într-una din sălile de jos ale A- 
teneului, unde făcea Odobescu cursul său cel 
minunat. Azi, cînd arheologia în sensul modern 
al cuvîntului nu se mai face la noi, e firesc ca 
şi începutul de colecţie alcătuită anume într-a- 
cest scop să fie dat uitării. M-am încercat, sînt 
acum tocmai zece ani, să atrag atenţia celor în 
drept asupra nevoii de a se continua opera 
aceasta a lui Odobescu, dar am fost cu dina¬ 
dinsul împiedicat să fac ceva. 

Sper că vor veni şi vremuri mai senine, cînd 
umbra lui nu va mai supăra pe nimeni şi a- 
tunci se va relua, complectîndu-se, programul 
stabilit de el. Atunci va fi de folos, sper, şi pro¬ 
iectul cu toate indicaţiunile necesare ce-1 alcă- 
tuisem acum zece ani, în vederea complectării 
Muzeului de sculptură comparată început de 
neuitatul meu profesor de arheologie. în lipsa 
unui atare muzeu, necesar nu numai pentru 
învăţămîntul universitar, dar chiar al şcoalei de 
arte frumoase, sînt nevoit să mă mulţumesc cu 
proiecţiunile, pe care tot Odobescu cel dintîi 
le-a introdus în şcolile noastre. 

Şi în alcătuirea noului Muzeu de artă na¬ 
ţională, Odobescu are partea sa de colaborare. 
Albumul cu splendide reproduceri după mo¬ 
numentele din ţară dăruit Muzeului de M. S. 
Regele, a fost executat din iniţiativa şi sub pri- 
veghierea lui Odobescu. însărcinat în 1860 să 
cerceteze monăstirile din ţară, el prezintă mi¬ 
nisterului pe lingă raportul său, şi un «Album 
arheologic şi pitoresc», «compus din 110 planşe 
în care vederile cele mai frumoase şi antichi¬ 
tăţile cele mai interesante sînt reprezentate cu 
mult talent, în ulei, în acvarelă şi în sepie» de 
către pictorul elveţian H. Trenk. Dorinţa lui 
Odobescu de a se reproduce aceste originale 
este în parte azi realizată. 

In muzeografie, ca şi în întreg domeniul 
artei, tot lui îi datorim cea mai adîncă recu¬ 
noştinţă. Am fi fericiţi, dacă am putea realiza 
o parte din moştenirea de idei ce ne-a lăsat. 

Pe frontispiciul viitorului Muzeu al artei ro¬ 
mâneşti se impune sădirea unui singur nume: 
al lui Alexandru Odobescu. 

MUZEOGRAFIE ROMÂNEASCĂ' 


* Prezentul capitol conţine o selecţie de studii şi 
articole publicate de autor în anul 1936 într-un vo¬ 
lum cu titlul „Muzeografie românească". 

14. Introducere* 

Cei peste 30 de ani închinaţi luptei pentru în¬ 
făptuirea Muzeului din Bucureşti, socotiţi de 
la primul articol «Stavropoleos — Muzeu Na¬ 
ţional» din noiembrie 1903, trebuie întregiţi 
prin perioada de pregătire în această direcţie, 
îndepărtîndu-se astfel cu încă un deceniu în¬ 
ceputul preocupărilor mele muzeografice. Aş 
mai putea adăoga că, în chip cu totul incon¬ 
ştient, educaţia mea într-acest sens începe chiai 
din anii copilăriei, în căminul părintesc. Acolo 
am căpătat respectul tradiţiei, dragostea pen¬ 
tru aşa zisele «vechituri» şi patima păstrării 
lor, însuşiri absolut necesare unui adevărat 
conservator de muzeu. Cu duioşie mi-aduc a- 
minte, azi încă, de bucuria ce o aveam, ca co¬ 
pii, cînd, scotocind prin lada de chiparos cu 
simpaticul ei parfum de vetustate, mama ne 
îngăduia să pipăim şi noi, cu tot respectul cu¬ 
venit, bineînţeles, moştenirea rămasă de la pă¬ 
rinţii ei şi bunicii noştri. în lada misterioasă, 

* Prezentul articol a servit de introducere la vo¬ 
lumul Muzeografie românească (1936), volum din care 
reproducem capitolele cele mai semnificative. Avînd, 
prin elementele lui istorice şi autobiografice, o exis¬ 
tenţă de sine stătătoare, îi păstrăm vechiul loc în se¬ 
lecţia nostră de azi (C.D.Z.). 

ce aşa de rar se deschidea curiozităţii noastre, 
ne interesau, în afară de blănurile şi de şalu¬ 
rile zise turceşti, fracul de gală, din postav al¬ 
bastru brodat cu fireturi de aur, vesta albă şi 
spada precum şi, la fundul lăzii, ciubucele de 
lemn de trandafir şi imam'elele lor de diferite 
chihlibaruri, păstrate în cutia cu miniaturi per¬ 
sane sau într-o pungă de mătase cu iniţialele 
brodate ale strămoşilor. Giuvaierele bunicului, 
constînd din inelul de aur cu pecetie, ceasul de 
aur cu smalţuri şi cu lanţul lung de peste trei 
coţi; cerceii, diadema şi broşele bunicii; sfeş¬ 
nicele în stil «empire», căţuile de argint, fili- 
gcanele de «vieux Viemie» în zarfuri de fili¬ 
grane, toate acestea erau păstrate în casa de 
fier, ce se deschidea şi mai rar în faţa copiilor. 
Intr-alt sipet, îmbrăcat în piele cu ferecături 
bogate, provenind din moştenirea tatei, se aflau 
volumele din veacul al XVI-lea cu portretul 
marelui spătar Zotu Tzigara, din Veneţia, unde 
se mai găseşte mormîntul lui. La început ne 
interesau numai pieile tăbăcite de iepure cu 
peceţii ale numeroaselor hrisoave domneşti, că¬ 
rora mult mai tîrziu le-am aflat rostul şi ve¬ 
chimea. Graţie respectului ce mama a ştiut să 
ne insufle pentru toate aceste rămăşiţe, aci pe 
scurt şi foarte incomplet enumerate şi de care 
sînt înconjurat azi, ele au fost salvate; pe cînd 
nu dau de urma celor din moştenirea surorii 
mamei, în care se afla, pe lîngă argintărie, şi 
tabachera bunicului, cea de aur, cu smalţuri 
înconjurate cu şiraguri de mărgăritare, de la 
Muzeul de Antichităţi, căruia au fost dăruite şi 
unde nu se mai găseşte azi decît menţiunea 
lor în inventar, cu toate cercetările proaspă¬ 
tului coleg-director, nerăspunzător de lipsa lor. 

Prielnica atmosferă tradiţionalistă de acasă 
am avut fericirea să o pot îmbogăţi printr-o 
specială educaţie tehnică, tot atît de necesară 
practicii muzeografice, la care, bine înţeles, pe 
atunci nu mă gîndeam încă deloc. Prin prieteni 
comuni am ajuns a fi, în ultimii ani ai liceu¬ 
lui, un fel de laborant benevol de vacanţă şi 

de sărbători al bătrînului din neamul Păşcani- 
lor, al lui Ion Al. Cantacuzino zis Zizine, a că¬ 
rui prea interesantă figură de Faust am evo¬ 
cat-o cu alt prilej în «Convorbiri Literare», 
1927, p. 111. La el am învăţat să fotografiez şi 
să execut diapozitivele pentru proiecţiuni, a- 
tunci de abia puse în practică; şi tot în stra¬ 
niul lui laborator m-am familiarizat cu repro¬ 
ducerea în gips, în sulf colorat şi mai ales în 
galvanoplastie a monetelor şi chiar a peceţilor. 
Cea mai preţioasă cunoştinţă însă, căpătată în 
casa lui Zizine, fu pentru mine acea a lui Ale¬ 
xandru Odobescu, care, mai tîrziu, cînd eram 
student la Universitate, mă onoră cu a lui spe¬ 
cială atenţiune, însărcinîndu-mă cu primele pro¬ 
iecţiuni ale cursului său, cu diapozitive execu¬ 
tate în laboratorul cantacuzinesc. Tot Odo¬ 
bescu m-a introdus, ca tînăr student, pe lingă 
Gr. Tocilescu, profesorul de istorie antică şi de 
epigrafie şi totodată directorul Muzeului de 
Antichităţi, care, apreciind cunoştinţele-mi 
practice, mă şi numi în postul de «custode-pre- 
parator al Muzeului» său prin adresa Ministe¬ 
rului Instrucţiei publice Nr. 380 B din 12 Oct. 
1892. Iniţierea mea în cariera muzeografiei era 
astfel oficial consfinţită; iar de atunci, o îndru¬ 
mare conştientă în această direcţie m-a pre¬ 
ocupat necontenit. 

Maestrul meu Odobescu considerînd că, 
după absolvirea cursurilor de un an, Universi¬ 
tatea din Bucureşti nu-mi mai putea oferi mult 
în direcţia artistică, căreia mă consacrasem, 
mă sfătui să plec în străinătate, obţinîndu-mi 
concediu de la muzeu. Recomandîndu-mi să 
urmez cursurile profesorului Heinrich von 
Brunn, somitatea arheologică a vremii, m-am 
înscris, în 1893, la Universitatea din Miinchen. 
Avînd însă nefericirea să nu mai pot audia pe 
Brunn, decedat puţin în urmă, am compensat 
pierderea prin prelegerile interesante ale lui 
Wilhelm Heinrich Riehl, care, atît la Univer¬ 
sitate, cît şi prin lucrările practice din vechiul 
Muzeu bavarez, căuta să scoată la lumină im- 

www.dacoromanica.ro « 


portanţa artei naţionale; teoriile lui sînt azi, 
după o perioadă de nesocotire, din nou valori¬ 
ficate [...]. Pe lingă cursurile universitare cu 
lucrările lor seminariale, am mai fost înscris 
la «Politechnicum» din Miinchen, la prelegerile 
de arhitectură ale profesorului Franz von Reber 
precum şi la exerciţii practice de fotografie şi 
reproduceri grafice. Semestrele următoare le-am 
urmat la Universitatea din Berlin, avînd ca 
profesori de arheologie pe celebrii: Ernst 
Curtius, conducătorul descoperirilor din Olym- 
pia, pe Kekule von Stradonitz, Kalkmann şi mai 
ales pe tînărul dar genialul Adolf Furtwaengler, 
care a preschimbat atît ştiinţa arheologică, dînd 
soluţii noi pînă şi în chestia originii Monumen¬ 
tului nostru de la Adamklisi. De mare folos 
mi-au fost lucrările practice cu aceşti maeştri 
în depozitele muzeelor, unde ni se dădeau de 
studiat şi de clasat piese încă nedescrise în ca¬ 
taloage. Aceleaşi metode practice în domeniul 
picturii le-am urmat cu maestrul Adolf Gold- 
schmidt şi cu teologul Miiller în privinţa artei 
creştine, în afară de cursurile teoretice ale lui 
Hermann Grimm, A. Frey de istoria artei, Iar 
ale lui Dessoir de estetica teoretică. Cursurile 
universitare le-am completat prin cercetarea, 
în vacanţele de vară, a muzeelor din Dane¬ 
marca şi Scandinavia ca şi din celelalte prin¬ 
cipale oraşe, îndeosebi din Italia şi Franţa. în 
1895 am avut nefericirea să pierd pe nepreţui¬ 
tul meu mentor Alexandru Odobescu, cu care 
păstrasem legături prin corespondenţă în tot 
decursul studiilor. 

Întorcîndu-mă din străinătate, cu diploma 
de doctor în specialitatea istoriei artei, am vrut, 
reluîndu-mi serviciul la Muzeul din Bucureşti, 
să introduc unele din reformele institutelor si¬ 
milare ce vizitasem şi între altele să comple¬ 
tez colecţia de mulagii începută de Odobescu, 
la cererea căruia alcătuisem chiar un întreg pro¬ 
gram amănunţit, pe care nu apucasem să i-1 
predau. Tocilescu însă neînţelegînd introduce¬ 
rea unor renovări în conducerea muzeului său 

şi voind să mă oblige a plăsmui conturi fictive 
pentru echilibrarea forţată a contabilităţii ireale 
a muzeului său, am fost nevoit să demisionez. 
Procesul de calomnie ce Tocilescu, considerat 
ultragiat prin divulgarea cauzei demisiei mele, 
mi-1 intentase, s-a terminat prin retragerea ac¬ 
ţiunii împotriva mea, după ce, prin intervenţia 
ministrului de finanţe, se dovedise încercarea 
de prefacere nu numai a socotelilor în curs, dar 
şi a celor mai vechi, depozitate la Curtea de 
Conturi. 

Rămas fără ocupaţie în ţară, m-am întors 
îndată la Berlin, unde am fost oficial primit 
ca asistent voluntar pe lingă Direcţia Generală 
a Muzeelor Regale. Sub direcţia lui Wilhelm 
von Bode, la Muzeele de pictură şi sculptură, 
şi a lui Julius Lessing la Kunstgewerbe Mu- 
seum am luat parte activă la noua amenajare 
şi catalogare a acestor colecţii, interesîndu-mă 
şi de organizarea bibliotecii condusă de Jessen 
şi Loubier [. ..]. 

Trecînd apoi la Paris m-am bucurat de sfa¬ 
turile universal bine informatului Salomon 
Reinach, directorul Muzeului din St. Germain, 
de la care, mai tîrziu am obţinut promisiunea 
mulagiilor de pe Columna Traiană, depozitate 
în muzeul său. La Ecole des Beaux-Arts, unde 
am fost autorizat să audiez cursurile, m-a aju¬ 
tat mult directorul bibliotecii şcoalei, Eugene 
Muntz, autorul faimoaselor volume asupra Re¬ 
naşterii. Profesorii Enlart şi Andre Michel mi-au 
îngăduit, asemenea, să iau parte la prelegerile 
şi la lucrările lor muzeografice. 

Trecînd prin Italia, m-am întors în ţară, 
încredinţîndu-mi-se, în 1899, catedra dc isto¬ 
ria artei la Şcoala de bele-arte, după ce reco¬ 
mandarea, deşi cu unanimitatea facultăţii, ca 
suplinitor al catedrei vacante de arheologie, a 
fost zădărnicită prin ilegala şi temporara ei 
scoatere din bugetul Universităţii, treeîndu-so 
directorului Muzeului de antichităţi, a cărui 
remunerare se sporea astfel în mod direct. 

între timp, ideea creării unui Muzeu de artă 
naţională, deosebit de cel de antichităţi, înce¬ 
puse să se popularizeze; iar ministrul Spiru Ha- 
ret a căutat, fără să reuşească, să o realizeze 
succesiv prin doi pictori, despre care se vorbeşte 
într-un capitol următor. Marele „om al şcoalei" 
căruia, recunoscîndu-i-se necontestatele merite, 
i s-a ridicat statuia chiar în faţa Universităţii, 
alături de părinţii culturii româneşti, Heliade- 
Rădulescu şi Gheorghe Lazăr, n-a fost în ace¬ 
eaşi măsură un înţelegător şi nici un adevărat 
protector al artei, pe care, în plin parlament, 
a taxat-o drept „lux“. Spiritul de precizie, pe 
care savantul matematician îl aplica şi produ¬ 
selor artistice, reiese din următoarele conside- 
raţiuni. în buna intenţie de a edita „pentru 
popor" o ediţie ilustrată a istoriei românilor, 
făcîndu-mi cinstea de a mă consulta, i-am in¬ 
dicat ca model ilustraţiile lui Adolf Menzel din 
ediţia Kugler a istoriei lui Frederic cel Mare. 

Admirabilele desenuri în peniţă, de cea mai 
îndrăcită vervă a lui Menzel, savantul matema¬ 
tician considerîndu-le ca lucrări neisprăvite, 
mi-a cerut, convins că se poate, să întreprind 
aceeaşi lucrare cu elevii Şcoalei din Bucureşti. 
Refuzul meu a indispus pe autoritarul minis¬ 
tru, care a realizat în schimb, prin unii dascăli 
ai şcoalei, acele oribile „tablouri istorice” cu îm¬ 
păraţi şi voievozi împăiaţi, stîngaci şi linşi dar 
totuşi pompoşi, care atîta vreme au dezono¬ 
rat sălile şcoalelor, reproduse fiind şi în ma¬ 
nualele oficiale. Tot printr-o insuficientă apre¬ 
ciere a „cioburilor” rezultate din descoperirile 
arheologului Hubert Schmidt, ministrul Haret 
i-a permis, în 1910, să ducă la Berlin rezulta¬ 
tele săpăturilor sale, fără a fi revendicat nimic 
pentru muzeele noastre, cum, din diferite părţi, 
i s-a cerut. De asemenea, deşi în aparenţă a- 
precia pe Grigorescu, Haret totuşi n-a aprobat 
referatul, ce mi-a cerut, de a se cumpăra în¬ 
treaga moştenire artistică a marelui dispărut, 
spre a se reconstitui pe de o parte o sală re- 
dînd atmosfera atelierului său de la Cîmpina 
şi a se dărui pe de altă parte muzeelor din pro¬ 
vincie surplusul de pînze cu subiecte similare. 
Astfel s-au pierdut prea interesantele schiţe ş ; 
desenuri ale marelui nostru Grigorescu. Fără 
intenţie de a arunca nici cea mai slabă umbră 
asupra splendoarei marmurei ce simbolizează, 
la loc de mare cinste, pe «omul şcoalei», dar nu 
mai puţin şi al partidului liberal, am istorisit, 
dintre multe altele, cazurile de mai sus, spre 
a învedera motivele pentru care şi propăşirea 
Muzeului de artă naţională a avut de suferit 
tocmai sub cel mai autoritar şi mai energic, 
incontestabil, ministru al instrucţiunii. Recu- 
noscîndu-şi, poate, incompetenţa în chestiunile 
referitoare la artă, ministrul s-a lăsat influen¬ 
ţat de aşa zişii săi «cazaci», habotnici liberali, 
care nu îngăduiau unui străin de partid iniţia¬ 
tiva unei instituţii a cărei dezvoltare atît a 
suferit pe unria lor. în răstimpul liber am stu¬ 
diat mînăstirile străbune şi arta vie a poporu- 

lui român, iar contactul direct cu obiectele de 
artă nu mi-a fost îngăduit să-l reiau decît cu 
prilejul Expoziţiei jubiliare din 1906, cînd mi 
s-a încredinţat selecţionarea materialului artis¬ 
tic şi orînduirea lui în Palatul artelor din Par¬ 
cul Carol I de la Filaret. Amestecul prea insis¬ 
tent al comisarului expoziţiei împiedicîndu-mă 
să fac triajul cuvenit, am fost nevoit să mă re¬ 
trag, spre a nu fi responsabil de haosul ce, fatal, 
a urmat şi pe care l-am consemnat în articolele 
din volum. 

Criticele aduse Expoziţiei ca şi Muzeului na¬ 
ţional dovedindu-se întemeiate, au contribuit, 
probabil, la hotărîrea ministrului instrucţiei, a 
profesorului Mihai Vlădescu, de a-mi încredinţa 
soarta noului «Muzeu de etnografie, de artă na¬ 
ţională, artă decorativă şi industrială*, prevă¬ 
zut prin bugetul Casei artelor. Pe baza certifi¬ 
catului de la Berlin, prin Decretul Regal Nr. 
2777 din 10 oct. 1906, am fost numit director 
al noului muzeu, a cărui titulatură a fost suc¬ 
cesiv redusă, potrivit obiectelor ce conţinea, eli- 
minîndu-se pleonasmele, deoarece «arta naţio¬ 
nală» îngloba toate celelalte calificative. La ce¬ 
rerea direcţiei din 12 dec. 1914, Ministerul In¬ 
strucţiunii şi al Cultelor comunică hotărîrea 
luată prin Decretul Regal Nr. 201 din 31 ian. 
1915 ca denumirea viitoare şi deci cea defini¬ 
tivă să fie «Muzeul de artă naţională Carol I» 
[...]. 

Gîndul călăuzitor, la întemeierea noii insti¬ 
tuţii ce mi se încredinţase, era de a da locul de 
cinste, ce i se cuvenea, artei pămîntene, adică 
a ţăranului, cu totul inexistentă în colecţiile 
oficiale şi redată uitării chiar de cei care odi¬ 
nioară căutaseră să o împrospăteze. Porneam 
de la principiile propovăduite de bătrînul meu 
dascăl Riehl, concordînd întocmai cu ale neui¬ 
tatului meu maestru Odobescu. Fără să fi năzuit 
să înfăptuiască un muzeu, Odobescu, însă, prin 
scrierile sale şi mai ales prin catalogul partici¬ 
pării româneşti la Expoziţia internaţională de 
la Paris, din 1867, pusese în evidenţă frumuseţea 

produselor ţăranului român, de a căror varie¬ 
tate şi ingeniozitate avusesem prilejul să mă 
conving din nou, prin peregrinările proaspete 
în lungul şi în latul ţării şi peste hotare, în Ar¬ 
deal şi în Bucovina. Cu consimţămîntul minis¬ 
trului înţelegător, care mă numise, [. . .], am pu¬ 
tut stabili noul program al muzeului, menit ast¬ 
fel să împlinească un mare gol în educaţia na¬ 
ţională. Căci atît la Muzeul de antichităţi, sin¬ 
gurul existent atunci, cît şi în colecţia de bro¬ 
derii, adunate sub Haret la Şcoala de la Şosea, 
nu se afla nici un costum ţărănesc măcar, nici o 
bucată de lemn sculptat, nici un exemplar din 
bogata ceramică ţărănească! Sub Take Ionescu, 
la Ministerul Instrucţiei, se cumpărase încă un 
nou portret anemic de Henner, urmînd a se 
nesocoti cu totul arta noastră. Neîncrederea 
snobilor, care negau chiar existenţa unei arte 
pămîntene, a fost repede înlăturată prin ame¬ 
najarea, în al doilea an de la înfiinţarea mu¬ 
zeului, a sălilor, pe care regele Caro! I era mîn- 
dru să le arate oaspelui său, Principelui Louis 
Napoleon [...]. Entuziasmul publicului faţă 
de tînăra instituţie se dovedeşte prin nenumă¬ 
ratele articole din presa bucureşteană şi mai 
ales din a celei franceze datorite criticilor de 
artă Leo Bachelin, Jean-Jacquet şi Jules Brun. 
în «Floarea Darurilor» din iunie 1907, însuşi 
N. Iorga recunoaşte că pentru realizarea Mu¬ 
zeului de la Şosea «opera directorului său, tre¬ 
buia mers din ţinut în ţinut, din om în om; tre¬ 
buiau mijloace sau o hărnicie, o putere de jert¬ 
fă, o iubire de ştiinţă şi de artă fără margini, 
în mare măsură d-1 A. T. are această însu¬ 
şire» [...]. 

Soarta ulterioară a Muzeului este redată în 
capitolele ce urmează. înri rămîne de adăogat 
numai că, paralel cu promovarea interesului 
pentru muzeu, am mai căutat să-i creez atmo¬ 
sfera prielnică prin ţinerea de conferinţe şi prin 
încurajarea societăţilor de industrie casnică [...]. 

Lupta pentru apărarea intereselor Muzeului 
s-a mai dus şi în congrese, ca în cel din Pra- 

ga, din oct. 1928, şi în ţară prin conferinţe de¬ 
monstrative în muzeu chiar, sau ca acea ţinută 
la 20 mai 1928 în cadrul Institutului social ro¬ 
mân, tratînd despre: Muzeul ca mijloc de edu¬ 
caţie naţională, rezumată în «Politica» din 1 Iu¬ 
nie 1928. Ca senator, de asemenea, am pledat 
cauza muzeului în şedinţa din 20 ian. 1927, ur- 
mînd a dezvolta interpelarea, nefiind satisfăcut 
de răspunsul ministrului V. Goldiş. 

Din partea muzeului nostru s-au creat şi 
două secţiuni româneşti în muzeele din străi¬ 
nătate: una la fostul Trocadăro din Paris [...]. A 
doua la Muzeul de preistorie din Berlin, de 
unde am revendicat tezaurul scitic şi obiectele 
săpăturilor făcute de germani sub ocupaţie Ia 
Monteoru şi Sălcuţa; aci s-a alcătuit acel «Ru- 
manischer Saal» în care, pe lîngă obiectele din 
Cucuteni, sînt expuse şi dubletele lăsate în 
schimbul despăgubirilor reclamate pentru săpă¬ 
turi, conform tratatelor de pace, în cel mai 
renumit muzeu preistoric se atrage astfel a- 
tenţia asupra comorilor arheologice din ţara 
noastră. O propagandă neîntreruptă s-a făcut 
în favoarea muzeului şi la întrunirile anuale, 
la care în genere am luat parte, ale Asociaţiei 
internaţionale a directorilor de muzee de artă, 
aşa zisul «Museenverband», cu sediul central 
la Berlin şi din care, ca singur român, fac 
parte încă din 1907. Lucrările de descoperire a 
falsificărilor, ce preocupă aceste adunări, mi-au 
fost de mare folos. Activitatea mea muzeală, în 
ţară, s-a mai manifestat prin orînduirea, în 1908, 
a Muzeului Aman şi publicarea catalogului său; 
de asemenea am mai fost solicitat de Ministerul 
de Industrie şi Comerţ, care prin adresa Ne. 
24.340 din 18 nov. 1910 îmi face cunoscut că 
«am fost însărcinat cu conducerea generală pre¬ 
cum şi cu rînduirea Muzeului comercial cen¬ 
tral, atît din punct de vedere artistic cît şi al 
utilităţii». La alcătuirea Muzeului militar am 
fost numit în primul comitet organizator. Ca 
«inspector general al muzeelor din ţară», în 
mai multe rînduri, am căutat să le dau organi- 

zarea conformă noii lor situaţii legale şi, prin 
acordarea de subvenţii, să le uşurez etichetarea 
românească a obiectelor. Străduinţele mi-au 
fost întrerupte prin suprimarea subvenţiilor 
prevăzute de ministrul artelor Const. Banu, 
care înfiinţase *şi inspectoratul, reluat apoi, tem¬ 
porar, şi de ministru Al. Lapedatu. Prin publi¬ 
caţiile instituţiei în limba franceză (Colecţia de 
covoare şi Catalogul secţiilor actuale), dar mai 
ales prin părerile unanim favorabile atît ale 
criticilor de artă cît şi ale autorilor care au de¬ 
scris România, secţiunile muzeului de la şosea 
se bucură în străinătate de cele mai bun nume, 
înainte chiar ca localul să fie terminat. Despre 
aprecierile de la noi vorbesc capitolele ce ur¬ 
mează şi cuprinzătorul studiu, ilustrat, asupra 
muzeului, publicat de colegul Şirato în «Boabe 
de Grâu» din martie 1932. 

înainte de a lăsa să se desfăşoare tragedia 
instituţiei, am crezut nimerit să dau această 
spovedanie a aceluia care şi-a legat soarta de 
opera, vrăjită parcă, spre a sa nespusă ciudă, 
să rămîie neterminată cu toată îndîrjita susţi¬ 
nere a planului conceput acum trei decenii, va¬ 
labil încă şi azi. Piatra nu mi-ar putea-o arun¬ 
ca în grădina, din nefericire nu încă desăvîr- 
şită, decît cei cu o pregătire mai temeinică, cu 
o experienţă mai îndelungată, sau cu o lucrare 
mai de preţ; nici unul însă dintre neofiţii im¬ 
provizaţi, care, prin încercări nesăbuite, cred 
că-şi pot valorifica o competenţă proprie, in¬ 
existentă de fapt. Din fericire, în afară de a- 
ceşti impostori, avem cîţiva tineri valoroşi, care, 
odată cu studiile lor universitare în străinătate, 
au îngrijit şi de educaţia lor muzeală, asigurîn- 
du-ne astfel viitori destoinici conducători de 
muzee, capabili să ducă, pînă la triumful defi¬ 
nitiv, lupta aci schiţată în favoarea Muzeului 
nostru naţional. 

15. Muzeul nostru naţional 

Cu prilejul Expoziţiei, toate institutele noas¬ 
tre culturale îşi rezumă activitatea ultimelor 
decenii, căutînd să pună în lumină roadele ce 
au dat şi dezvoltarea la care au ajuns. Multe 
din ele vor putea într-adevăr să serve drept 
exemplu vecinilor noştri, care — nu trebuie 
uitat — vor veni aduşi nu numai de curiozi¬ 
tate, ci de gîndul ascuns să ne măsoare pute¬ 
rile. Din fericire, ne vom putea mîndri şi noi 
cu unele din institutele universitare şi şcolile 
superioare, care conformîndu-se nevoilor şi ce¬ 
rinţelor mereu crescînde ale timpului, pot cu 
fală să stea alături de institutele similare mult 
mai vechi din Occident. Din păcate, însă, toc¬ 
mai instituţia după care se măsoară gradul de 
cultură al unui popor, nu numai în prezent, 
dar şi în trecutul său istoric, nu se va putea 
înfăţişa aşa cum s-ar cuveni. în mijlocul trans¬ 
formărilor şi al progresului general, singur Mu¬ 
zeul nostru naţional a fost uitat şi, pare-se, per¬ 
secutat de soartă şi de oameni. După o exis¬ 
tenţă de 42 ani, el se găseşte azi în aproape 
aceeaşi stare ca la întemeiere, cu singura deo¬ 
sebire că, deşi nu s-a făcut nici o adăogire sau 
schimbare în bine, au fost din contra date uitării 
o irfulţime din dispoziţiile excelente ale înte- 

meietorilor lui. Căci, dacă s-ar fi respectat re¬ 
gulamentul prin care a fost înfiinţat, muzeul 
cu siguranţă n-ar fi ajuns în halul de plîns în 
care se află azi. Astfel, cum el se prezintă în 
acest an jubiliar, nu poate servi decît drept 
exemplu, trist dar adevărat, al nedestoiniciei 
noastre de a nu fi ştiut să respectăm cel puţin, 
dacă nu să îmbunătăţim, ceea ce ne-a lăsat ge¬ 
neraţia entuziastă de la 1864. Toţi sîntem con¬ 
ştienţi de această ruşine, dar căutăm să ne des¬ 
cărcăm de răspunderea ce ne apasă, aruncînd-o 
în sarcina conducătorilor direcţi ai instituţiunii 
numai. In realitate însă vina este a noastră a 
tuturor. în special, şi într-o măsură mult mai 
mare, ea revine în sarcina adevăraţilor îndru¬ 
mători şi păzitori ai culturii noastre, a miniş¬ 
trilor Cultelor şi Instrucţiunii Publice. Direc¬ 
ţia muzeului se poate din contra făli că a reu¬ 
şit ca, împotriva tuturor criticilor ce a primit, 
să-şi salveze existenţa. Intr-adevăr, deşi de fapt 
aproape neexistînd ca instituţie culturală, to¬ 
tuşi personalul directiv al muzeului a ştiut să 
se menţie regulat în toate bugetele statului. I 
s-au impus, mai ales în anii din urmă, redu¬ 
cerile cele mai umilitoare, suprimîndu-i-se a- 
proape cu totul mijloacele de a-şi mări sau 
întreţine colecţiile şi, cu toate acestea, direc¬ 
ţia vigilentă a rămas la postul său. Campaniile 
cele mai înverşunate, adeseori susţinute chiar 
de miniştrii statului, au fost duse în contra stă¬ 
rii de destrăbălare a muzeului; direcţia însă din 
toate acestea a ieşit vecinie nezdruncinată. Pe 
lîngă direcţie şi mulţumită ei numai, a reuşit 
să se menţină astfel şi sărmana instituţie atît 
de oropsită! Spusele mele, care ar putea fi sus¬ 
pectate de unii, îşi găsesc de altfel o deplină 
confirmare oficială în chiar raportul adresat 
Regelui de către ministrul cultelor din 1903. 
»Muzeul şi pinacoteca vegetează în nişte lo¬ 
caluri imposibile şi lipsite aproape de orice mij¬ 
loace de înavuţire», sînt cuvintele proprii ale 
ministrului, care desigur nu avea nici un in¬ 
teres să descrie mai rău decît era starea adevă- 

rată a lucrurilor. Şi drept orice măsură de în¬ 
dreptare, se constată numai că în acelaşi an — 
an de criză şi de reduceri bugetare — se spo¬ 
reşte de la 183, cît fusese în bugetul prece¬ 
dent, la 430 lei lunar salariul directorului. A- 
cesta este de atunci încoace «însărcinat şi cu 
cursul de arheologie şi antichităţi la Facultatea 
de litere». Pentru motive de economie, deşi 
contra avizului facultăţii, se suprimase acea ca¬ 
tedră din bugetul Universităţii, trecîndu-se însă 
la muzeu. Şi la acelaşi capitol al muzeului, la 
care se adăogase sporul de mai sus, se reduce — 
în acelaşi an — la mai puţin de jumătate de 
cum erau înainte spesele de material şi achi¬ 
ziţii ale colecţiei. Astfel e situaţia după buge¬ 
tele oficiale, care se feresc însă să arate şi mo¬ 
tivele în virtutea cărora s-au făcut atari redu¬ 
ceri la singura instituţie de acest fel din ţară. 
Muzeului i se ia astfel orice posibilitate de 
a-şi spori colecţiile. Să se mai susţie apoi/ că 
nu miniştrii cultelor, fără a excepta pe vre¬ 
unul, sînt culpabili de «vegetarea» instituţiei! 
La vina autorităţilor se adaogă indolenţa şi 
dezinteresul publicului, care de mult s-a re¬ 
semnat să nu mai supere cu vizitele sale doliul 
ce oficial s-a impus muzeului nostru. Dispre¬ 
ţul din partea publicului este de altfel foarte 
motivait. Judece cei ce n-au fost vreodată la 
muzeu, după următoarea descriere a uneia din 
săli, demnă să rămîie consemnată în analele 
istoriei noastre culturale. în dreptul uşii: o 
vitrină cuprinzînd inele, brăţări, cercei vechi 
româneşti alături de un crucifix de fildeş; im 
toc obişnuit din zilele noastre, fără absolut nici 
o particularitate, nici vreo explicaţie; reprodu¬ 
cerea tezaurului de la Vettersfelde; o pendulă 
de metal; toate acestea fără vreo indicaţie. 
Sus de tot, pe vitrină, bustul în bronz al Prin¬ 
cipelui Ferdinand turnat de un artist ungur, 
la Paris. Pe peretele din dreapta: o groaznică 
copie după un tablou al lui Gendron; portre¬ 
tul Regelui, desemn în care trăsăturile sînt al¬ 
cătuite <jhn litere microscopice, alături un du-i 

Tipar pentru brîn- 
zâ şi spărgător de 
nuci. Lemn sculp¬ 
tat, Transilvania 


lap cu «arme şi zeităţi ale sălbaticilor Ame- 
ridi de Sud», între cazi se remarcă «un ciomag 
de queleracho, din tribul Tobas», sau un «evan¬ 
tai de pene de papagal», alături de «idoli din 
Ghina, Baitavia» şi alte curiozităţi, toate pur- 
tînd etichete foarte detaliate. Pe părete, de¬ 
asupra dulapului: frescele de la Curtea de Ar¬ 
geş! Un alt dulap cu «costume naţionale şi 
vestminte boiereşti» cuprinde exemplare or¬ 
dinare şi lipsite de interes. O inscripţie lungă 
atrage atenţia asupra obiectului principal din 
acest dulap: «cordonul-lentă cu care s-a sco- 
borît sicriul rămăşiţelor pămînteşti ale lui Vodă 
Cuza». Pe dulap, vase chinezeşti. Pe perete: 
pînze de Zeitblom, Cranach etc. în mijlocul zi¬ 
dului lateral: cartonul lui Kaulbach, repre¬ 
zentând persecuţiunile creştinilor sub Neron. 
Dedesubt: icoana de la M-rea Viesros. Alături: 
colecţia de instrumente muzicale din ţară, dă- 

ruită de d-1 Burada; scaune episcopale, unul 
din M-rea Probota; icoane vechi şi noi. In fun¬ 
dul sălii: catapeteazma de la biserica Cotro- 
ceni, de cane se reazimă capacul pictat al si¬ 
criului mumiei egiptene expus alături; alte icoa¬ 
ne şi mobile bisericeşti; statui în lemn de sfinţi 
catolici. între ferestre: dulapuri cu arme, vase 
şi alte obiecte romane găsite în Dobrogea şi Ol¬ 
tenia; deasupra busturile lui I. C. Brătianu, V. 
Alecsandri şi alţii; broderia modeme pe mă¬ 
tase; copii după monumentele din ţară; repro¬ 
ducerea unui mozaic din Torcello, busturi an¬ 
tice; uşi de biserică etc. Mijlocul sălii îl ocupă 
reproducerea Trofeului de la Adamklisi; iar pe 
pardoseală se întinde un enorm pătrat de ip¬ 
sos, în care se pierd cîteva bucăţi mititele din- 
tr-o inscripţie de la Trofeu. O mai mare babi¬ 
lonie nu se poate, niciun amestec mai mon¬ 
struos, în care secolele înainte şi după Hristos 
şi popoarele de pe întreg pămîntul să se afle 
în o mai vădită promiscuitate. Amintesc că a- 
ceasta e una din sălile Muzeului naţional ro¬ 
mânesc. Şi mai adaog că, pentru a nu fi prea 
lung, am omis o mare parte din obiectele mai 
mărunte, care nu mai puţin ca cele mari însă 
distrag ochiul vizitatorului. O sală mai meşte¬ 
şugit alcătuită în scopul anume să zăpăcească 
în loc de a instrui, nici că se poate închipui. 
Mai rău înţeleasă nu se putea să fie misiunea 
unui muzeu naţional. De aceeaşi părere proba¬ 
bil că este şi direcţia muzeului. Ea păstrează 
însă de peste 20 ani şi întreţine ou aceeaşi în¬ 
grijire starea actuală a colecţiei, tocmai pentru 
a dovedi imposibiltatea în care se află de a face 
altfel! Ea aşteaptă, însă în zadar, ca vreun mi¬ 
nistru al cultelor să vie să se convingă de visu 
de necesitatea de a se îmbunătăţi soarta mu¬ 
zeului. Pi-esupun că într-acest sens glăsuiesc şi 
rapoartele anuale, ce probabil că direcţia înain¬ 
tează, pe care însă miniştrii nu se decid să le 
dea la lumină. Starea actuală va mai dăinui 
însă, cît timp nu se vor lua măsuri radicale. 
Căci numai nişte utopişti pot crede că s-ar fi 

putut obţine alte rezultate chiar în sălile ac¬ 
tuale şi ,cu obiectele ce avem. Atari vizionari 
pretind, de pildă, că orînduind colecţiunile în 
mod sistematic şi inteligent, ş^ar fi putut da o 
oglindă vie a trecutului nostru. S-ar fi scris ast¬ 
fel, cu ajutorul monumentelor, istoria, cea mai 
vorbitoare a popoarelor care au locuit — sau 
poposit numai — pe pământul ţării noastre. în 
avîntul lor juvenil, ei mai pretind iţă mo aseme¬ 
nea istorie ar fi fost chiar mai instructivă ca 
oricare alta; mai ales că ar fi fost pe înţelesul 
tuturor, chiar şi al celor ce nu ştiu să citească. 
Găci un obiect, oricît de neînsemnat s-ar părea, 
ne redeşteaptă mai limpede timpul căruia a 
aparţinut, ne vorbeşte mai mult şi în mod mai 
sincer despre oamenii care l-au făurit, decît 
orice istorie scrisă. Ce frumoase şi impunătoare 
capitole ale unei istorii demonstrative nu s-ar 
fi putut alcătui, în locul haosului actual, per¬ 
sistă a crede utopiştii. Astfel, începînd cu vre¬ 
murile cele mai străvechi, am avea prin desco¬ 
peririle de la Cucuteni, de pildă, seria întreagă 
a stărilor succesive, prin care au trecut primii 
locuitori ai acestor ţinuturi. Căci s-au găsit a- 
colo, în straturi suprapuse, urme de sălaşuri o- 
meneşti provenind din epoca pietrei lustruite. 
Tot acolo s-au descoperit şi obiecte din vîrsta 
de bronz, alături de încercări ceramice din cele 
mai interesante precum şi reprezentări de fi¬ 
guri omeneşti zise, «papades». Grupînd dar în 
jurul rămăşiţelor de la Cucuteni alte obiecte 
găsite la Petreşti — Patruzeci de cruci, Zimni- 
cea, Predeal sau Măneşti din Muntenia şi splen¬ 
didele exemplare de bronz din centrul de fa¬ 
bricaţie preistorică de la Ispanlac din Tran¬ 
silvania, s-ar fi alcătuit o frumoasă pagină a 
preistoriei în România. Ca termen de compara¬ 
ţie ar fi putut servi piesele din Franţa, dăruite 
de G. de Mortillet şi cele din Damemarca din 
donaţia Mansfeld Biillner. Neţinînd însă seama 
de asemenea prea îndrăzneţe observaţii, direcţia 
muzeului, consecinţe în urmărirea planului său, 
a preferat să aşeze obiectele de la Cuculteni lîn- 

gă nişte galvanoplastii moderne. Astfel de si¬ 
gur contrastul este mai izbitor. Tezaurul de Ia 
Tumu-Măgurele, constînd dintr-o splendidă se¬ 
rie de monete inelare, se pierde intr-o cutie a- 
tîrnată de pervazul unei uşi. Pentru epocile co¬ 
loniilor greceşti din Dobrogea sau alte domina- 
ţiuni romane din Dacia ce nu s-ar fi putut face?, 
adaugă aceiaşi idealişti. Ei ar propune o selec¬ 
ţie a materialului atît de bogat, care obstruie 
toate coridoarele clădirii. Direcţia, însă, crezînd 
poate că mulţimea de pietre singură importă, 
a grămădit, fără nici o indicaţie a provenien¬ 
ţei, chiar pietre funerare, statui şi stîlpi mili¬ 
tari romani, alături de sculpturi şi inscripţii 
greceşti şi altele cuneiforme sau hieroglife. Raf¬ 
turile unei săli sînt însă ocupate de nişte bus- 
turi de marmoră ale unor împăraţi romani, toate 
asemănîndu-se, deoarece au ieşit din mîna ace¬ 
luiaşi vulgar falsificator. Deşi nu sînt indicate 
ca false, totuşi probabil că sînt expuse numai 
în scop de a preveni publicul necunoscător. Mij¬ 
loc foarte bun spre a-1 feri de contrafacerile 
ce în fiecare vară se vînd încă pe la Constanţa, 
dîndu-se drept piese autentice. O menţiune des¬ 
pre neautenticitatea busturilor ar fi trebuit să 
se facă, altfel s-ar putea crede că şi direcţia le 
consideră ca bune. Expunîndu-se dar falsurile, 
importantele obiecte autentice din această epo¬ 
că nu pot fi puse în evidenţă, deşi ar merita o 
atenţie mai mare. Pămîntul ţării româneşti, din 
Oltenia şi pînă în Dobrogea, e plămădit cu in¬ 
teresante rămăşiţe ale romanilor care, în de¬ 
cursul atîtor veacuri, au ocupat aceste ţinu¬ 
turi, întărindu-le şi înzestrîndu-le cu tot felul 
de construcţii. O imagine a acestor timpuri nu 
se capătă prin reaua expunere şi lipsa de selecţie 
a obiectelor din muzeu. Tot pentru motivul că 
sînt prea multe, probabil, se ţin închise în casa 
de fier diln cancelarie şi importante monete gre¬ 
ce, romane şi bizantine găsite în diferite puncte 
ale ţării. Astfel, tocmai secţiunea greco-romană 
şi bizantină, care ar fi putut fi cea mai com- 

pletă şi una din cele mai interesante, lipseşte. 
Ar fi fost totuşi nimerit ca şi cu ajutorul mo- 
netclor să se dovedească precumpănirea ele¬ 
mentului roman, de care atâta ne place să ne 
fălim. De necesitatea unei secţiuni greco-ro- 
mane este de altfel convinsă, în teorie cel puţin, 
şi direcţia muzeului. într-un referat al său din 
iunie 1905, găsim următoarele: -«Intr-adevăr a- 
cest muzeu tinde între altele a aduna şi a ex¬ 
pune în ordine sistematică puţinele (??) rămă¬ 
şiţe ale antichităţii greco-romane ce se găsesc 
în Dobrogea, eu deosebire în jud. Constanţa, în¬ 
lesnind astfel bărbaţilor specialişti din ţară şi 
străinătate, profesorilor şi studenţilor universi¬ 
tari, ca şi publicului, mijloacele de a le vedea 
şi de a lc studia laolaltă şi deaproape». S-a vă¬ 
zut cât de bine se urmează în practică asemenea 
precepte. Invazia popoarelor, o a treia mare 
epocă în istoria veche a noastră, este splendid 
reprezentată prin populara cloşcă cu puii de 
aur. Dar şi acest nepreţuit tezaur se pierde în 
cad iul modem, în care direcţia a fost silită să-l 
aşeze: anme turceşti şi desenurile costumelor 
ţărăneşti ale lui Satmary îl înconjoară! N-ar fi 
fost mai la locul lor aci, lîngă comoara de la 
Pietroasa, reproducerile de la Vettersfelde ce 
se pierd în vitrina din sala descrisă mai sus, 
lîngă obiecte din epoci aşa do depărtate? Dc 
oe nu se expun şi obiectele găsite de răposatul 
profesor Iorguflescu în săpăturile făcute de el 
la Istriţa, de unde provine cloşca? Dar, de ce 
să căutăm o normă ştiinţifică, acolo unde bunul 
plac pare că hotărăşte singur de soarta şi locul 
obiectelor? Epoca medievală şi modernă a vo¬ 
ievozilor pămînteni ar fi putut fi splendid re¬ 
înviată prinţi'-o expunere bine chibzuită a fres¬ 
celor, odăjdiilor, mobilelor, icoanelor şi atîtor 
frumoase şi scumpe rămăşiţe, oe s-au cules de 
prin mănăstirile noastre. O asemenea secţiune 
ar fi trebuit să fie fala mzufeului nostru na¬ 
ţional şi argumentul cel mai puternic al stării 
culturale a poporului român. Ea lîncezeşte ca 

şi întreg muzeul. De zeci de ani de zile nu s-a 
mai adăogat nici un obiect, pe lingă cele luate 
oficial cu ocazia secularizării mănăstirilor. Iar 
pe fiecare zi se vînd, mai ales la străini, o- 
biecte de prin mănăstiri. La expoziţia generală 
o să se vadă în parte cit (Lipseşte din colecţiile 
oficiale ale muzeului. Domenii întregi ale artei 
pământene, cum de pildă ceramica şi olăria 
populară, nu sânt 'reprezentate nici chiar prin- 
tr-un singur obiect. Lipsa unui local propriu 
este, pretind cei direct interesaţi, cauza acestei 
stări triste a muzeului. Nu ni se spune însă lă¬ 
murit asupra cui cade răspunderea nerealizării 
unui asemenea local. Căci ideea de a înzestra 
capitala ţării cu o clădire demnă de un muzeu 
naţional a preocupat în mai multe rînduri pe 
oamenii noştri de stat. Dovadă sînt numeroa¬ 
sele credite ce s-au votat într-acest scop în 
vremurile de belşuguii bugetare. Astfel în răs¬ 
timpul de la 1884—1891, numai, s-au votat cre¬ 
dite extraordinare, acoperite prin emisiuni de 
rentă amortibilă, pentru construirea muzeului 
naţional, bibliotecii centrale, Academiei, Pina¬ 
cotecii şi Gliptotecii din Bucureşti, suma de 8 
milioane 224 134 lei. Şi cu toate acestea nici 
unul dintre localurile plănuite, afară de Aca¬ 
demie, nu a fost construit. De cele mai multe 
ori creditele votate erau date uitării. Căci de 
sigur era mai uşor a cere parlamentului să vo¬ 
teze o sumă, decît a se ocupa în urmă de al¬ 
cătuirea clădirii şi mai ales de organizarea unor 
asemenea instituţiuni. Din cauza întîrzierii de 
a se da adevărata întrebuinţare banilor, mare 
parte din creditele acordate se anulau, după ce 
însă mai întîi fuseseră ştirbite pentru destinaţii 
de cele mai multe oii străine seopujui. Astfel 
din suma votată de peste opt milioane s-au 
cheltuit efectiv două milioane 238 028 lei, în 
şapte ani numai. Ce nu s-ar fi putut face pen¬ 
tru arta românească cu această sumă, dacă nu 
s-ar fi risipit în alte întrebuinţări, a căror moti¬ 
vare exactă nu se cunoaşte. Să nu ne plîngem, 
în tot cazul, că nu s-au făcut sacrificii băneşti 

în acest sens. Nenorocirea este că ele au fost 
făcute în zadar, fiind rău întrebuinţate. Din toţi 
aceşti bani nu ne-am ales decât cu localul Aca¬ 
demiei Române, care, datorită stăruinţei secre¬ 
tarului ei perpetuu, a reuşit ca în locul «ca¬ 
merelor din etajul de jos al aripei stingi a pa¬ 
latului Universităţii» ce ocupa în 1890, să-şi 
aibă palatul de astăzi. Celelalte institute, de 
care nu a fost cine să se ocupe, au avut soar¬ 
ta cunoscută: Biblioteca Centrală, după ce a 
perindat prin case închiriate, a fost în cele din 
urmă desfiinţată şi alipită la Academie; iar 
muzeul a mucezit în sălile în care îl găsim azi. 
Şi totuşi, la diferite capitole în care se speci¬ 
fică cheltuilile acestor două milioane două sute 
de mii lei, găsim că muzeul a avut partea cea 
mai respectabilă. Nu e capitol în care să nu se 
găsească în dreptul sumelor cheltuite motivări 
ca acestea: «s-au plătit diferite obiecte pentru 
muzeu», «s-au făcut îmbunătăţiri pentru Mu¬ 
zeul de antichităţi»; alteori se dau bani pentru 
săpăturile de la Adamklisi, sau «din suma ră¬ 
masă disponibilă (769 294) s-au făcut cheltuieli 
pentru Academie, Muzeu şi bibliotecă». Toate 
aceste citate precum şi cifrele ce urmează sînt 
luate întocmai din următoarele două publicaţii 
oficiale ale Ministerului Cultelor: 1.. «Dare de 
seamă asupra lucrărilor de clădiri şcolare şi 
biserici executate de acest Minister din cre¬ 
ditele votate de Corpurile Legiuitoare de la 
1880 pînă la octomvrie 1898», pag. 84—87 şi 
2. «Expunerea situaţiei creditelor extraordinare 
acoperite prin emisiune de rentă amortibilă la 
31 martie 1901», pag. 72. între «Stabilimente 
şi depozitele de cultură» pentru care s-a chel¬ 
tuit suma de peste 2 milioane, nu se cuprind 
nici Muzeul de istoric naturală, nici Arhivele, 
ci numai cele anume arătate mai sus. Din su¬ 
mele globale, uneori numai se specifică suma 
anume cheltuită pentru muzeu. Astfel din cre¬ 
ditul de lei 75.075 din 1884 şi din cele de 
1.375.000 lei din 1890, se indică anume la Cap. 
98, pag. 80 din prima publicaţie oficială: «Suma 

de lei 75.075 s-a întrebuinţat pentru cumpă¬ 
rarea de colecţii, tablouri, biblioteci, necesare 
muzeului». Iar 3 rînduri mai la vale: «Pentru 
muzeu s-au plătit dîn acest credit, săpăturile la 
Adamldisi în sumă de lei 16.500; s-au mai plă¬ 
tit de asemenea sume (iarăşi fără indicaţie) pen¬ 
tru diferite colecţii, reparaţii etc. La cap. 99 gă¬ 
sim: «Din creditul de lei 5.394 s-au făcut mai 
multe îmbunătăţiri pentru Muzeul de antichi¬ 
tăţi ... şi s-au plătit nişte cărţi vechi, trans¬ 
port de pietre cu inscripţii etc.». Aceste sume 
sînt, bine înţeles, suplimentare la sumele pre¬ 
văzute, anual în bugetul acestei instituţii. în 
mod misterios de tot se cheltuiesc sume relativ 
importante trecute sub denumirea de «diverse». 
Astfel din cei 892 mii lei, cheltuiţi pînă la 1 
ianuarie 1898, în seama numitelor institute, sînt 
trecute «diversele» pentru nu mai puţin de lei 
18.520! La cap. 99 «Biblioteca, Pinacoteca, Mu¬ 
zeul de antichităţi şi Gliptoteca», diversele re¬ 
apar pentru 54.049 lei! Pentru «arhitecţi şi con¬ 
ductori» se cheltuiesc din aceleaşi capitole, pen¬ 
tru nişte institute care nu s«au clădit: 104.460 
+ 37.267 + 25.079 lei. Ar fi desigur foarte in¬ 
teresant să se ştie cum s-au întrebuinţat aceste 
plăţi pentru «diverse» în serviciul unei cauze 
care n-a izbutit. Direcţia muzeului are interes, 
ca şi noi, să ceară lămuriri. Căci din toţi a- 
oeşti bani pe diverse şi la arhitecţi nu ne-am 
ales — în afară de Academie — cu nimic pentru 
muzeu. Nepărtinirea mă obligă să adaog, că 
totuşi ne-am ales cu ceva din această scumpă 

campanie: cu faima cel puţin ce o avem în 
străinătate, de a poseda un splendid Muzeu 
naţional Planurile acestui presupus muzeu al 
nostru sînt reproduse, ca model chiar, în re¬ 
vistele speciale şi tratatele de arhitectură din 
Germania! Pentru satisfacerea curiozităţii pu¬ 
blicului român, care sigur nu ştie nimic despre 
existenţa acestor misterioase clădiri, se repro¬ 
duce aci o vedere generală a Muzeului Naţio¬ 
nal din Bucureşti precum şi faţada acestuia. 
Despre aceste clădiri, iată infarmaţiunile ce se 
găsesc in «Darea de seamă» mai sus citată: 
«In 1885 a fost însărcinat d-1 arhitect Schmie- 
den, din Berlin, cu facerea planurilor şi devi¬ 
zelor mai multor eonstrueţiumi, între care şi a- 
cea a Muzeului Naţional, în condiţiunile de a i 
se plăti 2,16»/o din valoarea devizelor. Lucrările 
însă nu s-au început şi, din creditele prevă¬ 
zute, s-au plătit numai diferite obiecte pentru 
muzeu». Atît se spune oficial. Din publicaţiile 
străine însă ştim că clădirea plănuită era foar¬ 
te larg concepută: ea trebuia să adăpostească 
la un Ioc, pe lingă muzeu şi Academia, Biblio¬ 
teca şi Arhivele Statului. De corpul central al 
clădirii se legau prin galerii deschise două alte 
clădiri mai mici, ce urmau să se indice mai fru¬ 
mos şi tot deodată mai practic. Idcea înfiinţării 
acestei instituţiuni fiind foarte mult sprijinită 
de Ministerul cultelor de atunci, d-1 D. A. Sturd- 
za, avea toţi sorţii să reuşească. Mai ales că, 
deodată cu votarea creditului, se alesese şi lo¬ 
cul pe malul Dîmboviţei, iar după aprobarea 
schiţei, în 1886, şi încheierea definitivă a con¬ 
tractului, arhitecţii germani, fără întîrziere, au 
şi executat planurile cerute. Revista «Deutsche 
Bauzeiitung» din 1887 anunţă că arhitectul 
Schmieden împreună cu colaboratorii săi v. 
Weltzien şi Speer au terminat lucrarea, asu¬ 
pra căreia se dau mai multe lămuriri. în cu- 
rînd, lăzi enorme oonţinînd planurile, din care 
unele părţi erau în mărime de execuţiune, so¬ 
sesc la minister. Ministerul însă nu mai era 
acelaşi. După oareoart întârzieri, se plătesc în 

fine şi planurile şi cu aceasta se îngroajă ideea 
edificiului muzeului. Căci de fapt, nu s-a aflat 
nimic in urmă despre o campanie în scop de a 
susţine 'realizarea clădirii. Secretarul perpetuu 
al Academiei Române, fostul ministru al cul¬ 
telor care patronase, dacă nu chiar zămislise, 
ideea măreţei instituţiuni, urmăreşte singur, de 
astădată, realizarea parţială cel puţin a ideii 
din 1885. Găsind sprijinul cuvenit la noul mi¬ 
nistru al cultelor, Th. Rosetti, reuşeşte, graţie 
energiei sale neobosite, să înzestreze Academia 
cu localul ei actual, afectîndu-se într-acest scop 
o a 'treia parte numai din suma arătată mai sus. 
Despre muzeu nu se mai vorbeşte: planurile ar¬ 
hitecţilor germani sînt chiar înlăturate sau dis¬ 
truse, nu se ştie de cine. Astăzi, în tot cazul, 
nu li se mai dă de unmă în minister. încerca¬ 
rea de a se comanda planuri pentru muzeu s-a 
mai repetat în unmă, totdeauna însă cu acelaşi 
rezultat ca întîia dată. In 1892, direcţia muzeu¬ 
lui prezintă la minister planurile d-lui prof. 
Georg Niemann din Viena. Puţin mai tîrziu, 
d-1 Dr. Moritz Dreger, tot din Viena, este direct 
însărcinat de şeful muzeului cu facerea unor 
planuri, făgăduindu-i-se chiar executarea clă¬ 
dirii. în aşteptarea aprobării planurilor de că¬ 
tre Minister, învăţaţii ausrtriaci dau preţioasa 
lor colaborare la săpăturile de la Adamclisi, a- 
supra cărora a apărut o voluminoasă lucrare 
tradusă apoi şi în româneşte. Ce s-au făcut pla¬ 
nurile, nu se ştie. Sigur însă este că cel din 
urmă dintre cei ademeniţi să prezinte planuri, 
cu gieu numai a putut primi de la minister 
o parte din banii ce reclama pentru munca sa 
îndoită. Cîte planuri va mai fi prezentat de a- 
tunci neobosita direcţie, n-am cunoştinţă. Se 
pare însă că muzeului îi este ursit să nu-şi aibă 
localul său. De aceea nici nu voi mai reveni aci 
asupra celor spuse acum .cîţiva ani în această 
privinţă. Propunerile mede erau de sigur mult 
prea modeste — şi deci realizabile — pentru o 
autoritate, pare plănuieşte numai lucruri mari 
şi de aceea greu de împlinit. Totuşi persist a 

crede că un singur local cu mai multe aripi, 
avînd înfăţişarea vechii arhitecturi româneşti, 
ar fi cel mai nimerit palat al Muzeului Naţio¬ 
nal. Astăzi mai ales, cînd în bugetul Casei ar¬ 
telor ,se prevede înfiinţarea unor noi muzee, 
ar fi bine să se dea o mai serioasă atenţie ideii 
din 1885, care tindea să concentreze toate insti¬ 
tutele artistice la un loc. Orice răzleţire ar fi în 
defavoarea noastră. Nu avem destule bogăţii 
artistice pentru a înzestra mai multe cartiere 
ale Capitalei cu cîfce un muzeu. Cone entrî ndu - le 
însă toate la un loc, am alcătui un institut 
demn să ne reprezinte şi tradiţia şi îndeletni¬ 
cirile artistice ale poporului român. în loc de 
mai multe mugee şi pinacoteci şi gliptoteci, am 
avea mai multe secţiuni ale aceluiaşi Muzeu 
Naţional. Iar cînd vreuna din secţiuni va lua o 
dezvoltare prea mare, i se va putea consacra 
un institut aparte. Deocamdată şi pentru mult 
timp încă, nu există o asemenea temere, din 
nefericire. E timpul însă ca să se fixeze un plan 
larg şi bine chibzuit, la care să poată conlucra 
miniştrii de orice coloare politică vor fi. Des¬ 
tule cheltuieli zadarnice şi experienţe triste am 
făcut timp de peste 40 ani pentru a ajunge în 
halul de azi. Totuşi să nu fim nerăbdători: au¬ 
torităţile competente pare-se că tot veghează. O 
dovadă a zelului direcţiei în această privinţă 
se găseşte în «Monitorul Oficial» Nr. de la 28 
aprilie 1906, pag. 794. Acesta cuprinde un co¬ 
municat al Academiei Române asupra unei con¬ 
ferinţe a directorului muzeului, care se încheie 
«cu un apel călduros la cei în drept, spre a con¬ 
strui un local pentru muzeu, în care se vor păs¬ 
tra şi sculpturile monumentelor lui Traian de la 
Adamclisi». Fapta bună şi curajoasă, unică în 
felul ei, merită să fie semnalată. Fac însă re¬ 
zervele mele asupra sculpturilor de la Adam¬ 
clisi, fie ele ale lui Traian sau ale unui alt îm¬ 
părat, care au locul lor indicat în Dobrogea. 
Acolo vor trebui înapoiate şi cele aduse cu atî- 
ta greutate şi cu mai mare cheltutială. Căci toţi 
cei ce vor să studieze monumentele de la A- 

damclisi nu se pot mulţumi numai cu vizi¬ 
tarea pietrelor aduse în Bucureşti, ci trebuie 
să cunoască la faţa 'locului resturile impună¬ 
toare ce din fericire nu s-au putut disloca. Aşa 
a făcut şi Fnrtwăngler şi Cichorius şi toţi cei¬ 
lalţi învăţaţi, care se ocupă de monumentele 
noastre romane. Ar trebui deci să se organi¬ 
zeze un muzeu de antichităţi în localitate chiar. 
Căci ar fi absurd să năzţuim a aduce în Bucu¬ 
reşti o întreagă cetate de peste zece hectare 
suprafaţă. Pe lîngă muzeul din capitală, tre¬ 
buie să tindem 'la înfiinţarea muzeelor locale 
în diferite alte centre din ţară. Un foarte fru¬ 
mos început a fost realizat de cîţiva oameni de 
inimă la Tîrgu-Jiu, unde se află un foarte in¬ 
teresant muzeu judeţean. Prefectura din Con¬ 
stanţa de asemeni a cerut prin raportul său nr. 
40.171, din 1 iulie 1905, înfiinţarea unui mu¬ 
zeu în oraşul Constanţa. Direcţia muzeului din 
Bucureşti s-a opus din răsputeri la aceasta, pe 
motiv că «ideea e ruu numai greu de realizat 
dar chiar contrarie scopului ce s-a urmărit şi 
se urmăreşte (sic) prim înfiinţarea Muzeului Na¬ 
ţional în Capitală». Cred din contră, că înfiin- 
ţîndu-se cît mai multe muzee locale, cu atît mai 
sigur' se scapă ele pietre numeroase obiecte, ce 
totuşi nu intră astăzi în Muzeul din Bucureşti. 
Prefectura din Constanţa, în raportul men¬ 
ţionat, arată de altfel -«că multe din obiectele de 
\aloare găsite acolo au fost cumpătate pe pre¬ 
ţuri de nimic şi apoi trimise spre vînzare în 
străinătate, mai ales în Anglia. Singurul mij¬ 
loc pentru a se aduna aceste obiecte ar fi ca să 
admită înfiinţarea unui muzeu în Constanţa». 
Un început de asemena muzeu se şi făcuse prin 
îngrijirea d-lui Pîslea, inginerul şef al lucră¬ 
rilor portului, care au o sîrguinţă şi pricepere 
demne de laudă, adunase şi catalogase nume¬ 
roasele obiecte mari şi mici ce se găseau în 
cursul lucrărilor de terasament. Un admirabil 
muzeu s-ar fi organizat de d-nii ingineri, jude¬ 
cind după frumoasele începuturi realizate şi 
după spiritul ştiinţific de care erau conduşi. 

i8i www.dacoromanica.ro 


Diisecţiunea Muzeului din Bucureşti a cerut însă 
să i se predea toate obiectele găsite acolo. Aşa 
s-^a şi făcut. De un an însă, de cînd s^au în¬ 
cheiat procesele-verbale de predare, obiectele, 
azi proprietatea Muzeului din Capitală, aşteap¬ 
tă în zadar ca să fie ridicate şi aduse la Bucu¬ 
reşti. Statui întregi zac în lăzi, jar sarcofagiile 
sînt împrăştiate în port, fără ca cei în drept să se 
ocupe de ele. Nu era mai bine ca ele să consti¬ 
tuie Muzeul local din Constanţa şi să fie lăsate 
în buna pază a celor ce le descoperise? Dezin¬ 
teresarea administraţiei superioare faţă de mu¬ 
zeu nu se reduce numai în privinţa localului; 
în acelaşi mod vitreg s-a ocrotit şi gospodăria 
internă a instituţiei. Modul de administrare a 
Muzeului e de sigur unic şi merită să fie cunos¬ 
cut cu ocazia jubileului nostru cultural. Aci, 
ca peste tot, mă refer numai la cei 20 de ani 
din urmă. Intîi pentrucă asupra primilor tim¬ 
puri nu am date oficiale; al doilea, pen¬ 
tru că în aceste două decenii din urmă di¬ 
recţia muzeului fiind continuu în aceleaşi 
mîini, se poate mai bine urmări spiritul de 
continuitate. Muzeul ar trebui să se adminis¬ 
treze conform regulamentului aprobat prin de¬ 
cretul domnesc din 25 noiembrie 1864, care 
n-a fost anulat sau modificat în urmă. în 
realitate însă nici una din dispoziţiile lui nu se 
mai respectă azi. Şi e ciudat că, pe cînd actualul 
director al muzeului, ca membru al Parlamen¬ 
tului în diferite sesiuni, a avut ocazia să pre¬ 
zinte nenumărate proiecte de legi şi rapoartele 
cele mai incompatibile cu specialitatea sa de 
profesor sau director, nu a putut, împiedicat 
fiind de miniştrii cultelor probabil, să ne în¬ 
zestreze cu un nou regulament al administrării 
muzeului. Era natural dar ca direcţia, pentru a 
putea realiza marile modificări ce probabil că 
plănuieşte, să înceapă prin a da uitării lanţu¬ 
rile unui 'regulament învechit. Astfel, s-a ne¬ 
socotit împărţirea muzeului — conform art. 2 
din regulament — în 4 secţiuni, respeetîndu-se 
numai ultima secţiune, aceea a -«curiozităţilor», 

care, s-a văzut, predomină peste tot. Totuşi di¬ 
feritele secţiuni (trebuie să fi existat la început. 
Cu timpul s-a constatat chiar insuficienţa lor. 
De aceea, pe baza raportului ministrului culte¬ 
lor, T. Maiorescu, prin decretul nr. 2.036 din 
30 decembrie 1875, «se aprobă înfiinţarea a 
patra secţiuni noi la muzeul din Capitală şi 
anume: 1. Secţia porturilor naţionale. 2. Secţia 
tablourilor istorice. 3. Secţia gemmelor şi came- 
elor şi 4. Secţia industrială». Decretul domnesc, 
încadrat intr-un chenar foarte decorativ, e afi¬ 
şat într-una din sălile muzeului. Nefiind pus în 
aplicare, după cum se dovedeşte prin lipsa to¬ 
tală a numitelor secţiuni, decretul a devenit el 
însuşi piesă de muzeu, obiect de curiozitate, 
expus alături de frescele de la Argeş şi nişte 
monezi romane. Mulţumesc sincer direcţiei, care 
a binevoit să scoată acest decret la lumină; căci, 
nefiind cuprins nici în colecţia oficială a minis¬ 
terului, n-aş fi avut de unde să-l cunosc altfel. 

Aceasta e singura modificare oficială — şi de 
aceea nerespectată — ce se aduce regulamen¬ 
tului din 64. Pe cale arbitrară însă, ca necon- 
venind direcţiei, actuale de sigur, s-au suprimat 
pur şi simplu dispoziţiile art. 5 din regulament, 
conform cărora «Direcţiunea Muzeului de an¬ 
tichităţi este încredinţată unui Comitet arheo¬ 
logic» (sublinierea e în original), compus din 
5 persoane. Cum s«ar putea pretinde însă că, 
în urma demisiei sau încetării din viaţă a pri¬ 
milor membri, actuala direcţie să fi găsit 5 
persoane, care să primească această însărci¬ 
nare «onorifică»! De altfel, de sigur că un 
atare comitet ar fi stânjenit bunul mers şi 
planul unitar al direcţiei. Prin suprimarea a- 
oestui atît de cuminte dar învechit decret, 
muzeul nostru dovedeşte că este mai mo¬ 
dera decât toate institutele similare din lume, 
căci, atît muzeele din ţările cu tradiţii artis¬ 
tice, ca Franţa şi Germania, cât şi cele mai 
recente institute mari din America — chiar 
şi The Metropolitan Museum of Art din New- 
York, înfiinţat la 1893 — toate, fără excep¬ 
ţie, au unul sau mai multe comitete sau con¬ 
silii. Nicăieri achiziţiunile nu se fac fără a- 
probarea acestor comitete, compuse din oa¬ 
meni speciali sau din amatori recunoscuţi. Aşa 
prevede de altfel şi regulamentul din 1864: 
art. 17 lasă în sarcina conservatorului numai 
unele «condeie de banii trecuţi prin buget 
pe seama muzeului, afară de paragrafele ex- 
cursiunilor şi ale oolecţiunilor, care se regu¬ 
lează prin Comitetul arheologic». Azi, însă, 
tot bugetul muzeului «se regulează» pe baza 
dispoziţiilor /directorului. Zic şi eu «direc¬ 
tor», deşi nici titlul acesta nu e prevăzut în 
regulament, unde art. 13 pomeneşte numai de 
un «conservator cu o garanţie ipotecară de 
un minimum zece mii de galbeni». Era foar¬ 
te firesc ca, fără vreo dispoziţie oficială chiar, 
ci prin simplul condei al direcţiei, să dispară 
asemenea titulari şi măsuri de garanţie înve¬ 
chite şi nepotrivite cu timpurile moderne. 

Mulţumită dar neobositei mund a actualului 
director, s-a transformat, fără zgomotul de¬ 
cretelor oficiale, administraţia cea veche în- 
tr-una aşa de modernă, incit pei'eche n-are. 
Din tot regulamentul cel vechi nu s-a respec¬ 
tat decît capitolul referitor la îndatoririle pu¬ 
blicului vizitator. Şi aci însă s-a redus tim¬ 
pul în care colecţiile îi sînt puse la dispozi¬ 
ţie. Muzeul nostru este azi în afară de orice 
lege sau regulamente. El se administrează 
după bunul plac al unei direcţii, care de fapt 
este perpetuă şi decretează cu de la sine pu¬ 
tere. Din fericire, nici un ministru nu s-a a- 
tins de această autonomie a muzeului. Institu¬ 
ţia a fost salvată numai de hatîrul persona¬ 
lului ei directiv. Altfel de mult s-ar fi găsit 
vreun ministru care să o desfiinţeze! O a 
doua cauză a stării mizerabile a muzeului este, 
după părerile unora, lipsa unui buget potrivit 
cu nevoile şi importanţa instituţiei. Să exami¬ 
năm şi acest punct. Bugetul Muzeului de anti¬ 
chităţi se prezintă, în termen mediu, cu suma 
de lei 20 000. Aceasta e prevăzută pentru 
cheltuielile de personal şi de achiziţii, în 
cursul unui an. Intr-însa nu se cuprind, bine 
înţeles, suplimentele numeroase arătate, în 
parte numai, mai sus şi din cari unele sînt 
de 75 000 lei. Asemenea nu se cuprind în 
bugetul anual nici sumele ce se mai acor¬ 
dau sub următoarele diferite denumiri: 1. Fon¬ 
dul de «cercetări pentru studii arheologice şi 
în special Limes Romanus» variind între 10 
şi 5 mii lei anual; 2. Fondul pentru «acope¬ 
rirea cheltuielilor reclamate de legea monu¬ 
mentelor istorice», în general 3—4 mii lei 
anual; 3. Fondul pentru «exploatări de sta¬ 
ţiuni preistorice şi pubQiaaţiuni relative la 
aceste exploatări»: 5 000 lei; 4. Fondul pen¬ 
tru «Seminarul epignafic-arheologic, 2 000 lei 
anual, precum şi alte fonduri extraordinare 
pentru săpături (16 000 mii lei dintr-odată) 
sau pentru misiuni şi transporturi, unele plă¬ 
tite, pare-se, chiar şi de Ministerul de ex- 

terne. Din bugetul anual, de aproximativ 
20 000 lei, rămîne, omiţîndu-se personalul şi 
cheltuielile de întreţinere, o sumă de lei 10 000 
pentru «achiziţiuni», la care mai la urmă s-au 
adăogat şi «publioaţiunile şi cheltuielile ex¬ 
traordinare». Suma a fost redusă, nu se spu¬ 
ne de ce, tocmai în ultimii ani, la 5 şi apoi 
chiar la 3 mii lei. Socotind dar ca medie 5 000 
lei anual pentni achiziţii, am avea în decurs 
de 20 ani o sumă globală de 100 000 lei, care 
este de sigur sub cea reală. Care sînt obiec¬ 
tivele ce s-au cumpărat din această sumă, 
întreba, cu oarecare indiscreţie, o parte din 
public? Regret că de astă dată nu pot linişti 
pe inoportuni, deoarece îmi lipsesc documen¬ 
te oficiale. Muzeul n-a publicat nici un raport 
asupra obiectelor noi dobîndite. Probabil pen¬ 
tru că nu a cumpărat nimic de seamă. Dar 
atunci, ce s-a făcut ou banii? Iată, neapărat, 
un cerc viţios, din care ministrul singur va 
putea descurca pe cei nedumeriţi, publicînd 
dosarele voluminoase ce cu atîta îngrijire ţine 
ascunse. Să se fi cheltuit toţi banii numai 
pentru «publioaţiunile» ce se cuprind tot la 
acest capitol, iar nu se poate crede. Mai în- 
tîi, pentrucă, după cîte se ştie, catalogul co¬ 
lecţiilor nu a apărut. De altfel publicaţia «Mo¬ 
numentelor epigrafice şi sculpturale ale Mu¬ 
zeului Naţional (sic) de antichităţi» precum şi 
broşura «Cîteva monumente epigrafice ale 
Muzeului Naţional (sic) de antichităţi» pu¬ 
blicate de directorul instituţiei, au apărat în 
anii din urmă: prima în 1902, a doua în 1903. 
Deci pînă atunci, n-au existat nici spese de 
publicaţii cel puţin. Iar pentru săpături, trans¬ 
porturi etc., s-au arătat fondurile speciale di¬ 
ferite de ale achiziţiilor. Pe de altă parte, se 
ştie că cea mai mare parte din obiectele mu¬ 
zeului sînt sau provenite din mănăstirii şi să¬ 
pături, sau din donaţiuni. Cei mai însemnaţi 
donatori sînt: Generalul Mavros, întemeieto¬ 
rul muzeului; contele Scarlat Rosetti, M. Ghika, 
N. Creţulescu, D. A. Sturdza, Mortillet, Biill- 

ner, colonelul Papazolu, Calomfirescu, Burada, 
Anghelescu etc., etc. Obiectele şi cărţile din 
colecţiunea Kogălniceanu, Cezar Bolliac şi al¬ 
tele au fost cumpărate din fonduri extraor¬ 
dinare. Exceptîndu-le dar pe acestea, oare for¬ 
mează aproape totalitatea colecţiei, sînt cu¬ 
rioşi cari ar dori să cunoască obiectele cum¬ 
părate din fondul bugetar arătat. Repet că nu 
se cunosc obiecte mai de seamă cumpărate din 
alocaţiile bugetare. Pentru lămurirea celor ne¬ 
dumeriţi, ar fi în tot cazul de dorit ca să se 
publice «rapoartele generale către Ministerul 
Cultelor despre starea muzeului» conform art. 
16 din regulament. De asemeni orice achiziţie 
nouă ar fi trebuit anunţată prin ziare, invi- 
tîndu-se publicul să o vadă. Aşa se face în 
străinătate, pentru a se întreţine interesul ma¬ 
selor pentru muzee. Altfel instituţia se dă ui¬ 
tării şi iese din circulaţie, după cum e cazul 
muzeului nosfem. Iar direcţia e în neputinţă 
să lupte apoi împotriva unor asemenea cu¬ 
rente ostile instituţiei. Ce îmbucurătoare re¬ 
zultate se pot obţine din contra, cînd institu¬ 
ţia ştie să întreţină interesul publicului, ne 
dovedeşte în primul rînd Academia Română, 
care din donaţiuni numai, a ajuns să dispuie 
de un venit anual de peste un milion! Cîte 
alte instituţii de cultură nu au fost de ase¬ 
meni ajutate de particulari. Numai muzeului, 
de 20 ani în urmă, nu i s-a făaut nici o dona- 
ţiune mai do seamă. Lipsa de interes din par¬ 
tea publicului şi a autorităţilor faţă de muzeu 
ar fi fost poate iertată, dacă asemenea insti¬ 
tute nu ar mai fi corespuns cerinţelor tim¬ 
purilor noi. Cînd însă ştiut este că, în educa¬ 
ţia modernă a popoarelor, muzeele capătă un 
rol din ce în ce mai însemnat, nepăsarea în 
care ele au fost lăsate la noi devine o adevă¬ 
rată crimă. Căci puterea de educaţie a mu¬ 
zeelor, asupra maselor mai cu seamă, este in¬ 
contestabilă. Ele întregesc învăţământul dat la 
şcoli şi universităţi, căci orice învăţământ care 
pleacă de la obiecte chiar este mult mai per- 

suasiv şi mai real decît teoria pură. Şi în mă¬ 
sura dată, chiar un muzeu local ca al nostru 
ar fi putut exercita acţiunea sa. El ar fi tre¬ 
buit, în primul rînd, să fie expresia civiliza¬ 
ţiei ţării şi un fel de păzitor al tradiţiei pă- 
mintene. Dar ipe lingă această menire curat 
naţională, el ar trebui să satisfacă şi cerinţele 
estetice şi, printr-o orânduire plăcută şi pu¬ 
nerea în vailoare a obiectelor în adevăr fru¬ 
moase, să dezvolte gustul vizitatorilor. O a 
treia misiune a muzeului ar fi fost şi acea pur 
teoretică, de a servi drept bază studiilor şi 
cercetărilor istorice şi culturale, adunînd şi ex- 
punînd în mod ştiinţific material din ţară. 
Toate aceste meniri înalte şi frumoase, rezu¬ 
mate numai aci, muzeul nostru naţional, pen¬ 
tru motive lesne de înţeles, nu le-a înde¬ 
plinit. Viitorul program de acţiune al muzeu¬ 
lui trebuie să se concentreze 'asupra urmă¬ 
toarelor puncte: 1. Să se cerceteze cît mai 
amănunţit rămăşiţele artistice şi istorice din 
ţările locuite de români şi să adune cît se 
poate mai multe obiecte în legătură cu tre¬ 
cutul nostru şi cu îndeletnicirile artistice ale 
poporului românesc. 2. Să păstreze pentru Mu¬ 
zeul Naţional Central, din Bucureşti, cîte un 
exemplar mai caracteristic din fiecare speţă şi 
să le orînduiască în mod sistematic şi estetic 
servind totodată şi învăţămîntului şi educaţiei 
artistice a maselor. Dubletele sau piesele cu in¬ 
teres pur loca1 să se lase la locul provenien¬ 
ţei, înfiinţîndu-se cît mai multe muzee pro¬ 
vinciale. Acestea la rîndul lor vor îmbogăţi 
muzeul din Bucureşti şi prin schimbul reci¬ 
proc se va deştepta în toată ţara interesul 
pentru obiectele de artă. Prin asemenea mij¬ 
loace de stimulare, mai lesne decît prin legi 
prohibitive, se vor salva obiectele ce azi trec 
peste graniţa ţării. 3. Prin conferinţe înain¬ 
tea obiectelor sau cu ajutorul proiecţiunilor şi 
mai ales prin publicaţii ilustrate şi cataloage, 
să se facă cunoscut în ţară şi în străinătate 
tezaurul nostru naţional. Astfel numai, mu- 

zeu! va putea servi drept centru al unei miş¬ 
cări artistice. Iar pentru ca deocamdată ruşi¬ 
nea naţională, de oare cu toţii ne ştim vino¬ 
vaţi, să nu fie împărtăşită şi de numeroşi 
străini, cari ne vor vizita, mai ales de ve¬ 
cinii mai mici, cari din acest punct de ve¬ 
dere se prezintă mult mai bine ca noi, aş fi 
de părere ca muzeul să serbeze anul jubiliar 
închizând sălile sale. Să se şteargă firma de 
pe uşile Palatului Universităţii, iar obiectele 
mai de seamă să se imprunufe expoziţiei. 
Publicul român, fiind obişnuit cu neexistenţa 
de fapt a muzeului, nu s-ar împotrivi. Iar 
personalul instituţiei, fiind asigurat prin bu¬ 
getul în curs, cred că de asemenea nu ar pro¬ 
testa. Direcţia va găsi astfel răgaz să medi¬ 
teze în linişte asupra unor planuri de refor¬ 
mă, oare neapărat că se impun. A provoca un 
curent favorabil ideii de reformă a muzeului, 
nu numai în cercurile oficiale, dar şi în pu¬ 
blic, acesta este scopul de căpetenie al rin- 
durilor de faţă. Şi să sperăm că, în era nouă 
în care intrăm după jubileu, se va găsi un 
ministru care să repare greşelile neiertate ale 
predecesorilor săi. Atunci, publicîndu-se isto¬ 
ricul oficial şi amănunţit al instituţiei, se va 
vedea dacă au avut sau nu dreptate toţi aceia 
care în atîtea rînduri au criticat direcţia Mu¬ 
zeului. Aceasta trebuie în orice caz scuzată!, 
căd a făcut oe i-a fost îngăduit: în locul unei 
instituţii, oare să fie sanctuarul culturii şi tre¬ 
cutului românesc, ne-a dat un muzeu ursuz, 
un adevărat cimitir al artei pământene. 

„Viaţa românească“ 
iunie 1906 


Adaos în 1936. Descrierea Muzeului din 1906 se con¬ 
firmă prin excelentul studiu -Muzeul naţional de an¬ 
tichităţi» al d-lui Radu Vulpe, din «Boabe de grîu» 
din mai 1930. In afară de înlăturarea colecţiilor etno¬ 
grafice americane şi chinezeşti, nimic nu s-a schimbat 
intre timp; aşa încît cu drept cuvînt d-1 Vulpe ne 
asigură că situaţia «este aproape exact aceeaşi cu cea 
de pe vremea lui Tocilescu». Vina acestei triste 

constatări revine, indiscutabil, lipsei de pricepere a 
conducătorilor muzeului. Tocilescu, care a studiat fi¬ 
lologia slavă la Praga şi apoi epigrafia la Viena şi a 
profesat istoria antică la Universitate, nu avea nici 
o pregătire şi nici o pricepere muzeografică. Nici 
regretatul savant Vasile Pârvan, urmaşul lui Toci¬ 
lescu, nu a avut interese muzeografice; mare căr¬ 
turar, obiectele în sine nu-1 interesau decît ca docu¬ 
mente. Altfel, cu mijloacele băneşti de care dispunea 
şi prin influenţa de care se bucura, ar fi putut uşor 
transforma colecţiile într-un adevărat muzeu. M. Ros- 
towzcw, în capitolul consacrat României în a sa mo¬ 
numentală operă «Skytien und der Bosporus», exprimă 
clar îndoielile sale asupra mai multor obiecte scitice 
menţionate de Pârvan ca originale, dovedind astfel 
lipsa de experienţă muzeografică a învăţatului cărtu¬ 
rar român. Urmaşul lui Pârvan, profesorul I. Andrie- 
şescu s-a dovedit lipsit nu numai de competinţă dar 
şi de cel mai elementar bun simţ muzeal. Altfel n-ar 
fi aşezat chiupurile preistorice în tavan şi n-ar fi 
tentat să cirpească cu aur coiful preistoric din Pra¬ 
hova. (Vezi «Convorbiri literare»- 1935, p. 341—2). 
Interesul cu care noul coleg urmăreşte soarta Muze¬ 
ului de la Şosea, de care nici unul din predecesorii 
săi nu s-a preocupat, este de cel mai bun augur 
pentru soarta viitoare a acestei însemnate secţiuni a 
Muzeului Naţional. 


16. Noul plan al Muzeului Naţional 

Chestiunea muzeelor preocupă din ce în ce 
mai mult spiritele. O ultimă dovadă este şi 
raportul senzaţional al d-lui dr. Istrati 1 . în ca¬ 
litatea de comisar general al Expoziţiei d-sa 
hotărăşte, în ultima instanţă şi cu toată auto¬ 
ritatea situaţiilor sale oficiale, asupra soartei 
diferitelor institute artistice din Capitală. Voi 
lăsa cu totul la o parte învinuirile aduse şi 
chestiunile de polemică ridicate de d-sa. La 
acestea a răspuns de altfel, tot pe cale ofi¬ 
cială, d-1 G. Sterian, administratorul Casei 
artei). Mă voi ocupa numai în mod cu totul 
obiectiv de partea relativă la crearea şi insta¬ 
larea muzeelor propuse de d-1 dr. Istrati. în 
î ezumat, d-sa hotărăşte ca toate colecţiile noas¬ 
tre artistice să fie mutate la Filaret. Cu toată 
depărtarea şi izolarea acestei părţi a oraşului, 

nu aş avea nimic de zis contra unei asemenea 
propuneri, dacă Expoziţia ne-ar fi lăsat acolo 
nişte clădiri proprii pentru a adăposti colec¬ 
ţiile noastre artistice. Din nefericire însă, clă¬ 
dirile existente nu corespund de loc unei ase¬ 
menea întrebuinţări. Astfel Cula, în care d-1 
dr. Istrati decide să se instaleze Muzeul bise¬ 
ricesc, este cu totul improprie pentru aceasta. 
Am 1 arătat aiurea o parte din dezavantajele 
inerente clădirii. D-1 Sterian de asemenea con¬ 
firmă, în referatul său, că cele trei săli mici 
care o compun sînt întunecoase şi insuficiente; 
iar apoi adaogă: «Dacă am vrea să facem un 
muzeu religios cu toate bogăţiile care există 
numai în muzeul nostru ... ar trebui douăzeci 
de cule». Acestor argumente puternice le mai 
vin în sprijin şi altele. Cula nu poate servi 
drept muzeu, lipsită fiind cu totul de spaţiul 
necesar pentru circularea liberă a vizitatorilor. 
Cele trei odăiţe suprapuse comunică printr-o 
singură scară; fiecare încăpere e deci înfun¬ 
dată, formînd cunoscutul «cui de sac», de care 
într-un muzeu trebuie să ne ferim. Şi aseme¬ 
nea defecte sînt iremediabile. Dar mai presus 
de toate ar fi de o uşurinţă neiertată, ca să 
îngropăm în culă odoarele cele mai scumpe 
ale străbunilor noştri, expunîndu-le astfel la 
o distrugere sigură în caz de incendiu. Pe cînd 
aiurea se iau toate măsurile imaginabile contra 
focului, noi am expune tezaurele noastre în- 
tr-o clădire cu acoperişul întreg de lemn — 
şindrilă, cu o singură scară, asemenea de lemn, 
şi cu podelele tot de lemn. Clădirea are o sin¬ 
gură ieşire numai şi cîteva ferestre mici. A 
instala de bună voie un muzeu în astfel de 
condiţii ar fi o adevărată crimă. Să fim fe¬ 
riciţi că am scăpat cu faţă curată astă-vară 
şi să nu ne încercăm din nou norocul. Am 
putea plăti prea de tot scump o asemenea în- 
căpăţînare. Căci la reparaţii, în vederea înlă¬ 
turării pericolului, nu trebuie să ne gîndim. 
S-ar cheltui cu totul în zadar încă vreo cîteva 
zeci de mii peste cei 61.818 lei cît a costat 

clădirea. Nu vom- avea însă, în urma preschim¬ 
bărilor, nici culă propriu zisă şi nici muzeu 
în adevăratul înţeles al cuvîntului. Pentru 
aceleaşi motive, cred că nu se vor putea in¬ 
stala alte colecţii nici în «construcţiunea pro¬ 
vizorie în care a fost pusă secţiunea etnogra¬ 
fică ce cuprindea Transilvania etc.» şi din care 
d-1 dr. Istrati vrea să facă acum «un admi¬ 
rabil lapidariu». Un muzeu nu este un simplu 
hambar în care se adăpostesc obiectele de 
ploaie; el este şi trebuie să fie şi un loc de 
studiu. Un lapidariu mai ales, cu colecţii epi- 
grafice cum sînt ale noastre, trebuie să fie 
continuu accesibil studenţilor. Numai atunci 
el are raţiune de a fi. Nu prea văd însă cum, 
în afară de marea distanţă ce ar despărţi mu¬ 
zeul de Universitate, studenţii ar putea lucra 
pe timp de iarnă într-o vastă hală construită 
în paiente şi neîncălzită. Un muzeu arheologic 
se mai compune în mare parte din copii în 
gips; şi acestea s-ar deteriora curînd din cauza 
umezelii şi a schimbărilor de temperatură pro¬ 
vocate de condiţiunile defavorabile ale clădirii. 
Inutilizabil ca muzeu mi se pare de asemenea 
chiar şi aşa zisul Palat al Artelor. El este, 
după părerea arhitectului G. Sterian, «o clă¬ 
dire zidită în pripă în timpul iernii, cu ziduri 
prea groase, cu săli prea mici, cu spaţiuri e- 
norme pierdute. Planul acestei construcţii, con¬ 
ceput de asemenea în pripă, nu prevede nici 
o destinaţie specială. Cele două săli de jos 
sînt întunecoase şi înguste. Sălile de sus, în 
număr de trei, sînt iarăşi înguste şi primesc 
o lumină din cele mai defectuoase: de sus, 
dintr-un tavan cu geamuri insuficiente, şi o 
altă lumină laterală, falsă, de la învelitoarea 
unui « hali » prea înalt, prea mic în raport cu 
înălţimea lui şi inutilizabil. Pe un timp puţin 
acoperit acest palat este absolut întunecos; 
niciuna din săli nu e degajată printr-un cori¬ 
dor, nici una nu poate fi închisă sau izolată. 
Prin faptul că clădirea a fost zidită iarna şi 
că are ziduri exagerat de groase, tencuielile 

au închis în ziduri o cantitate enormă de apă, 
care nu va ieşi decît dărîmîndu-se tencuiehle 
şi lăsînd zidurile să se usuce vreo doi ani. A 
pune obiecte de artă şi de valoare în localul 
actual, aşa cum este astăzi, ar fi a le expune 
la o pierzare sigură, căci experienţa s-a făcut 
în timpul verii trecute; o mare parte din lu¬ 
crurile expuse acolo au fost stricate de ume¬ 
zeală şi a trebuit o îngrijire permanentă şi o 
supraveghere neîntreruptă în tot timpul ex¬ 
poziţiei, pentru a prezerva de o stricăciune de- 
săvîrşită toate tablourile care ni se încredin¬ 
ţase pentru a fi expuse acolo». De halul în 
care se află Palatul artelor, nu trebuie învi¬ 
nuiţi arhitecţii. E lăudabilă din contră sforţa¬ 
rea ce au pus, terminînd, intr-un aşa scurt 
timp şi în atari condiţiuni, o aşa colosală clă¬ 
dire. Planurile au fost desigur impuse. Nimeni 
de altfel nu s-a preocupat în mod serios de 
destinaţia viitoare a clădirii. Iată de ce, acum 
e imposibil ca să se facă dintr-însa un mu¬ 
zeu. D-l comisar însuşi cere «un credit de 
maximum 300.000 lei pentru mărirea localu¬ 
lui». Adăugaţi la cei 621.232 lei cit a costat 
palatul, am avea un total de aproape un mi¬ 
lion! D-l. G. Sterian, arhitect, estimează la 
500.000 lei, suma necesară pentru reparaţii. 
«Cu această sumă, adaugă însă d-sa, oricine 
se poate învrednici a clădi un muzeu cum se 
cade şi în sensul adevărat al cuvîntului, chiar 
în centrul Capitalei». Această afirmare e prea 
categorică şi justă pentru a fi trecută cu ve¬ 
derea. Trebuie neapărat să se ţie seamă de ea. 
Să nu ne angajăm din nou în cheltuieli de re¬ 
paraţii şi cîrpeli, care niciodată nu vor da un 
rezultat bun; mai ales însă cînd cu aceiaşi 
bani se poate face o clădire nouă şi în condi¬ 
ţiile speciale unui muzeu. Convins de acest 
adevăr şi de necesitatea unui muzeu, încă de 
astă vară am conceput ideea clădirii unui local 
propriu, îri care să se instaleze în mod demn 
trecutul nostru artistic. în acest sens am şi 

adresat mai multe rapoarte autorităţii şcolare 
superioare. Primul meu raport fiind aprobat, 
d-1 arhitect N. Ghika a fost oficial însărcinat, 
prin adresa nr. 1210 din 19 septembrie 1906, cu 
alcătuirea planurilor [. ..]. Noua clădire presu¬ 
punea totdeodată şi o altă împărţire şi organi¬ 
zare a tuturor colecţiilor noastre de artă. Toate 
propunerile, ce am făcut pe urmă în acest sens, 
au rămas însă fără răspuns din partea ministru¬ 
lui. Iar dacă azi, urmînd exemplul d-lui dr. 
Istrati, mă hotărăsc să dau publicităţii unele 
părţi din acele rapoarte, o fac cu speranţa că 
poate pe această nouă cale ele vor ajunge şi 
la cunoştinţa acelora către care au fost de la 
început adresate. Un prim punct, asupra că¬ 
ruia cred necesar să insist şi aci, este cauza 
neexistenţei unui muzeu românesc. în genere 
ea se atribuie lipsei de fonduri. Este însă ab¬ 
solut neexact. Căci de fapt s-au cheltuit sume 
cu mult mai mari, decît ar fi fost necesar ca 
să fim cel puţin la nivelul vecinilor noştri 
sîrbii şi bulgarii, care ne-au întrecut cu mult. 
Am dovedit aiurea cum, în răstimp de 7 ani 
numai, s-au risipit în socoteala muzeului peste 
două milioane, fără să ne fi ales cu ceva. Sta¬ 
rea tristă de azi e rezultatul lipsei de control 
în cheltuieli şi mai cu seamă a lipsei unei di¬ 
rective in lucrări. S-a cheltuit orbeşte în trecut, 
după cum şi azi se propun noi cheltuieli, fără 
ca să existe un plan hotărît şi bine chibzuit. 
Dacă urmăm iar cu sute de mii pentru repa¬ 
raţii şi cîrpeli, ne vom deştepta din nou peste 
cîţiva ani cu milioanele cheltuite şi fără de 
muzeu. Căci rămîne bine hotărît: nu orice clă¬ 
dire, fie ea oricît de scumpă, poate servi pen¬ 
tru păstrarea şi expunerea operelor de artă, 
Muzeele, mai mult ca orice alte clădiri, au 
cerinţele lor cu totul speciale şi ca materiale 
de construcţie şi ca amenajare. Conform aces¬ 
tor cerinţe, au şi fost alcătuite de d-1 arhitect 
Ghika schiţele de plan ale muzeului ce urma 

să se ridice la şoseaua Kiselef, unde se află 
azi Muzeul de etnografie şi Şcoala de arte 
frumoase. Clădirea e concepută în stil româ¬ 
nesc, adaptat însă scopului special. Materia¬ 
lele de construcţie prevăzute sînt: piatră, că¬ 
rămidă aparentă, tencuită numai în interior, 
beton armat, fier şi sticlă. înfăţişarea exteri¬ 
oară a clădirii e condiţionată după cum se vede 
din ilustraţie, de ferestrele mari de care are 
nevoie în primul rind muzeul. Tumul pătrat 
deasupra intrării ar întrerupe pe de o parte 
simetria lungii faţade, făcînd posibilă în ace¬ 
laşi timp bolta din interior a secţiunii biseri¬ 
ceşti. Faţadele laterale vor fi cît mai simple: 
cărămidă aparentă cu chenare de piatră la fe¬ 
restre. Din schiţa de plan se poate vedea eco¬ 
nomia clădirii. Muzeul era conceput formînd 
un corp cu Şcoala de arte frumoase, care e 
de asemenea lipită de local. Se destina deocam¬ 
dată muzeului corpul principal dinspre şosea 
şi jumătate din aripele laterale, iar cealaltă 
jumătate rămînea şcolii. Cu timpul, mărindu-se 
colecţiunile, urma ca şcoala să-şi mute atelie¬ 
rele putînd de îndată servi drept săli de ex¬ 
poziţie. în caz de lipsă de fonduri, s-ar putea 
executa numai partea muzeului deocamdată. 
Ambele clădiri sînt legate printr-un amfitea¬ 
tru central, servind atît pentru conferinţele 
muzeului, cît şi pentru cursurile şcolii. Voi ana¬ 
liza aci numai planul muzeului. Catul de jos 
al corpului central e destinat administraţiei, 
bibliotecii şi sălilor de studiu şi de copiat. în 
sălile boltite din etajul superior s-ar instala 
arta religioasă, care constituie secţiunea cea 
mai însemnată a muzeului. încăperile sînt în- 
tr-adins croite mari şi largi, pentru ca să se 
poată subîmpărţi în urmă prin ziduri mobile, 
conform cerinţelor colecţiilor. Cu ajutorul tîm- 
plelor şi mobilierului din bisericile distruse şi 
cu toate celelalte frumoase şi scumpe odoare 
ale cultului se poate alcătui o sală de onoaie 
a muzeului, în care să se găsească o parte 

cel puţin din splendoarea dispărută a mînăs- 
tirilor şi bisericilor strămoşeşti. Una din ari¬ 
pile laterale ar servi pentru colecţiile etno¬ 
grafice şi de artă decorativă, instalate de pe 
acum în trei săli ce s-ar conserva în clădirea 
nouă; iar în cealaltă aripă s-ar pune jos an¬ 
tichitatea şi sus galeriile de tablouri. In acest 
scop s-au prevăzut mijloacele combinate de 
luminat (lateral şi de sus), după cerinţă. In 
mijlocul clădirii se deschide o prea frumoasă 
curte pătrată, împrejmuită de pridvoarele cu ar¬ 
cade, [.. .]. Aceste galerii au un îndoit scop: să 
adăpostească unele obiecte de piatră, care au 
nevoie de o lumină directă şi totodată să serve 
ca degajare pentru fiecare sală. Prin verdeaţa 
ce o va orna, curtea va procura un plăcut loc 
de repaus şi reculegere pentru vizitatori. In¬ 
stalat în asemenea condiţii şi adăpostind toate 
rămăşiţele artistice şi culturale ale popoare¬ 
lor care au locuit ţara noastră, din vremurile 
cele mai vechi şi pînă azi, muzeul ar constitui 
istoria cea mai veridică şi vorbitoare a Româ¬ 
niei; ar prezenta interes chiar pentru călăto¬ 
rul străin şi ar fi de folos pentru cultura ge¬ 
nerală a românilor. Muzeul de la şosea ar cu¬ 
prinde numai originale; reproducerile în ipsos 
sau altfel, necesare studiului artistic — te 
miri cum se poate face arheologie la Univer¬ 
sitate fără de ele — ar avea locul lor aiurea. 
Mulagiile ar trebui să formeze seminariul ar¬ 
heologic universitar. Azi toate aceste colecţii 
se află într-un haos de nedescris. Alături de 
d-1 dr. Istrati «putem spune fără înconjur că 
ţara noastră nu are nici un muzeu în înţelesul 
adevărat al cuvîntului». Aceeaşi constatare 
tristă au făcut-o şi alţii mai înainte. Astfel 
d-1 Haret, încă din 1903, scria în raportul său 
către rege: «Muzeele şi pinacoteca vegetează 
grămădite în nişte localuri imposibile, lipsite 
de orice mijloace de înavuţire». Este dar vre¬ 
mea ca să se clarifice şi această stare de lu- 

Blidar din Transilvania, lucrat In 1779 


cruri. Să se hotărască secţiunile Muzeului Na¬ 
ţional şi atribuţiile celorlalte institute similare. 
Să se contopească toate la un loc, după cum 
propune şi d-1 dr. Istrati, atunci însă în sensul 
planului aci alăturat şi după normele aci in¬ 
dicate. Căci în clasarea şi diferenţierea muzee¬ 
lor trebuie să fim călăuziţi de valoarea şi in¬ 
teresul pentru studii ce prezintă fiecare co¬ 
lecţie. Potrivită acesteia trebuie să fie şi clă¬ 
direa. D-1 dr. Istrati însă porneşte de la un 
punct de vedere cu totul contrar. Aci e gre¬ 
şeala fundamentală a raportului d-sale. Căci 
nu pentru că au rămas pe urma expoziţiei 
nişte clădiri scumpe şi greu utilizabile altfel, 
noi să împrăştiem colecţiile noastre după în¬ 
căperile disponibile, creînd atîtea muzee cîte 
localuri avem. Din contră, apreciind însemnă¬ 
tatea colecţiilor pentru istoria neamului, să 

căutăm să le punem în localuri anume con¬ 
struite, făcînd să r e i as ă întreaga lor valoare 
şi să aducă serviciile dorite. Nu forma exte¬ 
rioară, nu haina, sau în cazul de faţă clădirea, 
ci fondul, adică în speţa noastră tezaurele ar¬ 
tistice, trebuie să aibă precădere. După întin¬ 
derea ce ele vor l ua > trebuie să se prevadă şi 
localurile de muzee, iar nu viceversa. Salva¬ 
rea şi duna utilizare a colecţiilor trebuie sin¬ 
gure să preocupe pe toţi aceia a căror jude¬ 
cată dreaptă nu e tulburată de greaua răs¬ 
pundere a soartei clădirilor de la expoziţie. 
Iată de ce d-1 dp. Istrati se găseşte izolat cu 
propunerile d-sale. S-a comis imprudenţa — 
explicabilă, poate, prin gradă —» de a se ri¬ 
dica nişte clădiri costisitoare, fără a li se da 
de la început o destinaţie dine definită. Să 
nu agravăm greşeala, înmormîntînd acum în 
ele comorile artei româneşti. Să se destine par¬ 
cul de la Filaret cu clădirile din el numeroa¬ 
selor Şi Pr ea potrivitelor întrebuinţări ce d-1 
dp- Istpati însuşi le arată în al doilea r a P°rt 
al d-sale, adresat Ministerului agriculturii, in¬ 
dustriei şi comerţului. Să se întemeieze grădini 
botanice şi zoologice, şcoli de ho^ti, — api, — 
agri —r şi serici —■ cultură, cu muzeele lor Şi 
se vor aduce îmbunătăţiri simţitoare în dez¬ 
voltarea şi propăşirea acestor ramuri noi ale 
economiei naţionale. Acestor instituţii cu ex¬ 
poziţiile lor veşnic premenite le-ar aduce, poate, 
servicii bune aşa zisul Palat al Artelor şi Qula. 
Arta însă are cerinţe mai speciale, mai greu 
de împlinit. Iar dacă, după cum afirmă d-1 dr- 
Istrati, «creditul de 300 000 lei se va putea 
obţine relativ uşor din excedentul anului cu¬ 
rent», atunci nu pentru cîrpeli de tot felul, 
după cum se cere, să fie întrebuinţaţi, ci pen¬ 
tru punerea temeliei şi ridicarea unui adevă¬ 
rat muzeu. Ar fi încoronarea cea mai fru¬ 
moasă şi încheierea cea mai temeinică a celor 
patruzeci de ani de dezvoltare culturală, săr¬ 
bătoriţi cu atîta fală de întreg neamul r om â- 

nesc. Iar ministrul care ar realiza asemenea 
idee şi-ar ridica el singur un monument ne¬ 
pieritor. Cînd va veni şi vremea şi omul acela? 

„Convorbiri literare' 1 
februarie 1907 


1 Muzeele noastre, raport al d-lui Istrati către 
ministrul Cultelor şi Instrucţiunii Publice, publicat în 
Cronica din 20 ianuarie 1907, şi în alte ziare. Un al 
doilea raport al d-sale către ministrul domeniilor etc. 
a apărut în acelaşi ziar din 26 ianuarie. 

2 Muzeele noastre, referat al d-lui arhitect G, 
Sterian, administratorul Casei Artelor, la raportul 
d-lui dr. Istrati către d-1 ministru al Instrucţiunii Pu¬ 
blice pentru crearea de muzee în localul Expoziţiunii. 
O broşură, 23 pagini, Carol Gobl, 1907. 

3 încă din 1896 am insistat pentru crearea unui 
asemenea muzeu pe lingă cel de antichităţi. încer¬ 
carea făcută mi-a atras însă urgia celor interesaţi. 
Pîr.ă azi nu s-a adăugat încă nimic la începutul ră¬ 
posatului Odobescu. 


Adaos in 1936. Programul din 1906 se menţine 
încă azi; iar dacă, contrar prevederilor atunci for¬ 
mulate, «materialele de construcţie să nu fie decît: 
piatră, cărămidă, beton armat, fier şi sticlă» s-a in¬ 
trodus totuşi lemn la susţinerea acoperişului (în aripa 
sudică numai) şi parchet in loc de mozaic, aceste a- 
bateri s-au făcut în contra energicelor mele protestări, 
consemnate mai la vale. Azi, după întregire, se im¬ 
pune mărirea localului muzeului aşa cum era prevăzut 
cu anexa, ce nu s-ar mai ceda Şcoalei de arte fru¬ 
moase. Şi amfiteatrul şi celelalte prevederi sînt azi 
absolut necesare. Planul din 1906 şi-a păstrat întreaga 
lui valoare [...]. 


17. Vrăjmaşii muzeului 

Nici aceştia nu lipsesc. Pe cit de mare e mul¬ 
ţumirea şi mărinimia unora, pe atît de inco¬ 
mensurabilă e nepriceperea şi pizma altora. 
Şi acestora le sînt însă recunoscător, pentru 
binele ce indirect au făcut muzeului. Căci rău¬ 
tatea lor îndărătnică, departe de a zădărnici 
hotărîrile luate, a avut din contră darul să-mi 
oţelească şi mai mult puterile. Iată dar cum, 
www.dacoromanica.ro 


199 




fără de voia lor, îi pot număra şi pe aceştia 
printre zeloşii mei colaboratori. Adine mîhnit 
de înfiinţarea noului muzeu, şi în particular 
de numirea conducătorului, a fost directorul 
Muzeului de antichităţi. Şi cu drept cuvînt. 
Mai vechiul meu coleg — nomen odiosum — 
are intr-adevăr un muzeu care exclude orice 
creare nouă, deoarece le cuprinde pe toate. 
De la mumia egipteană pînă la turnul Eifel 
în scoici, manifestările tuturor timpurilor şi 
popoarelor nu se găsesc în labirintul de la 
Universitate? La ce mai e nevoie, deci, de un 
alt muzeu? Ca să se scadă cumva din subven¬ 
ţiile celui vechi? Aceasta nu se putea. Deci 
război de exterminare! Prinzînd de veste, mi-am 
îngrijit cu şi mai multă rivnă muzeul astfel 
ameninţat. Am izbutit să scap de toate. De 
acuzarea oficială ca devastator neautorizat, căci 
d-sa singur are asemenea drepturi, m-a apărat 
însăşi autoritatea faţă de care eram învinuit. 
De sentinţa de moarte ce mi se pregătea în 
plin parlament — ce onoare! — mf-a scăpat 
precipitarea neaşteptată a evenimentelor. E- 
xistă însă undeva originalul sentinţei plănuite, 
cum de asemenea se cunosc apelurile despe¬ 
rate, adresate chiar în străinătate, pentru a 
se obţine înfierarea mea, pe care, sub propria-i 
iscălitură, colegul nu se înjoseşte să o facă. 
Dar răspunsul meu la toate acestea a fost că 
s-a îmbogăţit muzeul cel nou în timp de cinci 
luni, mai mult decît cel vechi în douăzeci şi 
cinci de ani. Un adept foarte fidel al părerilor 
primului meu coleg am întîmpinat în direc¬ 
torul Şcoalei de arte frumoase. Convins de 
inutilitatea muzeului, d-sa, prin raport oficial, 
caută să convingă şi pe ministrul cultelor des¬ 
pre aceasta: « Există deja muzee — scrie d-sa 
— ştiinţa etnografică urrrvind in mod firesc 
să-şi aibe locul său in Muzeul de zoologie (sic), 
iar arta naţională in muzeul de antichităţi, 
unde ea este încă de mult prezentată cu toată 
demnitatea». Parcă vorbeşte însuşi colegul de 
la antichităţi! Singur nu se putea apăra mai 

bine. Iar mai departe, directorul Mirea, con- 
siderînd că «nişte produse industriale casnice 
ale ţăranilor noştri nu pot fi luate drept artă 
naţională, roagă stăruitor ca şcoala să fie cu 
desăvârşire degajată de vecinătatea acestui mu¬ 
zeu, care este mai mult decît prejudicioasă». 
Avertismentul disciplinar ce i se aplică de Con¬ 
siliul permanent, pentru zelul prea mare ce 
dezvoltă în această chestiune, asupra căreia nu 
era chemat să se pronunţe, nu temperează în¬ 
destul pe prigonitorul artei româneşti. Deşi 
atit şcoala cît şi muzeul nu ocupă, fiecare în 
parte, mai mult de 400 mp., pe cînd d-1 direc¬ 
tor se întinde cu apartamentele sale particulare 
pe o suprafaţă de o mie cinci sute mp, totuşi 
mă somează, ulterior avizului, să evacuez de 
urgenţă localul. Dar la acestea răspund, silin- 
du-mă din răsputeri să inversez cît mai curînd 
proporţiile: muzeul cu colecţiile sale să ocupe 
suprafaţa cea mai mare din vechea clădire a 
Monetăriei Statului, în aşteptarea unui local 
propriu. împlinirea dorinţei directorului, de a 
mă vedea scăpat de vecinătatea sa cotropitoare, 
e şi idealul meu. Lista vrăjmaşilor, ca şi a do¬ 
natorilor, nu se termină aci. Şi ei sporesc po¬ 
trivit cu îmbogăţirea continuă a muzeului. Sînt 
chiar factorii principali ai dezvoltării lui. 

„Convorbiri literare 11 
mai 1907 


Adaos in 1936. Gr. Tocilescu, în calitate de Vice¬ 
preşedinte al Senatului, îşi propusese cererea desfiin¬ 
ţării noului muzeu, ca inutil. Căderea guvernului l-a 
împiedicat să-şi realizeze planul. Suspectînd autenti¬ 
citatea certificatelor mele eliberate de Direcţia Mu¬ 
zeelor din Berlin, pe baza cărora fusesem numit, To¬ 
cilescu s-a adresat personal acelei direcţii, care i-a 
răspuns trimiţîndu-i copia certificatelor. Această «Ab- 
schrlft» mi-a fost redată de către conducătorii Aca¬ 
demiei, atunci cînd această instituţie a luat în pri¬ 
mire actele rămase la decedarea lui Tocilescu. Tot 
din iniţiativa lui Tocilescu era dusă şi campania lui 
Mirea, care convingindu-se, în urmă, de nedreptatea 
cauzei ce-şi însuşise, a revenit la cele mai bune sen¬ 
timente faţă de muzeu. 

18. Perspective îmbucurătoare 

D-l Haret, ministrul cultelor, a vizitat mu¬ 
zeul. De această vizită atîmă în bună parte 
soarta viitoare a instituţiei. Ea pare a fi bine 
asigurată. Căci împotriva piedicilor ce au încer¬ 
cat unii să puie dezvoltării muzeului, acesta a 
ieşit învingător. Ministrul cultelor, pe temeiul 
celor constatate de dînsul, a dat înalta sa apro¬ 
bare măsurilor luate şi a onorat cu puternicul 
său sprijin tînăra instituţie. Sub asemenea ocro¬ 
tire muzeul va căpăta dezvoltarea cuvenită. Ast¬ 
fel, de la început, apreciind imposibilitatea în 
care se află instituţia de a-şi mări colecţiile cu 
un buget anual de două mii lei numai, d-l mi¬ 
nistru a binevoit să-i acopere suplimentul ne¬ 
cesar deocamdată, pentru procurarea unei în¬ 
tregi case ţărăneşti, care va fi una din cele mai 
frumoase podoabe ale colecţiunii. Tot prin di¬ 
rectă intervenţie a ministrului s-au putut în¬ 
corpora în fine la muzeu şi colecţiile răzleţe, 
rămase pe urma Expoziţiei. Ca o urmare na¬ 
turală s-au mai cedat muzeului încă trei mari 
săli pentru aranjarea colecţiunilor sale. Iar de 
îndată ce împrejurările vor îngădui, se va pune 
şi temelia clădirii atît de mult aşteptată a Mu¬ 
zeului naţional. în mod firesc aceasta va tre¬ 
bui să se facă, odată ce colecţiile există şi jus¬ 
tifică pe deplin un asemenea sacrificiu bănesc. 
Puţin ne mai desparte dar de realizarea visului 
atît de mult dorit de toţi românii, de a avea 
un muzeu demn de acest nume. In jurul începu¬ 
tului de la Şosea să sperăm că se va închega şi 
această instituţie care, mai bine ca oricare alta, 
va da o oglindă a stării culturale şi artistice a 
neamului românesc. Iar numele acelora, care 
contribuie la prosperarea acestei opere cu ca¬ 
racter şi menire într-adevăr naţională, trebu¬ 
iesc neapărat scoase la iveală în efemeridele 
muzeului, care pînă aci a avut atîtea vrăjmăşii 
de înregistrat. Un loc de frunte printre înte- 

meietorii muzeului se cuvine d-lui miniştri 
Haret. 


„Convorbiri literare 14 
iulie 1907 


19. Sîntem vrednici de un muzeu naţional? 

In noi totul e spoială, tot e lustru 

fără bază. 

EMINESCU: Epigonii. 

Azi, cînd lumea e preocupată de îndreptarea 
stării economice a ţărănimii, s-ar părea, poate, 
că nu e nemerit să ne mai gîndim şi la muzeele 
noastre. Totuşi, cred dimpotrivă că acum toc¬ 
mai îşi are rostul ei şi chestiunea aceasta, fiind 
în foarte strînsă legătură cu reformele sociale 
ce se plănuiesc. Căci, dacă într-adevăr una din 
cauzele revoltei din primăvara trecută este pră¬ 
pastia ce s-a dovedit că desparte clasele noas¬ 
tre sociale, atunci nu numai prin reforme a- 
grare se va îndrepta răul. Pe lîngă uşurarea 
traiului ţăranului, trebuie să ne îngrijim şi 
de educaţia lui morală. Şi într-acest sens e încă 
foarte mult de făcut, faţă de puţinul realizat. 
Pămint i s-a mai dat ţăranului şi în alte dăţi; 
cum i s-a mai asigurat imaşul vitelor sale şi 
i se vor mai înlesni şi alte avantaje de ordin 
material. E momentul să ne întrebăm însă, ce 
s-a făcut în trecut şi ce se plănuieşte în pre¬ 
zent pentru ridicarea moralităţii sale? Căci 
instrucţia singură — o experienţă dureroasă 
ne-a dovedit-o — nu satisface şi mai ales nu 
îmblînzeşte îndestul sufletul ţăranului. Ştiinţa 
de carte este incontestabil absolut necesară tu¬ 
turor, nu mai încape îndoială. Ea singură însă 
nu e de ajuns pentru a da educaţia sau cultura 
în înţelesul adevărat al cuvîntului. Pe lîngă 
spirit trebuie îngrijit şi sufletul. Întrucît cel ce 
va şti să citească şi să scrie nu se va simţi legat 
de pămîntul patriei sale şi prin alte legături 
sufleteşti, nu ne vom putea bizui pe statorni¬ 
cia sentimentelor sale. Neavînd nimic sfînt în 

cugetul său, ţăranul, fie el chiar absolvent al 
şcoalei primare, într-un moment de orbire va 
da uitării şi patria şi pe frate şi chiar avutul 
său propriu. Se va simţi străin într-o ţară in¬ 
diferentă, cit timp printr-o educaţie serioasă 
nu i se va fi lămurit rostul său pe acest petic 
de pămînt şi nu i se va fi insuflat o adevărată 
iubire pentru ogorul şi neamul său. Asemenea 
sentimente trebuie deci redeşteptate în sufletul 
său. Respectul tradiţiei este incontestabil unul 
din elementele cele măi puternice pentru edu¬ 
carea morală a popoarelor [...]. Voi insista 
numai asupra unui singur factor, de care va 
trebui să se ţină seamă în îndrumarea viitoare 
a maselor. Şi anume asupra educaţiei artistice 
a poporului, care trebuie să capete un loc de 
seamă în programul nostru cultural. Arta, con¬ 
siderată nu ca o cerinţă a luxului, ci ca o în¬ 
deletnicire productivă şi recreativă în acelaşi 
timp, dovedeşte întotdeauna o bună stare sufle¬ 
tească precum şi prosperarea materială a unui 
popor. Şi, dacă luptăm pe cale de reforme eco¬ 
nomice să redăm ţăranului un trai mai ome¬ 
nos şi mai îmbelşugat, trebuie neapărat să-i 
uşurăm şi reluarea ocupaţiilor artistice ale stră¬ 
moşilor săi. Căci un belşug mai mare şi o artă 
mai frumoasă a avut ţăranul nostru din gene¬ 
raţiile trecute. Dovezile indiscutabile ni le pro¬ 
duc tocmai rămăşiţele artistice ce mai găsim. 
Frumoasele şi numeroasele mănăstiri şi bise¬ 
rici presărate pe întregul pămînt românesc ne 
mărturisesc credinţa, sentimentul de patrie şi 
totodată şi simţul artistic al voievozilor şi boie¬ 
rilor; iar sculpturile şi ţesăturile naţionale ne 
dau dovadă a artei şi a bogăţiei plugarului de 
odinioară. Căci desigur că nu-1 trage inima 
să-şi înflorească poarta şi tinda casei, sau să-şi 
împodobească păreţii căminului cu velinţe alese 
şi scumpe pe cel ce n-are un ceaun de mămă¬ 
ligă. Cultivarea artei merge paralel cu prosperi¬ 
tatea materială. Să redobîndim pe aceasta din 
urmă şi în mod firesc va renaşte şi cea dintîi. 
Cu siguranţă că atunci cînd ţăranul nu va mai 

duce grija zilei de mîine şi nu va mai fi aşa 
de greu apăsat de condiţiile muncii sale, atunci 
va reînvia în chip firesc şi poezia şi arta popu¬ 
lară, acum date uitării. Oricare ar fi însă soar¬ 
ta reformelor sociale plănuite, şi deci implicit 
şi a viitorului artei noastre populare, o misiune 
avem de împlinit. Trebuie neapărat să salvăm 
rămăşiţele ce se mai pot găsi din arta de odi¬ 
nioară. Fie chiar nurrtai ca document al unor 
vremi mai bune şi al unor însuşiri sufleteşti 
mai înalte, pe care le-a avut, şi desigur că le 
mai are încă, poporul român. Prin asemenea 
probe, mai mult decît prin vorbe, vom putea 
dovedi gradul nostru de cultură. Astfel numai 
am putea înfiera pe răuvoitorii care, jude- 
cîndu-ne după un moment de cumplită rătă¬ 
cire, s-au grăbit să ne trateze de «semisălba- 
tici», contestîndu-ne dreptul de naţie civili¬ 
zată. Datoria de a culege aceste testimonii ale 
trecutului trebuie să o împlinim, chiar dacă 
printr-o orbire momentană nu am fi cu toţii 
convinşi de însemnătatea lor artistică sau cul¬ 
turală. Să ne ferim de blestemul generaţiilor 
viitoare, care nu ne-ar ierta greşeala de a nu 
fi salvat la timp asemenea rămăşiţe. Căci nepă¬ 
sarea de azi nu se va mai putea îndrepta mîine: 
obiectele dispărute sau distruse nu se mai re¬ 
găsesc. Ele sînt pierdute pe vecie şi cu ele dis¬ 
par atîtea titluri ale omeniei noastre. E vreme, 
cred, ca, după încercările ruşinoase prin care 
am trecut, să ne desmeticim puţin şi, recule- 
gîndu-ne, să căutăm să îndreptăm greşelile co¬ 
mise. Acum, ori niciodată, mai este vreme să 
înfiinţăm acel muzeu naţional, în care să se 
oglindească în mod demn trecutul artistic şi 
cultural al poporului românesc. Mîndria naţio¬ 
nală nu ar trebui să ne îngăduie să rămînem, 
mai ales în această privinţă, într-o vădită in¬ 
ferioritate faţă chiar şi de vecinii noştri mai 
tineri şi mai puţini la număr decît cele două¬ 
sprezece milioane de români [...]. Dar nu pen¬ 
tru evocarea unor asemenea utopii, ci în ve¬ 
derea unor scopuri cu mult mai practice şi ime- 

diate ar trebui înfiinţat acest muzeu. El ar fi 
casa de educaţie a sentimentelor naţionale şi 
în acelaşi timp depozitul izvoadelor artei pă- 
mîntene. Prin el ar învăţa generaţiile tinere să 
aprecieze şi să iubească trecutul; prin el ar afla 
gospodarul de la ţară mijloacele atît de sim¬ 
ple şi totuşi atît de apreciabile prin care bă- 
trînii ştiau să-şi îmblînzească traiul şi să-şi 
desfete ochiul; prin el, în sfîrşit, s-ar face edu¬ 
caţia artistică a întreg poporului. Săteanul va 
fi mîndru văzînd considerarea deosebită ce se 
dă produsului mîinilor sale, iar tîrgoveţul va 
fi uimit descoperind asemenea însuşiri fratelui 
său de la ţară. Măgulirea primului şi mulţumi¬ 
rea celuilalt ar contribui desigur la apropierea 
lor şi poate chiar la iubirea reciprocă. In afară 
de asemenea consideraţii de ordin moral, să se 
ia în seamă mai ales însă avantajele economice 
ce ar rezulta din renaşterea industriilor naţio¬ 
nale pe urma modelelor din muzeu. Toate a- 
ceste argumente, pe scurt numai enunţate aci, 
vor fi oare în stare să ne deştepte din amor¬ 
ţeala în care ne perpetuăm? Şi, în momentul 
în care ne încumetăm să prefacem starea eco¬ 
nomică a ţăranului, fi-vom în stare să reali¬ 
zăm cel puţin această mică operă din domeniul 
preocupărilor culturale? Dacă nu din sentimen¬ 
tul de datorie faţă de contimporanii noştri, cel 
puţin din respect faţă de trecutul nostru, ar 
trebui să ne executăm. Cauza neexistenţei unui 
muzeu românesc, aşa cum ni s-ar cuveni, nu 
este, după cum s-ar putea crede, numai lipsa 
de fonduri. In realitate s-au cheltuit sume cu 
mult mai mari decît ar fi trebuit chiar, ca să 
putem fi cel puţin la nivelul vecinilor noştri. 
Am arătat altădată risipa ce s-a făcut cu banii 
destinaţi Muzeului de antichităţi şi cum în cele 
din urmă, cu toate creditele de milioane acor¬ 
date, tot cu nimic ne-am ales. Din fericire însă 
nu tot aşa s-a procedat cu Muzeul de zoologie. 
Acesta, deşi venit cu mult în urma celui de an¬ 
tichităţi, a ştiut să profite mai bine de împre¬ 
jurări. Azi îl vedem răsfăţîndu-se în marele 

şi luminosul local de la şosea, anume construit 
într-acest scop. Sumele modeste prevăzute la 
început au fost cu mult depăşite în urmă. Cu 
mulţumire am constatat că noile credite nu i 
s-au refuzat. S-au dat şi se mai dau sume în¬ 
semnate şi pentru completa instalare a acestei 
instituţii, cum de altfel se şi cuvine. Căd statul 
e dator să facă asemtena sacrifidi pentru insti¬ 
tutele sale. Cu atît mai mult, cu cît era neapă¬ 
rat necesar ca în capitala Regatului român să 
se afle şi un Muzeu de zoologie. Nimeni nu va 
avea nimic de obiectat în contra lui. Iar acum 
dnd acest muzeu există, şi e dotat cu toate 
cele necesare, nu ar trebui oare să ne ocupăm 
puţin şi de Muzeul de etnografie şi artă naţio¬ 
nală, năpustit într-un colţ al desfiinţatei Mo- 
netării a statului? Pînă cînd oare dobitoacele 
să se bucure de o mai mare favoare decît oa¬ 
menii? Oare lupii, urşii, şerpii şi toate celelalte 
lighioane de pe la noi, sau chiar din alte conti¬ 
nente, ne sînt mai scumpe decît produsele ar¬ 
tistice ale strămoşilor şi fraţilor noştri din ţară 
sau de peste hotare? Oare după varietăţile peş¬ 
tilor sau lipitorilor din apele noastre, sau ba¬ 
lenelor şi focelor aduse de pe aiurea, se poate 
căpăta mai lesne o imagine a culturii româ¬ 
neşti, decît după o strană a lui Petre Rareş, o 
tîmplă a Cantacuzineştilor sau o troiţă ridicată 
de bătrînul Burduşel în memoria fiului său 
mort în războiul independenţei noastre? Şi apoi, 
oare, atît pentru vizitatorul indigen cît şi pen¬ 
tru cel străin, este de mai mare interes, de pil¬ 
dă, cuibul berzei din Muzeul de zoologie, decît 
casa cu sculpturile ei unice, a meşterului gor- 
jan Antonie Mogoş, instalată în Muzeul etno¬ 
grafic? Cuiburile de berze cred că sînt aceleaşi 
peste tot şi bine cunoscute chiar de copii, fără 
deosebire de naţionalitate; pe cînd o casă cu 
stîlpii la fel cu ai lui Mogoş nu se mai întîl- 
neşte nicăieri pe-ntinsul pămîntului. Şi de a- 
ceea socot că atît pămînteanul cît şi străinul 
va trage mai mare folos din vizitarea muzeului 
de artă naţională decît a celui de zoologie uni- 

versală 1 . Iar în mintea ţăranului mai ales, căci 
de el trebuie să ne îngrijim în primul rînd, se 
vor naşte, sînt sigur, mai curînd idei de ordin 
moral sau patriotic din contemplarea unei icoane 
străbune sau a portretului ctitoricesc al lui 
Tudor Vladimirescu, de pildă, decît în faţa 
tigrului sfîşiindu-şi prada. Necesitatea unui mu¬ 
zeu de artă şi etnografie românească se impune 
deci mai ales atunci cînd avem chiar unul de 
zoologie. Căci şi foloasele ce se pot trage pe 
urma celui dinţii sînt incomparabil mai mari 
decît cele ce ne poate da cel de al doilea. Şi 
e sigur o nespusă ruşine că ne lipseşte încă 
un muzeu naţional cînd avem un muzeu zoolo¬ 
gic aşa de splendid şi costisitor instalat. Cu atît 
mai mult cu cit un asemenea muzeu, fie el 
oricît de însemnat din punct de vedere ştiinţific 
— după cum de altfel se pare că este al nos¬ 
tru — nu compensează lipsa unui muzeu na¬ 
ţional. însemnătatea celui zoologic se datoreşte 
în bună parte caracterului său universal. Un 
muzeu de etnografie şi artă românească însă, 
oricum ar fi el înjghebat, va avea totdeauna 
un caracter propriu, o originalitate a sa, prin 
natura colecţiilor chiar. în nici un caz el nu 
poate suferi comparaţia cu alte instituţii străi¬ 
ne decît întrucît priveşte instalarea; căci din 
punct de vedere al conţinutului el este fără 
termen de asemănare, fiind unic în felul său. 
De aceea numai un asemenea muzeu poate da 
nota caracteristică a poporului nostru, arătînd 
gradul său de cultură. După importanţa tezau¬ 
relor artistice şi culturale, iar nu după speţele 
de dobitoace, ni se fixează locul ce ni se cu¬ 
vine în rîndul naţiilor civilizate. Oricît de vă¬ 
dită e dar superioritatea şi necesitatea unui a- 
semenea muzeu, şi oricît de regretabilă e lipsa 
lui, totuşi să ne bucurăm că avem cel puţin 
un muzeu zoologic. Căci cu atît mai multă în¬ 
lesnire vom putea deci consacra pe viitor toată 
atenţia, precum şi mai ales toate resursele dis¬ 
ponibile pentru muzeul artistic. Faţă de cel 
zoologic nu mai avem îndatoriri noi. Li s-a 

făcut animalelor onoarea unei clădiri precum şi 
a unei splendide instalări; e vremea să aducem 
aceeaşi atenţie, dacă nu aceleaşi omagii, şi se¬ 
menilor noştri. Şi trebuie chiar să ne grăbim 
cit mai mult. Animalele mai pot aştepta. Chiar 
de nu sînt încă reprezentate în colecţii absolut 
toate speciile diferitelor familii, nu e o lipsă 
ireparabilă: ele se reproduc îndeajuns şi fără 
intervenţia sau grija noastră. Nu tot astfel e 
însă cu obiectele de artă. Acestea dispar pe zi 
ce merge. Şi e o crimă să mai întîrziem cît de 
puţin cu colecţionarea lor. O mare şi impor¬ 
tantă parte e chiar pierdută. Să salvăm dar cît 
mai curînd ce ne-a mai rămas. Pericolul e imi- 
net ca în puţină vreme, chiar de am voi, să nu 
mai putem alcătui un asemenea muzeu. Obiec¬ 
tele dispar nu numai prin distrugerea timpului 
sau a nepriceperii posesorilor lor, dar şi prin 
colecţionarea străinilor. Ei au agenţi numeroşi 
care cutreieră ţara şi cumpără tot ce e mai im¬ 
portant. Şi dacă nu vom lua măsurile necesare, 
în curînd ne vom trezi în foarte umilitoarea 
situaţie de a fi nevoiţi să ne ducem la Sofia 
sau la Budapesta să vedem în muzeele de acolo 
obiectele româneşti ce n-am fost capabili să 
reţinem în ţara noastră. Nu pentru întîia dată 
atrag atenţia asupra pericolului ce ne ameninţă. 
Dacă mai tărăgănim, vom îndura şi această ru¬ 
şine. Vecinii vor veni să vadă la noi lupii din 
Bărăgan, iar noi vom admira în muzeele lor 
odoarele poporului român. Va fi rezultatul în¬ 
dărătnici şi indolenţei noastre. Şi cu drept 
cuvînt vom merita blestemele urmaşilor noştri. 
Realizarea Muzeului naţional dorit este cu atît 
mai lesnicioasă, cu cît un început există chiar. 
In octombrie s-a împlinit un an de la înfiin¬ 
ţarea oficială, pe cale bugetară, a «Muzeului 
de etnografie şi artă naţională» de la şosea. Ce 
s-a realizat în acest timp dovedesc cele patru 
săli [...]. Lăsînd altora aprecierea lucrării, re- 
levez numai existenţa acestor săli, care sînt o 
dovadă materială şi prin urmare apreciabilă 
pentru fiecare. Convins că lucrarea nu e termi- 

nată şi nici perfectă, adaog numai că în timpul 
dat şi cu mijloacele foarte reduse de care am 
dispus, cu greu s-ar fi putut face mai mult. E 
totuşi un început, un fel de program de muzeu, 
după care se poate vedea cam ce ar trebui să 
fie opera completă. Pentru ca muzeul naţional 
să ia avîntul şi proporţiile ce i se cuvin şi pen¬ 
tru ca să realizăm o instituţie în genul celor si¬ 
milare de la alte popoare civilizate, ar trebui: 1. 
Să se despartă definitiv cele două instituţii, care 
se confundă încă. Anume, să se lase în sar¬ 
cina «Muzeului de antichităţi» numai antichi¬ 
tăţile; iar celui nou creat întreaga artă pămîn- 
teană. Primul ar cuprinde preistoria, epoca 
greco-romană, cu bogatul material epigrafic, 
precum şi numismatica veche. «Muzeul de artă 
naţională» ar cuprinde întreaga artă a poporu¬ 
lui român, de la cele mai simple produse ale 
ţăranului pînă la costumele voievozilor noştri 
precum şi întreaga artă a mănăstirilor şi bise¬ 
ricilor din ţară. O secţiune aparte ar forma 
aceea a reproducerilor în gips după sculpturile 
şi pisaniile principalelor noastre monumente. 
Asemenea separare se impune şi nu ar constitui 
decît intrarea în legalitate. S-a putut tolera a- 
mestecul straniu din vechiul nostru muzeu, cît 
timp nu a existat un altul; acum însă trebuie 
curmată o aşa ciudată stare. De altfel, tot prin- 
tr-o asemenea sciziune, s-a creat şi actualul 
muzeu de zoologie, care era înainte alipit pe 
lîngă cel de geologie. Muzeul de antichităţi, 
mult prea strîmtorat în actualul local, nu ar 
putea decît să profite în toate privinţele de se¬ 
pararea propusă. Nu o dată am cerut oficial ca 
să mi se remită obiectele româneşti ce se pierd 
cu totul în vecinătatea copleşitoare a pietrelor 
romane. Un raport al meu a fost chiar aprobat, 
fără însă ca de fapt să se fi realizat predarea 
obiectelor. Pînă cînd însă averea naţională va 
fi considerată ca posesiune particulară a unui 
vremelnic director, care se obstinează a nu ceda 
obiectele ce nu-i aparţin? 2. Pentru completa- 

rea colecţiilor acestui muzeu naţional şi sal¬ 
varea cit mai grabnică a rămăşiţelor artei ro¬ 
mâneşti, ar trebui să se acorde fondurile ne¬ 
cesare. Mai ales în primii ani ai funcţionării 
instituţiei. In această privinţă însă Muzeul de 
artă naţională se prezintă în cele mai ruşi¬ 
noase condiţii [. . ,]. Deşi gata instalat din mai, 
nu poate fi deschis publicului. Nu a mea va fi 
vina, dacă muzeul de toţi dorit nu se va în¬ 
temeia. Am arătat cred destul pericolul ce ne 
ameninţă. Mărturisesc că, în afară de reaua 
voinţă a unora, am întîmpinat şi mult sprijin 
din partea multora. D-l ministru al cultelor, în 
primul rînd, convingîndu-se de imposibilitatea 
de a face ceva cu un buget aşa de redus, a 
binevoit să-mi adauge din fondurile extraordi¬ 
nare încă un servitor pe lingă singurul ce mi 
se lăsase. Tot prin credite extraordinare mi-a 
fost posibil să salvez splendida casă de lemn 
a lui Mogoş ce era destinată a fi dărîmată şi 
care azi e una din podoabele muzeului. Pen¬ 
tru bugetul anului viitor d-l administrator al 
Casei şcoalelor — proprio motu — mi-a asigu¬ 
rat o subvenţie de vreo 2 mii lei. Aceeaşi sumă 
mi s-a promis şi de la Casa bisericii. Amîndo- 
rura le exprim aci recunoştinţa mea. E mult, 
neapărat, ce au binevoit a face, faţă mai ales 
de nimicul existent. In tot cazul însă nu e su¬ 
ficient. Se pare că imperioase alte cerinţi nu 
permit sporirea bugetelor muzeelor, chiar cînd 
arta naţională e în joc. Ar fi oare prea îndrăz¬ 
neaţă cererea, tocmai în anul în care ne pre¬ 
ocupăm atîta de îndreptarea soartei ţăranului 
şi deci şi a artei lui, ca bugetul muzeului de 
artă naţională să fie cel puţin egal cu acel al 
Muzeului zoologic? 3. Pentru ca noul muzeu 
să se înfăţişeze în mod demn, ar trebui să aibă 
şi un local propriu, potrivit cerinţelor cu totul 
speciale ale muzeografiei moderne. Planurile ce 
într-acest scop am alcătuit împreună cu d-l 
arhitect N. Ghika-Budeşti nu au însă sorţii 
de a fi realizate. Avem doară un splendid mu¬ 
zeu de zoologie. Ce ne mai trebuie şi unul pen- 

tru arta naţională! Soarta muzeului artistic 
este, se vede, tare compromisă. Dacă statul nu 
se va decide a face datoria ce-i incumbă, nu 
mai rămîne decît o singură nădejde: interven¬ 
ţia particulară. Aceasta s-a şi arătat destul de 
eficace în protecţia noului muzeu. Dacă nu cu 
bani oficiali, să încercăm prin subscripţie pu¬ 
blică să întemeiem această instituţie cu aşa de 
înaltă menire naţională. într-acest scop pro¬ 
pun fundarea unei societăţi, un fel de Epitro- 
pie a muzeului, la care sper că vor adera toţi 
cei cu adevărate sentimente patriotice. Astfel 
numai vom putea dovedi dacă sîntem sau nu 
vrednici de un muzeu naţional. 

„Viaţa românească" 
ianuarie 1908 


1 Cu atît mai mult, cu cît nici nu este in legă¬ 
tură cu vreun institut care să dea rezultate practice, 
folositoare vreunei ramuri a activităţii naţionale. Ase¬ 
menea institute, cum e de pildă cel nou plănuit de 
geologie, au precădere faţă de toate celelalte. Pentru 
acestea nu ni se vor putea reproşa cheltuielile, fie 
ele oricit de mari. Ele sint necesităţi imperioase. 


20. Muzeul neamului românesc 

CE A FOST; CE ESTE; CE AR TREBUI SA FIE 

-Din trecutul strămoşesc să renască 
arta noastră viitoare ». 

17 aprilie 1907. 
(Din cartea de aur a muzeului) 

Năzuim să fim, dintre toate popoarele Eu¬ 
ropei răsăritene, cei cu o cultură mai înaintată. 
Cu toate acestea ne silim mai puţin decît alţii 
să punem în valoare arta şi cultura poporului 
nostru. Şi apoi ne mirăm, că sîntem aşa de pu¬ 
ţin cunoscuţi şi apreciaţi din acest punct de 
vedere. Vina, însă, este numai a noastră. Nu 
ne-am îngrijit, ca alţii, să adunăm dovezile cul¬ 
turii trecutului nostru şi probele destoiniciei 

ţăranului român. Dintre toate instituţiile noas¬ 
tre de cultură, tocmai Muzeul naţional este cel 
mai în urmă venit. Avem, e drept, de mai bine 
de o jumătate de veac, un muzeu de antichităţi. 
Dar, chiar dacă acesta ar fi corespuns misiu¬ 
nii sale, tot nu ar fi împlinit golul cel mare al 
lipsei muzeului românesc. Căci, dacă o colec¬ 
ţie de antichităţi, ce în majoritatea ei cuprinde 
rămăşiţe romane, confirmă încă şi mai puter¬ 
nic descendenţa latină a neamului nostru, ea 
nu rezolvă însă întreaga problemă a culturii 
noastre. Fiindcă în această direcţie am moşte¬ 
nit foarte puţin de la strămoşii romani. Cul¬ 
tura şi întreaga artă a poporului român, ca şi 
dreptul şi instituţiile sale, nu seamănă cu ale 
Romei. Rămîne dar să se stabilească pe baza 
unor documente sigure, prin cine am fost in¬ 
fluenţaţi în adaptarea vieţii noastre artistice şi 
culturale. Un asemenea studiu comparativ re¬ 
clamă însă existenţa unui material artist ic-et- 
nografic cît mai bogat şi variat. Acesta ne lip¬ 
seşte încă, fiind pe cale de a se aduna de-abia 
acum. Spre a noastră mare ruşine, cuprinzăto¬ 
rul depozit al culturii româneşti nu există încă. 
Muzeul de etnografie şi artă naţională nu a 
împlinit nici o decenie, chiar de se iau în sea¬ 
mă primii ani ai stărilor provizorii prin care 
a trecut la început. Sub noua sa alcătuire, el 
nu are decît doi ani. Istoricul său nu este deci 
prea lung; plin de speranţe însă este viitorul 
său. Ideea înfiinţării unui muzeu cu caracter 
curat naţional nu este nouă. Prima dată ea a 
fost emisă de Titu Maiorescu care, ca ministru 
al cultelor, a căutat să dea o extensiune în 
acest sens Muzeului de antichităţi, ce exista 
mai demult. Prin decretul din 30 dec. 1875 se 
înfiinţează, între altele, secţiunea «porturilor 
naţionale». Ea a rămas însă numai în intenţia 
ministrului, care n-a găsit pe directorul des¬ 
toinic să aducă la îndeplinire frumoasa decizie. 
Acelaşi plan al lui Maiorescu a fost reluat în 
1900, ministru al cultelor şi instrucţiunii fiind 
C. Arion. Nici intenţiile sale n-au avut noro- 

cui să fie pe deplin realizate. Din colecţia de 
păpuşi, destul de rudimentare, ale lui Speranţă 
nu s-au mai păstrat azi decît vreo cîteva spe¬ 
cimene, menite să amintească numai prima fază 
a copilăriei instituţiei de azi. In 1901, ideea 
unui Muzeu Naţional ia o formă mai precisă. 
Ministrul Sp. Haret, după cum sigur afirmă 
în raportul său către rege, hotărăşte ca «în 
legătură cu înfiinţarea unei şcoli special consa¬ 
crată artei naţionale, să se înfiinţeze un Muz<m 
de arte naţionale. Scopul acestei instituţiuni 
trebuie să fie de a aduna şi conserva toate ră¬ 
măşiţele ce se mai găsesc din producţiunile ar¬ 
tistice din trecut ale ţării noastre: cusături, bro¬ 
derii, ţesături, picturi, sculpturi, miniaturi, en- 
luminures etc. Un asemenea muzeu va pune la 
dispoziţiunea şcolii de arte naţionale elementele 
necesare pentru a-şi alcătui modelurile, iar vii¬ 
torilor artişti le va procura motive de inspira- 
ţiune de nepreţuită valoare». Pentru realizarea 
acestui frumos program, ministrul Haret hotă¬ 
răşte ca primul fond al muzeului proiectat să-l 
constituie obiectele de artă de la Expoziţia din 
Paris, la care participase şi România. într-ace- 
laşi timp, se însărcinează pictorul I. Alpar- 
Paraschivescu, cu colectarea materialului din 
ţară. Din nefericire însă, cea mai mare parte 
din obiectele de la Paris s-au rătăcit; iar o 
moarte prematură răpeşte pe pictorul Alpar, 
înainte de a fi putut da rezultatele cercetărilor 
sale şi preţiosul său concurs. în locul său se 
trece această însărcinare lui Ipolit Strîmbulescu, 
luîndu-se totdeodată dispoziţii ca culegerea de 
obiecte să se facă pe o scară mai mare prin în¬ 
văţători. într-acest timp se cumpără nişte co¬ 
lecţii de ţesături din ţară şi din Transilvania. 
«Prin aceste mijloace, oricît de modeste şi pu¬ 
ţin costisitoare ar fi, adaogă ministrul Haret, 
se va putea face un bun început Muzeului, 
care va rămînea pe urmă să se dezvolte treptat 
în cursul timpului». Raportul ministrului în 
această privinţă se încheie cu speranţa că «Mu¬ 
zeul se va putea deschide în toamna anului 

1903, în localul şcolii profesionale de fete nr. 3 
din şoseaua Kiselef». Propunerile ministrului 
n-au fost aşa de repede împlinite. Muzeul nu 
s-a putut deschide, şi în 1905 vedem că se re¬ 
înnoieşte însărcinarea lui Strîmbulescu de a 
«aduna modele în stil naţional pentru uzul şcoa- 
lelor profesionale şi de meserii», fără însă ca 
instituţia să fi căpătat o organizaţie indepen¬ 
dentă. în iulie 1905 Strîmbulescu e oficial în¬ 
ştiinţat «că nemaifiind fond disponibil, diurna 
cuvenită d-sale nu se mai poate ordonanţa». 
De-abia în bugetul Casei Artelor pe anul 1906 
se prevede înfiinţarea pe ziua de 1 octombrie 
a unui «Muzeu etnografic, de artă naţională, 
artă decorativă şi industrială». De la această 
dată numai, muzeul are fiinţă ca instituţie de 
sine stătătoare. Localul noii instituţii se hotă¬ 
răşte a fi aripa stingă a fostei monetării pre¬ 
cum şi sălile din nou construite acolo într-acest 
scop. Prin decret regal, ministrul M. Vlădescu 
încredinţează noua direcţie a muzeului subsem¬ 
natului. Din titulatura oficială a muzeului se 
vede că menirea sa nu era încă bine definită. 
Inşirarea de calificative ale noii firme era de 
altfel inutilă. S-a şi redus în urmă, rămînînd 
nurnfai cele strict necesare spre a arăta scopul 
instituţiei. «Muzeul de etnografie şi arta naţio¬ 
nală», cum se intitulează azi oficial, tinde să 
fie casa poporului român, în care, expunîndu-se 
obiectele lui uzuale precum şi produsele sale 
artistice, să se dea cea mai completă imagine 
a vieţii acestui popor. Pornind de la acest pro¬ 
gram larg, subdiviziunile muzeului se impu¬ 
neau în mod firesc. în primul rînd trebuia să 
se reprezinte cit mai deplin viaţa ţăranului nos¬ 
tru, atît din Regat cit şi din alte părţi locuite 
de români. Căci numai prin o cit mai docu¬ 
mentată comparaţie între ramurile răzleţe ale 
poporului românesc, se va putea lăm'uri şi mai 
bine problema noastră etnică şi a vicisitudini¬ 
lor neamului nostru. într-acest scop se impu¬ 
nea să arătăm atît traiul zilnic cit şi viaţa inte¬ 
lectuală şi religioasă a ţăranului. Casa, portul, 

obiectele uzuale de pe o parte; biserica şi o- 
biectele cultului pe de alta, trebuiau să se cu¬ 
prindă în muzeu. în acelaşi fel urma să fie re¬ 
prezentată şi clasa domnitoare de odinioară. 
Dar înainte de a trece la o desfăşurare mai a- 
mănunţită a programului viitorului muzeu, se 
cade să ne oprim la starea lui de azi, arătînd 
obiectele ce cuprinde şi împrejurările în care 
au fost procurate. O contribuţie serioasă la al¬ 
cătuirea muzeului a adus Strîmbulescu. E sin¬ 
gura din colecţiile predecesorilor care se impu¬ 
ne a fi menţionată. Prima colecţie, alcătuită 
din păpuşi de dimensiuni de vreo 50 cm, îm¬ 
brăcate în costumele diferitelor regiuni din 
ţară, nu a fost predată muzeului. Ele nu pre¬ 
zentau de altfel vreun interes, nici din punct 
de vedere ştiinţific etnografic, nici din cel cu¬ 
rat artistic. Erau reproduceri stîngace şi în ma¬ 
teriale noi a frumoaselor costume ţărăneşti, de 
a căror bogăţie artisticănu puteau da nici o 
impresie. Cele cîteva modele ale acestor păpuşi 
ce s-au păstrat într-un borcan de sticlă, vor 
servi oricînd ca cea mai bună scuză a autoda- 
feului acelei colecţii. Strîmbulescu dimpotrivă a 
adunat cu multă sîrguinţă o serie de obiecte 
interesante, ce se găsesc în colecţiile muzeu¬ 
lui. In special secţiunea ţesăturilor îl interesa 
mai mult şi în această direcţie a şi întins cer¬ 
cetările sale. Toate obiectele adunate de d-sa 
erau aşezate într-una din sălile Şcoalei profe¬ 
sionale. In decurs de doi ani numai, de cînd 
muzeul e constituit, colecţiile s-au sporit în- 
tr-atît, încît azi ele ocupă patru săli mari din lo¬ 
calul ce li s-a afectat, avînd în total 4330 nu¬ 
mere, în afară de 840 obiecte împrumutate şi 
depuse temporar în muzeu. Pe lîngă obiectele 
expuse, muzeul mai are un bogat depozit de 
dublete sau obiecte necesare pentru studii spe¬ 
ciale. Era cazul, poate, să se facă şi mai mult 
în aceşti doi ani, dacă greutăţile cu care am 
avut de luptat de la început nu ar fi fost aşa 
de mari. O primă reală stînjenire a fost lipsa 
de fonduri. Pe anul bugetar 1907—1908 nu se 

prevăzuse în bugetul oficial al muzeului decît 
neînsemnata sumă de 2000 lei. A face achiziţii 
noi şi a instala în acelaşi timp colecţiile exis¬ 
tente numai cu această sumă era a condamna 
de la început dezvoltarea instituţiei. Văzîndu-se 
imposibilitatea de a spori colecţiile numai cu 
asemenea mijloace, bugetul a fost sporit din 
fonduri extraordinare, în decursul anului. A/', 
dovedindu-se importanţa instituţiei, s-a ridi¬ 
cat suma bugetară pentru procurarea mater i- 
lului şi instalarea lui la 14.000 lei. Să sperăm 
că ea va merge crescînd, căci numai astfel mu¬ 
zeul va putea lua dezvoltarea ce cu toţii îi do¬ 
rim. Iar achiziţiile vor trebui făcute în cel mai 
apropiat timp, dacă nu vrem să lăsăm să treacă 
în alte mîini rarele obiecte de artă ce se mai 
pot găsi. Căci concurenţa devine tot mai ma’-e, 
pe zi ce merge. Numărul amatorilor sporeşte si 
colecţiile particulare din ţară se înmulţesc, în- 
greuind considerabil noile achiziţii oficiale. Un 
pericol şi mai mare prezintă însă trecerea o- 
biectelor peste graniţă de către amatorii stră¬ 
ini. Preîntîmpinarea unor asemenea pierderi 
nu se poate realiza decît prin fonduri suficiente 
pentru a învinge concurenţa străină. Căci cea 
din ţară e mai puţin de temut, dacă speranţa 
ce nutrim e bine întemeiată, că cei mai mulţi 
dintre amatorii români vor contribui prin daru¬ 
rile lor la completarea Muzeului Naţional, după 
cum, din fericire, s-a şi întîmplat în unele ca¬ 
zuri. Pentru a dovedi cît de întemeiată e frica 
de concurenţă străină, voi cita cazul colecţiei 
de obiecte româneşti din Transilvania a d-lui 
D. Comşa, din Sibiu. Această frumoasă colec¬ 
ţie, în valoare de peste 10.000 lei, neputînd fi 
cumpărată din bugetul de 2000 lei de care dis¬ 
punea muzeul nostru, căruia se oferise, era să 
treacă la Pesta, dacă nu s-ar fi salvat de către 
d-na Elisa I. Brătianu. Numai prin mărinimia 
d-sale, muzeul se mîndreşte azi cu cîteva fru¬ 
moase exemplare ale acelei colecţii. Cîte alte 
obiecte sau monete preţioase din ţara noastră nu 
ilustrează muzeele bulgarilor, de pildă. E timp 

ca ademenea emigrări să înceteze. Achiziţiona¬ 
rea obiectelor mai trebuie făcută în timpul cel 
mai scurt şi pentru a evita distrugerea lor. Căci 
e de necrezut dezinteresarea ce se constată faţă 
de «vechituri». Şi, neputînd aştepta pînă să 
se refacă educaţia publicului în acest sens, tre¬ 
buie să mai salvăm ce încă se poate. Căci, dacă 
în clasa orăşenilor, deşi cam rar, totuşi se a- 
cordă oarecare interes obiectelor vechi, ţăranul 
dimpotrivă devine tot mai nepăsător faţă de 
trecut. Cu tradiţiile bătrîneşti se duc şi rămă¬ 
şiţele artei noastre şi izvoadele cele frumoase. 
A le mai aduna pe cele existente e o primă a 
noastră datorie, deşi nu cea mai uşoară. Şi nu¬ 
mai acei care au încercat vreodată să cumpere 
de la ţărani, numai aceia cunosc greutăţile unei 
asemenea întreprinderi. Pentrucă de la început 
ne izbim de firea neîncrezătoare a ţăranului. 
La întrebarea după scoarţe sau alte obiecte ve¬ 
chi, răspunsul stereotip al sătenilor e că nu au 
nimic, Se tem, în cele mai multe cazuri, să 
arate ce au, de frica vreunui nou impozit, Şi 
de aceea numai cu greu, şi mai ales după ce 
s-au convins că nu se urmăresc alte scopuri, ei 
consimt a scoate din lăzi lucrurile interesante. 
Odată încrederea căpătată, încep greutăţile tîr- 
gului. Unii, într-adevăr, se înduplecă chiar a 
face daruri, cînd se conving de scopul patrio¬ 
tic ce urmăreşte muzeul, şi se simt mîndri de 
atenţia ce se acordă produselor lor, Vina neîn¬ 
crederii, cu care dintru început ne întîmpină 
ţăranii, e tot a noastră: au fost prea adeseori 
păcăliţi. Ultima expoziţie generală mai ales 
tare ne-a discreditat. Sub tot felul de promi¬ 
siuni ale unor agenţi de rea credinţă s-au ri¬ 
dicat de la particulari obiecte scumpe, ce nu li 
s-au mai înapoiat, chiar după repeţite reclama¬ 
ţii. Am arătat aiurea jaful ce s-a comis sub scu¬ 
tul Expoziţiei, pe urma căreia îndură azi mu¬ 
zeul aşa mari dificultăţi. Nu mai departe decît 
în luna septembrie a.c., am mai primit o scri¬ 
soare a preotului din Stoeneşti, care se plîngc 
că «la doi locuitori din sat s-au pierdut hainele 

ce au dat la Expoziţia jubiliară». Cu asemenea 
plîngeri sînt mereu întîmpinat pe unde mă duc 
să cercetez după obiecte. Şi reclamaţiile scrise 
de la necunoscuţi sînt foarte numeroase. Tu¬ 
turor însă le răspund că greşala regretabilă a 
unora nu trebuie generalizată, căutînd să re¬ 
capăt încrederea celor păcăliţi de alţii. Căci un 
muzeu, ca şi o expoziţie, trebuie să fie element 
de cultură în cel mai larg înţeles şi să contri¬ 
buie la educarea poporului, iar nu la perver¬ 
tirea lui. Greutăţile acestea de ordine morală 
nu sînt singurele ce se întîmpină în colectarea 
obiectelor. La neîncrederea menţionată se a- 
daogă ignoranţa publicului în genere. Căci no¬ 
ţiunea «muzeu» este încă prea puţin populari¬ 
zată, pentru ca să deştepte o imagină justă în 
mintea celor mai mulţi. De unde, de altfel, am 
putea pretinde ca să se ştie ce este în adevăra¬ 
tul sens al cuvîntului un muzeu, cînd nu am 
avut încă unul? De aceea foarte rari sînt cei 
care pricep că a face un dar muzeului şi a-şi 
eterniza astfel numele, pe lingă obiectul donat, 
este o mare cinste. Numai aceia, care au prile¬ 
jul să vie să vadă muzeul, se conving de aceas¬ 
ta. Mulţi însă, în ignoranţa lor, refuză chiar 
cel mai avantajos preţ ce li se oferă pe obiecte, 
nevrînd ca acestea să intre în muzeu. Aci in¬ 
tervine rolul învăţătorilor care ar trebui să fa¬ 
miliarizeze pe ţărani cu rostul acestui fel de 
instituţiuni. Pentru aceste motive, colectarea 
obiectelor pe baza circulărilor sau chiar prin 
corespondenţă personală este aproape cu totul 
exclusă. Numai prin comunele pe unde am fost 
de mai multe oii şi unde am reuşit să conving 
pe primari sau preoţi de importanţa unui mu¬ 
zeu naţional, numai din acele locuri am luai 
putut obţine obiecte şi numai prin interme¬ 
diari în toate celelalte cazuri se cuvine să mă 
prezint singur în comune şi, cu toate rezisten¬ 
tele ce la început întîmpin, să persist a căuta. 
Cu mulţumire trebuie să constat că. pînă acum, 
nu mi s-a întîmplat niciodată ca, în urma unor 

adevărate stăruinţe, să mă fi întors cu mîna 
goală. Se întîmplă adesea ca tocmai la persoa¬ 
nele care neagă cu mai multă energie că ar avea 
ceva, să găseşti cele mai frumoase obiecte. Spai¬ 
ma lăsată de expoziţie îi face tocmai pe pose¬ 
sorii obiectelor de valoare să se apere cu mai 
mare convingere decît cei care nu au ce pierde. 
Caracteristic este cazul mănăstirii Agapia de 
unde, cu toate protestările stariţei, care mă asi¬ 
gura că nu pot găsi nimic, am cumpărat totuşi 
într-o singură dimineaţă nu mai puţin de 10 
splendide scoax-ţe vechi. Căci îndată ce maicile 
au văzut că nu venisem, ca alţii de tristă me¬ 
morie, să ridic obiectele în schimbul unor pro¬ 
misiuni înşelătoare, ci le plăteam pe loc, mi-au 
oferit cu plăcere vechiturile, pe care erau fe¬ 
ricite să le poată înlocui prin altele noi. La fel 
se întîmplă şi pe la sate. Cu vorbe cinstite şi 
cu bani se mai pot căpăta şi încrederea oame¬ 
nilor şi obiectele dorite. Sistemul practicat pînă 
aci, şi mai ales cu prilejul expoziţiei, de a cerşi 
obiectele sau de a le lua pe cale oficială, tre¬ 
buie să dispară cu desăvîrşire. E foarte natu¬ 
ral ca, atunci cînd statul voieşte să înfiinţeze 
un muzeu, să procure şi mijloacele necesare, 
pentru a putea despăgubi pe cei ce nu se mul¬ 
ţumesc cu cinstea de a figura în cartea dona¬ 
torilor. Iar sistemul de a se secuestra rezulta¬ 
tele descoperirilor, în virtutea unei legi, are ca 
efect că cele mai frumoase obiecte găsite în 
ţara noastră sînt tăinuite de autorii descope¬ 
ririlor, care pentru a scăpa de rigoarea legii, 
preferă să le vîndă în străinătate. Numai atunci 
cînd se va fi acreditat părerea că organele ofi¬ 
ciale nu sînt nişte spoliatori, ci dimpotrivă cei 
mai imparţiali apreciatori ai obiectelor de artă, 
numai atunci va dispărea şi teama şi neîncre¬ 
derea genei ală ce domneşte faţă de instituţiile 
statului. Felul însă cum s-au ridicat odinioară 
odoarele de prin mănăstiri şi metodul de colec¬ 
ţionare al agenţilor expoziţiei ne-au discredi¬ 
tat pentru multă vreme încă. Iar dacă am in¬ 
sistat mai pe larg aci asupra acestui punct, am 

făcut-o tocmai cu intenţia de a provoca o schim¬ 
bare a opiniei publice în această privinţă. Căci 
fără concursul benevol al posesorilor obiecte¬ 
lor, alcătuirea unei colecţii, care să cuprindă 
tocmai exemplarele rare şi interesante, este 
aproape imposibilă. Se cuvine dar ca, înainte de 
enumărarea colecţiilor cumpărate, să se publice 
spre cunoştinţa celor mai rrfulţi, numele mări- 
nimoşilor donatori pe care muzeul îi numără 
pînă azi f... ]. Ideea d-lui C. Istrati, de a or¬ 
ganiza un alt muzeu în fostul Palat al Artelor, 
e azi definitiv îngropată. S-a dovedit că planul 
nu era nici serios conceput nici realizabil din 
punct de vedere practic; personalul propus de 
d-sa nu prezenta garanţiile morale şi ştiinţifice 
necesare creării unei asemenea instituţii. Pre¬ 
tinsul său muzeu al «Trecutului nostru» a tre¬ 
cut în domeniul dezideratelor singuratice, me¬ 
nite a nu fi niciodată concretizate. Iar drept 
singur răspuns la pătimaşa şi nedreapta sa 
împotrivire faţă de Muzeul de etnografie şi artă 
naţională ce se înjghebase, acesta a ajuns, în 
scurtul timp de cînd s-a organizat, la dezvol¬ 
tarea ce o are azi. Este desigur foarte departe 
de a fi complet şi nici nu se poate considera 
ca un muzeu definitiv, ci numai ca o primă 
bază, ca realizarea unui program ce rămîne 
a se împlini treptat. Nu în doi ani se săvîrşeşte 
un muzeu! După felul colecţiilor şi conform 
menirii sale, muzeul se subdivide azi în două 
mari secţiuni: etnografică sau a artei populare 
şi cea eclesiastică sau a artei religioase. Pri¬ 
ma secţiune, cea mai bogată a muzeului, se sub- 
împarte, după natura obiectelor, în mai multe 
secţiuni, dintre care cele mai însemnate sîn+: 
secţiunea textilelor, a lemnului şi a ceramicii. 
In secţiunea textilelor intră: covoarele, scoar¬ 
ţele, velinţele, lăicerele, chilimurile, ţolurile, 
fie de pat, de părete, de fereastră, de şea (val¬ 
trapuri sau cioltare) şi în genere orice ţesătură 
din război. Iile sau cămăşile femeieşti, cămăşile 
bărbăteşti cu alesături pe la guler şi mînecij 
eiupage alese ori cusute; poale de ie; cămăşi de 

ginere. Fote, zăvelci şorţuri, pestelce, cătrinţe, 
oprege, vîlnice. Brîie, bete sau brăciri, cingători; 
brîie cusute cu mărgele. Marame, testemeluri, 
broboade, învelitoare de cap, conciuri, ceapse, 
scufiţe, tulbene, căciule. Prosoape, ştergare, bas¬ 
male, năframe, cîrpe de ginere, cîrpe de brîu, 
cîrpe cu colţuri; şervete, feţe de perini, chin- 
deie, cusute ori alese în război. Sumane, ză- 
bune, zeghi, mantale, ghebe, dulame, ipin- 
gele, sarici, mintene; cioareci, tureci, ciorapi, 
mănuşi, veste. Traiste, desagi etc. A doua mare 
secţiune, acea a produselor de lemn, cioplit sau 
încrestat, cuprinde: case şi biserici de lemn, 
interesante prin părţile lor sculptate; diferite 
părţi dintre elementele arhitectonice ale acestor 
clădiri, ca fruntare, stîlpi şi undrele, pridvoare, 
cosorabe etc. Porţi şi portiţe cu ştenapii înflo¬ 
raţi; zaplazuri, garduri împletite. Cruci şi troiţe 
din ţinterime şi de la răscruci. — Furci de 
tors, fuse, bite, ploşti, solniţe, spărgători de a- 
lune şi nuci, linguri, furculiţe, blide, căpăcele, 
cauce; blidare, poliţe, cuiere; maiuri de lăut; 
păpuşari de brînză; codirişti de bice, fluiere şi 
cavale; răboaje etc. Scaune, mese, laiţe, tronuri, 
sfeşnice, lacăte sau broaşte de lemn; juguri, 
proţapi. Războaie, vîrtelniţe, sucale, suveici, 
zimţi; tîrniţe, cobiliţe, cofe, ciubere, fedeleşuri, 
balerci, talere, polonice, butoiaşe, hîrdaie, gar- 
niţe, ciuture, covate, albii. Mobile de lemn din 
casă precum şi uneltele de lemn. A treia sec¬ 
ţiune a ceramicii cuprinde tot felul de vase de 
lut; talere, blide, străchini, oale, ulcele, ulcioare, 
bocăi, cane, sfeşnice, puşculiţe, sobe, toate fie 
smălţuite sau numai arse. în afară de aceste 
secţiuni capitale care cuprind mai toate obiec¬ 
tele dintr-o gospodărie ţărănească, mai intră 
în cuprinsul muzeului şi obiectele de metal, ca 
arme, paftale, broaşte şi lăcate, amnare, inele, 
brăţări, cercei; obiecte de corn şi sidef, ca cor- 
nuri de păstrat praful de puşcă, paftale; obiecte 
de piele, ca cojoace, bunde, pieptare, chimire, 
curele şi şerpare. O secţiune interesantă mai 
e aceea a ouălor încondeiate cu motive atît de 

variate şi frumoase. Toate aceste obiecte ar 
forma secţiunea artei populare. Am înşirat aci 
pe cele mai multe dintre ele, pentru a atrage 
atenţia asupra lor. Căci de cele mai multe ori 
publicul nu ştie că atari lucruri pot figura în 
muzeu. Natural că pentru ca ele să fie demne de 
a fi expuse, trebuie să aibă un caracter artistic, 
adică să fie îngrijit şi frumos lucrate. O furcă, 
de pildă, care constă numai dintr-un simplu 
băţ, fără nici o crestătură, nu e un obiect de 
muzeu; cele încrestate sau înflorate, însă, da. 
De asemenea şi o oală, pentru a intra în muzeu 
trebuie să aibă sau o formă frumoasă — ca 
splendidele ulcioare mai vechi, — sau un smalţ 
plăcut şi caracteristic. Adeseori chiar obiectele 
cele mai lipsite de ornamente prezintă interes 
prin formele lor vechi, care azi în bună parte 
s-au transformat, devenind tot mai puţin este¬ 
tice, prin influenţele străine care pervertesc 
gustul natural al ţăranului. Am căutat, fireşte, 
să aleg pentru muzeu pe cele mai caracteristice, 
pe acele care pot servi de tip. Deoarece însă 
în această privinţă nu există nici o altă colec¬ 
ţie sau un studiu pregătitor, nu am ajuns să 
am în toate direcţiile serii complete de cele mai 
vechi şi în acelaşi timp cele mai frumoase exem¬ 
plare. Totuşi, din colecţiile existente se poate 
căpăta o idee despre arta poporului nostru. Pen¬ 
tru ca această imagine să fie cît mai deplină 
şi pentru a arăta pe ţăranul nostru în adevăra¬ 
tul să mediu, am reuşit să aduc în muzeu o 
casă întreagă, care ocupă singură una din să¬ 
lile colecţiei. Mulţumirea pe care vederea acestei 
case a procurat-o tuturor vizitatorilor [. . .] şi 
interesul ce ea a deşteptat printre artişti, îndri¬ 
tuiesc în dea j uns transportarea ei aici. Ea a dat 
motive noi de sculptură artiştilor noştri. Arhi¬ 
tectul Clavel a utilizat cu mare măiestrie amă¬ 
nuntele stîlpilor de la această casă pentru fru¬ 
moasa şi originala sa tîmplă de lemn, în ca¬ 
racter cu totul popular. Nu mai amintesc en¬ 
tuziasmul ce această casă stîrneşte la străinii 
care o văd şi cărora le lasă o imagine completă 

Fluiere duble din lemn sculptat 
şi plăcută a stării sociale şi a îndeletnicirilor 
artistice ale ţăranului nostru. Ea e aproape 
de-a-ntregul mobilată azi întocmai în stilul 
original — cu păpuşoiul atîrnat la fruntar, cu 
podeala de pămînt şi vatra afumată. Neapărat 
că nu toate casele sînt la fel cu a lui Mogoş; 
eu cel puţin nu mai cunosc o alta atît de mîn- 
dră [...]. Deşi nu aşa de artişti ca Mogoş, to¬ 
tuşi foarte îndemînatici mai sînt şi alţi meşteri 
în acea parte a Gorjului. Din Ceauru chiar e 
Vizantie, autorul uneia din porţile monumen¬ 
tale din muzeu. Din satul învecinat, Tălpăşeşti, 
e o altă poartă cu o ornamentaţie cu totul dife¬ 
rită de aceea a ştenapilor din Ceauru, după 
cum se poate vedea din reproducerea de aci.* 
Căci fiecare sat îşi are stilul său tradiţional 
* Vezi reproducerea la p. 51 

— o frumoasă probă a marii varietăţi a apti- 
tudinelor artistice ale ţăranului nostru. In afară 
de monumentele aci descrise, secţiunea lemnu¬ 
lui mai cuprinde şi mai multe troiţe sau cruci 
monumentale de lemn. Unele din ele au şi in¬ 
scripţii votive. Astfel e crucea din 1878 lucrată 
de Vasile Stanciu Burduşel şi ridicată de Ju- 
mară în memoria fiului său mort în război, 
înaltă de peste 4 m şi lai'gă de 2 m e troiţa 
dăruită de fraţii Negrescu. Acest fel de ampli¬ 
ficare monumentală a crucii e caracteristică nu¬ 
mai Olteniei şi unor judeţe de munte ale Mun¬ 
teniei. In Moldova asemenea troiţe nu se gă¬ 
sesc. împreună cu porţile aci amintite, troiţele 
sînt cei mai de frunte reprezentanţi ai secţiu¬ 
nii lucrărilor în lemn, cu care se îndeletniceşte 
românul. Din nefericire, asemenea exemplare 
tipice ale noastre au lipsit cu desăvîrşire la 
Expoziţia jubiliară, unde s-a dat o idee cu 
totul incompletă de arta populară românească. 
Lucrările mai mici de lemn sînt splendid re¬ 
prezentate prin bogata colecţie de furci de tors. 
Ele sînt comune atît în Regat cît şi la românii 
din Transilvania, de la care colecţia d-nei Bră- 
tianu, expusă în muzeu, posedă cîteva exem¬ 
plare foarte amplificate. Nu mai puţin caracte¬ 
ristice sînt cele din munţii noştri. Aceste încres- 
tături foarte migăloase dar bine combinate sînt 
in genere opera păstorilor. Tot lor le mai dato- 
rim de altfel şi cele mai frumos ornate cancee, 
cauce sau alte unelte de la stînă. Toate aces¬ 
tea, ca şi păpuşarii sau formele pentru presat 
brînza, au încrestături întocmai ca cele ce se 
cunosc la popoarele germanice de nord sub 
denumirea generală de Kerbschnitt. Desenuri 
geometrice sînt adîncite în lemn prin crestă¬ 
turi cu muchile oblice, cele corespunzătoare 
fiind aplicate totdeauna în sens invers, aşa că 
porţiunea de lemn rămasă în relief are forma 
conică trunchiată. Izvo idele astfel săpate sînt 
in genere figuri rezultate din diferite aplicări 
ale «paznicului» sau compasului. Au forma 
unor rozete, ce se aseamănă grozav cu acele 

ale artei gotice tîrzii. Varietatea acestor iz- 
voade este foarte mare, deosebirile constînd 
în jocul diferit al paznicului. La noi asemenea 
încrestături se regăsesc atît la ornamentaţia ca¬ 
selor, după cum' ne dovedeşte casa lui Mogoş, 
cit şi la ştenapii porţilor, la furci, bite, sfeş¬ 
nice, ceaune, linguri, păpuşari, fluiere, codirişti, 
tronuri, blidare, japiţe de car etc. Aceleaşi 
divei’se aplicări au aceste modele încrustate 
şi la popoarele nordice, unde existenţa lor se 
dovedeşte încă din secolul al Vll-lea. Azi a- 
ceastă tehnică e încă întrebuinţată în arta 
populară din Danemarca şi Scandinavia. Urme 
de lucrări în Kerbschnitt se regăsesc şi prin 
Alpi, mai ales în epoca artei gotice. Dar nu 
numai popoarele germanice au exclusiv această 
tehnică. Ea se practică întocmai la fel şi în 
Turcia. De unde am împrumutat-o noi, nu se 
poate încă stabili definitiv. Ne lipsesc date 
mai precise despre tradiţia acestor obiecte, 
precum şi elementele îndestulătoare de com¬ 
paraţie. Deşi piesele din muzeu au înfăţişarea 
mai veche, ele nu datează totuşi de mai mult 
de vreo trei decenii. Prin siguranţa desenurilor 
şi marea lor varietate se dovedeşte însă că 
modelele ce avem nu sînt decît reproducerea 
unor izvoade tradiţionale şi de mult împămân¬ 
tenite şi folosite şi la noi. Unele încrestături 
de la porţile lui Mogoş sau de pe furci şi dc 
pe bîtele ciobanilor noştri pot perfect suporta 
comparaţia cu cele mai frumoase exemplare 
ale muzeelor străine, atît sînt de frumos con¬ 
cepute şi perfect executate. Cam aceleaşi mo¬ 
tive decorative se regăsesc şi la bisericile de 
lemn, din care sper că în curînd voi reuşi a 
aduce una în muzeu, dacă mijloacele, şi mai 
ales localul cel prea strimt, rni-ar permite, 
înainte de a încheia această scurtă privire 
asupra secţiunii lucrărilor în lemn, trebuie 
menţionate şi mobilele. Din cele civile însă, în 
afară de blidare, s-au păstrat puţine exem¬ 
plare originale. Bogată din contră este secţiu¬ 
nea mobilelor bisericeşti, clin care muzeul po- 

sedă cîteva exemplare admirabile. Strana şi 
tetrapodul de la Mănăstirea Probota, cu îm¬ 
pletiturile şi ajururile sculptate într-un fru¬ 
mos stil oriental, sînt exemplare foarte preţi¬ 
oase. Dar atît acestea cit şi uşile împărăteşti 
aci reproduse nu sînt produse ale artei popu¬ 
lare. De caracter şi execuţie mai simplă şi a- 
semănătoare cu mai sus citatele ornamente 
sînt stranele de la biserica din Cîrligu aci re¬ 
produse. Cu mult mai numeroase decît obiec¬ 
tele de lemn sînt exemplarele din secţiunea 
textilelor, care e mai completă. Sînt repre¬ 
zentate mai toate districtele ţării şi chiar di¬ 
feritele ţinuturi locuite de români. Această în- 
tiegire s-a putut realiza mai lesne, deoarece 
obiectele de acest fel sînt mult mai numeroase, 
fiind de o întrebuinţare mai curentă şi se şi 
pot procura mai cu înlesnire. Căci una din 
caracteristicile distinctive ale românului este 
tocmai portul său. Cel femeiesc, mai ales, este 
de o bogăţie extraordinară. Nu numai fiecare 
judeţ, dar aproape fiecare plasă, îşi are por¬ 
tul său particular. Deosebirile constau atît în 
formă cît şi mai ales în izvoade şi în culori. 
Aceleaşi deosebiri se constată şi la românii de 
aiurea. E cu totul altfel, de pildă, costumul 
siliştencelor de acel al lugoşencelor sau al fe¬ 
meilor din Meglen. Elementele din care se 
compune veşmîntul femeiesc sînt aceleaşi peste 
tot şi se impun prin simplicitatea lor. O că- 
maşe sau ie, lungă pînă la glesne, îmbracă 
tot corpul. Ea e strânsă la mijloc printr-un 
brîu larg. Peste acesta se prind cele două şor¬ 
ţuri care ţin loc de fuste, şi care au diferite 
numiri, după cum se poartă în faţă, şi atunci 
se zic fotă şi zevelcă, sau vîlnic sau catrinţă, 
cînd se poartă la spate. Dacă mai adăogăm be¬ 
tele, marama şi zeghea, avem costumul com¬ 
plet. Bogăţia şi varietatea constă mai ales în 
alesăturile iilor şi ţesăturilor diferite ale şor¬ 
ţurilor. într-această privinţă se deosebesc chiar 
regiunile cele mai apropiate unele de altele. 
Sînt aşa de diferite felurile de creţuri sau rîuri 

de pe iile femeieşti, atît ca modele cit şi ca 
combinare a culorilor, incit prin mici modifi¬ 
cări se obţin nenumărate variante. Sînt regiuni 
care au culorile lor particulare şi chiar modul 
lor special de a le produce. Neputîndu-se re¬ 
produce aci costumele cu culorile lor, se amină 
o descriere mai amănunţită a diferenţelor por¬ 
tului pentru catalogul colorat ce se prepară 
de direcţia muzeului, după desenurile originale 
ale d-lui O. Roguski. Materialul adunat la 
muzeu în această direcţie este foarte bogat [. . .], 
aşa incit va permite o clasare a diferitelor ti¬ 
puri şi a influenţelor reciproce. Cele peste 450 
de cămăşi din toate părţile, orînduite după 
regiuni, dau o bună imagine a diferenţelor lo¬ 
cale şi a amplificării izvoadelor. Iile cele mai 
vechi, de pînză groasă de in, sînt cele mai 
simple şi adesea cele mai frumoase. în vremea 
mai nouă rîurile sînt prea încărcate cu flu¬ 
turi, care înlocuind beteala cea veche, dau un 
aspect neliniştit costumelor. De asemeni cusă¬ 
turile care se făceau cu mătase sau arnici, azi 
sînt de lînă şi de aceea mult mai grosolane 
şi neplăcute. Nicăieri mai bine ca la muzeu 
nu se pot păstra izvoadele cele vechi. Sînt 
deci rugate toate persoanele care au asemenea 
ii, să le vîndă sau să le ofere muzeului, pen¬ 
tru a se completa cit mai bine acest bogat 
tezaur de izvoade străbune. Nu numai simple 
ii, dar şi costume întregi sînt expuse la mu¬ 
zeu, unde cu timpul fiecare judeţ va fi re¬ 
prezentat printr-una sau mai multe asemenea 
păpuşi, îmbrăcate cu costumul particular fie¬ 
cărei regiuni. O atenţie deosebită cată să se 
dea şi coafurelor vechi, astăzi de asemeni în 
părăsire. Conciurile cele frumoase, din care 
muzeul are o colecţie bogată, au dispărut cu 
totul din obiceiuri. în afară de costume, sec¬ 
ţia textilelor mai cuprinde scoarţe şi lăicere. 
Şi ţesutul acestora forma una din ocupaţiile 
de căpetenie ale româncei. Nu era casă, în 
vechime, fără războiul ei, şi ţărancele singure 
torceau şi vopseau linurile din care apoi tot 

singure urzeau cele mai frumoase scoarţe. Tra¬ 
diţia ţesutului nu a dispărut încă; s-au înlocuit 
însă boielile vegetale prin culori de anilină, 
iar izvoadele geometrice vechi prin desenuri 
de animale şi altele. Modelele vechi din mu¬ 
zeu însă au început să fie copiate şi astfel 
vom reveni în curînd la tradiţia cea bună. Sec¬ 
ţiunea ceramicii e de asemenea foarte bogată. 
Exemplarele vechi fiind şi mai rare decît în 
celelalte secţiuni, din cauza materialului mai 
lesne expus deteriorării, s-a compensat lipsa 
lor prin produse noi, dintre care unele sînt 
foarte interesante. Cea mai veche strachină 
datată e din Oltenia, din 1810. Mult mai vechi 
sînt însă olăriile de la românii din Transil¬ 
vania, de la care se află expuse unele exem¬ 
plare din secolul al 18-lea. Ceramica lor este 
însă tare influenţată de a saşilor, pe cînd cea 
din ţară se aseamănă mai mult cu a popoare¬ 
lor din sudul Dunării. Tehnica olăriei nu a 
dispărut încă din popor. O bună probă a nu¬ 
meroaselor centre de olari ţărani a dat ulti¬ 
mul concurs, la care au participat peste 150 
de meşteri. S-a dovedit astfel varietatea mo¬ 
delelor şi mai ales a smalţurilor, care diferă 
după materialele prime ce are fiecare regiune. 
Pămîntul cel mai bun este cel roşiatic din 
Mehedinţi. Formele sînt aproape aceleaşi pre¬ 
tutindeni. Unele dintre ele, cum sînt de pildă 
ulcioarele cele mari cu două mănuşi, se apro¬ 
pie de eleganţa vaselor antice. Olăria româ¬ 
nească e în general colorată. Chiar străchi- 
nele sau oalele cele mai ieftine au desenuri. 
La acestea din urmă smalţurile sînt înlocuite 
prin desenuri în alb, cu culoare de pămînt. 
Izvoadele desenurilor prezintă variaţiuni foarte 
bogate; unele se apropie de încondeierile ouă- 
lor de Paşti. Cu toată naivitatea desenurilor, 
totuşi prin originalitatea lor şi adesea prin 
perfecţiunea formelor, olăria românească, chiar 
mai nouă, produce cea mai bună impresie 
asupra specialiştilor străini. Olăria e una din 
expresiunile cele mai caracteristice ale artei 

noastre populare şi de aceea i s-a dat locul 
ce se cuvine în Muzeul de artă naţională. Tot 
în secţiunea ceramicii intră şi sobele de tera¬ 
cotă, din care muzeul posedă un splendid e- 
xemplar, dăruit de părintele D. Dan din Straja 
Bucovinei. In aşteptarea unei noi clasificări, 
s-au expus aci şi discurile de la bisericile lui 
Ştefan cel Mare, care prezintă şi un mare in¬ 
teres arheologic-istoric, pe lingă cel artistic. 
Şi această secţiune, oricît ar fi de bine repre¬ 
zentată, e departe de a fi completă, rămînînd 
a se întregi cu timpul. Pe lingă aceste trei 
secţiuni capitale, mai aşteaptă să ia o dezvol¬ 
tare mai mare şi colecţia de ouă încondeiate. 
De asemeni acea a instrumentelor de muzică, 
a pielăriei şi a bijuteriei populare. Un bun 
început s-a făcut prin colectarea documentelor 
grafice, care ne oglindesc poporul şi ţara noas¬ 
tră. Din nefericire, asemenea reproduceri nu sînt 
vechi, ca la alte popoare. Albumul lui Raffet, 
cuprinzînd 20 planşe despre România, datează 
din 1837. Cel al lui Bouquet, din 1843 [. . .]. 
In afară de acestea mai sînt şi unele foi răz¬ 
leţe, care prin subiectele reprezentate au in¬ 
teres pentru istoria culturală a trecutului nos¬ 
tru. Prin raritatea lor, asemenea documente 
sînt foarte greu de dobîndit; să sperăm că 
amatorii, care mai do timpuriu au avut buna 
ideie de a colecta asemenea planşe cu subiecte 
româneşti, vor contribui la completarea colec¬ 
ţiei muzeului. Exemplul dat de T. Maiorescu, 
care a dăruit Albumul lui Billccoq \a găsi, 
sper, imitatori. Căci multe din aceste publica¬ 
ţii sînt azi cu totul ieşite din comerţ. Acestea 
sînt, în rezumat, colecţiile caro alcătuiesc actua¬ 
lul mUzeu. Adăpostite într-un local nu tocmai 
propriu, ele au fost astfel expuse incit să dea 
cea mai clară imagine a artei poporului nostru 
Să placă, să atragă privirea şi să instruiască în 
acelaşi timp. O clasare strict ştiinţifică nu se 
va putea face decît atunci cînd din fiecare sec¬ 
ţiune vor fi destule obiecte pentru a nu fi ne¬ 
voie să se umple, prin împrumutări de la una 

la alta, golurile secţiunilor actuale. Din cele cî- 
teva vederi ale sălilor, aci reproduse, se poate 
avea o ideie de dispoziţia generală. S-au men¬ 
ţinut zidurile spoite cu var, pentru a păstra 
bine caracterul rustic, care se potriveşte obiec¬ 
telor expuse. Mai toţi pereţii sînt îmbrăcaţi cu 
admirabilele scoarţe şi lăicere, care înveselesc 
sălile prin colorile lor plăcute. S-au menţinut 
încă dulapurile vechi, din cauza lipsei de fon¬ 
duri, care să permită o reînnoire totală a mo¬ 
bilierului. începutul făcut, prin instalarea în 
muzeu a casei lui Mogoş, rezumă programul vii¬ 
tor. Se va căuta a se face, în proporţia nece¬ 
sară, acelaşi lucru pentru fiecare din regiunile 
mai însemnate locuite de români. [...]. In doi 
ani şi cu mijloacele restrînse ce s-au acordat, 
nu s-a putut realiza decît o parte din program. 
Iar faptul că Oltenia este mai bine reprezen¬ 
tată decît restul ţării se datoreşte nu întîmplă- 
rii, ci procedării sistematice ce se impunea, de a 
'-e explora succesiv dar temeinic o regiune a- 
nume, înainte de a trece la alta. Atît prin si¬ 
tuaţia ei geografică, cît mai ales prin bogăţia 
sa artistică, se impunea să încep cu Oltenia. Şi 
cred că am reuşit a aduna exemplare atît de ca¬ 
racteristice, incit am relevat chiar oltenilor 
frumuseţea artei lor, pe care nu o bănuiau 
pînă acum. Secţiunea oltenească a muzeului din 
Bucureşti e cu mult mai completă şi caracte¬ 
ristică, decît chiar interesantul şi mai vechiul 
mfuzeu local din Tîrgul Jiului. încă neorînduite 
sistematic sînt obiectele secţiunii eclesiastice, 
căreia i se cuvine o atenţie cu totul specială. 
Căci conţine obiectele cele mai scumpe ale tre¬ 
cutului nostru şi singurele moşteniri de la stră¬ 
moşi, de la care nu avem alte rămăşiţe. Odăj- 
diile bisericeşti au fost păstrate în mănăstirile 
bogate, de unde în bună parte au fost ridicate 
cu ocazia secularizării. Acestea formează depozi¬ 
tul Muzeului de antichităţi cu obiectele preisto¬ 
rice sau cu cele grece şi romane. O separaţiune a 
Muzeului de antichităţi de cel al neamului româ¬ 
nesc se impune. In principiu această separaţie a 

şi fost oficial hotărîtă şi va fi în curînd pusă în 
aplicare. Căci n-au ce căuta evangheliile frumos 
ferecate, potirele, discurile şi crucile cu pietre 
scumpe, icoanele îmbrăcate în argint, aerele 
sau epitrahilele cusute cu fir şi mărgele şi toate 
celelalte odăjdii purtînd inscripţii cu numele 
voievozilor noştri, alături de idolii egipteni sau 
de inscripţiile greco-romane. Obiectele cultului 
trebuie să se găsească în muzeul cel românesc, 
nu în cel de «antichităţi», al cărui cadru se în¬ 
cheie tocmai acolo unde începe competenţa ce¬ 
lui naţional. O dovadă a dezinteresării ce di¬ 
recţia Muzeului de antichităţi a arătat faţă de 
arta veche românească e lipsa de adaose făcute 
la colecţiile vechi, în care s-au exclus aproape 
cu totul mobilele. Acest gol e împlinit în parte 
la muzeul de la şosea, unde se găsesc unele 
exemplare din cele mai caracteristice mobile bi¬ 
sericeşti. Aducerea acestora de prin biserici, 
unde se pot înlocui prin copii noi, se impune, 
căci altfel dispar, distrugîndu-se prin uz. De 
asemeni furtul întîmplat acum în urmă la Mî- 
năstirea Bistriţa ne arată pericolul căruia sînt 
expuse obiectele scumpe din bisericile noastre. 
Asigurarea lor în colecţiile oficiale, cu toate ga¬ 
ranţiile unei bune paze, se impune cit mai grab¬ 
nic. Prin reproduceri în gips, după părţile sculp¬ 
tate ale bisericilor, se va putea alcătui şi o sec¬ 
ţiune interesantă a mulagiilor, care ar da o 
bună ideie a arhitecturii noastre religioase. Un 
început s-a făcut şi în acest sens prin expune¬ 
rea reproducerilor după stîlpii, pisania şi che- 
narii de la Stravopoleos. O bogată colecţie de 
fotografii completează imaginea ce se poate da 
despre bogata şi frumoasa artă a mănăstirilor 
şi bisericilor noastre. Cînd toate aceste secţiuni, 
acum de abia proiectate, vor putea fi realizate, 
atunci numai vom avea în sfîrşit un muzeu na¬ 
ţional, demn de acest nume. Pentru ca, însă 
toate aceste obiecte să fie expuse după cum se 
cuvine, e nevoie şi de un local potrivit. Spre 
a orîndui, de pildă, o secţiune eclesiastică, tre¬ 
buie neapărat o sală boltită, în care să se ridice 

o catapeteasmă, întocmai ca într-o biserică. 
Toate aceste amenajări speciale muzeului sînt 
prevăzute în planul schiţat şi publicat încă din 
1907. Să nădăjduim că se vor afla odată în bu¬ 
getul statului şi banii necesari pentru ridicarea 
acestei clădiri, care ne este tot atît de necesară 
ca şi cazărmile sau localurile de licee. Căci un 
muzeu, în sensul adevărat, este cca mai bună 
şcoală pentru popor. In ea se capătă, fără altă 
pregătire, ci numai prin intuiţie, cele mai fru¬ 
moase lecţii de patriotism. Iar numele ce se va 
da viitoarei Instituţii se va alege între muzeul 
«naţional» sau «al neamului românesc», în caz 
că nu se va păstra titulatura ceva mai lungă 
de azi. In niciun caz nu va fi Muzeul «trecutu¬ 
lui nostru», fiindcă el va trebui să cuprindă şi 
manifestările artistice ale zilelor noastre. Căci 
nu o instituţie moartă, ci un focar de cultură 
trebuie să fie un muzeu naţional. Din el să se 
inspire generaţiile viitoare de artişti şi într-însul 
să se depună succesiv rezultatele noi ale artei 
româneşti. Numai astfel îşi va împlini înalta 
sa menire un adevărat muzeu naţional, care tre¬ 
buie să fie în cea mai strînsă legătură cu po¬ 
porul. In el trebuie să se oglindească trecutul 
nostru şi tot aci să se plămădească viitorul ar¬ 
tei româneşti. In scop de a deştepta interesul 
general pentru începuturile acestui muzeu, au 
fost scrise şi aceste rînduri. 

(Broşură 8°; Edit. „Minerva", 1910) 


21. Muzeul naţional şi bugetul statului 

Din partea unor conducători nepregătiţi pen- 
tiu a preţui însemnătatea unei educaţii artis¬ 
tice a poporului, era fatal ca şi muzeele de artă 
să fie cu totul desconsiderate. Astfel, pe cînd 
nu numai opinia publică ci şi membri ai Parla¬ 
mentului, ba chiar raportorul bugetului Instruc¬ 
ţiunii reclamă fonduri pentru Muzeul de artă, 
ministrul Cultelor, dimpotrivă, reduce minimala 

subvenţie ce se acordă într-acest scop, sub pre¬ 
text că nu este în stare ca, dintr-un buget de 
aproape 30 milioane, să-şi permită «luxul» de 
a mai da 13.000 lei pentru arta naţională! A 
pretinde că întreţinerea unui muzeu este un 
«lux» e cea mai tristă dovadă a mentalităţii ru¬ 
dimentare ce domneşte încă la noi, în chiar cele 
mai înalte sfere. Dar şi celelalte considerente, 
prin care d-1 ministru Haret şi-a motivat a- 
ceastă măsură stranie, sînt prea caracteristice 
pentru a nu fi, în parte cel puţin, reproduse 
aci, după însuşi discursul d-sale din şedinţa 
Camerei de la 27 martie 1910. Ele au fost pro¬ 
vocate de discursul d-lui Marghiloman, care cu 
indignare sinceră a protestat contra măsurii 
perfide ce se lua cu intenţia de a stînjeni dez¬ 
voltarea Muzeului de artă naţională. Deşi mu¬ 
zeul e înfiinţat în octombrie 1906, d-1 ministru 
al instrucţiunii a afirmat în plin Paralament 
că pentru acest muzeu, ce în realitate de abia 
se înfiripa, « perioada de formaţiune a trecut», 
şi că, prin urmare, «o sumă prea mare de dota- 
ţiune era curat inutilă». Aiurea, instituţii vechi 
de secole chiar nu se consideră a fi complete, 
iar la noi ministrul însuşi consideră ca termi¬ 
nat muzeul cel tînăr de 4 ani numai, pe care îl 
taxează drept un lux inutil! Constrîns a răs¬ 
punde asupra sporului de 5.000 lei ce în acelaşi 
buget se prevedea, acordîndu-se această sumă 
«Cercului artistic muzical din Bucureşti» (Stat 
387, nr. 30), d-1 ministru nu se dă în lături a 
uza de afirmaţiuni ce sînt în contrazicere cu 
realitatea. D-sa pretinde deci că «cei 5.000 lei 
daţi Cercului artistic din România, însemnează 
5.000 lei acordaţi Societăţii profesorilor din Ro¬ 
mânia, fiindcă acesta este « Cercid artistic» 
(subl. în Monitor). Iar ca dovadă că această a- 
firmare nu este un lapsiis memoriae , d-1 mi¬ 
nistru adaugă imediat că «socoteşte că este bine 
să se dea şi Cercului profesorilor din Bucureşti 
5.000 lei pentru ca să aibă un centru de întru¬ 
niri şi de convorbiri între dînşii». Şi prin acest 
răspuns, subliniat de aplauzele partizanilor, d-1 

ministru crede că a motivat în deajuns redu¬ 
cerea făcută la bugetul muzeului, dîndu-i o mai 
bună întrebuinţare. în realitate însă nu a fost 
decît o mistificare a Camerei. Căci «Cercul ar¬ 
tistic muzical», căruia i s-au dat cei 5.000 lei, 
nu are nimic a face cu Cercul profesorilor. A- 
ceasta o ştia foarte bine d-1 Haret, fiind însuşi 
preşedinte de onoare al Cercului muzical, care 
este o asociaţie cu caracter particular, fără nici- 
un amestec cu Cercul profesorilor. Dovada ne-a 
dat-o chiar d-1 ministru în urmă. Căci Cercul 
profesorilor, luînd drept bune afirmările din 
Cameră ale d-lui ministru, a cerut suma ce pe 
neaşteptate d-sa îi hărăzise în discursul său. La 
această cerere însă i s-a răspuns că cei 5 000 lei 
nu se cuveneau profesorilor, ci într-adevăr 
«Cercului artistic muzical», după cum afirmase 
şi d-1 Marghiloman. Din cele relatate aci reiese 
concluzia întristătoare că însuşi ministrul culte¬ 
lor uzează, cu deplină cunoştinţă, de asemenea 
alterări de adevăruri, pentru a masca o reducere 
a bugetului muzeului, pe care, în realitate, nu o 
putea motiva altfel decît prin antipatia ce nu¬ 
trea împotriva conducătorului acelei institu- 
ţiuni. Asemenea procedeu nu este unic. D-1 mi¬ 
nistru nu se sfieşte a alerta adevărul, contrazi- 
cîndu-se singur, atunci cînd e nevoit să justifice 
vreun act arbitrar al d-sale. în asemenea împre¬ 
jurări m-am crezut nevoit să adresez onor. re¬ 
prezentanţi ai naţiunii, în sesiunea anului 1910, 
următorul Apel, trimis, în foi volante, d-lor de¬ 
putaţi: «Deşi bugetul cheltuielilor Ministerului 
Cultelor şi Instrucţiunii se încheie cu un spor 
considerabil, bugetul Muzeului de artă naţio¬ 
nală, însă, nu numai că nu a fost sporit, dar 
a fost chiar redus cu şase mii lei. Nu am să 
mă ocup de economia generală a bugetului 
celui nou; cred însă de a mea datorie să mă 
îngrijesc de situaţiunea instituţiunii ce mi-a 
fost încredinţată şi de a cărei progresare sînt 
în primul rînd responsabil. Reducerea ce s-a 
făcut în bugetul muzeului este cu atît mai sur¬ 
prinzătoare, cu cît este singura instituţie de 

cultură faţă de care s-a procedat astfel; ea 
este totdeodată atît mai dăunătoare, cu cit 
loveşte tocmai pe cel mai tînăr dintre muzeele 
noastre, care, de abia împlinind trei ani de 
existenţă, reclamă o sporire, iar în nici un caz 
reducerea chiar a fondurilor modeste de ciie 
s-a bucurat în prezent. Cu mijloacele reduse 
din trecut, cu greu numai s-au putut alcătui 
colecţiunile existente; prin noua reducere a 
bugetului însă se periclitează o bună parte a 
programului anului viitor. Şi cu cit mai mult 
vom întîrzia, cu atît mai rare şi mai scumpe 
devin obiectele de muzeu. Cererea ce am a- 
dresat d-lui ministru, de a se menţine cel puţin 
suma bugetară din prezent, rămîind fără re¬ 
zultat, mă văd nevoit, în interesul instituţiunii, 
să reînnoiesc aceleaşi rugăminţi către repre¬ 
zentanţii naţiunii. Mă încumet să adresez acest 
apel, convins fiind că nu mi se va putea lua 
în nume de rău străduinţa ce pun pentru pros¬ 
pera rea unei instituţiuni ce tuturor trebuie 
să ne fie tot atît de scumpă. Şi intervin cu 
atît mai multă stăruinţă, cu cît am convingerea 
mai liniştită că din parte-mi am făcut tot ce 
mi-a stat în putinţă pentru dezvoltarea muzeu¬ 
lui. Şi în cazul de faţă nefiind întru nimic în 
joc conducătorul muzeului, ci însăşi fiinţa chiar 
a instituţiunii, cred să nu am rezerve de făcut. 
Existenţa muzeului este de o prea mare în¬ 
semnătate pentru a o lăsa să fie periclitată. 
Pornesc desigur de la presupunerea că nimeni 
nu va putea imputa că sumele pînă acum acor¬ 
date nu au fost bine întrebuinţate şi în scopul 
anume propus. Căci toţi cîţi au vizitat tînărul 
muzeu, de la Vodă şi pînă la opincă, toţi şi-au 
exprimat mulţumirea de a vedea în fine reu¬ 
nite şi puse în valoarea cuvenită, frumoasele 
dovezi ale sufletului de artist ce ascunde po¬ 
porul românesc. Străinii de asemenea pot, în 
fine, căpăta acum în capitala Regatului o ima¬ 
gine mai înviorătoare despre însuşirile fru¬ 
moase ale ţăranului nostru. Toţi aceşti nume¬ 
roşi străini, dintre care mulţi specialişti în 

materie, nu contenesc de asemenea să aprecieze 
în termenii cei mai măgulitori tînăra institu¬ 
ţie. La expoziţiile internaţionale de artă popu¬ 
lară de la Berlin şi Amsterdam, la care a par¬ 
ticipat muzeul, i s-a acordat cele mai înalte 
recompense. Toate aceste păreri favorabile nu 
ar avea însă nici o însemnătate dacă nu ar fi 
împărtăşite şi de autoritatea superioară de care 
depinde muzeul. Dar însuşi d-1 ministru al 
cultelor, cu prilejul ultimei sale vizite la mu¬ 
zeu, a binevoit să-şi exprime deplina mulţu¬ 
mire pentru repedea şi îmbucurătoarea pro¬ 
gresare a instituţiunii. Foarte surprins am fost 
deci constatînd că nu numai de la minister, 
dar şi de la Casa Şcoalelor, al cărui buget se 
prezintă cu un spor real de 366.573 lei, s-a 
redus subvenţia de 3.000 lei ce se acordă mu¬ 
zeului, deşi nu de mult însuşi d-1 administrator 
al Casei Şcoalelor ne-a onorat cartea de aur 
cu următoarele rînduri: «am vizitat Muzeul şi 
am admirat şi arta şi munca ce se depune (ss) 
M. Popescu». După cit ştiu, d-1 administrator 
are încă şi în prezent aceeaşi bună opinie des¬ 
pre această instituţie, care nu a demeritat aju- 
toiul ce i s-a dat. Prin urmare, reducerile din 
bugetul muzeului nu pot fi motivate printr-o 
pietinsă rea întrebuinţare a sumelor acordate 
pînă azi. Rezultatele obţinute ar pleda dimpo¬ 
trivă pentru o sporire a mijloacelor de mărire 
a colecţiunilor. Este de asemenea inutil, cred, 
să mai insist azi asupra rolului însemnat ce 
tocmai acest muzeu îl are nu numai din punct 
de vedere artistic, dar mai ales ca educator 
al poporului. înalta sa misiune socială este as¬ 
tăzi bine întemeiată: muzeul e şcoala cea mare 
pentru redeşteptarea respectului tradiţiunii şi 
a mîndriei naţionale. Oricine se poate convinge, 
în zilele de sărbătoare, de mulţumirea şi bucu¬ 
ria ce poporul resimte, văzînd locul de cinste 
ce se acordă produselor sale. Asemenea senti¬ 
mente moralizatoare trebuiesc cît mai cald în¬ 
treţinute. Mai cu seamă că acest muzeu este 
una din puţinele mulţumiri sufleteşti ce se dă 

ţăranului nostru, de la care cerem în schimb 
aşa grea muncă şi atîtea sacrificii băneşti. Ca 
atare muzeul merită neapărat mai multă con¬ 
siderare din partea statului. Şi dacă chiar în 
ţările apusene dezvoltarea artei nu se poate 
lipsi de protecţia statului, cu atît mai impe¬ 
rios ea e reclamată la noi, unde trebuie încă 
să deşteptăm atenţiunea şi respectul publicu¬ 
lui pentru produsele artei naţionale. Pentru 
a desâvîrşi această educaţie a maselor, mu¬ 
zeele în primul rînd se impun. Instituţia de 
la şosea începuse să dea rezultate pozitive în 
această direcţiune şi înrîurirea pe care a avut-o 
asupra diferitelor straturi sociale este neîndo¬ 
ielnică. Chiar şi în privinţa producerii mobi¬ 
lierului, atît al instituţiilor publice cît şi la 
particulari, precum şi a executării altor obiecte 
uzuale, colecţiile din muzeu au avut o influ¬ 
enţă bine hotărîtă, îndrumînd spre crearea unui 
stil naţional. Bunul renume de care muzeul 
începuse să se bucure a îndemnat chiar pe 
particulari să-l îmbogăţească cu daruri preţi¬ 
oase. Pentru ca să se menţină însă în această 
bună cale, acum la început mai ales, muzeul 
are absolută nevoie de încrederea şi ajutorul 
statului. A-i reduce bugetul, după cum s-a 
plănuit, ar însemna că nu i se mai acordă a- 
ceeaşi încredere şi aceeaşi importanţă. Prin 
această nemeritată şi neaşteptată reducere de 
şase mii lei, o mare parte din obiectele de artă, 
ce muzeul îşi rezervase de la fraţii de peste 
hotare, nu vor mai putea fi achiziţionate. Ele 
vor fi desigur pierdute pentru noi şi vor lua 
fatal drumul spre Budapesta, al cărui muzeu 
dispune, numtii pentru secţiunea etnografică, 
de un buget de zece ori mai mare ca al nos¬ 
tru. Astfel, în loc de a ne mîndri noi, în capi¬ 
tala Regatului, cu produsele artistice ale fra¬ 
ţilor noştri, va trebui să ne ducem în muzeul 
unguresc, unde să sperăm că, în cel mai bun 
caz, le vom găsi cel puţin sub denumirea de 
«olah». Nu a mea va fi vina acestei înjosiri 
naţionale. Şi am încrederea că nu fără rezul- 

tat va rămîne acest apel adresat unei camere 
liberale, atît de bine dispusă în favoarea înăl¬ 
ţării culturale a poporului. Sper dar că, dacă 
nu se poate spori, se va menţine cel puţin 
pentru mărirea colecţiunilor muzeului aceeaşi 
sumă de care a dispus şi în anul bugetar ex¬ 
pirat. Şi astfel se va săvîrşi o faptă într-adevăr 
naţională». Apelul e semnat de directorul mu¬ 
zeului. 

„Convorbiri literare" 
ianuarie 1911 


22. Punerea pietrei fundamentale 
a muzeului naţional 

Tendinţa popoarelor spre o viaţă culturală mai 
intensă se naşte numai după ce sentimentul 
respectului tradiţiei a fost deşteptat în toate 
straturile naţiunii. Aprecierea şi cercetarea tre¬ 
cutului, şi ca urmare firească înfiinţarea mu¬ 
zeelor, sînt unul din semnele caracteristice ale 
oiicărei renaşteri culturale. Punîndu-se în anul 
acesta fundamentul noului Muzeu naţional, s-a 
adăugat încă o piatră la opera măreaţă ce se 
desăvîrşeşte sub domnia binecuvîntată şi stră¬ 
lucită a primului nostru rege. Pe temelia ne¬ 
clintită a independenţei politice şi economice 
a ţârii, se bizuie acum năzuinţa de a dobîndi 
şi neatî marea culturală a poporului românesc. 
Intr-acest scop instituţiile noastre de cultură 
de la Universitate, cu anexele ei pînă la şco¬ 
lile elementare, se înmulţesc mereu, transfor¬ 
mi ndu-se neîntrerupt, potrivit cerinţelor tim¬ 
pului şi menirii lor cît mai înalte. în mijlocul 
acestei prefaceri îmbucurătoare, singură insti¬ 
tuţia muzeului rămăsese în urmă. Şi se părea 
fii esc, la prima vedere, ca în vremea aceasta, 
în care marile probleme sociale şi nevoia lă¬ 
ţirii instrucţiei elementare în masa poporului 
ne preocupau în primul rînd, muzeele să se fi 
dat uitării. Pentru mulţi ele erau privite ca un 
lux inutil. Şi cu toate acestea nu există pentru 
popor o instituţiune mai de folos şi cu un carac¬ 
ter mai general decît muzeul, atît din punct de 

vedere al instrucţiei, cît mai ales al educaţiei 
morale. Căci un muzeu, în adevăratul înţeles 
al cuvîntului, este nu numai un templu, dar 
este totdeodată şi o şcoală de educaţie. Un 
templu, căci într-însul, ca într-un sanctuar 
naţional, se adăpostesc pe veci odoarele scumpe 
ale unui popor, el fiind totdeodată şi depozi¬ 
tarul tradiţiei naţionale. O şcoală, şi cea mai 
mare, căci în muzeu, fără altă pregătire, fără 
chiar cunoaştex-ea slovelor şi fără intermediul 
unui dascăl, se capătă pe nesimţite, cea mai 
înălţătoare lecţie de patriotism. Intr-un muzeu 
naţional se oglindeşte trecutul şi se plămădeşte 
viitorul: el este cea mai desăvîrşită expresie 
a civilizaţiei unei ţări. [...]. Dacă paralel cu 
prosperitatea materială a unui popor merge 
în mod firesc şi cultivax-ea artei, apoi a venit, 
cred, momentul ca din excedentele bugetare 
să se facă şi unele sacrificii culturale. Astfel, 
în loc de a avea rămăşiţele artei noastre îm¬ 
prăştiate în localuri deosebite şi în genere ne¬ 
corespunzătoare, ele vor fi reunite într-un sin¬ 
gur local propriu şi demn de ele. Incepînd din 
vremurile cele mai îndepărtate, vizitatorul vii¬ 
torului muzeu va întîmpina produsele primi¬ 
tive, dar uneori surprinzătoare, prin măiestria 
lor, a epocilor preistorice. Din uneltele de pia¬ 
tră, dar mai ales din frumuseţea olăriei zu¬ 
grăvite, se va vedea că regiunea aceasta dintre 
Dunăre şi Carpaţi a fost locuită cu mult înainte 
de vremea creştină de o populaţie înzestrată 
cu un simţ artistic superior. Marea îndeletni¬ 
cire a vechilor triburi trace, care au sălăşluit 
aicea, ar explica poate şi adîncul sentiment ar¬ 
tistic al ţăranului de azi, rafinat în timp de 
atîtea generaţii. Ştiinţa preistorică atribuie o 
mare importanţă descoperirilor făcute în ţara 
noastră în vremea din urmă, căutînd să dez¬ 
lege prin ele maxea problemă a migraţiei po¬ 
poarelor. Pe baza lor se susţine azi superio¬ 
ritatea artistică a triburilor nordice, faţă de 
cele din Marea Egee şi chiar din Mykene. Din 
rămăşiţele artistice şi numismatice ale epocii 

greeo-romane, ce vor urma celor preistorice, 
se va învedera mai ales marea precumpănire 
ce a avut cultura elină la gurile Dunării. Iar 
dintre numeroasele urme ale strămoşilor ro¬ 
mani, Muzeul de artă se va mărgini să arate 
numai unele exemplare, ca indicaţii ale ma¬ 
rilor centre antice, care neputînd fi aduse la 
Bucureşti, vor trebui expuse la locul originii 
lor. Astfel sperăm că în curînd metopele de 
la Adamclisi vor lua îndărăt calea spre Do- 
brogea, pe lingă cetatea ce iese la iveală, pe 
care e imposibil să o transportăm de acolo. 
Restaurate la locul lor, ele vor mărturisi ve¬ 
chea dominaţie a imperiului romanilor, azi re¬ 
deşteptată sub stăpînirea tînărului regat român. 
Pietrele cu inscripţii, prezentînd un interes epi- 
grafic iar nu artistic, vor alcătui Lapidariul de 
la Filaret. Ieşind din epoca antică şi intrînd 
în cea medievală, în acea epocă în care ţara 
noastră a servit ca o pîlnie prin care s-au stre¬ 
curat tot felul de neamuri dinspre răsărit spre 
apus, muzeul nostru se va mîndri cu unul din 
monumentele cele mai de seamă: populara 
Cloşcă cu pui de aur de la Pietroasa, lăsată de 
goţi în trecerea lor prin Munţii Buzăului. Iar 
întunerecului ce urmează, şi pe care nici is¬ 
toricii nu l-au putut scurta în destul, îi va 
corespunde în colecţiile noastre un mare gol, 
pînă ce în sfîrşit apar, deodată cu înfiinţarea 
voievodatelor, scumpele şi splendidele odoare 
bisericeşti — dovezi strălucite nu numai a cre¬ 
dinţei strămoşeşti, dar şi a înaltului grad de 
cultură al străbunilor noştri. Această splen¬ 
didă secţiune, alcătuită din sugestivele şi nes¬ 
timatele ei icoane, din epitafiile brodate de 
mîinile chiar ale domniţelor noastre, din o- 
doarele de tot felul în aur şi în pietre scumpe 
ale mitropoliţilor sau ctitorilor boiereşti, toate 
aceste tezaure vor da desigur cea mai vie ima¬ 
gine a belşugului şi a vieţii de înaltă treaptă 
culturală în care se răsfăţau voievozii noştri, 
tot atît de vajnici luptători ca şi pricepuţi ar¬ 
hitecţi şi artişti. Astfel istoria Principatelor 

Cufăr din lemn sculptat, „tron", Tîrnava Mare, 
Transilvania 


ne va fi oglindită în sălile Muzeului Naţional, 
în toate ale ei amănunte, dar mai imparţial, 
mai impunător şi mai imediat decît ne-o pot 
da chiar scrierile cronicarilor sau ale istoricilor 
noştri. Alături de reprezentanţii claselor dom¬ 
nitoare sau călugăreşti va avea locul ei de 
cinste şi marea masă a poporului, splendid în¬ 
făţişată prin minunatele ţesături ale gospodi¬ 
nei noastre, sau prin nu mai puţin surprinză¬ 
toarele produse ale ţăranului nostru. în ele se 
resfrînge întreaga poezie a poporului. După cum 
doina şi graiul popular au reîmprospătat limba 
românească de azi, tot astfel produsele ţără¬ 
neşti vor face să renască o splendidă artă na¬ 
ţională. Ieşind din domeniul trecutului şi al 
anonimatului, muzeul va da un loc de frunte 
şi artei zilelor noastre, transmiţînd astfel vii¬ 
torimii şi actualitatea care aşa de repede se 
va trece. [...]. Prezentul va înviora trecutul 
şi, în loc de a fi un cimitir al artei, Muzeul 
Naţional va fi şcoala vie a patriotismului şi a 
dezvoltării sentimentului estetic. Astfel înţe¬ 
leasă, menirea muzeului esite mai înaltă decît 

a oricărei alte instituţii de cultură, căd nici 
una nu are o acţiune aşa de generală şi de 
binefăcătoare. întreg poporul, de la clasele 
cele mai înalte pînă la cele mai de jos, va avea 
satisfacţia sa prin muzeu. Cărturarul savant 
va avea la dispoziţie o arhivă de documente 
ale timpului, mult mai directe şi mai puţin 
prefăcute ca sorginţile scrise; analfabetul de 
asemenea va fi fără de voie răpit de frumoa¬ 
sele înfăţişări care vor izbi văzul său. Muzeul 
va avea astfel nu numai un rol cultural dar 
şi unul moral: prin el generaţiile tinere vor 
învăţa să aprecieze şi să iubească trecutul. 
Pentru ca obiectele să producă tot efectul dorit, 
se cuvenea să se dea conţinutului cadrul cu¬ 
venit. Spre a noastră mare ruşine, trebuie să 
constatăm că în această privinţă nu s-a făcut 
nimic pînă în prezent. Rămăsesem într-o prea 
vădită inferioritate faţă de vecinii noştri ime¬ 
diaţi de la nord şi de la sud. Era vremea ca 
aoum, după ce ne putem mîndri cu localuri ad¬ 
mirabil amenajate pentru fauna şi flora noas¬ 
tră, să facem ceva sacrificii şi pentru arta stră¬ 
veche. Cu atît mai mult, cu cît ea este mai 
susceptibilă de a pieri prin uzură, prin distru¬ 
gere sau prin expatriare, pe cînd natura, veşnic 
darnică, nu stîrpeşte aşa de repede speţele 
sale, ci singură le perpetuează la infinit. Şi, 
dacă cu drept cuvînt ne mîndrim cu splendi¬ 
dele vitrine în care muzeul de zoologie adă¬ 
posteşte atîtea speţe de animale indigene şi 
străine, cu atît mai mîndri vom fi de a vedea, 
în sfîrşit, la loc de cinste rămăşiţele din vre¬ 
mea lui Mircea, a lui Ştefan cel Mare, Matei 
Basarab, Brîncoveanu şi atîtor alţi mîndri îna¬ 
intaşi ai noştri. Mai bine de o decenie am lup¬ 
tat pentru a pune în evidenţă această consta¬ 
tare elementară. Indiferenţa arătată faţă de 
arta străveche nu corespundea cu starea de 
cultură la care năzuim. A trebuit o fericită 
întorsătură a soartei, pentru ca să văd visul 
realizat. S-a întîmplat ca visteria ţării să fie 
în mîinile unui spirit superior ca al lui Petre 

Carp, care ştie să aprecieze şi să alineze nu 
numai nevoile materiale ale ţărănimii, dar cu¬ 
noaşte şi susţine cu inimă caldă şi cu adîncă 
pricepere şi interesele superioare ale culturii 
naţionale. Iar la departamentul cultelor am 
avut fericirea să se afle în acelaşi timp C. C. 
Arion, un suflet de adevărat artist, care nu 
din spusele altora ci prin simţul înnăscut, ce 
natura îl sădeşte numai în unii aleşi ai ei, să 
aprecieze valoarea adevărată a operelor de artă 
şi să se ridice pînă în sferele ideale ale fru¬ 
mosului. A trebuit fericita conlucrare a aces¬ 
tor doi factori, pentru ca în fine să se poată 
obţine un local demn pentru moştenirea ar¬ 
tistică a poporului românesc. Cu mijloacele 
ce ni s-au pus la dispoziţie, iscusitul artist N. 
Ghika-Budeşti a izbutit să dea cea mai reu¬ 
şită soluţie problemei ce se impunea. Arhitec¬ 
tura exterioară trebuie să oglindească în pri¬ 
mul rînd conţinutul, care joacă rolul principal. 
Cerinţelor acestuia a căutat să se conforme 
aspectul clădirii. Şi deoarece arta religioasă 
constituie partea importantă a tezaurelor ex¬ 
puse, era natural ca stilul mănăstirilor să pre¬ 
domine în alcătuirea noii clădiri. Astfel în¬ 
tregul muzeu se va grupa în jurul unei curţi 
centrale împrejmuită de arcade, ca în străbu¬ 
nele noastre mănăstiri. Ca şi acolo ea va servi 
de loc de odihnă şi de reculegere intelectuali¬ 
lor şi visătorilor dornici de un loc de meditaţie 
asupra trecutului şi de inspiraţie patriotică. 
In aripele înconjurătoare vor fi instalate, după 
normele ştiinţifice şi estetice cuvenite, colec¬ 
ţiile de artă. Jos va fi antichitatea. Catul prin¬ 
cipal conţinînd secţia eclesiastică va determina 
tonul şi ordonanţa arhitectonică. în aripe vor 
fi colecţiile etnografice şi de artă modernă. 
Pentru a întrerupe repeţirea arcadelor succe¬ 
sive, se ridică în mijloc un turn pătrat, amin¬ 
tind culele locuinţelor boierilor noştri. [. . . ]. 
Clădit din materiale durabile, numai piatră şi 
cărămidă aparentă, acest muzeu va da gene¬ 
raţiilor viitoare cea mai bună imagine a dez- 

voltării noastre culturale la începutul veacului 
al XX-lea. E de aşteptat ca după scurt timp 
clădirea să devie neîncăpătoare pentru colec¬ 
ţiile şi darurile, ce sper că acum vor veni 
mai multe. Atunci, păstrîndu-se faţada, se vor 
putea mări aripele, construindu-se, potrivit ne¬ 
voilor, încă vre-o două alte curţi cu clădiri 
înconjurătoare. Oricare ar fi dezvoltarea ce va 
lua în viitor, ministrului Arion îi revine marele 
merit de a fi pus piatra fundamentală a pri¬ 
mului muzeu de artă. Legitima mîndrie ce tre¬ 
buie să resimtă poate fi lesne turburată şi în¬ 
tunecată, dacă nu se va da cuvenita urmare 
frumoasei şi inimoasei fapte. Pentru ca mu¬ 
zeul să devie ceea ce cu toţi dorim din suflet, 
e nevoie ca să i se dea şi mijloace de a se îm¬ 
bogăţi şi de a-şi expune în mod demn colec¬ 
ţiile ce conţine. Aceste cerinţe însă nu se pot 
satisface cu micile mijloace ale bugetului ac¬ 
tual. Ele vor trebui neapărat sporite. Sînt con¬ 
vins, că nici nu este nevoie să mai insist asu¬ 
pra acestui punct. Ceea ce pînă ieri se părea 
o aberaţie, azi e considerat ca o necesitate de 
neînlăturat. Arta şi-a cucerit şi ea dreptul de 
viaţă. Odată inerţia trecutului înlăturată, vii¬ 
torul muzeului este neîndoielnic asigurat. 

(Broşură 8°, Edit. „Minerva 14 1912) 


23. Ştiri îmbucurătoare 

Ca un eveniment fericit în favoarea artei pă- 
mîntene semnalăm’ reluarea lucrărilor, între¬ 
rupte de 20 de ani, la clădirea Muzeului din 
Şoseaua Kisseleff. S-a produs intr-adevăr mi¬ 
nunea de necrezut, ca un ministru de finanţe, 
înţelegător al nevoilor culturale, să fi acordat 
un credit de 20 milioane lei pentru desăvîr- 
şirea clădirii, ce se ruina înainte de a fi inau¬ 
gurată. Fapta d-lui ministru Victor Slăvescu 
merită toată lauda şi adînca recunoştinţă a 
poporului român, ale cărui tezaure artistice 

dînsul le va fi salvat. Cu mult înainte de a fi 
ministru, d-sa s-a interesat de starea clădirii 
de la şosea, după cum dovedeşte registrul mu¬ 
zeului, cercetînd-o de aproape. în afară de su¬ 
veranul ţării, însoţit de ministrul Guşti şi odi¬ 
nioară răposatul Vasile Goldiş, iar acum cîteva 
săptămîni d-1 ministru Lapedatu, nimeni nu s-a 
mai hazardat în asemenea explorări. D-1 Slă- 
vescu, convingîndu-se de importanţa lucrării, 
a hotărît că merită să fie terminată; iar ajun- 
gînd ministru s-a ţinut de cuvînt realizînd, 
în înţelegere cu d-1 dr. Angelescu, ministrul 
artelor, un împrumut de la Casa de Depuneri 
într-acest scop. Fără a insista mai mult asupra 
acestei mărinimoase hotărîri, graţie căreia se 
reiau acum chiar lucrările de terminarea lo¬ 
calului, încheiem cu asigurarea că slăvit va 
rămlînea în veci numele acelora oare au con¬ 
tribuit la salvarea Muzeului şi a artei româ¬ 
neşti. 

(«Convorbiri Literare-., mai 1934, p. 457) 


Adaos in 1936. Din nefericire lucrările reluate în 
1934, graţie împrumutului de 20.000.000 lei acordat 
de Casa de Depuneri, nu au putut fi continuate în 
anul 1935 şi nici acum, deoarece, neachitîndu-se ra¬ 
tele în restanţă, nu ni s-a mai liberat restul din îm¬ 
prumutul contractat. Atît somaţiile ce firma contrac¬ 
tantă a lucrărilor a adresat Ministerului de Instrucţie 
şi celui de Finanţe cit şi repetatele rapoarte ale direc¬ 
ţiei muzeului au rămas fără efect. Nici interpelarea 
adresată de deputatul C. C. Giurescu, in şedinţa Ca¬ 
merei din 1 aprilie 1936, nu a avut urmarea cerută 
din partea autorităţilor interesate. Deşi d-1 deputat a 
arătat că« este încă una din ocaziile cînd statul nu-şi 
respectă un angajament formal, angajament înscris 
în bugetul general al statului pe 1935—36, după cum 
se constată la fila 400, unde figurează rata de 
6.845.621 lei-, totuşi nici o măsură nu s-a luat pentru 
efectuarea plăţilor in restanţă. Iar din cauza între¬ 
ruperii lucrărilor, clădirea se deteriorează şi nici pră¬ 
buşirea catastrofală a ţiglelor, parţial numai fixate 
pe acoperiş, nu este exclusă. Deşi avizat prin adresa 
înregistrată sub nr. 96.320/16 iunie 1936, de pericolul 
ameninţător, nici de această dată ministerul n-a reu¬ 
şit să ia vreo măsură. O ultimă intervenţie a minis¬ 
trului instrucţiei este reprodusă la finele acestui vo¬ 
lum. 

24. Muzeul nostru naţional în lumina 
conferinţei muzeografice din Madrid 

Nu odată mi-a fost dat să arăt, aci ca şi aiu¬ 
rea, importanţa tot mai mare a muzeelor în 
preocupările culturale ale statelor din lumea 
întreagă. Ultima conferinţă internaţională, ţi¬ 
nută la Madrid de la 28 octombrie la 4 noiem¬ 
brie a.c., întăreşte din nou afirmarea noastră. 
Convocată de Oficiul internaţional al Muzeelor, 
dependinţe de Institutul de cooperaţie inte¬ 
lectuală, conferinţa a reunit numeroşi repre¬ 
zentanţi din douăzeci de state făcînd parte din 
Societatea Naţiunilor. Germania fiind de curînd 
retrasă din aeropagul de la Geneva, reprezen¬ 
tanţii ei n-au fost invitaţi la conferinţă, care 
a fost astfel lipsită de colaborarea preţioasă 
a unora dintre cele mai însemnate institute 
artistice din Europa. Scopul conferinţei era: 
studierea arhitecturii şi amenajării muzeelor 
de artă şi anume a colecţiilor de arheologie, 
de istorie, de etnografie şi de artă populară. 
Aflîndu-ne în fericita situaţie de a fi reluat 
lucrările în vederea terminării Muzeului de 
la şosea — graţie interesului luminat şi a spri¬ 
jinului material ce i-au acordat d-nii Victor 
Slăvesou, ministrul finanţelor, şi dr. Angelescu, 
ministrul instrucţiunii — eram ţinuţi să pro¬ 
fităm de învăţămintele acestei adunări de spe¬ 
cialişti. Intr-acest scop, ca delegat al Minis¬ 
terului instrucţiunii 1 , am luat parte nu numai 
la lucrările teoretice ale conferinţei, dar am 
cercetat la faţa locului atît ultimele amenajări 
ale principalelor instituţii din Occident cît şi 
construcţiile în curs a două mari muzee din 
Olanda. Din dezbaterile conferinţei voi căuta, 
deocamdată, să dau seamă numai despre în¬ 
văţămintele culese în profitul construcţiei Mu¬ 
zeului nostru naţional. Lucrările conferinţei 
au avut ca bază o serie de 18 rapoarte, din 
care primele 12 tratau chestiunile de ordin 
general, referitoare la planul şi amenajarea 
luminii, a încălzirii, a ventilării muzeelor şi 

a punerii în valoare a operelor expuse, pe cînd 
ultimele rapoarte priveau chestiunile particu¬ 
lare colecţiilor de specialităţi bine definite. 
Procedeele conferinţei au fost la început des¬ 
tul de indecise, limitîndu-se la cetirea rapoar¬ 
telor, prealabil distribuite tuturor membrilor. 
In urma intervenţiei preşedintelui însă s-a ho- 
tărît rezumarea numai a rapoartelor şi a con¬ 
semnării în publicarea lor definitivă, a tuturor 
observaţiilor rezultate din discuţiile ivite asu¬ 
pra fiecărui caz special. Viitoarea publicaţie 
va alcătui deci un fel de cod al clădirii ideale 
a unui muzeu şi, împreună cu ancheta inter¬ 
naţională asupra muzeelor, apărută în «Cahiers 
de la Republique des Lettres et des Arts», va 
servi ca îndreptar la conceperea unor atari 
instituţii. Experienţele şi sfaturile consemnate 
în publicaţia conferinţei vor putea fi luate ca 
puncte iniţiale la discutarea eventualelor noi 
creări de muzee, nu însă ca dogme fixe de 
urmat. Căci fiecare ţară îşi are nevoile sale 
speciale, şi muzeele fiecărui popor sau oraş 
trebuie să corespundă cerinţelor deosebite, care 
singure trebuie să fixeze caracterul instituţiei 
ce se plănuieşte. De aceea, din numeroasele 
discuţii teoretice ale conferinţei, vom căuta să 
relevăm pe acelea mai ales care se referă la 
măsurile aplicate la Muzeul nostru naţional, 
sau care ar putea să fie utilizate în viitor. Din 
toate rapoartele de la Madrid se degajează un 
principiu general, pe care şi noi aci am căutat 
să-l respectăm pe cit mai larg. Anume că, pă- 
răsindu-se concepţia învechită, prin care se 
cerea ca şi clădirea muzeului să fie de o în¬ 
făţişare cit mai artistică, azi exteriorul clădi¬ 
rilor se concepe cît mai simplu şi conform 
numai cerinţelor de lumină ale colecţiilor adă¬ 
postite într-însul. Acestea şi numai acestea 
comandă planul clădirii. Asemenea principii 
se găsesc atît în raportul prim al d-lui Haute- 
cceur, conservator al Muzeelor naţionale şi pro¬ 
fesor la Şcoala superioară de Bele Arte din 
Paris, cît şi în broşura «Documentation sur 
www.dacoromanica.ro _ „ 


Cofe 


le nouveau bâtiment du Gemeente Muzeum» 
din Haga. în această din urmă publicaţie se 
accentuează chiar că de curînd decedatul ar¬ 
hitect Berlage 2 , autorul planului, din cauza 
crizei economice din vremea din urmă a aban¬ 
donat proiectele grandioase de la început, «su- 
bordonîndu-se complet tuturor exigenţelor — 
quelles qu’elles fussent — impuse de desti¬ 
naţia clădirii». D-l Hautecceur menţionează în 
raportul său cazul Muzeului ştiinţific din Lon¬ 
dra, a cărui construcţie începută în 1912 a ră¬ 
mas neterminată prin ivirea războiului. La 
reluarea lucrărilor, arhitectul însuşi, Sir Ri- 
chard Allison, a renunţat la întreg proiectul 
de decoraţie prevăzut în planurile iniţiale. Pla¬ 
nul Muzeului nostru naţional, conceput în 1906 
şi în parte realizat în 1912, a trebuit de ase¬ 
menea să fie modificat, pentru a corespunde 
noilor cerinţe muzeografice de azi. Respectîn- 
du-se pe cît era posibil faţada principală a 
clădirii din şoseaua Kiseleff, una din modifi¬ 
cările cerute de noi în această faţadă este con¬ 
semnată şi în raportul d-lui Hautecoeur. D-sa 
de asemeni pretinde că «Muzeul trebuie să fie 
cît mai uşor accesibil, şi trebuie să asigure 
vizitatorilor, cînd coboară din trăsură, «un abri 
couvert», adică un acoperămînt sau portic, cum 
am cerut în locul celor 14 scări descoperite 
şi expuse înzăpezirii în plină bătaie a crivă- 

ţului 3 . Recomandările rapoartelor conferinţei 
din Madrid, de a nu se întrebuinţa în construc¬ 
ţia muzeelor decît materiale neinflamabile, erau 
prevăzute de noi în chiar expunerea iniţială 
a planului muzeiilui, publicată, cu ilustraţii, în 
«Convorbiri literare» din martie 1907. Aci se 
menţiona anume că «materiale de construcţie 
să fie numai piatră, cărămidă aparentă, ten- 
cuită numai la interior, beton armat, fier şi 
sticlă» (p. 231). Pentru a ne conforma întoc¬ 
mai prevederilor noastre de acum 27 de ani şi 
cerinţelor de azi, am fost nevoit să insist cu 
tot dinadinsul ca vechiul acoperiş susţinut de 
o şarpantă de brad să fie acum înlocuită prin- 
tr-o armătură de beton armat. S-a asigurat 
astfel clădirea contra oricărui pericol de in¬ 
cendiu şi totodată s-au cîştigat, în locul inu¬ 
tilizabilului pod de lemn, splendide m'agazine 
şi depozite cum au puţine muzee din străină¬ 
tate chiar. De aoord cu raportul d-lui Haute- 
cceur se «convine să se renunţe la parchete», 
care, deşi în contra rapoartelor mele 4 , s-au in¬ 
trodus acum cîţiva ani în cele trei secţiuni 
din aripa sudică, dar nu se vor mai repeta în 
nici o sală nouă. Atît parchetele cît şi cerce- 
velele de lemn din aripa sudică vor trebui 
înlocuite, pentru ca întreaga clădire să fie con¬ 
formă noilor principii muzeografice, consfin¬ 
ţite acum şi prin ultima conferinţă. Tot în ve¬ 
derea împiedicării întinderii unui eventual in¬ 
cendiu, cît şi pentru unitatea şi independenţa 
absolut necesare fiecărui etaj în parte, am 
fost nevoit să reclam suprimarea bolţii cen¬ 
trale de 17 metri înălţime, ce se prevăzuse în 
planul cel vechi. De altfel chiar efectul este¬ 
tic al acestei bolţi nu putea fi realizat pe o 
deschidere de bază ce avea mai puţin de şase 
metri 5 . Comunicările între săli au fost anume 
lăsate cît mai largi, după cum se recomandă 
şi de Conferinţă, pentru ca prin intercalarea 
de panouri fixe sau mobile să se poată, după 
cerinţă, obţinea toate efectele impuse de ame¬ 
najarea ulterioară a sălilor. Şi în această pri- 

vinţă am avut satisfacţia de a constata că orîn- 
duirea celor trei secţiuni din 1930 corespunde 
în totul noilor precepte preconizate de specia¬ 
liştii reuniţi la Madrid. Discutîndu-se ce co¬ 
loare trebuie să aibă pereţii sălilor de expoziţie, 
am avut ocazie să comunic conferinţei că în 
Muzeul din Bucureşti fiecare din cele trei sec¬ 
ţiuni provizorii este colorată fin alt fel. Secţia 
ceramică are fondul gălbui-deschis, pe care se 
profilează admirabil olăria noastră colorată; 
casa lui Mogoş, din sala lemnului, se desprinde 
pe pereţii albăstrui-verzui, iar covoarele şi cos¬ 
tumele se împerechează de minune cu un pe¬ 
rete roşietic neutru. Iar concluzia conferinţei 
în această privinţă a fost, că, nepu)tîndu-se, ca 
în mai toate cazurile, da norme fixe, alege¬ 
rea fondului în concordanţă cu obiectele ex¬ 
puse trebuie lăsate la priceperea şi sentimen¬ 
tul artistic al fiecăruia. Şi inovaţia muzeului 
bucureştean, de a aşeza olăria pe un strat de 
nisip, a fost de mult aprobată de specialişti, 
iar la Trocadero s-a încercat o variantă cu ru- 
megătură de lemn, care nu produce însă efecte 
aşa de fericite ca nisipul sclipitor şi deci altfel 
viu ca fond. 

Deşi foarte interesante în ansamblul lor, 
discuţiile conferinţei de la Madrid vor avea 
ca rezultat publicarea volumului promis, care 
urmărind muzeul ideal va cuprinde precepte 
generale, de cele mai multe ori însă nu tot¬ 
deauna aplicabile în cazurile speciale ale fie¬ 
cărui muzeu în parte. De aceea, profitînd de 
prilejui unui schimb de bilete cu reducere pe 
căile ferate spaniole şi franceze, m-am putut 
repezi ia Paris să studiez noile amenajări ale 
Luvrului, care rămăsese cam în urmă faţă de 
multe muzee. Sălile secţiunii sculpturii medie¬ 
vale şi moderne, din nou orînduite de d-1 Paul 
Vitry, constituie exemplul cel mai perfect al 
cerinţelor muzeografiei de azi. Cum a reuşit 
să transforme, în înţelegere cordială cu arhi¬ 
tectul, aripa sudică a Luvrului din spre Tui- 

leries, ne arată autorul suplimentului de curînd 
apărut la catalogul mai vechi al acestei sec¬ 
ţiuni. Dorinţa sa -«de a plăcea prin varietatea 
şi logica orînduriii, care să fie instructivă fără 
a fi plicticoasă» este pe deplin realizată. Cu 
mare satisfacţie am constatat că şi aci princi¬ 
piul fundamental de a nu amesteca sculpturile 
cu alte opere de artă a îngăduit unele abateri 
fericite, prin animarea zidurilor prea goale din 
sala gotică şi aceea a mormîntului lui Philippe 
Pot prin expunerea unor tapiserii din aceeaşi 
epocă. Menţionez această particularitate, pen¬ 
tru a răspunde acelora dintre criticii noştri 
care, cu a lor închipuită autoritate, cereau să 
se înlăture, din secţia ceramicii muzeului nos¬ 
tru de la şosea, cele două scoarţe olteneşti 
atîrnate pe peretele rămas gol deasupra vitri¬ 
nelor, cu coloarea olăriei cărora se împere¬ 
chează aşa de bine ţesăturile expuse. Despre 
celelalte regrupări metodice ale colecţiilor Lu- 
vrului, din 1927 şi pînă în anul acesta, referă 
însuşi directorul general al Luvrului, d-1 Henri 
Verne, în «Buletinul Muzeelor Franţei» din ia¬ 
nuarie trecut. în subsoluri neîntrebuinţate pină 
aci s-au amenajat sălile artei vechi din Orient, 
transformîndu-se şi acele ale artei greci şi 
romane aşa de supraîncărcate înainte. Statuia 
înaripată a Victoriei din Samotrace se prezintă 
cu totul altfel de impunător, deşi nemişcată 
de sub bolta de la întretăierea scării intrării 
Daru. Prin suprimarea însă a fondului închis 
pe care se profila, prin acoperirea — fără a 
se distruge — a mozaicurilor din pendentivii 
bolţii, prin lărgirea scărilor şi a altor mici 
modificări, statuia a căpătat, în splendida izo¬ 
lare în care se află acum, o măreţie nebănuită. 
Tot aşa de fericite sînt şi inovările din sala 
pictorilor primitivi italieni cît şi a noilor săli, 
create din vechiul pod al palatului, destinate 
modernilor francezi, veniţi de curînd din pur¬ 
gatoriul Luxemburgului. Peste tot domină ca 
notă caracteristică aceeaşi nobilă sobrietate, 
contrastînd cu bogăţia zidurilor tapisate de odi- 

nioară. Interesante mi-au fost şi rezervele pre¬ 
cum şi diferitele ateliere ale muzeului, unde 
publicul nu are acces. Reuşita acestor trans¬ 
formări şi adaptări este cu atît mai aprecia¬ 
bilă cu cit s-au făcut intr-un palat impropriu 
unui muzeu. în acelaşi caz se află şi Muzeul 
Trocadero, care a fost însă în totalitate radi¬ 
cal transformat. Vizita mea aci a corespuns 
cu mutarea secţiei româneşti, donată anul tre¬ 
cut de M. S. Regele, al căruî nulme ocupă locul 
de cinste, ca ultim donator, pe peretele cti- 
toricesc de la intrarea muzeului. Provizoriu 
instalate iarna trecută, în trei vitrine, obiectele 
donate au fost acum mutate în sala definitivă 
a etnografiei europene, în care încăpere însă 
nefiind deocamdată alte obiecte în afară de 
ale noastre, ele vor fi răsleţite în cît mai multe 
vitrine, spre a umplea provizoriu golurile prin 
absenţa celorlalte state. Instalarea secţiei ro¬ 
mâneşti suferind de acest provizorat, nu tre¬ 
buie judecată în faza trecătoare de acum. Foarte 
profitabile, în vederea construcţiei noastre de 
la şosea, mi-au fost vizitele la muzeele din 
nou clădite, deşi nu cu totul terminate, de la 
Haga şi de la Rotterdam. De la Muzeul co¬ 
munal din Haga, condus cu atîta pricepere de 
colegul van Gelder, am profitat foarte mult, 
controlînd la faţa locului noile sale metode 
de atenuare a luminii zenitale, despre care ne 
întreţinuse la Madrid. Sistemul de încălzire, 
prin radierea tuburilor ascunse în tencuială, 
ar fi greu de introdus în clima noastră cu 
schimbări aşa de extreme, deşi alte multe nou¬ 
tăţi practice vor putea fi adoptate, mai ales 
pentru ventilarea neîntreruptă a încăperilor. 
Tot aşa de instructivă a fost şi vizitarea aproape 
terminatului Muzeu Boymans din Rotterdam, 
cel mal modern dintre muzeele actuale ale con¬ 
tinentului, în aşteptarea realizării celui de la 
Cracovia, ale cărui planuri au fost expuse la 
Madrid. Toate muzeele noi se disting printr-o 
extremă simplitate a faţadelor, care la parter 
constau numai din ferestre, suprimate cu totul 

la catul superior, luminat prin plafon. N-aş 
putea încheia această rezumare a călătoriilor 
muzeografice, prin care am căutat să comple¬ 
tez programul conferinţei din Madrid, fără a 
menţiona reînnoita dar veşnic tot atît de in¬ 
structiva vizitare a muzeelor din Berlin, că¬ 
rora se datoreşte în bună parte spiritul cel 
nou al muzeografiei de azi. Îndrăzneţele şi 
mult discutatele inovări ale fostului director 
Bode, la Kaiser Friedrich-Museum, au fost in¬ 
dubitabil fermentul cel mai activ al reforme¬ 
lor actuale. Tendinţele uneori prea categorice 
ale lui Bode au fost atenuate de succesorii 
săi, realizîndu-se din vreme acea selecţionare 
şi separare a diferitelor secţiuni, care servă 
drept norme azi pretutindeni. Magistrala re¬ 
construcţie originală a altarului din Pergam 
precum şi a porţii monumentaie din Milet şi, 
mai ales, intrarea şi aleea cu zidurile cele 
înalte de cărămidă smălţuită şi reliefată a pa¬ 
latelor babilionene nu au încă pereche, în ase¬ 
menea proporţie, în nici un alt muzeu. Sem¬ 
nalată merită să fie şi mutarea bogatelor co¬ 
lecţii de antă ţărănească germană, de sub di¬ 
recţia colegului Hahm, din depozitele din Klos- 
terstrasse şi viitoarea lor amenajare în palatul 
Bellevue din Tiergarten. întronarea modestei 
arte ţărăneşti într-un fost palat regal este de¬ 
sigur cel mai caracteristic semn al atotputer¬ 
niciei democraţiei de azi, dovedind totodată 
prestigiul mereu crescînd de care se bucură 
arta. Am speranţa că învăţămintele cuprinse 
în rapoartele conferinţei cît şi mai ales expe¬ 
rienţele căpătate prin vizitarea celor mai re¬ 
cente amenajări vor putea fi utilizate la mo¬ 
dernizarea clădirii noastre, de atita timp în¬ 
cepută şi apoi atîta amar de vreme părăsită. 
Dacă înfăţişarea exterioară, concepută în 1906 
şi realizată în 1912, nu se mai poate schimba, 
interiorul însă se va moderniza, adaptîndu-se 
noilor cerinţe de intensificare a luminii şi a 
unei expuneri cît mai sobre. Cu concursul bine¬ 
voitor al miniştrilor de Instrucţie şi de Finanţe, 

care, apreciind rostul adine educativ al mu¬ 
zeelor, vor stărui pentru desăvîrşirea lucră¬ 
rilor în curs, România se va putea mîndri, în 
curînd, cu unul din cele mai bogate şi mai 
atrăgătoare muzee din sud-estul european. 


1 Nici participarea la această conferinţă interna¬ 
ţională nu mi-a fost scutită de prea ciudate piedici. 
Deşi anunţasem participarea mea de acum un an, şi 
cu toate că, în preajma deschiderii Congresului, s-a 
comunicat atît secretariatului francez din Paris cît şi 
celui spaniol din Madrid că eram delegatul oficial 
al Ministrerului Instrucţiunii, totuşi, sosind la Con¬ 
gres, nu m-am găsit trecut în rîndul participanţilor. 
Contestîndu-mi-se delegaţia, ca nefiind semnată de 
însuşi ministrul nostru, mi-am dat îndată seama că 
atari pretexte nu puteau fi inspirate decît de bănuitul 
d-1 Gh. Oprescu, care, voind să fie singurul repre¬ 
zentant al României, influenţase într-acest sens birou¬ 
rile Congresului, urmărind înlăturarea mea. Expunînd 
d-1 ui H. Bonnet, directorul Institutului internaţional 
de cooperaţie intelectuală, arbitrara plănuită exclu¬ 
dere, s-au luat imediat măsuri să mi se dea locul 
cuvenit ca şi celorlalţi experţi, cu drept a lua parte 
la dezbateri şi la toate manifestările Conferinţei. In¬ 
triga ocultă a d-lui O. nu a izbutit de astă dată, ca 
la Stockholm în anul trecut. (Vezi: Oportunismul o- 
cult al d-lui G. Oprescu, în -Conv. lit.», sept. 1933, 
p. 809 —816, rămas fără răspuns pînă azi). Metoda 
d-lui O. de a înlătura pe specialişti de la asemenea 
adunări nu e nouă: la Conferinţa muzeografică de la 
Atena, din oct. 1931, directorii titulari de muzee din 
România au fost excluşi, înlocuiţi fiind prin prieteni 
personali ai d-sale, care s-au bucurat de înlesnirile 
cuvenite specialiştilor. Pe baza insinuărilor în de¬ 
cursul lungii sale şederi la Liga Naţiunilor, d-1 O. a 
reuşit să acapareze azi toate delegaţiile în Comisiile 
internaţionale, nu numai pe cele de artă. încrezut, ca 
orice parvenit la situaţii nemeritate, d-sa se încu¬ 
metă să se vîre chiar în comisia «sur l’avenir de la 
Culture», alături de personalităţi ca Jules Destree, 
d-na Curie, Paul Langevin, Unamuno, Severi, Paul 
Valery şi alţii. Ruşinea este a ţării româneşti, care 
nu găseşte printre oamenii de litere sau membrii Aca¬ 
demiei un reprezentant mai demn decît pe fostul das¬ 
căl de franţuzeşte, care se compromite prin adevăru¬ 
rile primare debitate şi veşnicile laude aduse vorbi¬ 
torilor, a căror favoare caută să o cîştige. La ultima 
conferinţă, neofitul muzeograf a ţinut să ia mereu 
cuvîntul, fără a-şi da seama de ridicolul produs prin 
debitarea unor banalităţi de acest calibru: -Ies hom- 

mes sont des hommes; on a du gănie ou on n’en a 
pas» s.a.m.d., pe care membrii conferinţei şi le .tre¬ 
ceau pe fiţuici, spre înveselirea generală. Asemenea 
bilete cu aforismele d-lui O. circulau ornate de cari¬ 
catura figurii sale. Căci spre a masca unghiul mult 
prea teşit al craniului său, d-sa vorbeşte cu ochelarii 
ridicaţi pe frunte, după cum «pozează» şi în desenul 
reprodus în «Beaux Arts» din 16 nov. 34, care sub alte 
variante, a făcut bucuria congresiştilor. Fără a-şi da 
seamă de ridicolul ce stârneşte, d-1 O., încrezut ca 
orice candidat la împărăţia cerurilor, vorbeşte, vor¬ 
beşte, fără alt efect decît de a se compromite nu nu¬ 
mai pe sine dar, din nefericire, şi ţara pe care o 
reprezintă cu de la sine putere, fără delegaţii oficiale 
de la autorităţile române. 

2 «Le Dr. H. P. Berlage, mort â la Haye, etait le 
doyen et le maitre des grands architectes hollandais 
contemporains. Son oeuvre est â la tete du grand 
mouvement de renovation de l’architecture et c’est â 
lui qu’on doit Ies principes de sobriete et de rigueur 
qui ont cours aujourd’hui... Ardent, batailleur, Ber¬ 
lage etait un polemiste redoutable et tres maître de 
sa langue». «Le Mois», Synthese de l’activitâ mondiale 
Oct.—Nov. 1934. 

3 Din raportul Muzeului nr. 52/15.IX.34 înregis¬ 
trat la minister sub nr. 31.632/19 sept. 1934, transcriu 
următoarele pasaje susţinînd înlocuirea printr-un por¬ 
tic a propusei «descente â couvert». «Confuzia între a- 
ceasta şi un «porche» este bine lămurită de însuşi 
Gaudet, ce mi se opunea in alte discuţii. Căci în tra¬ 
tatul acestuia (voi. VII, p. 317—318) se defineşte clar 
că: «le porche repond au besoin qu’on n’entre pas 
directiment de la rue dans l’ădifice: le porche est un 
abri couvert mais non clos», întocmai după cum am 
susţinut. De 1 altfel acelaşi invocat Gaudet (II, 695) 
comandînd «Ies descentes â couvert» adaogă: «on ar- 
rive năcessairement au porche ou portique accole â 
une faţade de l’edifice», după cum am cerut. Acest 
portic acoperit şi adus la nivelul intrării se impune 
si din consideraţii estetice, pentru a întări baza tur¬ 
nului, ce nu a mai putut fi suprimat, deşi inutil pen 
tru gospodăria muzeului. Punctele de vedere ale ra¬ 
portului fiind aprobate de d-1 ministru Angelescu, 
porticul va fi executat. 

* Contra parchetului în cele trei secţiuni din aripa 
sudică am protestat prin rapoartele muzeului nr. 61/ 
9 oct. 1927; 68/25.XI şi 69/30 noiemv. 1927. Opunîn- 
du-mi-se «existenţa parchetului chiar în Muzeul Lou- 
vre», deşi acesta nu poate fi luat ca model de mu¬ 
zeu modern, s-a îngăduit de Minister aşezarea parchete¬ 
lor ce se văd azi, producîndu-se, faţă de mozaicul 
scării, o diferenţă de nivel de 0,11 m, foarte supără¬ 
toare la păşirea în sală. 

5 Desfiinţarea proiectatei bolţi s-a hotărit pe baza 
următoarelor argumente ale raportului nr. 52 din 15 
sept. a.c. «Prin închiderea bolţii de peste etajul I se 
ciştigă la etajul II o suprafaţă de circa 120 m.p., care, 
după planurile vechi, era complet pierdută in galerii 
înguste şi întortochiate şi intr-un gol centra] de circa 
40 mp. In proiectul vechi circulaţia în vestibulul eta¬ 
jului II se făcea în mod cu totul defectuos. Dintr-un 
vestibul încăpător de circa 70—80 mp. se trecea in 
galeriile laterale prin nişte culoare cotite, care în 
patru puncte se îngustau la 1 m, lărgime. Oricine în¬ 
ţelege inconvenientele unei astfel de circulaţii în zilele 
de aglomeraţie. Prin proiectul nou dispare golul de la 
mijloc şi întreg vestibulul devine o sală încăpătoare 
a cărei suprafaţă poate servi la expoziţie, dacă se fac 
în faţadă ferestre mai mari. Pe de altă parte vesti¬ 
bulul etajului I este suficient de înalt (9 m), pentru a 
nu mai avea nevoie de o supraînălţare egală cu întreaga 
înălţime a etajului II (circa 5 m) plus o cupolă înaltă 
încă de 3 m. Motivul efectului de perspectivă ar fi 
fost plauzibil dacă vestibulul, înalt de circa 16— 
17 m, ar fi fost mai larg la baza lui. Comparaţia cu 
vestibulul Casei de Depuneri nu se potriveşte, deoa¬ 
rece la Casa de Depuneri latura pătratului de bază a 
vestibului este de cel puţin 20 m, pe cînd aceea a 
muzeului este numai de 5,50 m. Mai mult: la partea 
Superioară a holului Casei de Depuneri lipseşte toc¬ 
mai acea galerie superioară, care în cazul nostru gî- 
tuieşte profilul interior al holului şi îi dă un aspect 
mai înalt decît este în realitate. Avînd în vedere scopul 
căruia e destinată clădirea, nu este cazul a se da să¬ 
lilor unui muzeu aspecte de interior de biserică sau 
de basilică bizantină prin cupole înalte şi galerii 
suprapuse. De aceea s-a impus închiderea golului dea¬ 
supra vestibului etajului I şi deasupra vestibulului 
etajului II, adăugîndu-se in felul acesta o suprafaţă 
considerabilă utilă încăperilor superioare din partea 
centrală a muzeului. Urmează să se studieze o cît 
mai bună lumină directă în vestibulul astfel creat la 
etajul II, pentru a putea fi cu folos utilizat». Din a- 
ceste fragmentare citaţii se văd greutăţile contra că¬ 
rora am avut de luptat pentru a obţine unele mo¬ 
dificări ale planului, vechi de aproape 20 de ani şi în 
parte schimbat fără consultarea conducerii muzeului, 
singura responsabilă de amenajarea interioară. Nu¬ 
mai cu discuţiile in jurul înlocuirii lemnăriei putrede 
din vechiul pod şi al prefacerii acestuia în beton ar¬ 
mat s-a pierdut o lună de lucru. De asemeni hotărî- 
rea continuării scării principale pînă la catul al doi¬ 
lea, care nu era deservit decît printr-o scară secun¬ 
dară, impracticabilă pentru public, a fost amînată 
aproape două luni, deşi fusese cerută prin rapor- 

tul meu nr. 27 din 28 iunie. Mai rămîne să se renunţe 
la proiectatele galerii duble în jurul clădirii din curtea 
interioară, care nu numai că ar încărca inutil buge¬ 
tul, dar ar răpi lumina, insuficientă de pe acum, a 
sălilor ce nu au nevoie de asemenea ornamente. Toate 
curţile interioare ale muzeelor din străinătate sînt cit 
mai simple, uneori fiind chiar îmbrăcate cu cărămizi 
smălţuite in alb, spre a reflecta cit mai multă lumi¬ 
nă, după cum s-a cerut şi prin raportul muzeului mai 
sus citat. în sfîrşit mai adaog că programul iniţial, pu¬ 
blicat in «Conv. lit» din martie 1907, prevedea şi la 
muzeul nostru, ca şi la cele mai moderne din străi¬ 
nătate, un amfiteatru, la care sintem siliţi să renun¬ 
ţăm deocamdată. Căci orice economie se impune in 
vederea terminării lucrărilor în curs. 

„Convorbiri literare", nov.—dec. 1934 

Adaox in 1936. In cele 2 volume « Museographie » 
— Architecture et amenagement des Musees d’art», 
publicate de Oficiul internaţional al Muzeelor, din 
Paris, s-au reprodus, la p. 318, 342 şi 391 vederi din 
Muzeul de artă naţională de la şosea. Casa lui Mogoş 
se dă ca «exemple de reconstitution architectonique a 
l’interieur d’un Musee» (p. 342). Cu satisfacţie putem 
constata că toate inovaţiile, prevăzute in cele două 
volume apărute, au fost dinainte aplicate, in măsura 
posibilităţilor, la clădirea de la şosea, începută încă 
din 1912. Sper că vor profita de noua «Museographie», 
spre a se convinge de dreptatea cauzelor ce am fost 
silit să apăr contra lor, aceia pe cari din proprie ini¬ 
ţiativă i-am ales spre a-mi transpune în plan concep¬ 
ţia de bază din 1906. Cu amărăciune a trebuit să con¬ 
stat, în urmă, că fără a mai fi avizat, planurile au fost 
altfel prelucrate, negiijîndu-se cerinţele speciale mu¬ 
zeografice în schimbul unor pretenţii arhitectonice, 
nepotrivite cu menirea clădirii. 


25. Stavropoleos — muzeu naţional 

Bisericuţa Stavropoleos este din nou la ordi¬ 
nea zilei. Nu pentru întîia dată, însă, se răs- 
pîndesc asemenea zvonuri 1 . Acum cîţiva ani, 
nu e de mult, s-a luat o deciziune identică şi 
s-a numit inevitabila comisiune de experţi, afec- 
tîndu-se chiar pentru lucrările pregătitoare 
suma de vreo opt mii lei, dacă nu mă înşel. 
Atunci, ca şi acum, ştirea a făcut ocolul pre¬ 
sei, îmbucurînd pe toţi aceia care mai păs¬ 
trează cultul monumentelor vechi şi au res- 

pectul tradiţiunii. Rezultatul acelei însărcinări 
însă a rămas necunoscut, lăsînd într-o nedu¬ 
merită aşteptare pe naivii care mai aveau oa¬ 
recare încredere în activitatea aşa zisei «Co- 
misiuni pentru conservarea monumentelor». Bu¬ 
nele intenţiuni au fost puse la adăpostul vreu¬ 
nui dosar, iar biserica, lăsată în prada vre¬ 
murilor, a continuat să se deterioreze în ciuda 
protectorilor ei oficiali. Nici asupra întrebu¬ 
inţării sumei alocate într-acest scop nu s-a 
dat nici o motivare: ea a fost probabil desti¬ 
nată pentru răsplătirea muncii laborioase a 
comisiunilor de studii. De soarta fotografiilor, 
de asemenea, nu s-a ştiut nimic. în tot cazul, 
dacă ele există, atunci nu vedem de ce mai 
este nevoie ca acum, după ce în răstimp de 
cîţiva ani clădirea s-a mai deteriorat, să se 
cheltuiască alţi bani cu noi fotografii, care 
cu cea mai mare bunăvoinţă nu pot da mai 
mult ca cele dintîi. Singură neexistenţa aces¬ 
tora ar motiva o nouă fotografiere, şi, în acest 
caz, să sperăm că nu numai la această ope¬ 
raţiune se va mărgini de astă dată solicitu¬ 
dinea ce din nou se arată faţă de acest mo¬ 
nument. Ar fi timp să se ia măsuri mai hotă- 
rîtoare şi grabnice. Astăzi, dar, cînd chestiu¬ 
nea este din nou reluată, cînd interesul pu¬ 
blicului este din nou deşteptat şi amăgit de 
aceleaşi promisiuni, sîntem îndreptăţiţi să ce¬ 
rem lămuriri mai precise asupra intenţiunilor 
de restaurare. Biserica trecută între monumen¬ 
tele istorice este considerată ca un bun naţio¬ 
nal şi soarta ei trebuie să ne intereseze pe toţi 
deopotrivă. înainte însă de a discuta felul o- 
peraţiunii la care biserica va fi supusă, este 
absolută nevoie, cred, să ne dăm bine seama 
de adevărata ei valoare artistică şi istorică, căci 
de acestea trebuie să fie călăuzite şi motivate 
transformările ce se plănuiesc. Această prea¬ 
labilă restabilire a valoarei este cu atît mai 
necesară, înainte de a se lua o hotărîre defi¬ 
nitivă, cu cît în cazul de faţă, avem 1 a face 
cu o reputaţie exagerată, cu o supraevaluare 

a realităţii. îndrăznesc să mărturisesc aceeasta 
fără temere de a fi bănuit că Stavropoles îmi 
este mai puţin scumpă decît acelora care nu 
o văd decît sub forma unui superlativ abso¬ 
lut. Ne-am obişnuit să vorbim de «minunata» 
biserică, de acest «giuvaier» al artei bizantine 
ca de cel mai important monument al ţării, 
repetînd, adeseori inconştient, aprecierile unor 
călători pripiţi care, vizitînd numai capitala, 
gratifică această bisericuţă cu binevoitoare şi 
ieftine calificative, ce desigur ei ar decerne întiî 
altor monumente, cu care pe drept ne putem 
făli, dacă le-ar cunoaşte. Aceeaşi necunoştinţă 
a ţării ne face pe noi chiar, bucureşteni de 
baştină, să ne înduioşim — fără, bineînţeles, 
să luăm vreo măsură — asupra nenorocitei 
soarte a «minunii» oraşului nostru şi să nu 
ne mai preocupăm de vandalismele mai im¬ 
portante. Unor asemenea împrejurări, fără a 
mai enumera altele, datoreşte Stavropoleos re- 
putaţiunea sa cea mare. Să nu ne facem însă 
iluzii asupra temeiniciei acestei faime: ea nu 
este pornită decît dintr-un sentiment strimt 
de patriotism local, bucureştean. Privind din- 
tr-o perspectivă mai generală, şi căutînd să 
dăm bisericii Stavropoleos, atît cronologiceşte 
cît şi din punct de vedere artistic, locul ce 
i se cuvine într-o înşirare sistematică a tezau¬ 
relor artei pămîntene, vedem că ea ocupă, în¬ 
spre sfîrşitul lungii serii, un locşor modest, ce 
şi-l susţine graţie mai ales frumuseţii deco- 
raţiunii exterioare. Dintr-o asemenea compara¬ 
ţi une numai, ne putem da seama de exage¬ 
rarea ce sîntem porniţi să comitem în favoa¬ 
rea ei. Starea ei civilă este în rezumat urmă¬ 
toarea: leatul clădirii: 1724. înti-e ctitori nu 
găsim nici un voievod sau boier de neam, fun¬ 
dator fiind egumenul grec Ionikie Stavropoleos, 
pe care această faptă frumoasă singură îl ilus¬ 
trează. Din punct de vedere arhitectonic, bi¬ 
serica nu prezintă nici una din acele particu¬ 
larităţi însemnate care să o ridice la rangul 
de model-tip: planul ei, cu o singură navă 

precedată de o tindă deschisă, este comun mul¬ 
tor biserici de la ţară, mai ales în Muntenia. 
Materialul de construcţie este cărămida îm¬ 
brăcată cu tencuială; chiar arcaturile exteri¬ 
oare de ornament şi brîul înconjurător sînt 
din aceleaşi materiale friabile şi puţin scumpe. 
Mult mai bine se prezintă ca ornamentaţie 
sculpturală: balustrada tindei are cîmpuri in¬ 
termediare sculptate â jour; pe ea se înalţă 
patru stîlpi eleganţi încolăciţi cu ornamentaţie 
vegetală; chenarele cioplite ale ferestrelor ca 
şi toate sculpturile par a fi fost colorate, mas- 
cîndu-se astfel mai bine calcarul grosolan în 
care sînt lucrate. Luate în parte, sculpturile 
sînt frumoase şi interesante; ele nu suferă 
însă comparaţia nici chiar cu pridvorul para¬ 
clisului de la Văcăreşrti, necum cu acelea ale în- 
tr-adevăr minunatelor monăstiri de prin Ol¬ 
tenia şi aiurea. O bună şi frumoasă înfăţişare 
au decoraţiunile picturale, care ridică însem¬ 
nătatea întregii clădiri. Arabescurile ce înve¬ 
selesc faţada exterioară, şirul superior de me¬ 
dalioane cu portrete d-ale sfinţilor îi dau un 
caracter deosebit, o cochetărie particulară, şi 
lor în bună parte se atribuie valoarea adevă¬ 
rată a bisericii. Un îndoit merit al frescelor 
este de a fi avut norocul să scape nu numai 
de acţiunea vremurilor, ci şi de mina încă 
mai distrugătoare a oamenilor. Departe de a 
fi un reprezentant al adevăratului stil bizan¬ 
tin pur, bisericuţa e de un stil eterogen, ex¬ 
plicabil de altminterea prin epoca relativ foarte 
recentă a clădirii. Nu, dar, însemnătatea is¬ 
torică, nu scumpetea materialelor şi nici o 
mare valoare artistică motivează celebritatea 
de care se bucură Stavropoleos; aceasta se a- 
tribuie importanţei pur locale, care într-ade- 
văr nu poate fi destul de apreciată. Bucureş¬ 
tii sînt aşa de lipsiţi de mărturii ale trecutu¬ 
lui, incit nici un sacrificiu nu este prea mare 
pentru a salva puţinul ce ne-a mai rămas. 
Capitala se află, în această privinţă, în cazul 
părintelui care, după ce prin neglijenţă sau 

criminala sa vină a contribuit la pieirea celor 
mai vîrstnici şi falnici copii ai săi atunci cînd 
nu-i mai rămîne decît unul singur, se tîngu- 
ieşte, îi exagerează meritele şi-şi pierde cum¬ 
pătul de durere şi remuşcare, mai ales cînd 
şi pe acest ultim reprezentant îl vede ame¬ 
ninţat în a sa existenţă. Am lăsat să se dis¬ 
trugă alte monumente mult mai însemnate, 
am' dărîmat de bună voie turnul Colţei şi 
acum, ca o ispăşire tîrzie a păcatelor, ne în- 
trecem în bocete şi «bune intenţiuni» faţă de 
această bisericuţă din veacul al XVIII-lea. 
Numai de ne-am fi pocăit şi ne-am îndeplini 
în fine datoria ce ni se impune! Propuneri nu 
lipsesc; în curs sînt două: sau o restaurare 
din temelie, o «reconstruire din nou pe alt 
loc», după cum au anunţat ziarele, sau o sim¬ 
plă conservare şi consolidare. Rămîne să se 
ia o hotărîre definitivă. In cazul de faţă ne 
putem prea bine mulţumi cu o simplă con¬ 
solidare a bisericii şi conservarea ei în starea 
actuală, cu singura condiţiune formulată mai 
jos. Principalele lucrări de consolidare ar con¬ 
sta în înlocuirea cărămizilor măcinate de la 
bază, în astuparea crăpăturilor ivite de ambele 
părţi ale absidei altarului, în reînnoirea pe 
alocurea a tencuielii şi încingerea întiegii clă¬ 
diri cu o armătură de fier. In acest mod se 
va asigura o conservare cit mai îndelungată 
a clădirii şi se va păstra capitalei originalul 
nealterat al singurului monument ce-i mai ră¬ 
mîne. A reclădi cu totul din nou, după cum este 
vorba, o biserică după chipul şi în proporţiile 
celei a lui Stavropoleos şi a nu alege în acest 
caz un alt tip mai frumos şi interesant din 
bogata variaţie a modelelor din ţară, ar fi să 
dăm arhitecturii pământene un testimoniu de 
paupertate, pe care desigur că nu-1 merită. 
Printr-o reînnoire sau restaurare parţială şi 
o reîmprospătare a picturilor, după cum opi¬ 
nează alţii, bisericuţa şi-ar pierde farmecul 
neîntrecut al vetustăţii ei relative, însuşire 
care singură o despăgubeşte de atîtea alte ca- 
www.dacoromanica.ro 


262 


lităţi care îi lipsesc. Aşa cum este, purtînd 
pecetea neimitabilă a vîrstei sale şi a nea¬ 
junsurilor ce au vestejit-o, bisericuţa Stavro- 
poleos va fi încă vreme lungă o frumoasă şi 
prea simpatică ruină; farmecul ei deosebit va 
împrospăta la multe generaţii viitoare încă a- 
mintirea vremurilor trecute, a civilizaţiunii şi 
artei lor. Aceasta însă cu o singură condiţiune: 
să i se reconstruiască cadrul în c".re se afla 
odinioară, să i se redea fondul pe care se pro¬ 
fila şi cu care împreună a fost plănuită de la 
început. Părăsită cum este într-o megieşie cu 
totul schimbată, copleşită de colosurile mo¬ 
deme ce o umbresc, biserica se prezintă în 
cele mai nepriincioase condiţiuni. Adevărata 
ei valoare i se va da numai atunci, cînd se va 
înconjura de un pătrat de clădiri, după cum de 
altmintrelea ştim că a şi fost. Pentru perspec¬ 
tiva limitată a unei curţi au fost chiar proba¬ 
bil calculate proporţiunile cele mai mici ale bi¬ 
sericuţei. Terenul pe care s-ar putea realiza 
această reabilitare a arhitecturii pămîntene pare 
cu totul indicat: pe locul dărîmatei mînăstiri 
Sărindari s-ar aşeza bisericuţa Stavropoles şi de 
jurîmprejurul ei s-ar ridica un vechi han româ¬ 
nesc, căruia nu i s-ar schimba decît destinaţiu- 
nea. Planul acesta se pare, la prima vedere, prea 
frumos dar şi prea greu penibru oa să poată 
fi realizat. Şi totuşi, cred că poate rezista o- 
biecţiunilor ce i s-ar aduce. Dislocarea biseri¬ 
cuţei — rezervă ce de la început am făcut — 
nu mai este o imposibilitate pentru cei care 
cunosc aplicarea sistemului Riickgauer la ridi¬ 
carea caselor şi întrebuinţarea curentă a spe¬ 
cialiştilor «house-movers» pentru mutarea 
imobilelor. Asemenea operaţiuni sînt curen¬ 
te nu numai în America dar şi în Europa. 
Despre felul construcţiunii şi eventuala des¬ 
tinaţie a complexului de clădiri proiectate 
pe grădina Sărindari, voi reveni, păstrind 
deocamdată încrederea nestrămutată, că de 

astădată capitala va şti să tragă folos din 
reluarea chestiunii bisericuţei Stavropoleos. 

„Epoca" 27 nov. 1903 


1 Ziarele ne aduc ştirea că administraţia Casei bi¬ 
sericilor, dorind a restaura biserica Stavropoleos, care 
poate fi considerată printre cele mai de valoare mo¬ 
numente bisericeşti din ţară, a făcut să se fotogra¬ 
fieze toate părţile esenţiale ale acestei biserici şi toate 
obiectele care formează minunata decoraţiune de in¬ 
terior. 


26. Stavropoleos — muzeu naţional 

Deşi, de obicei, fiecare poartă singur răspun¬ 
derea faptelor sale, sînt, cu toate acestea, anu¬ 
mite cazuri, în care ne vedem cu toţii răspun¬ 
zători pentru acţiunile cîtorva dintre noi. Căci 
după cum fala unuia singur se poate revărsa 
asupra neamului să întreg, tot asemenea, în 
aflite împrejurări, vina unora se răsfrînge asu¬ 
pra unei generaţii întregi. Greşelile făptuite 
de conducătorii autorităţilor şi instituţiunilor, 
mai ales, nu se pun întotdeauna numai în sar¬ 
cina acelora, care singuri sînt direct respon¬ 
sabili de ele. Nimeni, de pildă, nu mai acuză 
astăzi pe cutare miniştri sau pe primarii capi¬ 
talei, pentru dărîmarea monumentelor istorice 
săvîrşite sub administraţia lor; toţi contempo¬ 
ranii acelor acte sînt deopotrivă traşi la răs¬ 
pundere, pentru asemenea vandalisme. Şi cir¬ 
cumstanţe uşurătoare nu se îngăduie acelora 
care, simţindu-se pe nedrept învinuiţi, ar căuta 
să se apere, dovedind că nu le sta în putere dc 
a împiedica asemenea fapte. Sîntem cu toţii so¬ 
lidari de cele ce se petrec în timpul nostru şi 
datori să nu lăsăm să se facă ceea ce credem 
că este rău. Pentru a mă pune la adăpost în 
contra unor atari învinuiri viitoare, am atras 
din vreme atenţiunea asupra soartei biseri¬ 
cuţei Stavropoleos. In cronica «Epocii» din 
27 nov. anul trecut, luînd ca punct de plecare 

o notiţă apărută în ziare şi confirmată şi de 
oficioasa «Voinţă Naţională», am căutat să aduc 
în discuţie intenţiunile administraţiunii Casei 
bisericii. După ce mai întîi am arătat, pe scurt, 
la ce se reduce valoarea artistică şi istorică a 
bisericuţei, am înşirat părerile deosebite asu¬ 
pra felului restaurării, oprindu-mă la soluţiu- 
nea transportării monumentului, pentru moti¬ 
vele şi în condiţiunile arătate în articol. De 
atunci în urmă, am avut mulţumirea să aflu, 
că, contrar celor cuprinse în comunicatul zia¬ 
relor, s-a renunţat la o nouă fotografiere, recu- 
noscîndu-se ca suficiente reproducerile execu¬ 
tate acum cîţiva ani de d-1 arhitect Mincu. Pe 
de altă parte, am fost informat că repararea plă¬ 
nuită se va începe în primăvară chiar. O hotă- 
rîre în acest sens se va lua în curînd; nu-mi 
mai rămîn, deci, decît foarte slabe iluzii asu¬ 
pra reuşitei propunerii mele. Totuşi însă îna¬ 
inte de a complecta gîndul enunţat la sfîrşi- 
tul primei cronici, mă cred dator de a răspunde 
la obiecţiunile ce pe cale verbală mi s-au adus 
de către unul din cei mai de aproape interesaţi 
în chestiune şi de la care depinde rezolvirea ei. 
La prima împotrivire, că mutarea clădirii, după 
sistemele indicate, ar fi imposibilă, fămîne să 
mi se aducă argumente doveditoare în contra. 
Pînă ce experţii nu vor fi arătat că bisericuţa, 
strînsă într-o armătură de fier, nu ar suferi 
transportul pe distanţa cea mică şi netedă din¬ 
tre Poştă şi Sărindari, pînă atunci afirmarea 
mea, rămîne nezdruncinată. Mi s-a mai opus, la 
motivele pe temeiul cărora reclamam această 
mutare ca absolut necesară, că şi în Italia se 
găsesc clădiri care suferă din cauza unei îm¬ 
prejurimi nefavorabile. Pentru mai multe cu¬ 
vinte, însă, asemănarea nu se poate susţine. 
Mai întîi, fiindcă termenii comparaţiunii sînt 
aşa de deosebiţi, îneît nu pot sta alături. Pe 
cît Italia este bogată în monumente de artă, 
pe atît noi sîntem lipsiţi de ele şi îndreptă¬ 
ţiţi, aşadar, să recurgem la măsurile cele mai 
extreme, cînd e vorba de a scăpa o ultimă 

rămăşiţă de artă bucureşteană. Şi dacă în Ita¬ 
lia se îngăduie alăturarea unor clădiri nepo¬ 
trivite, cauza este, de sigur, că fiecare din ele 
îşi are o însemnătate artistică sau istorică, care 
motivează menţinerea lor. Să nu pierdem însă 
din vedere că, dacă rămînerea bisericii Stavro- 
poleos pe locul ce ocupă azi este imposibilă, 
vina este numai a noastră. Am lăsat să se dis¬ 
trugă hanul cel vechi înconjurător, iar în urmă, 
pe locul viran, am permis să se ridice acel mon¬ 
stru de piatră, care sugrumă biserica. S-a mai 
dat apoi şi străzii o aliniere, fără nicio conside¬ 
raţie pentru situaţia bisericii. Clădirile costi¬ 
sitoare şi noi, ce o umbresc din toate părţile, ne- 
putîndu-se înlătura, nu rămîne altă soluţie, 
dacă vrem să dăm bisericii perspectiva şi ca¬ 
drul ce îi convin, decît de a scoate din această 
vecinătate cotropitoare, în care se pierde cu de- 
săvîrşire. Să ni se arate, în orice altă ţară ci¬ 
vilizată, cazul unui monument care, în loc de 
a fi despresurat, ar fi fost înăbuşit ca Stavro- 
poleos şi atunci voi recunoaşte şi eu neînte- 
meierea argumentaţiei. A considera ca o nele¬ 
giuire mutarea unei biserici, după cum susţin 
unii, este, cred, o exagerare sentimentală de 
care nu trebuie să se ţie seamă. Altele sînt pă¬ 
catele de care trebuie să ne ruşinăm. Astfel, 
pentru a cita numai un caz, s-a dărîmat mi- 
năstirea Sărindari, întemeiată de Matei Basa- 
rab, un voievod a cărui memorie ne este alt¬ 
fel scumpă, decît a egumenului grec Stavro- 
poleos, şi nimeni nu şi-a ridicat glasul. Mai 
mult încă: sfîntul prestol din vechea biserică 
Sărindari nu s-a însemnat nici chiar printr-o 
cruce — după cum cere legea şi după cum s-a 
făcut pentru desfiinţată biserică Caimata — şi 
ani de zile locul acela a fost dezonorat prin 
nişte groaznice figuri de ipsos, fără ca senti¬ 
mentele drept credincioşilor să fi fost atinse. 
Aceiaşi nepăsători de ieri se opun, însă, azi 
ca în locul celei a patruzecca biserică a lui 
Matei Voievod, să se aşeze un alt sfînt locaş. 
Mai ales că acesta din urmă, după cum am ară- 

tat, nu e legat prin niciun mormînt sau alte 
amintiri istorice de pămîntul pe care se gă¬ 
seşte. Inlăturînd, dar, ca nefundate, obiecţiu- 
nile ce mi se fac, menţin părerea emisă, la care 
am de adăugat numai următoarele spre com¬ 
plectam Admiţînd biserica deja strămutată pe 
locul Sărindarilor, propun ca clădirile înconju¬ 
rătoare să serve drept muzeu naţional, adunîn- 
du-se sub acelaşi acoperiş toate secţiunile răs- 
pîndite azi în localuri nedemne şi cu totul ne¬ 
potrivite menirii lor. Propunerea de faţă va fi 
bine primită, cred, şi de d-1 ministru Haret. 
în raportul către M. S. Pagele 1 , d-sa face în 
două rînduri asemenea aluziuni, fără însă să dea 
gîndului său dezvoltarea cuvenită şi soluţiunea 
pentru împlinirea lui. Dar deşi cu totul ne¬ 
lămurit asupra acestui punct, totuşi d-1 mi¬ 
nistru înscrie la capitolul « lucrărilor care sint 
a se face în curind» (pagina 407) şi «înfiinţarea 
unui Muzeu special de artă religioasă, luindu-se 
poate, pentru acest scop, biserica Stavropoleos». 
Şi mai puţin fericit se exprimă d-sa la p. 364, 
unde, vorbind de Muzeul religios şi de cel de 
artă naţională, adaogă: «poate chiar ar fi neme- 
rit ca ambele muzee să fie unite intr-o singură 
instituţiune, pentru care biserica Stavropoleos, 
reparată şi restaurată, ar servi ca un cadru ad¬ 
mirabil». Bisericuţa servind drept încăpere 
pentru două muzee, este inadmisibil! Cadrul 
ei este prea mic chiar numai pentru colecţia 
religioasă. Într-însa nu se vor putea pune de- 
cît cîteva din odăjdiile şi obiectele sfinte cele 
mai frumoase din colecţie; acelea însă numai, 
care de obicei se află într-o biserică, şi nimic 
mai mult. Nu deci drept cadru, ci ca centru 
al unui muzeu va trebui luată biserica. Cele 
patru laturi ale clădirii, ce s-ar ridica în ju¬ 
rul bisericii, ar servi pentru diferitele secţiuni 
ale unui adevărat Muzeu naţional, un depozit 
al tuturor rămăşiţelor şi produselor noastre ar¬ 
tistice. Clădirea, după cum am spus, ar fi în 
stilul vechi românesc, cum l-am mai apucat pe 
la începutul secolului trecut. înspre stradă, o 

faţadă simplă dar impunătoare: un brîu des¬ 
părţitor între caturi, chenaruri în jurul feres¬ 
trelor şi alte puţine ornamente sub streaşină 
cea largă; în curte, un pridvor cu arcade, spri¬ 
jinite pe coloane frumos sculptate. Două din 
aripile zidirii ar fi întrerupte prin porţi bol¬ 
tite; deasupra celei dinspre Calea Victoriei s-ar 
înălţa o turlă, întrerupînd astfel monotonia li¬ 
niei drepte. Bisericuţa, în mijlocul verdeţii şi 
închisă în cadrul pentru care a fost făcută, ar 
da întregului complex însemnătatea unei oaze 
binefăcătoare şi instructive totodată, în mijlo¬ 
cul Bucureştilor chiar. Infăţişîndu-se astfel, 
Muzeul naţional ar căpăta influenţa pe care tre¬ 
buie să o aibă, dar pe care nu a exercitat-o pînă 
în prezent o asemenea instituţie de cultură. 
După ce orbeşte am cheltuit milioane şi prin 
proiectele cele mai grandioase am ademenit ar¬ 
hitecţi străini, fără nici un rezultat, cred că a 
sosit vremea să ne cuminţim, oprindu-ne la 
planuri mai modeste dar posibil de realizat, cum 
ar fi de pildă acesta. Căci statul ar putea să sta¬ 
bilească numai planul întregii clădiri, mărgi- 
nindu-se deocamdată la executarea unei părţi 
numai a lucrării, a faţadei în primul rînd. Chel¬ 
tuielile astfel repartizate ar fi lesne suportate 
de bugetele anuale. Începutul odată făcut, după 
ce statul va fi ridicat prima aripă, am convin¬ 
gerea că nu vor întîrzia să vie în ajutor şi da¬ 
niile particularilor. Mulţi, desigur, vor fi amă¬ 
giţi să clădească cîte o secţie a muzeului, care, 
purtînd numele donatorului, ar eterniza în- 
tr-un mod atît de strălucit fapta cea bună [...]. 
Am plătit prea scump încercările nechibzuite 
de pînă acum, pentru a nu trage cel puţin un 
folos din ele. Să nu se ia deci o hotărîre par¬ 
ţială pentru Stavropoleos, înainte de a se fi 
conceput un plan definitiv, îmbrăţişînd toate 
aşezămintele noastre de cultură. Am comite o 
greşeală nouă şi neiertată — contra căreia se 
vor găsi însă destule voci care să se ridice — 
dacă am construi, după cum au anunţat unele 
ziare, o galerie provizorie de fier şi sticlă, pen- 

tru Muzeul religios, în jurul Zlătarilor. Să-şi 
dea dar bine seamă de marea răspundere ce o 
poartă, aceia care au ultimul cuvînt în ches¬ 
tiuni atît de însemnate. 


1 Raport adresat M. S. Regelui asupra activităţii 
Ministerului Instrucţiunii şi al Cultelor. Buc. 1903. 


Adaos din 1936. S-au reprodus întocmai şi aceste 
prime articole cu caracter muzeografic — de acum 
33 de ani — deoarece, din cauza noii dărăpănări a 
bisericii încă neterminate, chestiunea mutării ei de¬ 
vine din nou actuală, după cum se vede din concluzii¬ 
le cu caie se încheie acest volum. Frescele dinspre 
nord sînt scorojite de intemperii, iar cele dinspre sud 
decolorate de soare, briurile şi alt.e părţi ale tencuie¬ 
lii măcinate, reclamînd o grabnică reparaţie. Interio¬ 
rul bisericuţei n-a fost terminat. Strivită cum este în¬ 
tre palatele bancare şi disproporţionat de înalta nouă 
clădire — aşa zisul muzeu — bisericuţa e cu totul 
pierdută în acest mediu nepotrivit. De aceea propun 
din nou ca ea să fie transportată — mijloacele teh¬ 
nice fiind azi şi mai perfecţionate — în curtea cen¬ 
trală a muzeului, sau, de nu se poate muta, să fie re¬ 
clădită la noua sa destinaţie, unde i se va da cadrul 
cuvenit şi o nimerită utilizare, după cum se arată în 
concluzii. 

ALTE MUZEE DIN BUCUREŞTI 


27. Muzeul Aman 

Dacă adevărat este că vîrsta culturală a unui 
popor se măsoară după monumentele sale 
de artă, întocmai după cum se numără şi vîrsta 
unui stejar după inelele concentrice ce prezintă 
trunchiul, apoi sîntem culpabili de o mare vină. 
Vină ce constă în nepermisa cochetărie, de a fi 
ascuns, parcă înadins, toate manifestările şi 
monumentele artistice, după care să se fi pu¬ 
tut vedea etatea respectabilă a culturii poporu¬ 
lui român. Şi aceasta a făcut pe vecinii noştri, 
care în această privinţă cu mult ne-au întrecut, 
să ne considere ca veniţi în urmă în rîndul na¬ 
ţiunilor civilizate ale Europei răsăritene. Azi, 
în fine, ne-am deşteptat din amorţeala ce ne 
cuprinsese; ne-am hotărît în fine să ne arătăm 
vîrsta adevărată. Domneşte un alt curent, mult 
mai sănătos [...]. Inaugurîndu-se seria des¬ 
chiderii muzeelor cu aceea a lui Aman, ea nu 
se mai poate opri aici. Muzeului primului în¬ 
temeietor al învăţămîntului artistic în Româ¬ 
nia, trebuie, în mod fatal, să-i urmeze în cel 
mai scurt timp muzeul celui mai mare pictor 
al nostru, care a imortalizat pe veci, sub cea mai 
frumoasă a ei înfăţişare, ţara şi poporul nos¬ 
tru. Bisericuţei lui Aman trebuie să-i stea în 
faţă catedrala lui Grigorescu. Şi nici atunci nu 
ne vom putea opri. Va trebui iarăşi, tot cit mai 
curînd, să se ridice în fine acel «mare templu al 

românismului», în care să se oglindească, în 
toată splendoarea ei, cultura bogată a poporului 
român. Acesta va fi Muzeul de artă naţională, 
în această plăcută aşteptare, să ne bucurăm şi 
să sărbătorim primul pas făcut, căruia alţii vor 
urma în curînd. Soarta, care în nepărtinirea 
ei distribuie aşa de bine toate, parcă dinadins 
a hotărît, ca tocmai muzeul lui Aman să fie 
primul inaugurat. El a fost primul întemeietor 
al învăţămîntului artistic în ţară şi pe urma lui 
s-au putut dezvolta toate mişcările ce înregis¬ 
trăm astăzi. Căci, pe lîngă artist înainte de 
toate sărbătorim 1 pe Aman ca întemeietorul vie¬ 
ţii artistice la noi. Pe cînd contemporanii săi 
puneau temeliile României moderne, Aman ri¬ 
dica şi el un alt edificiu, acel al artelor fru¬ 
moase. Această operă este exclusiv a lui. Greu¬ 
tăţile cu care a avut să lupte n-au fost puţine 
şi numai focul sacru, de care era animat, l-a 
făcut să le învingă. Ca mai toate marele figuri 
ale timpului său, Aman face parte din clasa 
boierească; el este fiul serdarului Dumitru 
Aman, boier craiovean, iar mumă-sa, Pepita 
Paris, era de origine greacă. El se născu în 
1828 sau 1831 la Cîmpulung. Avînd de la înce¬ 
put predispoziţiuni pentru artă şi învingînd 
greutăţile ce îi opuneau părinţii săi, el reuşi 
să plece la Paris, hotărît să devie pictor. în 
adevăr el reuşi să reabiliteze cuvîntul şi ocu¬ 
paţia de zugrav, atît de dispreţuită odinioară 
la noi în ţară. La Paris, el ajunse în curînd la 
succese foarte strălucite. Pînza sa rcprezentînd 
bătălia de la Olteniţa e citată cu multe elogii 
de criticii francezi ai vremii. Din nefericire 
tînărul artist a intrat în societatea unor pictori 
care erau ultimii reprezentanţi ai unui gen de 
pictură cu totul învechit. Maeştrii săi Drolling 
şi Picot erau urmaşi ai clasicismului lui David, 
pe care şcoala cea mai nouă a lui Delacroix îi 
lăsa atît în umbră. Prin influenţa lui Horace 
Vernet şi alţi ilustratori de bătălii, Aman în¬ 
cepu şi el prin pictarea scenelor de război. In¬ 
cidentul plecării la Constantinopol, pentru a 

prezenta pînză sa, bătălia de la Olteniţa, Sul¬ 
tanului, hotărăşte şi activitatea ulterioară a pic¬ 
torului. Profitînd de o ocazie favorabilă, el ia 
parte la războiul din Crimeea şi ne lasă pînza 
sa, bătălia de la Alma, care, de asemenea, fu 
mult apreciată de parizieni. In aceste prime lu¬ 
crări ale lui, el se resimte grozav de influenţa 
tenebrozilor italieni, foarte la modă atunci. O 
dovadă despre această nefastă înrîurire este şi 
copia bătăliei lui Salvator Roşa, ce se găseşte 
în Muzeul nostru. Aceeaşi tonalitate bitumi¬ 
noasă, aceleaşi efecte de lumină factice ce se 
regăsesc şi în alte pînze ale lui, din această 
primă epocă. Un bun exemplu este «Cea din 
urmă noapte a lui Mihai Viteazul», expusă în 
muzeu. Despre talentul şi meritele incontesta¬ 
bile ale lui Aman ne dă o bună dovadă portxe- 
tul său, făcut în Paris. Acesta este cu si¬ 
guranţă cea mai bună lucrare dintre toate 
ale lui, şi nu putem decît să regretăm că Aman 
nu s-a consacrat mai cu dinadinsul portretului, 
în care specialitate ar fi ajuns desigur la ade¬ 
vărate capodopere. El însă — cum singur ne 
spune într-una din numeroasele sale scrisori 
care ne-au fost păstrate, — considera pictura 
mai mult ca o ilustrare a istoriei. în adevăr, ve¬ 
nind în ţară, îl vedem consacrîndu-se din nou 
mai mult scenelor cu subiect patriotic sau răz¬ 
boinic. El contribuie, ca şi Alecsandri în poezie, 
la popularizarea prin imagine a marilor noş¬ 
tri eroi şi în special a* lui Mihai Viteazul. Tot 
de la el avem interesantele şi marile tablouri 
reprezentînd unirea principatelor şi depunerea 
jurămîntului domnitorului Carol I. Toate aceste 
lucrări ale lui, deşi nu lipsite de merite din 
punct dc vedere forrrtal, nu sînt însă însufle¬ 
ţite de acea concentrare şi vervă caracteristică, 
care face nota distinctivă a adevăratelor capo¬ 
dopere. Dar nu numai în picturile sale rezidă 
marile merite ale lui Aman. Omagiul ce astăzi 
i se aduce se cuvine în primul rînd întemeie¬ 
torului şcoalei de arte frumoase. De abia în- 

tors în ţară, Aman simţind lipsa totală a unei 
mişcări artistice, lucră din răsputeri pentru în¬ 
fiinţarea şcolilor de artă. în 1864 el este numit 
directorul primei şcoale de «Bele-Arte», cum i 
se zicea atunci şi timp de peste 20 de ani el 
necurmat lucrează la prosperarea acestei şcoli, 
întreaga pleiadă de tineri artişti de astăzi e 
formată din foşti elevi ai lui Aman. El se ocupă 
de educaţiunea lor şi după ieşirea lor din şcoa¬ 
lă, după cum se vede din numeroasele scrisori 
ce primea de la foştii săi elevi plecaţi în străi¬ 
nătate. Şcoala de curînd înfiinţată fu la un mo¬ 
ment lipsită de sprijinul oficial şi numai gra¬ 
ţie lui Aman ea putu să subziste timp de doi 
ani fără nici un ajutor al statului. Acestea sînt 
meritele pictorului, care niciodată nu trebuie 
să fie uitate. în afară de şcoala de bele-arte, 
tot lui se datoreşte şi înfiinţarea primelor noas¬ 
tre galerii de tablouri, ajutat fiind în aceasta 
de poetul Bolintineanu, în calitatea sa de mi¬ 
nistru al cultelor. Dar nu numai în învăţămîn- 
tul oficial se resimte influenţa lui Aman. în¬ 
treaga mişcare artistică a timpului era con¬ 
dusă de el. Atelierul său, muzeul de astăzi, era 
singurul centru artistic în care se aduna elita 
bucureşteană a timpului. Aman, după cum ni-1 
arată tabloul alăturat, reprezintînd atelierul 
său, sta neclintit la şevalet, pe cînd în juru-i 
se perindau amicii şi cunoscuţii săi, atraşi prin 
farmecul conversaţiei şi cunoştinţelor sale alese 
şi variate. Căci artistul, după cum se constată 
din scrisorile sale, era şi un literat şi un bun 
violoncelist. în orele sale libere, Aman s-a ocu¬ 
pat şi cu sculptura. Mai toate mobilele, care 
ornează azi încă atelierul său, sînt lucrate de 
el însuşi. O altă fază interesantă a activităţii 
sale artistice este aceea a gravurilor. Ne-au 
rămas de la el peste 80 de plăci gravate. Ne¬ 
întreruptă şi bogată a fost activitatea lui Aman 
pînă în ultimile sale momente. Atins în ul¬ 
timii ani de o boală grea, el nu găsea alina¬ 
rea suferinţelor sale decît lucrînd, lucrînd me¬ 
reu. In 19 august 1891 artistul nostru îşi dete 

obştescul sfîrşit, în mijlocul lumii bogate de 
el pictată. O ultimă a lui dorinţă rămînea să 
fie realizată: opera lui din viaţă să continuie 
a fi pildă urmaşilor săi. In acest scop, el ho- 
tărîse ca atelierul său să serve drept muzeu 
după moartea sa. Cu o veneraţie demnă de 
toată lauda, doamna Aman, văduva pictorului, 
păstră moştenirea neuitatului său bărbat. La 
un moment însă opera era periclitată să fie 
răspîndită. [...]. D-l Spiru Haret, ministrul 
cultelor, apreciind interesul de a păstra gene¬ 
raţiilor viitoare o imagine cît mai desăvîrşită 
a primului nostru pictor, reuşi, în fine, în 1904, 
să cumpere pentru stat imobilul şi întreaga 
moştenire artistică rămasă de la Aman. Acesta 
constituie muzeul ce acum s-a inaugurat. 

„Viaţa românească“ X 
august 1908 


Adaos în 1936. Cu prilejul inaugurării muzeului, 
s-a publicat «Catalogul Muzeului Aman, un voi. 8° de 
80 pp. cu 32 ilustraţii, Minerva, 1908», care poate 
servi drept model al acestui fel de publicaţii, după 
avizul criticilor străine ce s-au produs cu acest prilej. 
Inaugurarea s-a făcut de către ministrul Haret în pre¬ 
zenţa Principelui Ferdinand, l a 1 Iunie 1908. întreaga 
amenajare a colecţiilor s-a realizat în cel mai scurt 
timp («Un muzeu în două luni», articol de P. Locus- 
teanu în «Voinţa Naţională» din 18 iunie 1908). Nu¬ 
mirea mea ca director în locul lui G. Sterian a fost 
făcută la 1 aprilie 1908, iar prin adresa nr. 38 a 
muzeului, din 26 sept. acelaşi an, am cerut desărci¬ 
narea mea, predînd directorului Pinacotecii stocul de 
Cataloage şi o rămăşiţă de bani din cei 2.000 lei a- 
cordaţi pentru amenajarea muzeului, ce se află astăzi 
întocmai în aceeaşi stare. Despre soarta colecţiilor a se 
vedea concluziile acestui volum. 


28. Muzeul Simu 

D-l A. Simu poate fi considerat, în momentul 
de faţă, ca cel mai mulţumit şi deci mai fericit 
om. Căci a văzut pe deplin realizată dorinţa sa: 
inaugurarea muzeului ce-i poartă numele. Şi 
are dreptate să fie satisfăcut şi deci fericit 

d-1 Simu, căci a reuşit să facă mai mult decît 
s-ar fi aşteptat de la un particular. Şi-a în¬ 
suşit o sarcină care aiurea revine organelor 
conducătoare ale neamurilor, căci acestea sin¬ 
gure, de obicei, înfiinţează muzee. La noi, d-1 
Simu a făcut mai mult decît chiar statul nos¬ 
tru. Printr-această faptă măreaţă d-sa iese din 
rîndul simplilor amatori de artă. Aceştia, în 
genere, atît în străinătate cît şi la noi, se mul¬ 
ţumesc a alcătui simple colecţiuni mai mult 
sau mai puţin restrînse, după năzuinţele şi 
aptitudinile speciale ale fiecăruia. Unii ama¬ 
tori de artă, iubitori pasionaţi de pictură nu¬ 
mai, de pildă, adună o viaţă întreagă pînzele 
ce i-au fermecat, lăsînd după ei o simplă co- 
lecţiune căreia i se mai dă uneori şi numele 
de galerie. Multe din aceste galerii, datorite 
fie unor simpli particulari, fie unor potentaţi, 
au azi o importanţă netăgăduită prin operele 
ce conţin. Unele se reduc a ne da oglinda 
artei timpului în care au fost alcătuite, altele, 
dimpotrivă, ne prezintă reunite şi selecţionate 
cele mai de frunte opere ale unui artist, sau 
ale unei şcoli speciale. Amatori mai eclectici 
şi în genere şi cu mijloacele mai mari nu au 
impus nici o restricţie pasiunii lor, alegînd 
operele preferite din toate timpurile şi din 
toate şcolile, lăsînd astfel colecţiuni care iau 
proporţiile unor adevărate muzee de pictură. 
A semnala aci toate aceste galerii, mari şi 
mici, dintre care cele mai multe au fost ali¬ 
pite pe lingă muzeele oficiale, ar fi a reface, 
în parte, istoricul, acestor instituţiuni. Căci 
cele mai multe muzee din lume au fost sau 
de la început create, sau îmbogăţite în urmă 
prin donaţiuni de asemenea colecţii. Mai toate 
s-au închegat în jurul unui s-îmbure consis- 
tînd în darul unui amator. Cu cit acesta s-a 
restrîns mai mult la o epocă, sau la o specia¬ 
litate, cu atît, în genere, colecţiile alcătuite 
au mai mare valoare din punct de vedere al 
artei. Căci pentru a aduna, în oricare ramură, 
opere de un adevărat interes, se mai cere cu- 

legătorului, în afară de un simţ particular şi 
o pasiune caracteristică, şi o sumă de cunoş¬ 
tinţe cu totul speciale. Cu cit cîmpul cercetă¬ 
rilor este mai restrîns, pe atît cunoştinţele cu¬ 
legătorului sînt mai temeinice, cu atît pasiu¬ 
nea lui pentru acea anume specialitate creşte 
mai mult şi în aceeaşi proporţie este şi va¬ 
loarea şi raritatea pieselor de el adunate. Ase¬ 
menea colecţiuni restrînse, dar bine selecţio¬ 
nate, formează de obicei părţile cele mai im¬ 
portante din muzeele mari, unde ele reies şi 
mai în evidenţă în cadrul larg în care sînt 
expuse. Binecuvîntaţi fie toţi aceşti amatori, 
care, cu pasiunea sinceră şi oarbă a iubitoru¬ 
lui de artă, au adunat, fără altă preocupare 
decît satisfacerea dorinţei de a poseda obiectul 
patimei lor, atîtea tezaure nestimate. De multe 
ori, geloşi de comorile dobîndite, amatorii de 
acest soi nu îngăduie decît unor preferaţi vi¬ 
zitarea colecţiunilor lor. Dispreţuind onorurile 
şi recunoştinţa semenilor, foarte adeseori ei nu 
sînt dezvăluiţi mulţimii decît atunci cînd co¬ 
lecţiile lor devin publice, sau sînt trecute mu¬ 
zeelor prin legate testamentare sau cumpăra¬ 
rea moştenirilor de către stat. In afară însă 
de acest tip preţios, destul de rar şi foarte 
simpatic cu toate ciudăţeniile lui, mai este şi 
culegătorul sau amatorul de artă prin imitaţie. 
Acesta adună din principiu, din snobism. Fără 
ca obiectele să-l intereseze prin ele înseşi, fără 
ca să fie pasionat pentru o anumită manifes¬ 
tare de artă, el colecţionează totuşi, pentru că 
ştie că această pasiune e bine cotată şi, mij¬ 
loacele permiţîndu-i, îşi poate plăti acest lux 
care măguleşte vanitatea sa. De cele mai multe 
ori fiind fără nici o pregătire artistică şi fără 
imboldul de a se instrui în măsură cu dezvol¬ 
tarea pasiunii lor, ca amatorii cei fanatici, 
culegătorii din ultima categorie rămîn veşnic 
nişte ignoranţi în ale artei, conduşi fiind de 
mijlocitori, care speculează buna lor credinţă 
şi neştiinţa lor. De aceea numai foarte rareori 
colecţiunile acestora prezintă acelaşi interes 

Marele spătar Zotu Tzigara, ginerele voievodului Petru 
Şchiopul, gravat de Antonio Bosio pe la 1590 

ca acele ale culegătorului din convingere. Nu 
este exclus însă, ca şi printre piesele adunate 
la întîmplare şi fără alt criteriu personal să 
nu se strecoare cîte odată un exemplar de 
valoare. Tipul unei asemenea colecţiuni, făcută 
din principiu iar nu din convingere sinceră, 
e acea a lui Thiers, azi adăpostită în Muzeul 
Louvre. Ea ne dă cea mai bună pildă că nu 
averea singură şi mai ales nu importanţa so¬ 
cială a culegătorului ne asigură cea mai bună 
colecţie, cînd autorului ei îi lipseşte condiţiu- 
nea esenţială: intuiţia şi iubirea obiectelor ce 
colecţionează. Ce au reuşit să facă, cu aceste 
singure calităţi, alţi contemporani mult mai 
modeşti şi mai puţin puternici ca fostul pre¬ 
şedinte al Republicii franceze dovedesc nu¬ 
meroasele secţiuni din Louvre, Cluny, Gui- 
met şi Musee des Arts decoratifs, pentru a 
cita num'ai cîteva din colecţiile pariziene. As¬ 
tăzi felul colecţiunilor lui Thiers, într-o mă¬ 
sură mult mai mare însă, este o specialitate 
americană. Noul continent, gelos de suprema¬ 
ţia artistică a lumii vechi, cumpără, prin mi¬ 
liardarii săi, tot ce poate căpăta pentru a îm¬ 
plini astfel lipsa de muzee de artă a lumii 
nouă. în Europa numărul afecţiunilor după 
moda americană dispare, fiind înlocuite prin 
selecţiuni din ce în ce mai speciale, dar cu 
atît mai preţioase. Aproape în fiecare an ma¬ 
rile muzee se îmbogăţesc prin asemenea da¬ 
ruri; căci puţine numai din colecţiile parti¬ 
culare rămîn, după dispariţia autorului lor, 
păstrate în întregime. Şi la noi înfiinţarea Mu¬ 
zeului de antichităţi se datoreşte unei dona- 
ţiuni particulare făcută de generalul Mavros. 
în jurul primului dar s-au grupat în urmă 
tezaurele mănăstirilor secularizate, la care s-au 
adăugat apoi obiectele colectate pe cale ofi¬ 
cială. O bună parte provine din colecţia unui 
alt amator român, a lui Mihail Kogălniceanu. 
Se vede, dar, că şi la noi tendinţa de a colecta 
obiecte de artă nu a fost necunoscută. Pina¬ 
coteca din Iaşi, micul muzeu al Ateneului, co- 

lecţiile de monete şi medalii de la Academie, 
toate sînt create prin daruri particulare ale unor 
culegători, uneori chiar foarte competenţi în 
specialitatea lor. Dar în afară de aceştia am 
avut, şi mai ales ne bucurăm că mai avem încă, 
destul de numeroşi amatori, care cu pasiune 
adună tablouri, sculpturi şi alte obiecte de artă, 
atît străine cit şi mai ales româneşti. Toate 
aceste colecţii poartă stampila particulară a 
posesorilor lor, căci toate au fost alcătuite din 
preferinţa particulară a fiecăruia pentru un 
gen deosebit. în pictură, era natural ca mai 
toţi amatorii să se întreacă a colecţiona pînze 
ale maestrului Grigorescu, ceea ce face ca în 
Pinacoteca statului opera acestui artist să fie 
cu mult mai slab reprezentată, decît în colec¬ 
ţiile răzleţe ale particularilor. în afară de opere 
naţionale, mai găsim reunite şi interesante co¬ 
lecţii cu caracter mai general — deşi foarte 
puţine la număr — datorite mai ales unor cu¬ 
legători luminaţi, care au avut fericirea să în¬ 
ceapă a aduna în Paris mai ales, în vremuri 
cînd şi acolo adevăratele opere de artă se pu¬ 
teau mai lesne căpăta decît azi. Mai toate aceste 
tezaure artistice au păstrat caracterul de colec- 
ţiuni particulare, menite să înfrumuseţeze lo¬ 
cuinţele private, căpătînd printr-aceasta un far¬ 
mec mai mare pentru autorii respectivi, cari, 
ca toţi adevăraţii amatori, sînt geloşi de po¬ 
sesiunea lor. Singur dintre toţi culegătorii ro¬ 
mâni, d-1 Simu, unul dintre cei mai recenţi 
amatori de artă din ţară, a reuşit totuşi să al¬ 
cătuiască un muzeu, care se prezintă publicu¬ 
lui împărţit în mai multe secţiuni chiar. D-1 
Simu merită toată lauda, mai ales că a întrecut 
chiar pe statul român, care nu are încă muzeul 
său, atît de mult dorit. Exemplul este demn 
de imitat şi sperăm că se vor mai găsi şi alţii 
care, dispunînd de asemenea mijloace, să le 
consacre cumpărării de opere de artă. Să nă¬ 
dăjduim însă totdeodată că, resignîndu-se a nu 
se compara cu d-1 Simu, ei vor pune mai pu¬ 
ţină grabă şi deci mai multă unitate în selec- 
www.dacoromanica.ro 


ţionarea obiectelor. Căci nu toţi trebuie să se 
ambiţioneze a înfiinţa muzee. Ei îşi vor asigura, 
cred, tot atîta recunoştinţă şi dacă, conduşi de 
mai mult egoism decît nobilul altruism al d-lui 
Simu, se vor gîndi mai puţin la ceilalţi, mul- 
ţumindu-se în alegerea operelor de artă să fie 
mai personali, mai unilaterali chiar în prefe¬ 
rinţele lor. Nu preocupaţi de părerea altora, 
ci numai de sentirrtentul lor propriu — atunci 
fireşte cînd sentiment artistic există — am 
vrea să-i ştim călăuziţi pe întemeietorii viitoa¬ 
relor galerii din România. Nu vom mai avea 
alte «muzee» ca al d-lui Simu, dar ni se vor 
da mici colecţiuni, speciale, cel puţin tot atît 
de interesante. Căci ideea intr-adevăr îndrăz¬ 
neaţă, de a concepe o colecţiune care să îm¬ 
brăţişeze întreg domeniul artei, din epoca cea 
mai îndepărtată şi pînă în zilele noastre şi de 
a o realiza în cadrul relativ restrîns ca acel 
al muzeului din strada Mercur, este proprie 
d-lui Simu, şi întreg meritul îi este singur 
asigurat. Faţă de o concepţie atît de largă, 
orice analiză amănunţită este, cel puţin, de¬ 
plasată. Este oare nimerit, de pildă, să învi¬ 
nuim' pe d-1 Simu că a clădit un pseudo-tem- 
plu antic, în cărămidă şi tencuială, cînd însuşi 
pretinsul arheolog oficial s-a crezut obligat 
să-şi termine lecţia inaugurală de «arheologie 
clasică», lăudind «solidul şi frumosul monu¬ 
ment din strada Mercur... care nu va fi numai 
un simplu adăpost de artă şi o podoabă pen¬ 
tru capitala noastră ... ci şi un prilej de învă¬ 
ţătură intuitivă pentru acei ce nu au fericirea 
să vadă rămăşiţele monumentelor antice!». 
Putem oare, de asemenea, să criticăm pe d-1 
Simu că, în dorinţa sa de a înfăţişa întreaga 
artă a trecutului, ne-a dat o modestă sală cu 
reproduceri şi reduceri în gips, cînd statul ro¬ 
mân nu s-a învrednicit încă a alcătui un ase¬ 
menea muzeu de mulagii, pe care am 1 avut 
naivitatea să îl reclam acum 13 ani? Desigur 
că, în asemenea condiţiuni, greşiţi sînt toţi 
aceia care se încearcă să micşoreze opera d-lui 

Simu. Ea îşi păstrează, neştirbită, valoarea ei 
întreagă. Un asemenea templu, o asemenea co¬ 
lecţie erau singurele ce meritam şi nu putem 
decît să fim recunoscători d-lui Simu pentru 
frumoasa învăţătură ce ne-a dat. Ruşinea nu 
va ajunge decît puţine obrazuri, sînt convins. 
Că unii ar mai fi dorit să vadă în secţiunea 
modernă mai multe opere româneşti în locul 
celor străine, este iarăşi lesne explicabil prin 
tendinţa naţionalistă ce ne domină azi. Dar 
oare faţă de toate aceste pînze străine, mîn- 
dria noastră naţională nu este răzbunată prin 
splenditul Grig'orescu ce ilustrează muzeul d-lui 
Simu? Cu atît mai mult, cu cît d-sa a avut 
delicata precauţiune de a nu prea întuneca 
pe maestrul picturii româneşti prin alătura¬ 
rea prea multor capodopere străine, faţă de 
care Grigorescu nu ar fi putut să-şi menţină 
superioritatea sa. In schimb însă găsim reu¬ 
niţi aci pe reprezentanţii tuturor ţărilor în care 
pictura se practică încă azi, atît în vechiul 
cît şi în noul continent. Admirabilă este grija 
pe care d-1 Simu a avut-o, de a nu scăpa pe 
nici unul din statele civilizate în această cla¬ 
sare a sa. Că nu a putut să le înfăţişeze pe 
toate prin opere magistrale, demne de a servi 
de exemplu, nu este vina d-sale, ci a popoa¬ 
relor înseşi, care nu au produs astăzi ceva mai 
de seamă. Particularitatea muzeului este însă 
de a poseda din toate părţile şi în toate direc¬ 
ţiile cîte ceva. Cîte muzee, chiar în străinătate, 
se pot făli cu o nomenclatură aşa de completă? 
In genere se caută calitatea; aci ea este co- 
vîrşită de cantitate. Lăsînd, dar, la o parte 
orice critică de amănunt, să felicităm pe d-l 
Simu pentru cele 624 numere reunite în aşa 
scurt timp în muzeul său. Şi să-i urăm încă 
viaţă destul de lungă, căci mijloacele nu-i sînt 
sleite, din fericire, pentru ca să poată să pre¬ 
facă muzeul său. Căci natura, prin veşnica ei 
premenire, ne învaţă că multe lucruri trebu¬ 
iesc reîncepute, tocmai atunci cind le credeam 
săvîrşite. Opera personală a d-lui Simu, în 

care se oglindeşte cu atîta sinceritate autorul 
ei, este din nefericire mult atenuată prin lă¬ 
muririle străine ce ne dă catalogul. Avînd pre¬ 
tenţia de a tălmăci intenţiunile creatorului mu¬ 
zeului şi a descrie obiectele adunate, catalo¬ 
gul reuşeşte dimpotrivă să compromită opera 
întreagă, atît prin exagerările ce conţine in¬ 
troducerea, cit şi mai ales prin naivităţile şi 
erorile ce mişună în acest volum, aşa de fru¬ 
mos tipărit de altfel. Nedumerirea, faţă de in¬ 
suficienţa acestui catalog, e în parte înlătu¬ 
rată prin semnătura stranie care încheie pre¬ 
faţa. Sub acelaşi pseudonim s-a ascuns odi¬ 
nioară editorul unei foiţe confiscate din cauza 
unor licenţe netolerate nici la noi. Dacă auto¬ 
rul catalogului e acelaşi cu editorul de odini¬ 
oară, nereuşita sa intr-un gen altul decît cel 
menţionat este explicabilă. Această identificare 
a autorului mă scuteşte dar a mai releva toate 
ei orile grosolane atît în descrierea arhitectonică 
a clădirii cit şi a unora din operele expuse. 
Trebuie, dimpotrivă, să-i fim recunoscători au¬ 
torului că, părăsind genul său preferit, a ştiut 
în această lucrare să se stăpînească fiind cel 
puţin decent, dacă nu şi exact. Iar d-1 Simu, 
care cu drept cuvînt este atît de preocupat de 
perfecţiunea operei sale din toate punctele de 
vedere, va şti desigur să înlăture şi aceste nea¬ 
junsuri aci pe scurt semnalate numai. Purifi- 
cînd catalogul şi premenind muzeul, opera d-lui 
Simu se va apropia tot mai mult de perfecţiu¬ 
nea şi armonia către care năzuieşte. Atingerea 
acestui ideal este dorinţa tuturor iubitorilor 
de artă adevărată. 

„Convorbiri literare 11 
iunie 1910 


Adaos in 1936. Puţine s-au schimbat de atunci! 
întemeietorul muzeului deşi a mai creat, cu pînze din 
Bucureşti, un muzeu în oraşul său natal Brăila şi deşi 
a mai dus alte opere in locuinţa sa de vară din Si¬ 
naia, n-a reuşit totuşi să decongestioneze, cum se cu¬ 
venea, muzeul său rămas tot prea încărcat. In 1927, 

întreg muzeul a fost cedat statului, alocîndu-se şi fon¬ 
durile necesare întreţinerii. Numele generoşilor dona¬ 
tori — A. şi E. Simu — merită un loc de cinste în 
aşa de săracele anale ale mecenilor români. 


29. Colecţia Kalinderu 

Activitatea lui Ion Kalinderu a fost mult prea 
răzleţită şi variată, pentru ca dintr-odată să 
poată fi definitiv judecată. Timpul, care dră¬ 
muieşte toate cu o măsură mult mai justă 
decît a oamenilor, va deosebi partea demnă de 
păstrat din opera lui, dînd uitării restul ac¬ 
tivităţii sale pămînteşti. Oricare va fi soarta 
ce viitorimea rezervă acestei populare figuri, 
aşa de neaşteptat dispărută din mijlocul nos¬ 
tru, asupra uneia din numeroasele ei manifes¬ 
tări, însă, cred că se poate da de pe acum o 
judecată rrfai puţin expusă schimbărilor. Ac¬ 
tivitatea artistică a lui I. Kalinderu, concre¬ 
tizată fiind în bogata colecţiune ce a rămas 
după el, poate fi mult mai obiectiv apreciată 
decît partea personală şi mai greu perceptibilă 
a influenţelor ce a exercitat în lunga şi zbu¬ 
ciumata sa viaţă. Căci obiectele de artă adu¬ 
nate de el îşi păstrează valoarea lor intrinsecă, 
indiferent de amatorul care le-a selecţionat, 
în primul rînd se cuvine să fie pus în lumina 
cuvenită meritul incontestabil, ce pe veci ră- 
mîne legat de numele lui Ion Kalinderu, ca 
în afară de prea numeroasele şi variatele sale 
preocupaţiuni de naturi aşa de diferite, el să 
fi găsit răgazul dorit ca să se avînte şi în do¬ 
meniul senin al artei. Personalitatea cea mai 
în vază şi incontestabil cea mai ocupată a vre¬ 
murilor ce trăim va fi fost totdeodată şi înte¬ 
meietorul celei mai vaste colecţiuni artistice 
a generaţiei de azi. împerecherea destul de 
rară de altfel a acestor două însuşiri, atît dc 
osebite în aparenţă, merită să fie semnalată. 
Cu atît mai mult, cu cît nu aceasta este carac¬ 
teristica particulară a amatorului de artă pro- 

priu zis. In genere, colecţionarea obiectelor de 
artă este atît de pasionantă şi absorbantă, incit 
cel ce e înlănţuit de această nobilă patimă, cu 
greu se mai poate deda şi altor ocupaţiuni. 
De aceea şi tipul amatorului, sincer pasionat 
de specialitatea lui, trece drept un original, 
pentru care lumea întreagă se reduce la obi¬ 
ectul pasiunii ce-1 stăpîneşte. Există însă şi 
excepţii celebre, care întăresc regula generală. 
Exemplul lui Thiers este cel mai ilustru în 
această privinţă; el a colecţionat mai mult 
pentru a satisface o vanitate decît o cerinţă 
lăuntrică. Trebuie să adăogăm însă că colec- 
ţiunea rămasă de la primul preşedinte al Re¬ 
publicii franceze nu constituie tocmai cea mai 
frumoasă podoabă a Luvrului. Pe cînd alţii, 
deşi trecînd nebăgaţi în seamă şi trăind o 
viaţă modestă, închinată numai frumosului şi 
sacrificîndu-se pentru realizarea idealului ur¬ 
mărit, au lăsat colecţiuni ce singure au ilus¬ 
trat pe veci numele lor. De cele mai multe 
ori însă valoarea unor asemenea colecţiuni 
constă în limitarea lor la o anumită speciali¬ 
tate sau la o epocă determinată. Programul pe 
care Ion Kalinderu şi l-a impus în colecţio¬ 
narea obiectelor de artă, ce şi-a propus mai 
tîrziu, a fost mult prea vast pentru ca să poată 
fi desăvîrşit împlinit. A urmări azi crearea 
unui muzeu în care să se îmbrăţişeze în în¬ 
treg domeniul producţiunii artistice, din anti¬ 
chitate şi pînă în zilele noastre, însemnează 
a-şi însuşi o sarcină greu de realizat de un 
singur om, fie el oricît de bine înzestrat şi 
frumos intenţionat. Mai ales că originalele de 
adevărată valoare artistică devin din ce în ce 
mai rare. Cu cît dar o colecţiune este mai vastă, 
cu atît este mai expusă a cuprinde şi opere 
de un interes mai secundar. Astfel se explică 
şi neegalitatea bogatei colecţiuni Kalinderu. 
Pe lingă unele capodopere, ea cuprinde şi lu¬ 
crări ce ar putea fi înlăturate, fără ca valoarea 
ei să scadă cît de puţin. Dimpotrivă, prin eli¬ 
minarea unor simple reproduceri şi schiţe ne- 

reuşite, adevăratele opere de artă ar fi şi mai 
bine puse în evidenţă. O asemenea selecţio¬ 
nare însă cu greu se poate pretinde de la în¬ 
suşi autorul unei colecţiuni, căruia adesea pri¬ 
mele lucrări cumpărate, şi de obicei nu cele 
mai valoroase, îi sînt cele mai dragi, amintin- 
du-i începuturile pasiunii sale. In cazul de 
faţă indulgenta păstrare a unor asemenea o- 
biecte se explică şi mai uşor, deoarece ilus¬ 
trul dispărut la început nu era preocupat decît 
de mobilarea mai îngrijită a interiorului său, 
intenţiunea de a alcătui o colecţiune artistică 
propriu zisă desfăşurîndu-se în timpii din urmă 
numai. Pentru satisfacerea acestei ultime do¬ 
rinţe s-a şi ridicat, alături de locuinţa parti¬ 
culară, somptuoasa clădire destinată muzeului, 
menit să perpetueze numele lui Ion Kalin- 
deru şi al rudei sale Eustaţiade, care legase 
o parte a averii sale într-acest scop. Medali¬ 
oanele ambilor întemeietori se află faţă în faţă 
într-una din sălile clădirii. Fatalitatea soartei 
a hotărît însă, ca cel mai preţios şi prevăzător 
sfătuitor pentru alţii, să fie răpit din mijlocul 
nostru, fără să fi avut răgaz să asigure, după 
cum dorea, viitorul muzeului său. Soarta co- 
lecţiunilor fiind astfel nesigură, am crezut de 
a mea datorie să semnalez îndatoririle ce cred 
că incumbă statului în asemenea împrejurări. 
Ar fi o greşeală neiertată dacă din nepăsare, 
s-ar lăsa ca întreaga colecţiune să fie even¬ 
tual împărţită între moştenitori sau risipită 
prin licitaţie, fără ca statul să nu vegheze la 
salvarea intereselor ce-i sînt încredinţate. Căci 
nu trebuie pierdut din vedere că, în afară de 
valoarea mercantilă, colecţiunea Kalinderu pre¬ 
zintă pentru noi un interes deosebit din punct 
de vedere naţional. Ea cuprinde o serie de o- 
pere româneşti, de care nu ne este îngăduit 
să ne dezinteresăm. Sîntem datori, în primul 
rînd, să veghem de aproape asupra celor peste 
şasezeci de pînze şi desenuri ale maestrului 
Grigorescu. Statul trebuie să asigure păstrarea 
lor, căci ele contribuie la întărirea valoarei 
www.dacoromanica.ro 


284 


necontestate a primului nostru geniu artistic, 
insuficient reprezentat în colecţiile oficiale exis¬ 
tente. Să ne interesăm, de asemenea, de cele¬ 
lalte opere ale artiştilor români, ale căror lu¬ 
crări lipsesc de asemenea în aşa zisa noastră 
pinacotecă a statului. Păstrarea întregii colec- 
ţiuni în localul anume construit, aşa cum plă¬ 
nuise întemeietorul ei, va fi poate imposibilă 
în lipsa unor dispoziţiuni testamentare într-a- 
cest sens. Iar în cazul unei eventuale licitări 
a colecţiunii, ne va fi indiferent dacă marea 
parte a lucrărilor străine, anonime sau medio¬ 
cre, ar trece graniţa sau s-ar răspîndi pe la 
diferiţi particulari. Cu părere de rău însă am 
vedea înstrăinarea unor opere semnate de In¬ 
gres, Delacroix, Corot, Rodin, Falguieres şi 
atîţia alţii cu care s-ar făli muzeul nostru atît 
de sărac în opere străine. In nici un caz însă 
nu trebuie să se permită împrăştierea opere¬ 
lor de interes naţional, fie ale artiştilor ro¬ 
mâni sau chiar ale străinilor — cum e de pildă 
Raffet, Trenk, Volkers şi alţii — care au tra¬ 
tat subiecte din ţară. Desemnurile şi schiţele 
originale ale lui Raffet, provenind din colec¬ 
ţia doctorului N. Kalinderu, prezintă un in¬ 
teres deosebit. Dar mai presus de toate tre¬ 
buie să ne îngrijim de splendida colecţie Gri- 
gorescu, alcătuită aproape în întregime tot de 
subtilul şi priceputul amator ce era doctorul 
Kalinderu, un vechi prieten şi protector al 
maestrului picturii româneşti, încă de pe cînd 
debuta la Paris. Asemenea documente preţi¬ 
oase ale artei româneşti îndeosebi trebuie în 
orice caz salvate. Ele constituie patrimoniul 
nostru naţional şi statul e î’ăspunzător de păs¬ 
trarea lor. 


„Minerva 11 , 30 dec. 1913 


Adaos in 1936. Iscîndu-se discuţii în chestia co¬ 
lecţiei Kalinderu, redau aci şi un al doilea articol, 
din care reiese clar beneficiul de care a profitat 
autorul colecţiei, sub motiv de a o lăsa statului, care 
însă a răscumpărat colecţiile de la moştenitori. A se 

vedea şi răspunsul dat intimpinărilor aduse, în Ade¬ 
vărul din 31 ianuarie 1913. In expunerea de motive a 
proiectului de lege votat de Parlament (Monit. Of. 
nr. 286 din 22 martie 1914, p. 13307), prin care se în¬ 
cheie «o transacţie» între stat şi moştenitorii Kalin- 
deru, ministrul cultelor, I. G. Duca, afirmă că: 
«moştenitorii oferă ministerului toate colecţiile ar¬ 
tistice ale lui Ion Kalinderu, aşa cum sînt trecute în 
inventarul întocmit de tribunal la moartea lui, plus 
cele două imobile din str. Renaşterii, muzeul şi lo¬ 
cuinţa defunctului pentru suma de lei 1 000 000». Iar 
în concluzie ministrul adaogă: «aprobînd această 
tranzacţie, se va îmbogăţi tezaurul artistic al sta¬ 
tului nostru... şi se va aduce, cu sacrificii relativ 
reduse, un real serviciu culturii şi artei naţionale». 


30. Colecţia Kalinderu şi drepturile statului 

Cît de ciudate sînt uneori întorsăturile soar- 
tei, ne dovedeşte încă o dată cazul Kalinderu. 
Fatalitatea a vrut ca tocmai el, care trecea în 
faţa celor mulţi, drept cel mai prevăzător, să 
nu împlinească cea mai elementară măsură de 
prevedere la o vîrstă aşa de înaintată. Şi ast¬ 
fel, singur să distrugă o legendă ce tot singur 
îşi crease. Căci nu e moştenire ce să fi fost 
mai mult trîmbiţată ca a sa, şi aproape nu e 
instituţie de cultură căreia ea să nu fi fost 
succesiv destinată, în total sau cel puţin în 
parte. Iar în loc ca imensa lui avere, cu atît 
mai surprinzătoare cu cît era mai bine tăi¬ 
nuită, să serve la imortalizarea numelui său, 
ea revine prin surprindere tocmai acelora, de 
care atît de ostentativ se îndepărtase în de¬ 
cursul vieţii. Intîrrfplarea, oricît de interesantă, 
nu ar merita să ne preocupe mai de aproape, 
dacă am judeca-o numai din punctul de ve¬ 
dere al celui singur păgubit. Căci nu pentru 
întîia dată se întîmplă ca fugind după ideal, 
acesta să scape tocmai acelora care cred că 
şi l-au asigurat mai bine. Egoismul şi vanita¬ 
tea omenească sînt atît de răi sfetnici, incit 
orbesc uneori chiar şi pe cei mai închipuiţi 
prevăzători. Intenţiunile lor, fie ele cît de no¬ 
bile şi de frumoase, cînd nu ajung să fie în- 

făptuite, se sting odată cu autorii care le-au 
nutrit, iar viaţa lor pămîntească, în asemenea 
împrejurări, rămîne o simplă parodie. In de¬ 
finitiv, însă, fiecare e slobod să-şi croiască 
viaţa cum înţelege şi să se prezinte posterităţii 
cum crede mai nimerit. A face procesul in- 
tenţiunilor celor dispăruţi dintre noi este deci 
de prisos. Personalitatea lui Ion Kalinderu, 
însă, a fost şi rămîne de domeniul public. Ac¬ 
tele şi declaraţiile lui, chiar postum ajunse 
la cunoştinţa noastră, se impun unei discuţiuni 
cit mai largi. Mai ales că singur el conexase 
intenţiunile sale testamentare cu interesele sta¬ 
tului, căruia urma să-i revie moştenirea sa. 
Prin această intenţiune, clar manifestată, îşi 
motiva, de altfel, ilustrul defunct abţinerea sa 
de a ajuta efectiv numeroasele societăţi sau 
opere de binefacere şi se mulţumea să onoreze 
cu preşedinţia sa sau cu perspectiva unor dăr¬ 
nicii postume. De aceste raporturi între in¬ 
tenţiunile sale şi nerealizarea lor urmează să 
ne ocupăm aci. Şi nu pe simple presupuneri 
sau legende ne vom 1 întemeia, ci pe înseşi de¬ 
claraţiile scrise ale decedatului. Astfel, încă din 
1906, cînd I. Kalinderu a voit să repare casa 
cea veche în care locuia, iar în faţa ei să ri¬ 
dice muzeul actual, găsim bine precizată in- 
tenţiunea sa. în cererea de autorizaţie, din 
30 iunie 1906, adresată Primăriei, el arată că 
doreşte să construiască pe locul său un modest 
muzeu de bele-arte, cu dependinţe, pe care-l 
destin ţării. în virtutea acestei declaraţiuni, 
obţine scutirea de taxe, ca pentru o clădire 
aparţinînd statului. încă şi mai clar vădite sînt 
scopurile sale dintr-o declaraţie a sa referitoare 
la averea ce-i revine, ca legatar universal, în 
martie 1899, de la vărul său M. Eustatiadis. 
In cererea de păsuire a taxelor de succesiune, 
adresată în 21 dec. 1911 Ministerului de fi¬ 
nanţe, găsim următoarele pasagii foarte eloc¬ 
vente, De la început Kalinderu declară că, po¬ 
trivit testamentului vărului său, în caz că el 
nu va voi să păstreze pentru sine averea, e 

ţinut să dispună de ea cum va crede mai bine 
în favoarea culturii române. Uimind acestor 
dorinţe, după limpezirea moştenirii, el purcede 
la realizarea nobilei intenţiuni prin înfiinţarea 
unei colecţiuni de arte frumoase pentru a dez¬ 
volta gustul pentru arte şi ca mijloc de studii 
artiştilor noştri. Iar după ce specifică suma de 
610.000 lei ce din moştenirea Eustatiadis a 
întrebuinţat la clădire, I. Kalinderu întăreşte 
din nou intenţiunea de a transmite Fundaţia 
statului român, prevăzînd totdeodată şi un fond 
pentru sporirea şi întreţinerea ei. Considerînd, 
dar, această fundaţie ca aparţinînd statului, 
Kalinderu cere scutirea taxei de înregistrare 
succesorală, deoarece, ca şi în cazul Otetele- 
şanu, el nu este decît un intermediar pentru 
facerea unui bine obştesc. Terminînd, adaogă 
că, dacă se va insista, el va plăti nu fără a 
regreta că se vor ştirbi mijloacele unui uşe- 
zămînt atît de folositor culturii române. Avîn- 
du-se în vedere declaraţiile făcute, păsuirea 
este acordată, în aşteptarea transmiterii sta¬ 
tului a instituţiei create din moştenirea Eusta¬ 
tiadis. Această transmitere însă nu s-a făcut. 
De asemenea, nu ştiu să se fi întrebuinţat o 
parte a succesiunii la restaurarea bisericii din 
Curtea de Argeş, precum prevedea testamentul 
lui Eustatiadis. în afară de aceste sustrageii 
de la dările către stat, Kalinderu a mai be¬ 
neficiat şi de scutiri regulate pentru obiectele 
de artă şi chiar pentru simple reproduceri în 
ipsos sau mobile aduse din străinătate. Cere¬ 
rile de scutire, care s-au repetat pînă în ulti¬ 
mele luni ale anului trecut, purtau iscălitura 
lui Ion Kalinderu, specificîndu-se că obiectele 
erau pentru Muzeul ce înfiinţez. Pe acest mo¬ 
tiv scutirea se acorda în virtutea art. 10, alin. 
6 din legea vămilor, care prevede «obiectele 
de artă destinate muzeelor publice». Din toate 
aceste dovezi necontestabile, reiese intenţiu¬ 
nea clară de a lega statului întreaga colecţie 
din str. Renaşterii. Din neînfăptuirea acestui 
gînd însă, rezultă că statul şi comuna au a- 

cordat scutiri şi păsuiri, care azi, în faţa noii 
situaţii de fapt, nu mai pot fi motivate. Ne- 
realizîndu-se îndatoririle, e natural ca şi be¬ 
neficiile acordate să devină acum exigibile. 
Asupra modalităţii reintegrării dreptului sta¬ 
tului, nu am cădere să insist. Sper însă că 
statul nu va da urmare zvonului răspîndit, 
de a primi întreaga fundaţie Kalinderu—Eus- 
tatiadis, în schimbul dărilor anterioare cît şi 
a taxelor actuale ale succesiunii. Sarcina ce 
şi-ar lua statul ar fi prea copleşitoare. Căci, 
lipsită de fondul de întreţinere, ce însuşi Ka¬ 
linderu prevăzuse, o asemenea acceptare ar 
apăsa prea greu bugetul rezervat artei, de 
altfel destul de slab. Am convingerea că ase¬ 
menea greşeală nu se va putea repeta, după 
experienţa tristă ce s-a făcut cu aşa zisul Palat 
al artelor ce ne-a hărăzit, fără a-1 fi dorit, 
fosta expoziţie. Transportarea tablourilor de la 
Filaret dovedeşte inutilitatea acelei clădiri. 
După ce, într-un articol precedent, am arătat 
îndatoririle ce statul le are faţă de colecţia 
Kalinderu, am crezut necesar să indic acum 
şi drepturile necontestate ce îi revin şi la care 
nu trebuie să renunţe. Căci mai presus de orice 
alte consideraţiuni, trebuie să primeze intere¬ 
sele artei româneşti. Cedarea splendidei co¬ 
lecţii a pînzelor şi desenurilor lui Grigorescu 
— cumpărate de altfel din legatul cu destinaţie 
publică al lui Eustatiadis — precum şi a altor 
cîteva lucrări indigene şi străine de interes 
pentru noi ar putea singură alcătui baza unei 
eventuale înţelegeri. încorporate la colecţiile 
oficiale, aceste pînze ar perpetua generaţiilor 
viitoare, pe lîngă numele lui Ion Kalinderu 
şi pe cel al renumitului său frate Dr. Nicolae 
K. — care a adunat colecţia. Iar în caz contrar, 
statul va fi obligat să-şi apere drepturile fără 
cruţare. în faţa unor interese obşteşti, consi¬ 
deraţiile personale nu trebuie să aibă precă¬ 
dere. 


„Minerva 11 , 27 ian. 1914 

Adaos în 1936. Am reprodus toate aceste docu¬ 
mente spre a se vedea că colecţia fiind cumpărată 
de stat, acesta nu poate fi împiedicat de nici o obli¬ 
gaţie, dacă ar crede necesar să contopească această 
colecţie cu cele oficiale, urmînd a se indica prove¬ 
nienţa obiectelor. Colecţia, în afară de obiectele pro¬ 
venind de la doctorul N. K., este foarte suspectă: 
multe pinze sînt de o provenienţă foarte dubioasă. Din 
carnetul rămas de la I. Kalinderu s-a constatat plata 
făcută pictorului D. Serafim «pentru iscălitura» pe 
diferite tablouri. încă o dovadă a falsurilor din co¬ 
lecţie. Chiar d-1 E. Colin, în interesantul său studiu 
«Muzeul I. Kalinderu» din «Boabe de Grâu» 1935, 
neputînd da locul de origină al vaselor antice, se 
crede nevoit să adaoge că «ele trebuie să provină 
din cetăţile greceşti ale litoralului». Dovada lipseşte 
însă. Iar faţă de perfecta lor conservare, aşa cum 
nici unul n-a fost descoperit la Histria, d.p., cred că 
şi vasele sînt cumpărate de aiurea. Faţă de toate 
aceste considerente, fără scrupul va putea fi descom¬ 
pus aşa zisul Muzeu Kalinderu, incorporîndu-se o- 
biectele într-adevăr autentice în secţiile respective 
ale viitorului Muzeu Naţional, după cum se propune 
in concluziile acestui volum. Toate afirmările din 
aceste două articole sînt confirmate prin expunerea 
de motive a ministrului Duca din Monitorul Ofi¬ 
cial citat mai sus. 

MUZEE DIN TARĂ 


31. Muzeele din Transilvania 

şi plagiatul d-lui Coriolan Petranu 

Entuziasmul cu care, în pripă, s-a înjghebat 
universitatea românească din Cluj scuză stre¬ 
curarea cîtorva elemente a căror insuficienţă 
în urmă numai a fost descoperită. Atari ex¬ 
cepţii se pierd însă, faţă de înaltul prestigiu 
de care se bucură cei mai mulţi dintre apos¬ 
tolii noului templu de cultură naţională, cu 
o aşa de importantă misiune tocmai la hota¬ 
rele ţării dinspre Ungaria. Consideraţiuni de 
simpatie pentru noua Alma mater, adaose la 
interesul de a nu dezvălui în public unele 
păcate de care, semnalate fiindu-i pe altă cale, 
speram că se va lepăda cel vinovat, m-au ho- 
tărit să amîn publicarea constatărilor, ce ofi¬ 
cial de mult făcusem, asupra celui mai tînăr 
dar şi celui mai suficient dintre cei furişaţi 
în templul clujan. E vorba de d-1 dr. Coriolan 
Petranu de Ileanda Mare, ajuns «conferenţiar 
pentru istoria artelor» şi primul fost inspector 
al muzeelor din Transilvania. In această din 
urmă calitate, d-sa a publicat o carte 1 , pe care 
însumi i-am sugerat-o, cînd, întors din Buda¬ 
pesta, unde în preajma revoluţiei solicitase o 
slujbă, bătea cu o prefăcută umilinţă la toate 
uşile noastre în căutarea unei sinecure, după 

cum, cu cinism, singur afirma. Lucrarea apă¬ 
rută ne dă întocmai oglinda caracterului au¬ 
torului. în prefaţă — semnată mânu proprio 
— după ce cu ironie pune în evidenţă «că an¬ 
tecesorii noştri maghiari nu ne-au lăsat vreo 
carte ori vreun studiu care să aprecieze cum 
trebuie chestiunea muzeelor din Transilvania, 
ci numai statistici oficiale», d-sa ne asigură 
că a făcut «cercetări la faţa locului, studiind 
muzeu de muzeu», pe cînd în realitate, din 
contră, nu a făcut decît să copieze acele pre¬ 
tinse statistici, pe care se fereşte însă a le cita. 
Trufiei aparente îi corespunde umilinţa reală. 
Convingerea că lucrarea sa nu este decît o com¬ 
pilare plagiată din ungureşte se poate căpăta 
şi de cei care nu cunosc limba maghiară, prin 
simpla constatare că în cartea sa se găsesc 
consemnate şi chiar reproduse în imagini te¬ 
zaure ce de fapt nu mai sînt la locul unde 
d-1 C. P. le descrie. Astfel, la pag. 116—120, 
d-sa enumeră pe larg ca o podoabă a Muzeu¬ 
lui din Oradea Mare «colecţia Ipolyi, constînd 
din 521 tablouri italiene şi germane din sec. 
XV—XVI... 219 lucrări în smalţ, 109 gobele- 
nuri şi covoare orientale vechi; obiecte de 
artă industrială din sec. XIII—XVIII-lea, o 
colecţie de arme, 518 obiecte de majolica şi 
porcelan ... aurerii cu pietre scumpe ...» şi 
sub figurile 49, 50 şi 51 redă chiar fotografii 
ale acestei colecţii. Asupra aceloraşi obiecte 
mai revine şi în rezumatul de la pag. 209, a- 
sigurîndu-ne din nou că «le Musee d’Oradea 
Mare possede des oeuvres de Luini, de Cranach, 
de Schaffner, des produits de l’art industriei 
de la renaissance italienne». Afirmările atît de 
categorice ale d-lui C. P. sînt însă false, căci 
tocmai obiectele pe care d-sa le enumeră, cu 
atîta emfază şi preciziune, formează obiectul 
revendicărilor noastre faţă de Ungaria, unde 
ele au fost transportate în ajunul intrării noas¬ 
tre în Oradea Mare. Pentru a nu influenţa 
tratativele de la Pesta, s-a dat chiar următorul 
comunicat oficial relativ la lucrarea d-lui C. 

P,, în care «strecurîndu-se unele erori de fapte 
şi anume trecînd ca fiind în posesiunea noas¬ 
tră tezaure de artă ce se revendică de stat, 
Ministerul Artelor face cunoscut că aceste a- 
firmări angajează numai răspunderea autoru¬ 
lui» (reprodus între alte ziare şi de oficiosul 
«Viitorul» din 26 nov. 1922). Reiese, dar, cu 
evidenţă, după cum se constată şi din alte 
foarte numeroase probe, că în loc de a fi stu¬ 
diat, cum pretinde, «muzeu de muzeu», d-1 C. 
P. s-a mulţumit a plagia acele de d-sa dispre¬ 
ţuite statistici ungureşti şi în special cunos¬ 
cuta publicaţie «Magyar Minerva», un anuar 
foarte conştiincios şi complet al institutelor 
de cultură şi al mfuzeelor din fosta Ungarie. 
Această carte însă nu o citează autorul român, 
deşi se mai constată că tot de acolo a luat 
chiar şi bogatele bibliografii cu care ilustrează 
unele capitole. Astfel, bibliografia ce ocupă 
jumătatea (nu mai puţin) paginei 111 din car¬ 
tea d-lui C. P., nu este decît copierea titluri¬ 
lor de cărţi de la pag. 250 din voi. V al men¬ 
ţionatei Minerve. Singura libertate ce-şi per¬ 
mite d-1 C. P. este de a rezuma şi contopi unele 
titluri, ce în ungureşte sînt pe larg şi crono¬ 
logic expuse. Dar tocmai această unică, deşi 
modestă, contribuţie personală a autorului ro¬ 
mân îl dă de gol. Căci în graba transcrierii şi 
a preocupării de a economisi hîrtia şi preţio¬ 
sul d-sale timp, d-1 C. P., înşirînd scrierile 
germane ale lui I. Jung, contopeşte cele două 
articole, distincte în cartea ungurească, şi în 
loc de a ne mai da numele revistei germane 
unde au apărut scrierile, d-sa se mulţumeşte 
a ne traduce indicaţia ungară: «U(gyan)ott, 
XII. Kot. Wien» 1909 prin «tot acolo Bd. Wien 
1909», Pe cînd în publicaţia ungară acest «ugyan 
ott=tot acolo» se referea la publicaţia ime¬ 
diat anterioară şi relativă la titlul precedent 
tot al lui Jung, adică la «Jahreshefte des oester. 
Archaologischen Instituts», indicaţia tradusă în 
româneşte nu mai are rost. Căci deoarece, după 
cum am arătat, d-1 C. P. a suprimat primul 

titlu german la care se referea acel «ugyan 
ott», indicaţia «tot acolo» ne trimite la revista 
imediat anterioară, care, în rezumatul româ¬ 
nesc, nu mai este cea germană, ci o revistă 
ungurească în care nu s-a publicat nici un stu¬ 
diu al lui Jung. Şi iată cum această mică scă¬ 
pare a prea pripitului d. C. P. ne descoperă 
urîta şi trista constatare, că d-sa se împău¬ 
nează cu munca altora, trîntind o bibliografie 
savantă de 22 rînduri pentru patru sărmane 
pagine de text. întreaga lucrare nu este decît 
o şcolărească compilare, în care ni se dau prea 
multe amănunte asupra trecutului (traduse din 
ungureşte) în detrimentul ştirilor asupra ac¬ 
tualităţii, ce ne-ar fi interesat mai mult. Exem¬ 
plele de plagiare aci arătate, deşi nu sînt unice, 
ajung însă pentru a ilustra probitatea ştiin¬ 
ţifică a autorului. Toate aceste constatări ar 
fi rămas mai departe consemnate numai în 
rapoartele mele din dosarele ministerului, dacă 
d-1 C. P. nu ar fi recidivat, provocîndu-mă 
personal de astă dată, prin articole asupra «în- 
văţămîntului istoriei artelor la universitatea 
din Cluj» ce publică în revista «Vieaţa nouă». 
Încercînd să discrediteze lecţia mea de deschi¬ 
dere 2 din 1911, asupra aceluiaşi subiect, d-sa 
întrebuinţează sistemul citaţiunilor neexacte. 
Astfel, la pag. 129 din «Vieaţa nouă», d-sa a- 
firmă că «cu toate că istoria artelor aparţine 
grupului ştiinţelor istorice, ea este un ram de 
sine stătător al acestora, nu o disciplină auxi¬ 
liară şi tot atît de puţin o completare inevi¬ 
tabilă a studiilor istorice şi filosofice, cum 
crede d. Tzigara-Samurcaş», referindu-se la un 
pasaj din pag. 21 a articolului meu. Departe 
însă de a fi pretins că istoria artei este o dis¬ 
ciplină auxiliară, după cum ar reieşi din ci¬ 
taţia neprecizată de mai sus, eu am susţinut, 
dimpotrivă, la pag. 39 a aceluiaşi studiu, că 
istoria artei este «o disciplină independentă», 
ceea ce d-1 C. P. binevoieşte a ignora, pentru 
plăcerea de a mă combate. Celelalte pretinse 
critici ale d-lui C. P. fiind tot atît de neîn- 

temeiate şi vagi nu merită a fi relevate aci. 
Căci ne este milă de vremea ce ni s-ar răpi 
spre a pune mai departe în evidenţă reaua 
credinţă a d-lui C. P., care reiese destul din 
citatele de pînă aci. Spre cinstea lumii uni¬ 
versitare în care vrea să pătrundă, să sperăm 
că semeţul d. C. P. va părăsi uricioasele şi 
prea compromiţătoarele sale apucături atît în 
munca sa cu pretenţii ştiinţifice cit şi în pur¬ 
tarea sa, prin care a indispus chiar şi pe foştii 
săi protectori de peste munţi. Ingîmfarea e 
rea sfătuitoare şi din nefericire simptomatică 
a altor însuşiri, ce nu sînt tocmai cea mai bună 
calificare pentru situaţiile la care rîvneşte atît 
de slab-pregătitul domn Petranu. 

„Convorbiri literare" 
martie 1924 


1 Muzeele din Transilvania, Banat, Crişana şi 
Maramureş. Trecutul, prezentul şi administrarea 
lor, cu 101 ilustraţii şi un rezumat în 1. franceză, 
«Cartea Românească», 1922. 

2 Istoria artei (nu cum fals indică d-1 C. P., a 
artelor, ca şi Kunstgeschichte şi histoire de l’Art nu 
des arts) şi însemnătatea ei în învâţămîntul univer¬ 
sitar, publicată în «Convorbiri Literare», ian. 1912, 
p 17—42. 


Adaos în 1936. Nici in răspunsurile ulterioare 

d-1 P. nereuşind să înlăture dovezile aduse aci, pla¬ 
giatul rămîne bine stabilit, spre ruşinea muzeogra¬ 
fiei româneşti. Căci scuza d-sale, că imputările pre¬ 
cise ce i s-au adus, s-ar «reduce de fapt la o omi¬ 

tere de tipar» nu este valabilă. Luind notă de gre¬ 
şelile de ortografie ungară, ce d-sa îmi impută deşi 
am mărtirisit că nu ştiu ungureşte, eu le-am co¬ 
rectat aci, fără însă ca prin aceasta să se fi schim¬ 
bat sensul criticii. în zadar deci aruncă vina «tipa¬ 
rului» în loc de a ne dovedi că nu a afirmat că «le 
musec possede», deci în prezent, operele ce guvernul 
revendica. D-sa mai recunoaşte a fi «fost numit în 
iulie 1918 la Muzeul din Budapesta», deşi, cu alt 
prilej, a protestat contra imputării ce i se făcea de 
a fi recurs la sprijinul ungurilor, pe care d-sa mai 
puţin ca oricare altul este deci autorizat să-i cri¬ 
tice, mai ales cînd nu-s vinovaţi, ca în cazul plagia¬ 
tului său. 

32. Muzeul Brukenthal din Sibiu 


Dintre muzeele ce ne-au adus provinciile ali¬ 
pite, unul dintre cele mai importante este cel 
din [...] Sibiu. Muzeul Baronului Samoil Bru¬ 
kenthal este creaţiunea sa personală, la care s-au 
adăugat, în cursul vremii, numeroase secţiuni 
şi s-au produs schimbări în organizare, care 
diferenţiază această instituţie de celelalte si¬ 
milare. Iniţial ea reprezintă felul tradiţional 
în care s-au născut cele mai multe colecţii din 
occident, dezvoltate din operele de artă adu¬ 
nate de particulari pentru ornarea palate¬ 
lor şi în vederea desfătării lor proprii. Astfel 
s-a înjghebat şi muzeul de azi al celui mai 
de vază reprezentant al saşilor din Transilvania. 
Cariera lui Brukenthal, la început funcţionar 
în administraţiile locale, luă un avînt cu totul 
neaşteptat după audienţa pe care tînărul de 
32 de ani o avut în 1753, la împărăteasa Maria 
Theresia. Aceasta apreciindu-i valoarea, îl trecu 
prin principale funcţii din cancelariile impe¬ 
riale, ridicîndu-1 pînă la rangul de baron şi 
numindu-1 guvernator al Transilvaniei. în a- 
ceastă, cea mai înaltă dregătorie, el a fost de 
mare folos alor săi, fără a fi prigonit pe cele¬ 
lalte neamuri din Ardeal. După moartea au¬ 
gustei sale protectoare, neînţelegîndu-se cu 
noul împărat, el se retrase în palatul de azi 
din Sibiu, clădit pe la 1780 în barocul vienez. 
într-un stil mai puţin încărcat, el mai ridică 
şi reşedinţa sa de vară de pe malul Oltului, 
la Avrig, azi încă admirabil conservată în mij¬ 
locul splendidului parc cu terase. în palatul său 
[. . .] din Sibiu, retrasul guvernator al Ardealu¬ 
lui îşi instală bogata sa colecţie de tablouri, 
alcătuită din darurile cu care generoasa îm¬ 
părăteasă recompensase pe favoritul ei, cît şi 
din cumpărăturile făcute la Viena şi mai ales 
în Flandra şi în Franţa. în catul superior al 
palatului, el instală biblioteca sa, cuprinzînd 
operele principale ale vremii în ediţii de lux 
şi legături de preţ. Murind în 1803, Baronul 

Brukenthal dispune prin testament ca colec¬ 
ţiile sale să fie puse la dispoziţia publicului, 
lăsînd un fond special într-acest scop. Dispo¬ 
ziţiile acestea n-au putut fi realizate decît mai 
tîrziu, cînd întreg palatul cu tezaurele ce cu¬ 
prindea au trecut, în lipsa moştenitorilor di¬ 
recţi, în posesia Gimnaziului evanghelic de 
care depindea acum, conducerea fiind încre¬ 
dinţată unui curatoriu. Numeroasele tezaure 
de artă de tot felul, cuprinse în vastul muzeu, 
sînt amănunţit descrise în studii conştiincioase, 
datorite foştilor şi actualilor conservatori ai 
celor opt secţiuni, precum şi altor specialişti. 
Semnalăm numeroasele lucrări ale de curînd 
decedatului director Csaki, ale preotului Victor 
Roth, precum şi ale actualului conducător Dr. 
Spek şi ale colegilor săi Bielz, Reisner, Orend 
şi alţii. Rezumate ale catalogului au apărut şi 
în româneşte; iar o anodină înşirare a sec¬ 
ţiunilor muzeului, lipsită de interes şi de orice 
spirit critic, se găseşte şi în lucrarea româ¬ 
nească asupra muzeelor ardelene, simplă pla- 
giere după operele în limba ungară şi ger¬ 
mană de d-1 Coriolan Petranu din Cluj. In 
loc de a reda aci starea actuală a muzeului, 
care deşi în continuă prefacere sub noua con¬ 
ducere, nu a atins încă idealul la care direc¬ 
torul năzuieşte, să-mi fie îngăduit a schiţa 
pe scurt modificările ce aş crede bine venite 
pentru refacerea lui. Avîndu-şi autonomia sa 
bine stabilită, pe baza unor titluri necontes¬ 
tate, nu avem pretenţia să ne amestecăm în 
gospodăria acestui muzeu, de a cărui existenţă 
în patrimoniul Regatului Român nu putem 
decît să ne felicităm. Ne limităm deci a da 
numai unele inspiraţiuni celor în drept. Trans¬ 
formarea muzeului într-o colecţie cu totul ori¬ 
ginală şi de un interes superior celui ce-1 pre¬ 
zintă astăzi este uşurată prin existenţa tocmai 
a celor mai de seamă elemente, care lipsesc 
la cele mai multe muzee, şi pe care acestea 
caută să le supleeze prin corective de care aci 
nu ar fi nevoie. Profitînd de faptul că palatul 

baronului Brukenthal este încă în aproape to¬ 
talitatea lui intact conservat, ar trebui căutat 
să i se redea splendoarea lui iniţială, servind 
astfel memoria întemeietorului şi procurînd 
contemporanilor o imagină cît mai fidelă a 
splendorii din epoca barocului Măriei Theresia. 
Ocazia pentru asemenea reconstrucţie e unică; 
căci în palatul din piaţa Ferdinand s-au păs¬ 
trat saloanele cu stucaturile epocii şi chiar cu 
tapetele şi draperiile de mătase ale vremii. In 
salonul de muzică cu panourile şi supraportu- 
rile aurite şi cu portretele pictate în mărime 
naturală ale împărătesei protectoare şi ale baro¬ 
nului sas se mai află şi mobile şi covoare din 
moştenirea directă a întemeietorului. Cu cele 
ce se găsesc şi care, la nevoie, uşor s-ar putea 
completa prin originale din epoca aceea, s-ar 
mobila saloanele încă bine păstrate ale catului 
de jos, liberîndu-se şi încăperile actualmente 
ocupate de cancelariile bibliotecii. Sălile astfel 
libere de orice adaosuri ulterioare şi readuse 
la splendoarea lor originală, cu sobele de fa¬ 
ianţă încă în fiinţă şi cu mobile contemporane 
ar procura un admirabil ansamblu baroc, care 
singur ar constitui cel mai frumos şi instruc¬ 
tiv muzeu. Valoarea acestor interioare ar pu¬ 
tea fi sporită prin expunerea principalelor 
opere de artă, de care desigur că şi baronul 
proprietar se încunjura, spre a se bucura de 
ele. Dintre picturi, de pildă, nu s-ar expune 
decît originalele cele mai de seamă, cum e, 
în primul rînd, portretul cel mic al unui băr¬ 
bat cu beretul albastru, pe care Brukenthal 
l-a cumpărat drept operă a lui Biirer şi care 
în urmă s-a dovedit a fi a lui Ian van Eyck, ceea 
ce nu-i scade de loc valoarea. Pe alte panouri 
ale aceluiaşi salon, îmbrăcat în mătase, s-ar 
atîma portretul unui bărbat cetind şi al fe¬ 
meii în rugăciune de Hans Memling, alături 
de lucrări ale lui David Teniers cel tînăr şi 
alte cîteva originale, care astfel izolate, pe 
cîte un panou, ar produce tot efectul dorit. 
Sculptura, căreia baronul nu i-a acordat aten- 

ţia cuvenită, ar putea totuşi fi admirabil re¬ 
prezentată, expunîndu-se de pildă splendidul 
grup al Maicii Domnului cu trupul Mîntuito- 
rului pe genunchi, operă gotică din vremea 
cînd biserica nu era încă reformată. Originalul 
este expus azi în secţia muzeului din nartexul 
bisericii evanghelice. S-ar mai adăuga, în sa¬ 
loanele astfel readuse la viaţa de odinioară, 
unele gravuri şi cîteva — puţine numai — 
talere şi vase de zinc şi de ceramică din bo¬ 
gatele, prea bogatele, secţiuni respective ale 
aceluiaşi muzeu, înţesate în alte încăperi ale 
palatului. In vitrine închise s-ar arăta giu- 
vaieruri personale d-ale baronului şi pe mese 
s-ar expune cîteva din splendidele cărţi ilus¬ 
trate şi bogat legate în piele cu ornamente 
aurite, alese din zecile de mii de volume ale 
bibliotecii. Procedîndu-se la fel cu celelalte 
principale încăperi ale fostei locuinţe a guver¬ 
natorului, s-ar mobila din nou, în stilul 
epocii, iatacul şi intrarea, care azi sînt ocu¬ 
pate de serviciile bibliotecii. în sala de intrare 
s-ar putea expune, aşa cum desigur că au 
fost odinioară, cîteva arme, alegîndu-se exem¬ 
plarele caracteristice din bogata colecţie de 
arbalete, unele de ale Corvinilor din secţia 
specială, de sub conducerea pricepută a doc¬ 
torului Bielz. Modificările propuse pentru re¬ 
înfiinţarea apartamentelor baronului Bruken- 
thal servind ca săli de muzeu, nu ar fi de 
altfel decît aplicarea metodei ce s-a şi în¬ 
trebuinţat în secţia artei casnice, care odi¬ 
nioară constituia aşa zisul Karpaten-Museum 
de sub direcţia veneratului Emil Sigerus. După 
cum în această secţie sînt instalate întregi 
odăi ţărăneşti, din diferite regiuni şi din epoci 
deosebite, tot astfel s-ar proceda şi cu recon¬ 
stituirea locuinţei seniorale a fostului Comes 
şi donator al atîtor comori artistice. Din insta¬ 
laţiile iactuale te-ar păstra numai încăperea 
anume ferecată şi cu vitrine speciale, în care 
sînt păzite obiectele de metale preţioase între 
altele operele faimosului artist sas Sebastian 

Hann, precum şi monezile constituind aşa zisul 
tezaur sau Schatz-Kammer. Sfitele de brocat 
italian din secolul al XV-lea şi celelalte odăjdii 
vechi şi foarte preţioase, împreună cu alte 
obiecte depozitate deocamdată în biserică, ar 
putea constitui o splendidă secţiune biseri¬ 
cească. Căci în numeroasele încăperi ale pa¬ 
latului s-ar putea instala în mod mult mai 
raţional atît biblioteca cu sălile ei de lectură, 
azi aşa de reduse şi incomode, cît şi celelalte 
secţiuni muzeale. Atenţie deosebită ar trebui 
dată secţiunii săseşti în care s-ar expune şi 
portretele martirilor Horia, Cloşca şi Crişan 
de Stock. Pentru procurarea spaţiului necesar 
ar trebui redus numărul obiectelor expozabile. 
Din cele aproape 1500 de tablouri s-ar expune 
cel mult 150 de pînze, în acest număr cuprin- 
zîndu-se şi operele din saloanele reconstituite. 
Restul pînzelor s-ar înmagazina în dulapuri 
închise şi anume construite cu secţii suprapuse 
la fel cu acelea în care se aşează cărţile în 
rafturi. Căci principiul azi în vigoare constă 
în a se expune cît mai puţin obiecte, clar din 
cele mai caracteristice; operele de valoare se¬ 
cundară sau dubioasă adăpostindu-se în depo¬ 
zite puse la dispoziţia cercetărilor, la cere- 
rere. Publicul vizitator nu trebuie obosit, con- 
strîns fiind a parcurge săli întregi cu pereţii 
tapisaţi de pînze, din care aşa de puţine sînt 
adevărate opere de artă. Nu cantitatea, ci ca¬ 
litatea importă, şi numai printr-aceasta di i 
urmă se impune un muzeu. De acelaşi principiu 
este convins, desigur, şi colegul Speck, actua¬ 
lul director al Muzeului Brukenthal şi noua 
sa orînduire a galeriei după şcoli constituie un 
progres incontestabil faţă de trecut. Ar trebui 
însă să poată convinge curatoriul muzeului să 
aibe curajul de a reduce expunerea colecţiilor, 
împărţindu-le după normele aci expuse. Ast¬ 
fel selecţionat şi instalat în cadrul iniţial al 
apartamentului autorului palatului, Muzeul 
Brukenthal ar lua loc de frunte între institu¬ 
ţiile de artă. Ar întrece pe toate celelalte mu- 

zee, care lipsite de un cadru propriu, au fost 
nevoite să se adăpostească în clădiri noi, imi¬ 
tate după altele vechi. Muzeul [. ..] din Sibiu ar 
sta alături numai de noul muzeu creat la Viena 
după război şi instalat în palatul Belvedere de 
Jos, sub denumirea de «Barok Museum». Faţă 
de sălile prea ceremonioase, şi reci ale Palatu¬ 
lui Belvedere, Muzeul Brukenthal ar prezintă 
avantajul unei expuneri mult mai intime si 
mai impresionante, constituind unul din cele 
mai interesante muzee din Europa. Prin pre¬ 
schimbarea orînduirii din palatul Brukenthal 
s-ar aduce un mare serviciu nu ntimai muzeo¬ 
grafiei din România, muzeul clasîndu-se astfel 
intre cele mai de seamă instituţii similare, dar 
s-ar preamări şi memoria generosului donator. 
Numai restabilindu-se atmosfera vremii în care 
au fost adunate imensele, dar disparatele co¬ 
mori, se va acredita faima de estet şi priceput 
amator de artă ce se atribuie baronului, de că¬ 
tre coreligionarii săi. Fără a se reface acest me¬ 
diu baroc, în mijlocul căruia presupunem că a 
trăit înnobilatul sas, cu greu posteritatea îi va 
acorda priceperea estetică, ce altfel i s-ar putea 
contesta. Cantitatea operelor achiziţionate de el r 
la care se mai adaugă şi pretinsele daruri ale 
împărătesei, nu ajung pentru a-i asigura titlul 
de mecena şi estet, care în ochii posterităţii şi 
ai noştri eîntăreşte mai mult decît acel de fost 
guvernator trecător al Transilvaniei. Cei care ţin 
deci la faima reprezentantului de frunte al nea¬ 
mului săsesc să-i salveze memoria, redînd în 
chipul aci arătat, valoarea adevărată frumoasei 
sale ctitorii. 


..Convorbiri literare" - 
dec. 1933 


Adaos în 1936. Prin scrisoarea sa din 4.TI. 1934 Dr. 
Rudolf Spek, directorul Muzeului Brukenthal, mul¬ 
ţumeşte pentru menţionarea muzeului cit şi pentru in¬ 
tenţiile de reformare pe care, urmărindu-le de mai 
nultă vreme, nu le-a putut realiza din cauza lip¬ 
sei de fonduri. In caz că se vor împlini odată aceste 
planuri, se va profita de indicaţiile date prin 

acest articol, adaogă scrisoarea. Cu mulţumiri aflu 
că multe îmbunătăţiri au fost aduse, în timpul din 
urmă, acestui prea interesant muzeu, suferind, pînâ 
aci, de boala generală a supraîncărcării sălilor de 
expoziţie. 


33. Cultul trecutului şi muzeele provinciale 

Respectul ce din multe părţi începe să se arate 
pentru monumentele trecutului ne confirmă 
generalizarea unei culturi mai serioase şi la noi. 
Căci cu cît mai înaintat este un popor, cu atît 
mai gelos este de trecutul său şi de rămăşiţele 
strămoşilor săi. Nimic nu întreţine mai bine 
simţămîntul patriotic decît dovezile legăturii cu 
pămîntul ce locuim şi dezgroparea obiectelor ce 
ne deşteaptă memoria străbunilor noştri. Prin 
punerea în evidenţă a monumentelor trecutului 
se trezeşte totdeodată şi simţămîntul artistic al 
poporului. Inculţii numai consideră azi arta 
ca un lux netrebnic, pe cînd naţiunile civilizate 
socotesc cultivarea artistică printre cele mai 
superioare îndatoriri culturale ale lor. Educa¬ 
ţia estetică a maselor este preconizată ca unul din 
mijloacele cele mai eficace pentru fericirea po¬ 
poarelor. De unde pînă aici arta era aproape 
exclusiv apanagiul celor bogaţi, azi ea tinde să 
pătrundă pînă în straturile cele mai modeste, a 
căror existenţă monotonă caută să o învioreze 
Mijloacele întrebuinţate sînt întemeierea socic - 
tăţilor corale, foarte răspîndite mai ales în Ger¬ 
mania, şi organizarea expoziţiilor şi conferin¬ 
ţelor populare, puse la modă mai întîi de către 
englezi. în poporul nostru, atît de bine înzestn t 
din fire, simţămîntul artistic nefiind încă cu 
totul stins, el se poate cu atît mai lesne învior i. 
Ar trebui numai ca straturile dirigente să mani¬ 
feste un interes mai viu pentru acelea din pr - 
ducerile care mai păstrează un caracter artistic, 
în primul rînd, ar trebui deci să se popularizeze 
mai mult prin şcoli doinele şi cîntecele noastre 
bătrineşti. Apoi, să se dea mai multă atenţiune 
produselor artistice populare, adunîndu-le şi 

punîndu-le în valoare, prin expoziţii sau confe¬ 
rinţe. Muzeele joacă în acest sens un rol prin¬ 
cipal. Crearea Muzeului de artă naţională din 
Bucureşti nu poate însă singură să aibă înrîurire 
asupra ţării întregi. Tendinţele sale trebuiesc, 
dar, susţinute prin crearea altor muzee regiona¬ 
le. Ideea ce am propagat în acest sens, prin con¬ 
ferinţele asupra artei noastre în provincie, înce¬ 
pe să prindă tot mai mult. Căci departe de a mă 
teme, ca predecesorii mei, de concurenţa ce mu¬ 
zeele regionale ar putea face instituţiilor din 
Bucureşti, sînt dimpotrivă convins că ele s-ar a- 
juta reciproc. Muzeele provinciale posedînd cu 
înlesnire mai multe exemplare din fiecare din 
specialităţile locale, ar ceda cu uşurinţă, în 
schimb, cîte un specimen Muzeului central din 
Bucureşti, şi astfel, în loc de a se concura, mu¬ 
zeele s-ar îmbogăţi prin schimburi reciproce. 
De aceea, cu o bucurie sinceră salut orice nouă 
întemeiere de muzeu provincial, convins fiind 
că numai printr-o cît mai largă conlucrare vom 
putea scăpa încă rămăşiţele artistice şi etnogra¬ 
fice, menite să dispară din cauza nepăsării noas¬ 
tre de pînă aci. Iniţiativele particulare sau ofi¬ 
ciale care se pun în serviciul acestei cauze în- 
tr-adevăr naţionale merită deci să fie semnalate 
şi îmbărbătate. O conlucrare comună ar fi de 
dorit. în adăstarea însă a expunerii unui pro¬ 
gram general, care ar putea servi de bază unei 
organizări mai largi, mă voi mulţumi a semnala 
deocamdată cele cîteva exemple ce merită să 
fie urmate şi de alţii. Astfel, în afară de între¬ 
prinderile bucureştene, mai vechi şi destul de 
cunoscute, în Craiova, d-na Lucia N. Roma- 
nescu, dînd o extindere mai mare colecţiunii 
sale particulare de splendide ţesături şi cusături 
doljene, pune bazele unui frumos muzeu, care 
va servi în primul rînd ca îndrumător pentru 
atelierul de ţesătorie înfiinţat de către d-sa. La 
Iaşi, Societatea Domniţa Ruxandra, de sub pre¬ 
şedinţia principesei Moruzzi, năzuieşte, de ase¬ 
menea, la înfiinţarea unui muzeu pe lîngă ate¬ 
lierul care a şi dat rezultate fericite. La Boto- 

şani, d-na H. Buzoianu a înfiinţat Societatea 
Stativele cu aproape acelaşi program. în afară 
însă de aceste întreprinderi menite să redeş¬ 
tepte mai cu seamă industria casnică străbună, 
avem de înregistrat şi înfiinţarea unor muzee 
cu caracter cultural mai general. în fruntea 
aşezămintelor provinciale de acest gen trebuie 
menţionat Muzeul Gorjan din Tirgu Jiului, da¬ 
torit stăruinţii neobosite a d-lor I. Moisil şi 
Piekarski, azi sub conducerea d-lui A. Ştefu- 
lescu, care ne-a dat lucrări atît de însemnate 
asupra regiunii sale. Un alt muzeu însemnat, 
mai ales prin antichităţile romane ce conţine, 
este acel din Hîrşova, datorit d-lui Cutov, diri¬ 
gintele şcoalei în care e adăpostită colecţia. Ca¬ 
pitala Moldovei, deşi posedă numeroase şi inte¬ 
resante specimene din staţiunea preistorică de 
la Cucuteni, nu are încă un muzeu de artă pro¬ 
priu zisă, în afară de colecţiile răzleţite în Mu¬ 
zeul Societăţii de ştiinţe şi cele cîteva obiecte 
rătăcite în galeria de tablouri de la Şcoala de 
arte frumoase. Făcîndu-se un discernămînt mai 
raţional, sînt convins că s-ar putea alcătui cu 
înlesnire la Iaşi un muzeu foarte frumos, mai 
ales cu tezaurele splendide ce sînt ascunse în 
capela metropolitană. Comuna Brăila ne dă, de 
asemenea, un prea frumos exemplu, prin noua 
organizare a muzeului şi bibliotecii sale, sanc¬ 
ţionată prin înaltul Decret din 27 februarie a. c. 
Oraşul luînd în a sa sarcină biblioteca şi mu¬ 
zeul, înfiinţate de Corpul didactic încă din 1880, 
a ţinut să reglementeze pînă în cele mai mici 
amănunte viitoarea funcţionare a instituţiuni- 
lor. Urăm ca acest regulament foarte strict să-şi 
găsească o cît mai largă aplicare şi dorim mai 
cu seamă să nu se piardă din vedere o cît mai 
sîrguitoare colecţionare a diferitelor specialităţi 
consemnate sub rubrica muzeului. Pe baze încă 
şi mai largi se înfiinţează, în luna aceasta chiar, 
Societatea Tirgoviştea a cărei menire este în 
primul rînd «cultul amintirilor», după cum glă- 
suieşte proiectul de statut. Programul societăţii 
este foarte vast şi bine conceput. Se are în ve- 

dere nu numai îngrijirea monumentelor istorice 
şi colecţionarea intr-un muzeu a obiectelor de 
artă, dar şi reîmprospătarea vechilor izvoade şi 
tehnici ţărăneşti, precum şi păstrarea peisajelor 
şi a aspectului caracteristic al oraşelor şi sate¬ 
lor. Pe pămîntul sfinţit de atîtea amintiri scum¬ 
pe al vechii capitale a voievozilor noştri, cîte 
nu s-ar putea înfăptui în marginile programului 
publicat! Şi pe cit mai restrînsă este regiunea, 
cu atît mai mare e înlesnirea colecţionării. In 
timpul cel mai scurt s-ar putea realiza în splen¬ 
didul cadru al bătrînci Tîrgovişte un admirabil 
muzeu regional, cu înalta menire a unui tem¬ 
plu de întărire a sentimentului naţional. într-a- 
cest gînd urez tinerei societăţi ca nobilul ei en¬ 
tuziasm să nu fie stînjenit de amestecul nefast 
al oficialităţii, căreia îi sint, pare-sc, străine 
asemenea preocupări de un ordin totuşi aşa de 
însemnat pentru dezvoltarea culturală a poporu¬ 
lui. în schimbul nepăsării stăpînirii. de la 
care nici Societatea „Tîrgoviştea“ nu aşteaptă 
mult, îi dorim un concurs cit mai eficace din 
partea particularilor. Pe lingă Societatea «Arta 
românească», ale cărei serii de publicaţiuni asu¬ 
pra monumentelor din ţară se bucură de succese 
tot mai frumoase, Societatea „Tîrgoviştea" va 
contribui, sperăm, şi ea la redeşteptarea senti¬ 
mentului artistic şi sădirea cultului pentru tre¬ 
cut. Paralel cu mişcarea din ţară, avem de în¬ 
registrat, în aceeaşi ordine de idei, dincolo de 
Carpaţi, întemeierea Muzeului Asociaţiunii din 
Sibiu, inaugurat la 1905. Situaţia este aci in¬ 
versă decît în capitala României. Sibiul se 
mîndreşte cu un palat falnic, anume clădit, pe 
frontispiciul căruia se răsfaţă firma de mai 
sus. Muzeul propriu zis este încă departe de a 
corespunde clădirii; colecţiile se pierd într-acest 
palat măreţ. Mare însă este muzeul în imagi¬ 
naţia şi dorinţa întemeietorilor şi conducătorilor 
săi. Şi am deplină credinţă că, prin stăruinţa şi 
priceperea sa, d-1 O. Tăslăuanu va reuşi să rea¬ 
lizeze în curînd idealul de toţi dorit. Cînd însă 
colecţiile vor fi atît de însemnate îneît să me- 

rite numele de muzeu, atunci, şi mai mult de- 
cît azi încă, acest nume nu se va potrivi cu 
palatul ce îl poartă. Căci numai pentru muzeu 
nu sînt amenajate sălile actuale, în care cu greu 
se pot expune cum se cade colecţiuni mai în¬ 
semnate. învăţământul ce aş vrea să trag din 
acest caz este că, înainte de a ne îngriji de un 
local şi de statute prea amănunţite, să ne preo¬ 
cupăm mai serios de adunarea obiectelor. Orîn- 
duirea şi catalogarea lor pe specialităţi se va 
putea face şi în urmă. Să nu mai pierdem însă 
vreme, şi cît mai în grabă să adunăm puţinele 
rămăşiţe ce ne-a mai cruţat vremea şi mai ales 
urgia nepriceperii de care ne-am arătat atît de 
culpabili. La aceste pacoste se mai adaogă acum 
în urmă şi concurenţa ce ne fac străinii în 
adunarea obiectelor de artă. Colecţionare fără 
preget, aceasta trebuie să fie lozinca tuturor 
celor ce-şi dau seama de însemnătatea culturală 
a muzeelor româneşti. Organizarea pe baze ra¬ 
ţionale a Muzeului neamului românesc şi clă¬ 
direa unui local propriu în capitala Regatului, 
este o chestiune ce de la sine se impune şi a 
cărei definitivă rezolvare nu va mai putea în- 
tîrzia. Dar, dacă stăpînirea nu-şi va face dato¬ 
ria, am convingerea că iniţiativa particulară 
nu va fi nepăsătoare la apelul ce i s-ar adresa 
într-acest scop. 

„Convorbiri literare" 
mai 191H 


Adaos in 1936. Situaţia fiind azi cu totul schim¬ 
bată, articolul de faţă n-are decît valoarea docu¬ 
mentară a împrejurărilor de acum un sfert de veac. 
Multe alte colecţii s-au alcătuit de atunci, şi de lău¬ 
dat este, mai ales, înfiinţarea numeroaselor muze ■ 
săteşti, despre care este vorba în articolul privitor 
la «Muzeele in aer liber». 

VARIA MUSEOGRAPHICA 


35. Arta muzeală 

Nu de aşa zisele muzee de artă va fi vorba azi, 
ci de arta muzeală, adică de felul cum se poate 
mai bine alcătui şi orindui o colecţie de obiecte 
de artă. De faza primă, a adunării sau colecţio¬ 
nării obiectelor, au scăpat cele mai multe dintre 
muzeele mari; iar acum ele îngrijesc de selec¬ 
ţionarea şi mai ales de o nouă expunere a obiec¬ 
telor adunate în decursul vremii. Căci şi în pri¬ 
vinţa muzeelor s-a schimbat cu totul rostul de 
pînă aci. In locul depozitelor muzeale, care une¬ 
ori nu erau decît nişte cimitire ale artei, mu¬ 
zeele moderne tind să devie organisme cît mai 
vii, avînd un rol din ce în ce mai important în 
educaţia popoarelor. Ţinta muzeelor este azi 
de a forma gustul artistic al publicului şi în 
consecinţă colecţiile trebuie să fie astfel con¬ 
stituite, ca să poată oferi fiecăruia ceva intere¬ 
sant şi instructiv. A ne pătrunde de frumuse¬ 
ţea artei este şi trebuie să rămîie scopul final 
al vizitării muzeelor. Dar pe lingă stîrnirea 
simţului frumosului, obiectele admirate mai răs¬ 
colesc şi alte sentimente, îmbogăţind imagina¬ 
ţia privitorului cu multe învăţăminte folositoare, 
în societatea de azi, ce aşa de repede se de¬ 
stramă, muzeele singure mai pot ţine în cum¬ 
pănă forţele inculte şi destructive ale firii ome¬ 
neşti, ne asigură un experimentat muzeolog el- 

veţian. Prin punerea în evidenţă a sforţărilor se¬ 
culare ale umanităţii şi a valoarei continuităţii 
şi a tradiţiei, cit şi prin dezvăluirea trecutului 
local, muzeele exaltă şi cultivă chiar sentimen¬ 
tul naţional. Dar pe lingă acest rol restrîns, 
marile muzee mai întreţin şi o atmosferă de 
sinteză internaţională, prin etalarea în dome¬ 
niul universal al artei a diverselor stări de spi¬ 
rit şi de sentimente, care apropie chiar pe cei 
mai dezbinaţi politiceşte. Toate aceste înalte 
misiuni, muzeele nu le pot împlini decît con- 
formîndu-se ritmului nou al vieţii de azi. Ser¬ 
vind unei alte idealităţi, ele au trebuit să se 
preschimbe potrivit cerinţelor noi. Tranziţia de 
la concepţia veche a muzeelor la cea nouă nu 
s-a făcut fără ezitări şi greutăţi, întîmpinate din 
cauza rutinei. începuturile unei transformări 
a învechitei concepţii a muzeelor ne vin de 
peste ocean, din America, unde tradiţia muze¬ 
ală nu era încă înrădăcinată, unde colecţiile nu 
s-au dezvoltat, ca în bătrîna Europă, din zes¬ 
trea iniţială a caselor domnitoare. Municipiile 
americane sau miliardarii proaspeţi, achiziţio- 
nînd de la noi tot felul de tezaure de artă, au 
fost nevoiţi să le adăpostească în construcţii 
moderne, profitînd de la început de toate expe¬ 
rienţele muzeelor mai vechi din continentul eu¬ 
ropean. Şi astfel centre răsărite de curînd şi 
deci fără tradiţie culturală ca Philadelphia, Cle- 
veland sau Detroit posedă astăzi muzeele cele 
mai modeme şi cele mai bine amenajate. în 
Europa, ţările scandinave şi apoi cele germane 
au acordat mai întîi atenţia cuvenită muzeelor I 
ca elemente importante pentru cultivarea ma- I 
selor. Mai ales după război, cu toată criza din 
Germania şi din Austria, în ambele ţări, mu¬ 
zeografia a luat o dezvoltare extraordinară, nu 
numai prin alcătuirea unor noi colecţii, dar mai 
ales prin modernizarea celor existente. în capul 
reformatorilor stă maestrul Wilhelm von Bode, 
fost director general al muzeelor din Berlin, 
care s-a bucurat de un prestigiu universal şi 
neprecupeţit atît sub împărăţia germană cît şi 

sub regimul postbelic, care, prin excepţie, l-a 
menţinut în funcţie ca director onorar, pînă la 
sfîrşitul zilelor sale. Lui se datoreşte splendidul 
Kaiser Friedrich Museum, în care, pentru prima 
dată, s-au expus picturile împreună cu sculp¬ 
turi şi chiar cu unele exemplare de mobile şi 
bronzuri decorative, formîndu-se ansambluri 
din aceeaşi epocă. De la el, acest fel de expu¬ 
nere a fost admis în multe muzee din vechiul 
şi din noul comtinent. Tot lui Bode se datoreşte 
şi măreţul plan al completării clădirilor de pe 
Museums Insei, din care două mari complexe au 
fost inaugurate în toamna anului 1930, cu pri¬ 
lejul centenarului de la crearea muzeelor ber- 
lineze. Deşi mai tinere ca multe colecţii din 
alte ţări, muzeele din Berlin au atins un loc de 
frunte prin bogăţia şi buna calitate a colecţii¬ 
lor, foarte sever alese, şi prin admirabila lor ex¬ 
punere. Utimele trei grupe, inaugurate în 1930, 
servă de modele muzeografiei modeme. Minu¬ 
nat şi cu totul original e, de pildă, muzeul ce 
adăposteşte reclădirea, în mărimea originalului, 
a unei treind din altarul din Pergam, din vea¬ 
cul al doilea î.e.n., cu splendidele sale frize 
sculptate, reprezentînd Gigantomahia, ale cărei 
reliefuri sînt mai mari decît figura omenească. 
Intrarea în altarul cu frize e întocmai repro¬ 
dusă, iar sculpturile celeialte părţi laterale sînt 
expuse pe zidurile sălii, al cărui tavan, fiind 
întreg de sticlă, dă iluzia expunerii în aer liber, 
într-o sală vecină este reclădită, tot în mări¬ 
mea originalului, o poartă de marmură dintr-o 
piaţă din Milet, datînd din secolul al doilea 
e.n. în aceeaşi încăpere mai domină şi o statuie 
a lui Traian şi o parte dintr-un templu corin- 
tian al aceluiaşi împărat. Muzeul Pergamului 
formează centrul triloghiei de clădiri noi, la 
care se alipesc două mari aripi laterale, ce ur¬ 
mează a fi reunite prin arcade, încă netermi¬ 
nate. Prin interior însă se face trecerea din 
sala lui Traian în secţiunea Babiloniei. Monu¬ 
mentele expuse aci, în reconstrucţii conforme 
originalului, produc o impresie măreaţă. Mai 

ales se impune o poartă eu pereţi de 15 metri 
înălţime, îmbrăcaţi în cărămizi smălţuite în 
albastru, pe cîmpul cărora se desprind, la in¬ 
tervale regulate, figuri de animale în reliefuri 
divers colorate. Tot aşa impunătoare e şi re¬ 
producerea parţială, dar tot în mărimea ori¬ 
ginalului, a aleii templului zeului Marduk din 
Babilon cu reliefuri de lei, tot în cărămizi di¬ 
vers colorate pe fondul albastru al smalţului 
lucios. în nici un muzeu din lume nu sînt ex¬ 
puse ca aci, în proporţiile originalelor, aceste 
splendide rămăşiţe de artă atît de bogată a 
marelui rege cunoscut sub numele popular de 
Nabucodonosor, care a ridicat asemenea palate 
minunate cu vreo cinci sute de ani înainte de 
era creştină. Mai puţin prin conţinut decît prin 
orinduirea noilor sale săli, este Muzeul german 
în care s-au adunat operele de sculptură şi pic¬ 
tură, ce pînă aci erau adăpostite în Kaiser Frie- 
drich Museum, care astfel a fost decongestio- 
nat, dîndu-se o mai bună expunere operelor 
rămase. Dar în afară de măreţul complex de pe 
Museums Insei, Berlinul mai are o serie întreagă 
de alte colecţii. Arta aplicată s-a mutat în fos¬ 
tul palat imperial; arta modernă — cu foarte 
frumoase şi preţioase opere franceze — în fos¬ 
tul palat al principelui moştenitor. Mai există 
complexul de artă etnografică şi orientală din 
Prinz Albrecht-strasse, de o bogăţie uimitoare, 
în legătură cu acestea este unic în felul său şi 
foarte bogatul Muzeu preistoric, care pe lingă 
comorile din Troia, descoperite de Schliemann, 
mai ne este îndeosebi preţios şi pentru că con¬ 
ţine un «Rumănischer Saal», în care sînt ex¬ 
puse olării şi figurine de la Cucuteni, Monte- 
oru, Ariuşd, Cernavoda şi alte localităţi din 
ţara noastră. Parte din ele au fost cedate, în 
1910, de Haret, iar altele provin din dubletele 
ce am lăsat cu prilejul revendicării rezultatelor 
săpăturilor întreprinse de arheologi berlinezi, 
în timpul ocupaţiei germane. Expuse în cel mai 
însemnat muzeu preistoric din lume, obiectele 
provenind din ţara noastră pun în cea mai fa- 
www.dacoromanica.ro 


310 


vorabilă lumină bogăţiile artistice ale solului 
românesc, în parte numai explorat. în afară de 
Berlin, mai sînt în largul cuprins al Germaniei, 
foarte numeroase alte muzee, care se disting 
prin expuneri din cele mai moderne, contras- 
tînd grozav cu vechile orînduiri dinainte de 
război. în multe centre s-au clădit chiar loca¬ 
luri noi, originale şi urmărind scopuri necunos¬ 
cute dc muzeografia de pînă aci. Pe toate le 
întrece secţia cea nouă din Kunstgewerbemu- 
seum din Colonia, asupra căreia mi s-a atras 
atenţia din Paris şi pe care am vizitat-o, pe 
cînd era încă în lucru, inaugurarea avînd loc la 
6 februarie a anului curent. Acest muzeu e 
conceput şi instalat după principii cu totul ori¬ 
ginale, şi anume: nu s-a avut în vedere la coor¬ 
donarea obiectelor decît: 1) materia şi felul de 
prelucrare a ei; 2) scopul şi forma obiectelor 
şi 3) coloarea şi ornamentul lor. Din aceste 
puncte de vedere numai, s-au considerat obiec¬ 
tele, fără a se ţine seamă de partea lor repre¬ 
zentativă sau istorică. Astfel, pentru a concre¬ 
tiza printr-un exemplu noul fel de expunere, 
vom arăta că în vitrina care are de scop să in¬ 
dice importanţa ornamentului geometric, în li¬ 
nii drepte de pildă, sînt expuse bucăţi din epoca 
arhaică greacă, alături de obiecte chineze, de 
împletituri ale sălbatecilor împreună cu obiecte 
de bronz sau de porţelan din Renaştere sau 
chiar din zilele noastre. Timpul şi materialul 
nu joacă nici un rol, urmărindu-se numai dez¬ 
voltarea ornamentului, deci a concepţiei de 
formă a artistului ca individualitate, scos de 
sub îngrădirea vremii şi a naţionalităţii. Această 
nouă concepţie a înşirării obiectelor va aduce de¬ 
sigur, în dezvoltarea viitoare a artelor decora¬ 
tive, multiple consecinţe neprevăzute, ce nu se 
pot încă consemna, înainte ca procedeele de la 
Colonia să fi fost mai generalizate. Iată cum 
muzeele care pînă aci erau simple localuri de 
adăpost ale artei, devin un fel de laboratorii, 
în care se plămădeşte arta viitoare. Mai greu 
s-a generalizat spiritul nou al muzeografiei în 

ţările latine, [. . .] Numai în Franţa, cea atît de 
conservatoare, se observă mai puţin rezultatele 
transformărilor muzeografice. S-a remaniat Mu- 
see du Luxembourg şi cel din Jeu de Paume. 
S-a mai primenit, dar foarte puţin, Cluny, ceva 
mai mult colecţia lui Rodin şi Muzeul Guimet; 
se reface, parţial, Trocaderul cu imensele co¬ 
lecţii etnografice ce conţine; s-au deschis sălile 
picturii modeme în mansardele Luvrului, iar 
în parter s-au mai ocupat cu statui romane şi 
alte săli ce se mîndresc însă cu platforme or¬ 
namentate în stiluri moderne. Singura inovaţie 
demnă de semnalat este adaptarea vechii Oran- 
gerii pentru Nympheaurile lui Claude Monet, 
după stăruinţele marelui său prieten, Clemen- 
ceau. Toate aceste inovaţii şi remanieri nu sa¬ 
tisfac însă, nici pe departe, năzuinţele, legiti¬ 
me de altfel, de conducători artistici pe cari cu 
drept cuvînt le pot revendica francezii. Ne¬ 
mulţumirea este generală din cauza stagnării 
sau încetinelii cu care se încearcă prefacerea 
muzeelor. Mai ales în urma succesului expozi¬ 
ţiei de artă franceză organizată la Londra, s-a 
văzut ce trebuie făcut pentru ca şi în Franţa 
să se dea o imagine aşa de mîndră şi de instruc¬ 
tivă a artei franceze, cum au reuşit să o reali¬ 
zeze englezii, cu opere provenind în marea ma¬ 
joritate tot din Franţa. Cu înfrigurare se aş¬ 
teaptă îndreptarea stării deplorabile a muzeelor. 
Institutul de cooperaţie intelectuală, care emană 
de la Societatea Naţiunilor, n-a dat în această 
privinţă alte rezultate practice, pînă acum, de- 
cît publicarea actelor congresului de artă popu¬ 
lară din Praga şi iniţiarea expoziţiei interna¬ 
ţionale de artă ţărănească, ce trebuia să aibă 
loc la Berna, în 1934, dar s-a amînat. Oficiul 
internaţional al Muzeelor a luat, în diferitele 
sale întruniri, unele hotărîri în privinţa conser¬ 
vării monumentelor şi a militat în favoarea noii 
mişcări muzeografice prin organul său «Muse- 
ion» de ale cărui interesante şi judicioase articole 
adesea ne-am folosit. Dar toate aceste bune 
intenţiuni n-au hotărît o remaniere mai radi- 

cală a Luvrului, care, pentru naţia franceză în 
special şi pentru lumea civilizată în genere, 
rezumă noţiunea muzeului de artă. S-a între¬ 
prins şi o anchetă în privinţa reformelor mu¬ 
zeografice şi numeroasele răspunsuri ale celor 
mai autorizaţi specialişti au fost reunite într-un 
gros volum de către Georges Wildenstein, tî- 
nărul director al bătrînei «Gazette des Beaux 
Arts». Interesante, şi instructive şi pentru noi, 
sînt strigătele de alarmă contra stării de azi a 
celui mai bogat muzeu din lume, pentru că 
tezaurele sale nu sînt încă puse în valoarea cu¬ 
venită şi se pierd în acest măreţ palat, ce nu 
mai corespunde menirii ce i s-a atribuit. Exas¬ 
perarea trebuie să fi ajuns într-adevăr la paro¬ 
xism, pentru ca un artist ca Andre Lhote, în 
articolul său intitulat «Luvrul sau zidul în do¬ 
sul căruia se petrece ceva», să termine prin stri¬ 
gătul desperat: «Luvrul este o ruşine naţio¬ 
nală!». Iar în concluzia volumului de anchete, 
însuşi Wildenstein încheie prin următorul as¬ 
pru rechizitoriu, după ce arată ce ar fi trebuit 
c ă se facă pentru reorganizarea Luvrului: «Pen¬ 
tru a atinge acest ideal, ce am făcut? Nimic, 
sau aproape nimic. Pentru a atrage şi a reţine 
mulţimea? Nimic. Pentru a îndemna pe omul 
de gust să revie? Nimic. Pentru a înlesni stu¬ 
diul? Nimic. Muzeele noastre — zice tot fran¬ 
cezul — sînt nişte necropole, membre moarte 
ale colectivităţii. Să ne mai mirăm de nepă¬ 
sarea publicului faţă de ele?». Convins că nici 
cele mai bune intenţiuni nu ar ajunge ca mă¬ 
reţul palat, evocator al atîtor epoci de splen¬ 
doare ale istoriei şi artei Franţei, să se trans¬ 
forme într-un muzeu modern, se preconizează 
clădirea unui nou adăpost al artei franceze. El 
s-ar ridica pe ruinele fostului Palais des Tuile- 
ries, în faţa deci a Luvrului, care decongestio- 
nat astfel şi liberat de administraţiile străine 
ce-1 mai ocupă, s-ar amenaja pentru celelalte 
colecţii ce cuprinde. Dar să nu ne îngrijim mai 
departe de soarta artei franceze şi a Luvrului. 
Vor şti cei în drept ce anume trebuie să facă, 

pentru ca, şi în ale muzeografiei, Franţa să-şi 
menţină locul de cinste ce-i revine. Tezaurele 
ei de artă se iau la întrecere cu rezervele-i me¬ 
talice şi nu noi vom arăta cum cele din urmă 
au să valorifice pe cele dintîi. Ultimele ştiri ne 
aduc proiecte, în parte realizate chiar, de mo¬ 
dificări în Londra, unde dcgajîndu-se săli noi, 
s-au întreprins şi alte regrupări ale secţiunilor. 
La Trocadcro, de asemenea, se lucrează cu fe¬ 
brilitate la transformarea vechii clădiri. Prin 
urmare, să vedem de bîrna din ochiul nostru. 
Iar citaţiile alarmante au fost făcute numai 
pentru a ne uşura situaţiunea prin exemplul 
— cu caro ne ambiţionăm să ne comparăm — 
al Franţei. Mi s-a reproşat că prea crud invo¬ 
căm ruşinea naţională, în chestia muzeului de 
artă de la Şosea. Exemplul de mai sus mă pune 
la adăpost. Cu deosebire numai că francezul o 
spune, la figurat numai şi ca simplă amenin¬ 
ţare, care-şi va avea desigur efectul; pe cinci 
noi, de aproape trei decenii o tot repetăm, fără 
a fi atins încă scopul dorit. Deşi, trebuie să re¬ 
cunoaştem, de mai multe ori s-au înregistrat si 
unele succese, din nefericire însă fără continui¬ 
tatea necesară. Prin urmare, în loc de a afirm' 
ca mai sus, că nimic nu s-a făcut pinâ aci, von 
spune dimpotrivă, adesea se compromite chiar 
ceea ce s-a realizat în trecut. In urma campa¬ 
niei din 1006 — sînt nu mai puţin de 26 do 
ani de atunci — s-a creat Muzeul de astăzi, in¬ 
stalat provizoriu în sălile fostei monetarii a 
Statului. Şi s-au bucurat grozav, atunci, de 
provizoratul acela, chiar cei cari bîrfosc azi. In 
1012, s-a obţinut un alt mare succes: s-a pus 
temelia măreţului palat, care se macină nu alît 
de rigorile vremii cit do nepăsarea şi pizma 
oamenilor. Dar şi această tragedie a Muzeului, 
expusă anul trecut, a aflat, în mică parte, un 
deznodămînt favorabil, pe care l-am trîmbiţat 
în scris şi pe calea largă şi binccuvîntată a ra¬ 
diofoniei. Şi cu ajutorul acordat s-au înjghebat, 
în clădirea cea neisprăvită de la Şosea, trei sor- 
ţiuni, în care s-au realizat, înainte chiar de an- 

cheta citată adineauri, preconizările muzeogra¬ 
fice moderne. Dar pentru a expune mai amănun¬ 
ţit felul şi scopul nu numai muzeal, dar şi na¬ 
ţional al realizărilor obţinute, ar trebui ca mai 
întîi ele să fie cunoscute. Altfel am vorbi în za¬ 
dar. Profităm deci de a lansa un nou ap e l pentru 
vizitarea secţiunilor provizorii ale Muzeului de 
artă naţională, pentru ca, apoi, cu alt folos, să 
putem expune principiile ce ne-au călăuzit şi 
tot ce mai rămîne de realizat. Căci e vreme ca 
în loc de ruşinea ce ne apasă, să ne bucurăm, 
în fine, de mîndria naţională ce o va constitui, 
cu siguranţă, Muzeul nostru de artă, odată ter¬ 
minat! Cum va trebui organizat noul muzeu 
naţional atît de rîvnit, va forma obiectul altor 
comunicări, chestiunea fiind mai complexă de- 
cît se pare. Căci măsurile provizorii ce s-au 
luat n-au soluţionat nimic şi nici legea cea 
nouă n-a adus vreo lămurire. Totul este de re¬ 
făcut, după cum vom vedea, şi sperăm că [...] 
şi această problemă îşi va găsi, în fine, soluţiu- 
nea justă şi atît aşteptată. 

„Convorbiri literare 11 
nov.-dec. 1932 


Adaos in 1936. Situaţiile fiind neschimbate, mai ales 
în privinţa Muzeului Louvre, modificările ar fi prea 
lungi, pentru a fi înregistrate aci. Unele sînt con¬ 
semnate în articolele precedente, iar imaginea com¬ 
pletă a muzeografiei actuale se găseşte în cele două 
volume publicate ca urmare a întrunirii specialiş¬ 
tilor la conferinţa din oct. 1934 de la Madrid. 


35. Cum să folosim muzeele 

Cerîndu-mi-se să arăt cum trebuie să se cer¬ 
ceteze muzeele, pentru a trage cele mai mari 
foloase din vizitarea lor, voi începe prin a 
spune ce nu trebuie să faceţi. Şi anume să nu 
treceţi prin muzee, cum trece cîinele prin apă, 
adică speriaţi, în fugă şi cu gîndul aiurea. Iar 
cînd ieşiţi dintr-un muzeu, să nu vă scuturaţi, 
cum face cîinele la mal. Căci muzeele nu sînt 

locuri de care să vă feriţi. Dimpotrivă, ele 
sînt făcute cu gîndul să ne ofere distracţii şi 
să ne îmbogăţească cunoştinţele, într-un cu- 
vînt să ne cultive. învăţămintele căpătate în 
muzee trebuie să le păstrăm ca şi tot ce în¬ 
văţăm în şcoală. Căci, la urma urmelor, mu¬ 
zeul nu este decît un templu şi o şcoală; [• • •] 
mai ales cu şcoala se aseamănă muzeul. E cea 
mai înaltă şi totodată cea mai simplă dintre 
şcoli. Ea e mută şi anostă pentru cel ce n-o 
pricepe. Pentru cel ce-i ghiceşte rostul însă, 
muzeul devine şcoala cea mai vie, din care 
putem trage multe şi neînchipuite învăţăminte. 
Şi e simplă şcoala muzeului, căci cel ce o cer¬ 
cetează nu are nevoie de nici o pregătire spe¬ 
cială. E destul să aibă ochii deschişi, pentru 
ca să priceapă ceea ce i se înfăţişează. Dacă 
ştii să te uiţi bine la lucruri şi să le adînceşti 
rostul, ele încep a-ţi vorbi mai pe înţeles, decit 
dacă ai ceti vreo carte. Şi apoi, ca să ceteşti 
o carte scrisă de un francez, de pildă, trebuie 
mai întîi să ştii franţuzeşte, căci altfel n-ai 
să înţelegi nimic. O pictură, însă, executată 
chiar de un parizian, o poţi aprecia tot atît 
de lesne ca şi oricare lucrare a vreunui pic¬ 
tor român. Arta n-are nevoie de interpret, ea 
se impune direct simţurilor noastre! Orice 
obiect, de altfel, ne vorbeşte pe limba lui, care 
trebuie să fie înţeleasă de toţi care-1 privesc 
cu pricepere. Cum ne grăiesc obiectele? Simplu 
de tot, dacă ştim să le întrebăm. Să luăm ca 
exemplu o scoarţă românească, din cele ex¬ 
puse în Muzeul de artă naţională, de pildă. 
Dacă treci pe lîngă ea fără să te opreşti şi 
fără a o contempla mai de aproape, nici ei 
nu te trage de mînecă, ci te lasă fără să-ţi 
destăinuiască lunga şi frumoasa ei poveste. Ba, 
dimpotrivă. Dacă în faţa tuturor scoarţelor ex¬ 
puse treci tot atît de indiferent, ele se răz¬ 
bună, obosindu-te chiar pentru nepăsarea cu 
care le desconsideri. Ieşi din sală năuc şi plic¬ 
tisit fără să fi avut nici un folos şi poate 
chiar cu durere de cap. Şi bine ţi se întîmpla. 

Căci muzeele, ca şi şcolile, nu-s pentru pierde- 
vară nici pentru cei ce nu ştiu sau nu vor, 
sau nu-şi dau osteneala să le aprecieze. Dacă, 
dimpotrivă, te opreşti un moment în faţa uneia 
dintre scoarţele expuse şi te uiţi cu luare a- 
minte, fără a te mai gîndi în clipa aceea la 
altceva, scoarţa te prinde, fără să-ţi dai seama, 
în vraja ei. Simţi mai întîi o nespusă plăcere 
privind coloritul cel plăcut: parc-ai fi într-o 
îmbălsămată livadă de flori, într-o frumoasă zi 
de primăvară. Şi iată cum, pe nesimţite, chiar 
dacă afară viscoleşte, tu eşti dus cu gîndul 
într-o lume ideală, ca-n poveşti. Şi uitîndu-te 
tot mai atent la scoarţă, încep a ţi se desprinde 
una cîte una, florile şi crengile uşor presă¬ 
rate pe cîmpul covorului, strălucind prin co- 
loiile lor vii, ca stelele pe bolta cerească. Che¬ 
narele, în care sînt cuprinse aceste minuni, 
îţi apar anume pentru a pune stavilă reveriei 
ce te-a cuprins, fixindu-ţi bine în spaţiu obiec¬ 
tul meditaţiunii tale. Căci nu ţi-e îngăduit să 
aiurezi, bătînd cîmpii fără de rost! După pu¬ 
ternica impresie estetică ce vei fi primit, exa- 
minînd tehnica în care e executată scoarţa, 
ai să admiri marea îndemânare a ţărănoii. Cu 
atîta măiestrie ea a tors lina şi a boi t-o apoi, 
cu vopsele vegetale, care dau tocmai acele 
tonuri plăcute şi atît de armonioase, spre deo¬ 
sebire de culorile supărătoare ale anilinei. A- 
preciind cu gîndul munca migăloasă şi înde¬ 
lungată ce i-a trebuit gospodinei pînă să ţese 
aşa minune do covor, capeţi tot mai mare ad¬ 
miraţie pentru ţăranca noastră, pe care, pe 
nedrept, atîţia o ocărăsc şi o dispreţuiesc. Iar 
cîmd îţi mai aduci aminte de cîntecele pe care 
ea le îngînă, spre a întretăia monotonia lu¬ 
crului prea la fel repetat de dimineaţă pînă 
seara, eşti parcă prins şi tu de poezia învioră¬ 
toare a muncii. Mulţumit sufleteşte, cu greu 
te desparţi de scoarţa cu care te-ai prins la 
voi bă şi, aruncîndu-ţi ochii pe vecina ei, eşti 
îndată izbit de marea deosebire ce le desparte. 
Cercetînd cele scrise pe eticheta prinsă de fie- 

care, afli că cea dintîi, de ale cărei colori vo¬ 
ioase pe fondul albastru ai fost atît de desfă¬ 
tat, provine din vesela şi libera Oltenie, pe 
cînd cealaltă, pe al cărei cîmp negru ca pă- 
mîntul sînt presărate, într-un «cîmp» fără de 
chenare, flori mari şi stilizate, adică lipsite de 
viaţă, ne vine din Basarabia [...]. Iată cum 
aceste simple obiecte de gospodărie ţărănească 
îţi desfăşoară o întreagă lecţie de istorie, arătîn- 
du-ţi cât de complet se oglindeşte, în lucrări ne¬ 
animate, întreaga stare sufletească a celor ce 
le-au făurit. Ou atîta chiar nu s-a sfîrşit tot ce 
ne-ar mai putea istorisi scoarţa oltenească în 
care Smananda şi-a ţesut numele şi leatul 1861, 
în care a lucrat-o. Ea ne mai dovedeşte că Sma- 
randa noastră ştia să scrie şi să socotească, 
deşi şcoli rrfulte n-or prea fi fost pe atunci. 
Ne mai arată că la 1861 numele se scria cu 
slovă chirilică, pe cînd cifrele arabe înlocui- 
seră az-buchele, întrebuinţate pînă atunci. Sem¬ 
narea şi datarea lucrării arată cit de mîndră 
era Smaranda de opera ei, destinată probabil 
alesului inimii, căruia îi ţesuse în culori aprinse 
tot focul dragostei şi al dorului ei nestins. La 
fel cu această scoarţă, ne oglindeşte şi toate 
celelalte ţesături adîncul sentiment artistic al 
sătencelor noastre şi splendida armonie ce le 
călăuzeşte în viaţă şi în toate manifestările 
ei. Dar nu numai ţesăturile, ci şi sculpturile 
şi picturile, olăriile, alesăturile, crestăturile, 
sau orice ale făuritori ale mîinii omeneşti sînt 
tot atît de vorbăreţe, cînd ştim să le hotărîm 
să ni se destăinuiască. Pentru a ne folosi deci 
de muzee, trebuie să ajungem să pricepem lim¬ 
bajul rhut al obiectelor, al căror înţeles să-l 
pătrundem. Altfel, cum ziceam la început, tre¬ 
cem prin muzee ca şi cîinele prin apă. La dez¬ 
legarea vorbirii operelor de artă se ajunge 
uşor, cu oarecare obişnuinţă. începeţi prin a 
cerceta mai de aproape o lucrare ce vă stă la 
îndemînă şi pe care o puteţi contempla mai 
îndelung şi fără să vă supere nimeni. [...]. 
A tălmăci taina unei opere de artă este tot 

atît de plăcut şi de înălţător ca şi a pătrunde 
înţelesul unui poem sau armonia unui cîntec. 
Cit preţuiesc asemenea clipe de reculegere şi 
de înălţare sufletească ştiu numai aceia care 
le-au resimţit vreodată. E aşa de monotonă şi 
sarbădă viaţa, fără de asemenea mbmente de 
refugiu în domeniul senin al intelectualităţii 
şi al frumosului, incit fiecare ar trebui să fie 
ispitit de ele. Muzeele, ca păstrătoare ale ar¬ 
tei, îndestulează cerinţa veşnic nesecată a omu¬ 
lui după o rază de lumină care să-l hipnoti¬ 
zeze, să-l stăpînească şi să-i uşureze astfel 
sarcina giea a vieţii. O operă de artă este ca¬ 
pabilă să transforme sîmburele de egoism al 
fiecăruia dintre noi în altruismul cel mai dez¬ 
interesat. Arta are o putere veşnic fascina- 
toure, ce însufleţeşte nu numai pe individ în 
parte, dar chiar şi masele. Nu trebuie deci să 
dispreţuim acest mijloc de înaltă educaţie a 
poporului, ci să tragem toate foloasele ce ne 
poate da. Prin muzee putîndu-se face cea mai 
eficace propagandă artistică, lor în primul rînd 
trebuie să le acorde statul cea mai mare în¬ 
grijire. Prin cataloage explicative şi bogat ilus¬ 
trate se pot trage cele mai bune foloase din 
ceicetarea colecţiilor. Pînă acum însă nu ni 
s-au dat mijloacele pentru asemenea publicaţii, 
ce totuşi se impun. Prin cursuri practice, prin 
lămuriri date în faţa operelor expuse se mai 
deşteaptă interesul pentru artă şi se stimulează 
imboldul artistic prin exemplele demne ale 
trecutului. Chiar şi sentimentul patriotic poate 
fi susţinut printr-o demnă expunere şi cuve¬ 
nita valorificare a rămăşiţelor artistice ale 
înaintaşilor noştri. împlinind toate aceste ce¬ 
rinţe, muzeele se clasează printre cele mai de 
frunte instituţii, în care cultura cea mai înaltă 
se poate dobîndi mai uşor decît în alte şcoli 
sau universităţi. Recunoscînd importanţa mu¬ 
zeelor, rămîne să ne întrebăm întrucît am con¬ 
tribuit noi la propăşirea lor. Clădirea neispră¬ 
vită de la Şosea este simbolul lipsei noastre 
de interes. Comori de- artă avem, fără însă să 

le putem expune cum se cuvine. Icoane splen¬ 
dide şi atîtea alte tezaure scumpe ale artei stră¬ 
moşeşti au fost mutate de curînd în budoarele 
unei case oarecare, oferind un spectacol ne¬ 
demn de pretenţiile noastre de popor civilizat. 
E ca şi cum vlădici îmbrăcaţi în odăjdii scumpe 
ar oficia intr-un staul de vite. Pe nedrept deci 
se pune numai în vina războiului netermina- 
rea muzeului, destinat a cuprinde toate colec¬ 
ţiile noastre de artă. Alte ţări, deşi învinse, 
au reorganizat şi chiar dublat muzeele lor, 
pe cînd noi n-am fost vrednici să isprăvim 
splendid începută clădire dinainte de război. 
Vina este în mare parte a publicului, care a 
dovedit că nu simte nevoia muzeelor. Dovada 
ne-o dă slaba frecvenţă a celor existente. Căci 
dezvoltarea lor este în funcţie de atenţia ce 
li se acordă. Vizitaţi deci muzeele pe care le 
avem, dacă vreţi să ajungem şi noi la nivelul 
statelor occidentale. Căci fiecare popor nu are 
decît institutele pe care le merită. Sfaturile 
date mai sus se potrivesc numai pentru Capi¬ 
tală, sau pentru oraşele ce au colecţii. Dar 
celelalte centre, unde ele lipsesc cu desăvîr- 
şire, ce să facă? — Să-şi creeze muzeele lor. 
— Cum? Aceasta cu alt prilej. 

„Convorbiri literare 1 ' 
ian. 19n;ţ 


Adaos în 1936. Forma de convorbire a acestei co¬ 
municări ne-a fost cerută ca sfaturi pentru tineret, 
la Radio. 


36. Muzeele în aer liber 

în lumea civilizată, noţiunea de muzeu este 
sinonimă cu şcoala —şcoală înaltă [...]. Muzeul 
este, după cum am mai arătat de atîtea ori, 
un templu, în care se păstrează pe veci odoa- 
rele cele mai scumpe ale unui popor şi în¬ 
deosebi tradiţia naţională, sub înfăţişarea ei 
cea mai vorbitoare. Diferite sînt formele sub 

care se înţelege a se conserva şi a se pune 
totodată la dispoziţia publicului aceste odoare. 
La început s-a crezut că nu-s demne de a fi 
păstrate decît capodoperele artistice şi m ii 
ales, bineînţeles, acele ale artei clasice, ale 
antichităţii grece şi romane. Palatele dcmni- 
tcrilor, care au precedat muzeele publica, se 
făleau, ia început, cu statuile dn antichitate 
şi apoi cu opere din vremea creştină sau chiar 
din epoca contemporană. Aşa zisele «Cabinete 
de rarităţi şi de curiozităţi», care constituie 
primele germene de muzee, cuprindeau obiec¬ 
tele cele mai disparate, fără nici un criteriu 
de selecţionare. Din haosul acestor adunături 
de obiecte vechi s-a trecut apoi la o foarte 
pedantă metodă în diferenţierea operelor de 
artă. S-au deosebit: galeriile de tablouri, ha¬ 
lele de sculptură sau lapidarii, cabinetele de 
numismatică şi de gravuri şi anticvariile cu- 
p.inzînd vasele pictate, obiecte mărunte de 
bronz sau de metale preţioase. S-au mai creat 
şi muzeele de artă industrială sau aplicată, 
aşa zisele «Kunstgewerbe Museen» pentru mo¬ 
bile şi alte obiecte ce nu intrau în celelalte 
clasificări. In aceste mari secţiuni s-a intro¬ 
dus cu timpul selecţionarea cronologică sau cea 
geografică. Sculptura se împărţea în genere 
în antică, medievală şi modei nă, iar pictura 
în şcolile italiene, franceze, germane şi a.m.d. 
Sub aceste subdiviziuni tipice se prezintă încă 
azi cele mai multe şi mai mari muzee din Eu¬ 
ropa şi însuşi celebrul Louvre. In privinţa 
muzeelor clasice, în generaţia trecută numai, 
spiritul reformator al lui Bode a îndrăznit să 
expuie operele de artă în cadrul pentru care 
au fost create, adică fără a le mai despărţi în 
secţiuni diferite, izolînd sculpturile de picturi 
şi de mobile. El a creat prin acel splendid 
Kaiser-Friedrich Museum din Berlin tipul uni¬ 
versal al marilor muzee de azi. Principiul cel 
nou, de a se păstra obiectelor expuse cît mai 
mult din atmosfera în care s-au aflat, se res¬ 
pectă cu sfinţenie şi în recentele aşa zise 

«Heimatmuseen», atît de răspindite !n ţările 
germanice. De aceste muzee, pe care le-am 
numi locale sau regionale, ar trebui să ne in¬ 
spirăm şi noi, creînd cît mai multe asemănă¬ 
toare; ele urmăresc a ne da oglinda cît mai 
completă a unei provincii sau chiar numai a 
unei localităţi. în ele se expun nu numai o- 
biecte de artă propriu zisă, dar, pe lingă in¬ 
terioarele locale cu mobilele lor, se mai arată 
şi flora şi fauna regiunii, în săli deosebite, ale 
aceluiaşi muzeu însă [...]. în America, aseme¬ 
nea muzee cu caracter pur local, unele exclusiv 
artistice, altele închinate amintirii unei per¬ 
sonalităţi de seamă, altele din contră, cuprin- 
zînd numai colecţii de ştiinţe naturale, se cu¬ 
prind sub numele generic de «small Museums» 
adică mici muzee locale. în direcţia de a se 
păstra cît mai completă înfăţişarea unei regiuni, 
un pas mai departe îl constituie muzeele în 
aer liber, de care urmează să ne întreţinem 
aci. Primul, şi azi încă modelul cel mai desă- 
vîrşit al acestui fel de muzee, este popularul 
Skansen, din Stockholm, inaugurat în 1891 
de Arthur Hazelius. El n-a pornit din interes 
ştiinţific şi nici din pasiunea de a colecţiona, ci 
din îndemnul moral numai de a fixa starea 
culturală a poporului său din acea epocă, care 
se afla la o răspîntie. El îşi da seama că ob¬ 
şteasca cultură a Scandinavici, pînă aci carac¬ 
terizată prin munca manuală individuală, era 
ameninţată să fie distrusă prin introducerea 
maşinismului. înainte deci de a păşi în era 
nouă, el voi să fixeze pe veci vremea cea veche, 
patriarhală, în care lucrul manual nu era în¬ 
locuit prin produsele în serie şi anonime ale 
fabricii. Skansenul este produsul caracteristic 
al romantismului de la sfîrşitul veacului tre¬ 
cut, azi perimat în toate numeroasele sale ma 
nifestări 1 . Pe lîngă «Nordiska Muzeet» din 
Stockholm, care este prima şi azi încă una din 
cele mai mari colecţii de artă populară din 
Europa, Hazelius organiză, ca dependinţă a 
muzeului, această colecţie de clădiri vechi dis- 

părute din uz, cele mai multe dintre exem¬ 
plarele expuse datind din veacul al XVIII-lca. 
In afară de gospodării ţărăneşti, de hambare 
de tot soiul, de mori de vînt, s-au mai expus 
şi diferite tipuri de clopotniţe şi de biserici 
vechi de lemn. Interesante sînt şi locuinţele 
laponilor din Suedia, care dispar, reduşi azi 
numai la cîteva sute de familii. După deceda- 
rea inovatorului Hazelius, înmormîntat în Skan- 
sen, muzeul a fost mai departe dezvoltat, cu- 
prinzînd o suprafaţă de un milion pe m. p. Im¬ 
portanţa lui se poate judeca după numărul 
vizitatorilor, cu plată, care e de un milion 
anual, la o populaţie totală a Suediei de a- 
proape (i milioane de locuitori numai. Fru¬ 
moasa iniţiativă din Skansen avu numeroşi 
imitatori. Pe lingă «Norsk Folkemuseum» din 
fosta Christianie, azi Oslo, se înfiinţă, la Iîyg- 
do, un Muzeu în aer liber, în- 1894, pe o su¬ 
prafaţă de peste 100.000 m. p.; iar la Lyngby, 
lingă Copenhaga, şi la Suerasaari lingă Hel- 
singfors se amenajară muzee la fel, pe un pe- 
îimetru de 45.000 m. p. fiecare. In afară de 
aceste prime' instalări, au mai urmat altele 
atît în Suedia cît şi în Norvegia şi în curînd 
moda trecu în Germania. Cel mai mare Frei- 
licht sau Freiluft-Museum german este la Kb- 
nigsberg, iar altele la Rudolfstadt, Arnheim 
etc., în totul vreo zece în Germania numai. 
Muzeul din Kbnigsberg este cel mai tipic, con- 
fundîndu-se cu o şcoală practică industrială 
şi cu modele de gospodării. Rolul social pre¬ 
domină faţă de cel artistic în aceste muzee în 
aer liber, care, îndepărtîndu-se de artă, se a- 
propie tot mai mult de industrie. In ţările la¬ 
tine, muzeele «en piein air» nu au prins. Iar 
de americani sînt foarte discutate ale lor «Out- 
door Exhibits», adică expuneri în afară cum 
1: se zice acolo, dacă judecăm după părerile 
expuse de Laurence Vail-Coloman din «Ma¬ 
nual foi Small Museums» din 1927. La început 
s-a acordat oarecare importanţă acestei idei, 
care este însă cu totul opusă principiilor de 

colecţionare consacrate. Muzeele în aer liber 
n-au nevoie de a fi create, ele existînd în me¬ 
diul lor natural, în care n-avem decît să le 
utilizăm, considerîndu-le ca un supliment «ex- 
tra muros» al muzeelor propriu zise. în fa¬ 
voarea muzeelor în aer liber s-a mai adus ar¬ 
gumentul că întregi colonade şi alte piese ar¬ 
hitectonice nu se puteau adăposti, în original, 
în clădirile obişnuite. Prea reuşita expunere 
a întregului altar din Pergam şi a monumen¬ 
talelor porţi romane şi asiriene din noul Mu¬ 
zeu din Berlin şi a casei lui Mogoş, din mu¬ 
zeul nostru au nimicit şi acest argument, pe 
care mai ales se bizuiau adepţii noului fel de 
expunere în aer liber. Ei mai pledează pentru 
acest fel de exhibiţie susţinînd că, prin insta¬ 
larea locuitorilor în casele expuse sau a ani¬ 
malelor în staule, se animează clădirile, altfel 
moarte. Prin organizarea jocurilor şi a festi- 
valelor în cadrul acestor muzee se obţin, în- 
tr-adevăr, manifestări menite să înveselească 
poporul, contra cărora n-am avea nimic de 
obiectat, dacă ele nu ar avea pretenţia de a 
ni se prezenta ca manifestări muzeografice. 
Căci, menţin părerea că jocurile şi muzeele 
sînt domenii ce nu trebuie confundate. Pen¬ 
tru evocarea celor mai fantastice imagini din 
trecut avem teatrele, ce au anume scopul de 
a ne scoate din realitatea trăită. Operele de 
artă însă, între care se prenumără şi monu¬ 
mentele vremurilor trecute, nu trebuiesc să 
serve drept culise sau decoruri teatrale. Le 
înjosim, le bagatelizăm, dîndu-le asemenea în¬ 
trebuinţări, cărora nici nu le corespund atît 
de bine ca eşafodagiile în carton ale scenelor 
adevărate. Cei mai mulţi dintre compatrioţii 
noştri, care au vizitat căminele animate din 
Skansen sau de aiurea, au rămas încîntaţi de 
aceste înscenări, regretînd că nu s-au realizat 
şi la noi 2 . Pe toţi aceşti entuziaşti şi desigui 
pricepuţi amatori îi întreb însă, ce ar zice 
dacă vreun duce [...], ar ordona, într-o bună 
zi, ca în Forul lui Traian şi pe Palatin, de pildă, 

să reapară legionari romani, redîndu-se scene 
din viaţa splendidă a Cezarilor. Cu toţii am 
striga contra acestei profanări a măreţelor 
ruine, ce nu au nevoie de asemenea înscenări» 
bune numai la cinematograf. Precum deci nu 
«e cade ca legionarii să se tăvălească la picioa¬ 
rele Columnei traiane, tot astfel n-au ce căuta 
ţăranii în jurul ceaunului de mămăligă la vatra 
din casele de bîrne, ce se pretind a fi monu¬ 
mente de artă. Pe cît de frumoasă este o ase¬ 
menea scenă familiară în gospodăria din satul 
cel adevărat, pe atît de factice, teatrală şi deci 
supărătoare ne apare ea într-un aşa zis mu¬ 
zeu, fie el chiar în aer liber şi în mijlocul unui 
parc artificial şi oficial. Să menţinem deose¬ 
birea, să respectăm distanţa între natură şi 
opera de artă. Să nu le confundăm, căci ajun¬ 
gem lesne să preferăm busturilor în marmora 
albă şi rece, figurile de ceară sulemenite, cu 
peruci coafate după ultima modă şi cu gene 
şi sprîncene de păr adevărat, ca cele din vi¬ 
trinele coaforilor. Nu surogatele, ci arta ade¬ 
vărată trebuie conservată. Muzeele în aer li¬ 
ber şi animate se clasează pe aceeaşi treaptă 
a manechinelor cu figuri de ceară, îmbrăcate 
cu costume autentice, care-şi pierd efectul prin 
asemenea împerechere compromiţătoare. Prin 
urmare, dacă o casă de bîrne, o bisericuţă de 
lemn, prezintă suficiente urme artistice care 
să motiveze conservarea lor ca dovezi a înal¬ 
telor însuşiri estetice ale poporului, atunci ele 
trebuie altfel conservate decît în aer liber şi 
tratate ca obiecte de artă, iar nu uzuale. Com¬ 
promisurile trebuiesc excluse, ca fiind dăună¬ 
toare prestigiului artei. Iată o parte din prin¬ 
cipalele motive care mă împiedică de a fi par¬ 
tizanul muzeelor în aer liber, mai ales la noi 
în ţară. De aceea, deşi, încă din 1909, am 
vizitat instalaţiile din Skansen, Bygdo şi Lyng- 
by şi am consemnat în «Convorbiri Literare» 
din acel an impresiile călătoriei mele, punînd 
în evidenţă unele asemănări izbitoare între 
arta scandinavă şi a noastră, nu am militat 

pentru imitarea la noi a muzeelor în aer liber. 
Căci atunci ca şi acum le consider premature, 
deoarece la noi nu au dispărut încă din uz 
îndeletniciiile care în toate ţările nordice nu 
se mai păstrează decît în chipul factice al zi¬ 
selor muzee. Iar unele obiceiuri, ca de pildă 
vopsitul vegetal, care şi la noi s-a dat uitării, 
nu printr-o boiangeiie izolată într-un muzeu, 
ci prin cursuri practice în şcolile respective 
se pot reînvia. Unul din farmecele ţării noas¬ 
tre, care atîta impresionează pe străini, este 
tocmai persistenţa, încă aşa de vie, a tradiţiei. 
Sîntem chiar, să nu mi se ia în nume de rău, 
în multe privinţe, la nivelul neoliticilor. Ţe¬ 
sutul şi atîtea alte practici primitive şi înde¬ 
letniciri, care azi sînt aceleaşi ca şi acum trei- 
patru mii de ani, se regăsesc pe întreg cu¬ 
prinsul ţării. România întreagă este un muzeu 
în aer liber! în orice sat ne-am opri, putem 
face demonstraţii etnografice mai convingă¬ 
toare, deci mai originale, decît cele factice din 
ţarcurile muzeelor înjghebate de oficialitate. 
Iată pentru ce, lăsînd înfiinţarea eventuală a 
muzeelor în aer liber unor vremi viitoare, am 
insistat să se adune cît mai multe din rămă¬ 
şiţele trecutului în colecţii închise şi la adă¬ 
postul intemperiilor, la noi mai distrugătoare 
ca în ţările cu climă mai egală. Iar acelora 
care ar crede că constată o inconsecvenţă în¬ 
tre aceste două atitudini, aceea de a voi să 
conserv întregi chiar case şi biserici cu carac¬ 
ter artistic şi aceea de a se dezaproba expu¬ 
nerea lor în aer liber, le sînt dator următoa¬ 
rele lămuriri. Sînt partizan al colecţionării şi 
conservării în cele mai bune condiţii a tutu¬ 
ror rămăşiţelor de adevărată artă veche, ce 
trebuie înmagazinate în muzee, după cum se 
înregistrează cuvintele vechi în dicţionare. Per¬ 
petuarea acestora este astfel asigurată pe vecii- 
vecilor şi pot fi utilizate, cînd şi de cine se 
va găsi de cuviinţă, în decursul vremurilor. 
Iar după cum cuvintele din dicţionare se în¬ 
soţesc numai de notiţe scurte, arătîndu-se ori- 

ginea şi sensul lor, fără ca să avem pretenţia 
să păstrăm şi pe omul de la care le-am auzit, 
tot astfel şi obiectele de artă nu au nevoie 
să fie menţinute numai în cadrul lor animat. 
Dar comparaţia între muzeele zoologice şi gră¬ 
dinile de animale vor lămuri şi mai bine deo¬ 
sebirea între muzeele de artă şi cele în aer 
liber, dovedind cit de factice sînt acestea din 
urmă. Ni se va admite că naturalistul, care 
vrea să descrie viaţa leului sau a elefantului, 
nu se va putea mulţumi să înregistreze nu¬ 
mai mişcările nervoase şi veşnic aceleaşi ale 
leului din cuşcă sau din dosul şanţului şi pa¬ 
rapetului mascat al sistemului Hagenbeck, după 
cum nu se va mulţumi nici cu tropăitul pe 
loc al elefantului ce întinde trompa ca să prin¬ 
dă ofranda copilului vizitator. Naturalistul con¬ 
ştient va trebui să admire aceste animale în. 
jungla lor, unde, izolate în perechi sau în 
turme mari, ele duc cu totul altă viaţă decît 
cea încătuşată din parcurile zoologice cele mai 
perfecte. Tot astfel nici etnograful care ar 
vrea să studieze viaţa aşa de interesantă a 
ciobanilor noştri, de pildă, nu se va putea mul¬ 
ţumi, dacă nu e un simplu amator de ocazie, 
cu păstorul tocmit cu anul să-şi plimbe turma 
bine disciplinată într-un parc etnografic. Căci 
acest cioban, devenit şi el slujbaş al statului, 
cu leafă mică, avîndu-se în vedere bacşişul 
vizitatorilor, se va conforma cerinţelor mediu¬ 
lui nou în care este pus. El va putea fi asi¬ 
milat cu un fel de actor de plein air, pierzîn- 
du-şi cu totul individualitatea lui. Va cînta 
aceleaşi arii cu plictiseala inerentă omului plă¬ 
tit, adică silit să se dea în spectacol pentru 
amuzarea publicului. Se va fi înlocuit, după 
cum ziceam adineauri, arta adevărată prin su¬ 
rogatele ei. Cît timp mai avem — slavă Dom¬ 
nului — atîtea stîni pe întreg pămîntul ro¬ 
mânesc, nu e nevoie să permutăm pe un cio¬ 
ban din Poiana Sibiului cu turma şi cu înde¬ 
letnicirile lui într-un parc etnografic de la 
Cluj 3 . O asemenea înjghebare este prematură, 

după cum ar fi, de pildă, şi inaugurarea de 
pe acum a unui muzeu în care s-ar expune 
rochiile aşa de scurte ce s-au purtat şi n-au 
dispărut încă cu totul. Desigur că asemenea 
colecţii puse alături de malacoavele şi de ro¬ 
chiile cu coadă, ce le-au precedat, vor fi odată 
foarte interesante, dar azi sîntem încă prea 
contemporani cu ele, pentru ca să le exhibăm 
în muzee. Orice lucru, ca să fie bine judecat, 
are nevoie de o anumită perspectivă şi In timp, 
nu numai în spaţiu. Dar cei care se vor fi 
convins de inoportunitatea, momentană cel pu¬ 
ţin, a muzeelor în aer liber se vor înscrie şi 
împotriva muzeelor de zoologie sau de artă, 
susţinînd inutilitatea lor. Deoarece, vor adăuga 
ei, pentru studiul complet tot la originalele 
în mediul lor natural trebuie să ne adresăm. 
Similitudinea situaţiilor este numai aparentă. 
Muzeele de zoologie ca şi cele de artă îşi păs¬ 
trează întreaga lor valoare. Căci chiar cei care 
au studiat leii în junglă sau pe ciobani la 
stîna de pe culme, mai au nevoie ca, la adă¬ 
post de primejdiile emoţionante ale pustietă¬ 
ţilor africane sau feriţi de orbitorul fum al 
stînii, să studieze anatomia animalului sau să 
compare uneltele ciobanului din cutare regiune 
cu cele de aiurea. Şi de aceea, atît naturalistul 
va fi fericit să găsească materialul ştiinţific 
din muzeul doctorului An tipa — cum a bote¬ 
zat oficial, acum în urmă, Suveranul, muzeul 
de zoologie — cît şi etnograful să poată com¬ 
para studiile sale cu obiectele corespunzătoare 
din Muzeul de artă naţională. 

Să lăsăm, dar, în grija viitorimii parcurile 
etnografice şi rrtuzeele în aer liber 4 — nu mu¬ 
zee «în liber», cum greşit li s-a zis de unii, 
printr-o traducere ad litteram a termenului 
nemţesc, perimat şi el, «Museum im Freien». 
Cîtă vreme etnografia este încă vie la po¬ 
porul român, nu e nevoie să o parodiem oficial. 
Să nu mai perpetuăm pe ciobănaşul de operetă 
al romantismului expirat! Să colectăm cît mai 
multe tezaure în muzeele de artă şi să rezer- 

văm cit m&i multe din parcurile naturale, pen¬ 
tru care pledează cu atîta dreptate şi entu¬ 
ziasm colegii Borza şi Bâznoşeanu, şi ne vom 
fi împlinit datoria zilei de azi, fără a fi anti¬ 
cipat asupra celor rezervate generaţiilor vii¬ 
toare. încheind, voi repeta că se impune, ca 
o datorie imperioasă, să se termine cit mai 
neîntîrziat Muzeul naţional care, spre ruşi¬ 
nea tuturor, se macină înainte de a fi în în¬ 
tregime inaugurat. Obiectele aci expuse n-au 
nevoie de parc etnografic, care să împovoare 
bugetul statului, căci întreaga ţară românească 
este un splendid muzeu în aer liber! 

„Convorbiri literare" 
oct.-mai 1933 


1 A se confrunta pasagiile referitoare la Skan- 
scn din darea de seamă asupra congresului de isto¬ 
ria artei ţinut la Stockholm în septemvrie 1933, 
«Convorbiri Literare» din septemvrie, p. 805. 

2 De curind ascmena încercare se face la Cluj 
cu Muzeul de la Hoia, pe care d-1 Vuia, în a sa dare 
de seamă asupra «Muzeului etnografic al Ardealu¬ 
lui» din 1928, îl numeşte «Muzeu în liber» (p. 13). 
Denumirea este cu atît mai improprie cu cît 
intr-alt loc (p. 23) ni se vorbeşte de «vitrină închisă 
de toate laturile cu sticlă şi aşezată în liber», fără ca 
de astă dată să se înţeleagă în aer liber, adică afară 
din muzeu. Traducătorul francez corectează textul 
românesc vorbind de «un musee ethnographique en 
plein air, tel que le Skansen (p. 31)». E de nădăj¬ 
duit că se va abandona termenul straniu de «Muzeu 
in liber», sau în franţuzeşte «En l’air» adică în vînt, 
care e traducerea prea servilă a unui învechit ter¬ 
men german, azi înlocuit şi în nemţeşte prin Frei- 
licht — sau Freiluft — Museum. 

3 Vezi articolul ilustrat: «Parcul de la Hoia» din 
-Boabe de griu», decembrie 1931. Din menţionatul 
studiu al jd-lui Bucutza aflăm că se intenţiona 
a se popula parcul de la Hoia cu bisericuţa de lemn 
din Fildul de Sus, pe care am semnalat-o şi repro- 
dus-o în Catalogul Expoziţiei din Geneva, din 1925, 
cînd nici vorbă nu era de alcătuirea de la Hoia. 
Ceva mai puţină copiere după alţii s-ar impune Mu¬ 
zeului din Cluj, mai ales pentru a nu se acredita in¬ 
sinuarea vecinilor, care vorbesc de acest muzeu ca 
de o secţie a celui din Budapesta, din cauza prea 
marei asemănări în orînduirea lor. 

4 In ghidul oficial din 1933, ce ni s-a distribuit 
la Congresul de istoria artei din Stockholm, găsim ur- 

mătoarele aprecieri, care întăresc părerile expuse în 
comunicarea din iunie, pe care le-am putut controla 
la faţa locului: «On peut ajouter qu’on considere 
Skansen ă peine comme un Musee» «On y a fait une 
place aux divertissements». «Skansen par son carac¬ 
tere multiple de Musee en plein air, de parc naţio¬ 
nal et d'entroit de divertissment, forme pour le pu¬ 
blic un lieu d’attraction original et unique* mai ales 
ţi prin «I’adjonction d’un parc zoologique», care a- 
tenuează şi mai mult caracterul artistic al acestui 
stabiliment popular. A se consulta şi: S. Erixon: 
Skansen, le premier Musee en plein air, în Art 
populaire (Prague 1928), voi. I, p. 183. 

Adaos In 1936. Relativ la muzeele săteşti, cu în¬ 
tristare am constatat că tocmai d-1 Vuia se miră că 
-«persoane de seamă din viaţa noastră culturală ple¬ 
dau pentru înfiinţarea muzeelor săteşti* care, după 
d-sa, «au răsărit, ca ciupercile după ploaie... prin 
tîrguşoarele cele mai obscure ale ţării*. («Curentul.. 
14 Febr. 1935). La rîndul nostru, ne mirăm că toc¬ 
mai d-sa, pornit, pare-se, ca dascăl dintr-un aseme¬ 
nea «tirguşor obscur», se ridică cu atîta nemeşa 
semeţie împotriva «discreţiei şi ambiţiei amatorilor 
din aceste tîrguşoare» care, dacă n-au avut norocul 
să cumpere colecţii complet sistematizate de alţii, 
caută totuşi din «vocaţiune*, şi cu «exuberanţa tine¬ 
rească a amatorismului» să întocmească colecţii mo¬ 
deste, dar nu lipsite de originalitate. Neînfruptln- 
du-se ca muzeul clujan din subvenţii aşa de îmbel¬ 
şugate, trebuie cel puţin moralmente îmbărbătaţi şi 
stimulaţi iniţiatorii săteşti, care nu se bucură nici 
măcar de docare oficiale, ca acelea în care ni se 
înfăţişează mîndrul director-etnograf în articolul mai 
sus citat. 


37. Ce interesează pe români 
în muzeele din Viena 

Capitala fostei împărăţii austro-ungare a fost 
veşnic o atracţie pentru călătorii români por¬ 
nind spre apus. In Viena, sau Beci, cum i se 
zicea odinioară, făceau un prim popas mai 
lung bunicii noştri care, pe calea lină a Du¬ 
nării, luau drumul străinătăţii sub diferite pre¬ 
texte. Astfel, în relaţiile contelui de Lagarde, 
însoţind pînă la Viena, în 1813, pe marele lo¬ 
gofăt Constantin Dudescu, aflăm că boierul 

nostru părăsi ţara sub motivul, de actualitate 
încă şi azi, «de a respira un aer mai puţin 
servil». Altfel însufleţită de un patriotism a- 
devărat este însemnarea călătoriei, din 1824, 
a marelui logofăt Dinicu Golescu, care măr¬ 
turiseşte că deşi «sădită este în om pofta de 
a avea orice lucru bun ce vede la altul, el nu 
poate fi dojenit deoarece veşnic se întorcea 
cu ochii minţii către patria lui, căreia îi do¬ 
reşte tot binele». Plină de duh este descrierea 
ce marele logofăt dă despre Beciul de acum 
un veac, unde el nu constată decît «numai 
obşteasca vieţuire veselă şi fericită, care se 
pricinuieşte din dreptele hotărîri pravilniceşti, 
ce nu îşi au puterea urmărilor numai către cei 
mici, ci şi către cei mari». Dar, în afară de 
asemenea consideraţii de ordin social, Golescu 
mai apreciază Viena şi pentru «marile zidiri 
unde au strînsoare de rrtulţime şi felurimi de 
monede; statuie de marmură, cum şi altele de 
aramă, felurimi de cuţite din vechime, şi coifuri; 
un lighian lucrat cu pietre scumpe şi alte multe 
lucruri». Iar din palatul Belvedere el ne des¬ 
crie «multe odăi şi toate pline cu lucruri din 
vechime şi lucruri scumpe... multe mii de 
icoane, şi cadre mici şi mari, zugrăvite de cei 
mai numiţi zugravi». Toate aceste comori ar¬ 
tistice din palatele împărăteşti, pe care marele 
logofăt le înşiră, cum singur spune, nu atît 
pentru «scumpătatea cît pentru frumuseţea 
lor», le putem admira şi azi în muzeele vie- 
neze. Pierzîndu-şi rolul politic de odinioară, 
capitala republicii de azi a căutat să-şi men¬ 
ţină cel puţin însemnătatea pe terenul ştiin¬ 
ţific, artistic şi mai ales pe cel muzeal. Spre a 
noastră ruşine, trebuie să relevăm, cu acest 
prilej, că pe cînd România, cea aşa de fericit 
întregită, n-a fost în stare să-şi termine încă 
Muzeul naţional, în parte ridicat din 1912, 
Austria, cea atît de considerabil redusă, a reu¬ 
şit nu numai să-şi menţină fala artistică de 
odinioară, dar să înmulţească chiar colecţiile 
sale de artă. Viena a realizat, în această pri- 

vinţă, cele mai surprinzătoare rezultate, nu 
numai sporind colecţiile existente, dar inau- 
gurînd, după război, alte muzee noi. îmbogă¬ 
ţirea celor vechi s-a produs prin trecerea în 
domeniul public a nepreţuitelor tezaure apar- 
ţinînd Coroanei sau familiei imperiale. Apar¬ 
tamentele reşedinţelor împărăteşti s-au păstiat 
intacte, putînd fi vizitate de public, iar obiec¬ 
tele neexpuse în fostele locuinţe au fost pie- 
date, după specialitatea lor, muzeelor respec¬ 
tive. Astfel, din bătrîna cetate imperială, 
cunoscutul Burg, s-au împărţit muzeelor faimoa¬ 
sele covoare orientale, trimise ca daruri de sul¬ 
tani şi minunatele gobelenuri ce, conform pro¬ 
tocolului Curţii, nu se arătau decît cu prile¬ 
jul nunţilor împărăteşti. Iar desenurile, gra¬ 
vurile, pergamentele şi publicaţiile de preţ din 
colecţiile imperiale s-au trecut în parte Bi¬ 
bliotecii, cele mai multe însă au îmbogăţit de 
mult existenta «Albertina». Aceasta schimbînd 
dubletele cu alte instituţii similare străine, a 
ajuns să fie cea mai bogată colecţie de desenuri 
şi gravuri, din lumea întreagă. Graţie acestor 
îmbogăţiri, muzeele nu s-au resimţit prea tare 
de unele pierderi concomitent încercate. Căci 
conform unor clauze ale tratatului de pace, 
încheiat între puterile aliate şi Austria, în sep¬ 
temvrie 1919, la Saiirut-Germain-en Laye, multe 
obiecte de artă, şi mai ales unele picturi cla¬ 
sice din muzeele vieneze, au fost restituite oia- 
şelor din Italia, de unde fuseseră aduse cu 
prilejul vremelnicelor ocupări ale acestor pio- 
vimdi de către austrieci. Pe temeiul aceloraşi 
clauze ale tratatului de pace, şi României îi 
revine dreptul de revendicare a numeroase 
obiecte de artă aflate în muzeele vieneze. Tia- 
tative în privinţa unora din ele s-au şi între¬ 
prins şi, într-un anumit caz, s-a semnat chiar 
protocolul de schimb, ce totuşi nu s-a execu¬ 
tat. Fără a cerceta spinoasa chestiune a re¬ 
vendicărilor, al căror termen de lichidare, însă, 
nu trebuie uitat că se perimă la 1937, adică 
peste dnci ani numai, vom arăta deocamdată 

obiectele din muzeele vieneze interesînd pe 
orice român. Unele din ele se impun atenţiunii 
noastre prin provenienţa lor din ţinuturile ro¬ 
mâneşti, odinioară supuse imperiului austro- 
ungar; iar altele prin legăturile strînse cu is¬ 
toria noastră naţională. Asemenea obiecte fiind 
răspîndite în principalele colecţii vieneze, în 
peregrinările noastre le vom colinda pe toate, 
semnalînd însă numai lucrările ce ne privesc, 
neputîndu-ne întinde asupra importanţei fie¬ 
cărui muzeu în parte. începem înşirarea cu 
obiectele din cele două muzee principale din 
piaţa Măriei Tereza. în Muzeul de istorie na¬ 
turală, şi anume în secţiunea preistorică, în 
afară de alte mărunte obiecte găsite în pă- 
mînt românesc, se află expuse, la loc de cinste, 
rezultatele săpăitorrikr de la Şipendţ, de lîngă 
Cemăuţul Bucovinei. Toate aceste vase de pă- 
mînt ars, cu ornamente pictate în spirale, ase¬ 
mănătoare cu cele de la Cucutenii din Mol¬ 
dova, provin din mlilenkil al 2-liea înaintea 
ejn. Ele constituie unul din inelele lanţului 
de staţituni neolitice ce se întind de la 
Petreny, de lîngă Kiev, şi pfină lia Butmi- 
rul jugoslav, trecînd şi prin Ariuşdul nostru 
din preajma Braşovului. Prin bogăţia formelor 
şi a ornamentelor, precum şi prin diversitatea 
figurinelor şi a animalelor găsite în aceste sta¬ 
ţiuni, se dovedeşte înaltul grad de cultură al 
populaţiei de baştină a acestor locuri. Orna¬ 
mentele spirale din acele vremuri persistă pînă 
la olarii zilelor noastre. Exemplare la fel cu 
cele din Viena se găsesc în Muzeul din Cer¬ 
năuţi, de unde unele au fost împrumutate Mu¬ 
zeului de artă naţională din Bucureşti. Şi mai 
însemnate sînt, pentru orice vizitator român, 
obiectele din Muzeul de artă — Kunsthisto- 
risches Museum — din faţa celui de istorie 
naturală. Importanţa lor este sporită şi prin 
cadrul în care ele se găsesc expuse, acest mu¬ 
zeu fiind socotit, prin valoarea sa artistică ex¬ 
cepţională, printre cele mai de vază instituţii 
ale Continentului. Interesul românesc este fi- 

xat aci prin tezaurele, unice în felul lor, ex¬ 
puse în foarte bogata sală a lucrărilor în aur 
şi argint. într-una din lungile vitrine strălu¬ 
ceşte, între alte obiecte asemănătoare, Comoara 
de aur din Şimlăul Silvaniei din judeţul Săla¬ 
jului ardelean. Eticheta poartă încă denumirea 
antebelică, cu ortografia străină sub care cu 
greu se poate recunoaşte localitatea românească. 
Tezaurul a fost scos la iveală prin înceata 
surpare a dealului Măgura din coasta Şimlă- 
ului. O parte a fost descoperită în 1797, iar alta 
[■ ■ •] în 1889. Prima parte a ajuns pînă la Viena, 
iar a doua descoperire a fost oprită la Buda¬ 
pesta, unde se găseşte şi azi, între alte anti¬ 
chităţi de provenienţă similară. Piesa princi¬ 
pală, deşi nu cea mai arătoasă, este un lanţ 
de aur, de care sînt prinse peste 30 de repro¬ 
duceri mici, tot de aur, reprezentînd unelte 
ale gospodăriei cultivatorului de pămînt şi ale 
vierului şi pescarului. Astfel găsim un lun¬ 
traş, o seceră, un topor, cuţite, o foarfecă de 
tuns, frunze de viţă, o custură de copcit viţa, 
o scară, căngi de vînat peştele, cleşte, ciocan, 
o sabie şi alte asemenea obiecte uzuale şi de 
apărare. Mijlocul îl alcătuieşte o boabă de to¬ 
paz, pe care se află un vas susţinut de doi 
lei. Toate aceste insigne corespund nevoilor 
populaţiei din Ardeal, unde, în apele Mure¬ 
şului, se vînează, încă azi, somnul cel mare, 
cu furca de metal dinţată. Fără a specifica 
dacă tezaurul este anume al gepizilor, după 
cum se străduieşte să ne arate un învăţat ro¬ 
mân, putem însă cu siguranţă afirma că el 
corespunde vieţii strămoşilor autohtoni, care 
au avut sălaşul prin aceste ţinuturi. împreună 
cu acest lanţ, s-a mai găsit o serie de peste 
zece medalioane, constînd din monede de aur, 
mult mai mari ca tipurile curente, încadrate 
în chenare ajurate şi susţinute de toarte. Prin 
mărimea lor neobişnuită în numismatica ro¬ 
mană, chipurile de împăraţi par a fi fost con¬ 
cepute nu ca monezi, ci ca medalii atîrnate 
de gît. împăraţii reprezentaţi sînt Constantin 

cel Mare şi urmaşii pînă la Graţian, adică din 
veacul IV e.n., cînd, deşi aceste ţinuturi nu 
se mai aflau sub dominaţie romană, şefii lo¬ 
cali aveau totuşi, pare-se, strînse legături cu 
imperiul puternic de la sud. Alături de alte 
mărunte orfăurării, provenind din localităţi ro¬ 
mâneşti, o menţiune specială merită numai 
splendidul tezaur, descoperit în 1799, în Sînni- 
colau Mare, din Banat, compus din 23 vase 
de aur. Este cel mai bogat din tezaurele in¬ 
tegrale de aur găsite pînă azi şi constituie, pe 
drept, faima Muzeului vienez. Vase mari de 
aur, unele în formă de ploscă, cu reprezentări 
pe cele două feţe ale unor scene de vânătoare 
sau de răpire; călăreţi, pe animale fantastice 
cu capete de om, duc lupta contra panterelor 
sau chiar împotriva semenilor lor; grifoni sfî- 
şiind cerbi; balauri cu capete de tigri şi alte 
animale stranii ornează suprafeţele' vaselor. 
Alte vase au chiar forma de fiare ca din po- 
veşti[... Aurul roşcat, tehnica şi ornamentele 
sînt de origine orientală, cu adaosurile inscrip¬ 
ţiilor ulterioare, în bună parte încă nelămu¬ 
rite. Important de reţinut este că în migraţiu- 
nea lor dinspre răsărit spre apus, toate aceste 
triburi, gotice, au tăinuit în pămîntul româ¬ 
nesc cele mai scumpe ale lor comori, din care 
nouă nu ne^a rămas azi aproape nimic, deşi, de 
drept, ele revin locului căruia au fost încre¬ 
dinţate spre păstrare. In aceeaşi sală se mai 
poate vedea în afară de multe comori mai 
mici, ca cele de la Ciora şi din alte localităţi 
din România, şi unicul, în felul său, vas de 
argint, provenind din Cuciuru Mare de lîngă 
Cemăuţul bucovinean. Este în formă de ciu¬ 
băr cu figurile bătute în relief. Se vede Apolo, 
lîngă un vas pe trepied, rezemat de o coloană 
la baza căreia e o lebădă; alături apare Ares 
cu scut şi lance, apoi Afrodita cu bonetă fri- 
giană pe cap, Hercule şi alţi zei ai clasicităţii 
greco-romane. Multe alte obiecte răzleţe, de 
origine sau numai de interes românesc, mai 
întîlnim în muzeul vienez. In colecţia de ar- 

muri, provenind din ancestralul castel Am- 
bras al familiei domnitoare din Austria, se 
găseşte armura splendid lucrată şi aurită a 
marelui rege al Ungariei, de origină româ¬ 
nească, Matei Corvin. într-altă sală întîlnim 
măi simpla armură din 1510, gravată parţial 
numai cu aur, a Contelui de Zollern, Eitel 
Frederic [...]■ Bogata colecţie de monezi cuprin¬ 
de exemplare splendide — unele unice — în aur 
şi argint ale voievozilor noştri, din vremurile 
cele mai vechi pînă în zilele noastre. La cere¬ 
rea ce mi s-a adresat, am reuşit să întregesc 
colecţia, cu sprijinul binevoitor al Băncii noas¬ 
tre naţionale, cu toate exemplarele de monezi 
de hîrtie din vremea războiului. Splendida ga¬ 
lerie de tablouri, din catul superior al vastu¬ 
lui muzeu, prezintă, prin capodoperele ce cu¬ 
prinde, un interes capital pentru oricine se 
ocupă cu pictura clasică europeană. Pentru 
vizitatorul român, vom semnala, din punctul 
de vedere ce ne preocupă special, numai pînza 
lui Frans Francken, care sub legenda: «Croe- 
sus arătînd lui Solon tezaurele sale», repre¬ 
zintă pe împăratul Rudolf al II-lea, în a că¬ 
rui suită se află, la loc de cinste şi într-un 
splendid costum, Mihai Viteazul. Deşi atribuit 
lui Frans Francken al II-lea, acest original, 
ce a servit multor altor copii răspîndite în 
Europa, este al lui Francken cel bătrîn, care 
singur era pictor recunoscut înainte de 1601, 
cînd Mihai se afla ca oaspe la curtea lui Ru¬ 
dolf, în Pragau Semnalînd oportunitatea ca 
acest mîndru portret al marelui precursor al 
României întregite să figureze în palatul de 
la Alba-Iulia, am reuşit să închei protocolul 
din 5 aprilie 1929, prin care, conform trata¬ 
tului de la Saint Germain, tabloul ne era ce¬ 
dat, în schimbul unor compensaţii tot pictu¬ 
rale. Nedîndu-se urmare celor stabilite, pînza 
a rămas tot la Viena. Portrete ale marelui vo¬ 
ievod, între care şi cel lucrat «ad vivum» de 
Egidius Sadeler, se găsesc în menţionata bo¬ 
gată colecţie a Albertinei, unde se pot vedea 

mai toate efigiile grafice ale domnilor români. 
Unele se găsesc şi în Biblioteca Statului din 
Burg, unde se mai păstrează, între alte codice 
slavone interesînd ţara, şi Evangheliarul lui 
Ştefan cel Mare, din 1504. Tot în fosta reşe¬ 
dinţă imperială, în renumita «Schatzkammer», 
mîndră de a poseda biblia şi relicvele lui Ca- 
rolus Magnus, se află şi coroana orientală, în 
aur bătut cu nestemate, a principelui Transil¬ 
vaniei, Ştefan Bocskay, pe care, de asemenea, 
am încercat să o revendicăm, fără însă a se 
da urmare primelor tratative. De un interes 
mai secundar sînt unele insigne militare ro¬ 
mâne expuse la Arsenal. în schimb, arta ţă¬ 
ranului român din Bucovina este bine repre¬ 
zentată în Muzeul etnografic din frumoasa 
vilă Laudon, din vremea Măriei Tereza, Din 
cauza îngrămădirii unui imens material, obi¬ 
ectele nu sînt însă puse în valoarea cuvenită. 
Deşi Bucovina nu se înfăţişează prin exem¬ 
plare alese, lipsind de pildă splendidele scoarţe 
ale acestei regiuni, totuşi prin comparaţia ce 
se poate stabili cu produsele celorlalte pro¬ 
vincii ale fostei monarhii, etnografia bucovi¬ 
neană îşi menţine un loc de frunte, ce s-ar 
putea întări prin adaosuri ce ar trebui să dă- 
ruim acestui muzeu cu caracter atît de gene¬ 
ral. Puţin fericit alese sînt şi troiţele modeme 
şi alte obiecte răspîndite în diferitele secţiuni 
ale acestei instituţii de etnografie din vestul 
Europei, unde arta noastră este încă slab re¬ 
prezentată. Fără pretenţia de a fi dat lista 
completă a obiectelor de interes românesc din 
colecţiile vieneze, căd înşirarea lor ar fi fost 
prea lungă, am enumerat însă pe cele mai în¬ 
semnate şi demne de a stîrni curiozitatea ace¬ 
lora care se vor mai opri în atrăgătorul Beciu 
al bunicilor noştri. Judecînd însă după lipsa 
de interes a concetăţenilor, care nu vizitează 
nid chiar muzeele capitalei lor, puţini, pro¬ 
babil, vor profita de indicaţiile date. De aceea, 
insistăm numai asupra constatării că, pe cînd 
Austria, atît de redusă politiceşte, a căutat 


337 


www.dacoromanica.ro 


să-şi menţină şi să sporească chiar prestigiul 
cultural, îmbogăţind muzeele vechi şi înfiinţînd 
altele noi, Capitala României întregite n-a fost 
în stare, cu toate străduinţele unora, să ter¬ 
mine clădirea Muzeului naţional de la Şosea, 
cu atît entuziasm începută înainte de război. 
Să nu ne fie oare ruşine? 

„Convorbiri literare" 
mai-april 1932 


Adaos în 1936. Articolul a fost tradus in limba ger¬ 
mană şi distribuit în broşuri de agenţiile de excursii 
la Viena. 

Patrimoniul artistic al României întregite ar fi 
putut fi considerabil sporit prin revendicarea, la 
timp, după cum s-a cerut, a splendidelor tezaure ce 
fac fala muzeelor din Viena şi din Budapesta, aci 
consemnate. însărcinat cu revendicarea lor la Viena, 
reuşisem, in 1921, să închei un protocol prin care 
ni se recunoştea, conform art. 195 al tratatului din 
St Germain, dreptul de revendicare pe bază de re¬ 
ciprocitate. Pe acest temei, după multe fatale ezi¬ 
tări din partea noastră, am încheiat apoi protocolul 
semnat de ambele părţi la 5 aprilie 1929, prin care 
ni se ceda tabloul original de Frans Franken, cu 
splendidul portret al lui Mihai Viteazul. în schimb, 
noi dam tăbliile cu sfinţi ale lui Bartolomeu Zeit- 
blom, nu insă şi pe Cranach, după cum au insinuat 
răivoitorii. Acordul era perfect şi la Legaţia română 
din Viena urma să se facă schimbul, dacă şi de astă 
dată n-ar fi intervenit acelaşi spirit rău al pretinsu¬ 
lui atotştiutor, care s-a făcut de rîs pretinzind că nu 
era nevoie de originalul portret al lui Mihai, de¬ 
oarece exista undeva o copie a unui pictor român! 
Dreptul de revendicare, conform tratatelor de pace, 
l-am exercitat doar numai în privinţa obiectelor 
preistorice din Berlin, de la care, în urma interven¬ 
ţiei la comisia internaţională din Paris, am obţinut 
apoi tezaurul scit. Din toate aceste obiecte, cu a- 
probarea înţelegătorului ministru Banu, am lăsat, în 
schimbul sumelor ce datoram, unele dublete, cu con¬ 
diţia de a fi expuse in «Rumănischer Saal» prin care 
se face cea mai eficace reclamă bogăţiei noastre artis¬ 
tice, în cel mai renumit muzeu de preistorie. 

38. România la expoziţia din Barcelona 1 

In noua sa înfăţişare, României îi incumbă, în 
vederea menţinerii neştirbite a autorităţii sale, 
o serie de îndatoriri, de la care nu fără pre¬ 
judiciu se poate sustrage. în primul rînd, se 
impune intensificarea relaţiilor cu străinătatea, 
pentru statornicirea locului ce ni se cuvine în 
rîndul statelor europene. 

Potrivit acestor îndatoriri de ordin politic, 
întărite, în cazul de faţă, şi de consideraţiunile 
unei îndepărtate înrudiri etnice, România a 
primit, fără şovăire, invitaţiunea Spaniei de 
a participa la serbările sale din anul trecut. 

Aceleaşi motive de afirmare a prestigiului 
naţional au hotărît şi pe spanioli să organizeze 
două expoziţii simultane, dovedind extraordi¬ 
narul belşug în care ţara lor se găsea după 
războiul cel mare, la care ei nu au luat parte. 

Profitînd de aşa prielnice împrejurări, era 
firesc ca urmaşii vastului imperiu de odini¬ 
oară, în ale cărui domenii soarele nu apunea 
niciodată, să năzuiască a reaminti lumii faima 
trecutului, prin serbări splendide în cele două 
mai însemnate centre ale ţării. 

1 A se consulta şi catalogul, bogat ilustrat: „La 
Roumanie â l’Exposition internaţionale de Barcelone, 
1929“. 1 voi. 4°. 35 p„ Barcelona. 

La Sevilla, care păstrează încă aureola unui 
măreţ apus de soare, s-a organizat expoziţia 
ibero-americană, menită să redeştepte gloria 
trecutului şi să întărească relaţiile între Me¬ 
tropola de odinioară şi statele latine din A- 
merica de Sud. Barcelona, din contră, simbo¬ 
lul soarelui care răsare, oraşul cel mai populat 
şi cel mai modem din Spania, şi-a rezervat 
secţiunile internaţionale. Această din urmă ex¬ 
poziţie, singura care ne interesează, pentru că 
numai la aceasta am participat, s-a prezentat 
într-un cadru care a depăşit orice aşteptare, 
întrecînd cu mult toate întreprinderile simi¬ 
lare de pînă aci. 

Calificativele obişnuite: frumos, splendid, 
sînt mult prea sarbede pentru a da o cît de 
slabă închipuire de ce a fost la Barcelona, ve¬ 
chea capitală a Cataloniei, care se afirmă ca 
cea mai semeaţă şi cea mai bogată provincie din 
întreaga Spanie. Mîndră de trecutul ei, dar mai 
ales geloasă de rolul de întîietate ce-1 năzuieşte 
ca viitor prim port al Mediteranei latine, Bar¬ 
celona, prin sforţări nemaipomenite şi cheltuieli 
fantastice, a reuşit într-adevăr să se impuie a- 
tenţiei lumii. Spaniolii s-au întrecut pe ei în¬ 
şişi: au realizat vestitele castele din basm, care 
de atîtea veacuri hrănesc imaginaţia omenirii, 
veşnic lacomă de idealuri, nu totdeauna reali¬ 
zabile. 

Admirabil s-a pretat şi natura, în mijlocul 
căreia se desfăşoară oraşul şi Expoziţia. Muntele 
Tibidabo, înalt de vreo 500 metri, adăposteşte 
dinspre miazănoapte albia în care se răsfaţă 
oraşul, despărţit de valurile mării prin dealul 
Montjuich, străvechiul mons Jovis sau al Jude¬ 
lui. Pe povîmişul acestuia, pe o suprafaţă de 
vreo 400 pogoane, o adevărată moşie în zilele 
de azi ale exproprierii, se întinde Expoziţia în 
mijlocul unui parc, ce nu s-a plantat în vede¬ 
rea serbării de acum. Pădurea sălbatică, ce aco¬ 
perea dealul stîncos din care se extrăgea mate¬ 
rialul de construcţie al oraşului, a fost amena¬ 
jată încă înainte de război, în vederea unei ex- 

poziţii ce s-a amînat. Pe terasele acestui deal, 
străbătut de alei largi şi în pante dulci, printre 
tufişuri de esenţele cele mai nobile, se ridică 
pavilioanele tuturor neamurilor. 

Farmecul cu totul original al Expoziţiei îl 
constituie jocurile neîntrecute de ape, de-a lun¬ 
gul aleii principale, ce duce de la intrare pînă 
la terasa superioară a Palatului naţional, 
punctul culminant al Expoziţiei. Această alee, 
într-adevăr triumfală, e brăzdată pe ambele 
părţi de măreţi piloni de sticlă, iar terasele 
succesive sînt accentuate prin cascade sau bazi- 
nuri cu ape tîşnitoare, de cele mai variate înfă¬ 
ţişări. Seara mai ales, cînd toate coloanele şi 
bazinele sînt luminate, efectul e din cele mai 
feerice. La intervale scurte, toate luminile, atît 
cele fixe cît şi ale jerbelor de ape şi de aburi, 
se reînnoiesc şi se multiplică, căpătînd un aspect 
fantastic. E ca în poveştile celor o mie şi una 
de nopţi! 

Veşnicele schimbări ale jocurilor de apă şi 
ale colorilor cele mai armonioase, pironesc ore 
întregi pe spectatori cu mirajul lor neîntrecut. 
De sub cupola centrală a măreţului palat naţio¬ 
nal pornesc, străbătînd pînă la orizontul înste¬ 
lat, făşii de raze luminoase, care de la distanţă 
de mai multe leghe anunţă călătorilor pe apele 
Mediteranei minunea Barcelonei. 

Palatul naţional, construit în piatră, îşi 
schimbă şi el, seara, înfăţişarea, scăldat fiind, 
rînd pe rînd, în cele mai diverse şi armonioase 
colori şi încheind astfel măreaţa perspectivă a 
feeriei luminoase, ce se înlănţuieşte de la pi¬ 
lonii intrării pînă la această culme a Expoziţiei. 

Jocurile de apă şi de lumini simbolizează 
întreg caracterul dinamic al Expoziţiei, în care 
zi şi noapte pulsează o mişcare frenetică. 

Palate imense se ridică de ambele părţi ale 
aleii centrale, adăpostind laolaltă anumite pro¬ 
duse ale diferitelor naţiuni participante şi ale 
spaniolilor. în afară de aceste secţiuni comune, 
unele ţări mai au şi palatele lor naţionale. Fran¬ 
cezii şi germanii s-au mulţumit să expună în 

diferite secţii, rezervîndu-şi cîte un mic pavilion 
numai pentru recepţiile oficiale şi festivităţile 
cu caracter naţional. 

Alte state, între care şi România, şi-au ex¬ 
pus toate produsele în cîte un pavilion special. 
Avantagiile acestui sistem unitar de înfăţişare 
sînt foarte mari faţă de răspîndirea în diferite 
secţiuni, nepermiţînd să se îmbrăţişeze deodată 
întreaga desfăşurare a fiecărei ţări în parte. 
Din punct de vedere al administrării, al supra¬ 
vegherii şi al spezelor mai reduse, sistemul pa- 
vilionar s-a dovedit de asemenea preferabil. 

Fără a voi să întindem cercetările asupra 
celor 19 state, care au fost reprezintate la Bar¬ 
celona 1 , nu ne vom putea abţine totuşi de la 
unele considaraţiuni generale, în vederea nu¬ 
mai de a situa mai bine locul ocupat de Româ¬ 
nia în acest concurs internaţional şi de a per¬ 
mite, prin stabilirea unor termeni de compa¬ 
raţie, o judecată mai imparţială şi mai sigură. 

Franţa, cu cea mai largă participare, era îm¬ 
părţită în 24 de grupuri; Germania răspîndise 
produsele ci în 12 pavilioane diferite, alături 
de alţi expozanţi, aşa că cu greu se putea avea 
o înfăţişare unitară a manifestării specifice a 
ţărilor respective. 

România a ales sistemul unitar, cu un pa¬ 
vilion propriu, pe marea arteră a terasei celei 
mai ridicate, în flancul pavilionului oficial al 
statului spaniol, în faţa Italiei şi, împreună cu 
Belgia şi Suedia, pe aleea ducînd spre stadion. 
Reuşind a schimba locul prea dosnic, ce se pri¬ 
mise de alţii, la început, am fost situaţi pe unul 
din cele mai frecventate drumuri. 

Participarea României a fost în principiu 
stabilită încă din 1923. Lucrările efective au în- 

1 Oficial au fost reprezentate, în ordinea alfa¬ 
betică spaniolă: Alemania, Austria, Belgica, Checoe- 
slavaquia, Dinamarca, Finlanda, Francia, Hungria, 
Italia, Norvega, Rumania, Grecia, Suiza, Yugoeslavia. 

Iar neoficial: Estados Unidos de America, Gran 
Bretana, Holanda, Portugal, care împreună cu Es- 
pana dau un total de 19 participanţi. 

ceput însă numai din iniţiativa şi stăruinţa d-lui 
V. Madgearu, ca ministru al Industriei şi al 
Comerţului, căruia îi sînt recunoscător pentru 
însărcinarea de Comisar al Guvernului ce mi-a 
încredinţat şi pentru libertatea de acţiune cu 
care m-a onorat. 

Lucrările pregătitoare, la Bucureşti, s-au 
făcut de o comisiune sub prea competinta pre¬ 
zidenţie a profesorului D. Guşti; iar la Barce¬ 
lona m-am bucurat de concursul inginerilor 
Gheorghe Ioaniţiu şi G. Sebastian. Pavilionul 
s-a executat de arhitectul D. Marcu, care, după 
unele proiecte abandonate, a dezvoltat ideea mi¬ 
nistrului Madgearu, servindu-se de tipul casei 
munteanului român, spre a pune astfel în evi¬ 
denţă nu numai arhitectura noastră caracteris¬ 
tică, dar şi materialul lemnos, atît de scump în 
Spania, pe a cărei piaţă trebuia să înfrîngem 
concurenţa altor state. Aspectul cam monoton 
al arcadelor neîntrerupte, mai ales pe lungimea 
faţadei de 40 de metri, a fost în bună parte 
atenuat în aripa de miazănoapte, agrementată 
prin adausul bustului în bronz al lui Eminescu, 
de Han, şi a troiţei de lemn, care sporeau pito¬ 
rescul clădirii concepută în stil naţional, cu 
elemente ale casei lui Mogoş din Muzeul din 
Bucureşti. 

Pe o suprafaţă de circa 400 m. p., planul 
pavilionului prevedea două mari grupuri: cul¬ 
tural şi economic 1 . In prima parte a sălii me¬ 
diane, despărţind cele două grupuri, s-au ex¬ 
pus două metope şi mulagiul monumentului de 
la Adamclisi atribuit împăratului Traian care 
a colonizat, prin trupe în bună parte de pro\e- 
nienţă iberică, Dacia străbună. [. . .] Fundul să¬ 
lii îl ocupa catapeteazma, de la începutul vea¬ 
cului al 18-lea, a bisericii Stavropoleos, iar pe 
pereţi icoane vechi alături de tronuri sculptate 
în lemn, candele, evanghelii, ripide şi alte odăj¬ 
dii complectau secţiunea bisericească a Comisiu- 

1 Programul expus de Comisarul Guvernului în 
şedinţa constitutivă din 6 febr. a fost întocmai rea¬ 
lizat la Barcelona. 

nii Monumentelor istorice. Au lipsit, din nefe¬ 
ricire, splendidele broderii atît de caracteris¬ 
tice pentru arta noastră bisericească şi care ar 
fi produs impresie în ţara clasică a ţesăturilor 
de artă. 

Prima sală din dreapta era consacrată artei 
ţărăneşti, care a uimit prin frumuseţea ei ne¬ 
bănuită tocmai în Spania unde culorile vii au 
de asemenea un rol precumpănitor în viaţa po¬ 
porului. Scoarţele olteneşti au stîrnit adevărata 
admiraţie, atît a pictorilor cît şi a norodului 
care nu contenea să-şi exprime mulţumirea. 
Costumele ţărăncilor noastre, mult mai bogate 
şi mai îngrijite în combinarea colorilor şi a iz- 
voadelor, au întrecut cu mult, chiar după păre¬ 
rea spaniolilor, produsele artei lor. Artişti şi 
profesori de etnografie au fost printre primii 
care au înscris în registrul expoziţiei prinosul 
lor de admiraţie faţă de această secţiune 1 , alcă¬ 
tuită numai din colecţiile Muzeului de artă na¬ 
ţională din Bucureşti. Ca produse ale lucrării 
lemnului s-au expus o troiţă şi cîţiva din stîlpii 
şi ştenapii originali, care au servit de model 
arhitectului în decoraţia pavilionului. Două vi¬ 
trine cu olărie precum şi furcile şi instrumen¬ 
tele muzicale, dintre care cimpoiul se regăseşte 
şi în Spania, au fost de asemenea mult admi¬ 
rate şi de aproape cercetate de specialişti. 

Alături era sala picturii şi a sculpturii mo¬ 
derne, care, de asemenea, a fost o plăcută reve¬ 
laţie pentru străinătate. Pentru artă se rezer¬ 
vase un palat deosebit, în care toate statele au 

1 Printr-o adresă semnată de profesorul de an¬ 
tropologie, de cel de istoria artelor şi de cel de etică 
şi director al arhivei de etnografie şi folclor din 
Catalonia, se exprimă către Comisarul general al 
României: „la sincera admiracidn que a todos nos han 
causado las magnificas instalaciones exhibidas en el 
Pabelldn de Rumania, que ha constituido una de las 
notas mas bellas e instructivas de la exposicidn in- 
temacional de Barcelona... hemos encontrado en la 
presentacidn sistemâtica del arte popular y del fol- 
klore rumanos, tan ricos por muchos conceptos, un 
alto motivo de estimulo e ilustraci6n“. 

fost invitate să expuie, refuzîndu-se chiar a se 
admite la medaliare produsele în afară din acel 
pavilion. Insistînd ca totuşi să nu fim excluşi, 
s-a ţinut seamă de interesantul aport al ţării 
noastre, reuşind chiar a obţine, ca vicepreşe¬ 
dinte al Juriului special, cele mai înalte recom¬ 
pense pentru mai toţi maeştrii noştri eomtim- 
porani. Au produs adîneă impresie şi lucrările 
lui Grigorescu, din diferitele sale epoci, precum 
şi portretul în costumul oriental al Herăscului, 
de la Eforie, care pentru prima dată s-a 
arătat peste hotare. Admirate au fost şi operele 
lui Luchian; sculpturile au obţinut deasemenea 
distincţia „Grand Prix“. 

In secţiunea artei decorative se remarcau 
broderii, olării, smalţuri şi obiecte decorative 
de un modernism plăcut, alături de bijuteriile 
din chihlimbarul munţilor noştri. în faţa artei 
decorative se aflau cîteva foarte meşteşugite 
machete teatrale care au interesat mult prin 
stilul lor în curent cu noile cerinţe ale artei 
scenice. 

Secţiunile cărţii, ale literelor şi ale ştiinţei 
erau mai mult programatice: cîteva modele nu¬ 
mai de fiecare din numeroasele specialităţi de 
publicaţii. Mult a impresionat şi colecţia etno¬ 
grafică a seminarului de sociologie de sub di¬ 
recţia profesorului Guşti. Grafice arătau deslu¬ 
şit proporţia populaţiei rit şi a produselor inte¬ 
lectuale ale românilor faţă de ale minorităţilor. 
Principalele noastre mari institute de cultură, 
bine reprezentate, au fost toate distinse prin 
mari premii. 

Deşi expuse în aripa stingă a pavilionului, 
dar de fapt în legătură cu arta, era şi secţia 
şcoalelor profesionale de arte şi meserii, re- 
prezintate prin profesorul S. Banciu, remareîn- 
du-se în special lucrurile şcoalei de meserii din 
Bucureşti. 

Economia naţională, de sub îngrijirea direc¬ 
torului general Cezar Popescu, din Ministerul 
de Industrie, a dat cea mai vorbitoare şi inte¬ 
resantă înfăţişare a bogăţiilor solului şi sub- 

solului nostru şi a puterii sale de producţiune. 
Harta României în relief, a inginerului Leo- 
nida, arătînd prin lumini succesive bogăţiile 
ţării, a produs un foarte mare efect, susţinut 
prin specimenele în natură. Miniaturile unei 
sonde şi a şantierului de la Moreni, alături de 
probe din toate extrasele petrolului, au dat o 
imagină bună a acestui fel de bogăţii. Alături 
erau dovezile nu mai puţin splendide ale agri¬ 
culturii, ilustrată prin probe din pămîntul nos¬ 
tru vegetal şi a bogatelor sale produse. Secţiile 
silviculturii, viticulturii, culturii tutunului au 
completat acest grup foarte impresionant al 
economiei naţionale. 

In cula, care încheia pavilionul spre sud, se 
afla în afară de comisariat, secţia industriilor 
casnice, în care, sub îngrijirea d-nei H. Cosma 
şi a d-rei Florescu, s-au vîndut atît de carac- 
teristicele şi încîntătoarele scoarţe, broderii şi 
alte produse ieşite din mîna măiastră a ţărancei 
române. 

Expoziţia noastră a fost inaugurată la 4 oc¬ 
tombrie 1 , în prezenţa M. S. Regelui Alfons al 
XlII-lea şi a întregii curţi, cu un fast de care 
nu s-au bucurat decît puţine alte pavilioane. 
Solemnitatea a avut loc în sala artei ţărăneşti, 
unde se instalase marele tron sculptat după mo¬ 
delul lui Petru Rareş, în care a luat loc Suve¬ 
ranul Spaniei, alături de M. S. Regina, de In¬ 
fantele, Infanţii şi suita regală. La discursul 
Ministrului Madgearu, exprimînd mulţumirea 
României de a fi luat parte la splendida ma¬ 
nifestare a poporului spaniol, faţă de care ne 
simţim atît de recunoscători prin latinitatea ce 
datorim colonizării noastre de către marele Tra- 
ian, regele a răspuns exprimînd speranţa strîn- 

1 Deşi expoziţia românească era gata din sep¬ 
temvrie, inaugurarea a fost aminată pînă la venirea 
regelui la Barcelona. O dovadă că nu am fost ulti¬ 
mii ne dau inaugurările din aceeaşi zi şi altele chiar 
după 4 oct. a pavilioanelor spaniole chiar, ca acela al 
Deputaţiunii şi al Cetăţii Barcelonei. In ziua inau¬ 
gurării s-a distribuit şi catalogul expoziţiei româ¬ 
neşti. 

gerii legăturilor morale şi materiale între cele 
două ţări, care, cu, toată distanţa ce le desparte, 
se simt totuşi atît de aproape sufleteşte. [. ..]. 

Succesul Expoziţiei româneşti a fost de toţi 
recunoscut, dîndu-ni-se incontestabila întîietatc 
faţă de foarte multe alte pavilioane străine. Se¬ 
cretul acestui mare succes rezidă mai ales în 
unitatea armonică, sub care ne-am prezentat, 
şi în sobrietatea voită a felului de expunere a 
unor materiale atît de bogate şi de interesante, 
în raportul unei comisiuni, prezidată de arhi¬ 
tectul guvernului francez, vicepreşedinte fiind 
comisarul României şi al treilea membru bel¬ 
gian, România a fost clasată în prima categorie 1 , 
alături de Franţa, Germania şi Ungaria, pe cînd 
Belgia, reprezentată şi ea în Comisie, precum şi 
Italia şi celelalte ţări au fost trecute în a doua 
serie, iar Norvegia în a treia. 

Ecoul strălucitului nostru succes a străbătut 
pînă în ţară, unde, înainte de a fi terminată, 
organizarea noastră a fost pe nedrept criticată, 
tocmai de cei mai puţin chemaţi să o poată ju¬ 
deca. întristătoare a fost constatarea că în ace¬ 
laşi organ al tuturor defăimărilor, însuşi arhi¬ 
tectul pavilionului, neputînd prevedea efectul 
final după starea tranzitorie a lucrărilor, s-a | 
grăbit să cîrtească contra operei la care se ofe¬ 
rise să colaboreze, declinîndu-şi, de frică, orice 
răspundere, ce dealtfel nu i se ceruse. Cei care 

1 Transcriem în întregime pasagiul referitor la 
România din raportul, din 14 octomvrie 1929, al 
numitei «Commission Speciale chargâe de decerner 
des recompenses aux Pavillons nationaux de l’Expo- 
sition internaţionale de Barcelone“. Pavilion de la 
Roumanie. Ce pavilion reflete amplement le carac¬ 
tere de l'architecture du pays. Les bois sculptâs de sa 
faţade interpretent des motifs originaux de l’archi- 
tecture paysanne exposâs â l’interieur. Une des faţa- 
des, sur laquelle se d<5tachent des sculptures d’un ca¬ 
ractere local, degage une impression de charme rus- 
tique qui se repend sur l’ensemble du bâtiment. 

L’inWrieur donne une idee complete de l’his- 
toire, de l’art et des richesses du pays, dans un cadre 
dont la conception unitaire s’accompagne du souei 
d’une presentation artistique tt . 

îşi asumaseră întreaga răspundere a succesului 
nu s-au influenţat însă de asemenea ruşinoase 
delecţiuni, despreţuindu-le 1 , după cum se cu¬ 
venea. 

Expoziţia, sub forma ei internaţională, s-a 
închis la 15 ianuarie 1930, rămînînd mai de¬ 
parte deschisă cu caracter naţional numai. 

Solemnitatea închiderii a fost prezidată de 
M. S. Regele Spaniei, care a înmînat comisa¬ 
rilor diferitelor ţări diplomele şi medaliile a- 
cordate de Juriul internaţional. România a ob¬ 
ţinut: 62 Grand Prix, 51 Diplome de Onoare, 
49 Medalii de Aur, 14 de Argint şi 8 de Bronz, 
precum şi 21 diplome de colaboratori 2 . Un suc¬ 
ces mai îmbucurător nu se putea aştepta: 211 
diplome la 230 expozanţi. 

Pavilonul, potrivit unei hotărîri a Comisiei 
din Bucureşti, ce mi s-a telegrafiat la Barce¬ 
lona, a fost vîndut, pe 15.000 pesete, Deputa- 
ţiunii Catalane, care îl va reconstrui, ca adă¬ 
post pentru excursioniştii din parcul naţional 
de la Montseny, la 1200 metri altitudine, arătîn- 
du-se provenienţa lui. O soluţie mai fericită şi 
mai practică nu se putea găsi, demontarea şi 
readucerea în ţară a materialului lemnos fiind 
mult prea costisitoare. 

1 Am considerat sub demnitatea mea de a răs¬ 
punde tuturor calomniilor aşa de grosolane, Incit 
nici o minte serioasă şi cinstită nu le poate crede. 
Prin procesul ce am intentat ziarului „Universul", 
se va pune capăt, sper, acestei campanii odioase. 
Iar fostul ataşat „onorific" de presă şi salariat al 
Comisariatului, pseudo-ziaristul Ţican, şi-a primit 
răsplata fiind şi destituit telegrafic de la Ministerul 
de Externe şi scos din statul Ministerului de In¬ 
dustrie. 

Faţă de succesul expoziţiei române, chiar numitul 
ziar a amuţit, mulţumindu-se a trunchia telegramele 
oficiale referitoare la participarea noastră la Bar¬ 
celona. 

2 Distribuirea diplomelor şi a medaliilor s-a fă¬ 
cut în ziua de 12 aprilie 1930, în Palatul Camerei de 
Comerţ, de către d-1 E. Mirto, ministrul Industriei 
şi al Comerţului, asistat de Preşedintele Camerei de 
Comerţ şi de Comisarul Guvernului la Expoziţia din 
Barcelona, 

Iar acum că expoziţia noastră a fost în¬ 
chisă şi că toate obiectele s-au întors în per¬ 
fectă stare, putem să încheiem bilanţul între¬ 
prinderii. 

Întreaga participare a costat 1G milioane 
lei, din care 372 milioane revin pentru pavilion 
şi plata arhitectului, iar 4 milioane transportul 
a 18 vagoane la dus şi întors. Jumătate numai 
din suma totală a fost acordată din bugetul 
statului, cealaltă jumătate fiind suportată de 
Camerele de Comerţ şi de Industrie, de Uniu¬ 
nea lor, şi de Asociaţia industriaşilor petro¬ 
lului, cărora, cu acest prilej, li se aduc din 
nou cele mai vii mulţumiri pentru patriotica 
şi nobila lor faptă. Suma arătată se va părea 
multora enormă, mai ales pe vremea de criză 
prin care trecem. Totul este însă relativ. Aflînd 
că preparativele numai ale plănuitei dar ne¬ 
realizatei participări a României la expoziţia 
din 1927, la Philadelphia, a costat 12 milioane 
lei, chiar cei mai severi critici vor trebui să 
recunoască, fără rezerve, că totalul de 16 mi¬ 
lioane cheltuit la Barcelona este relativ foarte 
mic, faţă mai ales de marile succese obţinute 
şi de profitul material şi moral ce a rezultat 
pentru ţară. 

E momentul să precizăm care sînt aceste 
profite escontate de la început şi clar arătate, 
în şedinţa constitutivă a Comitetului expozi¬ 
ţiei, de către Ministerul Industriei şi al Co¬ 
merţului. 

In primul rînd nădăjduiam să stabilim 
schimburi mai vii între produsele celor doua 
ţări, care de-abia se cunoşteau pînă aci. Inte¬ 
rese multiple, ce atîtea produse ale noastre, 
ca lemnul, petrolul şi altele, au stîrnit în cercu¬ 
rile speciale din Barcelona, vor avea desigur 
ca urmare o sporire a exportului nostru îi 
Spania. Intr-acest scop am şi dăruit institutu¬ 
lui agricol, şcoalei politehnice şi agenţiilor par¬ 
ticulare, care s-au interesat, mare parte din 

mostrele expuse în pavilionul nostru 1 . Conven¬ 
ţia comercială, ce e pe cale a se încheia cu Spa¬ 
nia, este tot o urmare a participării noastre 
la Barcelona. 

Mai mare este însă profitul moral de pe 
urma expoziţiei, care a stabilit legături ce 
pînă aci erau cu totul inexistente între cele 
două ţări latine. Nu numai milioanele de spa¬ 
nioli, dar reprezentanţii tuturor neamurilor, ce 
s-au perindat prin expoziţie, vor căpăta, după 
vizitarea secţiunii noastre, o idee precisă des¬ 
pre bogăţiile ţării precum şi despre vechimea 
şi importanţa culturii şi artei poporului ro¬ 
mân. 2 Şi de n-am fi avut decît acest succes 

1 O mare parte din obiecte au fost oficial dăruite. 
Membrilor familiei regale şi personagiilor importante 
li s-au oferit obiecte ale industriei casnice, Troiţa a 
fost donată parcului regal din Barcelona; Institutului 
agricol s-au predat probele de pămînturi, blocurile 
de sare şi probele de cereale. Şcoalei politehnice: ole- 
iurile şi alte extrase ale petrolului; Muzeului na¬ 
ţional reproducerea în gips a monumentului de la 
Adamclisi şi cele două metope. Foarte multe din 
cărţile expuse, mai ales din cele asupra României, 
au fost dăruite, în scop de propagandă, membrilor 
familiei regale, bibliotecilor oficiale din Barcelona, 
seminariilor universitare precum şi membrilor presei, 
profesorilor universitari şi unor particulari. 

2 într-acest scop am ţinut următoarele confe¬ 
rinţe: 

1. La 27 ian. în sala de onoare a Deputaţiunii 
provinciale, asupra „relaţiunilor artistice hispano-ro- 
măne", cu proiecţiuni, ilustrînd asemănările şi mai 
ales înrudirile comune cu orientul ale celor două 
arte. 

2. La 5 febr, la Universitate, despre „arta ţăra¬ 
nului român" sub preşedinţia decanului Facultăţii de 
litere şi filozofie, a d-rului Rubio y Lluch, care a ac¬ 
centuat că -es la primera vez que en la Universi- 
tad de Barcelona se oye la voz de un rumano, de un 
hermano de oriente". Despre ambele conferinţe s-au 
publicat dări de seamă amănunţite în ziarele din 
Barcelona şi din Madrid. 

După a doua conferinţă, s-a ţinut la Universitate 
o şedinţă festivă in onoarea oaspelui român, iar rec¬ 
torul Universităţii din Barcelona a trimis colegului 
său din Bucureşti o telegramă de felicitare, cu acest 
prilej. 

de înregistrat, tot am putea fi mulţumiţi; căci 
ţara avea nevoie să fie cunoscută şi să se pre¬ 
zinte într-o înfăţişare unitară în faţa lumii. 
Examenul dat i-a fost favorabil. Prima ex¬ 
poziţie cu caracter general a României după 
război a fost foarte elogios comentată de presa 
străină. 

Guvernul, organizînd această expoziţie, poate 
fi mîndru de opera sa; a dat asupra Româ¬ 
niei cartea cea mai elocventă şi pe înţelesul 
tuturor acelora care au văzut-o. S-a realizat 
cea mai reală propagandă în favoarea ţării. 

Ce păcat, însă, că pentru a ne înfăţişa o- 
menirii, în rîndul căreia sîntem sortiţi să ocu¬ 
păm un loc de cinste, trebuie să trecem peste 
hotare cu tezaurele noastre, în ţară nefiind 
încă terminat localul menit să le adăpostească! 

Expoziţia din Barcelona ne reînviază nă¬ 
dejdea că, îmbărbătaţi de succesele obţinute 
în străinătate, nu vom mai avea mult de aş¬ 
teptat pînă să ne putem prezenta cu demni¬ 
tate şi la noi acasă, în Muzeul de artă naţională. 


39. Evoluarea scoarţelor olteneşti 

CLIMATUL ARTISTIC AL OLTENIEI 

Bucata de pămînt cuprinsă între Carpaţi, Du¬ 
năre şi Olt, deşi făcînd parte integrantă din 
Muntenia, are totuşi o individualitate deose¬ 
bită, din punct de vedere artistic. Forme co- 

* Pentru a impune autoritatea muzeului pe care 
l-a creat, Al. Tzigara-Samurcaş a absolutizat arta 
ţărănească, minimalizînd, într-o oarecare măsură, ar¬ 
tele meşteşugăreşti şi, în general, influenţa pe care 
oraşul o exercită asupra satului, atît prin produsele 
industriale, substitut al celor casnice, cît şi prin 
deruta cosmopolită pe care o presupune. Chiar dacă 
Al. Tzigara-Samurcaş a postulat ideea dispariţiei ar¬ 
tei ţărăneşti şi chiar dacă personalitatea lui, privită 
în ansamblu, reprezintă un amestec de fidelitate con¬ 
servatoare şi apetenţă intelectuală universală, spe¬ 
cific junimismului, supraestimarea artei ţărăneşti 
nu este o contradicţie, ci expresie a gustului său 
ireproşabil şi a dragostei lui adinei pentru neamul 
românesc (C.D.Z.). 

mune cu restul ţării ajung aci la o dezvoltare 
proprie, care atinge, de cele mai multe ori, 
limitele perfecţiunii. Plămădit din belşug cu 
rămăşiţe artistice, ca şi restul României, pă- 
mîntul Olteniei se poate mîndri în diferite 
domenii, cu cîteva exemplare, mai răsărite ca 
aiurea. Din vremea neolitică, aci a ieşit din 
ascunzişul tainic al pămîntului cea mai mîndră 
dintre figurinele de pămînt ars, pe care, pen¬ 
tru prea semeaţa ei frumuseţe, am botezat-o 
Venus de la Craiova. 

Ea se distinge nu numai prin ţinuta ei aşa 
de vie dar şi prin urmele distincte ale costu¬ 
mului, întrecut numai de figurinele dezvol¬ 
tării ulterioare din Cruşevăţul de peste Du¬ 
năre. Din timpul năvălirilor barbare avem, în¬ 
tre altele, tezaurul scit*, zis de la Craiova, 
azi readus de la Berlin în Muzeul din Bucu¬ 
reşti. 

Lipsa uimelor artistice de la greci, ce nu 
s-au întins pînă aci, e compensată prin prea 
bogatele staţiuni şi cetăţi romane de-a lungul 
Dunării sau prin cele presărate pe drumurile 
legionarilor lui Traian, începînd de la capul 
de pod de la Drobeta şi pînă dincolo de Car- 
paţi înspre Sarmisegetuza dacilor. 

Contemporană cu Venus craioveana este 
şi interesanta olărie de la Sălcuţa, cu ale cărei 
specimene se făleşte şi Muzeul preistoric din 
Berlin, căruia i-au fost lăsate dublete, la re¬ 
cuperarea postbelică a rezultatelor cercetărilor 
savanţilor germani. Strănepoţi ai olarilor neo¬ 
litici de acum vreo patru mii de ani trebuie 
să fie meşteri ca Pielmuşii din Oboga sau cei 
tot aşa de iscusiţi de prin Gorj şi Vîlcea, de 
unde se pot vedea, în Muzeul din Bucureşti, 
aşa de splendide specimene nu numai de stră¬ 
chini cu spiralele ancestrale, dar şi de ulcele 
şi ulcioare admirabil colorate şi cu contururi 
nobile prin simplicitatea lor. 

* Considerat astăzi ca fiind getic (C. D. Z.). 

De la romani n-au avut ce moşteni artiştii 
pămînteni, cu un simţ mult mai rafinat decît 
al colonizatorilor, distinşi prin recunoscuta lor 
straşnică organizare, graţie căreia s-a pierdut 
urma limbii localnicilor învinşi. Retraşi în vîl- 
cele şi prin codri, urmaşi, prin daci, ai renu¬ 
miţilor artişti traci, şi-au păstrat neatins sim- 
ţămîntul proporţiei şi al frumuseţii, pe care-1 
vedem relnflorind odată cu apariţia, sub domni 
locali, a celor liberaţi de alte dominaţii. 

Primele înfăţişări ale ţăranului român, pur- 
tînd căciulă la fel cu a strămoşilor daci şi cu 
a contemporanilor noştri, ni le dau ilustraţiile 
d intr-o cronică ungurească ce reprezintă pe 
voinicii olteni izgonind din munţii lor, la 1330, 
pe Carol Robert, Regele Ungariei. Şi de în¬ 
dată ce s-au simţit liberi, băştinaşii au legat 
din nou firul artei tradiţionale. 

Splendidele troiţe, ce înviorează văzduhul 
prin siluetele lor aşa de măreţe şi totuşi zvelte, 
sînt reprezentante ale celor dintîi locuri de 
închinăciune. Ele sînt caracteristice Olteniei, 
unde se găsesc în număr mult mai mare decît 
în tot restul ţării, şi se disting prin sobrieta¬ 
tea armonioasă a alcătuirii lor, denotînd re¬ 
zultatul unei îndelungate perfecţionări. Unele 
din ele sînt aşa de amplificate, încît, în loc de 
cele trei cruci închinate sf." treimi, redau un 
complex de peste 20 de cruci, pornind dintr-o 
singură tulpină vînjoasă şi încheindu-se, per¬ 
fect conturate, sub acelaşi acoperămînt larg 
de şindrilă. 

Fără teamă de a fi acuzaţi de exagerare, 
putem afirma că exemplare ca acele de la 
Rovinari şi de la Bălăneştii Gorjului, azi în 
Muzeul din Bucureşti, nu au pereche, nici în 
vreo altă artă, chiar din străinătate. Origina¬ 
lul troiţei din Bălăneşti, la ultima expoziţie 
din Paris, a produs mare efect, alături de o 
poartă gorjană, ce a fost dăruită Muzeului de 
etnografie comparată, de la Trocadero. 

Bisericuţele olteneşti, din bîrne de stejar 
perfect încheiate, cu fruntari şi stîlpi sculp- 

taţi, sînt de asemenea mai frumoase în această 
regiune muntoasă decît oriunde aiurea. Cea 
din Grămeşti poartă data 1664; aci ca şi în 
alte localităţi, însă, sînt reproduse, cu mici 
variante, tipuri mult mai vechi. 

De o importanţă cu totul deosebită sînt 
bisericele voievodale, ce se clasează în rîndul 
celor mai de seamă monumente istorice ale 
ţării. Enumerînd numai pe cele în fiinţă, în¬ 
cepem cu ctitoria lui Mircea cel Bătrîn de la 
Cozia, unde se află mormîntul voievodului ca 
şi portretul lui, cu vulturii bicefali pe genunchi. 
Mînăstirea, restaurată sub Brâncoveanu, repre¬ 
zintă influenţa trecătoare a Serbiei în arhi¬ 
tectura noastră. Mînăstirea Banului Craiovei, 
de la Bistriţa, din 1498, cu toate prefacerile 
restaurării de un arhitect străin de pe la mij¬ 
locul veacului trecut, e totuşi impunătoare. 
Iar de la Arnota lui Matei Basarab ne-a ră¬ 
mas, între altele, minunata tîmplă, din 1706, 
azi în Muzeul din Bucureşti, scăpată, ca prin 
minune, din transporturile la Expoziţii din 
străinătate, unde, bineînţeles, a produs mare 
efect. 

Fala arhitecturii, nu numai a Olteniei, dar 
a întregii ţări, rămîne Mînăstirea Horezului a 
lui Constantin Brâncoveanu. Pe lîngă armoni¬ 
oasa ei înfăţişare, cu toată bogăţia sculpturală 
şi picturală, această ctitorie a contemporanu¬ 
lui şi emulului Regelui Soare al Franţei, mai 
prezintă o deosebită importanţă ca ultimă evo¬ 
luţie a combinării diferitelor stiluri din în¬ 
treaga ţară. Biserica din Horez, lucrată de 
meşteri locali, reprezentaţi cu numele lor în 
frescă, înfăţişează tipul desăvîrşit al dezvol¬ 
tării arhitecturii din ţară, ce de aci înainte se 
poate zice curat românească. Mai armonios, 
măi bogat, şi totuşi mai frumos, nu avem alt 
monument, în toată ţara. De la el s-au inspi¬ 
rat numeroase alte biserici şi schituri, la care 
găsim o evoluare, am putea zice o moderni¬ 
zare şi înviorare a picturii tradiţionale, cum 
nu se întîlneşte în alte părţi. în toate privin- 

ţele deci, şi prin frumuseţea sculpturii mobi¬ 
lelor, a odăjdiilor şi a broderiilor, arta biseri¬ 
cească atinge în Oltenia culmi necunoscute aiu¬ 
rea. 

Arhitectura civilă ne rezervă surpriza cu¬ 
lelor, specific olteneşti. De origine orientală, 
ele s-au împămîntenit în acest binecuvîntat 
colţ al ţării, unde, cu timpul, au luat aspecte 
cu totul locale. Din simple clădiri de apărare, 
culele olteneşti au evoluat în curînd trans- 
formîndu-se în locuinţe boiereşti, avînd încă¬ 
peri bogat boltite, balcoane cu stâlpi de piatră 
şi — uneori — cu paraclise întregind aceste 
popasuri în cele mai alese peisagii ale regiunii 
deluroase. încă o particularitate ce nu trece 
Oltul decît prin 2—3 exemplare din Argeşul 
superior. 

Din palatele domnitorilor şi ale banilor Cra- 
iovei ne-au rămas prea puţine alte urme, pen¬ 
tru a le releva aci, decît transformatele vaste 
case boiereşti din capitala bogată a provinciei, 
în schimb, avem şi astăzi casele de lemn ale 
Magherilor, a lui Tudor Vladimirescu şi multe 
altele la fel de caracteristice. 

Mai nealterată s-a păstrat arhitectura de la 
sate, ţăranul fiind mai statornic conservator 
decît târgoveţul, însetat de pi'efaceri şi înnoiri 
nu totdeauna chibzuite. 

Casă de lemn, ca prototipul clasic al lui 
Antonie Mogoş, din Ceaurul Gorjului, expusă 
în Muzeul din Bucureşti, la 1906, n-am mai 
întîlnit aiurea, în toată ţara. Ea e prea cunos¬ 
cută, atît la noi cît şi în străinătate, pentru ca 
să mai fie nevoie să reviu aci asupra frumuseţii 
clasice a stîlpilor, stenapilor şi a capitelelor 
aşa de splendid armonizate cu întreaga arhi¬ 
tectură a cerdacului de-a lungul casei. Sem¬ 
nată de autorul ei şi datată din 1875, şi această 
casă nu e decît repeţirea — de mînă de ma¬ 
estru, de astă dată — a unui model mult mai 
vechi, ce tinde să dispară cu desăvârşire. Care 
ţăran mai poate consacra azi, cum a făcut moş 
Antonie, patru ani la ridicarea casei, a cărei 

poartă — minunată şi ea — e datată din 1879? 
Dar, mai ales, cine-şi mai poate procura trun¬ 
chiuri de stejar aşa de falnici ca să cioplească 
dintr-o singură bucată un frontar de 12 metri, 
ca acela ales pe gratis de Antonie din mîndra 
pădure a moşnenilor săi? 

Pentru aceleaşi motive nu se mai reproduc 
nici prea făloasele porţi ale vechilor case ţă¬ 
răneşti, care, de multe ori, erau de proporţii 
mai reduse decît porţile, amintind arcurile de 
triumf ale romanilor, de la care altă moşte¬ 
nire artistică n-avem decît acest ecou al tru¬ 
fiei lor. 

Prin refacerea în mărime naturală a Casei 
lui Mogoş la unele expoziţii, prin reproduce¬ 
rea stîlpilor la diferite case particulare şi uti¬ 
lizarea lor chiar în interior, aceste splendide 
izvoade s-au popularizat, înviorînd sculptura 
lemnului şi răspîndind în toată ţara podoabele 
artei olteneşti. 

Costumele ţărancelor din Oltenia sînt de 
asemenea fără pereche: prin varietatea, dar 
mai ales frumuseţea lor, ele stau în frunte. 
Nu numai în fiecare judeţ, dar adesea de-a lun¬ 
gul diferitelor văi, se găsesc costume diferite. 
Mehedinţul se distinge prin vîlnice de forma 
unor fuste scurte, deschise într-o parte, cu 
cute strînse (plisate) şi terminate cu largi fîşii 
brodate în fir gros de metal argintat. Culoarea 
acestor vîlnice variază de la negru intens la 
roşul cel mai vioi, din paţachină, trecînd prin 
variante de culoare liliachie. 

Judeţele din sud se caracterizează prin por¬ 
tul tot al unor vîlnice largi, bogat ţesute în 
fîşii multicolorate, cu desenuri geometrale mă¬ 
runte, culoarea dominantă fiind roşul, între¬ 
tăiat însă de şuviţe negru, albe, albastre şi 
chiar verzi, dînd un mozaic din cele mai ar¬ 
monioase. în Vîlcea, ca şi în Gorj, se poartă 
două oprege strimte; cele vîlcene de culoare 
albastră, cu broderii în alb, sînt, prin impu¬ 
nătoarea şi savanta lor simplicitate, de un 
efect miraculos. în Gorj predomină opregele 

cu tot felul de flori, ornamente geometrale 
sau chiar şi animale stilizate pe fond roşu. Iile 
sînt bogat brodate cu rîuri largi de-a lungul 
mînecdlor; iar betele, în armonie cu fotele, 
susţin cuta bogată a cămăşilor, care reprezintă 
coZpos-ul costumului fecioarelor ateniene. Ma¬ 
ramele diafane, întreţesute uneori cu flori rar 
presărate în culori discrete sau în fir de aur, 
încununează aceste costume într-adevăr măies¬ 
tre. îmbrăcate astfel, femeile, de la munte mai 
ales, purtînd pe cap ulcioare sau baniţe, ne 
amintesc, prin statura lor impunătoare, pro¬ 
totipul cariatidelor eline. Maramele fluturînd, 
cînd sînt în mers sau la joc, dau siluetelor a- 
parenţa unor Nike zburătoare. 

într-un aşa de bogat climat artistic, cu atîta 
parfum de clasicitate, nu e de mirare ca şi 
scoarţele olteneşti să se fi bucurat de o dez¬ 
voltare deosebită, după cum se va vedea. 

COVORUL ROMANESC ÎN TIMP ŞI SPAŢIU 

întrebuinţăm cuvîntul generic de covor, de ori¬ 
gine slavă, pentru că e denumirea generală, 
sub care se înţelege orice ţesătură colorată, 
ieşită din război, ce se aşterne pe podeala 
odăilor, pe paturi şi bănci, sau se atîmă pe pe¬ 
reţi. Termenul scoarţă, de origine latină, lăi- 
cer, de origine slavă, ca şi cel de velinţă, de 

origine greco-sîrbă, prin care se indică ţesă¬ 
turile ce la ţărani se întind numai pe pereţi sau 
pe laviţe şi paturi, ar fi mai propriu, deşi de 
un uz mai puţin generalizat. E aceeaşi deose¬ 
bire, ca şi aceeaşi confuzie, între un covor şi 
o scoarţă, ca şi între un tapis sau tappeto şi 
o tapisserie franceză ori Gobelin, sau un arazzo 
italian; căci şi în străinătate, ca şi la noi, şi 
unele şi altele se întind şi pe podeală, deşi 
sînt destinate mai mult pentru pereţi. In nici 
un caz, denumirea de scoarţă nu trebuie tra¬ 
dusă prin „ecorce“, cum s-a greşit de un ama¬ 
tor prea puţin expert în materie. 

Arta ţesutului este azi încă foarte răspîn- 
dită în întreg cuprinsul ţării [...]. Nu e lo¬ 
cuinţă, oricît de modestă, inclusiv bordeiele, 
în care să nu se găsească un război de ţesut. 
Cînd încăperea este prea mică pentru a cu¬ 
prinde războiul pentru o ţesătură mai mare, 
el e scos din casă şi fixat în pămînt, afară, 
în preajma locuinţei [...]. Aci e lăsat de la în¬ 
ceputul primăverii pînă în toamnă, fără teamă 
de zilele cu ploaie, deoarece decolorările even¬ 
tuale dau acele nuanţe, zise ape, ce se adaugă 
la farmecul coloritului prin nuanţarea produsă 
în decursul lucrului. 

Odinioară, fiecare gospodărie producea sin¬ 
gură lîna necesară ca şi firul de in sau de cî- 
nepă. Azi nu toţi gospodarii mai au oile lor 
proprii, iar cultura inului şi a cînepii, mult 
timp delăsată, începe abia acum a fi reluată. 
Gospodării ca acele ce am mai apucat 1 , în care 
întreaga îmbrăcăminte a membrilor familiei, 
de la cămaşă pînă la haine şi surtuc sau manta, 
se efectuau în casă, din material propriu, au 
dispărut, singur ţesutul scoarţelor menţinîn- 
du-se încă. Căci cînd nu e prinsă de alte tre¬ 
buri ale casei, ţăranca toarce mereu, chiar şi 
mergînd; iar în serile lungi de iarnă ţese ne¬ 
încetat. Ca şi războiul, furca nu lipseşte din 

1 Arta în România, voi. I, 1906, pag. 121. 

casă, şi cele primite în dar, de la ciobanii în¬ 
drăgostiţi care se coboară de la munte, au 
ajuns adevărate obiecte de artă [...]. 

Ţesăturile de lînă fiind lesne mistuite de 
timp şi de molii, nu putem urmări dezvoltarea 
lor pînă în vremurile străvechi, cum se poate 
face pentru tipul de locuinţă cu cerdac, pe 
care-1 regăsim 1 în săpăturile neolitice din Ariuş- 
dul braşovean, sau pentru ornamentarea olă- 
riei cu spirale, ce se repercută azi pe străchi- 
nele noastre. Că femeia preistorică, de acum 
vreo patru mii de ani, purta ţesături bogat 
ornamentate, ne-o dovedesc figurile de pămînt 
ars ce s-au descoperit în toate aşezările ome¬ 
neşti din acea vreme. Şi e bine dovedit că 
acele ornamente incizate nu-s tatuaje, cum 
credeau —- sau mai cred — unii, ci izvoade 
de alesături. Cunoscînd deci arta ţesutului, 
probabil este că pînă în acea vreme se poate 
reporta şi începutul scoarţelor noastre, deşi 
urme efective nu ne-au fost păstrate. Conurile 
de pămînt ars însă, cu perforaţii, pe care unii 
arheologi de cabinet, lipsiţi de orice contact 
cu lumea reală, le-au denumit „mărgele pre- 
istorice“, nu sînt decît greutăţile pentru fixat 
fusurile la depănatul lînei în mai multe fire. 
Astfel numai se explică de ce perforările a- 
cestor conuri sînt uzate, adică teşite, în păr¬ 
ţile laterale, prin frecarea fusurilor, iar nu în 
partea lor superioară, după cum s-ar fi întîm- 
plat dacă ar fi servit ca greutăţi atîmate de 
năvoadele de pescuit, pentru care sînt şi mult 
prea grele. Asemenea conuri, azi efectuate şi 
din lemn, se mai întrebuinţează încă, servind 
drept legătură între vremurile preistorice şi 
zilele noastre. 

Dacă n-am avut norocul de a descoperi în 
mormintele voievozilor, ca în acel al lui Carol 
cel Mare, urme de ţesături, sau ca norvegienii, 
de a găsi o întreagă scoarţă din veacul al XH-lea, 
uitată între două podeli de lemn din biserica 
de la Baldischol din Hedemarken, azi în Mu¬ 
zeul din Oslo, această lipsă nu ne autoriză să 

negăm persistenţa, cel puţin tot atît de veche, 
a ţesăturilor noastre. 

Cele mai vechi date, ţesute în scoarţe, nu 
brodate, căci' acestea pot fi adaose eventual 
şi ulterior, sînt cîteva de la începutul veacului 
trecut, cele mai multe însă de la mijlocul lui. 
Prin aceasta nu se limitează vechimea lor, căci 
multe exemplare nedatate sînt cu mult ante¬ 
rioare, judecind după tehnică, modele şi mai 
ales după firul şi calitatea lînei, care la cele 
mai vechi e mult mai moale iar firul mai sub¬ 
ţire. Exemplarele ce ne-au parvenit sînt toate 
reproduceri, de un secol sau mai bine, după 
modăle mult mai vechi. 

Arta ţesătoriei la noi, ca şi la alte popoare, 
trebuie să fi trecut printr-o progresiune suc¬ 
cesivă, înainte de a fi ajuns la perfecţiunea 
şi amplificarea exemplarelor ce am moştenit 
azi. Punctul de plecare al ţesăturilor noastre 
este, ca şi aiurea, fîşia largă de aproximativ 
un metru, în care bande de lină albă alter¬ 
nează cu cele ţigaie, cărora, curînd, li se adaugă 
şuviţe colorate. Izvoadele geometrice, din com¬ 
binarea urzelii străbătute de suveici cu fire 
divers colorate, animează apoi uniformitatea 
monotonă a primelor lucrări. Din jocul suveicii 
printre firele urzelii se nasc uşor cele mai 
simple forme geometrice, dînd naştere la aşa 
zisele mozaicuri, comune tuturor începuturi¬ 
lor. Succesiunea unor pătrate sau romburi, di¬ 
vers colorate şi aşezate concentric, îmbogă¬ 
ţeşte cîmpul fîşiilor iniţiale, care, lărgindu-se 
şi închise fiind în chenare din desenul de aşa 
zişii dinţi de ferăstrău, ce nu merg decît de-a 
lungul ţesăturii, capătă aspectul lăicelelor ce 
se întîlnesc peste tot. Forma de covor sau 
scoarţă implică o lungime egală cu de două 
ori lăţimea ţesăturii. Cînd spaţiul, zis cîmpul 
covorului, închis peste tot printr-un cadru, 
bordură sau privaz, cum se zice în Basarabia, 
începe să fie divers ornamentat, atunci numai 
se ivesc caracteristicile speciale ale diferitelor 
popoare şi chiar ale regiunilor dintr-aceeaşi 
ţară. Asemănarea între ornamentele nordice 
din veacul al XH-lea şi unele scoarţe vechi 
ale noastre este izbitoare. Asemenea potriviri 
nu pot fi atribuite nici simplei întîmplări, nici 
acelui bun comun, ce în arta ţesătoriei, ca şi 
în alte domenii, se regăseşte asemănător în 
industriile primitive la diferite popoare, din 
vremurile cele mai îndepărtate şi pînă azi. 
Dintr-o tehnică asemănătoare rezultă, neapărat, 
un anumit număr de izvoade mai mult sau 
mai puţin invariabile la popoare şi la răstim¬ 
puri deosebite. Astfel, de pildă, se poate ex¬ 
plica asemănarea, ba chiar identitatea, între 
modelele de ţesături ale incaşilor din Peru, 

din timpuri străvechi, şi unele scoarţe ale noas¬ 
tre, din vremea de azi. 

înrudirea ţesăturilor noastre cu ale popoa¬ 
relor din Suedia şi Norvegia trebuie căutată 
în convieţuirea în sud-estul Europei, a tutu¬ 
ror acestor neamuri, azi răspîndite între Scan- 
dinavia şi gurile Dunării. Din contactul stră¬ 
vechi, prin Asia Mică, cu gurile Nilului, se 
mai poate lămuri şi asemănarea ţesăturilor 
copte din sec. al III-lea şi al IV-lea cu ale 
noastre. Tot astfel şi pentru înrudirea formei 
şi a ornamentării speciale a iilor româneşti 
cu cele de la nord şi de la sud 1 . 

Iată dar, cit de îndepărtat în decursul veacu¬ 
rilor şi cît de întins situat în spaţiu este co¬ 
vorul românesc, prin afinităţile sale bine de¬ 
finite. 

SPECIFICUL COVORULUI .ROMANESC 

Covoarele româneşti se deosebesc de produ¬ 
sele similare de la sud de Dunăre şi de cele 
de dincolo de Tisa prin motivele lor decorative, 
cît şi, mai ales, prin coloritul lor altfel ar¬ 
monios, decît cel mult mai viu al vecinilor 
noştri. S-ar putea adăuga că nuanţarea între 
aceste produse ale industriei casnice este la 
fel ca şi aceea între limbile vorbite de popoa¬ 
rele respective, deşi originea scoarţelor noas¬ 
tre nu stă de loc în relaţie cu colonizatorii 
romani, de la care se trage limba ce vorbim 
azi. Întreaga artă a ţesătoriei din sud-estul 
european e în legătură cu Orientul şi în parte 
numai cu Nordul, iar nicidecum cu Apusul. 
Acelaşi fond comun al legendelor şi al jocu¬ 
rilor noastre, în special al horei, ce întîlnim 
la vecinii din sudul Dunării pînă la Marea 
Egee, se regăseşte şi în domeniul ţesăturilor, 
cu aceeaşi deosebire a sonorităţilor atenuate 


1 Arta scandinavă şi a noastră. Impresii de călă¬ 
torie. Convorbiri lit., 1909 p. 194—8. 

ale limbii neolatine, faţă de cele aspre ale bul- 
garo-slavismelor, care se repercută şi în do¬ 
zarea mult mai crudă a boielilor acestora. Ex¬ 
poziţia de covoare organizată în vara anului 
1927, de către Musee des arts decoratifs în 
Pavilion de Marsan, din Louvre, ne-a uşurat 
comparaţia între produsele celor 8 ţâri din Eu¬ 
ropa septentrională şi orientală şi anume: Fin¬ 
landa, Lituania, Norvegia, Polonia, România, 
Suedia, Ucraina şi Iugoslavia care au partici¬ 
pat. Expunerile reprezentanţilor acestor ţări 
sînt cuprinse în catalogul Le Tapis, apărut cu 
acest prilej, din care multe dintre părerile 
exprimate atunci, cu referinţă la noi, le-am 
utilizat şi aci. 

Afinităţi cu ţesăturile noastre se găseau 
mai mult spre nord decît spre sud: între produ¬ 
sele Ucrainei şi cele din Bucovina şi Basara¬ 
bia înrudirea era evidentă, după cum consta¬ 
tasem prin exemplarele din Muzeul de la Lem- 
berg, mult mai interesante din acest punct de 
vedere decît cele expuse la Paris. 

Trecînd peste Polonia şi Lituania, o mai 
slabă afinitate se regăseşte cu scoarţele scan¬ 
dinave, la care izvoadele sînt mai evoluate ca 
la noi; în schimb, însă, coloritul lor este incom¬ 
parabil mai atenuat, mai stins, cum e şi na¬ 
tural pentru climatul nordic faţă de luminozi¬ 
tatea şi coloritul sudului nostru 1 . Exagerarea 
nearmonioasă a acestei exuberanţe coloristice 
la produsele din sudul Dunării, care, lipsind 
în ansamblul din 1927, ne-au fost vecine în 
Pcdais internaţional din Expoziţia de la Paris 
în 1937, s-a putut înregistra cu acest din urmă 
prilej. Iar influenţele pustei dunărene au e- 
coul lor în fondurile de un roşu prea pipărat 
al scoarţelor din Banatul nostru, cu nuanţe 
de modele şi chiar cu o tehnică particulară 
numai acestei regiuni. 

1 Scoarţe româneşti la Louvre. Conv. lit., mai-aug., 
1927. 

www.dacoromanica.ro 

364 


Clasarea după regiuni a scoarţelor din ţară 
devine tot mai anevoioasă, atît din cauza re- 
pedei răspîndiri şi copieri a produselor unor 
anumite ateliere, cit mai ales prin impunerea, 
din nefericire chiar oficială, în şcoli şi în ate¬ 
lierele monăstireşti, a unor modele concepute 
fără nici o pricepere. La călugăriţele din schi¬ 
turile moldoveneşti am găsit lucrîndu-se, din 
oficiu, după oribile izvoade, lipsite de orice 
caracter, deşi tindeau să imite scoarţele olte¬ 
neşti. Răspîndirea gratuită a unor asemenea 
planşe, cu care Ministerul Industriei cheltuia 
sume respectabile, se transformă într-o neno¬ 
rocire în loc de binefacere. Să sperăm că spi¬ 
ritul cel nou va învinge şi asemenea măsuri 
birocratice desuete şi răufăcătoare din toate 
punctele de vedere, atît artistic cît şi economic; 
căci prin impunerea aceloraşi modele se ucide 
personalitatea artiştilor şi se încurajează pro¬ 
ducţia în serie, mai greu de desfăcut. O altă 
eroare fundamentală se comite, şi pe o scară 
tot mai largă, prin confundarea izvoadelor di¬ 
feritelor materiale şi tehnicilor deosebite. Se 
traduc în ţesături modele de broderie şi vice¬ 
versa, fără a se lua în seamă că o asemenea 
falsificare a valorilor şi proporţiilor respective 
duce la cele mai condamnabile aberaţiuni. Sau 
se imită în ţesături şi broderii modele scoase 
după sculpturile, de pildă, în lemn sau chiar 
în piatră de la M-rea Horezului, a căror fru¬ 
museţe nu se poate contesta, acolo unde sînt, 
dar care devin o rătăcire, fiind transpuse ca 
broderii de cămăşi, după cum se recomandă 
de anumite publicaţii care, prin îngrijirea de- 
senurilor şi înfăţişare aleasă, impun naivilor 
setoşi de noutăţi, dar lipsiţi de discernămînt. 
Să nu uităm' că fiecare material are o tehnică 
particulară şi o ornamentaţie specială, condi¬ 
ţionate de posibilităţile de lucru. întortochelile 
aşa de uşor de obţinut ale unui drug subţire 
de fier călit nu se pot realiza în lemn. Mare 
a fost nedumerirea maestrului şcoalei de me¬ 
serii care, la un examen al clasei sale, se mîn- 

drea cu planul unei porţi de fier, ce nu am 
aprobat, deşi, după cum mă asigura, fusese in¬ 
spirată de izvoadele mele de crestături. Ne¬ 
socotise numai bineintenţionatul dar naivul 
meşter, că modelele erau în lemn, ale cărui 
cerinţe de lucru sînt opuse fierului. De aceleaşi 
erori fundamentale trebuie ferită şi arta ţesă- 
toriei, dacă vrem să o considerăm mai mult 
decît simplul meşteşug al războiului. 

Şi de mecanizarea, fără deosebire, a ţesă- 
toriei să nu ne prea bucurăm. Indiscutabil e 
că, cu cit mai intens se va mecaniza fabrica¬ 
rea ţesăturilor şi deci satisfacerea nevoilor ar¬ 
matei şi aie tîrgului, cu aitît ţana va fi mai cîş- 
tigată. O scoarţă, însă, nu e un obiect de primă 
necesitate, clasîndu-se între aşa zisele produse 
de artă, sau de lux chiar. Se poate trăi şi în 
odăi, mai igienice poate, cu pereţii simplu vă¬ 
ruiţi, iar nu acoperiţi cu ţesături. Cine vrea 
să se bucure de aspectul înviorător al culorilor 
unei scoarţe, să şi plătească asemenea satis¬ 
facţie de ordin superior. Să nu mercantilizăm, 
prin mecanizare* lucrări ce pierd farmecul 
făuririi de mină, care singură înnobilează pro¬ 
ducţia. După cum nici cromolitografiile, sau 
reproducerile plastice, oricît s-ar perfecţiona 
metodele de multiplicare, nu vor reuşi însă 
să înlăture pictura sau sculptura, tot astfel 
şi scoarţele lucrate individual în războaie ne¬ 
mecanizate îşi vor păstra valoarea lor proprie. 

Pentru clasarea regională a scoarţelor, Mu¬ 
zeul de artă naţională posedă, din fericire, un 
stoc de scoarţe destul de bogat, alcătuit înainte 
de războiul din 1916, care a săcătuit ţara de 
orice produse de lină. Achiziţionate de la pro¬ 
ducători chiar, prin mînăstiri sau direct de la 
ţesătoarele din sate, aceste scoarţe ne permit 
o clasificare cît mai ferită de erori. 

în Muntenia şi în Moldova de jos erau încă 
în favoare, pînă la începutul secolului nostru, 
izvoadele geometrice, rezultate din urzeala per¬ 
pendiculară şi firul suveicii orizontal. Rombu¬ 
rile şi pătratele ca şi alte figuri geometrice, 

alternînd în culori deosebite, împlinesc în chip 
plăcut şi neobositor cîmpul neîntrerupt de mo¬ 
tive de alt gen. Fineţa firului de lînă, dar mai 
ales armonioasele culori, în genere deschise, 
dau acestor scoarţe o nobleţă liniştită ce de¬ 
notă, desigur, buna lor tradiţie. Jocul desenu- 
rilor, în nuanţa de albastrul cerului de seară 
combinat pe cîmpul şi chenarul larg de gal¬ 
benul griului pîrguit, variat cu vărgi roşu-vi- 
şiniu, dau armonii minunate, tocmai pentru că 
sînt aşa de simple. 

Din nefericire, şi ca un simptom al vremii 
frămîntate de acum, asemenea produse sînt 
tot mai puţin apreciate, iar atelierele din mî- 
năstiri şi cele private, susţinîndu-se din vîn- 
zarea muncii lor, caută să se adapteze cerin¬ 
ţelor publicului, nesocotind pe acele ale ar¬ 
tei 1 . 

Lăicere de amploarea unui perete de odaie, 
ţesute în dungi cu modele alternante şi repe¬ 
tate pe întreaga suprafaţă, se mai practică în 
nordul Munteniei şi dincolo de munţi, în ţara 
Bîrsei şi a Făgăraşului. 

In schimb, continuă să se bucure de fa¬ 
voarea publicului românesc şi chiar străin 
scoarţele olteneşti, basarabene şi, în oarecare 
măsură, cele bucovinene. [...]. 

Cîmpul foarte adesea negru, alteori galben- 
verzui, sur, sau mai rar albastru şi în genere 
neutru, al lăicerelor dintre Prut şi Nistru, redă 
uniformitatea peisajului cîmpiei locale. Lipsa 
de chenare, uneori timid indicate, simbolizează 
imensitatea, fără de hotare aparente, a şesu¬ 
lui bogat şi dezbrăcat de codrii ancestrali, sau 
a lanurilor nesfîrşite de grîu. Trandafiri şi 
bujori stilizaţi în mărimi exagerate, de un roşu 
înfocat, înşiraţi pe una sau două linii mediane 
longitudinale, dau scoarţelor un aer de sărbă¬ 
toare, pe care nu-1 au altele. Frunze şi lujere 
de un verde strălucitor, atenuat pe alocurea 

1 Industria casnică şi arta naţională. Conv. lit., 
dec. 1909. 

de nuanţe savant combinate, împlinesc spaţiul 
dintre flori, iar, uneori, împletituri mărunte 
de verdeaţă, liberă de orice conturare, fug 
numai de-a lungul lungimii scoarţelor, care 
atinge de două ori şi jumătate lărgimea lor. 
Trandafirii ca şi bujorii şi foile lor sînt geo- 
metral conturate şi văzute din faţă, fără ca 
aceste naive stîngăcii să le reducă efectul de¬ 
corativ. Sînt exemplare cu „privaze“ ţesute 
aparte şi cusute în jurul lăicerului, iar cîmpul 
este ornat cu ghivece de flori, despărţite prin 
motive liber presărate între ele. Alte varie¬ 
tăţi n-au pe întinsul cîmpului, de culori mai 
mult neutre, decît lujere sau mlădiţe rar res¬ 
firate, de un efect decorativ foarte discret, dar 
foarte distins. 

Aproape asemănătoare lăicerelor basarabene, 
dar cu chenare şi vase de flori, sînt şi unele 
exemplare din vecina Bucovină, unde se în- 
tîlnesc cele mai multe variante ale speciei: de 
la lăicerele înguste şi lungi, cu modele geo¬ 
metrice, simple, dar viu colorate, pînă la co¬ 
voarele de biserică, cu cruci şi inscripţii, ne¬ 
cunoscute aiurea. Tot de aci s-a lăţit şi moti¬ 
vul din antichitate al arborelui vieţii cu pă¬ 
sări pe ramuri şi cu şarpele ispititor la bază. 
Cele mai vesele dintre scoarţele bucovinene 
sînt cele cu cîmpul presărat de flori în diferite 
nuanţe: geometrismul, dominînd şi în repre¬ 
zentarea florilor, ne dă însă modele de com¬ 
binaţii romboidale de o măreţie nemaipome¬ 
nită [...]. 

La Expoziţia din Louvre, scoarţele româ¬ 
neşti, deşi scoase din mediul modest pentru 
care au fost concepute, nu se pierdeau în e- 
normele săli boltite ale Muzeului, în care ar¬ 
monioasa lor cumpătare reieşea şi mai evident. 

La Expoziţia din Paris din 1937, covoarele 
expuse de Muzeul naţional au fost astfel men¬ 
ţionate de critica franceză: „O colecţie de co¬ 
voare de un colorit, de un desen liniar, de o 
îngrijită execuţie aşa de perfecte fac din fie- 

care o operă de artă, şi toate la un 
tuiesc un mănunchi de capodopere 1 ". 

O atare constatare nu este cea mai bună 
dovadă despre vigoarea şi frumuseţea artei 
poporului nostru? 

INDIVIDUALITATEA SCOARŢELOR 
OLTENEŞTI 

Obiectele de artă, chiar cele mai simple, au 
şi ele graiul lor pentru cei care ştiu să dez¬ 
lege şi rostul formelor, pe lingă al slovelor. 

Am arătat odinioară în „Izvoadele de cres¬ 
tături ale ţăranului român" 2 , cîte ne povestesc 
furcile ciobanilor care, prin roţile încrestate, 
simbolizează soarele şi luna, singurii vizita¬ 
tori ce se perindă regulat pe bolta cerească, 
altfel dragă şi familiară păstorilor decît tîr- 
goveţilor. 

De asemeni, cîte învăţăminte nu putem tra¬ 
ge, de pildă, din scoarţa oltenească ce, spre 
deosebire de altele, poartă semnătura „Sma- 
randa", iar dedesubt daita „1861". 

Numele autoarei, întreţesut, nu brodat ul¬ 
terior, dovedeşte că de la început Smaranda, 
avînd conştiinţă că săvîrşeşte, aşa cum într-a- 
devăr este, o minune de scoarţă, a ţinut, pen¬ 
tru mulţumirea ei sufletească sau, poate, şi 
pentru a aceluia căruia lucrarea ei era des¬ 
tinată, să-şi imortalizeze numele, fixînd şi data 
cînd a ţesut-o, aşa cum obişnuiesc toţi artiştii 
conştienţi de valoarea operelor lor, cînd sem¬ 
nează şi datează lucrările. Dacă Smaranda a 
mai procedat la fel şi cu alte ţesături ale ei, 
nu ştim, deoarece alte scoarţe semnate, afară 
de una basarabeană, nu mai posedă Muzeul. 

Din semnătura Smarandei, din 1861, aflăm 
că, la ţară şi la acea dată, alfabetul latin, de 

1 Conv. lit., ian. 1938, p. 107. 

2 Adunate de Al. T.-S. şi desenate de O. Ro- 
guski. 115 desenuri în text şi un album de 5o planşe 
cuprinzînd 414 izvoade. In folio, Bucureşti, Socec, 
1928. 

curînd introdus, se amesteca încă eu buchele 
chirilice nu cu totul uitate. Din punct de ve¬ 
dere artistic, însă, destăinuirile sînt şi mai 
importante. Se vede concepţia clară a întregii 
lucrări, ce autoarea trebuie să fi avut înainte 
de începere, deoarece ea lucra din gînd, fără 
model din albume, ce pe atunci nu existau 
încă. Din multiplele scoarţe ce va fi văzut, 
dintre cele cu vase şi păsări sau cu alte vie¬ 
ţuitoare, ca peşti, pisici, Smaranda, înzestrată 
cu simţul sobrietăţii, n-a ales, ca ornament 
central, decît vasul cu o floare, motiv preferit 
al Renaşterii, de care ea nu avea cunoştinţă. 

Aceeaşi siguranţă a gustului ne destăinuiesc 
şi culorile scoarţei: cîmpul azuriu sau liliachiu, 
foarte discret, este pus în valoare prin con¬ 
trastul chenarului roşietic, de care este însă 
izolat prin al doilea privaz, cum se zice în 
Basarabia, mai strimt şi de o nuanţă cu totul 
neutră. 

Motivele florale, ale cîmpului covorului ca 
şi ale chenarelor, sînt cele mai răspîndite prin 
regiune, şi anume: nalba-rose tremiere; lalele 
sau tulipe şi mărgăritarul sau muguet. Toate 
sînt stilizate, unele văzute din faţă, altele în 
profil; unele sînt izolate în ornamentarea che¬ 
narelor, altele în continuare sau despărţite pe 
linia mediană, în două ramuri, pe cîmpul cen¬ 
tral. Sooarţa redă aspectul înflorit al vîlcele- 
lor oltene. 

Culorile florilor, ca şi ale fondurilor, sînt 
perfect armonizate, fără nici o notă stridentă. 
Smaranda, deşi habar nu avea de mineralogie, 
ştia din ce rocă cristalină să-şi aleagă bucă¬ 
ţile de lulache — lapis lazuli — din care să 
scoată boiaua azurie sau outremer, a scoarţei 
ei. Vopselele naturale, neînlocuite încă prin 
amestecul anilinei, dovedesc cunoştinţele de 
botanică ale Smarandei, care ştia anume la ce 
epocă trebuie culeasă roiba zisă paţachină sau 
„garance“, şi cînd floarea de şofran; sau cînd 
anume frunzele de anin sau cele de nuc sînt 
bine coapte pentru a extrage din ele vopselele 

respective în nuanţele dorite. Boiangeria cere 
largi cunoştinţe botanice. 

Nefiind terminată, după cum indică dis¬ 
tanţele neegale de la motivul central, dedu¬ 
cem o lipsă fie de lină vopsită sau de timp. 
In graba de a preda darul de nuntă, pentru 
care era destinată, poate, scoarţa, Smaranda 
s-a văzut silită să-şi încheie mai din vreme 
războiul, suprimînd un ultim rînd de flori şi 
chenarele de la bază. Scoarţa a rămas deschisă, 
înconjurată numai de dinţii de ferăstrău. 

Toate aceste ştiri, şi probabil multe altele, 
rămase tăinuite pentru noi, le dă la iveală 
scoarţa din 1861, celor ce o privesc cu înţe¬ 
legătoare dragoste. 

Armonioasa frumuseţe a scoarţei nu este 
decît ecoul dorului Smarandei după fiinţa că¬ 
reia era hărăzită munca mîinilor ei, aşa de 
îndemînatec călăuzite de un simţ artistic moş¬ 
tenit din străbuni. 

Scoarţa oltenească e oglinda vie a cîmpiei 
înflorite a acestei regiuni binecuvîntate de 
fire. 

Tehnica scoaiţelor, tot ele singure ne-o dez¬ 
văluie. Ţesătura, în războaie orizontale, de 
basse-lice, răspîndite în Serbia, sau în cele 
perpendiculare, din Orient, de haute lice, este 
în felul kilimurilor orientale, fără nici un in¬ 
terstiţiu însă la despărţirea culorilor, permi- 
ţînd şi contururi rotunde, excluse la kilimurile 
propriu zise. Reversul ţesăturilor este la fel 
cu faţa, care se deosebeşte numai prin lipsa 
urmelor de înnodare a firelor, deci prin su¬ 
prafaţă mai netedă, ca şi la lucrarea Gobelin- 
urilor, de care scoarţele se deosebesc numai 
prin materialul mult mai fin al mătasei ace¬ 
lora şi, bineînţeles, prin compoziţiile cu totul 
altele decît ale noastre. 

Multe oltence mai îngînă cîte o frîntură de 
melodie, lucrând la război; cîntece întregi, ca 
în Orient, nu s-au mai păstrat. De asemenea 
nu se cunosc nici scene de bucurie la sfîrşitul 
lucrului, ca în Basarabia, unde lucrătoarele 

sînt recompensate cu colaci şi basmale, în 
timp ce flăcăii sînt chemaţi să destindă prin 
bătăi covorul proaspăt scos din război şi nu 
bine întins. 

Calitatea scoarţelor variază după urzeală 
— de lină la cele mai vechi şi de in la cele 
noi; — după calitatea linei şi a firului, — 
mai strîns sau mai larg tors — şi după felul 
cum e bătut — mai tare sau mai slab — firul 
petrecut de ghem şau de suveică prin urzeala 
desprinsă cu degetele mîinii stingi, potrivit 
modelelor. Moi şi mătăsoase sînt scoarţele din 
lină bine aleasă, iar aspre şi băţoase cele din 
lină de capră. Scoarţele olteneşti se deosebesc 
nu numai prin factura lor îngrijită, prin cu¬ 
lorile lor miai calde, mai vii, mai păstoase şi 
mai variate ca oriunde, dar mai ales prin iz- 
voadele ce le ornează şi prin încadrarea lor. 
Avem în Muzeu scoarţe olteneşti ce ating pro¬ 
porţii necunoscute aiurea (5,75X3,47 m.); al¬ 
tele sînt şi m!ai mari. Asemenea exemplare 
rarisime trebuie să fi fost lucrate la curţile 
boiereşti şi exclusiv pentru uzul saloanelor 
acestora, la ţărani neîntîlnindu-se încăperi de 
asemenea proporţii. 

Reducerea cîmpului la scoarţele de mărimi 
excepţionale se obţine prin înmulţirea chena¬ 
relor — pînă da cinci chiar — şi prin varierea 
lărgimii acestora, cel mai larg fiind încercuit 
de altele mai strimte; iar chenarul lipit de 
cîmp este, în genere, de o culoare neutră sau 
chiar albă. 

Dintre toate scoarţele româneşti, cele olte¬ 
neşti se apropie mai mult de covoarele orien¬ 
tale, prin bogăţia înfăţişării lor. Asemenea afi¬ 
nităţi se explică uşor prin produsele orientale 
atît de la sud cît şi prin cele de la nord. Căci, 
foarte probabil, mulţi dintre boierii sau voie¬ 
vozii olteni vor fi dobîndit direct de la pro¬ 
ducătorii asiatici sau prin saşii din Ardeal/cu 
care e bine dovedit că erau în legături co¬ 
merciale, covoare cunoscute sub denumirea spe¬ 
cială de siebenburgisch-orientalische Teppiche, 

din secolul al XVII-lea, dintre care se mai gă¬ 
sesc foarte multe în bisericile luterane şi la 
particularii saşi. Biserica din Braşov posedă 
singură vreo şasezeci asemenea splendide spe¬ 
cimene, pe care am avut prilejul să le salvez 
în campania din 1916, în afară de cele ce am 
recuperat ulterior din Budapesta, remiţîndu-le 
pe toate, fără nici o lipsă, locurilor de origine. 

Din aceste înrîuriri orientale pe fondul lo¬ 
cal s-a dezvoltat tipul prepriu oltenesc, cu de- 
senuri florale prinse în mai multe chenare şi 
cu motive centrale alcătuite din vase cu flori 
între două păsări, sau cu alte vietăţi, ca pa¬ 
pagali, cerbi sau pisici în centru. Florile sînt 
stilizate, dar păstrează contururi naturale, fără 
a reduce totul la linii drepte. Lipsa de relief 
este compensată prin contururi şi culori cît 
mai asemănătoare cu originalele; numai măr- 
găritărelele sînt accentuate prin adaosuri albe, 
brodate peste ţesătură. 

Abundenţa florilor pe suprafaţa scoarţei 
caută să redea aspectul plaiurilor sau al ron¬ 
durilor de flori variate ce înveselesc grădini¬ 
ţele atît de atrăgătoarelor gospodării ţărăneşti 
din regiunile bogate ale dealurilor Olteniei. 

Pe lîngă florile de mărgăritar, de lalele şi 
de nalbe [...] se mai reproduc pe scoarţe şi ca¬ 
prinele zise aiurea şi ghiocei de munte — nar- 
cisse. Prin culoarea lor albă, ele înveselesc 
cîrnpul scoarţelor olteneşti, în genere de culoare 
albastră sau roşie. 

Printre ramurile şi florile cîmpului scoarţe¬ 
lor se presară desenuri naive de păsări sau 
chiar de peşti ca şi figuri feminine, stilizate 
după principiul frontalităţii. Aceste adaosuri 
antropo- şi zoomorfe par a fi contemporane 
cu decorurile animale ce se întîlnesc în sculp¬ 
tura epocii, voievodului Constantin Brânco- 
veanu, sub a cărui domnie aşa de prosperă de¬ 
sigur că şi scoarţele au atins culmea dezvoltării 
lor. 

Figurile feminine sînt reprezentate în pos¬ 
tură de joc, cu mîinile în şolduri, picioarele 

indicînd şi ele mişcarea. Faţa dansatoarelor e 
stilizată în linii drepte, indicaţia nasului lip¬ 
sind de cele mai multe ori. Foarte viu e grupul 
de două figuri ce se ţin de mîinile ridicate, 
iar cealaltă mină o au prinsă în şold. Sprin¬ 
tene şi vioaie, ele se deosebesc de şirurile de 
dansatoare prinse de mîini, ce, prin monoto¬ 
nia atît de expresivă, se desprind aşa de ca¬ 
racteristic pe scoarţele maramureşene, singu¬ 
rele la care apare reprezentarea horei în toată 
amploarea ei. 

Unic în felul său este covorul cu calul bă¬ 
lan ou şaua roşie pe el şi cu căpăstrul şi scă¬ 
rile albastre. Călăreţii înarmaţi, de pe o altă 
scoarţă din Muzeu, reprezintă, probabil, pan¬ 
duri de ai lui Tudor Vladimirescu, gorjanul 
rămas aşa de popular în amintirea conjudeţe- 
nelor lui. 

Dintre scoarţele Muzeului cu scene figurale, 
între care una reprezentînd o vînătoare de 
cerbi, cea mai arătoasă este aceea cu trei femei, 
cu flori în mînă şi îmbrăcate în malacoavele 
la moda de la mijlocul veacului trecut. Figu¬ 
rile sînt despărţite prin vase cu flori; toată 
scena, foarte colorată, pe un fond negru prins 
într-un chenar strimt roşu-cărămiziu şi altul 
lat, verzui, produce, cu toată naivitatea dese- 
nurilor şi ţesătura războiului primitiv, un tot 
aşa de mare efect ca şi cele mai bune tapiserii 
apusene. 

Mult mai sever stilizate, mai reduse la forme 
liniare şi orînduite în figuri geometrale, ca 
romburi sau dreptunghiuri, apar aceleaşi ele¬ 
mente florale, în alte ţesături decît în scoar¬ 
ţe [...]. 

Cu scoarţe aşa de mîndre şi ţesături aşa 
de interesante ca ale Olteniei, nu se mai poate 
făli vreo altă regiune a ţării româneşti [...]. 

(Album apărut în editura „Scrisul românesc* 
Bucureşti, 1942) 

40. Supravieţuiri artistice din vremea dacilor* 

«Romanitatea României» a fost lozinca sub 
care, în trecut ca şi în prezent, s-a căutat apro¬ 
pierea de apusul european, făcîndu-se cauză 
comună cu la gran’sorella, sau cu a noastră 
soeur aznee, în ciuda legăturilor alttfel fireşti 
cu strămoşii naturali ai meleagurilor pe care 
ne aflăm. 

Dacă, la sfîrşitul veacului al XVIII-lea, re¬ 
prezentanţii şcolii latiniste, sub conducerea lui 
Samuel Micu şi a lui Gheorghe Şincai, cău¬ 
tau să scape de tirania ungară prin apropierea 
lor de Roma catolică, azi asemenea argumente 
nemaifiind valabile, perseverarea în tradiţia 
latinistă nu-şi mai are raţiunea de a fi. Totuşi, 
Columna lui Traian este încă considerată de 
unii ca «actul nostru de naştere, redactat în 
marmoră»! Cred, dimpotrivă, că judecind o- 
biectiv, iar nu prin prisma unui patriotism de 
ocazie, coloana poate fi considerată drept sim¬ 
bolicul act de deces al strămoşilor noştri daci, 
pe care unul din reliefurile marelui film să¬ 
pat în piatră ni-i reprezintă într-unul din 
cele mai eroico-tragice momente. Este scena 
în care, după victoria romanilor, dacii, prefe¬ 
rind moartea în locul capitulării, se îndreaptă 
spre cazanul cu otravă din care şeful lor le 
întinde cupa liberatoare, după golirea căreia 
îi vedem prăbuşindu-se pe vecie la pămînt. 
De acest prea impunător sfîrşit al şefilor a 
fost scutită masa poporului dac, din care îşi 
trage obîrşia neamul românesc. Altoirea ulte¬ 
rioară, şi parţială, cu sîngele roman şi mai tîr- 
ziu cu cel slav nu a putut altera originea dacă 


* Originalul acestui studiu cuprindea unele ima¬ 
gini pe care nu avem cum să le reproducem in edi¬ 
ţia de faţă; pentru a nu altera fluiditatea textului, 
păstrăm trimiterile, chiar dacă imaginile nu mai 
există. Observaţia este valabilă, in parte, şi pentru 
alte studii din volum (C.D.Z.). 

a descendenţilor, din care s-a alcătuit poporul 
român. 

De aceea am protestat contra exageratei 
importanţe a Columnei din pumiot de vedere 
naţional românesc, opunîndu-mă proiectului de 
a se ridica în centrul Capitalei noastre repro¬ 
ducerea monumentului din Cetatea eternă, cum 
de atîtea ori s-a propus, invocîndu-se o butadă 
a prea iscusitului M. Kogălniceanu, nevoit să 
stîrnească, prin orice mijloace, interesul pen¬ 
tru trecutul neamului său. în locul reeditării 
coloanei — în beton sau chiar în bronz! — am 
pledat pentru schimbul reproducerilor în gips 
ale reliefurilor din Roma cu metopele şi cre- 
nelele de lla Adamclisi, ambele la fel de in¬ 
teresante pentru studiul istorico-arheologic, dar 
nu ca diplomă a originii noastre romane. Un 
început de schimb am şi realizat, expunînd 
în Palatul Termelor din Roma, cu prilejul Ex¬ 
poziţiei din 1911, o parte din reliefele dobro¬ 
gene; continuarea a fost întreruptă prin pro¬ 
punerile tot mai insistente pentru reeditarea 
coloanei întregi, ca «simbol al înfrăţirii noastre 
comune, trecute şi viitoare, cu Italia»! 

E vreme ca formulei perimate a «romani¬ 
tăţii României» să i se opună mărturisirea ori¬ 
ginii dace a poporului român, singura cores- 
punzînd adevărului istoric şi chiar filologic. 
La aceste din urmă argumente vin să se adauge 
şi cele artistice şi antropologice, mai recent 
ieşite la iveală. 

Din punct de vedere artistic, de mai bine 
de treizeci de ani, am fost printre susţinătorii 
tezei despre coborîrea românilor, prin geţi şi 
dad, din vajnicii traci, atît de lăudaţi de scrii¬ 
torii antici pentru arta lor minunată, făurită 
din aurul Carpaţilor noştri. Adăugăm că, dacă 
puterea romană, prin legionarii lui Traian, a 
reuşit să înlocuiască idiomul local al dacilor 
prin limba neolatină ce o vorbim, aceasta n-a 
avut nid o înrîurire asupra sentimentului ar¬ 
tistic al autohtonilor, mult mai dezvoltat decît 
al cuceritorilor. Azi, ţăranii români se deose- 

besc de megieşii lor nu numai prin limba lor, 
datînd din primele secole ale erei creştine, dar, 
mai ales, prin arta lor, tot atît de veche ca 
si poporul însuşi. Ca documentare a vechimii 
şi neîntreruptei continuităţi a populaţiei, arta 
prezintă incontestate avantaje faţă de puterea, 
oricît de convingătoare, a limbii. Insă nu numai 
ca valoare documentară a originii neamului, 
dar mai ales ca oglindă a însuşirilor sufleteşti 
ale poporului, arta are vădită superioritate faţă 
de limba ce vorbim. Obiectele au, faţă de cu¬ 
vinte, marele avantaj al evidenţei necontesta¬ 
tei lor vechimi, făurirea obiectului precedînd 
cu mult denumirea lui. Pe cînd obiectele des¬ 
coperite acum în pămînt ne dau certitudinea 
că posedăm originalele făuritorilor primitivi, 
nimic nu ne asigură că denumirile lor de azi 
sînt aceleaşi cu care au fost botezate de la 
început. Pe cînd, dgci, un obiect găsit la locul 
său de origine ne vorbeşte nemijlocit, dezvă- 
luindu-ne condiţiile alcătuirii sale, trădîndu-ne 
însuşirile sufleteşti ca şi îndemînarea mîini- 
lor celui care l-a făurit, denumirea obiectului 
nu ne ajută să cunoaştem trecutul legat de 
acel obiect. Cuvintele au suferit, în decursul 
vremurilor, transformări radicale uneori, de 
care au fost cu totul ferite rămăşiţele păstrate 
în coaja pămîntului. Urmărind forma şi deco¬ 
raţia celor mai vechi rămăşiţe de obiecte uzuale 
sau de artă ne putem da seama de mentali¬ 
tatea şi de cultura autorilor şi de starea de 
civilizaţie a epocii ce reprezintă. Prin mărtu¬ 
riile artistice descoperite în ţară, din vremu¬ 
rile cele mai îndepărtate, s-a făcut dovada pe¬ 
remptorie a adîncului sentiment artistic de care 
erau însufleţiţi strămoşii noştri; iar prin ase¬ 
mănarea fundamentală a ornamentelor din acele 
vremuri cu acele ale ţăranului de azi se docu¬ 
mentează descendenţa directă şi neîntreruptă 
a acestuia din predecesorii săi îndepărtaţi. Prin 
succesiva evoluare a artei unui popor, trecînd 
de la unealta impusă de nevoia traiului zilnic 
la cele mai complicate înfăţişări estetice ale 

aceluiaşi obiect, se manifestă şi puterea de 
înaltă creaţiune abstractă a acelui neam. în¬ 
tocmai după cum unele triburi se mulţumesc 
cu vocabularul restrîns numai la satisfacerea 
nevoilor traiului în comun, alte neamuri se 
întrec în abstracţiuni din care alcătuiesc mi¬ 
nuni, superflue din punct de vedere utilitar, 
dar aşa de binefăcătoare sufleteşte, cum e, de 
pildă, «Mioriţa» noastră şi atîtea alte legende 
sau doine ale ţăranului român. 

Astfel caracterizam în «Convorbiri literare» 
din ianuarie 1924 introducerea la «Arta Ro¬ 
mâniei Mari» care, după o scurtă eclipsă, ne 
revine definitiv acum. La fel glăsuieşte şi ca¬ 
talogul, în franţuzeşte, al artei poporului ro¬ 
mân, prezentate la Paris şi la Geneva în 1925, 
precum şi Catalogul Muzeului Naţional Carol 
I din Bucureşti, în ediţiile franceze din 1931 
şi 1937. Nu fără un anumit scop se împros¬ 
pătează asemenea consideraţii azi, cînd rein¬ 
trăm în hotarele naturale şi ancestrale ale ţării 
şi cînd, sub conducerea unor cunoscuţi spe¬ 
cialişti, echipe de studenţi lucrează la cerce¬ 
tarea monumentelor dace din munţii Sebeşului 
şi ai Orăştiei. Căd acum trebuie să fim mai 
conştienţi ca oricînd de trecutul neamului 
nostru. 

Mai ales că moştenirea artistică ce ne re¬ 
vine de la dad este mult mai redusă decît 
aceea lăsaită de alte tribun, care, temporar nu¬ 
mai, au poposit pe la noi, ca sciţii şi goţii, fără 
a socoti nepreţuitele tezaure de aur dezgro¬ 
pate la Şknleul Silvaniei, Apahida şi la Sînni- 
colaiu Mare ce ar trebui să ne re vie, deşi 
se află în muzeele din Viena şi din Budapesta. 
Patrimoniul artistic, ca şi cel lingvistic, ajunse 
aşa de reduse pînă la noi, au avut totuşi o 
altă amploare decît se poate judeca după fi¬ 
ravele rămăşiţe ce posedăm. 

în privinţa limbii, cele cîteva cuvinte con¬ 
siderate de origine dacă se tot înmulţesc, do- 
vedindu-se că atîţia din termenii privitori la 
viaţa păstorească ne revin de la daci, care se 

îndeletniceau în bună parte cu creşterea vite¬ 
lor. La acestea se mai adaugă o serie de nume 
de animale, de plante, de pomi, de topografie, 
anatomia corpului omenesc şi altele înşirate 
de curînd de un prea cunoscut şi apreciat fi¬ 
lolog, ce se ascunde sub pseudonimul Empi- 
ricus. 

Tot aşa e de nădăjduit că, şi în domeniul 
artei, săpăturile viitoare vor scoate la lumină 
rămăşiţe mai importante decît cele ce posedăm, 
întîmplător, pînă acum. Căci, după cum cele 
peste cincizeci de cuvinte pe care le socotim 
de obîrşie dacă, nu ne dau aspectul complet 
al limbii strămoşilor, tot astfel nici fărămitu- 
rile de obiecte de bronz, de argint şi de aur 
de prin muzee nu ne oglindesc întreg tezau¬ 
rul nostru artistic. 

In privinţa limbii, neavînd nici o compe- 
tinţă, nu pot lua poziţie faţă de ultimele teorii 
ingenioase, prin care se încearcă a se arăta că 
nu dacii ar fi adoptat limba romanilor, şi că, 
dimpotrivă, aceştia şi-ar fi însuşit’ graiul mai 
vechi, de origină sanscrită, al băştinaşilor, fără 
a fi împrumutat şi acele particularităţi ce deo¬ 
sebesc graiul românesc de celelalte dialecte 
neolatine mai tinere. 

In domeniul artei, lipsa originalelor, ce tre¬ 
buie să fi existat într-o ţară aşa de bogată în 
mine de aur şi de argint, e compensată în 
parte prin imaginile sculptate pe columna de 
la Roma cit şi prin ecourile vii ale artei stră¬ 
bunilor, ce se repercutează pînă în zilele noas¬ 
tre. în lipsa originalelor palpabile ne vom mul¬ 
ţumi cu reproducerea lor. 

Columna lui Traian, cel mai vorbăreţ dintre 
toate monumentele sculpturale din lumea an¬ 
tică, constituie singura istorie existentă a răz¬ 
boaielor împotriva dacilor. Prin ea aflăm, în 
afară de scenele războinice, cum legionarii ro¬ 
mani secerau holdele de grâu ale dacilor, cum 
incendiau locuinţele de lemn ale acestora şi — 
ceea ce ne interesează îndeosebi — cum au 
răpit tezaurele autohtonilor. în scena reliefată, 

reprodusă în Cichorius (Trajanssaule, Tabela 
CI, imagina CXXXVIII, Textbd. p. 330, voi. 
III) ni se destăinuieşte, cu o sinceritate ce nu 
poate fi bănuită, transportul tezaurelor dace 
răpite de învingătorii romani. Ni se înfăţişează 
cum, între două şiruri de munţi păduroşi, apar 
patru soldaţi romani — auxiliari în uniformă, 
dar fără coif — conducînd fiecare cîte un cal 
(sau catîr) ce poartă desagi peste şa. Trei din¬ 
tre legionari pornesc spre vale, de la răsărit 
la apus, înspre împăratul Traian, care-i aş¬ 
teaptă înconjurat de ştabul său. Un singur sol¬ 
dat, cu desagii goi, se îndreaptă în direcţia 
opusă, spre locul de unde se întorc ceilalţi cu 
prada în desagi. Deci transportul se continuă 
din ascunzătoarea în care Decebal tăinuise te¬ 
zaurele sale şi care, după căderea Sarmisege- 
tuzei, a fost denunţată, după cum afirmă şi 
istoricul Dio Cassius. 

Din desagii supraîncărcaţi ies la iveală vase 
şi cratere de aur sau de argint, de forme ovale 
şi rotunde, cu şi fără toarte; linguri, oglinzi 
cu minere, şi alte obiecte mai greu de carac¬ 
terizat din cauza reducerii reliefurilor. 

Această aşa de vorbitoare scenă sintetizează 
clar şi neîndoios secătuirea Daciei de către 
cuceritorii romani, care ou metoda unor di¬ 
baci organizatori, vor fi sustras, pînă la cel 
din urmă, obiectele scumpe din tainiţa regală 
a dacilor. 

Istoricul Suidas afirmă că împăratul Traian 
s-a întors din Dacia încărcat de o considera¬ 
bilă pradă, consistînd din vase scumpe şi alte 
asemenea comori, ce au fost topite la Roma, 
conform uzului, făurindu-se din metalul preţios 
alte giuvaieruri în onoarea învingătorului. Ştiut 
esite că, între alte motive ale războiului contra 
Dacilor, a fost şi atracţia aurului renumit din 
munţii Carpaţi. 

Din felul numeroaselor vase, reprezentate 
în desagii învingătorilor, fac parte şi acele ceşti 
sau cane de băut — Schoepjloeffel — de care 
şefii daci s-au servit, după cum ne arată ce- 

lălăit relief menţionat aL Coloanei, spre a 
scoate din cazane otrava liberatoare de sclavie. 

Deşi nici unul dintre aceste vase nu ne-a 
parvenit pînă azi, ele trăiesc totuşi încă prin¬ 
tre noi. Căci în văile de-a lungul pîraielor şi 
prin văgăunile munţilor, unde băştinaşii s-au 
retras de groaza năvălitorilor, descendenţii ve¬ 
chilor traci şi-au depănat mai departe, vreme 
lungă, viaţa lor ancestrală, cintînd în ritmul 
vechi doinele lor, jucînd aceeaşi horă tradi¬ 
ţională, fără a da uitării nici chiuiturile şi alte 
datine strămoşeşti. In aceste ascunzişuri izo¬ 
late, olarul a continuat să orneze cu spiralele 
neolitice vasele sale; iar ţăranca n-a încetat 
să ţese, să urzească şi să boiască mai departe 
după izvoadele mamelor şi bunicelor, fără ca 
frumosul lor port să fi fost influenţat de cos¬ 
tumele importate, mult inferioare celor locale. 
Mîndri, fără a-şi da seama de această moş¬ 
tenire artistică vie, autohtonii au păstrat tra¬ 
diţia moştenită de la îndepărtaţii traci prin 
generaţiile dace. 

Dar nu numai în domeniul artei casnice, 
veşmintelor, ţesăturilor saiu olăriei s-a păstrat 
tradiţia. Şi din arta zoomorfă, oare ne e 
mai străină prin deosebirea ei de conspectul 
geometral al artei noastre ţărăneşti, avem re¬ 
producerea unor originale dispărute. 

E vorba de căncelele sau de căucele tran¬ 
silvănene, azi încă în uz, la ciobani în stînele 
de la munte. Ele se aseamănă, ca formă şi de¬ 
coraţie, cu vasele din desagii legionarilor ro¬ 
mani — aşa zisele Schopfloffel — ce reapar 
şi în scena otrăvirii şefilor daci. 

Materialul s-a schimbat: lemnul a înlocuit 
metalele preţioase, elementele decorative ră- 
mînînd aceleaşi; îndeosebi reapare capul de 
lup, propriu artei dace, pe care îl regăsim 
stilizat, într-un cauc de sub figura nr. 2. La 
alte exemplare mînerele constau din animale 
întregi, stilizate, fie lupi sau vulturi, după 
cum arată fig. nr. 3. 

Filiaţia este indiscutabilă pentru exempla¬ 
rele aci menţionate, provenind din colecţiile 
mai vechi ale Muzeului nostru, pe cînd în spe¬ 
cimenele mai recente, sub influenţele atît de 
diverse ale diferitelor stiluri, ce se infiltrează 
pînă la ţară, omorînd arta locală, dovada su¬ 
pravieţuirii legăturilor cu antichitatea se ate¬ 
nuează tot mai mult. 

în categoria obiectelor de artă cu ornamen¬ 
taţie zoomorfă trebuiesc semnalate şi brăţările 
sau colierele unele răsucite — torques — al¬ 
tele terminate în capete de şarpe sau năpîrcă 
(cuvînt ce se crede de origină dacă), după cum 
arată exemplarele de sub nr. 4 şi 5. Asemenea 
exemplare sînt cele mai răspîndite nu numai 
în Transilvania, dar, mai rare, în ţara româ¬ 
nească pînă aproape de Dunăre, după cum re¬ 
iese din inventarul publicat în «Dacia», voi. 
VII—VIII de Dorin Popescu: Objets de parure 
geto-daces en argent, completînd lista celor în 
bronz, argint şi aur reunite, după publicaţiile 
străine, în «Getica» lui Pârvan. 

Elementul decorativ al capului de lup se 
regăseşte, sub înfăţişarea exagerată a aşa zi¬ 
şilor balauri legendari, şi în confecţionarea ar¬ 
melor dace, din care avem de asemeni foarte 
puţine originale, deşi existenţa lor în număr 
mare nu poate fi pusă la îndoială. în lipsa 
originalelor sîntem nevoiţi a ne mulţumi şi 
de astă dată cu reproducerile armurilor repre¬ 
zentate la picioarele Victoriilor romane, ce or¬ 
nează soclul columnei din Roma. Dintre acestea, 
interesante sînt stindardele constînd dintr-un 
cap de lup, de metal, înfipt în vîrful unui băţ. 
Capul, cu înfăţişare de balaur, se prelungeşte 
printr-un sul de pînză sau de piele în formă 
de şarpe, ce se umflă în bătaia vîntului produ- 
cînd o impresie înfricoşătoare prin mişcările 
lui ondulate. în afară de aceste stindarde — 
dracones — şi trompetele, de la reliefurile Co¬ 
lumnei, se termină tot prin guri larg deschise 
de lupi, la care nu mai apar dinţii şi limba 
încolăcită, dar în schimb părul stilizat al coa- 

mei. Asemănarea acestor reproduceri de ani¬ 
male cu cele din tezaurele scitice este mare, 
deşi originalele acestor fiare erau destul de 
familiare dacilor, pe vremea cărora, se poate 
lesne presupune că lupii, năpîrcele sau viperele 
erau mai numeroase în regiunile muntoase 
transilvane, răspîndind aceeaşi groază odinioară 
ca şi acum. 

Fie că s-au influenţat de arta sciţilor sau 
că s-au inspirat direct din natură, făuritorii 
daci n-au întîrziat să insereze şi aceste pro¬ 
duse naturaliste în concepţia pur decorativă a 
artei lor, căci nu forma, ci simbolul îi interesa. 

Comparaţia dintre brăţara de sub nr. 4 şi 
aceea de sub nr. 5 ne lămureşte mai bine aceas¬ 
tă evoluţie de la figuraţia naturalistă la acea 
abstractă, care alcătuieşte baza stilului local, 
evidenţiat atît prin ornamentele spirale ale olă- 
riei — din neolitic pînă azi — cît şi prin iz- 
voadele geometrice ale crestăturilor în lemn. 

Pe cînd extremităţile primei brăţări se ter¬ 
mină prin reproducerea cît mai fidelă a naturii, 
redînd solzii, gura şi ochii capului de năpîrcă, 
în exemplarul din Simlic aceste amănunte dis¬ 
par cu totul: capul reptilei apare sub o înfă¬ 
ţişare aşa de rezumată, sau mai bine zis sti¬ 
lizată, încît cu toată lipsa amănuntelor fireşti 
totuşi ne dă impresia, poate şi mai puternică, 
pentru că e mai concentrată, a şarpelui ce vrea 
să reprezinte. 

O altă dovadă a supravieţuirii elementelor 
de veche artă dacă pînă în zilele noastre ne 
oferă chimirele sau brîiele late, cu care se 
încing azi încă păstorii şi muntenii transilvă¬ 
neni. In cazul de faţă comparaţia se poate 
lesne stabili între o cingătoare — de bronz — 
găsită la Guşteriţa (fig. 206 din Pârvan: Ge¬ 
tica) şi exemplarele Muzeului. Constatăm o 
perfectă identitate între forma şi ornamentaţia 
chimirului dinainte de era creştină şi cel din 
zilele noastre. 

O placă de argint — în parte aurit — des¬ 
coperită la Cioara, nu departe de Orăştie, azi 

3&3 

în Muzeul din Viena, a servit la decorarea unui 
chimir străvechi. Bătute în relief — au repousse 
— sînt reprezentate două figuri, ce, după unele 
păreri, par a fi daci. Interesante sînt chimirele 
cu care sînt încinşi, asemănătoare cu cele de 
azi; palmetele din spaţiile libere se regăsesc 
brodate cu fire de pai de grîu pe exemplarul 
de sub nr. 6. Mai curentă decît această orna¬ 
mentare figurală este acea constînd în roto¬ 
coale de aur sau de argint în felul desenuri- 
lor de pe exemplarul din Guşteriţa. Aceste 
ornamente, la început de aur, au fost înlocuite, 
din cauza rarităţii metalului preţios, prin plăci 
sau bumbi de alamă, care prin culoarea lor 
aminteau aurul de odinioară. Asemenea orna¬ 
mente se mai întrebuinţează şi azi, deşi în 
majoritatea cazurilor sînt înlocuite prin roto¬ 
coale cusute pe pielea chimirului. în aminti¬ 
rea vechilor ornamente de aur, cusăturile de 
azi se efectuează nu prin fire de lină sau de 
aţă colorate, ca la alte ornamentări pe piele, 
ci prin firele galbene şi lucioase ale griului — 
cea mai nimerită imitaţie a aurului dac. Şi 
mai important, în sprjinul tezei susţinute, este 
chimirul la care ornamentul în spirală este în¬ 
tocmai la fel, aidoma cu cel de pe fragmentul 
dac, de aur găsit la Ţufalău, azi în Muzeul din 
Viena. 

Şi cei mai sceptici vor trebui să convie că 
perfecta asemănare a spiralei cu două capete 
de pe originalul de aur din vremea dacilor, 
cu acelea de pe chimirul din zilele noastre nu 
poate fi fortuită, ci se datorează repercutării 
neîntrerupte, din generaţie în generaţie, a iz- 
vodului original, pe care, de altfel, îl regăsim 
şi în domeniul olăriei sub aspectele cele mai 
variate, atît în antichitate cît şi în zilele noas¬ 
tre. 

Nu este locul să revin ad, după cele ară¬ 
tate aiurea, asupra importanţei pe care spirala 
o are, ca Leitmotiv, nu numai în omamentica 
pămînteană, din neolitic pînă azi, dar în în¬ 
treaga viaţă a poporului: în doinele ca şi în 

jocul horei, care nu e decît traducerea dina¬ 
mică a aceluiaşi ornament. In rezumat, putem 
afirma că spirala este una din manifestările 
armonice ale simţului estetic ancestral al po¬ 
porului nostru. în acest ornament aşa de va¬ 
riat se oglindeşte şi peisajul ţării, cu şirurile 
dominante ale dealurilor de-a curmezişul văi¬ 
lor umbrite şi cu şesurile întinse ale frumoa¬ 
selor ţinuturi româneşti. De bogăţia variaţiilor 
spiralei ne dau o oglindă fragmentele orna¬ 
mentale de pe hîrburile neolitice de la Cetă- 
ţuia din preajma Sighişoarei, făcînd dovada unei 
măiestrite îndemînări şi puteri de invenţiune, 
ce denotă nu numai o veche tradiţie locală, 
dar şi o veşnic împrospătată putere de crea- 
ţiune a olarilor înaintaşi ai strămoşilor daci. 

Acest sentiment artistic, retransmis din 
moşi-strămoşi, este moştenirea sfîntă ce ne-a 
rămas de la daci, preţuind prin permanenţa 
sa mult mai mult decît comorile pieritoare de 
aur sau de argint, trecute peste graniţe şi to¬ 
pite de mîini necruţătoare. 

Iar pentru cei neîncrezători în persistenţa 
unei tradiţii timp aşa de îndelungat, voi re¬ 
face socoteala clasică în asemenea împreju¬ 
rări. De la cucerirea Daciei pînă azi s-au scurs 
peste 1800 de ani, adică 18 secole; socotind 
3 generaţii pe secol, avem 54 de generaţii suc¬ 
cesive. Transmiterea, atît orală cît şi cea ma¬ 
nuală, se face însă prin suprimarea ca factor 
nu absolut necesar al unei generaţii, copiii în- 
văţînd de la bunici, fără intervenţia părinţi¬ 
lor intermediari. Scăzînd din numărul de 54, 
pe cele 27 intermediare, generaţiile de la De- 
cebal pînă în zilele noastre se reduc la 27 
numai, ceea ce este mai puţin impunător şi 
mai lesne de conceput ca numărul de 1800 de 
ani. 

Iar toţi aceia care admit trăirea pînă la 
noi a unor cuvinte dace, mult mai lesne sus¬ 
ceptibile de modificări sau chiar de substituiri, 
trebuie, fără discuţie, să primească drept va¬ 
labilă şi continuitatea ornamentală aci depă- 

nată. Cu atît mai mult, cu cît vieţuirea rasei 
nu s-a întrerupt: năvălitorii lui Traian s-au 
infiltrat peste băştinaşii rămaşi neclintiţi în 
ascunzişurile lor în vreme de bejenie. Ames¬ 
tecul legionarilor, proveniţi din regimente spa¬ 
niole şi mai ales orientale, cu autohtonii a dat 
naştere populaţiei de caracter mediteranean 
împrăştiată în şesul Dunării, pe cînd în cetă- 
ţuia transilvană s-a menţinut curată filiaţia 
dacă. Muntenii de pe cele două versante ale 
Carpaţilor, blonzi şi cu ochi albaştri, sînt des¬ 
cendenţi ai dacilor cu aceleaşi caracteristice, 
după descrierea autorilor vechi. Prin ultimele 
sale cercetări antropologice, făcute pe teren 
în centrul Transilvaniei ca şi în Muntenia şi 
Oltenia, savantul italian Guido Landra con¬ 
firmă în totul filiaţia, în recenta sa lucrare 
«1 Romeni» apărută în 1943, Bucureşti, afir¬ 
mând că *In Romania il tipo del contadina 
conserva inalterato il carattere degli antichi 
Daci, magnifico reppresentate nei bassorilievi 
della colonna di Traiano» (p. 40). 

Asemănarea fizică între ţăranii noştri şi stră¬ 
moşii daci se mai evidenţiază şi prin nume¬ 
roasele busturi din muzeele Romei, lucrate di¬ 
rect după prizonierii aduşi ca pradă vie pen¬ 
tru sărbătorirea triumfului împărătesc. 

Dacă soarta va fi mai departe aşa de vi¬ 
tregă cu noi, ca, şi în urma săpăturilor meto¬ 
dice ce sînt în curs, să nu iasă la iveală nici 
una din cupele revelate prin desagii legiona¬ 
rilor, va trebui să ne mulţumim mai departe 
numai cu imaginile lor, ce trăiesc pentru noi 
prin căucele păstorilor contemporani. Impor¬ 
tanţa lor creşte adueîndu-ne dovezi altfel pal¬ 
pabile decît cele filologico-istorice în favoare: 
continuităţii daco-romane, temeinic lămurită de 
profesorul G. I. Brătianu prin ultima sa lu¬ 
crare: Le probleme de la continuite daco-rou- 
maine, din acest an. 

Intr-un cadru mai larg decît cel fragmen¬ 
tar expus aci, continuitatea artistică s-a înfă¬ 
ţişat în sălile Muzeului de artă naţională, al 

cărui prim scop acesta a şi fost după cum re¬ 
iese din catalogul instituţiei şi din mărturisi¬ 
rile verbale şi scrise ale specialiştilor vizita¬ 
tori ai colecţiilor. 

Drept încheiere şi spre a nu fi învinuit că 
am redus la prea puţin — ben pocco — moşte¬ 
nirea noastră de la romani, cu care nu trebuie 
confundaţi italienii Renaşterii, de la care avem 
unele împrumuturi artistice, recurg din nou 
la autoritatea invocată adineaori, în afară de 
orice bănuială, care ne confirmă la p. 25 că: 
«a parte la lingua, ben pocco i Dacio-Geti 
avrebbero preso dai Romani». 

(Revista Fundaţiilor Regale, 
nr. 11, noiembrie 1944 
p. 394—405) 


41. Vechimea portului ţărănesc 

Limba şi portul sînt încă, la unele neamuri, 
mijloace de deosebire a lor de vecinii încon¬ 
jurători, în aşteptare, bineînţeles, ca analiza 
sîngelui să fie singură luată drept criteriu al 
componenţei naţiunilor. In România, straturile 
ţărăneşti găsindu-se încă, în unele privinţe, 
într-un stadiu foarte apropiat de vremurile 
preistorice, costumul mai poate servi drept 
semn distinctiv şi cu atît mai sigur, cu cît se 
bucură de o tradiţie neîntreiuptă de mai multe 
ori milenară. 

De aproape un sfert de veac am preconi¬ 
zat vechimea portului nostru ţărănesc, pe care-1 
puneam în legătură directă cu modestele in¬ 
dicii de veşminte de pe figurinele de lut din 
epoca neolitică, adică a ustensilelor de piatră 
şlefuită. Am fost ironizat de unii înfumuraţi 
ai noştri arheologi, care socoteau drept tatuaje 
urmele de desenuri, pe care le indicam ca 
prime încercări ale redării costumului. Ei se 
întemeiau pe părerile unor autorităţi ca De- 
chelette, Morgan, Sophus Miiller şi, în parte, 
chiar Hoernes, partizani ai tatuajului în prin- 

cipiu, fără însă ca aceştia să-şi fi dat părerea 
asupra cazurilor noastre speciale. Aserţiunile 
mele erau, la noi, cu atît mai uşor suspectate, 
cu cit exemplarele invocate nu se înfăţişau 
atît de clar demonstrative ca figurinele des¬ 
coperite la Klicevaci, în Serbia, de care, în 
primul rînd, s-a servit Hoernes spre a renunţa 
cu totul la pretinsele tatuaje. Azi, din fericire, 
asemănătoare dovezi concludente ne-au fost 
date şi nouă prin săpăturile întreprinse în au¬ 
gust 1942 în locul numit «Grindul Tomii» de 
pe malul Bălţii Cîrna, din regiunea inunda¬ 
bilă a Dunării, în judeţul Dolj, publicate — 
parţial numai — în «Raportul asupra activi¬ 
tăţii ştiinţifice a Muzeului de Antichităţi», a- 
părut în 1944. 

Nu o putem utiliza, deocamdată, dintre nu¬ 
meroasele figurine descoperite, decît pe sin¬ 
gura reprodusă în «Raport» şi redată aci sub 
nr. 5—6; celelalte, mai importante ca aceasta, 
fiind rezervate descoperitorilor, care, e de spe¬ 
rat, nu vor întîrzia a le scoate de sub obrocul 
deţinînd încă ascunse alte tezaure, ce ar trebui 
reproduse spre cunoştinţa tuturor, în aştepta¬ 
rea studiilor speciale, ce ni se tot promit de 
zeci de ani. 

Idolul feminin de la Cîrna e datat, (pag. 42 
din «Raport»), ca provenind din «epoca mij¬ 
locie a bronzului» (cca. 1500). Despre el se mai 
adaugă că «se poate spune că ornamentaţia 
nu face decît să redea în chip fidel podoabele 
şi îmbrăcămintea». Şi la acestea deci «preocu¬ 
parea decorativă predomină faţă de cea plas¬ 
tică», după cum afirmam odinioară despre fi¬ 
gurinele înşirate în «Convorbiri literare» din 
martie 1924 şi aiurea. 

Idolii de la Cîrna reprezintă, în aşteptarea 
altor eventuale descoperiri şi mai fericite, ul¬ 
tima etapă a dezvoltării figurinelor servind ca 
argument al vechimii portului românesc. Pen¬ 
tru a dovedi însă că descoperirea nu este izo¬ 
lată, ci face parte dintr-o întreagă serie, în- 
cepînd cu încercările ce puteau fi luate drept 

tatuaje, să-mi fie îngăduit să înşir aci cîteva 
din principalele jaloane ale istoriei portului 
din România, din vremea cea mai veche şi 
pînă azi. 

Din aşa zisa «regiune a idolilor», cum, după 
Hoernes, se numeşte teritoriul dinspre Europa 
centrală către Eurasia, staţiunile din Româ¬ 
nia au dat nu numai cel mai mare număr de 
figurine (peste 200 Ia Cucuteni faţă de 99 la 
Butmii) dar şi idoli bărbăteşti, pe care aşa de 
rar îi întîlnim aiurea. 

Pe cit de lămurit se desfăşoară evoluţia 
formală a acestor figurine, pe atît de nepă¬ 
truns 1 amine rostul lor: negăsindu-se în mor¬ 
minte sau cimitire, ci în sălaşuri, ele pot fi 
mai degrabă considerate ca idoli sau zei tu¬ 
telari, învăluiţi încă în misterul pe care ştiinţa 
nu l-a pătruns. Supravieţuirea lor trebuie cău¬ 
tată în caloienii folclorului nostru ca şi în fi¬ 
gurinele de lut smălţuit ce abundă, azi încă, 
în bîlciurile de ceramică şi chiar la tîrgul Mo¬ 
şilor din Capitală. 

Trecînd peste figurinele turtite, fără am¬ 
ploarea volumului corpului, seria figurinelor 
în România poate fi iniţiată deocamdată, în 
aşteptarea altor săpături încă nepublicate, prin 
idolii de la Ariuşd, contemporani cu splendi¬ 
dele vase pictate din Muzeul de la Sf. Gheorghe. 
Exemplarele de sub fig. 1 prezintă ornamente 
pictate, care deşi naiv redate, nu pot fi inter¬ 
pretate altfel dorit ca indicaţii de veşmînt. 
La una din figurine se vede, ca şi la cele din 
Cucuteni şi din alte diferite staţiuni ale ace¬ 
leiaşi epoci, urme de steatopygie, semn con¬ 
venţional al feminităţii, moştenit din paleolitic. 

Părerea noastră în privinţa indicaţiilor por¬ 
tului este şi mai întărită prin splendida figu¬ 
rină oltenească, pe care, de peste douăzeci de 
ani, am botezat-o Venera Craioveană, călăuzit 
de alte statuete purtînd aceeaşi denumire în 
literatura străină. Capul exemplarului nostru 
e încă primitiv redat, cu lobii feţei turtiţi, cu 
perforări ce trebuie interpretate ca ochi şi 

Figurină de lut cu incrustaţii, de la Şomcuţa Mare. 
Epoca bronzului. 


urechi; braţele din două crîmpeie perforate; 
trupul e teitminat în formă de clopot, ce-i 
servă de bază. Cîteva crestături pe braţe, de- 
senuri spirale simetric orînduite pe trup pre¬ 
cum şi o centură largă indică, fără îndoială 
posibilă, îmbrăcămintea epocii. Extraordinar de 
impresionantă este viaţa ce animă întreaga fi¬ 
gură, care prin pronunţata mişcare semeaţă 
a capului exprimă concepţia dinamică a plas¬ 
ticii eneolitice; această figurină, ca şi cele pre¬ 
cedente, pot fi datate cu vreo două mii de 
ani înainte de era creştină. 

Din aceeaşi epocă, dar mai puţin expresivă 
ca atitudine, deşi mai desăvîrşită în amănunte 
şi mai încărcată cu desenuri spirale, ce aco¬ 
păr întreg trupul, este figurina descoperită de 
d-1 Dinu Rosetti la Vidra, din preajma Bucu¬ 
reştilor. Figurina e goală în interior, iar capul 
alcătuia capacul, după cum se vede la alte e- 
xemplare ajunse întregi pînă la noi. 

Dacă, din cauza imperfecţiunii desenurilor, 
ar mai putea persista oarecare ezitări între ta¬ 
tuaje şi indicaţiile portului, orice îndoieli cad 
în faţa probelor ce ne dau figurinele mai re¬ 
cente, din epoca de bronz, de la Şomcuţa Mare, 
care ne redă portul timpului, adică cu circa 

Figurină de lut cu incrustaţii, de la Ponograţ-Orşova. 
Epoca bronzului. 


1500 de ani î.e.n. Capul cu fruntea încinsă de 
două şiraguri, salbele de la gît din dinţi de 
lup, scoici sau mărgele de chihlimbar, ca şi 
cozile şi desenurile scurteicii, la prezentarea 
din spate, sînt dovezi netăgăduite ale portului. 
Aceleaşi indicaţii le regăsim şi la figurine pro¬ 
venind din jurul Orşovei, la care incrustaţiile 
sînt împlinite cu calcar alb. La toate aceste 
figurine se vede clar tichia de pe cap, pan- 
dantivii şi ornamentele spirale de pe haine. 
Caricatural de naiv sînt indicaţi ochii, nasul 
şi gura. 

In ansamblul acestor idoli se integrează şi 
cel de curînd descoperit la Cîma din Dolj, 
dîndu-ne tipul cel mai desăvîrşit din cele pu¬ 
blicate pînă acum. Ca şi Venera Craioveană, 
aceste figuri terminate în formă de clopot au 
corpul încins printr-un brîu foarte clar ex¬ 
primat. Capul e mai sumar redat decît la cele 
precedente, deşi toate detaliile feţei sînt naiv 
indicate. De gît atîmă pandantivi metalici, 
foarte asemănători cu unele originale de ar¬ 
gint sau de bronz descoperite. Braţele sînt in¬ 
dicate prin simple linii, pe cînd la celelalte 
exemplare din aceeaşi grupă ele sînt plastic 
redate, mîinile avînd chiar degete. Pe spate 

se disting cozile de păr precum şi o salbă largă 
de dinţi de lup, probabil. Interesante din punc¬ 
tul nostru de vedere sînt şorţurile sau opregele 
ţinute de centura cu care sînt încinse. Fota 
din faţă prezintă desenuri în zone orizontale, 
pe cînd cea din dos are ornamente perpen¬ 
diculare, particularitate ce se observă şi azi 
la costumele din acea regiune, după cum şi 
toate elementele decorative, terminate prin 
spirale, se aseamănă cu desenurile zilelor noas¬ 
tre. Pe fota din faţă se vede clasicul model 
al spiralei cu linii drepte, trecut în arta uni¬ 
versală sub denumirea de meandrul grec. Fi¬ 
gurinele sînt din lut ars; aceea aci reprodusă 
e de culoare cărămizie cu inciziuni împlinite 
cu calcar; altele de culoare gălbuie. în faţa 
acestor splendide exemplare, îndepărtate de 
noi cu vreo 3500 dc ani, oricine trebuie să 
recunoască, fără reticenţă, prototipul portului 
femeiesc de azi, dovedindu-se astfel nu numai 
originea antică a acestui port, dar şi neîntre¬ 
rupta lui existenţă şi, deci, persistenţa acele¬ 
iaşi populaţii pe meleagurile azi locuite de ro¬ 
mâni. 

Demonstraţia noastră s-ar putea încheia aci, 
căci dovezi mai autentice, mai vechi şi mai 
elocvente greu putem aştepta. Cu atît mai mult, 
cu cît din epoca istorică a dacilor şi a cuceri¬ 
torilor romani dovezile nu mai sînt aşa de si¬ 
gure. Greşesc, deci, fundamental toţi aceia — 
şi nu-s puţini — care încep istoricul portu¬ 
lui românesc bizuindu-se pe reliefurile de pe 
columna lui Traian sau pe acelea ale Monu¬ 
mentului de la Adamclisi. Şi unele şi altele 
sînt fanteziste, necorespunzînd realităţii şi n-au 
valoarea documentară a plăsmuirilor preisto¬ 
rice, naive, într-adevăr, dar tocmai prin aceasta 
atît de preţioase prin autenticitatea lor. 

Femeile reprezentate pe cele trei metope 
ale Monumentului de la Adamclisi poartă 
o cămaşă lungă, încreţită la gît şi piept dar 
cu mîncci de tot scurte, acoperind numai u- 
merii, ceea ce este cu totul neobişnuit în por- 

tul nostru femeiesc. Peste şolduri sînt încinse 
cu uri fel de şnur răsucit. Părul e împărţit în 
două printr-o cărare la mijloc. Copiii, pe două 
din metope, sînt redaţi cu totul nuzi. 

Pe Columna Traiană, dimpotrivă, femeile 
ca şi copiii sînt învăluiţi în draperii bogate 
peste cămăşile cu mîneci lungi, strînse la în¬ 
cheietura mîinii; de pe cap cade o draperie 
care ar putea reprezenta maramele de azi. O 
înfăţişare ideală a unei femei dace ne dă re¬ 
lieful intitulat «Provincia Dacia» din Muzeul 
Capitolin din Roma, reprezentînd o femeie şe- 
zînd: capul înclinat se reazimă pe mina dreap¬ 
tă; figura, cu trăsături distinse, exprimă dure¬ 
rea, Peste cămaşa cu mîneci lungi, răsucite, 
poartă un hiton cu kolpos, iar de pe părul 
frumos ondulat, cade, în falduri, o draperie 
bogată. Pe fundul reliefului sînt redate insigne 
dace: două scuturi, o secure, o trompetă, toate 
tipic dace, şi două vîrfuri de lănci. E cea mai 
frumoasă idealizare, deşi sub înveşmîntarea 
aproape romană, a femeii dace. Prin aportul 
străin al sculptorului roman, nici această fi¬ 
gură ideală, ca şi reliefurile Columnei, nu pot 
servi ca docuntente ale portului străbunelor 
noastre. 

Aproape aceleaşi nepotriviri între sculptu¬ 
rile de pe monumentul dobrogean şi cele de 
pe columna romană se întîlnesc şi în privinţa 
costumului bărbătesc, datorite probabil artis¬ 
tului roman, care nu avea constant originalul 
ca model, 

Pe trofeul dobrogean, după cum vom arăta 
pe larg cu alt prilej, figurile reprezintă alte 
triburi decît pe daci sau geţi, astfel explicîn- 
du-se marea varietate a veşmintelor. E dove¬ 
dit, de altfel, că nici uniformele legionarilor 
romani nu se aseamănă cu acelea de pe co¬ 
lumna din Roma, monumentul fiind anterior 
acesteia. 

Cea mai veche şi autentică reprezentare a 
portului plăieşilor români ne-o dă Cronica pic- 

tată din Viena. Acolo sînt înfăţişaţi muntenii 
români fugărind oastea lui Carol Robert, Regele 
Ungariei, care se şi vede în primul plan, jos, 
pe fig. nr. 8. Românii purtau deci la 13:51) exact 
aceleaşi căciuli ţuguiate de sub care ies ple¬ 
tele pe spate, aceeaşi sarică lăţoasă şi opinci 
la fel cu cele de azi. 

Alte mărturii, aci reproduse după un Codex 
din sec. al XVII-lea, ne arată că porturile stră¬ 
vechi s-au repercutat neschimbate pînă în zi¬ 
lele noastre, după cum se constată prin figu¬ 
rile de sub nr. 9 şi 10, atît pentru portul băr¬ 
bătesc cit şi pentru portul feminin. Ilustraţiile 
de faţă, publicate de noi încă din 1925, se gă¬ 
sesc în colecţiile Muzeului nostru. Pe lingă 
preţioasele desene ale lui Satmari, Preziosi, 
Raffet şi alţii, foarte importante din punct de 
vedere documentar, deşi mai puţin cunoscute, 
sînt planşele colorate ale artistului francez C. 
P. Diehl, din 1853, aflate în colecţiile Muzeu¬ 
lui Naţional Carol I. 

Iile româneşti, înaintea oprcgelor chiar, con¬ 
stituie partea esenţială a costumelor feminine, 
puţind dovedi vechimea portului nostru ca şi 
marea lui extindere. Iia românească este de 
aproape înrudită cu aşa zisa tunica sau cămaşa 
copţilor din Egipt, după cum dovedeşte exem¬ 
plarul din Muzeul de la Viena. Principiul or¬ 
namental este absolut acelaşi: altiţe bogat bro¬ 
date spre a pune în evidenţă rotunjimea ume¬ 
rilor, ca şi rîurile brodate ce curg de-a lun¬ 
gul pieptului, accentuînd perpendicularitatea si¬ 
luetei. Locul liber al cămăşii, între despărţitura 
fotelor, este împlinit prin ornamente brodate. 
Ca şi la unele cămăşi din anumite regiuni ale 
noastre, mînecile sînt lungi, terminîndu-se prin 
cusături, care ţin locul brăţărilor. 

După aceleaşi principii sînt ornamentate şi 
iile scandinave, precum m-am putut convinge 
la faţa locului, în urma vizitării muzeelor din 
Norvegia şi Suedia şi prin comparaţia dintre 
«Arta scandinavă şi a noastră» («Convorbiri 
literare» din iulie 1909). Asemenea uimitoare 
www.dacoromanica.ro 


394 



asemănări nu se pot explica decît prin con¬ 
vieţuirea populaţiei noastre împreună cu des¬ 
cendenţii goţilor în şesul dinspre Nipru, înainte 
ca aceştia să fi fost împrăştiaţi spre nord şi 
apus de către hoardele barbare ce au invadat 
regiunea. Din alăturarea costumelor femeieşti 
din Scandinavia cu acelea din ţara noastră, 
superioritatea acestora din urmă este necon¬ 
testată. Nu numai ornamentele iilor sînt mult 
mai bogate şi variate, specializîndu-se după 
regiuni, ce uneori nu întrec un judeţ, clar cu¬ 
săturile savante mai sînt agrementate prin 
discrete puncte brodate cu fir de aur, care, în 
vremea din urmă, s-au înlocuit prin aşa zişii 
fluturi metalici, de care s-a cam abuzat. Ase¬ 
menea bogată reliefare a broderiei nu se cu¬ 
noaşte în ţările nordice, la care şi coloritul fi¬ 
relor de mătase este mult mai atenuat decit 
la noi. O altă inferioritate a portului scandi¬ 
nav constă în lipsa fotelor sau vîlnicelor noas¬ 
tre, ţesute în culori şi desenuri aşa de învio¬ 
rătoare, care la nordici sînt înlocuite prin fuste 
şi şorţuri de stămburi mult mai palid colorate. 

In general se poate afirma, fără nici o exa¬ 
gerare, că costumul ţărăncii noastre este su¬ 
perior faţă de al tuturor naţiunilor, atît din 
punct de vedere tehnic cit şi, mai ales, artis¬ 
tic. Ţăranca noastră toarce şi ţese singură pîn- 
za cămăşii sale; tot ea boieşte cu culori vege¬ 
tale mătasea broderiilor ca şi lîna opregelor. 
Maramele transparente sînt tot de ea ţesute din 
mătasea gogoşilor de ea cultivate; nimic nu e 
procurat din tîrg, pe cînd stămburile scandi¬ 
nave sau italiene sînt produse ale fabricilor. 

De remarcat mai este că pe cînd aiurea 
femeile nu îmbracă portul naţional decît la 
festivităţi şi sărbători, ţăranca noastră nu cu¬ 
noaşte altă îmbrăcăminte pentru lucru: cu a- 
ceeaşi ie, bogat brodată, iese şi la secerat, pre- 
zentîndu-se numai cu altele mai noi, dar la 
fel ornamentate, în zilele de sărbătoare. 

înfăţişarea ţărancelor în splendidul lor port 
se aseamănă cu fecioarele de pe friza Parte- 

nonului; iar atunci cînd poartă pe cap baniţa 
cu grîu sau ulciorul cu apă, ele sînt tot atît 
de impunătoare ca şi Cariatidele de pe Acro¬ 
polă. 

Un costum ţărănesc ca acela din Vîlcea, de 
pildă, este în toate privinţele o desăvîrşită 
operă de artă. 

Perfecţiunea atinsă se explică, în primul 
rînd, prin tradiţia ce desparte costumul vîl- 
cean de prototipul de la Cîrna, cu 3 500 de ani 
în urmă. Tradiţia mai e înviorată şi prin sim¬ 
ţul estetic, moştenit de la îndepărtaţii strămoşi 
traci, care pe Homer ca şi pe Herodot i-au 
minunat prin isprăvile lor artistice. 

(Revista Fundaţiilor Regale, 
nr. 2, februarie 1945, p. 3—9) 


42. Trofeul de la Adamclisi 

S-a împlinit o jumătate de veac de la apariţia 
monumentalei lucrări asupra, atunci, denumi¬ 
tului «Tropaeum Traiani» de la Adamclisi, pu¬ 
blicată, în colaborare cu doi arheologi vienezi, 
de Grigore Tocilescu, profesor de epig'rafie şi 
de istoria antică, membru al Academiei Ro¬ 
mâne 1 . 

Cu toată vîlva produsă de scoaterea la lu¬ 
mină a acestui important monument, fără pe¬ 
reche în felul său, şi cu toate discuţiile is¬ 
cate asupra sa, nelămurindu-i-se pînă azi nici 
originea, nici înfăţişarea originală, am crezut 
nimerit, cu prilejul semicentenarului publica¬ 
ţiei, să împrospătez diversele păreri ulterioare, 
în bună parte contrarii celor ale autorilor din 
1895. 


1 Monumentul de la Adamclisi — Tropaeum Tra 
iani — publicat în colaborare cu Otto Benndorf şi 
George Niemann de Grigore Tocilescu, I voi. in folio, 
172 pag. cu 3 tabele şi 134 figuri în text; Viena, 1895, 
A. Hdlder editor. A apărut, în acelaşi timp cu edi¬ 
ţia română, şi una germană, în care tonul prea per¬ 
sonal al introducerii editorului român este pe alocu- 
rea atenuat. 

în atmosfera sfîrşitului de veac trecut, cînd, 
odată cu revendicările de eliberare ale fraţilor 
de peste munţi, împăratul Traian apărea, mai 
mult ca oricînd, drept idolul naţional al tutu- 
îor românilor, era scuzabil, ba chiar firesc, 
ca descinderea noastră de la vestitul învingă¬ 
tor al dacilor să fie cît mai accentuată. Astăzi, 
însă, cînd asemenea considerente naţionale nu 
mai au precădere, adevărul istoric singur se 
impune, 

înainte de examinarea controverselor refe¬ 
ritoare la datarea şi ia felul de reconstrucţie 
a monumentului, să ne dăm seamă de împre¬ 
jurările descoperirii şi de metoda restaurării, 
la care au recurs arheologul Benndorf şi ar¬ 
hitectul Niemann, ambii reputaţi profesori vie- 
nezi, editorului român revenindu-i, îndeosebi, 
partea epigrafică şi istorică a atribuirii monu¬ 
mentului lui Traian. 

Marea greşeală, din care decurg controver¬ 
sele ulterioare, constă într-o pripită şi nu în¬ 
destul controlată adunare şi apoi transportare 
la Bucureşti a întreg materialului sculptat gă¬ 
sit în jurul monumentului, cît şi a acelui din 
localităţi mai îndepărtate. Regretabilă este a- 
ceastă nesocotită ridicare mai ales în privinţa 
metopelor, a căror orînduire după locul ce-1 
ocupau, nu se mai poate face azi, deşi uşor 
s-ar fi putut preciza la început situaţia lor, 
marile mase de piatră neschimbîndu-şi direcţia 
în prăbuşire: cele de la n. căzînd tot în aceeaşi 
direcţie ş.a.m.d. O simplă numerotare, în or¬ 
dinea aflării înainte de ridicare, ar fi elucidat 
mult rostul lor, azi încă de nepătruns. O altă 
eroare, tot atît de gravă, s-a comis neţinîndu-se 
seama că, în afară de aşa zisul trofeu, se mai 
aflau în apropierea lui şi ruinele altor monu¬ 
mente: ale unui mausoleu pătrat cu laturi de 
vreo 10 m. şi ale unei construcţii circulare, 
de 26—27 m. diametru, în afară de marea ce¬ 
tate din vale, unde s-au făcut ulterior săpă¬ 
turi. 

Sculpturile tuturor acestor monumente se 
aflau râspîndite la zeci de km, bună parte din 
ele fiind întrebuinţate de locuitori. Figura 4 
din publicaţie reprezintă îndepărtata «cişmea 
de la Adamclisi», alcătuită din 5 bucăţi de tri- 
glife, cu sculpturi diferite, «prefăcute în jghea¬ 
buri pentru adăparea vitelor»; iar metopa nr. 
36 din carte, avînd la mijloc o perforare de 
64 om în diametru, a servit drept colac de puţ, 
fiind găsită intr-un cimitir îndepărtat, unde 
multe alte pietre mormîntale provin tot de la 
monumentele romane. O altă metopă a ajuns 
pînă în Muzeul din Istanbul, iar alte pietre 
au căzut în Dunăre cu ocazia transportului lor 
de la Rassova la Bucureşti, 

La faţa locului a rămas, dominind întreaga 
regiune la distanţă de zeci de kilometri, pe 
înălţimea sa de 160 m deasupra nivelului mării, 
nucleul circular, clădit masiv din bucăţi de 
piatră solid legate cu ciment, avînd 27 m în 
diametru şi înălţime de 18 m; iar la bază, de 
jur împrejur, o scară de piatră cu 7 trepte, 
în parte stricate prin prăbuşirea părţilor su¬ 
perioare. De reţinut este că in mijlocul acestui 
nucleu se înalţă un pătrat de piatră regulat 
cioplită avînd laturile do 9 metri şi o ba/a 
solidă, ce se prelungeşte chiar sub nivelul trep¬ 
telor. In forma sa ciuntită şi golaşă, fără de 
orice ornament, această movilă de piatră, prin 
grandoarea ei, se impune vizitatorului într-a- 
ceastă regiune sălbăticită şi lipsită de locuinţe 
de jur împrejur. Turcii, impresionaţi de mă¬ 
reţia ruinei şi de figurile cioplite, ce o încon¬ 
jurau, au denumit-o Adamclisi, adică biserica 
omului. 

Din materialele sculptate aduse la Bucureşti, 
prea ingeniosul, deşi nu tot atît de scrupulosul, 
arhitect Niemann a îmbrăcat — pe hîrtic numai 
— nucleul existent, după cum se vede în re¬ 
producerea de sub fig. 1, admirabilă nu nu¬ 
mai ca execuţie grafică dar şi ca reconstrucţie 
ideală a monumentului, ce pare că nu se poat' 
să fi fost altfel în realitatea iniţială. înscrisă 

Intr-un triunghi, cu laturi egale de 30 m., clă¬ 
direa corespundea şi principiilor clasicului Vi- 
truviu, iar elementele componente păreau a se 
îmbuca aşa de perfect p e graficul arhitectului, 
incit s-ar fi părut că nici o îndoială nu-şi mai 
poate avea loc. Incepînd deasupra platformei 
de scări, se ridică îmbrăcămintea compusă din 
blocurile de piatră regulat cioplită, din care 
s-au găsit numai cîteva bucăţi la locul lor. în 
afară de acest brîu circular de piatră cioplită, 
întreaga alcătuire următoare este opera arhi¬ 
tectului. Frizele, între care sînt încadrate me- 
topele, separate între ele prin tiiglife diferit 
ornamentate, precum şi rîndurile de creneluri 
prin care se termină corpul cilindric sînt per¬ 
fect orînduite de ştiinţa restauratorului. Din 
acoperişul aparent în formă de solzi s-au găsit 
crîmpeie cu urme de scoabe metalice ce le 
ţineau legate. Şi dintre leii, prin gura cărora 
se scurgea apa din dosul parapetului crene¬ 
lat, s-au păstrat exemplare, confirmînd exac¬ 
titatea restaurării acestei părţi a monumen¬ 
tului. Din hexagonul, ce se ridică asupra men¬ 
ţionatei construcţii centrale, s-au găsit urme, 
ca şi din pilaştrii unghiulari. Baza hexagonală, 
pe care se ridică trofeul propriu zis, a fost 
concepută de arhitectul modern aşa de joasă, 
încît inscripţia, ce trebuia să-şi găsească locul 
aci, a trebuit să fie împărţită în două, în ciuda 
literelor care, prin succesiva lor reducere de 
sus în jos, potrivit apropierii lor de ochiul ci¬ 
titorului, nu îngăduiau arbitrara scindcre. Im¬ 
posibilitatea acestei înjumătăţiri a plăcii cu in¬ 
scripţie se evidenţiază prin constatarea că cea 
de a doua jumătate începea cu literele reduse 
din continuarea primei părţi. 

Baza hexagonală servea drept suport al tro¬ 
feului, care constituie motivul şi elementul 
principal al monumentului. In afară de coiful, 
care desigur încununa trofeul, s-au păstrat 
destule fragmente originale pentru a permite 
perfecta lui reconstruire. 

Inscripţia, din domeniul special al colabo¬ 
ratorului român, a fost complietată potrivit 
formulelor curente ale tipicelor titulaturi ofi¬ 
ciale romane, numele împăratului bizuindu-se 
numai pe cele trei frînturi de litere ce se văd 
în rîndul al treilea al reproducerii fragmen¬ 
tului din stînga din fig. nr. 3. Stăruinţa cu 
care editorul monumentului căuta să convingă 
că cele 3 fragmente designau pe Nerva Traian 
nu prea avea succes. Odobescu, de pildă, a- 
firma că, chiar de ar fi numele întreg al pre¬ 
supusului împărat, el totuşi nu putea să atri¬ 
buie epocii acestuia sculpturile aşa de bar¬ 
bare ale metopelor. A mai încercat Tocilescu, 
prin reconstituirea întregii inscripţii în ghips 
pe podeala uneia din sălile Muzeului, să de¬ 
monstreze paternitatea lui Traian şi regelui 
Carol I, care, faţă de infimele fărîmituri de 
piatră pierdute în masa de platru, s-a mul¬ 
ţumit să exclame «mult ghips, piatră puţină»! 
Sentinţa regală, într-adevăr lapidară, mi-a ră¬ 
mas întipărită din şedinţa la care, ca student 
şi asistent al Muzeului de antichităţi, mi-a 
fost dat să asist, împreună cu tînărul Dr. M. 
Dreger, delegat de savanţii vienezi ca ajutor 
ştiinţific şi corespondent al editorului român 
cu colaboratorii săi streini. 

După apariţia căiţii, Monumentul de la 
Adamclisi, sub aparent impecabila înfăţişare 
grafică a reconstrucţiei, a fost popularizat de 
Tocilescu în nenumărate comunicări la socie¬ 
tăţile savante şi la congresele din ţară şi din 
străinătate. 

Bunei primiri, de care lucrarea s-a bucurat 
îndată după apariţie, i-au urmat şi critici se¬ 
vere. 

Arheologul Adolf Furtwăngler, cel dinţii, 
pe baza unei rapide cercetări la faţa locului, 
în 1896, a modificat restaurarea vieneză, des¬ 
coperind alte fragmente de pilaştri şi chia’- 
părţi din arcurile ce le uneau; el a înălţat 
clădirea hexagonală, încadrând astfel pe o sin¬ 
gură placă inscripţia ce, în chip cu totul ar- 

bitrar, fusese trunchiată, după cum s-a arătat. 
Prin acest adaus la baza trofeului, întreg mo¬ 
numentul capătă o înfăţişare zveltă şi altfel 
impunătoare decît turtită reconstrucţie a lui 
Niemann. Fig. nr. 3 ne arată în amănunt apor¬ 
turile aşa de importante ale lui Furtwăngler: 
sus, la stingă, noua înfăţişare a monumentului, 
a cărui secţiune, cu indicarea nucleului rămas 
la faţa locului, se vede în partea dreaptă a 
figurii. In mijlocul planşei se află noua re¬ 
constituire a hexagonului cu inscripţie, pe 
care se ridică trofeul înconjurat, la bază, de 
barbarii ale căror figuri în piatră s-au mai 
păstrat. Tot aci se mai văd reproduse şi frag¬ 
mentele originale ale inscripţiei. 

Pe baza analizei stilistice a sculpturilor, 
Furtwăngler, ca şi Odobescu dintru început, 
neadmiţînd metopele ca fiind din epoca lui 
Traian, contestă atribuirea monumentului a- 
cestui împărat. Fapt cert este că barbarii re¬ 
prezentaţi pe sculpturile monumentului nu se 
asemănă întru nimic cu dacii de pe columna 
traiană, după cum, dealtfel, nici legionarii ro¬ 
mani nu sînt la fel cu cei de pe monumentul 
din Roma. Compararea amănunţită atît a tipu¬ 
lui figurilor cit şi a îmbrăcăminţii barbarilor 
şi a uniformelor romane sînt concludente în 
această privinţă şi unanim admise de toţi cer¬ 
cetătorii, inclusiv Cichorius, ultimul interpro- 
tator al columnei 1 . Pe baza unui bogat ma- 


1 Inutil să mai enumerăm, în această expunere 
rezumativă, că soldaţii romani de la Adamclisi poartă 
pulpare (ocrae), ce lipsesc la cei de pe columnă, 
iar că loricele segmentate ale acestora nu se găsesc 
la cei din Dobrogea ş.a.m.d, Barbarii de la Adamclisi 
luptă cu corpul jumătate gol şi cu iţari strimţi, deo¬ 
sebiţi de dacii cu pantaloni largi. Dintre barbarii 
din creneluri, unii sint legaţi de pomi ce nu cresc 
în regiunile fostei Dacii, deci sînt veniţi din părţi 
îndepărtate dinspre sud. Pretinşii împăraţi, repre¬ 
zentaţi călare pe cîtcva metope, şi pe care autorii 
lucrării îi identificau cu Traian, alţi cercetători îi 
asemuie cu împăraţii Constantin, Valens sau chiar 
Valentinian. 

terial ilustrativ, Furtwăngler identifică pe bar¬ 
barii de la Adamclisi cu bastarnii, roxolanii 
şi sarmaţii, care au luptat contra romanilor 
sub Licinius Crassus, în anul 28 î.e.n., deci 
cu vreo 185 de ani înainte de războaiele lui 
Traian contra dacilor, şi presupune că Crassus, 
neavînd vreme să aştepte textul inscripţiei 
din partea împăratului August, a lăsat placa 
liberă, pe care apoi Traian şi-a înscris numele, 
conform obiceiului său de a-şi însuşi clădirile 
altora, de unde i se trăgea şi porecla de herba 
purietalis. 

Părerile fostului meu profesor de arheologie 
au găsit partizani dar şi potrivnici, toţi însă 
admiţînd modificările aduse primei reconsti¬ 
tuiri. Moartea prematură, în insula Aegina, 
a lui Furtwăngler l-a împiedicat să reia, după 
cum intenţiona, săpături intense la Adamclisi, 
pentru care arătase mare interes, chiar înainte 
de apariţia publicaţiei vieneze, în urma co¬ 
municării ce am ţinut la seminarul său, cu 
ajutorul fotografiilor de la Muzeul din Bucu¬ 
reşti. 

O nouă contribuţie serioasă la lămurirea 
enigmei dobrogene a adus, pe baza cercetă¬ 
rilor la faţa locului, italianul Ferri în cele 
două lucrări ale sale, în care el admite că la 
trofeul iniţial — pe care-1 regăsim pe monede 
şi pe care-1 atribuie lui Traian — s-au adău¬ 
gat părţi arhitectonice din alte monumente 
ulterioare. Adaosurile, adică metopele şi cre¬ 
nelurile, pot fi ale lui Constantin sau chiar 
ale lui Valens; iar triglifii, care la Niemann 
despart metopele, el le apropie, ca stil, de 
micul trofeu al împăratului Constantin, găsit 
în cetatea din vale. 

Reconstruirea unui monument cu elemente 
din epoci diferite este cu atît mai admisibilă 
în pustia dobrogeană, cu cit ştim că, la Roma 
chiar, însuşi renumitul arc de triumf al lui 
Constantin este alcătuit din fragmente de la 
alte monumente mai vechi. 

Cu totul stranie este părerea lui Jănecke, 
anterioară aceleia a lui Ferri, prin care se 
atribuie lui Crassus nucleul interior suportînd 
trofeul, iar lui Traian îmbrăcămintea exteri¬ 
oară cu metopele de la bază. 

Dintre români, d-1 prof. P. Nicorescu din 
Iaşi este ultimul care s-a ocupat de Adamclisi, 
expunînd părerile sale cu prilejul celui de al 
Vl-lea Congres internaţional de arheologie de 
la Berlin, în August 19119. 

După o înşirare. în stil telegrafic, a străi¬ 
nilor care au studiat monumentul nostru, d-sa 
ne dă, în ci te va rînduri numai, părerile sale. 
Nu admite că ar fi existat, ca monument in¬ 
dependent, clădirea centrală suportînd trofeul. 
Mai semnalează descoperirea unui fragment 
de piatră cu 12 litere, ce ar completa inscrip¬ 
ţia existentă şi mai susţine, ca foarte proba¬ 
bilă, aşezarea unei a doua inscripţii pe partea 
opusă primei, fără însă a da argumente vala¬ 
bile în favoarea părerilor sale. Placa cu cele 
12 litere, al căror text nu ni se dă, poate 
să provie şi de la unul din celelalte două mo¬ 
numente necercetate încă şi de care referen¬ 
tul român nu se ocupă. 

După expunerea sumară de pînă aci a prin¬ 
cipalelor păreri asupra monumentului nostru, 
să revizuim ce a rămas valabil din lucrarea 
menţionatului triumvirat, căruia se datorează 
publicaţia, azi semicentenară. 

Pornind de la analiza stilistică a recon¬ 
struirii, aşa de ademenitoare a arhitectului 
Niemann, constatăm marea nepotrivire între 
elementele sculpturale atît de abil combinate 
pe hîrtia atotrăbdătoare. Sub conducerea re¬ 
prezentantului savanţilor vienezi, la Bucureşti, 
a doctorului M. Dreger, s-a realizat, în ghips, 
o reconstituire a monumentului, într-o reu¬ 
şită miniatură, de circa 1 m în diametru. în 
afară de soclul prea scund al trofeului, mo¬ 
delul plastic este tot atît de amăgitor ca şi 
vrăjitorul desen al maestrului Niemann, ce 
a servit drept model. Asemenea reduceri în 

ghips se găsesc una la Muzeul de Antichităţi, 
iar alta, trimisă de la Palatul Regal, la Fun¬ 
daţia Carol I, unde a suferit mici degradări, 
în urma bombardamentelor din august trecut. 

Privind reproducerea de sub fig. nr. 2, cu 
toată reducerea motivelor, se poate lesne con¬ 
stata lipsa de unitate stilistică a părţilor com¬ 
ponente şi deosebirea în felul de executare 
a acestor elemente. Peste cele 6 straturi de 
pietre cioplite urmează o friză bogat sculp¬ 
tată: între două şiruri de astragale sînt cu¬ 
prinse spirale de vreji de pălămidă încolă¬ 
cite, terminîndu-se prin capete de lupi, ce se 
privesc faţă în faţă. In spaţiul superior liber, 
deasupra îmbinării vrejilor, apare cîte o pa¬ 
săre, probabil un porumbel. Această friză cu 
ornamente zoomorfe se distinge prin execu¬ 
tarea ei foarte îngrijită: dalta sculptorului să- 
pînd cu mare îndemînare şi nu mai puţină 
vervă cele mai mici amănunte atît vegetale 
cît şi animale. Prin înfăţişarea sa ireproşabilă 
şi într-adevăr artistică, friza se deosebeşte do 
celelalte sculpturi cu care este pusă în legă¬ 
tură. De altfel şi materialul frizei, un calcar 
tare, lucios şi de nuanţă gălbuie, se deose¬ 
beşte de piatra cenuşie, mult mai grosolană, 
mai friabilă a metopelor şi a celorlalte părţi 
suprapuse. Ca material, ca stil, ca proporţie 
şi ca execuţie, prezentînd amănunte sfredeluite 
în adîncimi, cu jocuri de umbre şi lumini, 
această friză, neînrudindu-se cu celelalte sculp¬ 
turi, impune concluzia că e străină de ele. Ea 
provine, foarte probabil, de la un alt monu¬ 
ment, dintr-o epocă mult mai bună, poate chiar 
din vremea lui Traian, şi anume de la monu¬ 
mentul funerar din preajma trofeului cu co¬ 
memorarea legionarilor căzuţi. 

Friza superioară, încadrînd metopele, se dis¬ 
tinge de cea inferioară atît ca proporţie, ca 
material, cît şi mai ales prin stilul ei. Orna¬ 
mentarea acestei frize constă în spirale întinse 
între palmete, şi unele şi altele puţin îngrijit 

executate faţă de sculpturile frizei inferioare, 
cu care nu se poate compara. 

Pilaştrii, din care unii prezintă clasicele 
oaneluri cu capitel, iar altele două rînduri de 
spirale împerechiate vertical, au acelaşi orna¬ 
ment drept capitel, indicînd normala lor suc¬ 
cesiune ca elemente de încadrare. 

Metopele sînt, din punct de vedere al ma¬ 
terialului şi deci şi al execuţiei, inferioare 
părţilor ornamentale. Nu vom da aci o des¬ 
criere aparte a celor 47 de metope, din numă¬ 
rul de 52, cit se pare că au fost la origină, 
asemănătoare ca execuţie şi material, dar cu su¬ 
biecte aşa de variate. 

Părerea comentatorilor, care atribuie infe¬ 
rioara execuţie a metopelor nedibăciei legio¬ 
narilor însărcinaţi cu lucrarea, nu e valabilă, 
fiind dezminţită de superioritatea frizei cu ca¬ 
pete de lupi, în primul rînd, şi de sculpturile 
trofeului, executate, probabil, tot de legionarii 
stabiliţi în regiune. Deosebirea trebuie atri¬ 
buită nu executanţilor, ci inferiorităţii stilului 
decadent al epocii constantiniene faţă de cla¬ 
sicitatea flavienilor. Ciudat, cît de puţin se 
ţine seamă de diferenţele de stil, în judecarea 
operelor de artă, azi încă. 

Cornişa masivă suportă parapetul cu cre¬ 
neluri figurate, reprezentînd barbari,„ divers 
costumaţi, cu mîinile legate la spate, în faţa 
copacilor, dintre care unii exotici. La distanţă 
de mai multe creneluri sînt aşezaţi cîte doi 
lei, faţă în faţă, prin gura cărora se scurgea 
apa de pe acoperişul alcătuit din solzi de piatră. 

Partea importantă a monumentului este tro¬ 
feul, ce se înalţă pe hexagonul cu inscripţie. 
El reprezintă motivul propriu zis al monu¬ 
mentului. Prin proporţiile sale colosale (peste 
9 m fără coiful, ce nu s-a găsit), el se impu¬ 
nea din depărtare, vestind pe eventualii nă¬ 
vălitori că pînă aci se întindea dominaţia ro¬ 
mană. Ornamentarea lui e cea clasică, aşa cum 
sc vede şi pe monezile găsite în această re¬ 
giune. Din fericire, deşi în parte deteriorate 

prin căderea lor de la înălţime de 30 m, păr¬ 
ţile principale ale trofeului au putut fi recon¬ 
stituite. Blocul, în parte zdrobit, pe care e 
sculptată o parte numai a loricei, are o înăl¬ 
ţime de peste doi metri. Materialul trofeului 
este mai bun decît al metopelor şi de aceea 
sculpturile sînt mult mai îngrijit executate. 

Pe baza diferenţei materialelor întrebuin¬ 
ţate în compunerea restaurării monumentului 
şi mai ales din deosebirea stilurilor dintre păr¬ 
ţile componente, în opera arhitectului zilelor 
noastre, se poate trage concluzia că acesta a 
utilizat elemente provenind de la mai multe 
clădiri deosebite şi din epoci îndepărtate unele 
de altele, cu mai irtulte secole chiar. 

Cu certitudine se desprinde concluzia că 
trofeul propriu zis, aşezat pe baza din mijlo¬ 
cul conglomeratului circular, a fost indepen¬ 
dent de îmbrăcămintea ulterioară cu metopele 
şi crenelurile adaose prin restaurare. Certă 
mai este şi lipsa de omogenitate ca material 
şi stil între diferitele frize. 

Cărei epoci, cărui împărat şi căruia dintre 
cele trei monumente, alcătuind grupul de pe 
colina de la Adamclisi, a aparţinut fiecare din 
elementele aşa arbitrar reunite de restaura¬ 
torul vicnez, constituie o problemă, ce nu şi-ar 
putea găsi rezolvarea decît prin noi şi amă¬ 
nunţite săpături locale şi cercetări mai intense 
prin regiunile învecinate, după cum a reco¬ 
mandat şi W. Doerpfeld, cel mai iscusit dintre 
descoperitorii de monumente al vremurilor 
noastre. 

Publicaţia celor trei zeloşi, dar prea pri¬ 
piţi, editori este perimată la împlinirea semi¬ 
centenarului ei. Problema Adamclisi rămînînd 
deschisă, să sperăm că noua pleiadă de arheo¬ 
logi români o va rezolva, pornind de la te¬ 
meinice consideraţiuni şi fără amestec străin, 
de astă dată, ţinîndu-se seamă de stilul, care 
este cea mai sigură ştampilă a diferitelor epoci. 

(Revista Fundaţiilor Regale , nr. 3, 
martie 1945, p. 604—612) 

aprilie 1904 

Pictorul G. Pompilian, „Convorbiri literare", XLI, 
septembrie 1907 

Viaţa şi opera lui Teodor Aman, „Convorbiri li¬ 
terare", XLII, 6, iunie 1908 

Concursul Grigorescu, „Minerva", 12 decembrie 

1908 

Din operele sculptorului Fr. Stork, „Viaţa Ro¬ 
mânească", VIII, 3, 1909 

Expoziţia tinerimii artistice, „Convorbiri literare", 
XLIV, aprilie 1910 

Grigoreştii lui Vlahuţă, „Convorbiri literare", 
XLVI, martie 1912 

Pictorul Oscar Obedeanu, „Convorbiri literare", 
XLVI, 2, februarie 1913 

Pictorul I. IStâncescu, „Convorbiri literare", 
XLVIII, 3, martie 1914 

Colecţiunea Grigorescu, „Minerva", 31 martie 1914 
O. Şmighclschi. Chestiunea picturii religioase, 
„Convorbiri literare", XLVIII, 5, mai 1914 

Grigorescu, „Convorbiri literare", XLI, 8, august 

1907 

Grigoreştii de la Moscova, „Convorbiri literare", 
LVIII, decembrie 1926 

Grupul celor 4, „Convorbiri literare", LXIII, mar¬ 
tie 1930 

Comisia de estetică comunală. Dărimarea Arcului 
de Triumf, „Convorbiri literare", LXIV, ianuarie 1931 
Artistul N. S. Petrescu, „Convorbiri literare", 
LXIV, februarie 1931 

Expoziţia Pallady, „Convorbiri literare", LXIV, 
februarie 1931 

Reînvierea frescei (C. Petrescu), „Convorbiri li¬ 
terare", LXVI, 1933, p. 276 
VI. ARHITECTURA 

Noul palat al Primăriei Capitalei, „Epoca", 16 
iulie 1912 

Au sujet de l’Hotel de Viile, „L’Independance 
Roumaine", 24 iulie 1912 

Palatul Comunal, „Convorbiri literare", XLII, 8, 
august 1912 

/. Mincu şi arhitectura naţională, „Flacăra", I, 

6, octombrie 1912 

Artistul I. Mincu, „Noua Revistă Română", XIII, 

7, 16 decembrie 1912 

Estetica Capitalei, „Minerva", 28 martie 1913 

Monumentele încoronării. Scrisoare deschisă d-lui 
General Averescu, preşedinte al Consiliului de mi¬ 
niştri, „Steagul", 12 iunie 1921 

Sacrilejul comis cu prilejul încoronării, „Steagul", 
24 iunie 1921 

Consecvenţa Comisiunii încoronării, „Dacia", 6 
iulie 1921 

Salvaţi Ateneul, „Dimineaţa", 5 iunie 1922 
Ateneul şi Primăria, „Rampa", 26 iunie 1922 
ArcuZ de Triumf şi Muzeul nostru Naţional, „Con¬ 
vorbiri literare", LVI, septembrie 1924 

Ruşini naţionale, „Convorbiri literare", LVIII, iu¬ 
lie—august 1926 

Estetica Capitalei, Arcul de Triumf, Palatul Co¬ 
munal, „Convorbiri literare", LXI, mai—august 1928 
Arcul de Triumf. Plagiatul d-lui Antonescu, „Con¬ 
vorbiri literare", LXI, septembrie—decembrie 1928 
Iarăşi plagiatul d-lui Antonescu, „Ultima oră", 
3 februarie 1929 

VII. iNVAŢAMlNTUL ARTISTIC 
Arta şi arheologia 

Starea artelor şi a invăţămintului artistic în 
România, „Epoca" 11 decembrie 1903 

Odobescu arheolog, „Convorbiri literare", XLI, 
11, noiembrie 1907 

Ce se înţelege azi prin arheologie, „Convorbiri 
literare", XLII, 9, septembrie 1908 

O întîmpinare in chestia arheologiei, „Convorbiri 
literare", XLII, 10, octombrie 1908 

Evoluarea concepţiei despre arheologie, „Convor¬ 
biri literare", XLIII, 5, mai 1909 

Istoria artei şi însemnătatea ei în învăţămîntul 
universitar, „Convorbiri literare", XLVI, 1, ianuarie 
1912 

Arta şi universitatea la noi şi în străinătate, 
„Minerva", 27 februarie 1913 

Istoria artei la universitatea noastră, „Noua Re¬ 
vistă Română", 3 martie 1913 

Alexandru Odobescu, „Convorbiri literare", XLIX, 
11—12, noiembrie—decembrie 1915 

Reforma invăţămintului artistic, „Convorbiri li¬ 
terare", LVI, 6, iunie 1924 

VIII. MUZEOGRAFIE 

Stavropoleos — muzeu naţional, „Epoca", 26 fe¬ 
bruarie 1904 

Muzeul nostru naţional, „Viaţa Românască", iu¬ 
nie 1906 

Muzeul românesc şi cel bulgăresc, „Viaţa Româ¬ 
nească", decmbrie 1906 

Un plan al Muzeului nostru Naţional, „Convor¬ 
biri literare", februarie 1907 

Din efemeridele Muzeului de Artă naţională, 
„Convorbiri literare 1 ', mai—iunie—iulie 1907 

D-l Dr. Istrati pro şi contra Muzeului, „Convor¬ 
biri literare", iunie 1907 

Sintem vrednici de un Muzeu Naţional? „Viaţa 
Românească", ianuarie 1908 

Muzeul Aman, „Viaţa Românească", X, 8 au¬ 
gust 1908 

Muzeul Neamului Românesc. Ce a fost; ce este; 
ce ar trebui să fie, broşură 8°, Minerva, 1909 

Muzeul Luvrului şi al nostru în pericol, „Uni¬ 
versul" (nr. excepţional), 7 februarie 1910 

Din efemeridele Muzeului de artă naţională, „Con¬ 
vorbiri literare", XLII, martie 1910 

Cultul trecutului şi muzeele provinciale, „Con¬ 
vorbiri literare", XLIV, mai 1910 

Muzeul Simu, „Convorbiri literare", XLIV, iunie 

1910 

Muzeul Naţional din Bucureşti, Editura Minerva, 

1912 

Colecţia Kulinderu şi drepturile statului, „Ade¬ 
vărul", 31 ianuarie 1913 

Colecţia Kalinderu, „Minerva", 30 decembrie 1913 
Colecţia Kalinderu şi drepturile statului, „Mi¬ 
nerva", 27 ianuarie 1914 

Odobescu şi muzeele, „Convorbiri literare", XLIX, 
decembrie 1915 

Muzeul Simu şi Muzeul Naţional, „Convorbiri 
literare", LX, septembrie—noiembrie 1927 

Muzeul ca mijloc de educaţie naţională, „Poli¬ 
tica", 1 iunie 1928 

Tragedia Muzeului de artă naţională, „Convorbiri 
literare", LXIII, aprilie 1930 

Centenarul muzeelor din Berlin, „Convorbiri li¬ 
terare", LXIII, octombrie 1930 

Inaugurarea Muzeului de artă naţională, „Con¬ 
vorbiri literare", LXIV, septembrie 1931 

L’art paysan en Roumanie, ă l'occasion de l'ou- 
verture des sections provisoires du Musee d’art na¬ 
ţional, Bucarest, Octobre 1931 

Ce interesează pe români în muzeele din Viena, 
„Convorbiri literare", LXV, martie—aprilie 1932 

Arta muzeală, „Convorbiri literare", LXV, no¬ 
iembrie—decembrie 1932 

Cum să folosim muzeele, „Convorbiri literare", 
LXVI, ianuarie 1933 

Muzeele în aer liber, „Convorbiri literare", LXVI, 
octombrie—noiembrie 1933 

Peregrinări muzeografice, „Convorbiri literare", 
LXVI, decembrie 1933 

Rostul Muzeului nostru naţional, „Convorbiri li¬ 
terare", LXVII, ianuarie 1934 

IX. EXPOZIŢII 

Retrospective priviri asupra Expoziţiunii Retro¬ 
spective, „Epoca", 16 ianuarie 1904 

Jaful obiectelor de artă de la Expoziţie, „Viata 
Românească", VII, 12, 1907 

Arta română la Berlin, „Convorbiri literare", 
XLII, octombrie 1908 

Expoziţia de artă românească la Berlin, „Con¬ 
vorbiri literare", XLIII, martie 1909 

Expoziţia din Amsterdam, „Independance Rou- 
maine", 26 mai 1909; „De vrouw en haar hius", Julie 
1909; „Convorbiri literare", XLIII, martie 1909 

In jurul Expoziţiei din 1906. „Convorbiri literare", 
XLIII, octombrie 1909 

Casa Românească de la Expoziţia din Roma, 
„Convorbiri literare", XLV, iulie 1911 

O nouă manifestare artistică la Berlin, „Convor¬ 
biri literare", XLVI, 2, februarie 1912 

Ausstellung „Die Frâu in Haus und Beruf", Berlin, 
Rudolf Mosse, 1912 

Arta românească la Expoziţia din Miinchen, „Con¬ 
vorbiri literare" XLVIII, 1, ianuarie 1914 

Expoziţia românească din Paris, „Convorbiri li¬ 
terare", LVII, iulie—august 1925 

Expoziţia românească din Geneva, „Convorbiri li¬ 
terare", LVIII, ianuarie—februarie 1926 

Scoarţe româneşti la Luvru, „Convorbiri literare", 
LX, mai—august 1927 

Expoziţia de artă franceză in Bucureşti, „Convor¬ 
biri literare LXI, mai—august 1928 

Relaţii de artă franco-română, idem. 

România la Expoziţia din Barcelona, „Convor¬ 
biri literare", LXIII, mai 1930 (şi broşură) 

Congresul de istoria artei din Stockholm, „Convor¬ 
biri literare", LXVI, 1933, p. 800 

Oportunismul ocult al d-lui Oprescu, „Convor¬ 
biri literare", LXVI, 1933, p. 809. 

Expoziţia din Bruxelles, 1935. Broşură. 

Expoziţia din Paris, „Beaux Arts" no. spâcial, 
Septembre 1937, p. 12 

X. RECENZII şi ÎNSEMNĂRI 

Paraziţii artei: N. Petraşcu-Costin „Epoca", 4 mar¬ 
tie şi 16 aprilie 1904 

„Din România “ de Raymund Netzhammer, „Con¬ 
vorbiri literare", XLIII, noiembrie 1909 

La Route de l'Orient, „Le Journal des Balkans", 
6 Juin 1914 

Une oeuvre roumaine sur l'art frangais, „Le Jour¬ 
nal des Balkans", 15 Juillet 1914 

Plagiatul d-lui Coriolan Pe'treanu, „Convorbiri li¬ 
terare, LVI, martie 1924 

M. Roşea: Un vechi cimitir românesc, „Convor¬ 
biri literare", LVI, martie 1924 

Mihai Haret: Castelul Peleş, „Convorbiri litera¬ 
re", LVI, iunie 1924 

M. Simionescu-Râmniceanu: Istoria artelor, „Con¬ 
vorbiri literare", LVI, septembrie 1924 

Critica de rea credinţă. Răspuns d-lui M. Simio¬ 
nescu-Râmniceanu, „Convorbiri literare", LVI, noiem¬ 
brie 1924 

Prof. Grecu: Versiunile româneşti ale erminiilor 
de pictura bizantină, „Convorbiri literare", LVII, a- 
prilie 1925 

Dictatura artistică Iorga & Comp., „Convorbiri 
literare", LX, noiembrie 1927 

Ramuri, nr. festiv, „Convorbiri literare", LXII, 
1929, p. 196 

Vechea artă slavă, „Convorbiri literare", LXII, 
1929, p. 197 

Jean Boutiere, La vie et l’oeuvre de I. Creangă, 
„Convorbiri literare", LXIII, mai 1930 

Sextil Puşcariu, Istoria literaturii române, „Con¬ 
vorbiri literare", LXIII, Mai 1930. 

De la întemeietorii revistei, „Convorbiri literare", 
LXIII, iulie—august 1930 

Datorii de vremuri grele, „Convorbiri literare", 
LXIII, iulie—august 1930 

Izvoade de artă ţărănească, „Convorbiri literare", 
LXIX, ianuarie, 1931 

XI. VARIA ARTISTICA 

Arta caricaturii, „Epoca", 3 ianuarie 1904 
Arta şi binefacerea, „Epoca", 18 decembrie 1904 
Arta rusească la Paris, „Convorbiri literare", 
1907,XLI, p. 1027 

Onorariile artiştilor, „Convorbiri literare", XLI, fe¬ 
bruarie 1907 

Bugetul artei, „Convorbiri literare", XLI, 1907, 
p. 342 

„L'Ar't public", revista institutului din Bruxelles, 
„Convorbiri literare", XLI, 1907, p. 842 

Adolf Furtwaengler (necrolog), „Convorbiri lite¬ 
rare", XLI, octombrie 1907 

Bazar artistic, „Convorbiri literare", XLI, 12, de¬ 
cembrie 1907 

Album Moldo-Valaque, „Convorbiri literare", XLII, 
februarie 1908 

Societăţile artislice, „Convorbiri literare", XLII, 
mai 1908 

Publicaţiile societăţii „Arta Românească", „Con¬ 
vorbiri literare", XLII, iulie 1908 

Biserica Filipeştii de Pădure, în colaborare cu 
G. Balş şi N. Ghica, Carol Gobl, 1908 

Arta in 1908, „Convorbiri literare", XLIII, ianuarie 

1909 

Allgemeines Lexikon der Bildenden Kiinstler, 
herausgegeben von Thieme-Vollmer, Leipzig, 1909— 
1929. Toate biografiile artiştilor români ale celor peste 
20 de volume. 

Monumentele din România, în calitate de secre¬ 
tar general al Societăţii „Arta Românească", fasci¬ 
culele I—IV, Bucureşti, 1909—1912 

A. Baltazar (necrolog), „Convorbiri literare", 
XLIII, septembrie 1909 

Teohari Antonescu (necrolog), „Convorbiri lite¬ 
rare", XLIV, ianuarie 1910 

T. Maiorescu şi arta în România, „Convorbiri li¬ 
terare", XLIV, 15 februarie 1910 

Arta naţională şi bugetul statului, „Adevărul", 
14 martie 1910 

Arta in 1909, „Convorbiri literare", XLIV, ianua¬ 
rie 1910 

Arta şi politica in 1910, „Convorbiri literare", XLV, 
1, ianuarie 1911 

Impresii din Italia, „Convorbiri literare", XLVI, 
4, aprilie 1912 

Recunoştinţa Bulgariei către România, „Minerva", 
27 noiembrie 1912 

Cum ne apreciază streinii, „Minerva", 28 decem¬ 
brie 1912 

Pictorul Liotard in Moldova pe la mijlocul seco¬ 
lului al 18-lea, „Convorbiri literare", XLVII, 1, ia¬ 
nuarie 1913 

Arta şi patriotismul, „Minerva", 28 ianuarie 1913 
Călăuza României, „Minerva", aprilie 1913 
Rolul cultural al României, „Minerva", 29 noiem¬ 
brie 1913 

L’art roumain d’apres Ies dernieres publications. 
1913. Bulletin de l’Institut pour l’etude de l’Europe 
sud-orientale, Janvier 1914 

O evanghelie rusească, „Minerva", 1 iunie 1914 
Apel către tinerimea artistică şi arta românească, 
„Convorbiri literare", LVI, 3, martie 1924 

Congresul arhitecţilor, „Convorbiri literare", LVI, 
3, martie 1924 

Revendicări artistice din Austria, „Convorbiri li¬ 
terare", LVI, 4, aprilie 1924 

Medalia jubiliară a Societăţii regale române de 
geografie, „Convorbiri literare" LVIII, ianuarie—fe¬ 
bruarie 1928 

îndrumări necesare (pentru Şcoala de arte şi me¬ 
serii), „Revista învăţămîntului profesional", XI, 3, 
martie 1932, pp. 53—55 

XII. ALLOTRIA 

Rumâniens Schulwesen, în Lexicon der Pădago- 
gik von Prof. Dr. Willmann U. E. Roloff, Freiburg in 
Breisgau, Herderscher Verlag. 

Societatea Scriitorilor, „Convorbiri literare", XLIII, 
septembrie 1909 

In chestia universitară, „Steagul", 4 decembrie 

1919 

Răspuns d-lui /. Athanasiu, „Steagul", 1 aprilie 

1920 

Ultim răspuns, „Steagul", 2 iulie 1920 
Bucura Dumbravă (necrolog), „Convorbiri literare", 
LVI1I, februarie 1926 

Congresul universitar al bibliotecilor, Praga, „Con¬ 
vorbiri literare", LVIII, iulie—august 1926 

Precuvîntare la jubileul de 60 ani ai „Convor¬ 
birilor literare“, „Convorbiri literare", LIX, ianua¬ 
rie—aprilie 1927 

In lumea artelor, „ Dimineaţa18 februarie 1928 
Controlul universitar si domiciliul forţat, „Poli¬ 
tica ", 12 mai 1928 

Cetatea universitară din Paris, „Convorbiri lite¬ 
rare", LXIII, 1, 1931 

Pro Onciul, „Convorbiri literare", LXIII, martie 

1931 

Importanţa cărţilor şi a bibliotecilor, „Convorbiri 
literare", LXIV, februarie 1932 

Răspuns d-lui N. Iorga, „Convorbiri literare", 
LXIV, septembrie—octombrie 1932 

Mite Kremnitz şi Eminescu, „Convorbiri literare", 
LXV, ianuarie 1933 

Pentru creotorul muzeogrofiei Ştiinţifice rwngf/ieşti, profesorul 'de 
estetică şi 'istoria artei Alexandru tzigar</-Sţimurcaş (1872-1952) 
arta naţionolâ, eminamente ţărâneqsfcă/ori imeşteşugăreasca^Re¬ 
prezintă,,*'expresii a psihologiei. ţi a/înzestrării neamului îios-- 
tru, a înaltei trăiri spirituale cfe care atestaeste demn prin 
însuşirile lui' morale şi artistice, filtrate' ţ)e mifenii nfinlr-n &•> 
tori'e zbuciumată. Vasta sa operă, tp^făşurată mai - muit si|'b 
semnul replicii decit al aserţiunii, /potrivit firii lui de luptător . 
şi-.ctitor, nu este, un eptfCTiomen c^lt.uny pi- una din sţruoftiilş 
-de boxa. -a\e ro'stuirii civilizaţiei' romaneşti modeme, cofe 5 nu' 
se. ^utsţ dispensa de cea mdjj vfieî. şfc'jmoi. grăitoare'rrianifes- •'( 
tare a spiritualităţii obşteşti, arta\ n,dţibjială. In acest serfs, el | 
^£rămîne uria din personalităţile care c&. (contribuit' la făurirea \ j 
S^cujturii României moderne in primq / ji/nfetate a secolului nostru 1 i 

